131 Bismillâhirrahmânirrahîm 

El-Hamdü li’llâhi rabbi’l-âlemin ve’s-salâtü ve’s-selâmü alâ- 
seyyidi’l-mürselîn Muhammedini’n-Nebiyyi’l-emîn ve alâ âlihî ve 
ashâbihi’l-müttakîn ve etbâihi’l-mücâhidîn ilâ-yevmi’d-dîn. 

Nev’-i beşerin ahbârını tasvir, efkârını tenvir, âsârını takdir iden, 
“Ilm-i Tarih ”dir. Eşkâl-i muhtelîfede hudûs ve tekerrür iden vakâyî’-i 
tarihiyye tedkîk olunursa, dünyâ için bir kıdem, zaman için bir bekâ 
tasavvur olunamaz. 

Şu’ûn-ı âlemden her biri, hudûs ve zevâl i’tibâriyle, birer timsâl-i 
ibretdir ki, hudûsunda bir hikmet, zevâlinde bin nasihât mündemicdir. 
Hikmet-i hudûsunda, kudret-i ilâhiyyenin bekâsı, nekbet-i zevâlinde mâ- 
sivânm fenâsı sâbit olur. O bir hikmetdir ki, insana basireti celb ider. Bu 
bir nasihâtdir ki, her mütefekkiri diyânete cezb ider. 

İşte ilm-i tarih, bu hikem-i hâdisâtı kâfıl, bu nasâyıh-ı şu’ûnu 
şâmildir. Eler kavmin dünyâda esbâb-ı kemâlini, avârız-ı izmihlâlini tasvir 
iden ilm-i tarihdir. Bir kavmin sa’âdet hâlini ıkdâr, /4/ azamet-i istikbâlini 
ihzâr iden esbâb-ı mıihimmenin biri de, tarihini hakkıyla bilmekdir. 
Kâ’inâtda cereyân iden tebeddülâta, her kavim için ârız olan tahavvülâta, 
atf-ı nazar-ı ibret itmeyen bir millet, hayât-ı siyâsiyyesini muhâfazada, 
te’min-i istikbâl idemez; tedricen, sademât-ı mühlike-i zevâle ma’rûz olur. 

Şu esbâb-ı mühimmeye binâ’en eslâf-ı kirâm, ilm-i tarihe fevkalâde 
ihtimâm iderek, pek çok âsâr-ı muhallede te’lif, umûmî ve husûsî kütüb-i 
nâdire tasnif itmişlerdir. Buhara, Bağdad, Hicaz, Haleb, Semerkand, 
Kudüs, Merv, Mısır, Yemen gibi bilâd-ı meşhûrenin ahvâl-i husûsiyyesine 
dâ’ir, te’lifine himmet idilen kütüb-i tevârîh, fevkalâde kıymetdârdır. 

Bunların her biri, â’id olduğu beldeden zuhûr iden e’imme-i 
ulemâyı, meşâyih-i fukahâyı, kibâr-ı ümerâyı, a’yân-ı rü’esâyı, erbâb-ı 
sına’âtı, ensâb ve fürû’uyla, terâcim-i ahvâliyle, mükemmelen zabt ve 
tafsil ve ol beldeye â’id olan şu’ûnât-ı hâdiseyi, vukû’ât-ı câriyeyi, alâ 
vechi’s-sıhha kayd ve tatvîl iderek, şâyân-ı ibret olan cihâtı, enzâr-ı 
kâ’inâta arz itmekdedir. 

Meselâ; Ebubekir el-Hatib el-Bağdâdî‘nin, Târîh-i Bağdâd’ı ve 
Lisâne’d-dîn el-Hatîb et-Tilemsânî‘nin, el-İhâta’sı şu ifâdât-ı âcizânemin 
birer şâhid-i zî-hayâtıdır. Şu iki hatibin himem-i meşkûresi, bu iki belde-i 
mu’azzamayı dolayısıyla, âlem-i İslâm’ı ISI ihyâ idecek hıdemât-ı 
ilmiyyedendir. Kemâl-i ihtimâm ile te’lif idilen şu iki eser-i kıymetdânn 
nazîri, ma’ateessüf, henüz bizde mevcûd değildir. 

İstanbul, Bursa, Edirne bir derece istisnâ idilirse, bilâd-ı meşhûre-i 
Osmâniyye’den hiç birinin, mükemmel, husûsî bir tarihi yoktur. Bunlarda, 

yalnız ulemâ, meşâyih, şu’arâ, bir derece zabt idildiği halde kılâ’-ı cesîme, 
bilâd-ı meşhûre feth iden vüzerâ, ümerâ gibi bahâdırân-ı İslâm’ın 
mükemmel terâcim-i ahvâline, ensâb ve fürû’una, himem ve hıdemâtma 
dâ’ir bir şey yokdur. Bir aşîretden, cihângir-âne bir devlet çıkaran bir 
millet-i mu’azzama için, şu gaflete ne kadar te’essüf idilse azdır. 

Ez-cümle Amasya, sahâ’if-i tevârihde mukayyed olan şöhreti, 
hâdisât ve ricâlinin kesreti i’tibâriyle, bilâd-ı meşhûre-i Osmâniyye’den 
ma’dûd olduğu halde, tarihine dâ’ir şimdiye kadar, her ciheti câmî bir 
eser-i nâfı görülemedi. 

Şu azîz vatana, nâciz-âne bir hizmet, tarih-i İslâm’ın Amasya’ya 
ta’allûk iden nikât-ı mechûlesini keşf ve tahkike gayret itmek üzere, 
Amasya sancâğımn vukû’âtma dâ’ir, o menbadan zuhûr, yahut bu 
sancâkda tavattun iden ricâl ve ulemâyı, a’yân ve şu’arâyı, meşâyih ve 
a’lâmı, meşâhîr-i be-nâmı, ashâb-ı hayrâtı, erbâb-ı sın’ââtı, mümkün 
mertebede ensâb ve fürû’uyla beraber ilâve iderek bir eser tahrîrini tasmîn 
eyledim. 161 

Şu eseri cem’ ve telfîk için, mukaddimenin nihâyetinde tafsîl 
idildiği üzere, yirmi beş sene İstanbul, Amasya, Bursa, Hicaz, Suriye ve 
sâ’ir bilâd ve kasabât-ı Osmâniyye’de vâki’ kütüb-hânelere, bunlarda 
mevcûd olan kütüb-i tevârihe, münşe’ât ve mecâmi-i eslâfa, mehâkim-i 
şer’iyye sicillâtma mürâca’at ve şâyân-ı istifâde olan kuyûd-ı kadîme, 
evrâk-ı vakfıyye, defâtir-i hâkâniyye ve mahkûkât-ı muhallede gibi 
vesâ’ik-i atîkayı taharri ve mütâla’ada bezl-i makderet iderek terkîm ve bir 
mukaddime, iki bâba taksîm idüb, “Amasya Tarihi” nâmıyla tevsîm 
eyledim. Binâ’en-aleyh, bir kavl-i meşhûra yahut, her yazılan tarihe 
mugayir bir kayda tesadüf buyurulursa, me’hazlara bi’l-mürâca’a tashih 
buyrulmasmı, erbâb-ı tedkîkden ricâya bir vesile olmak için, şu eseri 
enzâr-ı kâ’inâta arz ve takdime cesâret itdim. Fe-min-a’llâhi’l-inâyeti 
ve’t-tevfik. 



MUKADDİME 


/7/Amasya ve mülhâkâtmm esâmi ve mevâkî’-i kadîme ve 
cedîdesine, mahallât-ı ma’rûfe ve nevâhî-i meşhûresine, ma’lûm olan 
âsâr-ı kadîmeye, mü’essesât-ı diniyye, mebâni-i âliyesine dâ’ir tafsîlâtdan 
bâhisdir. 

Amasya Sancâğı, şârken ve cenûben, Tokad; ve şimâlen Canik ve 
garben Çorum sancâklarıyla mahdûd olub, Amasya Hâcıköyü, Havza, 
Köprü, Ladik, Mecid-özü ve Merzifon kazâlarmı hâvidir. Şimdiki halde 
Sivas vilâyetine merbûtdur. 

Hâl-i hâzırda, yedi kazâdan müteşekkil olan bu sancâk, a’sâr-ı 
sâlifede merkez-i saltanat ve on sancâğı hâvi merkez-i vilâyet, ba’dehû on 
sekiz kazâya hâkim bir livâ merkezi olarak, taksimât-ı siyâsîye i’tibâriyle 
pek çok tahavvülâta ma’rûz olduğu halde, şöhret-i kadîmesini muhâfaza 
itmişdir. El-yevm nüfûs-ı ‘umûmîyesi iki yüz seksen bin raddesindedir. 

Amasya kazâsı; şârken Ladik ve Erba’â; garben Mecid-özü ve 
cenûben Tokad ve şimâlen Havza, Merzifon ve Hâcıköyü /8/ kazâlarıyla 
mahdûd olub, Ezine-pazarı, Akdağ, Hakâle, Geldiklân nâhiyelerini, yüz 
altmış kadar kurâyı hâvidir. Nüfus-ı mecmû’ası 68.000 raddesinde olub, 
kazâ merkezi Amasya beldesidir. 

Amasya beldesi şimdiki halde 53 mahâllâtı, 8.000 kadar hâneyi, 
37.000 kadar nüfûsu hâvidir. Merkez-i saltanat ve makarr-ı şehzâdegân 
olduğu zamanlarda 70 kadar mahâllâtı 60.000 kadar nüfûsu olduğu 
defâtir-i atîkadan istidlâl olunur. Mu’ahharen şehzâdegânm merkez-i 
saltanatda ikâmeti ve Amasya’nın Sivas vilâyetine rabtı tensîb 
buyurulduğu cihetle eski şerefi zâyi’ olmuş ve mahâllât ve nüfûsu tenâkıs 
itmişdir. 

Amasya “Kiiçiik Asya” dinilen Anadolu‘da kâ’in (Karadeniz) 
Samsun‘dan cenûbe doğru 133 kilometre geride vâki’ Ferhad-Fon-Pont 
Dağı’nm eteğinde, bir belde-i kadîmedir. 

Kadîmen mevki’i, şimâl-i şârkîden cenûb-ı garbîyeye doğru uzun 
bir vâdî olub, asla tebeddül itmemişdir. İris-Yeşilımıak’m iki sâhili 
üzerinde mebnîdir. Ortası düz, cenûb ve şimâl tarafları mâ’il, manzarayı 
‘umûmîyesi gâyet latîfdir. Amasya, şimâl-i şârkîde kâ’in Zemendu- 
Semendu Ziyâre Mahallesi’nden cenûb-ı garbide vâki’ boğazın 
müntehâsmda. Çalan 191 mevkifine kadar, takriben on üç kilometreden 
ibâret bir tûlun mecmû’ıdır. Arzı 1000 metreden üç kilometreye kadar 
mütefâvit bir vüs’âtdedir. Şârk ve garb taraftan, vâsi’ birer sahrâ ve etrâf-ı 
selâsesi bütün ravza-i dilârâdır. 

Cenûb tarafları, Pont silsele-i cibâli ve şimâl tarafları Canik ve 
Harşene silsile-i cibâli ve garb tarafları, Şeyh Cu’î‘-Kelkis ve Karaman 
silsile-i cibâli ile mestûr ise de, cenûb-i garbi, şârk-i şimâlî , şimâlin bir 
kısmı tarafları açıkdır. Açık yere “Amasya Boğazı” dinir. 

Şârk-ı şimâlî tarafı (Sonisa), Taşova‘ya; şimâl tarafı, (Argoma) 
Suluova‘ya cenûb-ı garbı tarafı Derbend, Çalan‘a nâzır, dervâze-i cesîm 
şeklinde üç boğazdır. Cenûb ve şimâl boğazları dar ise de, şârk-ı şimâlî 
boğazı oldukça genişdir. Amasya, şu üç dervâzesiyle, cesîm bir kasr-ı 
âlîye müstahkem bir saray-ı dîl-rübâya benzer. 

Şimâl boğazı, on; cenûb boğazı, dört kilometre kadar uzundur. 
Şârk-ı şimâlî boğazı ırmak boyunca Taşova’ya kadar tevsi’ ider. Bu 
boğazın her üçünde de ırmak akar. Bu ırmakların her iki taraflarında 
bağlar, bağçeler pek kıymetdârdır. Manzara-i latîfesi, hissiyâtı pek ziyâde 
okşar. Temâşâ-yı latifinde ervâh-ı beşer zevk-yâb olur710/ 

Amasya‘nm her tarafında zâhiren görülen, bi’t-tesâdüf yer altından 
zuhûr iden âsâr-ı kadîme harâbeleri, a’sâr-ı sâlifede pek ziyâde 
ma’mûriyet ve ihtişâma pek büyük refâhiyet ve intizâma nâ’il olduğunu 
isbât ve irâ’e itmekdedir. Bu âsâr-ı kadîme, ileride keşf ve tedkîk 
olundukça Amasya’nın kıymet-i tarihîyesi pek ziyâde kesb-i ehemmiyet 
idecekdir. 

TakvimüT-Buldân’da Sipâhi-zâde Mehmed Efendi Amasya‘yı 
şöyle ta’rif idiyor: 

“Amasya, iklim-i sâdisdendir. Ve Rûmilinde bııyıık bir şehirdir. 
Suru ve kaVası ve bostanları ve büyük ırmağı ve dolabları vardır. Buna 
“Medînetii ’l-Hükema” dirler ve bunda gümüş ma ’deııi vardır. Sinob ’un 
şârk-ı cenûbîsindedir. İkisinin mabeyni altı günlükdür, tulu elliyedi 
derece otuz dakikadır. Arzı kırkbeş derecedir. ” 

Şu ta’rif; Merâsıdü’l-Ittılâ’, Ikdü’l-Cümân, Tarîku’r-Reşâd, 
Lübâbü’l-Ensâb, Lebbü’l-Lübâb ve Evzâhu’l-Mesâlik kitâblarımn 
tâ’rifâtma muvâfık ve cümlesi yek-diğerine karîb olduğu cihetle bunların 
kuyûd ve tâ’rifâtım nakl ve terkimden sarf-ı nazar idilerek “Dâ’iretii’l- 
Ma’ârif” nâm eserin ta’rifî bi’t-tercüme nakl idildi. 

Amasiyye yahud Amesia yahud Amasya, Küçük Asya‘da bir 
medînedir. Sivas vilâyeti dâhilinde, ismiyle müsemmâ merkez-i livâ bir 
kasabadır. Canik dağları eteğinde güzel bir vâdide İris nâmıyla müsemmâ 
olan Yeşilımıakhn iki sâhilindediı\/ll/ 

Samsun‘dan cenûb-ı garbinin semt-i cenûbîyesine doğru, elli mil 
uzakdır. Sükkânı yirmi beş yahud otuz beş bin nüfusdur. Şimâlen dört 
derece elli dakika arzda ve şârken otuz üç derece dört dakika tûldadır. 

Etrafını, cânibleri kâ’im, yüksek kayalar ihâtâ ider Bunlardan solda 
kâ’in bir kayada kal’a âsârı ve iki burc-ı Yunânî vardır. Sultân Alaeddin 
Selçukî bu kal’ayı ta’mîr itmişdir. Bu şehrin binâsı güzeldir. Çok bağları 
vardır. İrmak ve dolab ile iskâ olunur. Pek çok âsâr-ı kadîmeyi hâvidir. 
Ancak şimdiye kadar keşf olunamamışdır. 1 

Küçük Asya Âsâr-ı kadîmesi Tarih ve Coğrafyası nâm eserinde 
Fransız müverrihlerinden Şarl Teksiye Amasya‘ya dâ’ir verdiği ma’lûmât- 
ı tarihiîe, birinci bâbda nakl olunmakla beraber, Amasya’yı şöyle tavsif 
idiyor: “Amasya, iklimi latif ve sıhhî, mevki’i gayet müstahkem olub, 
kadîmen vâsıta-ı münâkalât-ı ticâriye olduğu münâsebetle, refah ve 
intizâm-ı kadîmini muhafaza itmekdedir. Hâlbuki, diğer mevâkV-i 
müstalıkeme-i kadîme metruk ve meıısî bir halde kalmışdır. ” 

Nüzhetü’l- Kulûb’da Ebubekir el-Müstevfî şöyle tavsif idiyor: 

“Amasya büyük şehirdir. Sultân Alaeddin Selçûkî karasını tecdîd 
itmişdir. Hâsılâtı her diirlii şeydendir. Suyu, havası /12/ güzeldir.” 2 
Hamdullah el-Müstevfî Tarîh-i Güzide ’sinde Amasya’yı, bu me’âle karîb 
elfâz ile tavsif itmekdedir. 

Şârk Hâtıratı nâm eserinde, Almanya mareşallerinden meşhûr 
Moltke, 1254’de Amasya‘yı ziyâret ve şâyân-ı temâşâ olan yerlerini 
tedkîk iderek “Amasya, Anadolu şehirlerinin en güzellerindendir.” 
dimişdir. 

Şâ’ir-i meşhûr, Ebu et-Tayyib el-Mütenebbî memdûhu olan Haleb 
hükümdârı, Seyfüddevle-i Hemedânî ile 342’de Amasya‘yı ziyâret ve 
etrâf ve riyâzmı seyr ü temâşâ itdiği zaman fethinden dolayı müşârün- 
ileyh, Seyfüddevle’yi medh iderken Amasya’yı şöyle medh ve ta’rif 
idiyor: 


Ve beldetiin cematiin nıiıı külli mübehecetiin 
Fe mâyefutu ti murtadin biha ve tar 

Li külli miişterefıin miıı rabi’eha Ufkun 
Ve kiillii miişterefıin miıı ufkıha kanterun” 

Şu iki beyitin tercemesi şudur: “Amasya, insanı, temâşâsıyla şâd 
ve mesrur idecek her hüsn ii letâfeti nefsinde cem’ itmiş bir belde-i 
azîmedir ki, burada nâ’il-i matlûb olmak için tereddüd ve tekâpû iden 


'Diğer cihet-i târihîyesi birinci bâbda nakl olunacakdır. 

2 Bu eser Fârüsü’l-ibâre olduğu cihetle tercemesi nakl idilmişdir. 

her tâlib, her diirlii maksûduna nâ’il, hacetine vâsıl olur. Maksadını 
fevt iderek ine ’yûs olmaz. ” 

“Amasya; önünde havâlî-i vâsVayı şâmil bir hâneye müşabih olub 
bu hânenin her tarafı, birer cebel-i âlîdir ki, her yüksek /13/ tarafın bir 
ufku vardır. Her ufkun, yüksek yeri, ay parçası gibi sivridir. ” 

Amasyalı Tâci Beg-zâde fâzıl-ı meşhûr Sa’di Çelebi, Amasya‘nm 
bağ ve ezhârım ta’rîf, zevk ve mesârını tavsif hakkında, Hayr-ı Ahlâm 
adlı, Arabi, bir eser-i edebî te’lif itmişdir ki, şu kıt’a-i beliğe bu kitâbdan 
nakl idildi: 

Ravzat-ı nuret hamâileha 
Veceret beyneha cudavileha 

Kadlıala balnâ ani i- balbal 
Ez tağnat benâ belabileha 

Şabehet nüzheten li- ceııııat 
Be-nesimVs saba anadileha 

Ke kusurii-cinan eşcareha 
Ve ezahireha kanadileha 

Bunun tercemesi şudur: “Amasya, sırmalı kılıç bağları gibi, uzun 
ve ekili olan mevki’i çiçeklerle müzeyyen bir hadîka-i dilârâdır ki, 
ortasından cereyân iden ırmakdan ayrılan harıkları, bağlarının 
ortasından akmakdadır. Bülbülleri âvâz-ı latif ile tagannî itdiği zaman, 
gönlümüzde, gam ve kederden eser kalmaz. ” 

“Amasya, ektâr ve mekârihden sâlim, şehirlere mahsûs olan 
kasâvetden ha ’îd olarak, cennât-ı âliyyâta; bülbülleri de letâfet-i 
havâda, rikkat-i edâda, nesîm-i sabâya, eşcâr-ı latîfesi intizâm ve 
irtifâ’da kusûr-ı cenâna; çiçekleri de, eşkâl-i muhtelifede, kusûr-ı 
cânâııı tenvir iden kandillere benzemekdedir. ” 

Daha pek çok şu’arâ, müverrihin, Amasya‘yı, nazmen ve neşren 
medh /14/ ü senâ itmişlerdir. Fakat, icâz-ı maksûde muhâlif gördüğüm 
cihetle, naklinden sarf-ı nazar iderek, şu eser-i nâçizin fihrist icmâli olmak 
üzere, bir kasîde-i murabba’ tanzim ve her murabba’m zeylinde hâvî 
olduğu meâ’ni-i târihiyeyi şerh ve izâh eyledim: 

İtdikce tecellî dile, envâr-ı Amasya 

Şevkiyle yakar kalbimi, bir nâr-ı Amasya 

Çeşmimde döner, eşk-i şerer-bâr-ı Amasya 

Kalbimde dıırur, hasret-i dîdâr-ı Amasya 

Şu tasvîr-i iştiyâk-âverin başlıca sebebi, hubb-ı vatandır. Bu hiss-i 
müşterek, bütün zî-rûhda mevcûd ise de, hiss-i insânî ‘umûmundan bâlâ- 
terdir. “Vatan.'Yurd” dâ’imâ muhabbetle te’âlî hıdmetle tecellî ider. 
Hubbü’l-vatan mine’l-imân buyurulması bu husûsda burhân-ı celidir. 
Vatana muhabbet, ona arz-ı hıdmetle isbât olunur. Bu hubb-ı vatan 
sâ’ikasıyla fikrimi senelerce it’âb iderek, vatanı i’lâya vesile olan şu 
hıdmeti intihâb eyledim. 

Bu şehri yapan, devr-i evâ’ihle Amisdir 

Dirler ki, Amâsise dahî nâmı enîsdir 

Şa ’ir didi Elmasiyeden selîsdir 

Elması çıkarmış gibi, ahcâr-ı Amasya 

Müverrihin; Amasya‘nm bânisi hakkında ihtilâf eylediklerinden, şu 
murabba’ı o ihtilâfâtı telhis idiyor. Ekser akvâl-i /15/ müverrihinden 
istidlâl idildiğine nazaran, Amasya şehrini binâ iden, “Amâs ” nâmında bir 
zâtdır ki, mu’ahharen “Amis” nâmıyla da iştihâr itmişdir. 

Mufassal Kurûn-ı Cedîde’de, Ahmed Mithad Efendi, “Amasya” 
nâm-ı kadîmi “Amasaâ” olub eskiden “İris” ve el-yevm “Yeşilırmak” 
dinilen dere üzerinde kâ’indir” diyor. Şarl Teksiye dahî Küçük Asya 
Asâr-ı Kadîmesi Tarih ve Coğrafyası nâm eserinde “Amasya’nın nâm-ı 
kadîmi Amazis‘dir.” diyor. Mareşal Moltke de Şârk Hâtırâtı nâm 
kitâbmda Amasya’yı “Amazus ve Amizus ” olmak üzere kayd idiyor. 

Târihü’l-Ümem ve’l-Mülük’de Muhammed bin Ca’fer et-Taberî 
ve İkdü’l-Cümân’da Bedreddin Mahmûd el-Aynî Anadolu‘da fütuhât-ı 
İslâmîyeyi beyân iderken Amasya‘yı “Amasa” ve Amîsa” nâmlarıyla 
kayd ve zabt eyledikleri gibi Ebû Nasr ibn Mâkûlâ dahî Kitâbü’r- 
Rüvât’da “Masa” nâmıyla zikr idiyor. 

Acâ’ibü’l-Mahlûkât’da Zekeriya bin Mahmûd el-Kazvînî, Amasya 
nehrini “Nelır-i Amas” ve Künhü’l-Ahbâr’da Ali Çelebi “Nelır-i Amis” 
ve “Nelır-i iris” nâmlarıyla kayd itmeleri, Amasya şehri kadîmen 
“Amas” ba’dehû “Amis” nâmlarıyla meşhûr olduğunu tashih ider. 

Mir’âtü’l-İber’de, Diyarbekirli Sa’id Paşa diyor ki: “Pont 1161 
kıpası ezmine-i kadîmede Tibar, Salîb, Muznik dinilen Tiirk kabileleri 
meskûn idi. Mu ’ahhareıı Trabzon ve Amis şehirlerine Yunânîler hicret 
itdiler. ” 

Şu ibâre Amis nâm meşhûrun kadîmen ism-i meşhûru “Amasiyye” 
ve Türklerle meskûn ve muhâceret-i Yunâniyeden mukaddem mevcûd 
olduğunu göstermekdedir. Türklerin Pont kıt’asını istilâ ve burada 
gâlibâne tavattun ve icrâ-yı hükümet itmeleri hicret-i nebeviyyeden 
takriben 2450 sene kadar mukaddemlerine tesâdüf ider. Yunânîlerin 
muhâcereti ise hicretin 1650 sene kadar evvellerine müsâdif olub Amasya 
Yunânîlerin muhâceretinden evvel binâ idildiği anlaşılmakdadır. 

Şu kuyûd-ı tarihîyede mezkûr olan “Antasaâ” ve “Amazis” ve 
“Amazus” ve “Amizus” ve “Antasa” ve “Amise” kelimelerinin 
âhirlerinde bulunan “he,â” ve “is” ve “us” ve “he” edât nisbetleri ref -i 
evvelinde “Aıııas ” ve “Amis ” nâmı kalır. Şu nisbet Amasya şehrini binâ 
iden “Aıııas”, nâm-ı diğer “Amis” olduğunu isbât ider. 

Amasya şehrinin târih-i binâsma dâ’ir tevârîh-i ‘umûmîyede bir 
kayd-ı sarih yok ise de kurûn-ı ûlânm nısf-ı evvelinden i’tibâren Amasya 
şehri tevârîh-i ‘umûmîyede mazbût ve ma’lûm olduğu muhakkakdır. 
Binâen-aleyh Amasya hicret-i nebeviyyeden takriben 2400 /17/ sene 
mukaddem Amas tarafından binâ idildiği sâbit olur. Şu halde Amasya 
4.000 sene kadar kadîm bir şehr-i azimdir. 

Amasya şehrini binâ iden Amas kimdir? Hangi kavme mensûbdur? 
Su’âllerine cevab virmek müşkildir. Kurûn-ı ûlâ târihi mazbût olmadığı 
cihetle bu su’âllerin cevâbında her ne dinirse zunûn-ı târihiyeden ma’dûd 
olacağı şübhesizdir. Ancak Amas lafzından ve kurûn-ı ûlâda Pont 
kıt’asmda meskûn olan akvâmdan istidlâl olunduğuna göre Türk kavm-i 
azîmine mensûb olduğu zann olunur. 

Çünkü Amas lafzı, “anı m ak ” 3 mastarından müştâk bir ism olduğu, 
diğer müştakkâtı olan “âmâc” 4 ve “âmârât” ve “âmâk” ve “âmân’' 5 ve 


3 Bir nesneyi kemâl-i dikkatle görmek, gözlemek, korumak ibrâz-ı hamiyyet itmek 
ma‘nâsınadır. 

4 Gözlemek içün nişân konulan ve gözlenilen yere denir. Bu ma’nâda “âmâk” dahî 
kullamlır.Kitâbü’l-Idrâk li-Lisâni’l-Etrâk’da “emeç” el-garzü’l-münkarîb diye 
mezkûrdur. 

5 Muhâfız ve hâmî ma‘nâsmadır. Semerkand havâlisinde Türkler’in hâkânma mahsûs bir 
şehrin ismi olduğu ve ta‘rib olunarak “âmâr” nâmıyla meşhûr bulunduğunu, 
Mürevvecü’z-Zeheb’de mestûrdur. 

“âmıid” 6 7 ve “âmûr” 1 /18/ elfâzmdan istidlâl olunur. Kurûn-ı ûlâda, Hitit- 
Hıtay Türklerinin, Pont kıt’asmda meskûn oldukları ve müddet-i medîde 
icrâ-yı hükümet itdikleri mülâhaza olunursa, “Amas” nâm zâtın bu 
Türklerden ve bunların hânlarından biri olduğu zannını takviye ider. 

Şu zunûn-ı târihîye, hakâyık-ı kafiyeden ma’dûd olmadığı gibi 
ta’assub-ı millîden neş’et iden evhâm ve efsâne kabilinden de değildir. 
Küçük Asya‘da Mensi Bir Hükümet nâm eser-i Fransevîdeki Hitit 
hükümdârlarımn tasâvir-i mahkûkesi ve maTûmât-ı târihîyesi mütâla’a ve 
tedkîk olunduğu sûretde şu isdidlâlin derece-i sıhhati takdir olunabilir. 

Ba’zılarmm iddiâsma göre “ Amasya Mısır hükümdarlarından 
“Amasis ” nâmıyla meşhur bir zât tarafından binâ ve tesmiye idilmişdir. ” 
Dâ’iretü’l-Ma’ârif de Amasya’nın, tercemesi bu zâtın tercemesinden 
sonra tahrîr idilmesi bu iddiâyı tevlîd itmişdir. Hâlbûki bu iddi’â tevârih-i 
‘umûmîyeye muvâfık değildir. 

Çünkü: Amasis hicret-i nebeviyyeden 1191 sene mukaddem Mısır 
tahtına cülûs iderek 44 sene hükümet itdiği halde Pont kıt’asını istilâ ve 
işgâl itdiğine dâ’ir kayd-ı târihî yokdur. Olsa bile kable’l-hicre 1650 
senelerinde mevcûd olan Amasya şehri ve nâmı kable’l hicre 1191 /19/ 
senelerinde binâ ve tesmiye idilmesi, hâsılı tahsil kabilinden olur. 
Câmî’ü’d-Düvel’de Derviş Ahmed Efendi, Ermenilerden naklen Amasya 
şehri Hikâniye krallarından Amesius bin Armayus bin Armenyak bin 
Hâ’ik ibn Tucrem bin Cümer bin Yâfes bin Nuh (a.s) tarafından binâ ve 
tesmiye idildiğini yazıyor ise de Mir’atü’l-’İber buna efsâne diyor. 

Çünkü: Amasiyus cebel-i Arârât civârmda Hayka Anımar 
beldesinde hükümet ve kable’l-hicre 2502 senesinde vefât itdiği tahrîr 
idildiği gibi bu tarihlerde Pont kıt’asmda Hitit nâm Türk Hükümeti 
mevcûd olduğu isbât olunuyor. Tufân, hicretden 3970 sene mukaddem 
olduğu ve Amesiyus altıncı batında Yâfes bin Nuh’a irişdiği tedkîk 
olunursa her batının 641 senede bir doğduğu efsânesini dinlemek lâzım 
gelir. 

Zaten bu kralların, bu tarihlerde mevcûd olduğunu isbât idecek 
delâ’il-i tarihîye olmadığı cihetle umûm Avrupa müverrihleri bu gibi 
kurûn-ı ûlâ akvâline hurûfât-ı kadîme nâmını vimıekdedir. Binâen-aleyh 
Amasya‘nm binâsı Mısır hükümdârı Amasis‘e yahud Ermeni krallarından 


6 Landun, talîka yaylı arabalarını çekmek için atların boyunlarına geçirdikleri muhâfazalı 
halkadır ki “harnud” dahî dinir. 

7 NihâyetüT-Ereb’de mezkûr olduğu üzere Türkler’in cedd-i a’lâsıdır ve mukaddem 
“gayur” ma‘nasında “âmârât” ma‘nâsma müsâvî olur ve Türkistan’da meşhûr bir ırmak 
ismidir. 

Amasiyus‘a nisbet idilmesi bir münâsebet-i ismîyeden ibâretdir. İkinci 
mısra’m kâfiyesi olan “enisdir” ta’biri, bu münâsebet-i ismîyeye işâretdir. 

Şu münâsebet, diğer kavl-i avâmı tevlîd itmişdir. Güyâ vaktiyle /20/ 
Amasya‘da elmas taşları çıktığı münâsebetle, “Elmâsya” dinmiş ve 
ba’dehû kesret-i isti’mâline binâ’en lâmı hazf olunarak elsine-i âmmede 
Amasya kalmşdır. Şâ’ir-i meşhûr Firdevsî-i Rûmî, Şehnâme-i Osmânî’de 
şu beyitleriyle 8 bu tesmiye ve tahfife imâ itmekdedir. 

Be-giift ey firistade-ipadişa 9 

Ez-in caygâhem ne-başem cııdâ 

Amasiyye ki elmas bâşed be-seng 

Me-râ ni’st der-vey mecâl-i dıreng 

Diğer bir rivâyet-i âmmede, “Amasya‘nın ilk fâtihi Melik 
Dânişmend Ahmed Gazi halîlesi Ümmüasya Amasya’da ikâmet eylediği 
münâsebetle şehre, “Ümmüasya” ba’de/ıü tahfif olunarak “Amasya” 
dinınişdir. Nâm-ı kadîmi, Harşene‘dir. "dinilmekdedir. 

Târih-i Al-i Dânişmend’de, Fatih müşârün-ileyhin halîlesi Gülnuş 
Bânû Amasya‘da ikâmet eylediği mezkûr ise de Ümmüasya‘ya dâ’ir bir 
sarâhat yokdur. Olsa bile bunlar, vech-i tesmiye olamaz. Çünkü: Amasya 
nâmı kurûn-ı ûlâdan i’tibâren meşhûr ve ma’lûmdur. Sonradan tesmiye 
idilmiş değildir. /21/ 

Bu gibi esâmî-i kadîmenin telaffuzu mütekellimlerin lehçesine ve 
tasarrufât-ı lağviyesine tâbi’ ve mütegayyir olduğu tarihen meşhûrdur. 
Hâfız Ebubekir el-Berzâlî Târihinde ve Abdülkadir el-Kureyşî el- 
Gurefü’l-Aliyye’ sinde Şemseddin Mehmed el-Amâsî ve Şerifüddin el- 
Amâsî tercemelerinde Amasya‘yı “Amasya” ve “Amâsiya” nâmlarıyla 
kayd ve zabt idiyorlar. 

Amasya kütüb-i tevârîh vesâ’ir vesâ’ik-i şer’iyye ve icâzât-ı İlmîye 
ve sûfîyede Medinetü’l-Hükemâ, Bağdadü’r-Rüm, Rümiyye-i Suğrâ, 
Ermeniyye-i Kııbrâ, Hısnü’l-Mir’ât, Kubbetü’l-ulemâ, Tiirbetii’l- 
Evliyâ, Dârıı’n-Nasr, Dârii’l-İzz Dârii’l-Fütüh ve Kasnı’s-Selâtin gibi 
evsâf-ı mümtâze ile tavsif ve tesmiye idildiği kemâl-i iştihârma delâlet 
ider. 


*965’de Kütahya’dan Amasya valiliğine ta‘yîn buyurulduğuna i’tirâz iden Şehzâde Sultan 
Bâyezid’in i’tizârım hâkî olmak üzre tanzim itmişdir. 

9 Pertev Paşa’dır. 

Medinetü’l-Hükemâ: 

“Erbâb-ı ak1 ve hükümet şehri” dimekdir. Buradan kurûn-ı ûlâda 
coğrafya gibi mühim bir fennin muhter’a-i meşhûru Strabon ve ba’dehû 
“Kommen Hânedânı” gibi bir imparator sülâlesi zuhûr eylediği 
münâsebetle tesmiye idilmişdir. Tarîkü’r-Reşâd, Lübâbü’l-Ensâb, 
Evzâhu’l-Mesâlik ve Takvîmü’l-Buldân nâm eserlerde bu sıfatla 
mezkûrdur. 


Bağdâdü’r-Rûm: 

Bilâd-ı Rûm’m ya’ni “Anadolu Miadının BağdadU” dimekdir. 
Buna üç veçhile münâsebeti vardır: 

1- Hıta-i Irakîyede Bağdad, merkez-i ulemâ-yı İslâm olduğu gibi 
Anadolu kıt’asında Amasya dahî merkez-i ulemâ-yı be-nâm olmuşdur. 

2- Irak’da Bağdad, Dicle nehrinin iki sâhili üzerinde binâ idilmiş 
olduğu 1221 gibi Anadolu’da Amasya dahî Yeşilırmağın iki sâhili üzerinde 
inşâ idilmişdir. 

3- Bağdad şehri, merkez-i celîl-i hilâfet olduğu gibi Amasya şehri 
dahî o zaman merkez-i âlî-i hükümet olmuşdur. Bezm ü Rezm ve 
Acâ’ibü’l-Makdûr nâm eserlerde bu sıfatla mezkûrdur. 


Rûmiyye-i Suğrâ: 

“Küçük Roma” dimekdir. Avrupa‘da, Roma şehri hıristiyanlık 
âleminde hükümet ve İsevîyet merkezi olduğu gibi Anadohı‘da Amasya 
Pont, Kapadokya kıt’alarmdan müteşekkil bir eyâlet ve mesîhîyet merkezi 
olmuşdur. El-Hâmis, Câmî’ü’d-Düvel, Behcetü’t-Tevârîh kitâblarmda 
böyle mezkûrdur. 

Ermeniyye-i Kübrâ: 

“Büyük Armaııyak şehri” dimekdir. Kurûn-ı ûlâda Pont hükümeti 
merkezi Amasya idi. Romalılar, Kapadokya Pont kıt’alarmı istilâ itdikleri 
zaman bu iki dâ’ireyi birleşdirüb bir eyâlet i’tibâr ve Amasya’yı merkez-i 
eyâlet ittihâz itdiklerinden, bu eyâlete umûmen “Armaııyak” nâmını 
vermişler idi. Devr-i İslâmda feth olunduğu zaman bu eyâlet ismi 
Amasya’ya nisbetle kesb-i iştihâr itmiş ve bu cihetle “Ermeniyye-i 
Kübrâ ” dinmişdir. Bâlâda mezkûr olan eserlerde bu sıfatla da mezkûrdur. 


Hısnü’l-Mir’at: 

“Ayna kal 9 ası. Aynalı hisar” dimekdir. Bu sıfat, Amasya kakasına 
alem olduğu halde tevsî’en Amasya nâmı olmak üzere isti’mâl idilmişdir. 

Amasya şimâlinde kâ’in kal’a-i bâlâ bedeninde düz ve yalçın mağaralar 
bu tesmiyeye bâ’is olduğu 1231 zann olunur. Bu mağaralardan birine el- 
yevm “Aynalı Mağara” dinmesi, bu zanm takviye ider. Heşt-Behişt ve 
el-Kâmil nâm târihlerde böyle mezkûrdur. 

Kubbetü’l-Ulemâ: 

Ulemânın merkezi ve “Türbetü’l-Evliyâ” evliyânm mecmû’ ve 
medfeni dimekdir. Amasya, pek çok fuhûl-ı ulemâya makarr ve kibâr-ı 
evliyânm füyûzâtma mazhar olduğu bu vasıflarla tavsif olunmasını intâc 
itmişdir. İcâzât-ı İlmîye ve sofîyede bu evsâf ile muharrerdir. 


Dârü’n-Nasr: 

“Nusret ve zaferin hanesi, merkezi” dimekdir. Bu nasr ve zafer, 
ordu-yu İslânım en büyük kumândânı, sâlârı olan selâtîn-i a’zanım 
himmet ve şecâ’atleriyle hâsıl olduğu münâsebetle, selâtin-i İslânım 
merkez-i saltanatlarına “Dârii’n-Nasr” dinir. Amasya; Al-i Selçuk, Al-i 
Osman-ı selâtin i’zâmmdan Sultân Mes’ûd-ı evvel ve Sultân Mehmed 
Hân-ı evvel hazerâtının merkez-i saltanatları olduğu zamanlarda vesâ’ik-i 
şer’iyye ve divâniyyede bu sıfatla mezkûr olmuşdur. 

Dârü’l-İzz: 

“İzzet ve sa’âdetin hanesi, merkezi” dimekdir. Bu ünvân, 
şehzâdegân-ı kirâmm merkez-i emâretleri olan bilâda ıtlâk olunur. 
Amasya, Al-i Selçuk, Al-i Osman şehzâdegân-ı kirâmmdan pek çok 
zevâtm makarr-ı ikâmeti, merkez-i emâreti olduğu münâsebetle tavsif 
idilmişdir. 


Dârü’l-Fütûh:/24/ 

“Fütûhâtın m asıları yahûd mazharı dimekdir. ” Amasya Emâreti, 
saltanat-ı celîle-i Osmaniyyenin şârkî Anadolu‘da fütuhât-ı azîmesine 
bâ’is yahûd ulemâ ve meşâyih-i kirâmm ilm ü amelde fütühât ve füyûzât-ı 
ilâhiyyeye mazhariyetlerine bâdî olduğu münâsebetle bu ünvâna kesb-i 
istihkâk itmişdir. 

Kasrü’s-Selâtîn: 

“Padişahların köşkü, makam dimekdir. ” Amasya, 467 târihinden 
980 târihlerine kadar beş yüz seneyi mütecâviz bir müddet zarfında 
selâtin-i Selçûkîye ve havâkin-i Osmaniyyeden pek çok zevât-ı a’zânım 
kusûr-ı âlîyesiyle muhteşem olduğu münâsebetle bu ünvânı kazanmışdır. 

Meşâhir-i fuzalâdan İdî-zâde Akif Mustafa Efendi, ekser 
münşe’âtmda Amasya‘yı “Selimiye” nâmı ile tesmiye ve izhâr-ı müceddid 
eylediği halde iştihâr idememişdir. Sahib-kırân-ı zaman Sultân Selim Hân 
hazretleri gibi cihângir bir pâdişâhın Amasya’da şeref-bahş-ı mehd ü 
vücûd olduğu bu teceddüde bâ’is olmuşdur. 

Cennet gibidir sûy-ı cenubunda çakallar 

Gûyâ ki beşikdir yed-i kudret anı sallar 

Meşâta-i eyyâm-ı bahar vechini allar 

Bir la ’le döner nazıra rûhsâr-ı Amasya 

Bu murabba’ Amasya‘nm etrâf-ı erba’asından bir tarafını ya’ni 
kıble /25/ tarafını irâ’e ider. Amasya’nın Yukarı-pazar tarafında cenûb 
(kıble) tarafı “Çakallar” dimekle meşhûr bir gülşen-i letâfetdir ki sath-ı 
zeminden takriben iki yüz metre kadar mürtefı’, zirvesi müstevî bir 
cebeldir. Bu cebel meşhûr Fon “Pont” silsile-i cibâlinin eteğinde vâki’dir. 
Hey’et-i ‘umûmîyesi, şimâlden cenûb-ı şârkîye doğru uzun, iki tarafı 
yüksek, ortası düz, şeklen mustatîl olduğu münâsebetle adetâ uzun bir 
beşiğe benzer. Düz yerine “Hamza Düzü ” dinir. Havası gâyet sağlam, her 
tarafı bâğ-ı latîfdir. 

Çakallar, sun’-ı hudâ gibi gayr-ı müretteb fakat nazar-ı ribâ, 
taksimât-ı dâhiliyesi gayr-ı müsâvî, fakat manzarası dil-ferîb, her bağının 
içinde bir kasr-ı âlî, bir veya iki yerinde gâyet gür mâ’-i câri, her suyun 
kenarında bir çimen-zâr-ı latif, her kasrın önünde bir gülistân-ı şerif 
olduğu münâsebetle “cennât-ı tecrî min tahtehe’l-enhâr” vasf-ı cehline 
lâyık bir hadîka-i dilârâdır. 

Çakallar, eyyâm-ı bahârm letâfet-i fevkalâdesiyle tecellî kırmızı 
gülleri, siyâh benli lâleleri, âdetâ ruhsâr-ı hubbânı tenzîr ider. Güllerinin 
manzara-i ibtisâmmı lâlelerinin mübhece-i intizâmını temâşâ iden erbâb-ı 
safânm nazarında Çakallar la’l-i gülfâma bürünmüş bir arûs-ı nev-bahâra 
benzer. Çakalların vech-i tesmiyesi karîben zikr olunacakdır. /26/ 

Sağında bunun Kara Kaya cennet-i diğer 

Bir hüb ferîdin iki ruhsârtna benzer 

Yıldız gibi ezhâr ile mestur ser-â-ser 

Bunlardan alır heb suyu giilzâr-ı Amasya. 

Çakalların sağ ya’ni garb tarafında kâ’in “Kara Kaya” dimekle 
meşhûr bir daha ravza-i behcet vardır ki Amasya‘nm Yukarı-pazarı-Simre 
kısmında tamâmıyla kıble tarâfmı ihâtâ iden yek-pâre dâğm bir parçası ve 
Çakallar’m bir tetimmesidir. Bu cebel de Ferhad-Fon-Pont Dağı’nm 
eteğinde olub Gökmedrese Mahallesi üstünden Zincirli Kaya kurbinde 
vâki’ Söngütlü Kaya‘ya kadar garbdan şârk-ı cenûbîye doğru takriben dört 
kilometre tülündedir. 

Bıı yek-pâre dağ; ikiye münkasîm olduğu münâsebetle, Dârü’s- 
Selâm Mahallesi üstünde vâki’ Flâce Sultân önündeki yolun hizâsmdan 
i’tibâren şârk taraflarına tesâdüf iden kısmına “Çakallar” ve garb 
taraflarına gelen kısmına “Kara Kaya” nâmı virilir. Köşk kayası altında 
vâki’ İplikçözen mesîre-i meşhûresi, Çakallar kısmından ve Kurd İni 
altında vâki’ Çanaklar ve Kübceğiz Mahallesi üstünde vâki’ Kaşık Pınarı 
mesireleri de Kara Kaya kısmından sayılır. 

Pir Sinan nâm-ı diğer Şehreküstü Mahallesinin 1211 üstünde vâki’ 
şehre doğru çıkmış olan kayaya “Kara Kaya” dinir ki bu nâm, mezkûr 
siyah kayanın üstünde bulunan bağlara alem-i mahsûs olmuşdur. Şu 
çıkıntı kayaya “Burun” dinir. Bunun iki tarafları da Kara Kaya’dan 
ma’dûd olduğu halde letâfet ve tarâvetde iki vech-i tâb-dâre benzer. 

Kara Kaya da Çakallar gibi letâfet-i havayı, nezâret-i dil-rübâyı 
hâ’izdir. Benefşesi, çiğdemi, suyu mebzûl, kirazı makbûldur. Buranın 
manzarası, Çakalların düz yerlerine fâ’ik, her bağı, behcet ve nezâhet 
itibârıyla “Cennet” dimeğe layıkdır. Kaya Paşa ve Üçler Suyu, bu bağları 
ziyâret itdikden sonra Amasya hânelerini sîr-âb ider. 

Eyler iki menba ’ buranın zevkini ikmâl 

Gûya ki biri âb-ı ziilâl ve biri selsâl 

Bir menba ’ı yapmış Kaya Paşa gibi mifzâl 

Diğer Acem Ağa gibi mi’mâr-ı Amasya 

Bu cebelden cereyân iden suların meşhûru üç menba’dır ki; 
sâhiblerinin nâmıyla meşhûr ve haft ü halâvetce birbirinden mütefâvitdir. 
Bunlara “Kaya Paşa Suyu ”,“Üçler Suyu ”, “Acem Ali Suyu ” dinir. Şu üç 
suyun menba’ı, Çakallar semtindedir. Bir de Çırçır Suyu olub bunun 
menba’ı Kara Kaya semtindedir. Amasya‘da en ziyâde iştihâr iden su, 
Kaya Paşa ve Acem Ali sularıdır. Üçler Suyu, Acem Ali Suyu’na mülhâk 
ve Çırçır dahî mikdârı ve nef i /28/ azdır. Bunlardan mâ’adâ pek çok 
menâbi’-i mahsûsa var ise de menâfi-i ‘umûmîyeyi en çok şu iki menba’ 

te’min ider. Diğer menâbi’in bunlar kadar şöhreti, umûma menfa’atı 
yokdur. 

Kaya Paşa Suyu, Çakallar’m üç kilometre kadar ilerisinde vâki’ 
İrmiş Köyü yaylasından nebe’ân iderek Çakallar‘a cereyân ider. Bu su, 
kadîmen câri olub Amasya ümerâsından Torumtây-zâde Kaya Paşa, 
805’de menba’mı tathîr ve mecârisini ta’mîr eylediği münâsebetle “Kaya 
Paşa Suyu” dinmişdir. Bundan evvel bu suya “Torumtay Suyu” dinir idi. 
Emir-i müşârün-ileyh Torumtây’dan batrîku’l verâse hafidi Kaya Paşa’ya 
intikâl iderek eski nâmını muhâfaza itmekde idi. 

Kaya Paşa, Amasya‘da hamâmmı, mektebini binâ idüb on beş 
mevki’de çeşmeler i’mâr iderek suyu 805’de vakf ve bu çeşmelere vesâ’ir 
pek çok hânelere isâle ve isâr ve evkâfım ta’yin, menâfi’-i ‘umûmîyeyi bu 
sûretle te’mîn eylediğinden “Kaya Paşa Suyu” dinmişdir. Bu vakıf suyun 
akdığı her hâneden, senevi on beş dirhem Osmânî ya’ni râyic-i hâzır üzre 
otuz üç guruş kadar bir meblâğ ahz ü cem’ ve evlâdından bir mütevelli 
ma’rifetiyle su yolu ve menba’ı tathîr ve su yolcusu vazifesi i’tâ 
olundukdan sonra fazla-i vakfı Kazancı Mahallesi’nde vâki’ mektebine 
sarf olunması meşrûtdur. 

Bu mekteb civârmda kâ’in hamamı vâridâtı kâmilen mektebe /29/ 
meşrût olub Kaya Paşa evlâdı zamanında gerek hamâmı, gerek mektebi, 
ma’mûr iken tevliyet paşa-yı müşârün-ileyhin zevi’l-erhâmmdan Raht-van 
Mehmed Paşa evlâdına intikâl eyledikde hamâm ve mekteb mahv ve nâ- 
bûd olmuş, yalnız vakıf suyun vâridât-ı senevîyesi cibâyet olunmakda 
bulunmuşdur. 

Acem Ali Suyu, Çakalların şârkmda kâ’in Zincirli Kaya civârmda 
meşhûr derenin üstünde “Söngiitlü Kaya” dimekle meşhûr kayanın 
altından nebe’ân iderek bu da Çakallar’a cereyân ider. Bu su da kadîmen 
cârî olub Amasya hâcegânmdan ya’ni tüccârdan Nişaburlu Hâce el-Hâcc 
Acem Ali Ağa 873’de mecrâsmı inşâ ve Amasya’da 13 mevki’de 
çeşmeler ihyâ iderek vakf ve pek çok hânelere isâle itdiği münâsebetle 
“Acem Ali Suyu ” dinmişdir. 

Bu su, mukaddimen Üçlerin tasarrufunda olub mu’ahharen el-Hâcc 
Mahmud Çelebiden Acem Ali Ağa‘ya şirâ’en intikâl itmiş ve bu da 
Acem Ali Mahallesinde binâ eylediği mektebine ve menâff-i âmmeye 
vakf eylemişdir. Kendi mahallesiyle beraber diğer civâr mahallâta cârî 
olan Üçler Suyu‘na “Acem Ali Suyu” dinmiş ise de Üçler Mahallesine 
akan su, eski nâmını muhafâza idebilmişdir. Hâlbûki bu Üçler Suyu da 
Acem Ali Ağa’nm vakfıdır. Bu mektebin tarihçesi, mahallesi bahsinde ve 

Üçler’in kimler olduğu da Üçler Mahallesi bahsinde zikr olunur. 
İnşa’allah /30/ 

Bu vakıf suya, Acem Ali-zâde Bâlî Beg ve ba’dehû bunun evlâdı 
mütevelli oldukları zaman mû’mâ-ileyhin mektebi ve sâ’ir hayrâtı, hüsn-i 
idâre idilmiş iken ba’dehû zevi’l-erhâm olduklarını iddiâ iderek ifâ-yı 
tevliyet idenler, rusûm-ı vakfiyeye cibâyet itdikleri halde hayrâta 
bakmadıklarından, erbâb-ı hayrın i’ânâtma muhtâc kalmışlardır. 

Çırçır Suyu, Ferhad Dağı eteklerinden nebe’ân ve Karakaya‘ya 
cereyân ider. Bu da kadîmü’l-cereyân olub Emir Alaeddin Alişir et- 
Türkmânî tarafından 625 hudûdunda mecrâsı inşâ ve Gökmedrese 
Mahallesiyle civâr mahallâta icrâ idilmişdir. İbtidâlarmda “Alişir Suyu” 
dindiği mazbût ise de mu’ahharen “Çırçır Suyu” dinmesine bâ’is ne 
olduğu anlaşılamadı. Çırçır ta’biri, Alişir ta’birinden galat olması ağleb 
ihtimâldir. Bu su, ta’am ve halâvetce Amasya sularının umûmuna fâ’ik 
add olunmakdadır. Çaya gâyet elverişli olduğundan, tiryâkilerin çoğu bu 
suyu kullanır. Hayli zamandan beri mecrâsı tathîr idilmediği cihetle gâyet 
az akmakdadır. 

Cennât-ı cihâttın burası sanki ecelli 

Şehzadelere olmuş idi say d mahalli 

Enzâra olur Köşklü Kaya ‘dan bu da belli 

Bir merkez-i Sultân iken aktâr-ı Amasya /31/ 

Bu Kara Kaya; letâfet-i manzara, kesret-i miyâh, safvet-i havâ ile 
meşhûr bir mekân-ı âlî olduğundan cihet-i şarkîyesi saltanat-ı celîle-i 
Osmaniyye hânedânma mahsûs emlâk-ı hümâyûn a’dâdma dâhil olmuşdu. 
Bu sebeble Osmanlı şehzâdegân-ı kirâmı Amasya‘da ikâmet buyurdukları 
esnâda bu cihet-i şârkîye şehzâdegâna sayd-gâh olmuşdur. Ancak, Kara 
Kaya cihetinde a’yân ve ümerânın emlâki bulunduğuna bakılırsa sayd-gâh 
olan cihet yalnız Çakallar olduğu anlaşılıyor. 

Çelebi Sultân Mehmed Hân hazretleri, Amasya‘da icrâ-yı hükümet 
buyurduğu esnâda el-yevm “Köşk Kayası” dimekle meşhûr olan Köşklü 
Kaya‘da yüce bir köşk inşâ itdirmiş ve Şehzâde Sultân Ahmed devrinde 
bu Köşklü Kaya eğlenceleri şu’arâ-yı ‘asrın vird-i zebânı, bütün avâmın 
dastânı olduğu pek çok muharrerât-ı husûsîye mütâla’asından istintâc 
idilmişdir. 

Bu köşkün bakiyye-i âsân, harâbe-i kadîmesi el-yevm müşâhede 
olunmakdadır. Şehzâde Sultân Mustafa devrinde ma’mûriyet-i sâbıkasmı 

muhâfaza eylediği halde müşârün-ileyhin vefât-ı nâ-gehânîsinde taksimâta 
ma’rûz olarak ismi dahî tebeddül itmişdir. 

En sonra Çakal-zâdelere kısmet-i evfer 

Oldıı buradan hiıı-i teferrukda müyesser 

Şimdi orası, bunların adı ile eşher 

İtdi bunu tahkik, Perestâr-ı Amasya 132/ 

Bu âlî cebelin cihet-i şârkîyesi bi’t-tevârüs Sultân Süleyman Hân-ı 
evvel hazretlerine intikâl eyledikde şehzâde-i hümâyûnları Sultân Mustafa 
Amasya vâlisi olarak gelmiş ve burada sayfiye inşâ itdirüb ikâmet eylediği 
esnâda meşâhir-i ulemâdan Seyrek Muhyiddin Efendi ve ba’dehû 
Merzifonî Hayreddin Hızır Efendi ve ba’dehû meşhûr Serverî Efendi 
hıdmet-i ta’limde ve meşâhir-i üdebâdan Hamdî, zamanî, Edâyî gibi 
şu’arâ ve Rüstem Beg-zâde Gonca Keyvân ve Lâlâ Beg-zâde Benefşe 
Ahmed ve Gâzi Beg-zâde Çiğdem Ali Begler ile Çakal-zâde Gül Sinan 
Çelebi gibi nev-resîde-gânı nedîmlik hıdmetlerinde bulunmuşlar idi. 

Bunlardan Gonca, Çiğdem Beglere ve Çakal-zâde Lâle Ali Çelebi 
ile Gül Çelebi’ye ve lalası Hamza Beg’e şehzâde-i müşârün-ileyh birer 
kıt’a bağ ihsân ve temlik itmişdir. El-yevm “Hamza Diizıı” dinilen yer 
Lâlâ Hamza Beg‘e, “Goııcalık” nâmıyla ma’rûf olan Hamza Düzü’nün 
cihet-i şârkîyesi Gonca Beg’e isâbet itdiği anlaşılmakdadır. 

Gül ve Lâle Çelebilerin mevki’i Hamza Düzü‘nün cihet-i garbîyesi 
ve cenûbîyesi olduğu zann olunur. Bu zamanlarda şehzâde-i müşârün- 
ileyhe intisâb itmenin yolu benefşe, gonca, gül ve lâle redifli kasâ’id 
tanzîm ve takdîm olduğunu bilen şu’arâdan çokları bu yolda kasideler, 
gazeller, tanzîm ve takdîm itmişlerdir. Bunların bir kısmı Müntehabât-ı 
eş’âr Mecmu’alarmda mündericdir./33/ 

967’de Amasya vâlisi iken Kara Mustafa Paşa‘nm mekrine 
uğrayub âzim-i dâr-ı na’im olan Şehzâde Sultân Bâyezid’in gaybûbet-i 
ebediyyesi üzerine sayd-gâh-ı şehzâdegân olan buraların mecmu’ı ümerâ 
ve erkân ve a’yâna füruht idildiği esnâda Çakal-zâde 10 Gül Sinan ve Lâle 
Ali Çelebiler’e büyük bir kısmı isâbet ve ba’dehû Lâle Ali Çelebi hissesi 
mahdûmû Lale-zâde Mehmed Çelebi’ye ve ba’dehû bu hisse de Sinan 
Çelebi’ye intikâl itmişdi. 


l0 “Çakal Aflrff ”dimekle meşhûr olan Bedreddin Mahmud Çelebi evlâdına “Çakal-zâdeler” 
dinir. Bunlar İçerişehir’de Hacı Mahmııd Çelebi Zâviyesi evkâfına mütevelli idiler. 

Mu’ahharen müşârün-ileyh Çakal-zâde Sinan Paşa Sivas 
vâliliğinden ma’zûlen 1005 sâlinde irtihâl itmekle burası mahdûmları 
Mahmud, Yusuf, Mehmed Paşalara ve kızlarına intikâl itmiş, Mahrnud 
Paşa bilâ-veled vefâtıyla hissesi füruht idildiği gibi Mehmet Paşa dahî 
vefâtıyla mahdûmu Ahmed Beg ve Yusuf Paşa-zâde Ahmed Paşa, 
Mehmed Beg hisselerine sâhib oldukları halde Ahmed Paşa, 1076’da 
vefâtıyla kızları Münevver, Fatma Hanımlar’a ve Mehmed Beg-zâde 
Ahmed Beg dahî 1091’de bilâ-veled vefâtıyla evlâd-ı inâsa vesâ’irlere 
intikâl eylemiş olduğu Amasya tarihine hıdmetkâr-ı fahrî olan muharrir-i 
‘âciz tarafından tahkîk ve muhâkeme-i şer’iyye sicillâtmdan istihrâc 
idilmişdir. /34/ 

Mukaddemlerinde buralara tağliben “Çakaloğııllan Bağlan ” dinir 
idi. Ba’dehû, tahfif olunarak “Çakallar Bağları” dinmişdir. Çakallar, 
Türçemizde “Çakaloğulları” ta’birinden muhtasar olduğu emsâl-ı 
‘adîdesiyle isbât olunur. Topaloğullarına “Topallar”, Ortakoğullarma 
“Ortaklar”, Saloğullarfna “Sallar” dindiği meşhûrdur. 

Garbında bunun kûlı-ı celi şöhre-i Ferlıad 

Gûya eser-i aşk ile virmiş ana biınyâd 

Rinttiler anın dümenine “Veıık ” dimiş ad 

Lâkin bııdıır a ’cûbe-i altbâr-ı Amasya 

Kara Kayanın garb-ı cenûbîsinde tesâdüf iden yüksek ve yalçın 
kayaya “Ferhad Kayası ” ve bu kayanın şârka doğru uzanan silsilesine de 
“Ferlıad Dağı” dinir. Bu dağ Pont silsele-i cibâlinin garben mebde’i add 
olunub Erzurum‘a gider. Ve buradan İran‘a girüb Gilân civârmda kûh-ı 
bî-sütûna ittisâl ider ve burada nihayet bulur. Pont dağlarının mebde’i 
Ferhad, müntehâsı “kûh-ı bî-sütûn” olduğu münâsebetle bu dağlara 
umûmen kûh-ı bî-sütûn dindiği ba’zı coğrafya-yı arabî kitâblarmda 
görülmüşdür. 

Ferhad Kayası, Amasya‘nm cenûb-ı garbî boğazı üzerinde /35/ 
olduğundan kayanın tesâdüf itdiği yerlere “Ferlıad Arası ” dinir. Kayanın 
sath-ı zeminden takriben üçyüz metre kadar irtifâ’ı vardır. Cebhe-i 
garbîyesi yalçın olub üstü düz, şimâlî eteği bâğ ve bostan olduğu halde 
cenûb-ı garbî eteği siyah taşdan ibâretdir. Düz yerlerin şârk tarafları latîf 
yaylalara, sulak ve havadâr köylere gider. Tamamıyla garba nâzır olan 
kayanın önünde zeminden takriben üç metre kadar yüksek yerinde kavis 
şeklinde bir oyuk müşâhade olunmakdadır. 

Bu oyuk, takriben altı kadem arzında ve iki buçuk metre kadar 
umkunda olub güyâ dünkü gün oyulmuş gibi müceddid bir halde 
bulunduğu erbâb-ı temâşâyı hayrân itmekdedir. Kayanın isminden ve şu 
oyukdan ve mecrânm Ahurönü’ne kadar imtidâdmdan istidlâl olunarak 
ba’zı hurâfât ihdâs idilmiş ve elsine-i avâmı şu rivâyet-i acibe işgâl 
itmişdir: 

“Gûyâ “ma’hûd Şirin‘e âşık olan Ferhad, ma’şûkasına vuslât 
uğruna otuzdokuz günde ! o büyük ve uzun su yolunu yaparken önüne 
tesadüf iden bu kayayı aşkla delmiş ! olduğundan “Ferhad Kayası ” 
dinmişdir.l” Bu masala kuvvet vimıek içün Ferhad Kayası’nm üstünde el- 
yevm meşhût olan beş metre uzunluğunda ve iki buçuk metre kadar 
genişliğindeki mezâr, Aşık Ferhad’a nisbet idilmiş ve eski zaman 
adamlarının boyu uzun olduğu gösterilmişdir. /36/ 

Amasya müverrihi Kara Müfti-zâde Mustafa Vâzıh Efendi 
tarihinde bu Ferhad Kayası mes’elesini tedkîk ve hal itdiği esnâda, “el¬ 
ce v âb: Şirin ‘e âşık olan Ferhad delmişdir. ” diye iftâ idiyor ise de gâliba 
şu ictihâdmda hatâ idiyor. Çünkü: Bu Ferhad Arasında vâki’ oyuk, her iki 
tarafdan ta’kib ve tedkîk olunursa; Amasya’ya takriben on beş kilometre 
kadar ba’d-ı mesâfede cihet-i cenûbîyede bulunan Şâhin Kayası önünden 
ibtidâ ve bir metre kadar arzında ve iki metre kadar umkunda olduğu 
halde Ferhad Arasından Memi Dede önünden mürûr iderek Gökmedrese, 
Şâmîce, Receb, Çeri-başı, Acem Ali, Uzun Mustafa, Gümüşlü-zâde, 
Mehmed Paşa, Sevâdiye mahallelerini dolaşub Bâyezid Mahallesinde 
vâki’ “Kibrit-hâne” nin cenûbunda bir kaya üzerinde dört metre kadar 
katrmda murabba’ bir şekilde oyulmuş olan deliğe müntehi bir su yolu 
olduğu anlaşılıyor. 

Bu su yolu, vaktiyle gâyet muntazam, kâr-gîr olarak yapılmış olub 
mecmû’-ı tülü şu hesâb üzerine on sekiz kilometre kadar imtidâd ider. Bu 
su yolu, Şâhin Kayası eteklerinde vâki’ derelerin sularını cem’ iderek 
Amasya şehrine yüzlerce seneler aktığı su yollarının içinde müşâhade 
idilen on santimetre kadar kaim söngütlerden, kuru yosunlardan istidlâl 
olunmakdadır. 

Bu su yolları, Şâhin Kayası önünden şehre kadar bir siyâk /37/ üzre 
yapılmış olub şehre girdikçe cesâmet peydâ itdiği anlaşılıyor. Meselâ, 
Şamlıca Mahallesine tesâdüf iden kısmı cesîm olduğu gibi Mehmed Paşa 
Mahallesine tesâdüf iden kısmında suların hâlâ mevcûd ve câri 
bulunduğu bahar günlerinde tezâyüd ve eyyâm-ı hârede tenâkıs itdiği 
müşâhade olunur. Suların cereyânıyla beraber tezâyid ve tenâkısı ve şehre 

girerken yolların harâb ve kuru olması tedkîk olunursa şehre girdikden 
sonra bu su yollarına diğer menâbi’den su karıştığı sâbit olur. 

Şimdi, şu kadar âsâr-ı azîmenin ne kadar masraflı, kaç senede 
vücûda geleceği te’emmül olunursa bir Ferhadhn tek başına otuz dokuz 
günde değil otuz dokuz senede bile yapamıyacağmdan şübhe idilemez. Üç 
sâ’atlik bir bad’ üzerinde yapılan cesîm su yollarına sarf idilen kireç bile 
otuz dokuz günde yakılamaz. Hele dört-beş yerde, tünel şeklinde oyulmak 
şartıyla kayalarda icrâ idilen ameliyât-ı cesîmeyi bir âdeme nisbet itmek 
kadar safvet-i derûn olamaz. Her halde, bu cesîm su yollarını yaptıranların 
pek büyük iktidâr-ı mülkî ve mâlîye mâlik olduğu, olması lazım geldiği 
şübhesiz görülmekdedir. 

Kâmûsu’l-A’lâm’da, Amasya‘da icrâ-yı hükümet iden Pont 
hükümdârlarmdan Mihrdâdhn Zile‘de yaptırdığı beyân olunan mecâri-i 
azîme, mebâni-i cesîme ile Amasya’da gerek kal’ada /38/ gerek şehrin 
derûn ve bîrûnunda görülen bu gibi âsâr-ı kadîme mukâyese olunursa bu 
su yollarını yaptıran dahî hükümdâr mû’mâ-ileyh Mihrdâd yâhud eslâfı 
olduğu tahmîn olunabilir. Amasya’yı ziyâret iden Alman, Fransız, İngiliz 
seyyâhları şu âsâr-ı kadîmeyi tedkîk iderek Pont hükümdârlarma nisbet 
itmekdedirler. 

Bâlâda nakl idilen mesâlik ihdâsma bâ’is olan sebebin birincisi, bu 
kayanın Ferhad Kayası ve dağın da Ferhad Dağı isimleriyle meşhûr 
olmasıdır. Ferhad-ı Şirin masâlı zaten hayâli bir romandır. Bu romanın 
mevzû’u olan Kesrî-Şirin mu’âşakası tahrif idilerek Ferhad-Şirin 
dinilmişdir. Nizâmî-i Gencevî tarafından Kesrî-Şirin mu’âşakasmı 
musavver olarak tanzim idilen eser-i edebî gâyet meşhûr ve makbûldür. 
Kesrî, İran şâhı Hüsrev-i Pervîz olub Şirin de Bizans İmparatoru Moris‘in 
kızı Marya‘dır. Bunların sûretleri, İran’da Kûh-ı bî-sütûn’da mahkûkdur. 

Ahbâru’l-İbâd ve Tarîku’r-Reşâd kitâblarmda muharrer olan 
ibâre-i arabiyyenin tercemesi şudur: “Bi-sütun Dağı: Irak-ı Acem‘de 
Gilân bilâdında meşhurdur. O dağın tepesine kadar çıkmak 
mümtenVdir. Bir yıızü yukarıdan aşağıya kadar düzdür. Arkasında bir 
mağara içinde su gözü ve üzerinde Kesri ve Şirin suretleri vardır. 739/ 

Bî-sütûn ta’biri, Pontus ta’birinden galat-ı muharref olması ve 
Amasya Pontus silsile-i cibâlinin eteğinde bulunması gibi mülâhazât, şu 
rivâyet-i acibeyi tevliyet itse gerek. Bu rivâyetin sıhhati farz idilse bile bu 
su yollarını ma’hûd Ferhadhn yapması tarihen pek uzak, pek vâhîdir. 
Çünkü, Kesrî-Şirin kıssası, hicret-i nebeviyyeden otuz sene mukaddem 
olduğu hâlde bu su yolları hicretden yedi yüz sene evvel mevcûd idi. Şu 
halde bu kayaya “FerhadKayası” dinmesinin sebebi nedir ? 



AMASYA TARİHİ 


21 


Mü’ellifı, tarih-i te’lîfı ma’lûm olamayan bir mecmû’a-i 
tarihîyede 11 mezkûr olduğu üzere “İran şahı Hiisrev-i Perviz küçük 
Asya ‘yı istilâ ve Amasya ‘yı işgal itdiği zaman ümerâsından Ferhad bin 
Efrûhte‘yi Amasya ve havâlîsi vâliliğine nasb itmiş ve mezkûr su 
yollarını Amasya vâlisi Ferhad i’mâır eylemiş olduğu münâsebetle 
Ferhad Kayası dindiği rivâyet idilmekdedir. ” 

Mir’âtü’l-İber’de beyân olunduğu üzere Hüsrev-i Pervîz bin 
Hürmüz-i Tâcdâr bin Nûşirevân-ı Adil, hicret-i nebeviyyeden otuz bir /40/ 
sene mukaddem taht-ı İran‘a câlis olub hicretin yedinci senesinde maktûl 
olmuş ve kayın pederi bulunan Bizans İmparatoru Moris’i Rumlar‘m hal’ 
ve i’dâm itmelerine hiddet iderek İran ordusuyla İstanbul‘a kadar hücûm 
ve küçük Asya’yı işgâl itmiş ve yedi sekiz sene kadar Pont eyâleti, İran 
hükümeti idâresinde kalmışdır. 

Şu istilânın sıhhati iddi’â idilen ta’mîr ve tesmiyenin ma’kûl 
olmasını icâb iderse de Ferhad bin Efruhte‘nin Amasya vâlisi olduğu ve 
bu yönde mezkûr su yollarını ta’mîr eylediği târihen meşkûkdur. Sahîh 
olsa bile bu istilâdan sonra Amasya, Rumlar‘ın tekrar idâresine rücû’ 
iderek dört yüz yetmiş sene kadar bunların idâresinde bulunduğu zaman 
Rumlar’m hasm-ı câm olan İranlı bir kumândânm ismi feth-i celîl-i İslâma 
kadar nasıl muhâfaza ve nakl ve isâl eylediği şâyân-ı tedkîkdir. 

Târîh-i Al-i Dânişmend’de mezkûr olduğu üzre Melik Ahmed 
Danişmend Gâzi 467 hudûdunda Harcene (Amasya)’yı muhâsara eylediği 
esnâda ümerâdan Ferhad Gâzi, Flelvacı Pınarı önünden hareketle Fon Pont 
dağını aşub, kıble tarafından Amasya üzerine inmesi tensîb idilmiş 
olduğundan Emir mû’mâ-ileyh Ferhad Gâzi dilâverân-ı İslâm ile Fon 
Dağı’na çıktıysa da bi’l-muhârebe şehîd olarak oraya defn idilmişdir. 

Şu kayda nazaran bu dağın üzerinde görülen mezâr-ı ‘acîb, /41/ 
ümerâ-yı Dânişmendiyyeden olan bu Ferhad Gâzi Beg’in mezârı olduğu 
ve mu’ahharen emir-i müşârün-ileyhin nâmı bu dağa alem-i mahsûs 
olarak kaldığı anlaşılır. Yalnız, mezârı sonradan büyük yaptıkları ve Âşık 
Ferhad’a nisbet itdikleri tahmin olunabilir. Fler halde bu su yolları iki bin 
sene mukaddem inşâ idildiği ve pek çok seneler cereyân itdiği 
şübhesizdir. Bu Ferhad KayasPmn cenûb etekleri Flelvacı Pınarı ve şimâl 
etekleri “Venk” dimekle meşhûr olub her ikisi de şose yolu üzerinde 
kâ’indir. 


11 Bu mecmu’a-i târihiye esbâk Çorum müflisi meşâhir-i nüvvâbdan el-Hâcc Ahmed 
Efendi yedinde olduğu ve Çorum’da binâ eylediği kütüb-lıânesine vaz‘ eylediğini 
muharrir-i âcize bu mecmu'ânm münderecâtıyla berâber mecâlis-i ‘adîdede beyân 
itmişdir. 

Helvacı Pınarı, boğazın müntehâ-yı şârkîsindedir. 1064’de vefât 
iden esbâk Amasya mütesellimi Helvacı Mehmed Ağa tarafından oraya 
bir çeşme binâ idilmiş olduğu münâsebetle “Helvacı Pınarı” dinmişdir. 
Ba’dehû Amasya a’yânmdan el-Hâcc İbrahim Ağa, 1210’da bu pınarı 
ta’mîr ve mecrâsmı tathîr iderek suyunu icrâ ve bir kaç dükkân vakf ve 
ihyâ itmişdir. Bu çeşme ile Ferhad Arasında “Beg Pınarı” nâmıyla diğer 
bir çeşme olub 1164’de esbâk mîr-livâ-i Mısır el-Hâcc Osman Beg inşâ ve 
suyunu icrâ ve evkâfım tanzim itmişdir. El-yevm her ikisi de harâbdır. 

“Veıık”, denk vezninde ism-i alemdir. Tokad‘a giden şose yolunun 
sol tarafında Memi Dedeönü Mezârlığı‘nm sonunda Hâcılar Meydanı 
üstünde kâ’in bir sırtın ismidir. İki tarafı da Rum ve Ermeni 
hıristiyanlarmm kabristânıdır. Orada iki çatı ve âğdırma /42/ olub ikisinin 
arası açık bir yoldur. Bu yolun müntehâsmda kis topraklardan müteşekkil 
kaya şeklinde bir kitle-i turâbiyye vardır ki menfezlerden bilâ inkıtâ’ sular 
damlar. Etrâfı çorakdır. 

Damlaların cem’ine mahsûs olarak kayanın altında siyah taştan 
ma’mûl ufak bir havuz vardır. Damlayan sular bu havuzda toplanır. Suyu 
gâyet parlak ise de tatsız ve ağırdır. Burası, bütün hıristiyanlar arasında 
muhterem bir mevki’dir. Her pazar günleri hıristiyanlar burada içtimâ’ ve 
îş ü işret iderek avdet iderler iken çorağını cevher diye yüzlerine, 
alınlanna sürerler. 

Burası, kadîmen hıristiyan kabristânı olduğu halde 1300 tarihlerine 
kadar Rumların ve Emıenilerin buraya ancak kabristânı ziyâret kasdıyla 
nâdiren gitdikleri görülmekde olub metrûk mu’attal bir halde harâb iken 
bu tarihden sonra ibtidâ Emıenilerin ba’dehû Rumların pazar günlerinde 
mahall-i içtimâ’ı olmuş ve bu tarihden sonra iki millet arasında ba’zı 
rivâyât-ı ‘acibe zuhûr iderek buraya devamları, hissiyât-ı dîniyeden neş’et 
eylediğini anlatmak iştemişlerdir. 

Rumlar diyor ki: “Havâriyyûııdan Piyer nâmıyla meşhur olan 
Bııtros tilâmizesinden Yuvannis Amasya siıkkânını dine da’vet itmek 
üzere me ’mûren gelııb burada oturmuş ve Hıristiyanlığın hak olduğuna 
delil olmak iizre taşdan su akıtmış /43/olduğundan buralar “Yuvannis” 
nâmıyla meşhûr olduğu halde mu’ahharen tahfif olunarak “Veıık” 
dinmişdir. ” 

Ermeniler diyor ki: “Havâriyyûııdan Ohanııis, Revân dâhilinde 
Açmiyazin şehrinde ikâmet ve Ermenileri dine da’vet idüb hasebü’l icâb 
Kayseriyye‘ye azimet iderken Amasya’ya geldikde a’dânın ta’kîbinden 
kendini tahlîs içıın oraya gizlenmiş ve bir kaç gün sonra susamış ve 
arkasında dayandığı taşa emr iderek suları akıtmış olduğundan 

buralara Ohannis nâmı virilmiş sonradan tahfif olunub, “Venk” 
dinmişdir. ” 

Şu iki rivâyet tedkîk olunursa, ikisi de bir menba’dan zuhûr eylediği 
anlaşılır. Ve nk isminde ve tahfifinde ittihâd ve menşe’-i asliyyesinde 
ihtilâf idildiği görülür. Romalılar ve hıristiyanlık tarihleri mütâla’a 
olunursa şu Venk gerek Yuvannis gerek Ohannis ile lafz ve ma’nâda bir 
münâsebeti olmadığı görülüyor. Roma İmparatoru zâlim-i meşhûr 
Neron‘un Roma’da neşr-i İseviyyet iden Butros ile tilâmizesini, hicretden 
562 sene mukaddem ya’ni milâdî ikinci asrında kati ve hıristiyanları pek 
fenâ ta’zîb itdiği meşhûrdur. 

Amasya‘da hıristiyanlık ancak milâdın dördüncü asrı evâ’ilinde 
zâhir olduğu ve Ermenilerin arasında ise hıristiyanlık, milâdın üçüncü 
asrında zuhûr itdiği ve hicretden 300 sene evveline /44/ kadar 
hıristiyanlarm Roma devleti ricâlinden görmedikleri a’zâb ve şiddet 
kalmadığı mülâhaza olunursa milâdın birinci ve ikinci asrında Yuvannis 
ve Ohannis nâm râhiblerin Amasya’da neşr-i din ve ihtifâ itmesine vehm 
dinir. 

Torumtây Câmi’i ve türbesi ve Halfet Gâzi Medresesi ve türbesi 
taşlarının ba’zıları üzerinde mahkûk olarak görülen ibârât-ı Rûmiyyeden 
anlaşıldığına göre Venk tesmiye idilen mevki’in şârk tarafında kadîmen 
bir kilisa ve patrik-hâne olduğu, mevki’inde görülen harâbeler isbât 
itmekdedir. Feth-i celîl-i İslâmdan sonra harâb olub enkâzmdan medrese 
ve câmi’-i şerîf ve türbe binâ idilmişdir. 

Tarih-i Al-i Dânişmend’de mezkûr olduğu üzere 467 tarihine 
kadar Amasya patriği olan Heraklus esnâ-yı muhâsarada vefât itdiğinden 
Venkliyus Amasya patriki olub Melik Ahmed Dânişmend Gâzi fâtihâne 
Amasya’ya girdikde patrik mû’mâ-ileyh Venkliyus nâ’il-i müsâ’ade 
olarak mezkûr kilisa ve patrik-hânede müddet-i medîde ikâmet itmişdir. 

622’de Amasya kâdi’l-kuzâtı Takıyyüddin Osman bin Ali imzâsıyla 
musaddak olan Halfet Gâzi vakfiyesinde ve ba’zı hudûd-nâmede oralara 
“Venkiyus” nâmı virildiği görülmekdedir. Şu vesâ’ik-i atîkaya nazaran 
patrik mû’mâ-ileyh Venkliyus‘un orada bir müddet ikâmeti bâ’is-i 
tesmiye olub ibtidâ lâmı hazf olunarak /45/ “ Venkiyus” ba’dehû “yus” 
lafzı da terk olunarak “Venk” dinmiş olduğu pek sarîhdir. 

Mustafa Vâzıh Efendi Tarihinde diyor ki; “Venk‘de cesîm bir 
kilisa var idi. Rûmiyye-i Suğrâ (Amasya) ‘da bu kilisa, umûm Anadolu 
kilisalarının merci’ idi. Amasya patriki Zağatir bu kilisada ikâmet 
eylediği esnâda sefir-i Nebevi (Dıhyetii bin Halîfetıı es-Salıâbî 
radyallahu anlı) hazretleri, mektûb-ı âlî-i risâlet-penâhîyi Rûm 





24 


ABDÎ-ZÂDE HÜSEYİN HÜSAMEDDİN EFENDİ 


İmparatoru Herkül’e teslim eyledikde mazmûn-ı şerifini tahkik içıın bu 
Zağatir‘e irsal ve sahâbî-i müşârün-ileyh Amasya’ya gelııb tebliğ-i 
keyfiyet eyledikde, Zağatir Rumları bu kilisada cem’ ve kıra’at ve 
kendisi tasdik ve şehâdet itmekle Rumlar üzerine hücum ve Zağatir’i 
şehîd itmişdir. ” 

Nakl ve te’yidden ârî olan bu rivâyet, el-Hamis fî Ahvâli’n- 
Nefsi’n-Nefis’de menkûl ve mezkûr ise de ande’l-muhaddisîn makbûl 
değildir. 12 Hazret-i Dıhye‘nin Amasya‘yı teşrifi hazreti sâhib-i Rûmî’nin 
Çorum‘da defni gibi garib ve gayr-ı mevsûkdur. 

El-İsâbe fî Temyizü’s-Sahâbe’de mestûr olduğu üzere müşârün- 
ileyh Dihye-i Sahâbî hazretleri yedinci sene-i hicriyye evâ’ilinde 
imparator Herkül’ün nezdine sefâretle i’zâm buyurulmuş ve imparatora 
Hums‘da /46/ mülâki olarak ikmâl-i emr-i sefâretle ‘avdet ve 43 
hudûdunda dâr-ı na’ime rıhlet itmişdir. 

Maşrık tarafı bir cebel-i şâhik-i mesmûr 

Zincirli Kaya nâmı ile âleme meşhur 

Zinciri anım on sene evvel idi maıızûr 

Hayretle bakardı ana ebsâr-ı Amasya 

Amasya‘nm Yukarı-pazar kısmına nisbetle maşrık tarafı “ Zincirli 
Kaya ” dimekle meşhûr gâyet büyük, ucu sivri bir kayadır. Bu kaya, Pont 
silsile-i cibâlinden ayrılmış olub cenûbden şimâle ya’ni Amasya’nın 
içerisine doğru uzanmışdır. Gümüşlü-zâde Mahallesi cenûbunda vâki’ 
Çukur Bağçe mevki’ine kadar girmişdir. Garba nâzır olan cebhesi düz ve 
yalçın olub takriben üç yüz metre kadar mürtefî’dir. Yalçın yerinde, meşk- 
gâh hizâsmda, zeminden takriben altmış metre yukarısında kayaya 
merbût, bir arşın tûlunda otuz santimetre kadar katrmda bir zincir olduğu 
münâsebetle “Zincirli Kaya ” dinmişdir. 

Bu zincirin ne zamandan beri orada merbût olarak bulunduğu 
ma’lûm değildir. Hurâfât-ı kadîmeden olmak üzere Amasya‘da deverân 
iden rivâyât-ı ‘acibeden istidlâl idilmek mümkün olursa Amasya’da /47/ 
icrâ-yı hükümet iden Pont kralları zamanından kalma bir zincir olduğu 
anlaşılır. 1311 tarihine kadar bu zincir mevcûd olduğu halde bir gice 
düşmüş ve Temennâ Mahallesinde sâkin olan Ermeniler arasında gâ’ib 
olmuşdur. 


l2 Bedreddin Mahmud el-Aynî Sahih Buhârî şerhinin birinci cildinde Hazret-i Dıhye’nin 
sefâretine dâ’ir pek mevsûk izâhât virmekdedir. 

Bu kayanın zirvesine karîb şimâl tarafında görülen aralığa “Gedikli 
Kaya” dinir. Burası düz, çimen-zâr-ı latif olub eyyâm-ı baharda şâyân-ı 
tenezzüh bir mesiredir. Yan tarafında su gözü, önünde latif bağçeleri ve 
altında Temennâ Mahallesi vardır. Bu mahallenin üstünde bulunan düz 
yere meşk-gâh ve el yevm “kaf” in hazfıyle tahfîfen “Meş-gâh ” dinir. 

Bu mevki’de şeyhü’l-hattâtîn meşhûr Hamdullah Efendi şâkirdâna 
tâ’lim-i hatt-ı i’tâ-yı meşk itdiği münâsebetle “Meşk-gâh” dinmişdir. Bu 
mevki’in cenûbunda su gözesi olub derin olduğu cihetle garbdan şârka 
iner. Kuyu şeklinde yapılmış ve taş merdiven ile inilmekde bulunmuşdur. 
Burayı 878’de Hızır Paşa’nm kethüdâsı Hüsâmeddin Ağa binâ itmişdir. 

Gedikli Kaya‘nm aşağı yerinde şimâl-i şârkî tarafından Çukur 
Bağçe‘ye nâzır diğer bir kaya vardır ki üstü düz olduğu münâsebetle 
“Yassı Kaya” dinir. Bu kayanın Sığır Pazarına nâzır olan garb-i şimâlî 
cebhesinde ezmine-i kadîmede türbe olmak üzere oyulmuş iki mağara 
vardır. Bu mağaralara â’id tafsilât-ı tarihîye karîben zikr olunacakdır. 
İnşa’allah. /48/ 

Bâlus Kayası şârka uzanmış bu kayadan 

Bulmuş eteği feyz ii şeref sun ’-ı Hudâdan 

Alîdir aııın menkıbesi medh ii seııâdan 

Zirâ burada müstetir ebrâr-ı Amasya 

Bu Zincirli Kaya‘nm arkasından şârk tarafına doğru uzanub giden 
kayaya “Bâlus Kayası” dinir. Vech-i tesmiyesi ma’lûm olamayan şu kaya 
Lokman Dağfna iltisâk ve buradan Pont silsile-i cibâline iltihâk ve 
Lokman Dağı’nda olan nokta-i iltisâkı bir dere teşkil ider. 

Bu kayanın şimâl eteği gâyet latif, manzarası dil-fırîb bir mevki’-i 
âlî olub kudret-i feyyâze-i hudâ buraya her dürlü hüsn ü letâfeti, feyz ü 
şerâfeti ihsân buyurmuşdur. Düz yerine “Begler Sarayı” dinir. Orada 
hilâfet-i mu’azzama-i Osmaniyyenin muhteşem bir sarayı, hazret-i Pîr 
İlyâs Halvetinin âlî bir türbesi olub Padişâhâıı-ı Al-i Osman edâm- 
Allâhii hilâfetii neslehum ilâ âhiri’d-devrân hazerâtmdan bir kaç sâhib 
kırân-ı zî-şânm mevlidi ve pek çok fuzalâ ve evliyânm medfenidir. 

Bâlus Kayası mukâbilinde bulunan dağa, “Lokman Dağı ” dinir ki 
Savâkça Mahallesi arkasından Kibrit-hâne önüne kadar iner. Bu kayanın 
müntehâsmda yol üzerinde kadîmen türbe olmak üzere oyulmuş olan bir 
mağara vardır. Bu dağın cenûb tarafları gâyet yüksek, /49/ havadâr bir 
yayla olub Amasya‘da Dârü’ş-Şifâ tabibi Reşidiiddin Lokman bin Haşan 

el-Harezmî 13 nâm hekimin mülki olduğu münâsebetle yaylaya, dağa, suya 
umûmen “ Lokman Yaylası”,“Lokman Dağı”,“Lokman Suyu” dinmişdir. 

Hekim mû’mâ-ileyh, yaylada düz bir mevki’de medfûn olub mezârı 
gâyet büyük yapılmışdır. Ferhadhn mezârma müşâbih olub nübüvvet ve 
velâyetinde ihtilâf olunan meşhûr Lokman Hekim olmak üzere 
gösterilmekdedir. Fakat bu Lokman, Ferhad gibi bir şahs-ı mevhûm 
olmayub 727 sene-i hicriyesi ricâlinden olan Reşîdüddin el-Harezmî’dir. 
Hekim mû’mâ-ileyhin ismi, o rivâyet-i ma’hûdeyi tevlîd itmişdir. 

Bâlus Kayası ile Lokman Dağı arasında latif, vâsi’ bir dere olub her 
iki tarafı bağ ü bostan, bâhçe ü gülistândır. Burada Begler Sarayı üzerinde 
iki kola münkasîm olub bir kolu Sûfîler Mahallesine ya’ni garb tarafına 
diğer kolu da Bâyezid Paşa Mahallesine ya’ni şimâl tarafına iner. 

Üstünde sarây-ı şeref âbâd kadîmdir, 

İşte burası mevlid-i Sultân Selimdir 

Bir kışla ve mekteb ile umrânî azimdir 

Bunlarla teceddüd ider edvâr-ı Amasya 150/ 

Elsine-i âmmede “ Begler Sarayı ”, “Saray Düzü ” ve “Pir İlyâs ” 
dimekle meşhûr olan bu mevki’-i müstesnâ, feth-i celîl-i İslâma kadar 
kimlere makarr ve mesken olduğu ma’lûm olamadı. Fakat, hükûmet-i 
Dânişmendiyye’nin fethinden i’tibâren Amasya‘ya hâkim olan selâtin ve 
ümerâ-yı İslâmm merkez-i ikâmeti olmakla bir mevki’-i tarihî olarak 
tanmmışdır. Etrâfmda ve üstünde câ-be-câ görülen harâbeler bu makâm-ı 
âlîde pek çok zevâtm istirâhat ve icrâ-yı hükümet itdiklerini isbâta medâr 
olur. 

Burası, 614 tarihli olarak bulunan bir vesîka-i şer’iyyede Melik 
Gıyâseddin Şâh diye ma’rûf ve mukayyed bulunması Sultân Mes’ûd 
Selçûkî devrinden i’tibâren makarr-ı şehzâdegân olduğuna delil olabilir. 
Mu’ahharen, 665 tarihlerinde vüzerâ-yı Selçukîye’den meşhûr Muineddin 
Pervâne Beg‘in eniştesi olan Emir Gümüşlü Emînüddin Yunus el- 
Müstevfî tasarrufuna geçüb emir müşârün-ileyhin irtihâlinde evlâdına 
intikâl iderek tûl-ı müddet bunların tasarruflarında kalmışdır. 

Gümüşlü-zâde Taceddin Mahmud Çelebi, Amasya‘da icrâ-yı 
emâret itdiği zaman buraya bir kasr-ı âlî binâ idüb şârk tarafı “Gümüşlü- 
zâde Köşkü” garb tarafı “Gümüşlü-zâde Bağçesi” dimekle meşhûr 


13 Tercemesi bâb-ı sânîde zikr olunacakdır. 

olmuşdur. Emir müşârün-ileyh bağçesi başında binâ eylediği muhteşem, 
sengîn, fakat ufak türbesinde halîlesi / 51 / Döndü Hâtûn ve kerîmesi Aişe 
Hâtûn ile medfundur. 800 senesi evâ’ilinde Amasya’yı vâlilikle teşrif 
buyuran Çelebi Sultân Mehmed Hân hazretleri, Gümüşlü-zâde köşkü 
yerini Gümüşlü-zâde Hâce Celal Çelebi‘den iştirâ ve ba’dehû bir saray-ı 
âlî inşâ itdirmiş ve Gümüşlü-zâde Bağçesi tamamıyla Gümüşlü-zâde 
sülâlesi yedinde kaldığından Gümüşlü-zâde Pîr İlyâs el-Halvetî ve dâmâdı 
Gümüşlü-zâde büyük Abdurrahman Çelebi ve diğer Gümüşlü-zâde 
Hayreddin Hızır el-Halvetî kaddesallahu esrarehüm hazerâtı Mahnnıd 
Çelebi Türbesi civârmda diğer bir türbeye defh idilmiş ve bu sûretle 
Gümüşlü-zâde Bağçesi tedricen kabristân olmuşdur. 

Lâkin şârk tarafı olan mevki’-i âlî Hânedân-ı Al-i Osman içün 
Amasya‘da sarây-ı âlî olmak üzere üçyüz elli sene kadar kalmış ve Sultân 
Murad Hân-ı sânî ile Sultân Selim Hân-ı evvel hazarâtı gibi iki padişâh-ı 
âl-i şâmn müvellid-i sa’âdetleri olmuşdur. Çelebi Sultân Mehmed Hân 
hazretleri burada on altı sene ve Sultân Murat Hân-ı sânî hazretleri yirmi 
sene ve Sultân Bâyezid Hân-ı sânî yirmi altı sene ikâmet buyurmuşlardır. 
Ba’dehû Şehzâde Sultân Ahmed ve Alaeddin ve diğer Şehzâde Sultân 
Ahmed ve Mustafa ve Bâyezid Çelebiler de burada icrâ-yı emâret 
itmişlerdir. 

Bu saray-ı âlî harâbe-i kadîmesine nazaran vaktiyle büyük bir 
harem sarayı, selâmlığı, kapu önünde ağalara mahsûs üç / 52 / dâ’ire-i 
cesîmeyi, iki hamâmı, iki matbahı, cesîm iki bahçeyi ve ortalarında 
mermerden masnû’ birer havuzu ve garb-ı cenûbî tarafında diğer bir kasrı 
müştemîl ve kâffe-i müştemilâtını muhît olmak üzere cesîm kâr-gîr duvâr 
ile muhât olduğu anlaşılmakdadır. 

1147 tarihine kadar bu sarây-ı âlî mükerreren zelzele gibi hâdisât-ı 
gönyeye ma’rûz olarak mükerreren ta’mîr idilmiş olduğu halde bu tarihde 
vâki’ olan zelzeleden musâb olmuş ve İran muhârebâtı tevâlî itdiği 
münâsebetle ta’mîr idilememiş olduğundan bir daha harâb olarak 
kalmışdır. 1241 zelzelesinde tamamen münhedîm olub arsa-i hâlîye 
şekline girmiş ve pek çok kıymetdâr taşlar yer altında kalmışdır. 

1300 talihinden i’tibâren etrâfdan tecâvüzâta ma’rûz olduğu 
görülmekle 1311 harîkmda Amasya mekteb-i ‘idâdîsi de muhterîk 
olduğundan bir mekân-ı münâsib taharri idildiği esnâda İstanbûlî Arif 
Beg-zâde Mehmed Kemâl Begefendi, Amasya mutasarrıfı olarak gelmiş 
ve müşârün-ileyhin tensibi üzerine bu sarây-ı âlî bahçesinin semt-i 
garbîyesine mekteb-i âlî’-i ‘idâdî inşâ ve inzâr-ı ‘umûmîye bu sarayın 
yerini olsun hüsn-i muhâfaza itmeğe celb idilmişdir. 

Emıenilerin ihtilâl-i hürriyet-perverâneleri ihtilâcât-ı millîye 
şeklinde / 53 / cilve-nümâ olduğuna binâ’en Amasya sancâğı alay merkezi 
ittihâz ve bir tâbur nizâmiye askeri ikâme idildiğinden, 1316’da eski 
sarayın orta yerinde muhteşem bir kışla binâsmı elzem gören mutasarrıf 
müşârün-ileyh ve redif zâbıtâm kemâl-i gayretle inşâ ve 1318’de ikmâl 
itmişlerdir. 

Zâbıtân-ı mû’mâ-ileyhim taraflarından sarf idilen mesâ’i-i meşkûre 
sâyesinde eski hamam ve matbah tecdîd ve bahçesi i’mâr idilmiş ve bir 
ta’lim meydânı tesviye olunarak civârmda bulunan mekteb-i ‘idâdî ile bu 
kışla, Amasya‘da efkâr-ı cedîde-i Osmânîyenin tenvirine pek büyük 
himmet itmiş ve bu sûrede tecâvüzât-ı nârevânm önü almabilmişdir. 

Yanında soğuk çeşme ki bir bâğ-ı irenidir, 

Hoş manzaradur, lutf-ı Hevâ ’ dâfî-i gamdır, 

Testtim gibi abı dahî bir fazl-ı ni'ânıdır; 

Virmiş buraya behçeti dâdâr-ı Amasya. 

Bu sarayın cenûb-ı şârkîsinde kâ’in derenin iki tarafında bulunan 
bağlara, bahçelere ve o dereye “ Soğuk Pınar” dinir. Bu dereden câri olan 
suya dahî “Soğuk Pınar suyu ” dinmekdedir. Bu derenin yukarısı pek latif 
orman olub / 54 / fındık ağaçları vesâ’ir işcâr-ı meşmûre mebzûlen bulunur. 
Ortasından cereyân iden su, gâyet gür ve soğuk olub derenin iki tarafında 
mevcûd olan değirmenleri idâre ve bâğları iskâ iderek altında bulunan 
mahallâtı ihyâ itmekdedir. 

Bu Soğuk Pınar suyu, Lokman Dağfnda hekim mû’mâ-ileyhin 
mezârı civârmdan nebe’ân iderek bu latif dereye cereyân ider. Gümüşlü- 
zâde Taceddin Mahmud Çelebi, kendi mahallesinde binâ eylediği 
müte’addid çeşmelere bu sudan isâle ve isâr itmişdir. Dâdâr-ı hakîkî olan 
cenâb-ı hakkın şu dereye ihsân buyurduğu letâfeti bu su fevkalâde tezyîd 
iderek manzara-i tabi’iyyesine hüsn ü revnâk virmiş ve havasının gâyet 
sağlam olması, merâtib-i âlîye erbâbım kendine celb eylemişdir. 

Bir kal’a-i müstahkemedir, semt-i şimali 

Âsâr-ı girân-mâye-i eslâf ile mâlî, 

Şimdi ise umrân u sükûndan içi hâlî, 

Giiyâ siper-i dâfi’-ipeykâr-ı Amasya. 

Amasya‘nm şimâl tarafları yüksek kayalar ile muhât olub bu 
kayalardan tam Amasya’nın ortasına nâzır olan bir kayanın üstünde gâyet 
müstahkem ve sa’bü’l-mürûr bir kal’a mevcûd olub âsâr-ı kadîmesi /55/ 
muhayyer-i ukûl olarak meşhûrdur. Kurûn-ı sâlifede, pek çok akvâm-ı 
muhtelife ve hükümdârânm mahall-i sükûn ve tahassunu olduğu 
münâsebetle, her birinden pek çok ‘asâr-ı kadîme-i kıymetdâr kalmışdır. 

Amasya‘nm etrâf-ı muhtelifesinde, isimleri mazbût ve âsâr-ı 
kadîmesi meşhûr olduğu üzere yedi kal’a olduğu istidlâl olunur. Bunlar da 
hurûf-ı hecâ tertibi üzre Arguma, Enderun, Bâlus, Harşene, Zemendu, 
Fon, Kelkis kal’alandır. Bunlardan mâ’adâ kal’a harâbesi olduğu zann 
idilen ba’zı âsâr-ı kadîmeye tesâdüf olunmakda ise de bunları isimleriyle 
beraber îzâh idecek bir kayd bulunamamışdır. 

1- Arguma kal’ası: 

Suluova 4 ya nâzır olan şimâl boğazının müntehâsma karîb bir 
mevki’inde, boğazın iki tarafında karşılıklı olarak binâ idilmiş olduğu, 
harâbe-i halîfesinden anlaşılmakda olub gerek boğaz ve kal’a gerek 
önünde bulunan cesîm ova “Arguma” nâmıyla meşhûr ve kuyûd-ı atîkada 
muharrerdir. 

Fakat, bu ismin sûreti Arguma, Argumas, Argunâma, Argunâmas 
gibi eşkâl-i muhtelifede mukayyed olduğuna bakılırsa Argun Amas 
şeklinden muhaffef olduğu zâhir olur. Şu tahfîf-i zâhiri, bu kal’anm Argun 
Amâs tarafından binâ idildiğini ihtâr ve eski Türklerin âsâr-ı 
kadîmesinden olduğunu iş’âr itmekdedir. 

2- Enderûn kal’ası:/56/ 

Nâmıyla mukayyed olan iç kal’a, muharrerât-ı atîkada “Bâtın-ı 
Amasya” nâmıyla da mestûrdur. Bu kal’a, Amasya muhitinin içinde olub 
şârken Helkis Mahallesi ve garben Sâbıküddin Mahallesi ve cenûben 
Yeşilırmak ve şimâlen Flarşene kal’ası ile mahdûd ve tülü bin ikiyüz 
metre kadar mümtedd olub “Aşağı kal’a” dahî dinir. Dört kapusu, iki 
burcu olub garb tarafı gâyet metindir. 

İrmak sâhilinde bir sûr-ı azîm temeli müşâhade olunub bu sûrun 
irtifâ’ı Mağdinus kapusu sûruyla mukâyese olunduğu sûretde ırmağın 
yatağından i’tibâren on iki metre kadar olduğu anlaşılır. 

Zelâzil-i mütevâliye te’sirâtıyla bu sûr-ı azîm harâb olduğundan 
tesviye olunmuşdur. 

Kapularm biri Helkis tarafında, diğeri Alçak Köprü önünde olub 
ikisi de bî-lüzûm olduğundan hedm idilmişdir. Alçak Köprü önündeki 

kapuya “Saray Kapasu” dinüb 1281’de Amasya mutasarrıfı Ziya Paşa 
tarafından hedm idildiği ve oldukça mükemmel, siyah mermerden mesnû’, 
tâki pek zarif olduğu beyân idilmekdedir. 

Mağdinus kapusı, Sultân Bâyezid Câmi’-i şerifi önünde olub ufak 
olduğundan mürûr-ı ubûru teshil içün 1326 senelerinde tevsi’ idilmişdir. 
Muharrerât-ı atîkada Mağdenus, 1511 Mağdinus, Mağdenevâz gibi eşkâl-i 
muhtelifede mestûr olub el-yevm “Mâdetıus” dinmekdedir. Bu kapuya 
“Mâdenus Kapusu” dindiği gibi önündeki köprüye dahî “Mâdenus 
Köprüsü ” dinir. 

Meydan kapusu, garb tarafında meydana giden yol üzerinde 
Sâbıkuddin Mahallesi önünde vâki’dir. Bu kapu ve üstü ve bütün muhiti 
gâyet sağlam olub hedm-i binâsmdan müşekkel bir halde metin 
olduğundan daha pek çok seneler hâdisât-ı gönyeye mukâvemet 
idebilmesi me’mûldur. 

Bu İç kafanın arkasında kâ’in mağaraların hizâsmda bir saray-ı 
kadîm harâbesi görülmekde olub elsine-i âmmede “Kızlar Sarayı” 
dinmekdedir. Bu sarayın harâbesinden istidlâl olunduğuna göre iki kapusı, 
dâhiliyesi, hâriciyesi, bâğçesi, iki hamamı ve matbahı vardır. Bunlar 
'umûmen toprak altında kalub dâhiliye kısmı yüksek, havâdar bir 
mevki’dedir. Haricîye duvarı ve kapusı duruyor. 

Cenûb tarafında olan kapusu gâyet cesîm olub garba nâzır ve önü 
bayırdır. Etrâfı muhkem ise de üstü münhedim olmuşdur. Diğer kapusı 
şarka nâzır olub Helkis Mahallesi önündedir. Bu kapu ufak olub tünel 
şeklinde yolu vardır. 

Bu sarayın İsfendiyâr Sarayı nâmıyla mezkûr olduğunu /58/ Cihân- 
nümâ’da Katib Çelebi tasrîh iderek “Kastamonu hâkimi Kötürüm 
Bâyezidoğlıı İsfendiyâr, bu sarayda ikâmet eylediğinden “İsfendiyâr 
Sarayı ” dinmişdir. ” diyor ise de isâbet idemediği anlaşılıyor. 

Bâb-ı evvelde görüleceği üzere hâkim mû’mâ-ileyh Bâyezid Beg 
tarafından mahdûmu İsfendiyâr Beg, sefâretle Amasya hâkimi Şâdgeldi 
Paşa-zâde Devetdâr Ahmed Beg nezdine gelüb bir mâh kadar ikâmet 
eylediği, Bezm ü Rezm’de muharrer ise de bundan sonra yüz elli seneden 
ziyâde Osmanlı şehzâde-gânma, hâtûnlarına, sultânlarına makarr olan bu 
sarayda bu kadar çok ikâmet iden İsfendiyâr Beg’e nisbet idilmesi biraz 
müsteb’addır. 

Pek çok vesâ’ik-i şer’iyye ve sicillât-ı atîkada mukayyed olduğu 
üzre 990 tarihlerinden i’tibâren boş kalan bu saray-ı âlîde Amasya 
a’yânından Şeydi Ali-zâde İsfendiyâr Çelebi bin İskender Çelebi bin Hızır 

Çelebi tûl-ı müddet me’mûren ikâmet ve ifâ-yı nezâret itdiği münâsebetle 
“İsfendiyâr Sarayı ” dinmesi ağleb ihtimâldir. 

Bu İç kal’ayı ve sarayı binâ iden kimdir su’âline cevâben Şarl 
Teksiye diyor ki: “Bu Iç kafayı, Pont hiıkümdârlarından Üçiincii 
Milırdad tarilı-i milâdîden iki buçuk asır evvel binâ idiib Roma 
genarellerinden meşhur Pompeyus tarih-i milâdîden yarım asır evvel 
Amasya‘yı zabt ve işgal eylediği esnâda hedm ve tahrîb ve ba’dehû 
Roma hükümeti ta ’mîr itdirmişdir. ”/59/ 

Behcetü’t-Tevârih, el-Aylem ve Câmi’ü”d-Düvel tarihlerinin 
verdiği ma’lûmâta nazaran Sultân Mes’ûd-ı Selçukî Amasya‘yı merkez-i 
saltanat ittihâz eyledikde 540 hudûdunda bu iç kal’a yı ta’mîr ve câmi’i ve 
medrese ve hamam ve saray binâ ve irtihâline kadar bu sarâymda ikâmet 
itmişdir. 

Sultân müşârün-ileyhin sarayı el-yevm Kurşunlu Mahallesi ile Ahî 
Sa’adeddin Mahallesinin bir kısmından ibâret olan ırmak kenarı olduğu 
kayden anlaşılmakdadır. Yukarı hamâmm üst tarafında Yaşar Mehmed 
Efendinin hânesinden i’tibâren garba doğru ve ırmak kenarında bulunan 
rıhtım, bu sarayın temeli olduğu kadîmen mütevâtirdir. Bu sarây-ı âlî 
devr-i Selçukîde ma’mûr iken 718 zelzelesinde musâb olmuş ve ba’dehû 
kuzâtdan Ziyâeddin Mes’ûd bin Ahmed ve ahfâdı tasarrufunda 
bulunmuşdur. 

853’de bir kısmı Alâeddin Ali el-Mes’ûdî tarafından mescid-i şerîf 
ittihâz ve vakf idilüb diğer aksâmı tamamen bir mahallenin cebhe-i 
cenûbîyesini teşkil itmişdir. El-yevm Serrac-zâde Yaşar Mehmed 
Efendinin veresesi tasarrufunda bulunan hâne bu sarayın hâriciyesinden 
ma’dûd olduğunu ve hâriciye kapusu gâyet mükellef, tâki musanna’ bir 
halde 1271 tarihine kadar mevcûd iken hânelerinin tecdîden ta’mîrinde 
pederinin hedm eylediğini merhûm Yaşar Efendi beyân itmekde idi. 

3-Bâlus kal’ası:/60/ 

Beyler Sarayinm şârk-ı cenûbîsinde el-yevm kışlanın şârkmda 
vâki’ bir mahallede olduğu harâbesinden anlaşılır. Bu kal’anm yeri, 
“Gümüşlü-zâde Köşkü” dimekle de meşhûr olduğundan orada görülen 
harâbe, kakanın yahud köşkün enkâzı olduğu pek de ma’lûm değildir. Her 
halde kayden sâbit olan Bâlus kakası bu mevki’de idi. Bu kaka, şimâl 
boğazına nâzır olduğundan, boğaz muhafızı olmak üzere telakki 
idilmekdedir. Kakanın mevki’i yüksek, cürmü ufakdır. 

4- Harşene kal’ası:Karîben izâh idilecekdir. 

5- Zemendu kal’ası: 

Amasya‘nm cihet-i şârkîyesinde kâ’in Ziyâre Mahallesi‘nin nâm-ı 
kadîmî olub karîben mahallât bahsinde zikr olunacakdır. 

6- Fon kal’ası: 

Çakalların cihet-i garbîyesinde olduğu Târih-i Âl-i Dânişmendin 
ta’rifmden anlaşılır. İbtidâ-yı fethinde Abdullah Gâzi tarafından 468’de 
tahrîb idilmişdir. 

7- Kelkis kal’ası: 

Amasya‘nm cenûb boğazında vâki’ olub iki geçeli olduğu 
harâbelerinden anlaşılıyor. Kelkis bahsinde zikr olunacakdır. 

Envâ-ı sanayi’ ile enzârda mümtâz 

Anka gibi germiş kanadın itmede pervâz 

Şahin gibi semt-i feleğe doğru ser-efrâz 

Olmuş bu vakar ile nigeh-dâr-ı Amasya /61/ 

Amasya‘nm âsâr-ı kadîmesinden bir numûne-i muhteşem olan bu 
kakanın harâbesini tedkîk iden enzâr-ı temaşâ-girân her tarafında bir 
mahâret, her köşesinde bir san’at, her taşının vaz’mda bir dikkat 
görmemek kâbil değildir. 

Amasya‘nm kısmen şimâl tarafını muhit ve kakaya hâvi olan bu 
kayanın cebhesi düz olub arkası Kırklar Dağı‘na istinâd itmişdir. Temeli; 
arzen enli olub zirvesine doğru dar olmakdadır. Tûlu; Helkis Bağçesknin 
orta yerinden ibtidâ iderek Kamerüddin Mahallesi nihâyetine kadar 
takriben iki buçuk kilometre imtidâd ider. İki tarafları da yükseldikçe 
daralır. Mahrûtî bir şekl alır. 

Zirvesi düz olub şârk tarafı engin, garb tarafı yüksekdir. Yan 
tarafları mahrûta açılmış kanad gibi kabarık, önü garbe doğru mâ’ildir. Şu 
vaz’iyeti garbe doğru ve havaya uçan şahine benzer. Bu kaka, Amasya‘yı 
âsâr-ı kadîmeden beri ta’arruz-ı a’dâdan muhâfaza iden bir nigehbân 
olduğunu tarih-i 'umûmî söylemekdedir. 


Dirler ki, bunu Harşenedir eyleyen inşâ 
İtmiş ana kendi adını sonradan i’tâ 

Yapmış burayı kendisine mesken-i zîbâ 

Bu kal’a yüzünde görülür gâr-ı Amasya 

El-yevm Kal’a-i Bâlâ ve Yukarı kal’a dimekle meşhûr olan 1621 bu 
kal’a, tevârih-i arabiyyede “Harşene” nâmıyla meşhûr olub hâkim olduğu 
bilâda 'umûmen “Harşenûn” dinir. Bu kal’a, ibtidâ Harşene nâm zât 
tarafından binâ idilüb bânisi nâmıyla mezkûr olmuşdur. 

Mu’cemü’l-Buldânda Yâkût Hamavî diyor ki: “Harşene, evvelin 
fetha ve sânîııin sukûnu ve noktalı şııı ve nun ile Malatya kurbinde bir 
beldedir. Oraya Seyfüddevle-i Hamdânî gaza ve miitenebbi şi’rinde zikr 
ve sena itmişdir. Harşene bin Rûm ibn Ilikan bin Sam bin Nûh 
(aleyhisselam) binâ eylediğinden bânisi ismiyle mevsûm olduğu 
menkûldür. Hakkında Ebu Nııvvas şunu dimişdir: 

Inıı zürte Harşene esiren 

Fe-lekum halaltii bi-hâ emiren ” 

Harşenûn bir kakanın ismidir ki Harşene bu kıt’anm merkezidir. 

Ensâbü’s-Sem’ânî, Merâsıdu’l-Ittıla’, Lebbü’l-Lübâb 
kitâblarmda aynı harekât ile zabt idilen “Harşene bilâdü’r-Rûmdan 
Malatya kurbinde bir beldedir. Harşenûn dahî bir kıt’anın ismidir ki 
Harşene beldesi bu kıt’aya hâkimdir. Burada Gümüş ma’deni vardır.” 
diye mestûrdur. 

Bezm ü Rezm’de Uzeyr bin Erdeşîr el-Esterâbâdî diyor ki: /63/ 
“Amasya kal’ası Harşene nâmıyla miisemma bir mevki’dir ki kubbe-i 
feleğe nâzır gâyet mürtefi’dir. İnmesi çıkmasından müşkil, çıkması da 
âdetâ miimtenîdir. ” 

Acâ’ibü’l Makdûr fî Nevâ’ib-i Timur’da Şehâbeddin Ahmed bin 
Aıabşâh-ı Rumî diyor ki: “Sultân Bâyezid Hân-ı evvel şehzâdegânından 
Sultân Mehmed ve Musa Çelebiler Harşene nâmıyla mevsûm olan 
Amasya kal’asında idiler ki o kal’a gâyet irtifâ’ ile meşhûr ve metânetle 
mezkûrdur. ” 

Terceme-i Kâmûs’da Asım Efendi diyor ki: “Harşene şııı-ı 
mu’ceme ile hardele vezninde Rûm diyârında bir beldedir. Taâazii’l- 
mezheb nâm-ı kitâb-ı ta’ribde hâlâ Anadolu’da belde-i Amasya olmak 
iizre mersûmdur. Bânisi olan Harşene bin Rûm bin Sânı bin Nûh 
aleyhisselâm ile müsemmadır. Ve ana selef de Seyfüddevle-i Hamdânî 
gazâ itmekle mııtenebbî bir kaside ile vasf eylemişdir. Bu beyit andandır. 

Hatta ekâme alâ-eryâzi Harşeneti 

Teşka bi-ha’r-Rûm ve’s-salibân ve’l-bey’ 

El-Aylemü’z-Zâhir’de Mustafa Cenâbî Efendi ve Câmî’ü’d- 
Düvel’de Derviş Ahmed Efendi ve Tehyîcü’l-Gusûn dibâcesinde el-Hâcc 
Hızır Efendi “Harşene, Amasya ve karasının nâm-ı kadîmi” olduğunu 
/64/ tasrîh idiyorlar. Tarîh-i Âl-i Dânişmend’de “Harşene” yerinde 
“Hanene” mezkûr olub Amasya’nın nâm-ı kadîmi olduğu mestûrdur. 

Şu delâ’il-i tarihîyeden hâsıl olan neticeye göre Harşene, Amasya 
kakasını binâ iden zâtın ismi olub kakaya alem-i mahsûs olmuşdur. Bu 
kakanın bender ticâreti medâr-ı sa’âdeti olan şehre dahî Amasya dinüb bu 
şehrin merkezi, muhâfızı da Harşene olduğundan yekdiğeriyle tesmiye 
idilmişdir. Bu şehir ve kaka yekdiğerinin mütemmimi lâzım-ı gayr-ı 
mufârıkıdır. Târihü’l-Ümem, Ikdü’l-Cümân kitâblarmda Amasya ve 
Harşene nâmları mestûr olub kakaya Harşene, şehre dahî Amasya dindiği 
vukû’âtm ta’kibinden anlaşılıyor. 

Bu kal’anın bânisi olmak üzere gösterilen Harşene ta’biri diğer 
Harcene, Âmâs gibi bilâ nisbet olmayub âbâ ve ecdâdı zikr idilmekdedir. 
Fakat bunların zabtında erbâb-ı tarih arasında tehâlif vardır. Bu Harşene 
Mu’cemü’l-Buldân’da Rûm bin İlikan bin Sânı bin Nuh aleyhisselam ve 
el-Kâmil’de Rum ibn Esved bin Sânı ve el-Kâmûs’da Rûm bin Sam oğlu 
olmak üzere zabt olunmuşdur. Harşene’nin pederinde ittifak ve ceddinde 
ihtilâf olunmakla beraber bu sülâle erbâb-ı neseb nezdinde ma’lûldür. 

Çünkü, erbâb-ı târihin zabtına nazaran evlâd-ı Nuh’un yeryüzünde 
intişârı tufândan takriben 670 sene sonradır. Akîb-i intişârda Harşene‘nin 
gelüb bu kakayı binâ itdiği farz idilse bile /65/ yedi ‘asır zarfında batinen 
üç, yahud iki vâsıta ile hazret-i Nûh’a ittisâli mümkün olamaz. Sânı bin 
Nûh’un İlikan, Esved, Rûm adlı oğulları olmadığını bütün nessâbelerin 
zikr eylediklerine binâ’en Harşene’nin esâmi-i âbâ ve ecdâdmda ta’rîb, 
tahrif ve hazf olduğu şübhesizdir. 

Harşene, Rûm, İlikan, Esved isimleri mu’arreb, muharref olmakla 
berâbar hangi kavme mensûb oldukları pek de ma’lûm değildir. Fakat 
tedkîk ve tahlil olunduğu takdirde Amas gibi Türklerden oldukları zannı 
pek ziyâde kuvvet bulur. 

Çünkü Lügât-i Arabiyye’de cereyân iden usûl-i ta’rib, kelimât-ı 
mu’arrebenin esâslarını tebdil itmeksizin hurûfunu ve sûr-ı teleffuzunu 
tahvil iderek kelimât-ı arabiyye eşkâline vaz’ ve lehçe-i arabiyyeye tatbik 
itmekden ibâretdir. Bu esmâ şu usûl üzre tahlil ve esâsları tedkîk olunursa 
Türk isimlerinden ibâret oldukları münfehim olur. Usûl-ı ta’ribde “sağır 

kâf’ lar, “kâf” ve “cim ” ve “sin ”lcr, “şın ” ve “şın ”1 ar, “sin ” ve “kâf”lstr, 
“hâ ” ve “pcı ”1 ar, “fâ” harflerine tebdil idildiği meşhûrdur. Hocend, 
Cürcân, Cücân, Kâşân, Komes, Haretnec, Fergâna isimlerinin asılları olan 
Kokend, Gürgân, Kûçân, Kâsân, Gümüş, Kartenk ve Parkânç isimleri 
tarihen mazbûtdur. 

Bu asla binâ’en Harşene‘nin aslı dahî Karasanc ve Karasan olduğu 
anlaşılır. 1661 

Teksiye’nin Harşene yerinde Karisin’i zabt itmesi bu aslı te’yîd 
ider. Asâr-ı atîka ulemâsından Theodor Reynak Pon Hükümeti nâm 
eserinde müverrihîn-i kadîmeden Heredot ve Kisenefon taraflarından 
yazılan âsârdan nakl iderek diyor ki : “Pon kıt’asında Mihrdâd-Mitrad 
hükümeti teşekkül itmezden mukaddem Hâlib, Sâlîb ve Tibâr ve 
Mosnik, Bozok ve Makron ve Sân, Çatı akvamı meskûn idi. ” 14 

Şu akvânım Türk oldukları bâlâda Mir’atü’l-İber’den naklen tahrîr 
idilmiş idi. Sânlar târihen “Zanlar” “Çanlar” dimekle meşhûr olan 
Türkler olub Zanit 15 Canik şehri bunların âsârmdan olduğu ma Tüm ve 
Amasya kakasını binâ iden Karasan bunların ceddi olması ağleb 
ihtimâldir. Harcene rivâyeti Karaçan olmasını daha ziyâde takviye ider. 

Şu esâs üzerine bu Harşene‘nin pederi gösterilen Rûm ismi bunun 
pederi gösterilen İlikan ismine bakılırsa esâmî-i rûmiyyeden olmayub 
Türk ismi olduğu zann idilir. Şu halde 1611 bir ism-i menhût olub Bârum, 
16 isminden evveli naht idilmiş ve İlikan mu’arreb olarak İli Hân 17 ve 
Esved, Üsvet, 18 olduğu tahmin olunur. Türklerin ceddi Yâfes bin Nuh 
olduğuna göre Sânı ismi muharref olub Sulî 19 yahud Sulim 20 olduğu 
muhtemeldir. Şu ihtimâle binâ’en Sânı add idilen Sulim ile hazret-i Nûh 
arasında hayli batun hazf idilmiş olur. 

Tevârih-i Arabiyyede zabt ve tertîb idilen şu nesebin tamamıyla 
yalan olmayub yanlış olduğu ve Pon kıt’asmda kurûn-ı ûlâda meskûn olan 


14 Pon Kıt‘asında kadîmen meskûn olan akvâmın tafsilâtı bâb-ı evvelde dere idilecekdir. 

tnşa'allah 

l2 Buna “Çânît” ve “Sânît” de dinir. Âhirinde bulunan “te harfi” edât-ı nisbet olduğu 
â’ile-i Turâniye elsinesini tedkîk idenlerce maTûmdur. 
u ’Bârum eski Türkçemizde varım, vuslat ma‘nâsındadır.Türkler’den bir kabilenin ismi 
olub bunlara “Barumlar”, “Benttiler” dinir. 

I7 îli Hân eski Türk hâkânlarından bir kaç zâtın ismidir. 

>g “Üsvet” âkl maTıasında olub akl ü edeb ma‘nâsına olan “Us” kelimesinden müştakdır. 
19 Suli “Sevilmek” mastarından me’hûz olub yüce, ref ma‘nâsındadır. 

20 Sulim, rıfat ma‘nâsına olub Küçük Asya’da kadîm Türk kabilelerinden bir kabile 
pederinin ismi olduğu, Mir’âtüT-Iberde mestûrdur. 

akvâmm mahiyyet-i millîyesini bir derece ta’yin ideceği teslim olunursa, 
şu ensâbm kıymet-i tarihîyesi takdir idilmiş olur. 

Bu kakanın bânisi hakkında şârk ve garb arasında tebâyüne karîb 
bir tehâlüf vardır. Müverrihimi arab; bu kakanın bânisi Harşene /68/ 
olduğunu beyân itmekde müttehidü’l-lisân oldukları bâlâda nakl idilen 
kuyûd-ı tarihîyeden anlaşılmışdır. Avrupa müverrihleri de kurûn-ı filânın 
nısf-ı evveline edvâr-ı mechûleden i’tibâr ve bu devre â’id her dürlü 
ma’lûmât-ı tarîhîyeyi esâtir-i evvelin olmak üzre telakki iderek ba’zıları 
bu kıt’ada bulunan âsâr-ı kadîmeyi Pon krallarına atf ve isnâd ve bir kısım 
müdekkık tereddüd idüb daha evvele doğru ircâ’-i nazar itdikleri 
görülmekdedir. 

Erbâb-ı tedkîkden Teksiye Küçük Asya‘ya â’id eserinde diyor ki: “ 
Bu kal’ayı burada icrâ-yı hükümet iden Mihrdâd milâd-ı Isadan iki 
buçuk asır evvel bina itmişdir”. Vital Könye dahî Asya’da Türkiye adlı 
eserinde bu kolu nakl ve te’yîd itmekde olub şârk ve garbın bu husûsda 
nokta-i nazarı tehâlüf idiyor. Bu tehalüfü el-yevm “Küçük Asya ”da Hitit 
Hıtay hükûmet-i kadîmesi hakkında bezi idilen mesâ’i-i ciddiye 
neticesinde keşf idilecek âsâr-ı kadîmenin hâl ideceği şübhesizdir. 

Bu kaka, şarkdan garba uzun, şimâl tarafları düz, cenûb tarafları 
engin ve etrâfı takriben on beş metre kadar mürtefk taş duvar ile 
muhâtdır. Şârk tarafı, garba nisbetle aşağı, garb tarafı daha yüksek, üstü 
'umûmen düz ve murabba’dır. Garb taraflarının irtifâ’ı şârka nisbetle 
yirmi metre kadar ziyâdedir. 

Kaka, bir mahalle i’tibârmda olub iki burcu, iki kapusu /69/ bir 
sarayı, bir câmi’i, bir medresesi, bir zâviyesi, bir imâreti, bir kuyusu, ve 
iki hamamı vardır. Burcun biri şârka, diğeri şimâle nâzır olub mevki’leri 
yüksekdir. Kapulardan biri Şamlılar Mahalleskne ya’ni şimâl-i şârkîye 
diğeri de Hızır Paşa Mahalleskne ya’ni garbe nâzır olub bunlar el-yevm 
mevcûtdur. Şimâle nâzır olan kapusu gâyet büyük taştan ma’mûl ve 
musanna’ olub yüksek tâkmda ibârât-ı mahkûke var ise de latin hurûfiı 
olduğundan anlayacak bir kimse bulunamadı. 

Kakanın şârk tarafında kapu civârmda düz bir mevki’de câmi’-i 
şerif harâbesi olub nısf-ı mihrâbı minâresinin bir metre kadar temeli 
müşâhade olunmakdadır. Bu câmi’-i şerifin yeri kable’l-feth Andre 
Kilisası olduğu kuyûd-ı atîkada görülmüşdür. Bu kilisa Pont vâlisi 
Andronik Kommen tarafından binâ idilüb zaman-ı fetihde kakada sâkin 
olan hıristiyanlar Amasya‘da iskân idildiği münâsebetle câmi’-i şerife 
tahvil idilmiş ve mükerreren zelzeleden musâb olarak Emir el-Hâcc 



AMASYA TARİHİ 


37 


Şemseddin Şâdgeldi Paşa tarafından 774 hudûdunda müceddeden kâr-gîr 
bir câmi’-i şerif ve civâr-ı garbisinde bir hamam inşâ idilmişdir. 

Bu hamamın civârmda eş-Şeyh Bahaeddin Mehmed Halveti 857’de 
bir zâviye-i Halvetîye ve Sultân Eretna Beg-zâde Alaeddin Ali Paşa bir 
dârü’z- ziyâfe ve kal’a dizdârı Kara Ahmed Ağa 890’da câmi’-i /70/ şerif 
civârmda Dizdâriye nâmıyla bir medrese binâ ve mahdûmu Mustafa Paşa 
917’de bir mekteb ilâve iderek evkâfım tanzim eyledikleri sicillât-ı 
atîkadan anlaşılmışdır. 

Garba nâzır olan kapunm hizâsmdan i’tibâren garb tarafı bir saray-ı 
âlî olub Sultân Kılıç Arslan-ı râbi’ burada ikâmet itmişdir. Teşkilâtı 
muntazam olduğu harâbesinden anlaşılmakdadır. Cesîm bir mahzeni, latîf 
bir hamamı olub kubbesi hizâsma kadar toprağa gömülmüşdür. Kafanın 
zindânları 'umûmen şârk tarafında olub en mahûfu, orta yerinde Aşağı 
Saray’a inecek derenin hizâsmda çukur yerdedir. 

Bu kafanın şimâl tarafı, daha yüksek bir dağa istinâd itmekde olub 
bu dağa “Kırklar Dağı” dinir. 682 tarihlerinde yazılmış olub ele geçen 
vesâ’ik-i atîkada bu dağ cebel-i erba’in nâmıyla mukayyed olduğu 
görülmüşdür. Şu kayda nazaran, Kırklar dağı nâmı pek kadîm olub elsine- 
i âmmede mütevâtir olan bir rivâyet bu tesmiyeyi intâc eylediği zann 
olunur. Rivâyet-i mütevâtire şudur: “Dânişmend Gazi Amasya karasını 
muhâsara eylediği esnâda müdâfıler pek ziyâde ısrar ve mukavemet 
eylediklerinden bahâdırân-ı İslâmdan kırk kişi bu dağda topladıkları bir 
kaç siirii koyunun boynuzlarına mumlar dikiib gice sabaha karşı 
dağdan aşağı kal’aya doğru asker nizâmı üzre sürdüklerini gören 
müdâfıler /71/ azîm bir kuvve-i imdâdiye geldiğine zâlıib olarak kal’a 
kapusunu açmışlar ve kırk bahâdır bilâ ifâte-i zaman kal’aya girııb 
müdâfıleri teslîm-i nefse icbâr iderek kal’ayı bu suretle feth itmişlerdir. ” 

Vustâda Cilanbolu dahî hayreti câlib 

Her bir tarafında görülür dürlii garâ ’ib 

Mecrâ ii mesbâda ne ma ’lüm ve ne gâ ’ib; 

Âbı sayılır efdâl-i âbâr-ı Amasya. 

Bu kafanın orta yerinde büyük kapunun hizâsmda kâ’in yüksek 
mevki’de el-yevm Cilânbolu nâmıyla meşhûr bir su kuyusu vardır. 
Cenûbdan, şimâle doğru gider. Yüzelli kadar basamakla aşağı iner. Derin, 
gâyet korkunç bir kuyudur. Kapusu sekiz metre kadar katımda vâsi’ ve 

üstü müdevver bir delik olub ayn-ı vüs’ât suyun bulunduğu yere kadar 
devam ider. 

Kapu tarafı, toprakdan olub, kâr-gîr ile örülmüş ise de indikçe yek- 
pâre kayadan oyulmuş olduğu müşâhede olunmakdadır. Olduğu yer; 
taşdan oyulmuş, bir hücre-i müdevvere şeklinde olub, suyun yatağı toprak 
ve muhiti taşdır. Suyu gâyet parlak ve mebzûl olub hafif ve ta’amı latîfdir. 
Görünüşde râkid, gâyet durgun bir halde ise de tedkîk-i nazar idildikce 
hareket-i devrîyesi gâyet bati olarak his olunur. 1121 

Cenûb tarafı, nihâyet bir arşın derinliğinde ise de şimâl tarafı, ya’ni 
kayanın dibi gâyet derindir. Ne tarafdan çıkar, nereye akar, pek de ma’lûm 
değilse de garb tarafından nebe’ân ve şârk tarafına doğru cereyân 
eylediğini ihsâs ider. Derinliğini anlamak husûsunda erbâb-ı merâkı pek 
çok tecrübe-i mühlikeye sevk itmişdir. 

Mustafa Vâzıh Efendi Amasya Tarihi’nde 21 diyor ki: “Bu suyun 
derinliğini anlamak için Amasya mutasarrıfı Canikli-zâde Mikdat 
Ahmed Paşa 22 bir adamı isticar ve ayrıca diyet-i şer’iyesini i'tâ iderek 
oraya indirir. Gavvâs-ı mezkûr, suya girer; kayanın dibinde gâ ’ib olur; 
hâlâ gider. ” 

Şarl Teksiye, Küçük Asya eserinde diyor ki: “Ingiliz 
müdekkiklerinden seyyâh-ı meşhûr Hamilton Amasya‘ya geliib şâyân-ı 
tedkîk olan yerleri ziyâret ve icrâ-yı tedkîkât eylediği esnâda, bu kuyuyu 
anlamak içim adamlar tutub meş’aleler ile aşağıya inmiş ve kal’a yolu 
olub, ba’de/ıû su menba’ına tesâdııfle kuyu olduğunu anlamışdır. ’773/ 

Fakat, şu rivâyetlere bakılırsa, elsine-i âmmede deverân iden 
rivâyet-i kadîmeyi kabûl itmek icâb ider. Dinir ki “Burası, kadîmeıı 
kal’aya mahsûs su kuyusu olmak üzere inşâ idilmiş ve Karaman Dağı 
tarafından akan su buraya icrâ ve mecrâsı dahî şârk tarafından ırmağa 
kadar indirilmiş olduğu halde san’atla gâ’ib idilmişdir. Kuş Köprii‘niin 
üstünde bulunan Leğen Kaya bu mecrânın müntehâsı olduğu” 
söylenmekdedir. 

Çünkü, Vâzıh Efendi‘nin rivâyetine nazaran gavvâsm boğuldukdan 
sonra cesedi mutlaka suyun yüzüne çıkması lazım iken çıkmamış ve 
şimdiye kadar oraya atılan cesîm kayalar, taşlar suyun içinde gâ’ib olub 
gitmişdir. Eğer bunlar cem’ idilse kuyuyu ağzına kadar doldururdu. Bu 


"'Belâbilü'r-Râsiye nâmıyla ma‘rûf bir târih olub mukaddimenin nihâyetinde arz 
olunacakdır. 

“Mikdâd Ahmed Paşa 1190-1200 tarihine kadar bir kaç defa mutasarrıf olmuş vüzerâdan 
olub tafsil-i ahvâli bâb-ı evvelde zikr idilecekdir. 

kadar taşlar nere gitdi? Ne tarafdan çıkdı? Ma’lûm değildir. Fakat su, 
kadîmen olduğu gibi duruyor. 

Amasya mutasarrıfı Mehmed Kemâl Beg, bu suyu diğerlerine tercih 
iderek isti’mâl itdiğinden o zaman 'umûm me’mûrîn ve Amasya eşrâfı bu 
sudan içmeğe devam itmişlerdir. Bu suya, “Cilanbolu Suyu” ve kuyuya 
da “Cilanbolu ” dinir. 

Bu “Cilanbolu” nâmına ve kuyunun bu nâm ile nasıl müse mma 
olduğuna dâ’ir ma’lûmât-ı sahîha bulunamadı. Fakat, Cilanbolu isminden 
istidlâl idildiğine göre mukaddemân Cilân nâm bir /74/ kimse kal’ayı 
ta’mir iderek “Cilanbolis, Cilan” şehri tesmiye itmiş ise de iştihâr 
idemeyüb ancak kuyuya alem-i mahsûs olarak kalmış olduğu zann olunur. 

Bu Cilanbolu‘nun cenûben hizâsmda Aşağı Sarayın üstünde kâ’in 
derenin yukarısında, sol tarafında derin bir kuyu daha vardır. Bu kuyu, 
şârkdan garba doğru yek-pâre taşdan oyulmuş olub doksan merdiven ile 
aşağı inilir. Dibi cenûbdan şimâle doğru sekiz kadem arzında on beş 
kadem derinliğinde su yolu şeklinde oyulmuş bir yol olub Cilânbohfya 
doğru gitmekdedir. Cenûb tarafı, yek-diğerine muttasıl iki büyük mağara 
tarafına gitmekde olub her iki tarafında taşlar ile dolmuş olduğundan ne 
olduğu tamamıyla anlaşılamamışdır. Fakat şimâl tarafında görülen 
terşîhâta bakılırsa Cilânbolu kuyusundan Aşağı Saray’a câri olan su yolu 
olması muhtemeldir. Yukarı kuyunun taş basamakları toprak ile dolub 
gâ’ib olmuş ise de kuyunun basamakları bir sene evvel yapılmış gibi 
dumıakdadır. Bunun vaz’-ı vüs’âti de Cilanbolu’ya müşâbihdir. 

Bir merkez-i mahfuz kralı idi evvel 

Pon şahları kâ’id-i taht oldu müselsel 

Romalılara itdi, yedi harb-i mükemmel 

Bunlar ile ma ’lûm olur etvâr-ı Amasya /75/ 

Kapadokya ve Pon kıt’alarmm merkez hâkimi olan bu kıt’anm 
ezmine-i atîkada görüldüğü devr-i ikbâli ve ezmine-i âhirede uğradığı 
mesâ’ib-i edbârı, inzâra hayret viren âsâr-ı kadîmesi, kemâl-i belâgatla 
ihtâr idiyor. Pont krallarının merkez-i hükümeti olan bu kal'ada icrâ-i 
saltanat itdikleri meşhûr olub ekser âsâr-ı bakıyyesi bu hükümetin 
bırakdığı me’âsir-i ‘ümrândır. 

Pont hükümdârlarmm menşe’i, Amasya‘da hükümetleri ve 
Romalılar ile münâsebâtı, Yedinci Mihrdâd’ın Romalılar ile yedi defa 
harbi, bunların mkirâzı, bâb-ı evvelde zikr idilecekdir. Amasya’nın tarih-i 

'umûmîde şöhreti, bunların zaman-ı hükümetinden i’tibâr idildiği 
münâsebetle ahvâl-i tarihiyyesi zabt olunmuşdur. 

Bu şahların dahmesi olmuşdu mağârât 

Ecsâdını heb sonra duhûr eyledi târât 

Bir vakt rehâbına olub câ-yı riyâzât 

Şimdi ise boş, mahzen-i ekdâr-ı Amasya 

Bu kakanın bedeninde ya’ni cenûb tarafında görülen mağaralar, bu 
hükümdârânm mezârları olmak üzere gösteriliyor. Amasya vâdisinde bu 
mağaralar on iki aded olub beşi Kızlar Sarayı üstünde, ikisi Saray 
Mahallesi üstünde ve birisi Meydan Köprü hizâsmda ve ikisi 1161 Yassı 
Kaya‘nm cebhe-i şimâliyesinde ve birisi Ahûrönü’nde ve birisi de Ziyâre 
yolunda “Aynalı Mağara ” dimekle meşhûrdur. 

Mufassal Kurûn-ı Cedîde’de Ahmed Mithad Efendi diyor ki: 
“Halâ şehir civârında kayalar derûnuna oyulmuş sun ’i mağaralar Pon 
krallarının mezârları olmak iizre yapıldıkları tevârihde mündericdir. ” 

Şârk Hâtırâtı nâm eserinde Amasya‘yı ziyâret ve buraları temâşâ 
ve tedkîk iden mareşal Moltke diyor ki: “Fakat en câlîb-i hayret 
manzara taş odalardır. Kırkar kadem tül ve arzında, altmış kadem 
derinliğinde bir oda tasavvur idiniz. Bu odanın içinde bir ev teşkil 
idiyor. 

Bu taşın içinde on beş kadem murabba ’ında bir boşluk, bir de 
pencere veya kapu tahayyül idiniz. İşte bu granitden ev mutlaka bir 
mezâr olmak üzere inşâ idilmiş olacak. Bu odalardan beş dâınesi yek¬ 
diğerine muttasıl bulunur. Aralarında dehlizler ve merdivenler mevcûd 
olub parmaklıklarına varıncaya kadar hepsi yek-pâre taş üzerine 
oyulmuşdur. Hiç şüphesiz bunlar Karadeniz Pont krallarının 
makbereleri idi. 

İki bin seneden fazla bir zaman evvel inşâ idildikleri muhtemel 
olan bu kabirlerin ziynetleri daha dün hakk idilmiş gibi a’yân bulunur. 
Resimlerle beraber hey’et-i mecmuasının tarzı mısır-kârîdir./77/Bu taş 
odalar zatın idersem vaktiyle örtü altında bulunuyorlardı. Fakat 
bilâhare yıkılmış ve mezârların da kaldırılmış olduğu maznundur. Taş 
odalara gelince anlar duhûr ve a’sâra daha çok zaman, meydan 
okuyacak bir haldedir. ” 

Küçük Asya Asâr-ı kadîmesi Tarih ve Coğrafyası nâm eserinde 
Teksiye diyor ki: “Amasya mevkiinin tarihlerinden en mükemmeli 

Strabon‘un tarihidir. El-yevnı mazbut ve mevcûd harabeler hakkında 
tafsilât bu tarih ile elde idilebilir. Fakat bu harabeler; âsâr-ı atîka ule 
mâsıçün sâmitdir. Bu mağaraların hangi devirlere â’id olduğu 
mechûldur. Straboıı ile beraber biz de “Krallar Mezarı” deriz. Fakat 
hangi kralların mezarlarıdır? 

Kable’l Milâıd 306-64 tarihine kadar devam iden Pon krallarının 
mezarları mıdır? En kadîmi hangisidir? Hangi zâta mahsûsdur? Birinin 
kapusu üzerinde bulunan bir kitâbe, bııyıık bir kâhinin krallar kadar 
iktidâra mâlik olan büyük kâhinlerden birinin türbesi olduğunu 
gösteriyor. 23 Bu kimdir? Bu âsâr-ı/78/ kadîme İskender devrinden evvel 
midir, sonra mıdır? Bunlara târîhen cevab virmek mümkün değildir. 24 ” 

Bu on iki mağaralardan mâ’adâ Amasya vâdisi hâricinde iri ufak 
mağaralar mevcûd olub Amasya derûnunda bulunan mağaralar Pon 
kralları adedinden fazla olduğu münâsebetle bu mağaraların bir kısmı Pon 
krallarından mukadddem oyulmuş olduğu zann olunur. Feth-i celîl-i 
İslâmdan evvel bunların cesedleri mağaralardan kaldırılub hıristiyan 
papazlarının riyâzât-gâhı olduğu mütevâtirdir. 

Devr-i celîl-i İslâmda bu mağaralar boş olarak bulunub kalmış ve 
833’de Amasya ve Anadolu vilâyetlerinde icrâ-yı şekâvet iden Kızıl 
Kocaoğulları Amasya vâlisi Yörgüç Paşa tarafından ahz ü girift 
olundukda bu mağaralarda habs ve sâmân bûğuyla itlâf itdiği gibi 1008’de 
hurûç ve ‘isyân iden Urfalı Karayazıcı Abdülhalîm etbâ’ı 1011 ’de 
Amasya’yı ihrâk itdikleri zaman pek çok eşrâf ve a’yân bu mağaralarda 
tahassun ve sûretlerini muhâfaza itmişlerdir. 

İtdi ümerâ kal’ayı kerrât ile tecdîd 

Selçuk neseb-i Şâh-ı Kubâd eyledi teşyîd 

Lâkin bunu da ger-zaman eyledi tebdîd 

İtmişdî vatan borcunu dizdâr-ı Amasya.1191 

Roma generali meşhûr Pompe‘nin tahribinden sonra Roma 
hükümeti tarafından tecdîden ta’mîr idildiği gibi Bizans imparatorluğu 
devrinde Mardos Fokas vekâyi’i esnâsmda tahrîb ve ba’dehû i’mâr 


23 Bu mağara el-yevm “Aynalı Mağara” dimekle meşhûrdur. Bunun kapusundan mâ‘adâ 
üzerinde yazı olan büyük mağara yokdur. Bu mağarada Asteris nâmıyla meşhûr 
metropolidin medfun olduğu Rumlar arasında şâyi‘ ise de esâsı yokdur. 

24 Bu kitâbı terceme idüb muharriri müstefîd iden târih encümeni a’zâsı kirâmmdan Ahmed 
Tevhid Begefendi Hazretleridir. 

idilmişdir. Devr-i celîl-i İslâmda ibtidâ Melik Dânişmend Ahmed Gâzi ve 
540 hudûdunda Sultân Mes’ûd-ı Selçûkî ve 618 hudûdunda Sultân 
Alaeddin Keykubâd taraflarından mükerreren ta’mîr olunmuşdur. 

718 zelzelesinde fenâ halde musâb olduğundan Gümüşlü-zâde 
Tâceddîn Mahmud Çelebi ve 768 hudûdunda Şemseddîn Şâdgeldi Paşa ve 
818 zelzelesinden sonra Sultân Murad Hân-ı sânî ve 918’de şehzâde 
Sultân Ahmed ümerâsından Mustafa Beg taraflarından ta’mîr idilmiş ve 
1079’da tekrar zelzeleden musâb olduğundan Hâce Ahmed Paşa-zâde Ali 
Beg ve Hakâleli Silahdâr-zâde Yusuf Ağa ma’rifetiyle i’mâr olunmuşdur. 

Bu kaka nı n şehre nâzır olan aşâğı burcu dizdâr-kal’â muhafızı 
beglerin, ağaların ikâmetine mahsûs olarak bunların idâresi, ze’âmeti 1255 
tarihine kadar devam itmişdir. İbtidâ-yı fethinde Danişmendiyye 
ümerâsından Mübârek Gâzi bu kakanın dizdârı ve merkez-i vilâyetin 
muhâfızı olub Emir Celaleddin Karatay gibi pek çok ümerâ dizdâr 
olmuşdur. 

İbtidâ-yı devr-i Osmanîde Haşan Beg kaka dizdârı olub /80/ 
ze’âmetleri Moramul ve Yağmur köylerinin âşârmdan olmak üzere 13.000 
- 33.000 akçeye terfi’ iderek içlerinden Ahmed Paşa, Osman Paşa, Receb 
Paşa, Memi Beg gibi emir-i mîrân ve ümerâ zuhûr itmişdir. Dizdâr 
ağalarının ma’iyyetinde “KaVâ Kethüdâsı” ve “KaVa Yamağı” ve “KaVa 
Kapucıları” ve neferât-ı müstahfaza olub bunlar, zaman-ı seferde şehir 
muhâfızı idiler. Kakada müte’addid toplar mevcûd olub 1248’de biri 
bırakılarak diğerleri kaldırılmış ve 1281’de Amasya mutasarrıfı meşhûr 
Ziya Paşa, eski topu kaldırub yerine önden dolma bir top ikâme itmişdir. 
Bu top, dizdâr ağalarının odasında bırakılmış olub önü açılmış ve yalnız 
eyyâm-ı resmîye ve şer’iyyede atılmakda bulunmuşdur. Yeri yüksek 
olduğu münâsebetle topun sadâsı iki sâ’atlık köylere kadar gitmekdedir. 
Ramazân tetavvu’undan bayram nihâyetine kadar toplar atılır. Davullar 
çalınır. Topçuları, davulcuları Amasya Belediyesinden mevzûf olub 
tahsîsât-ı senevîyeleri vardır. 

Sağında bunun tiirbe-i Şirvânî-i Kâmil 

Kandil-i hedd, feyz-i Hudâ, nûr-ı feza 7/ 

Yanında yatar hazret-i İsâ gibi fâzıl 

Etrâfı biitiin kümmel ıı ahyâr-ı Amasya 

Bu kakanın sağ tarafında, ya’ni şark-ı şimâlîsinde bulunan türbeye 
781/ “Şirvânlı Türbesi” dinir. Şirvânî İsma’il Sirâceddin Efendi‘nin oraya 

defninden evvel “ Şamlılar Üstü ” dinmckdc idi. 1284’de mahdûmu sadr-ı 
esbâk Mehmed Rüşdü Paşa türbeyi inşâ itdikde bu nâm ile iştihâr itmişdir. 
Türbenin ittisâlinde bir câmi’-i şerif olub havâlîsi vasi’, dâ’iresi latîfdir. 
Türbenin havlusunda mükemmel bir konak ve önünde bir şâdırvân olub 
bağçesi, manzarası pek güzeldir. 

Şamlılar Mahallesi çeşmesine câri olan suyundan bir mikdâr 
alındığı halde mu’ahharen tamamı bu türbeye icrâ ve çeşmeden kat’ 
idilmişdir. Türbe derûnunda şeyh-i müşârün-ileyhin mahdûmu sudûrdan 
Ahmed Hulûsî Efendi ve meşâhir-i fuzalâdan dâmâdı el-Hâcc İsa Efendi 
defn idilmişdir. Bu türbenin cenûb ve şârk tarafları 'umûmen kabristân 
olub pek çok ulemâ-yı ahyâr, fuzalâ-yı ebrâr burada medfûnlardır. 

Fakat bu kabristânm şimal tarafları Tatar Mahallesi olub bu 
mahallenin ve kabristânm üstü ve türbenin garb ve şimâl tarafları 
bağlardır. Bu bağlar 1300 tarihinden sonra tahaddüs idüb hevâsı sağlam, 
mevki’i latif ise de suyu olmadığından “Ahmak Bağları” dinmişdir. Ba’zı 
zürefâ “Ahmak” lafzına üç nokta ilâvesiyle “Uçmak Bağları” diyerek 
“Cennet Bağları ” dimek istemişdir. /82/ 

Solunda dahî makbere-i hazret-i Cû ’î, 

Feyzin buradır mebde-i piır zevk-i tulü ’ı 

Bulmuş buralar nâm-ı kerîmiyle şuyû’ı 

Hakka buradır mecmu ’-ı esmâr-ı Amasya. 

Kal’a-i Bâlâ‘nm sol tarafı, ya’ni garbı “Şeyh Cû’î” dimekle meşhûr 
bağlardır. Elsine-i âmmede “Cığcığ” dinir. Bu bağların üst tarafında 
tarîkat-ı Mevlevîye meşâyih-i be-nâmmdan Cemaleddin Mehmed Cû’î 
Çelebi‘nin türbesi ve 817’de binâ eylediği mevlevî-hânesî ve nâmıyla 
meşhûr karyesi vardır. Şeyh müşârün-ileyhin karyesine icrâ eylediği 
suyundan aşağı tarafında bulunan bağlar iskâ olunmakdadır. Suyu, 
karyesi, mezrâsı vakıfdır. 

Eyyâm-ı bahâıın ilk devre-i mes’ûdesinde bu bağların letâfeti pek 
meşhûr olduğu cihetle Amasya a’yânı ve erbâb-ı yesân nisanın yirmisinden 
i’tibâren buraya göçerler. Havası latif, kirâzı meşhûr, köşkleri gâyet zarîfdir. 
Orası ezvâk-ı ruhânîye münebbi’ musâhabât-ı zevkîyenin mecmû’ıdır. 

Amasya’da erbâb-ı tenezzüh içün müte’addid mesireler, 
mütenezzihler mevcût olub ilkbahardan i’tibâren başlar. Mayıs nihâyetine 
kadar devam ider. Bu mesirelerden birincisi ve ibtidâsı bu Şeyh Cû’î /83/ 
BağlarTdır. Ba’dehû Ziyâre ve Kirazlı Dere ve Derbend Bâğları da 

mütenezzihât-ı meşhûreden olub cum’a günlerine ve kadınlara mahsûs 
olan mesireler dahî Şirvânlı ba’dehû Saray Düzü ba’dehû Çanâklar 
ba’dehû Kâşuk Pınarı nâm mevki’leridir. 

Kelkis idi evvel buranın nâm-ı kadîmi 

Tezyin idiyor bağçesini bâd-ı nesimi 

Erbâb-ı tenezzüh alıyor feyz-i amîmi 

Ezvâkı burada bulur efkâr-ı Amasya 

Bu bâğlar Şeyh Cû’î merhûmun devrine kadar kadîmen “ Kelkis” 
dimekle meşhûr olduğu, Şeyh Cû’î vafıyesinde mestûrdur. Tevârih-i 
arabiyyede, “Kalış” nâmıyla mezkûr olan bu mevki’de şeyh-i müşârün- 
ileyh tûl-ı müddet ikâmet ve câmi’, mevlevî-hâne, mekteb ve türbe gibi 
hayrâtı inşâ ve imâret eylediği münâsebetle buralar 'umûmen Şeyh Cû’î 
nâmıyla iştihâr itmiş ve eski nâmı unutulmuşdur. 

Amasya’nın şimâl ve garb dağlarının telakki itdiği mevki’i kavse 
müşâbih bir dâ’ire teşkil eylediğinden bu kavsin mecmû’ devresi Kelkis 
nâm-ı kadîmiyle meşhûr iken ortası Şeyh Cû’î nâmıyla kesb-i şöhret 
eylemişdir. 

Mülük-i Emeviyyeden Velid bin Abdülmelik ve Hişâm bin 
Abdülmelik zamanlarında /84/ ve Seyfüddevle-i Hamdanî devrinde 
dilâverân-ı İslâm bu tarafdan hücûm eylediği münâsebetle tevârih-i 
arabiyyede nâmı “Kalış” ve bâğlar “Batn-ı Kalış” nâmıyla kayd 
idilmişdir. Bu bâğlarm içinde zuhûr iden ecsâd zaman-ı harbin yâdigârı 
olduğunu ihtâr itmekdedir. 

Mağrîb tarafı kû/ı-ı ref’-i Karamânî 

Olmuş eteği Akbilek‘e cây-ı emânı 

Tefsir ile takvada ‘alem,pîr-i zamanı 

Kudsî-şiyem ve mefhâr-ı atlıâr-ı Amasya 

Amasya’nın mağrib tarafı “Karaman Dağı” dimekle meşhûr, hafif 
orman olan bir dağ ile muhât olub şimâlden cenûbe doğru uzanmışdır. Bu 
dağ da Kelkis nâmıyla meşhûr olan cebelin bir kısmı iken 727’de 
Gümüşlü-zâde Taceddin Mahmud Çelebi‘nin Mısır Türkmenleri 
tarafından ahz ve i’zâmma me’mûr olan Karaman-zâde Yahşi Beg 
Amasya’ya bu dağdan aşub girdiği ve Mahmud Çelebi‘yi tutub Mısır’a 

i’zâm eylediği münâsebetle bu dağa “Karaman Dağı” dindiği zann 
olunur. 

Bu Karaman Dağı cenûb boğazının müntehâsmda kâ’in Çâlân 
Köprü başına kadar imtidâd ider. Garb tarafları Geldiklân sahrâsma nâzır 
olduğu gibi şârk tarafları da 'umûmen Amasya şehrine nâzırdır. Bu dağın 
şârk eteklerinden/85/ Şeyh Cû’î mevki’inin cenûb taraflarına tesâdüf iden 
yerlere “Akbilek” dinir. Sâdât-ı ulemâ-yı hânefîyyeden ve kibâr-ı 
müfessirînden “Akbilek” dimekle meşhûr Mollo Bahşî Halîfe hazretleri 
bâğlarm cenûbunda yüksek bir mevki’de medfun olduğu münâsebetle 931 
tarihinden i’tibâren buralar Akbilek nâmıyla iştihâr itmişdir. 

Akbilek bâğları Şeyh Cû’î bâğlannın cenûben aşağı taraflarında 
olub şimâlden cenûbe doğru uzanmış bir mustatîl şeklindedir. Etrâfı 
duvar-ı muhât olub cesîm bir bâğ iken mu’ahharen taksimâta uğradığı 
zann olunur. Bu Akbilek semtinin üst tarafında Karaman Dağı’nm şârk 
eteğinde kâ’in bâğlara ve bayırlara 'umûmen “Iltekin” dinir. 

İltekin Gâzi, ümerâ-yı Dânişmendiyyeden ve Harezm 
Türkmenlerinden olduğu Târih-i Al-i Dânişmend’de mestûrdur. Emîr 
müşârün-ileyh; ibtidâ-yı fethinde Amasya’ya bu tarafdan cebren duhûl 
iderek Kelkis Kakasını tahrîb eylediği ve mu’ahharen buraya defh idildiği 
münâsebetle buralara İltekin dinmişdir. 567 tarihinden şimdiye kadar 
kuyûd-ı resmîye ve hâkâniyede İltekin nâmıyla mukayyed ve yanında 
“Kadem Paşa ” dimekle meşhûr Cihan Hâtûn medfûn olduğu meşhûr iken 
Vâzıh Efendi‘nin buraya dâ’ir virdiği maTûmât bir hurâfe-i sarfa olur. 
186/ 

El-yevm İltekin Türbesi nâmıyla meşhûr olan mevki’in gerisinde 
taş yığınları ve duvar-ı kadîm harâbeleri Kelkis Kakasının harâbesi olmak 
üzre gösteriliyor. Bu kaka, karşılıklı olub Ferhad Kayasknm şimâlinde 
kâ’in derenin yukarısında cesîm bir taş oyuğu müşâhade olunmakdadır. 
Bu tâş oyuğunun iç tarafı yek-pâre taşdan oyulmuş bir yol şeklindedir. 
Takriben on metre katrmda olan bu delik taş içinde aşağıya doğru 
inmekdedir. 

Deverân iden rivâyete nazaran bu taş yol Ferhad Arasknda bulunan 
ırmağın altından geçerek Kelkis Kal’askna müntehidir. Fil-hakika bu taş 
oyukdan içeri giden bir adam, sol tarafında aşağıya doğru giden bir yol 
müşâhede ider. Vaktiyle mum yakub bir çok zevât ile bu yol ta’kib 
idildiyse de takriben otuz metre kadar ilerisinde güherçilenin te’siri 
tezâyüd eylediğinden avdet idilmişdir. 

Bu İltekin Gâzi Türbesi, dört taş sütün üzerinde bir kubbe-i 
atîkadan ibâret olub nezdinde Kadem Paşa Hâtûn medfûndur. Orada bir 

daha mezâr-ı kadîm var ise de kim olduğu anlaşılamadı. Bu hâtûnun orada 
defni kuyûd-ı kadîm ile müsbetdir. Gerek Gâzi-i müşârün-ileyhin ve gerek 
Kadem Paşa’nm vakıfları vardır. Yazı Bağları ve Karasenir Mahallesi 
'umûmen Gâzî-i müşârün-ileyhin /87/ vakfı olub 1160 tarihine kadar 
evlâdı tevliyet tarîkiyle tasarruf itmekdeler idi. 

Bu türbenin etrâfı vaktiyle boydan boya bir mahalle olub Simre 
nâmıyla meşhûr olan kasaba-i cedîdenin merkezi olduğu 1052’de 
muharrer kuyûd-ı hâkâniye ile müsbetdir. El-yevm bu mahalle yokdur. 
Câmi’i, iki mescidi, bir mektebi münderis olduğundan evkâfı da mazbût-ı 
hazine olmuşdur. Önünde bulunan bağları meşhûr olub eskiden beri 
bağcıların bu İltekin Gâzi’ye büyük hürmet-i mahsûsaları vardır. Kadîmen 
Amasyalılar Gâzi-i müşârün-ileyhin kabrini her sene şa’bân evâ’ilinde 25 
cem-i gafîr ile ziyâret itmeğe i’tiyâd itmişler iken 1242’den sonra pek çok 
âdât-ı hasene-i millîye beyhûde terk idildiği gibi bu da mu’ahharen terk 
idilmişdir. 

Boydan boya bir manzara-ı hûr-likâdır 

Miistağrak-ı envâr-ı füyûzât-ı Huda'dır 

Her bir tarafı Bağ-ı ireni zevk-fezâdır 

Hep bunları sir-âb ider enhâr-ı Amasya/88/ 

Amasya’nın toprağında cenâb-ı hâlik-i feyyâzm ihsân buyurduğu 
kuvve-i inbâtiye fevkalâdedir. Her bağında insanı ağnâ idecek birer 
define-i ticaret, her tarlasında memleketi ihyâ idecek birer hazine-i servet 
meknûzdur. 

Bağlar, Yeşilırmagm her iki tarafını ihâta iderek tûlânı, gâyet 
müzeyyen bir kamet-i insan şeklindedir. Yüksekden temâşâ iden bir nâzır 
yeşil ridâya bürünmüş bir hûra, yahud eş’a-i hazaradan müteşekkil bir 
nûra teşbih ider. 

Amasya’nın bağları, ırmağın tülü i’tibâriyle bir tarafdan diğer tarafa 
on sekiz sâ’atlik bir mesâfeyi işgâl ider. Bu mesâfe-i tavîlenin orta yeri 
Amasya şehridir. Bu bağların adları mevki’lerine ve sâhiblerine nisbetle 
yâd olunmakdadır. İrmağın sâhil-i cenûbîsinde Sultân Bâyezid Hân-ı sânî 
Câmi’-i şerifinden i’tibâren garba doğru mahalle Hâcı İlyas Mahallesi 


23 İltekin Gâzi Amasya’ya şa‘bânın ikinci günü fâtihâne girdigi mütevâtir olduğundan 
müşârü’n-ileyhin kabrini ziyâret itmek AmasyalIlara mahsûs bir âdât-ı kadîme olduğunu 
Şeylı-zâde Hâcı Ali Efendi pederinden naklen ve bi’l-müşâlıade fı‘lini beyânen söyler 
idi. 

önünde İnehân ba’dehû Yörgüç Paşa ba’dehû Hâcılar Meydanı ba’dehû 
Ferhad arası ba’dehû Çâlan Köprü bâğları bu nâmlar ile meşhûrdur. 

Bâyezid Paşa Câmi’-i şerifinden i’tibâren şârka doğru Ahurönü 
ba’dehû Ayavasıl bağları Ziyâre Mahallesi hizâsma kadar mümtedd olub 
Ayavasıl’m cenûb tarafları 'umûmen Kirazlı Dere Bağları dimekle meşhûr 
olduğu gibi Kuş /89/ Köprü başından i’tibâren, ırmağın sâhil-i şimâlîsine 
Bağçeler İçi ve ba’dehû, Filingir (Firingir, Firenkler) ve ba’dehû Ziyâre 
bağları daha ziyâde meşhûrdur. Bağçeler İçi, mukaddimen sarayın 
tetimmâtmdan iken bin hudûdunda a’yân ve efrada fürûht idilmişdir. 

Meydan KöpriTnün sâhil-i şimâlîsinden i’tibâren Ok Meydanı 
ba’dehû İltekin bağları meşhûr olub Çalan Köprü başına kadar mümtedd 
olur. Bu tarafda ırmağın iki tarafında bulunan bağların arkalarında iki 
meydan-ı cesîm olub şimâl tarafında kâ’in meydana, “Ok Meydanı” ve 
cenûb tarafında kâ’in meydana, “Hacılar Meydanı” dinir. Ok 
Meydam’nda kadîmen ok atmak ta’lim ve Flâcılar Meydam’nda FIicâz‘a 
azimet ve avdet iden hüccâca du’â idildiği münâsebetle bu nâmlarla 
meşhûr olmuşlardır. 

Amasya’nın şu cesîm ve latîf bağlarını, Amasya’da cereyân iden 
ırmaklar iskâ itmekdedir. Amasya’nın ırmakları, biri büyük, diğerleri ufak 
olarak üçdür. Fler iki ırmak da büyük ırmağa karışdığmdan “Amasya 
Irmağı ” nâmıyla iştihâr iden asıl büyük ırmak kesb-i cesâmet ider. 

1-Yeşilırmak‘dır ki ezmine-i kadîmede “iris” ve “Nelır-i Amas” 
dimekle meşhûrdur. Amasya’nın gârb-ı cenûbîsinde Toros, Boğa 
dağlarından nebe’ân iderek Sivas ve Tokad sancâklarmı dolaşub cenûb 
tarafından Karadeniz‘e dökülür 790/ 

Bu İrmak Amasya’nın ortasından akar. Mart evâ’ilinden i’tibâren 
çoğalır. Ba’zen tâvâyı, ya’ni kenarını aşar, etrâfma taşar. Şehri ve 
bağçeleri basar. Lâkin, kabarsa letâfetdir. Taşarsa bereketdir. Akması bir 
feyz-i rahmetdir. Amasya’yı ezmine-i kadîmeden beri Küçük Asya‘da 
hâkim-i bilâd iden bu ırmakdır. Amasya’nın bu ırmağa ihtiyâcı; her ferdin 
yemeğe, içmeğe ihtiyâcı kadar mühimdir. Flülâsa, Amasya’nın hayatı bu 
ırmakdır. 

Bu ırmağın ism-i kadîmi olan “iris ” kelimesi tahlil olunursa Türk 
lügati olduğu tezâhür ider. Uygur dilinde cismen büyük olan şeye “İri” 
dinüb eski Türkler bu ma’nâya “iris” ve “Irik” lafzlarmı kullanırlar. 
Kabile büyüğü asil ve necîb ma’nâsmda dahî isti’mâli şâyi’ olub 
mu’ahharen lisân-ı araba intikâl eylediğinden asîl ve necîb ma’nâsı 
muhâfaza ve ta’rib idilerek sâdık vezninde “iris” dinmişdir. 

Bu ırmağın üzerinde yüzlerce dolablar mevcûd olub bunların 
vasıtasıyla 'umûm bağlar iskâ olunur. 

Amasya vâdisinde altı aded köprü olub dördü kâr-gîr, ikisi ahşâbdır. 
Bunların hiç biri de ezmine-i kadîmeden kalma olmayub cümlesi de feth-i 
celîl-i İslâmdan sonra binâ idilmişdir. 

1- Çalan Köprü olub cenûb boğazının ya’ni Ferhad Arası’nm 
müntehâsmda kâ’indir. Temeli ve üzeri ve yanları taşdan ve kemerleri ve 
ayakları kırmızı tuğladan yapılmışdır. Cenûb tarafının /91/ ortasında ufak 
ve murabba’ bir oda şeklinde çıkıntı olduğundan “Çalık” ma ’nâsına olan 
“Çalan” dinmişdir. Bu köprü, vesâ’ik-i atîkada, İltekin Köprüsü nâmıyla 
mukayyeddir. 

Şu kayda binâ’en bu köprünün aşağı tarafında nıedfûn olan ümerâ¬ 
yı Dânişmendîyeden İltekin Gâzi tarafından inşâ idildiği anlaşılır. Lâkin 
temel taşma bakılırsa mukaddemen orada bir köprü olub harâb oldukdan 
sonra hükûmet-i Dânişmendîye zamanında binâ idildiği tahmin olunabilir. 
Kırmızı tuğla ile inşâ idilen âsâr-ı kadîmenin ekserisi bu devre a’id olduğu 
emsâlinden istidlâl olunmakdadır. 

2- Meydan Köprüsü olub Sultân Bâyezid Câmi’-i şerifinin garb 
tarafında kâ’in Hâcı İlyas Mahallesi‘nin müntehâsmdadır. “Meydan 
Kapıısu” dimekle meşhûr kal’a kapusunun önünde bulunan Ahi 
Sabıkuddin Mahallesi hizâsmdadır. Her tarafı rengi sarıya mâ’il taşdan 
yapılmış, gâyet metin ve müceddid olub, diğer köprülere nisbetle kavisi 
biraz dar olduğundan ortası dikcedir. 

Bu köprünün yüz metre kadar aşağısında el-yevm “Içerişehir” de 
kemerinin cüz’i bir kısmı müşâhede ve 540 hudûdunda Sultân Mes’ûd-ı 
Selçukî tarafından inşâ idilen Sultân köprüsü 718 zelzele-i müdhişesinde 
münhedim olduğundan, derhal bu köprü ibtidâ ahşab olarak binâ ve 776 
hudûdunda Amasya emiri /92/ Şâdgeldi Paşa tarafından kâr-gîr olarak inşâ 
idilmiş ve ba’dehû bu da zelâzil-i mütevâliyeden defa’ât ile musâb olduğu 
halde 1241’de ırmağın cûş u hurûşuna tahammül idemediğinden 1244’de 
Amasya a’yânı Özlü El-Hac Yusuf Ağa ma’rifetiyle tecdîd olunmuşdur. 

3- Mağdinus Köprüsü olub Sultân Bâyezid Medresesi önündedir. 
Bu köprü, kadîmen ahşâb olub elsine-i âmmede “Mâdenus Köprüsü” 
dinir. Bu ahşâb köprünün evâ’il-i binâsma dâ’ir ma’lûmât elde idilemedi. 
Ancak, Sultân Bâyezid Câmi’-i şerifi binâ olundukda 890’da i’mâr idilmiş 
ve mu’ahharen 1031’de mevâlîden Sa’di Çelebi ve 1063’de Helvacı 

Mehmed Ağa ve 1130’da Emir Hâcı Abdüllâtif Çelebi ve 1241’de 
Rahtvan Paşa-zâde el-Hâcc Ali Beg ve 1281’de Amasya mutasarrıfı Ziya 
Paşa ve bundan sonra mükerreren belediye taraflarından ta’mîr idilmişdir. 

4- Alçak Köprü olub, Kızlar Saray inin hizâsmdadır. Bu köprünün 
el-yevm temeli olan diğer köprü ufak gözeli olarak granitden yapılmış 
olduğu, şeklinden anlaşılmakdadır. Pek kadîm bir zamanda binâ idilerek 
aslâ muhtâc-ı ta’mîr olmadığı halde ırmağın dolmasıyla, yatağında gözleri 
gâ’ib olub kemerleri üzerine kaim, murabba’ü’l-şekl, kâr-gîr ayaklar vaz’ 
idilmişdir. /93/ 

Bu köprü; Pon hükümeti âsârmdan olarak, zaman geçdikce 
alçaldığından elsine-i âmmede “Alçak Köprü” dinüb 1281 tarihine kadar 
üzerinden mürûr u ubûr idildiği halde ırmağın zaman-ı tağyânmda 
muhâtara nazar-ı dikkate alınarak esbâk Amasya mutasarıfı meşhûr Ziya 
Paşa, Alçak Köprü‘yü temel ittihâz iderek üzerine ahşâbdan diğer bir 
köprü kurdurmuş ve 1298 tağyânmda cereyâna tahammül idemeyerek 
kendisini kapdımıış olduğundan erbâb-ı hayr ü yesârm i’ânâtıyla 1299’da 
ayakları kâr-gîr ve üstü ahşâb olarak yaptırılmışdır. 

5- Helkis Köprüsü olub, dâ’ire-i hükümet civârmda sâ’at-hâne 
önündedir. Elsine-i âmmede “Hükümet Köprüsü” dinir. Esâsen Helkis 
Mahallesi sekenesi 'umûmen bu köprüden geçtiği münâsebetle, “Helkis 
Köprüsü” dinmişdir. Kadîmen ta’mîr ve tecdîd olunarak idâme idilüb 690 
hudûdunda Hâce Muhibüddin Mevdud ez-Ziyârî ve 800’de Gümüşlü-zâde 
Şemseddin Ahmed Çelebi ve 880’de Ahmed Beg ve 1014’de çâvuşân-ı 
dergâh-ı âlîden Mustafa Ağa 1054’de Hâcı Efendi-zâde Sarı Mehmed Ağa 
ve ba’dehû pek çok a’yân taraflarından müceddîden i’mâr idilmişdir. 

Bu köprünün, yirmi beş metre kadar aşağısında tam hükümet 
dâ’iresi kapusunun önünde, gâyet zarîf bir sûretde ahşâbdan ve Ziya Paşa 
tarafından 1281’de diğer bir köprü inşâ idilmiş /94/ ise de 1294 
tağyânmda mü nh edim olarak Anadolu müfettiş-i 'umûmîsi Cebbâr-zâde 
Müşîr Ahmed Şakir Paşa kâr-gîr olmak üzere 1318’ de tecdidine kıyâm ve 
tahsîl-i i’ânâta ikdâm itmiş ve üç ayakları da yapılmış olduğu halde bir 
münâsebetsizlik ikmâline mâni’ olub i’ânât-ı azîme heder ve ayaklar da 
ırmağın mükerreren tağyânıyla münhedim olmuşdur. 

6- Kuş Köprü olub, Şamlılar Mahallesinin önünde ve Kumacık 
Hamaminm karşusundadır. Türk âsârmdan olub, kavsi gâyet vâsi’ 
olduğundan, üzeri düz gibidir. Kadîmen, taşdan inşâ idilmiş olub, gâyet 

metindir. Selâtin-i Selçûkîyenin sonu olan Sultân Mes’ûd‘un vâlide-i 
muhteremesi Hundî Hâtûn tarafından binâ idildiği kuyûd-ı atîkada 
muharrerdir. 

Fakat. İkdü’l-Cümân tarihinde zabt idildiği üzre Sultân Mes’ûd‘un 
vâlidesi Orbay Hâtûn bint Berke Hân olduğuna nazaran Hundî Hâtûn 
Sultân müşârün-ileyhin vâlidesi değil, kerîmesi olduğu anlaşılır. Elsine-i 
âmmede kızı olmak üzere iştihâr eylediği bu kavli te’yid itmekdedir. 

768 tarihinde muharrer kuyûd-ı atîkada “Hundî Köprüsü” ve 
ba’dehû “Kondu Köprüsü” dimekle meşhûr ve mazbût olan bu köprünün 
ismi ve mu’ahharen tahrif idilerek “Kuş Köprü” dinmişdir. Yörgüç Paşa 
tarafından binâ idilerek “Yörgüç Köprüsü” 195/ ve ba’dehû tahrîfen “Kuş 
Köprü” dindiği, Vâzıh Efendi tarafından yazılıyor ise de tarihe müstenid 
değildir. 

2- Çekerek İrmağadır ki, ezmine-i kadîmede, Eskilakıs dimekle 
mazbût ve meşhûr olub, Avrupa seyyâhları bu nehri tedkîk iderken 
Çekerek ismini yanlış ahz iderek “Çöterlik” sûretinde kayd itmişlerdir. 
Zile tarafından gelüb Amasya’nın garb-ı cenûbîsinde kâ’in Kaya Başı nâm 
mahallesinin garb tarafını ihâta iderek Ser-Çoban Tepesi önünde 
Yeşilırmaga karışır. Bu ırmak, çay gibi ufakdır. Bahar mevsimlerinde 
coşar, ba’zen de tamamıyla kesilir. Fakat: akarsa menfa’âtı çokdur. 
Coşarsa mazarratı yokdur. Bu ırmağın hiffet-i cereyânma, ba’zen 
mkıta’ma bakılırsa İskilakıs nâm-ı kadîmi sengilin Türkçesi’nin muharrefı 
olduğu zann olunur. 

3- Tersakan Irmağı ‘dır. Şimâlden cenûbe doğru akdığı içün Ters- 
Akan dinmişdir. Ahbâru’l-İbâdda bu ırmağın “en-Nehrü ’l-maklûb” 
nâmıyla mukayyed olduğuna nazaran bu nâm Türkler arasında ibtidâ-yı 
fetihden beri iştihâr eylediği anlaşılır. Daha kadîm vesâ’ik-i atîkada 
“İstifonos” ve “İstiyotos” olmak üzere mukayyeddir. Son isim, “Setit” 
Türkçesinin sûret-i muharrefesi zann olunur. 

Bu ırmak; Ladik kazâsmm şimâlinden cereyân iderek Havza‘nm 
/96/ şârkmdan ve Suluova‘nm ortasından mürûr ve burada Amasya’nın 
şirnâl boğazına duhûl idiib Bağçeler İçi üstünde Yeşilırmaga insibâb ider. 
Cereyânı dâ’im olub, yaz günlerinde azalırsa da bahar mevsimlerinde 
çoğalır. Çoştuğu vakit etrâfa taşub irâs-ı hasar itdiği cihetle “Deli Çay” 
dahî dinir. İki sâhilinde bulunan pek çok fabrikalar, değirmenler, bağlar ve 
bağçeler bu çaydan müstefıd olur. Üzerinde meşhûr ve kadîm iki köprü 
vardır. 

1- Ziyâre Köprüsü olub çayın ırmağa karışdığı yere karîb bir 
mevki’de Ziyâre yolu üzerinde kâ’indir. Bu köprü, Sultân Mes’ûd-ı 
Selçûkî tarafından binâ idildiği “Mes’ûd Köprüsü” nâm-ı atîkinden ve 
tarz-ı mi’mârîsinden istidlâl olunmakdadır. Gayed metin olub asâr-ı 
Selçûkîye’den olduğunu her tarafı isbât ider. Tarzı, vüs’at-ı kavsi, Kuş 
Köprü‘ye müşâbih ise de şekli daha latif, daha musanna’dır. 

2- Çeltik Köprüsü olub, Suluova‘nm müntehâsmda Amasya yolu 
ile Merzifon yolunun ayrıldığı noktada vâki’dir. Bu köprü bir göz olub, 
kavisi dar olduğu münâsebetle kemeri gâyet yüksek, üstü son derece dik 
idi. 1300 tarihinden beri mükerreren tecdîd ve ta’mîr idilen şose yolun iki 
tarafını da tamamıyla doldurub tesviye eylediğinden, kemer aşağıya inmiş 
1911 ve üstü düzlenmişdir. 812’de mevcûd olduğu anlaşılan bu köprünün 
bânisi kim olduğu anlaşılamadı. Köprünün tavr-ı irtifa’ma, tarz-ı 
mi’mârîsine bakılırsa sekizinci asr-ı hicri âsârmdan olduğu tahmin olunur. 

Her vakte göre meyveleri kâmil ve mebzul 

Her meyvesinin ta ’aını bütün delırde makbul 

Elması ltedâyâ olarak her yere mersûl 

Her beldede meşkûrdur esmâr-ı Amasya 

Şu üç ırmağın iki sâhili üzerinde bulunan ve her biri ni’am-ı 
mahsûsa-i rabbânîyenin bir mahzen-i dâ’imîsi olan bağların toprakları; 
ilkbaharın evâ’il hulûlunda neş’e-yâb tarâvet olduğu zaman; Amasya 
halkının kâbiliyet-i fıtriyesine binâ’en ihsân buyurulan füyûzât-ı 
sübhâniye enzâr-ı kâ’inâta arz-ı ibtisâm ider. 

Kudret-i fâtıranm in’âmât-ı hâssası tezâyüd itdikçe derûnunda 
i’mâli münderic bir defter-i ma’rifet gibi erbâb-ı fıkreti hayrân iden, gâyet 
latif yapraklar, son derece zarif bir sûretde yeşil renk ile arz-ı endâm ider. 

Yeşilırmagm iki sâhili boydan boya yeşillere gark olarak rüzgâr 
estikçe yeşil deryâda husûle gelen temevvücât-ı /98/ latife gibi yeşil 
yaprakların her iki tarafa iltifâtmdan hâsıl olan hareket-i hafife erbâb-ı 
sa’yin kulübünü tehzîz, servet ve sa’âdet râyihasını tebşir ider. Enzâr-ı 
dikkat, tecelliyât-ı kudretin Amasya toprağına ihsân buyurduğu bedâyi’-i 
tabi’atı temâşâ itdikce hayrân olur. 

Şu bedâyi’-i fıtratdır ki, Amasya’nın her bağını cennet, her ağacını 
pîr-behcet, her yerini bir menba’-ı letâfet, her meyvesini mebzûl, her 

nev’ini makbûl itmişdir. Amasya’nın menâbi’-i ticâreti hezâ’in-i sa’âdeti 
bu bağlardır ki her dürlü mahsûlâtm birincilerini yetiştirmekle meşhûr 
olmuşlardır. 

Amasya’nın elması, bamyası, ayvası, cevizi, karpuzu, kavunu, eriği, 
kirazı ve buğdayı cihânm her tarafında birinci mevki’i ihrâz ve her dürlü 
meyvesi aktâr-ı âlemde kesb-i imtiyâz iderek Amasyayı elsine-i enâmda 
be-nâm itmişdir. Amasya’nın ihrâcâtı mahsûlât-ı araziyeden pek mühim 
olub böcek-hâneleri, tutları, kozası pek meşhûrdur. Sinin-i âhirede senevi 
kozası bir milyon kiloya bâliğ olmakdadır. Bunlardan mâ’adâ buğday, 
aıpa, mısır, yulaf, kendir ve pirinç gibi mahsûlâtı mebzûl, ticâreti vâsi’ 
ma’âdini meşhûrdur. Ahun, gümüş, bakır, gaz, kömür, tuz gibi ma’denleri 
mevcûd ise de bunlardan henüz istifâde ciheti mefkûddur. Sanâyi’ ve 
ticâret Amasya’da terakki itdikçe ma’âdin-i 1991 mahsûlâtı me’mûlün 
fevkinde te’min-i sa’âdet ideceği muhakkakdır. 

Her mevsiminin bir şeref ü izzeti vardır 

Her bağçesinin bir tarab u behceti vardır 

Her goncasının hande-i ıılviyyeti vardır 

Bülbülleri giryân ider ezhâr-ı Amasya 

Her yerde olduğu gibi Amasya’da dahî mevâsim-i erba’a hükmünü 
icrâ ve her mevsim bir âlem-i zevk ü safâyı ihtivâ ider. İbtidâ kiraz 
mevsiminde görülen cereyân-ı 'umûmî mevâsim-i diğerin ezvâkım 
istikbâl ve her mevsimin hulûli güya bütün halka te’min-i âmâl eyler. 

Kirazı; koza mevsimi ta’kib iderek bir çok eğlencelere zemîn-i 
semâhat olur. Ba’dehû meyve mevsimi hulûl eyledikde, halk bütün 
bağçelere koşar, ırmağın letâfeti, meyvelerin mebzûliyeti 'umûmu zevk- 
yâb-ı huzûr ider. Ba’dehû bostan daha sonra üzüm mevsimleri zevk ve 
ticâreti ebzâl ve zahire mu’âmelâtı bütün halkı işgâl ider. 

Şu ahvâl-ı mahsûsa hâdde-i tedkîkden imrâr idilirse Amasyalılar; 
tenbel, mahkûm-ı atâlet olmayub bil’akis ticâret âleminde sa’y ü gayreti 
tab’a zevk ü meserret ittihâz itmiş ve esbâb-ı ticâreti kendilerine bir zevk-i 
mahsûs bilmiş oldukları anlaşılır. /100/ İlmen efkâr-ı içtimâ’iyeleri 
tenevvür itdikçe Amasya’nın şöhret-i kadîmesinin ihyâ ve sa’âdet-i 
hâzırasım i’lâ idecekleri kâbiliyet-i fıtrıyelerinden intizâr olunabilir. 

Yüzlerce mülûk u ümerâ himmeti görmüş 

Pek çok eser-i lutf ıı refâhiyyeti görmüş 

Şâyân olacak kadrine bir hürmeti görmüş 

Takdir kılınmış yine mikdâr-ı Amasya 

Amasya; mevki’inin letâfeti, karasının rasâneti, etrâf-ı erba’asmda 
kudret-i fâtıranm çektiği sûr-ı tabi’atı hasebiyle edvâr-ı kadîmeden beri 
pek çok ehemmiyet, mülûk-i sâlife taraflarından pek âlî himmet gömüş 
ve binlerce seneden beri eski nâmını, eski şerefini, muhâfaza iderek pek 
büyük âsâr-ı ‘urnrân ve refâhiyete nâ’il olmuşdur. 

Edvâr-ı kadîmede, Amasya’nın gördüğü ziynet ve ihtişâmı tarih 
sahifelerinden ziyâde el-yevm Amasya mevki’inde yer altında bulunan 
tabakalarda aramak lüzumunu bi’t-tesâdüf yer altında zuhûr iden mermer 
sütunlar, musanna’ kubbeler ihtâr itmekdedir. Yer altında görülen şu âsâr- 
ı atîka isbât idiyor ki, şimdiki Amasya’nın zemîn-i hâzırı eski Amasya’nın 
zemîn-i gâ’ibine nisbetle pek yüksek olub mürûr-ı /101/ sinîn ü a’sâr, eski 
zemini taşlar ve topraklar ile doldurmuş ve güyâ eski şeref ve ihtişâm-ı 
âsârmı, hüsn ü muhâfaza içün çeküb derûnuna almışdır. 

Pont hükümeti devrinde Amasya’nın zemini şimdiki zemine 
nisbetle la-akall altı metre kadar aşağı indiği, çıkan âsâr-ı kadîmeden 
anlaşılmakdadır. Kuyu hafriyâtmda zuhûr iden âsâra nazaran İçerişehir; 
kâmilen mermer döşeme ile müzeyyen ve ırmak tarafı bir sûr-ı muhkem 
ile muhât olduğu ve ekser ebniyesi kırmızı tuğladan ve kısmen mermerden 
masnu’ bulunduğu müşâhade olunmakdadır. 

İrmağın cenûb tarafları ya’ni Yukarı ve Aşağı-pazar, boydan boya 
İçerişehre muhâzî olarak döşemesi mükemmel, ebniyesi gâyet güzel 
olduğunu Receb, Şamlıca, Sofu-zâde Mahalleleri altında bulunan âsâr-ı 
kadîme isbât idiyor. Alçak Köprü‘nün tarz-ı mi’mârîsi ve ırmağın altına 
kadar inmesi ve yer altında zuhûr iden ebniyeye muhâzî bulunması 
mukâyese idilirse bu köprü o devrin masnu’ât-ı ‘acibesinden olduğu 
anlaşılır. 

Ahûrönü gâyesinde Kirazlı Dere bağçelerinin yolu üzerinde 
bulunan tarlanın içinde zuhûr iden mustatîl bir kubbe vesâ’ir âsâr-ı kadîme 
an’anât-ı mahallîyeyi isbât idecek vesâ’ik-i tarihîyeden ma’dûd olabilir. 
Bu civârda kadîmen Kral Sarayı olduğu ve ba’zı vesâ’ik-i şer’iyyede 647 
senelerinde buralara 'umûmen Foka nâmı /102/ virildiği meşhûr ve 
mukayyeddir. Câmî’ü’d-Düvel’den naklen bâb-ı evvelde mezkûr olduğu 
üzre Amasya’da evlâd-ı mülûkden olan evlâdı Foka’nm meşhûr olduğuna 
bakılırsa buralar Bizans İmparatoru Foka‘nm sarayı ve evlâdının 
mahallesi olduğu zann olunur. Bizans hükümeti devrinde Amasya’nın 

zemini bir derece yükselüb eski esâmi tebeddül iderek Amasya’da 
Venkiyus, Andronik, Kertus, Mağdinus, Kommenus, Ağritus, Vasilus gibi 
ki lisa isimleri ve Atâkiyus, Fokas, Kiragus, Elkisiyus, Kommenos, Yanus, 
Tekfur ve Helkis gibi mahalle isimleri bulunarak, Fokas, Flelkis, 
Kommenos Venkiyus ve Mağdinus mahallâtı ma’lûm olabilmiş ise de 
diğerlerinin Amasya’da mevâkî’i ta’yîn olunamamışdır. 

Selçuk hükümeti devrinde Amasya’nın zemini bir derece daha 
yükseldiği cihetle âsâr-ı Rûmîyeden olan kilisa gibi bir takım mebânî-i 
diniyye yarıya kadar yer altında kalmış ve Sultân Mes’ûd-ı Selçûkî, 
Amasya’da Simre‘yi inşâ ve Amasya’yı müceddeden ta’mîr eylediği 
zaman âsâr-ı kadîme bütün gâ’ib olub üzerlerine hâneler, hânlar, câmi’iler 
inşâ idilmiş ve ba’zı yerlerde eski zemini muhâfaza idebilmişdir. Dağ 
etekleri 'umûmen mevki’lerini muhâfaza idüb, Amasya’nın ortası pek 
ziyâde dolmuş ve şu kadar tebeddülâta binâ’en esâmî-i Rûmîye dahî 
tebeddül iderek Türk isimleri, Türk teşkilâtı kâ’im olmuşdur. /103/ 

Devr-i İslâmda Amasya iki kısım i’tibâr idilüb Aşağı Kal’a ya’ni 
'umûmen İçerişehre bâtm-ı Amasya ya’ni iç Amasya ve Aşağı Kakanın 
hârici olan ırmağın 'umûmen cenûb ve kaka nı n şark ve garb taraflarına 
zâhirî Amasya ya’ni dış Amasya dinmişdir. Devr-i Selçûkîde bâtm-ı 
Amasya, Meydan Kapusu‘nun iç tarafından i’tibâren Su-başı, ba’dehû 
Mes’ûdîye ve ba’dehû Yağıbasaniye ve ba’dehû mîr-ahûr ve ba’dehû 
Karatay Mahallelerinden ibâret idi. 

Zâhir-i Amasya dahî şimdiki Gök Medrese‘den i’tibâren Güdül ve 
ba’dehû Hânkâh ve bunların şimâl tarafları Tekür Sinan ve ba’dehû Alişir 
ve bunun cenûb tarafları Fetih Flân ve ba’dehû Melik Şehinşâh ve ba’dehû 
Melik Gıyâseddin Şâh yahud Gıyâsîye ve ba’dehû Dânişmendiye yahud 
İsmail Gâzi mülkü nâmıyla ma’rûf mahallâtm bulunduğu vesâ’ik-i atîkada 
mezkûrdur. Bu mahallât arasında görülen hamâmât-ı atîka ve cevâmî’ ile 
cesîm ve sengîn türbeler bu devrin âsâr-ı bakiyyesindedir. 

Şu mahallât evâsıt-ı devr-i Selçûkîye doğru tekrar tebeddülâta 
uğrayub yeni isimler tahaddüs iderek devr-i celîl-i Osmânîde diğer teşkilât 
husûle gelmiş ve esâmî-i kadîme-i Selçûkîyye’den ba’zıları hâli üzre 
kalub ba’zıları da tamamıyla unutulmuş ve yerlerine esâmî-i ricâl-i 
Osmaniye kâ’im olmuşdur. Bu mahâllât arasında el-yevm meşhûd olan 
âsâr-ı diniyye, mebânî’-i ‘ilmiye ekseriyetle şu devrin âsâr-ı 
mühimmesindendir. /104/ 

Birinci devreden i’tibâren Amasya cenûb-ı garbîyede vâki’ Çalan 
mevki’nden şârk-ı şimâlîde vâki’ Ziyâre‘ye ve taraf-ı şimâlîde Argoma‘ya 
kadar etrâf-ı selâseden üç sâ’atlik bir tül üzerinde olduğu halde 

mu’ahharen zuhûr iden muhârebât-ı dâhiliye ve salîbiyede son derece 
hasârâta ma’rûz ve mükereren boydan boya ihrâk idilmiş olduğundan 
devr-i İslâm evâ’ilinde Amasya’nın binâsı tecdîd idilerek eski medeniyet 
yerine medeniyet-i İslâmiyye kâ’im olmuş ve Amasya medeniyet-i 
İslâmiyye esâsı üzerine inşâ idilmişdir. 

Binâ’en-aleyh esâmî-i kadîme-i Rûmîye siyâset-i İslâmiyye 
cümlesinden olmak üzere kaldırılmış olmayub Amasya’nın yeniden binâsı 
esâmî-i cedîdenin iştihârmı ve esâmî-i kadîmenin nisyânım mûceb 
olmuşdur. Bununla beraber Helkis, Venk, Mağdinus ve Ayavasıl gibi 
esâmî-i Rûmîye kalmışdır. Dokuz yüz senelik bir İslâm memleketinde bin 
senelik esâmî-i Rûmiyyenin kaldığı düşünülürse diğerlerinin ref i, siyâset- 
i istikbâl değil tabi’at-ı hâl muktezâsı olduğu tebeyyün ider. 

Her zerresi âlûde-i eltâf-ı ekâbir 

İzhâr idiyor âleme bin tiiriii mefâhir 

Olmuşdu mahallâtı bütün hayra mezâhir 

Hep şâltid-i âdil buna âsâr-ı Amasya /105/ 

Şimdiye kadar selâtin, vüzerâ, ümerâ gibi ekâbir-i İslâmîyenin bezl- 
i nükûd ve ebrâz-ı semâhat iderek Amasya’da inşâ itdirdikleri âsâr-ı celîle 
Amasya içün birer mefhâret ve bânileri içün de birer menkabet teşkil 
itmekdedir. Amasya’nın hâvî olduğu mahallâtı, bu âsâr-ı fâhirenin 
mezâhir-i hasenâtı olduğu cihetle ibtidâ esâmî-i mahallât hurûf-ı hecâ 
tertibi üzere tafsil ve ba’dehû bu mahâllât içinde bulunan cevâmi’ ve 
mesâcid-i şerife ve hamâmât vesâ’ire izâh ve medârîs ve mekâtib, zevâyâ, 
imârât ve türbeler hâssaten mevki’lerinde zikr olunur. 

1-İslâm Mahallesi: 

Amasya’nın şârk tarafında Gedikli Kaya eteğinde vâki’ olub şârken 
Gedikli Kaya eteğindeki bağlar ve garben Dere ve cenûben Temenna 
Mahallesi ve şimâlen Yassı Kaya ile mahdûddur. 813’de Amasya kadısı 
olub “Sam Kadı” dimekle meşhûr olan Bedreddin Mahmud Buhârî 
kerîmesi ve hattât-ı meşhûr Hamdullah Efendi‘nin ‘ammesi Eşlem Hâtûn 
nâmına mensûbdur. Kuyûd-ı atîkada Eşlem nâmıyla mukayyed olduğu 
halde elsine-i âmmede İslâm Mahallesi diye meşhûr olmuşdur. 

Bu mahallede fâzıla-i mû’mâ-ileyha Eşlem Hâtûn bir mescîd-i şerif 
ve yanında bir mekteb ve çeşme binâ iderek 848’de evkâfmı tanzim 
itmişdir. Zevci Cemâli Mehmed Çelebi evlâdı olan Kemâl Çelebi ve 

bunun evlâdından Şeyhü’l-İslâm Cemâlî-zâde Ali Çelebi ve /106/ diğer 
evlâdı mütevelli olub ba’dehû münkariz oldukları zann olunur. Bu 
mahalleden müşârün-ileyh Zenbilî Ali Efendi gibi Şeyhü’l-İslâm ve Piri 
Mehmed Paşa gibi sadr-ı a’zam zuhûr itmişdir. 

2- Eski Kethüdâ Mahallesi: 

Sultân Bâyezid Hân Câmi’-i şerifinin şârk tarafında vâki’ olub 
şârken Köprübaşı ve garben Sultân Bâyezid Tab-hâne sırası ve cenûben 
Boza-hâne ve şimâlen Yeşilırmak ile mahdûddur. 835 tarihine kadar 
Amasya vâlisi Yörgüç Paşa‘nm kethüdâsı olarak zâbıta-i belediye ve 
adliye vezâ’ifmde pek ziyâde adi ü şöhrete mâlik olan el-Hâcc Mehmed 
Ağa‘nm irtihâlinde yeni gelen kethüdâ dahî Mehmed Ağa nâmında bir zât 
olduğundan evvelki Mehmed Ağa’ya “Eski kethüdâ” dinmiş ve ikâmet 
eylediği bu mahalle Eski kethüdâ nâmıyla şöhret bulmuş olduğu 
tetebbu’ât-ı tarihiyyeden anlaşılmışdır. 

Bu mahallede mû’mâ- ileyh eski kethüdâ el-Hâcc Mehmed Ağa bir 
mescid-i şerîf binâ ve bedestân içinde sekiz kadar dükkân vakf iderek 
“Kapusu Kıble Mescidi” nâmıyla meşhûr olmuşdur. Hakîkaten kapusu 
kıble tarafına tasâdüf itmişdir. 1011 harîkmda muhterîk olarak “Hacı 
Efendi” dimekle meşhûr kuzâtdan Çavûş-zâde el-Hâcc Mehmed Efendi 
1018’de müceddeden inşâ ve bedestân içinde üç dükkân vakf itmiş ve 
ba’dehû mahdûmu Sarı Mehmed Ağa 1057’de yine bedestânda kâ’in iki 
dükkânını vakf iderek pederinin vakfını tevsi’ itmişdir7107/ 

Dergâh-ı âlî kapucı-başılarmdan Hâcı Efendi-zâde el-Hâcc Ahmed 
Ağa, bu mescid-i şerifin önünde ve hânesi ittisâlinde 1180’de ve a’yândan 
Yeğen-zâde Hüseyin Beg 1218’de hânesi önünde bir çeşme binâ itdikleri 
gibi Kalaycı-zâde el-Hâcc Ömer Ağa dahî Kâşifîye Medresesi önünde 
1179’da diğer bir çeşme inşâ eylemişdir. Bu mahalleden Hâcı Efendi-zâde 
Ömer Paşa ve Yeğen-zâde Ömer Paşa gibi vüzerâ ve pek çok a’yân zuhûr 
itmişdir. Bu mahalle kadîmen “A ’yâıı Mahallesi” olarak şerefini 
muhâfaza itmekdedir. 

3- Üçler Mahallesi: 

Sultân Bâyezid Câmi-i şerifinin kıble tarafında, Alişir Mahallesi 
yerinde vâki’ olub şârken Deve-hâne ve garben Receb Mahalleleri ve 
cenûben bir kısmı mezârlık ve bir kısmı da Kübceğiz Mahallesi ve 
şimâlen şose yolu ile mahdûd ve Simre belde-i kadîmesinden ma’dûddur. 
Çelebi Sultân Mehmed Hân hazretlerinin devr-i hümâyûnlarında 
fevkalâde nüfuz ve ikbâli hâ’iz olan mu’allim-i sultânî Niğdeli-zâde Sûfî 

Bâyezid ve amucası Feyzullâh ve Ya’kub Çelebiler‘e elsine-i âmmede 
“Üçler” dinüb bunlar bu mahallede ikâmet iderek burada bir hâne 
derûnunda medfûn oldukları münasebetle, Üçler Mahallesi dinmişdir. 

Bunların orada ikâmeti 815 tarihlerine kadar devam idüb tesâdüfât-ı 
garibeden olmak üzere 921 tarihine kadar bu mahallede ikâmet ve 
Şehzâde Sultân Ahmed‘e hulûl iderek fevkalâde /108/ hâ’iz-i nüfuz ve 
i’tibâr olan Kutbeddin Ahmed, Kutbeddin İsâ ve Kutbeddin Mahmud nâm 
üç müfsîd-i İrânîye de “Kutublar” ve “Üçler” dinmiş olduğundan 
“Üçler” nâmı iştihâr itmişdir. Birinci üçler, 850’de tanzim idilen Kadı 
Abdurrahman Muslihî vakfiyesinde ve ikinci Üçler, Feridun Beg 
Münşe’âtı’nda muharrerdir. 

Bu mahallede Üçler’den Feyzullâh Çelebi’nin ahşâb olarak binâ 
eylediği câmi’-i şerifi, 1011 harîkmda yandığından 1018’de mevâlîden 
Sa’di Çelebi etrâf-ı erba’ası kâr-gîr ve üzeri ve minâresi ahşâb olarak 
müceddeden binâ ve yanında bir mekteb ve çeşme ve ders-hâne inşâ 
iderek Üçler Mahallesinde iki hânesini ve İbâdullah çarşusunda beş, 
Aşağı-pazarda iki ve Bakkallar içinde üç dükkânını ve Kurşunlu 
Mahallesinde üç hânesini bu câmi’i ve hayrâtımn ta’mîr ve mürtezikasma 
103 9’da vakf itmişdir. 

Bu mahallede Üçler ve Yediler gibi ricâl medfun olub ekserisinin 
türbesi olduğu münâsebetle âtide türbeler bahsinde zikr idilecekdir. Hâce-i 
Sultânî Ömer Efendi ve Diyarbekir beglerbegisi Ahmed Paşa gibi pek çok 
ekâbir bu mahalleden zuhûr itmişdir. Bu mahallenin müntehâ-yı 
şârkîyesinde bulunan Saka sokağı, meşhûr yeniçeri serdârı Saka-oğlu 
İbrâhim Ağa 1140 tarihine kadar burada ikâmet itdiği münâsebetle meşhûr 
olmuşdur. Bu mahallede Şa’bân-zâde el-FIâcc /109/ Mehmed Ağa‘nm ve 
Kâtib-zâde es-Seyyid el-FIâcc Osman Ağa‘nm birer çeşmesi vardır. 

4-Uzun Mustafa Mahallesi: 

Burma Minâre Câmi’-i şerifinin şimâlinde ve Şehinşâh mülki 
yerinde vâki’ olub şârken Dere ve garben Flâce Süleyman ve cenûben 
Kılıççı ve şimâlen Kazancı Mahalleleriyle mahdûddur. A’yân-ı tüccârdan 
olub Sultân Mehmed Flân-ı sânî ve Sultân Bâyezid Flân-ı sânî taraf-ı 
hümâyûnlarından mükerreren Mısır‘a sefâretle i’zâm buyurulan Flâce el- 
FIâcc Mustafa Çelebi bu mahallede 905 tarihine kadar ikâmet itdiği 
münâsebetle tesmiye idilmişdir. 

Flâce-i mû’mâ-ileyhin bu mahallede bir mescid-i şerifi ve mektebi 
ve çeşmesi olub bunları idâre idecek emlâkim 900’de vakf ve tevliyetini 
mahdûmû ulemâdan el-FIâcc Muhyiddin Mehmed Çelebi‘ye ve evlâdına 

tahsis itmişdir. Bu mescid-i şerif mükerreren yandıysa da ahfadının 
himmetleriyle i’mâr idilerek el-yevm ma’mûr bulunmuşdur. Çeşmesi 
mevcûd ise de mektebi yokdur. 

5-Bâyezid Paşa Mahallesi: 

Kuş Köprü‘nün cenûbunda kadîmen Foka Mahallesi yerinde olub 
şârken bağlar garben dere cenûben Savakça Mahallesi ve şimâlen 
Yeşilırmak ile mahdûddur. 816 tarihine kadar bu mahallede ikâmet iden 
vüzerâ-yı ‘azâm-ı Osmaniyye’den Yahşi Beg-zâde Bâyezid Paşa nâmıyla 
tesmiye idilmişdir. 

Vezir müşârün-ileyhin bu mahallede İrmak kenarında musanna’ bir 
câmi’-i /110/ şerifi ve şârk tarafında bir misâfır-hâne ile bir de imâret- 
hânesi vardır. Bunları 817’de ikmâl idüb 820’de vakfiyesini tanzim 
itmişdir. 

Câmi’-i şerif; önü ırmak ve etrâf-ı selâsesi duvar ile muhât olub bu 
dâ’irenin orta yerinde vâki’dir. Cebhesi mermerden ve etrâfı taşdan 
yapılmış olub önünde iki maksûresi ve her birinde mermer üzerine çiçekli, 
ufak birer havuz ve yanında latif bir minâresi vardır. Derûnunda iki tarafı 
birer hücre-i vâsi’a olub bu iki odanın arası câmi’-i şerîfdir. Fakat zemini 
'umûmen düz olmayub nısf-ı ûlâsı nısf-ı esfelinden bir arşun yüksekdir. 
Fler bir nısfı birer murabba’ teşkil ider. 

Mihrâb ve minberi gâyet zarif olub ufakdır. Kapusu cesîm, gâyet 
musanna’ olub üzeri ve yanları mermer üzerine kabartmalı çiçekler ile 
müzeyyen ve menkûşdur. Vakfiyesi câmi’-i şerifin dışında kubbenin 
müstenid olduğu murabba’ kemerde kuşağa müşâbih kırmızı mermer 
üzerinde mahkûk olduğu gibi kapusu üzerinde şu ibâre-i arabiyye 
mahkûkdur: “Eıtşe’e hazihi’l-imârete’l-miıbarekete fi-eyyâmi devleti’s- 
Sııltani’l-a’zam eş-Şâhinşâh el-mu’azzam es-Sultan Muhâmmed bin es- 
SultânVl-merhûm Bâyezid Hân hailede ’llahu sultanehu el-eminı ’l- 
kebîr el-vezirii’l hatîrü’l-mufahham Bâyezid Paşa azzama’llahu celâle 
kadrihi fi-tarihi muharrem sene seb ’a aşrete ve seınâne ınie. ”/lll/ 

Bu câmi’-i şerifi, mi’mâr-ı meşhûr Şemseddin Ahmed Şâmî nâm 
bir üstâz-ı mâhir yapub ismini kapusmm sol tarafına hâk itmişdir. Bu 
câmi’-i şerifin derûnunda kâ’in iki hücre ders-hâne olub bir medrese 
i’tibâriyle ulemâdan hayli zevâta ve 1210’da Veysî Beg-zâde es-Seyyid 
el-FIâcc Mehmed Efendi‘ye ve ba’dehû evlâdına tevcih idilmişdir. 
Tevliyeti evlâdına meşrût iken münkariz olmalarıyla 1100 tarihlerinden 
i’tibâren enderûn-ı hümâyûndan muharric emekdarâna tevcih ve 1251’de 
Evkâf-ı hümâyûn nezâretine ilhâk buyurulmuşdur. 

İmâret-hâne‘nin şârkmda Kuş Köprü hizâsmda Kumacık Hamamı 
nâmıyla bir hamam-ı meşhûr olub küçük kapu ağası İyas Ağa, Kocacık 
Hâce Ahmed Çelebi-zâde Hâce Mehmed Çelebi‘den iştirâ eylediği arsa 
üzerine 900’de bu hamamı inşâ ve ikbâl itmişdir. Kocacık arsası üzerine 
yapıldığı münâsebetle “Kocacık Hamamı” ve ba’dehû galat olarak 
“Kıımacık Hamamı ” dinmişdir. 

Mû’mâ-ileyh İyas Ağa bu hamâmı; şârk tarafında yaptırdığı sekiz 
hâne ve Bâyezid Paşa dâ’iresinin kapusu önünde vâki’ değirmen ve 
yanında bir bağçe ile beraber 900’de vakf ve hâsılâtmı Şamlılar 
Mahallesinde kâ’in câmi’i ve medrese ve mektebine tahsis itmişdir. 

Bâyezid Paşa Câmi’-i şerifinin kıble tarafında Kirazlı Dere‘ye 
gidecek yolun civârmda ümerâdan Gâzi Beg 937’de bir /112/ mescid-i 
şerif ve önünde bir çeşme ve ittisâlinde bir mekteb binâsıyla emlâkim vakf 
eylediği mukayyeddir. 

Bu Gâzi Beg’in çeşmesi garbında dere kenarında kâ’in bir dâ’ire-i 
cesîme içinde Karabağî eş-Şeyh el-Hâcc Hamza-i Nigârî Efendi 
hazretlerinin nâmına inşâ idilmiş bir câmi’-i şerîf ve ittisâlinde müşârün- 
ileyhe mahsûs bir türbe-i âlîye ve garb tarafında ahşâbdan bir medrese ve 
önünde şadırvân ve şimâlinde bir ders-hâneyi hâvî dâ’ire-i mahsûsa 
vardır. 

Bu câmi’-i şerîf ve müştemilâtının esâsı 1304’de vaz’ olunarak 
Şirvân eyâletinde mukîm olan hulefâdan Veysî Efendi-zâde eş-Şeyh el- 
Hâcc Mahmııd Efendi tarafından cem’ ve irsâl idilen i’ânât-ı nakdiye ve 
Amasya’da Mîr Haşan Efendi tarafından ifâ idilen nezâret ve 'umûm 
mürîdân taraflarından bezi idilen mesâ’i-i ciddiye sâyesinde her tarafı 
taşdan olarak 1310’da kısmen ikmâl ve tedricen müştemilât-ı sâ’iresi de 
itmâm idilmişdir. 

Bu câmi’-i şerîf ve türbenin binâsı latif ve minâresiyle mermerden 
masnû’ minber ve mihrâbı gâyet zarîfdir. Mîr Hüseyin Efendi‘nin 
irtihâline binâ’en hitâm bulan tevliyet ve nezâreti Şeyh Mahmııd Efendi- 
zâde Veysî ve Mehmed Efendilere intikâl iderek 1326’da bunların 
ma’rifetiyle cebhesi de hitâm bulmuş ve bu hayrâtm idâresine kâfi evkâfı 
bunlar tarafından tânzim idilmişdir./113/ 

Bu câmi’-i şerîf ile Kumacık Hamamı arasında kâ’in bir mevkide 
Fransız Jojuyet hey’et-i ruhâniyesi 13 00’de bir kilisa ve mekteb ve cesîm 
bir dâ’ire-i mahsûsa inşâ iderek misyonerliğe mahsûs olan ta’limâta 
tevfıkân icrâ-yı hareket itmekdedirler. Sadr-ı esbâk Kara İbrahim Paşa bu 
mahallede tevellüd itmişdir. 

6- Boza-hâne Mahallesi: 

İbâdullah Çarşısı‘nın iki tarafında ve Emir Seyfeddin Sunkur 
Mülkü yerinde vâki’ olub şârken Hâce Süleyman ve garben Deve-hâne ve 
cenûben Çeri-başı ve şimâlen eski Kethüda Mahalleleriyle mahdûddur. 
Şehzâde Sultân Ahmed devrinde bozanın ta’mim eylediği esnâda bu 
mahallede cesîm bir boza-hâne inşâ idildiği münâsebetle 900 tarihinden 
i’tibâren “Boza-hâne Mahallesi” dinmeğe başlanmışdır. 

Bu mahallede 873’de Acem Ali Ağa bir çeşme binâ idüb 931’de 
mevâlîden meşhûr Ubeydullah Efendi, bir mescid’-i şerîf inşâ ve bir hân 
ile on dükkân ve iki hâne vakf itmişdir. Câmi’-i şerife ve önünde 
buluunan çarşuya “Ubeydullah” nâmı virilmiş ve ba’dehû galat olarak 
“ibâdullah” dinmişdir. Bu câmi’-i şerîf 1011 harîkmda yanmış 
olduğundan molla-yı mu’ma-ileyhin hafıdî kâ’im-i makâm-ı nakîbü’l- 
eşrâf es-Seyyid Şükrullah Efendi bin Yahya Çelebi ibn Mehmed Çelebi 
bin Ubeydullah Efendi tecdîden i’mâr itmişdir. 

1143 harîkmda tekrar muhterîk olarak bi’l-külliye evkâfı zâyi7114/ 
olduğundan a’yândan Serrâc-zâde el-Hâcc Mehmed Ağa 1147’de 
müceddeden inşâ ve önünde bulunan beş dükkân ile yukarısındaki dört 
dükkân ve arkasındaki hânesini vakf ve 1271 harîkmda yine muhterîk ve 
evkâfı da zâyi’ olmuşdur. 

1273’de erbâb-ı hayrât i’ânesiyle câmi’-i şerîf ve dükanları 
müceddeden inşâ idilmiş olduğu halde 1304 harîkmda dahî yanmış 
olduğundan müftî-i memleket Gürcü el-Hâcc Osman Hilmi Efendi delâlet 
iderek dükkânlarıyla beraber müceddeden i’mâr idilmişdir. Ancak dört 
dükkânıyla bir hânesi ve mukaddemen on dükkân ve bir hânı mülke 
tahavvül itmişdir. 

Bu câmi’-i şerifin şârk tarafında Katib-zâde Mehmed Rıfat Efendi 
bin Lutfullah Efendi pederinin vasiyetini infâz iderek 1250’de kar sebili 
inşâ ve bir dükkân vakf ve haziran, temmuz ve ağustos aylarında oraya 
kar konmasını şart itmişdir. Sebilin üzerinde kitâbesi vardır. 

7- Pirinçci Mahallesi: 

Savakça deresinin garb tarafında ve saray altında vâki’ olub şârken 
Savakça deresi, garben Mehmed Paşa, cenûben Ya’kub Paşa Mahalleleri 
ve şimâlen Yeşilırmak ile mahdûddur. Sultân Bâyezid Hân-ı sânî 
ümerâsından Pirincci Sinan Beg burada ikâmet ve bir mescid-i şerîf ve 
mekteb inşâ ve emlâkim bunlara vakf ve tahsis itdiği münâsebetle 912 
tarihinden i’tibâren “Piriçci Mahallesi” dinmişdir. Bu mahallede bir 
dârü’l- hâdis ve bir zâviye olub karîben 7115/ izâh olunur. Vüzerâdan 

Gümüşhâneli Ali Şefik Paşa bu mahallede ikâmet itdiği münâsebetle şose 
yolunun cenûb taraflarına “Şefik Paşa Bağçesi” dinir idi. 

8-Pervâne Beg Mahallesi: 

“Burma Minare” dimekle meşhûr câmi’-i şerifin taraf-ı 
garbiyesinde vâki’ olub şârken Uzun Mustafa garben Acem Ali cenûben 
Çırakcı şimâlen Hâce Süleyman Mahalleleriyle mahdûddur. Büyük 
Pervâne Beg‘in birâder-zâdesi İzzeddin Mehmed Pervâne Beg 700 
tarihine kadar bu mahallede ikâmet itdiği münâsebetle “Pervâne Beg 
Mahallesi ” dinmişdir. 

Bu mahallede kâ’in Burma Minâre Câmi’-i şerifini ümerâ-yı 
Selçûkîyeden Necmeddîn Ferruh 26 ‘un binâ eylediği kapusu bâlâsında 
mahkûk ve dâmâdı bulunan müşârün-ileyhe Pervâne’nin 699’da ikâmetini 
tanzim itdiği vakfiyesinden müstebândır. 

Bu câmi’-i şerifin etrâf-ı erba’ası kâr-gîr olub üstü ahşâbdır. Şeklen 
cenûbe doğru mustatîl olub derûnu tûlen üç kısma münkasımdır. 
Cenâhlarmda taşdan murabba’ü’l-şekl üçer sütun olub binâsı gâyet 
metindir. Cebhesinde devr-i Selçukîye â’id ihtişâm ve ziynet yokdur. İki 
türbesi, bir kütüb-hânesi, bir minâresi vardır./116/ 

Kapısı kâr-gîr olub bâlâsında taşa hakk idildiği halde kireç üzerine 
yazılmış gibi duran bir kitâbesi vardır. Bu kitâbe yaş kireç üzerinde 
parmakla yazıldıkdan sonra doldurulmuş olduğunu ihtâr idecek bir şekl-i 
girift üzere ha kk idildiğinden kemâl-i müşkilât ile okunabilmişdir. Kavis 
şeklinde yazılmış olan ibâre şudur: “Ummira hazihi 'l-imâretü 7- 
mübâreketıı fi-eyyâmi’d-devleti’s-sultani’I-a’zam Gıyasu’d-dünya ve’d- 
din Ehu’l-feth Keyhiisrev bin Keykubâd bin Keyhüsrev edâma’llahu 
saltanelııı. ” Bu yazının altında düz olarak şu yazılmışdır. 

Âmirıı hazihi buk’ati’l-Miibâreketi el-Abdii’z-z.a’if emirii’s- 
Sayd Ferruh bin Selçuk bin Yusufu ’l-hazin gafura ’llahu fi’l-evâhiri 
rebVVl-mübârek senete tis’in ve sitte mie.” 

Şu câmi’-i şerifin gerek şeklinde gerek tarz-ı inşâsında kilisaya 
müşâbih bir ciheti olmadığı halde Vital Köyne Asyâ-yı Osmânî nâm 
eserinde Bizans İmparatorluğu’nda bulunmuş olan Komnen Hânedânı 
tarafından binâ idilmiş bir kilisa olduğunu yazıyorsa da şekl-i hâzırı bunu 
tasdike müsâ’id değildir. Belki yeri Komnen kilisası olabilir. 

Tevliyeti Pervâne Beg-zâdelerde iken münkariz olub Mü’eyyed- 
zâdelere irsen intikâl eylediği esnâda 999’da bu câmi’-i şerif zelzeleden 


26 İkdü’l-Cuınân’da bu zâtın nâmı “Fürûc” “Fürûh” olmak üzere mestûr ise de câmi’-i 
şerifin kapusu balâsında “Ferrûh ” nâmı mahkûkdur. 

musâb ve 1011’de büyük yangında muhterîk olduğundan /117/ mütevelli 
Mü’eyyed-zâde Piri Çelebi i’mâr ve önünde ahşabdan bir minâre inşâ ve 
1143 harîkmda tekrar muhterîk olmakla mütevelli Vasi’ Çelebi-zâde es- 
Seyyid el-Hâcc Ahmed Efendi ta’mîr ve minâresini taşdan burma olmak 
üzere binâ itdimıişdir. 

Bu câmi’-i şerifin zaman-ı binâsmda câmi’i olmak üzere yapıldığı 
vakfiyesinden müstebân iken Sultân Bâyezid Hân-ı sânî hazretlerinin 
câmi’i hitâm buldukda cemâ’at-ı müslimînin bir câmi’ide içtimâ' 
maksadıyla Yukarı-pazar kısmında olan bi’l-cümle cevâmîden minber 
kaldırıldığı esnâda bu câmi’iden dahî kaldırmış idi. Muahharen câmi’-i 
sultânîde cemâ’atm izdihâmı diğer cevâmîde minberin vaz’mı icâb 
eylediğinden 1146’da bu câmi’-i şerîfde dahî minber vaz’ ve Hâfız 
Hüseyin Efendi hatib nasb olunmuşdur. 

1147’de kibâr-ı muhaddisînden Hıfzı-zâde el-Hâc Osman Fâ’ik 
Efendi câmi’-i şerifin önünde bulunan türbenin üzerinde mevcûd odayı 
kütûb-hâne ittihâz ve bi’l-cümle kitablarmı oraya vaz’ ve vakf itmişdir. 
Mu’ahharen hafız-ı kütüblerin vazifelerini bilmedikleri cihetle bütün 
kitabları emânete virilmiş ve ba’dehû virildiği yerden istirdâd idilmemiş 
olması ziya’ma sebeb olmuşdur. Şimdi kütüb-hâne var, kitablar yokdur. 
Türbeye dâ’ir izâhât-ı tarihiyye karîben zikr idilecekdir. 

Bu câmi’-i şerifin garb tarafında yol önünde bulunan dört göz 
abdest-hâne a’yândan esbâk kâ’im-makâm-ı nakibü’l-eşrâf Mumcu /118/ - 
zâde es-Seyyid Mustafa Ağa 1098’de yaptırmış ve her birine su 
akıtmışdır. Ve ba’dehû ta’mîr ve ihtiyâcına sarf olunmak üzere bakkallar 
içinde dört dükkânını vakf eylediği vakfiyesinden müstebân ise de 
dükkânlar mülk ve abdest-hâneler de harâb olmuşdur. 

Bu mahallede kâ’in Sungurlu Medresesi ve Darb-hâneci Tekyesi 
karîben izâh olunur. Çarşı başında görülen mescid 1100’de a’yândan 
Eligüzel el-Hâcc Mehmed Ağa binâ idüb miktâr-ı kâfi akar vakf ve 
önünde bir çeşme inşâ itmişdir. Bu mescid mükerreren yanub ahfâdı 
yaptırmış ve ba’dehû yine harâb olduğundan 1310’da Sandık Emîni-zâde 
Mustafa Reşid Efendi müceddeden ihyâ iderek bânî-i sânî olmuşdur. 

Bu mahallede Peçeli-zâde Haşan Paşa‘nm mevâlîden Hıfzı 
Abdurrahman Efendi‘nin ve a’yândan Acem Ali Ağa‘nm birer çeşmeleri 
vardır. Acem Ali Ağa’nm çeşmesi ma’lûm ve mu’ayyen ise de bir kaç 
daha çeşme olduğundan diğerleri ta’yîn olunamadı. Yalnız Darb-hâne 
Tekyesfnin önünde bulunan çeşme Haşan Paşa’nm zann olunur. 

9- Tatar Mahallesi: 

Şamlar Mezârlığı şimâlinde “Giilüs ” nâmıyla meşhûr olan mevkide 
olub şârken şose yolu garben Ahmak Bağları, cenûben mezârlık ve 
şimâlen Gülüş ile mahdûddur. 1295 tarihinden beri orada iskân idilen 
Tatarların vürûduyla teşekkül /119/ itmişdir. Defatîr-i Mîriyede “Ihsâniye 
Mahallesi ” nâmıyla tesmiye ve kayd idilmiş ise de elsine-i âmmede Tatar 
Mahallesi nâmı galebe itmişdir. 

Bu mahallede sâkin olan Tatarlar gâyet çalışkan, mütedeyyin 
oldukları münâsebetle ortasında bir mescid-i şerif binâ itmişlerdir. 
1316’da Amasya ağniyâsmdan Zileli Hâcı Veli-zâde el-Hâcc Haşan 
Efendi bu mescid-i şerifin yanında bir mekteb-i latif inşâ iderek 
mahallenin şerefini tezyîd ve intişâr-ı ma’ârife himmet itmişdir. 

Bu mahallenin kısm-ı şimâlisini işgâl iderek diğer kısımları çayırlık 
olan mevki’-i latif, öteden beri Gülüş nâmıyla meşhûr ve müte’ârifdir. Bu 
nâm yukarıya doğru ve ne kadar araştırılırsa mesela 727 ve 635 ve 573 
tarihlerine kadar taharri idilirse aynen mevcûd olduğu görülür. Şu halde 
bu isim Amasya fethinden mukaddem olduğu anlaşılır. Bu Gülüş’un 
şimâl-i şârkîsinde kâ’in bağlara “Taraput Bağları” dindiği de Amasya 
fethinden mukaddem olduğu anlaşılır. 

Bu isimlerin zâhiri Pont hükümeti devrinden beri burada alem 
olarak kaldığını iş’âr ider. Çünkü: Gülüş nâmı ya Arkilus yahud Lüküllüs 
isimlerinden muhaffef olarak kalma bir şeye benzer. Tarihen mazbût 
olduğu üzere Arkilus yahud Arkilâüs Pont kralı yedinci /120/ Mihrdâd 
meşhûr bir kumândân isimdir ki burada ikâmet eylediği münâsebetle 
tesmiye idildiği zann olunur. 

Lüküllüs dahî Roma kumandanlarından meşhûr bir genarelin 
ismidir ki Mihrdâd ile muhârebe iderek gâlibâne Amasya’ya girdiği 
tarihen ma Tüm olub burada bir müddet hayme-nişin ikâmet olduğu 
münâsebetle tesmiye eylediği de maznûndur. Fakat: Taraput lafzına dâ’ir 
bir vesika-i tarihiye bulunamadı. Tura Pont, Pont kanunu ta’birinden 
muhaffef olduğunu zann ittirir ise de bunu takviye idecek bir şeye tesâdüf 
idilemedi. 

10- Temennâ Mahallesi: 

Zincirli Kaya‘nm şimâl eteğinde ve ümerâ-yı Dânişmendiyye’den 
Fetih Gâzi Bahçesi yerinde olub şârken Zincirli Kaya garben ve cenûben 
dere ve şimâlen İslâm Mahallesi ile mahdûddur. 

Amasya’da şehzâdegân meddâhlarmdan ve İran şu’arasından 
Temennâ-yı Nişâburî bu Fethiye Bağçesi‘nde ikâmet itdiği münâsebetle 
820 tarihinden beri tesmiye ve kayd idilmişdir. 

Hızır Paşa’nm kethüdâsı Hüsameddin Ağa bu mahallede ikâmetle 
874’de kâr-gîr bir mekteb ve bir çeşme ve civârmda su gözünü inşâ ve 
evkâfım 878’de tanzim itmişdir. Vakfiyesinde, Hüsâmeddin Temennâyî 
muharrerdir. Ve ümerâ-yı Osmaniyyeden Torumtây evlâdından ikinci 
Kaya Paşa 975’de kâr-gîr bir câmi’-i latif binâ ve emlâkim buraya vakf 
itmişdir./121/ 

ll-Camî’-i Enderûn Mahallesi: 

İçerişehir‘de Hâtûniye Mahallesi‘nin civârmda olub Karatay 
Mahallesinden tefrik idilmişdir. Şârken Saray, garben Karatay cenûben 
Yeşilırmak, şimâlen Kal’a-i Bâlâ ile mahdûd olub ortasında Enderûn 
Câmi’i nâmıyla meşhûr câmi’-i şerif bulunduğundan bu câmi’e nisbet 
idilmişdir. 

Bu câmi’-i şerif, 612 tarihinden beri ele geçen ekser vesâ’ik-i 
atîkada, “Camî’-i Enderûn” nâmıyla mestûr ve ba’zılarmda “CamV-i 
Gazi Beg” ünvânı mezkûr olduğuna bakılırsa Dânişmendiyye hükümdârı 
Melik Şemseddin İsmail Gâzi Beg yahud Melik İzzeddin Mehmed Gâzi 
Beg tarafından 635 tarihinden evvel binâ ve İç Kal’a‘da bulunduğu 
münâsebetle ba’dehû “Camî’-i Enderûn ”tesmiye idildiği zann olunur. 

Bu zannı takviye iden sebeb câmi’-i şerifin tarz-ı inşâsıdır. Bu 
câmi’-i şerif; şeklen murabba’ ve her tarafı kımızı tuğladan masnu’ olub 
duvarı yüksek, içi geniş ve üstü ahşâbdır. Şârk tarafında takriben on üç 
metre kadar katnnda gâyet kaim bir minâresi olub bu kadar katra göre 
irtifâ’ı ancak onbeş metre kadardır. Adeta büyük loğ taşma müşâbih 
olduğundan elsine-i âmmede “Loğ Minare” dimekle meşhûrdur. Bu da 
kırmızı tuğladan yapılmışdır. 

Hükümet-i Dânişmendiyye ricâli tarafından binâ idilen câmi’iler, 
/122/ türbeler ekseriya bu şekil üzerine tuğladan yapıldığı tedkîk olunursa, 
bu câmi’-i şerifin bânîsi müşârün-ileyhimadan beri olduğu zannı kesb-i 
kuvvet ider. Şamlılar Mezârlığfnm kenarında bulunan türbe ile bu câmi’-i 
şerifin ve Çalan Köprü‘nün binâları arasında görülen müşâbehet ve 
Dânişmendiyye hü kk âmından Yağıbasan Gâzi Beg‘in Niksar 
kal’ası‘ndaki câmi’i ve medresesi binâları mukayese idilirse bu câmi’-i 
şerifin binâsı o devre âid olduğu teslim olunur. Bu câmi’in de kilisadan 
dönme olduğu rivâyet idilmekde ise de bî-esas olduğu şübhesizdir. Çünkü, 
câmi’-i mezbûrun tarz-ı inşâsı ve şekli bu rivâyeti tekzibe kâfidir. 

Minâresi somadan ilâve idilmiş olmayub câmi’i ile beraber yapıldığı 
meydandadır. 

Bu câmi’-i şerifin temeli taşdan yapılmış bir kaç kubbe ve sütun ve 
aralıklar üzerinde olduğu bi’l-müşâde sabitdir. Binâen-aleyh: ezmine-i 
kadîmede burada bir kilisa olub etrâfi dolarak yere gömülmüş ve bunun 
üzerine câmi’-i şerif yapılmış bulunduğu şu rivâyeti tevlîd itse gerek: 

Bu câmi’-i şerif; kadîmen erbâb-ı hayrın vakf eylediği akârât ile 
idâre olunmakda iken 879’da Sultân Bâyezid Hân-ı sânî hazretlerinin 
vâlide-i muhteremeleri Gülbahar Hâtûn bu câmi’-i şerifin mesârif-i 
şer’iyesini idâre itmek üzere kura ve mezâri’ vakf eylediği gibi Amasya 
vâlisi Şehzâde Sultân Ahmed halîlesi /123/ Gül Çiçek Hâtûn dahî 
civârmda olan türbesinde cüz-hânlığa ve bu câmi’-i şerîfede devr-hânlığa 
meşrût olmak üzere 91 l’de akârât ve mezâri’ vakf itmişdir. 

12- Çırakcı Mahallesi: 

Pervâne Beg Mahallesinden iken mu’ahharen tefrik olunarak irice 
bir mahalle olmuşdur. Şârken Kılıççı, garben Acem Ali, cenûben Dârü’s- 
Selâm, şimâlen Pervâne Beg Mahalleleriyle mahdûddur. Amasya vâlisi 
Şehzâde Sultân Mustafa kurenâsmdan Çırakcı-zâde el-Hâcc Halil Çelebi 
bin Ahmed Çelebi bu mahallede ikâmet ve 957’de bir mescid-i şerif inşâ 
ve evkâfım tanzim itdiği münâsebetle, “çırakcı ” tesmiye idilmişdir. 

13- Çeri-başı Mahallesi: 

Karakaya‘nm şimâl eteğinde ve kadîmen “Sungur Mülkü” yerinde 
vâki’dir. Şârken, Acem Ali ve garben Deve-hâne ve şimâlen Boza-hâne ve 
cenûben Şehreküstü mahalleleri ve Karakaya ile mahdûddur. Amasya 
emîri Şâdgeldi Paşa ve ba’dehû Devâtdâr Ahmed Paşa devrinde ümerâ-yı 
be-nâmdan olan Çeri-başı Emînüddin Mehmed Çelebi bu mahallede 
ikâmet ve bir mescid-i şerif inşâ itdiği münâsebetle “Çeri-başı Mahallesi” 
dinmişdir. 

Bu câmi’-i şerifin tarih taşı sökülmüş ve vakfiyesi de bulunamamış 
olduğundan tarih-i binâsı anlaşılamamış ise de emir mû’mâ-ileyhin 793 
senesinde ber-hayat olduğu bu zaman tanzim idilen vakfiye şuhûdundan 
istihrâc idilmiş olduğuna göre/124/ bu tarihlerde binâ idildiği anlaşılır. 
Evlâdı 400 sene kadar mütevelli olarak bu câmi’i hüsn-i idâre idüb 
Yeniçeri çavûşlarmdan mütevellî-zâde el-Hâcc Halil Ağa 1197’de câmi’-i 
şerifin şârk tarafına bir minâre-i beyzâ ilâve itmişdir. 

Bu câmi’-i şerifin binâsı, tarz-ı inşâsı, Serrâc-hâne Câmi’i binâsma 
müşâbîh olduğu ve her ikisinin de tarih taşları sökülmüş bulunduğu şâyân- 

ı tedkîkdir. Evlâdından Amasya Müflisi Mütevelli-zâde el-Hâcc Ahmed 
Efendi 1118’de minber vaz’ idiib evkâfım tevsi’ eylediyse de mu’ahharen 
cümlesi de zâyi’ olub nukûd-ı mevkûfeden mâ’adâ vakfı yok gibidir. 
1281’de Amasya mutasarrıfı Ziya Paşa bu câmi’i ta’mîr itdirmiş ve 
ba’dehû yine kubbesi akdığmdan muharririn pederi Abdî-zâde el-Hâcc 
Mehmed Ağa 1309’da üzerine bir ağdırma binâsıyla kubbeyi muhâfaza 
altına aldıımışdır. 

Camî’-i şerifin karşısunda köşe başında bulunan hâne imâmete 
meşrûta vakfı olduğu gibi bu vakf hânenin iki hâne üstünde görülen arsa-i 
hâliye dahî cüz-hânlığma meşruta vakfı olduğu mütevâtirdir. Bu 
mahallenin aşağı kısmında Kaya Paşa 803 hudûdunda ve yukarı dere 
kısmında Mütevellî-zâde el-Hâcc Haşan Ağa 1145 hudûdunda birer çeşme 
yapdıkları gibi Acem Ali Ağa dahî 873’de câmi’-i şerif ittisâlinde bir 
çeşme inşâ itmişdir. 

14- Çıkrık Mahallesi: 

Kuyûd-ı resmîyede “Şeyh Kırık ma Hârıkâh / 125/ Mahallesi” 
nâmıyla mukayyed olan bu mahalle, kadîmen Hânkâh-ı Mes’ûdî 
Mahallesi yerinde olub şârken Üçler ve garben Şâmîce ve cenûben 
Kübceğiz ve şimâlen Receb Mahalleleriyle mahdûddur. “Şeyh Kırık” 
dimekle meşhûr Mehmed Çelebi burada ikâmet ve tekye civârmda hücre-i 
mahsûsasmda icrâ-yı riyâzet itdiği münâsebetle 841 tarihinden beri 
mahalle “Şeyh Kırık” nâmıyla meşhûr olmuşdur. Elsine-i âmmede 
“Çıkrık Mahallesi” dinir. Ba’zı ıstılâh-ı peıdazlar “kırık” lafzını, “garîk” 
yazub “Şeyh Garîk” dimişlcrdir. 

Bu mahalle, Sultân Mes’ûdun binâ eylediği hankâh ile meşhûr 
olduğundan 560 tarihinden 840 tarihine kadar “Hankâh Mahallesi” 
dinmişdir. Burada câmi’-i şerif ve mekteb ve çeşmeler kadîmen mevcûd 
olub ba’zı erbâb-ı hayrât bunların evkâfım tanzim itmişlerdir. Meşâhir-i 
ulemâdan eş-Şeyh Osman Efendi bu câmi’in imâmı olduğu zaman pek 
ziyâde kesb-i umrân itmişdi. 

15- Hacı İlyas Mahallesi: 

Sultân Bâyezid Hân-ı sânî Câmi’-i şerifinin garbında vâki’ olub 
şârken Sultân Bâyezid Camî’i ve garben Yörgüç Paşa Camî’i ve cenûben 
şose yolu ve şimâlen Yeşilırmak ile mahdûddur. “imaret Arkası” da dinir. 
Ümerâdan Hâcı Nevruz Beg-zâde Hâcı İlyas Beg bu mahallede ikâmet ve 
mescid-i şerif ve mekteb inşâ itdiği münâsebetle, bu nâmı almışdır. 

Bu mahallenin gaıb-i şimâli tarafları “Inehân Önü” dimekle/126/ 
meşhûr olub elsine-i âmmede “Inehan Önü” dinir. Orada Sultân Eratna 
Beg ahfâdmdan İnehân Beg 790 tarihinden beri ikâmet eylediği 
münâsebetle tesmiye idilmişdir. Bu zâtın, ırmak kenarında binâ itdiği 
kasrının temeli el-yevm mevcûddur. 

Şârk tarafları, Hâcı Beg-zâde Hamza ve İlyas ve Hızır Beglerin 
bağçesi iken 886’da Sultân Bâyezid Hân-ı sânî hazretleri taht-ı hümâyuna 
cülûsunu müteâkib bunlardan iştirâ ve yerine bir câmi’-i şerif ve medrese 
ve imâret-hâne ve tab-hâne ve şadırvân binâsmı feımân buyurmuş 
olduğundan şehzâdeleri Amasya vâlisi Sultân Ahmed derhal infâz-ı emr-i 
âlîye mübâderet itmişdir. 

Şehzâde-i müşârün-ileyh, câmi’-i şerifin esâsına 886 recebinde 
şurû’ iderek kâffe-i müştemilâtıyla beraber câmi’-i şerifi 891 recebinde 
ikmâl itmiş ve bu hayrâtm etrâfmı sur şeklinde murabba’ ve kâr-gîr bir 
duvar ile ihâta itmişdir. Bu surun ikisi cenûbda, ikisi şimâlde birer de şârk 
ve garbde olmak üzere altı kapusu olub şimâl tarafı tamamıyla ırmağa 
nâzırdır. Gâyet geniş olan dâ’iresi bütün hayrâtı muhît olub câmi’-i şerifin 
dört tarafı da gâyet latîf, işcâr, meşmûre ve gayr-ı meşmûreyi havî bir 
bağçedir. 

Bu dâ’irenin orta yerinde câmi’-i şerif binâ idilmişdir. Tül ve arzı 
yüz seksener kadem olub dâhilen ortasında iki ve yanlarında üçer kubbesi 
ve şârk ve garb ve şimâl taraflarında birer /127/ kapusu ve ortada bulunan 
iki kubbenin istinâd-gâhı olmak üzere latîf, metîn bir kemeri vardır. 
Hâricen cebhesi beş kubbe ile mestûr olub bu kubbelerin direkleri yeşil ve 
siyah ile mülevvin yek-pâre mermerdir. 

Şimâlinde kâ’in orta kapusu cesîm ve bal renginde mermerden 
masnu’ olub, kapunun üzerinde görülen kabartmalı çiçekler şâyân-ı 
temâşâdır. İki tarafında, süklün gibi gâyet mevzûn iki minâresi; güya arş-ı 
a’lâdan Amasya üstüne inmiş iki nur fevvâresi gibi arz-ı endâm 
itmekdedir. 

Sudûr-ı Selimiyeden Mevlâna İdris-i Bîtlisî Heşt Behişt nâm 
eserinde şu hayrât-ı şerîfe-i sultaniyeyi şöyle medh ü senâ idiyor. Câmi’-i 
şerif hakkında: 

Habbeza buk’a-i mübârek-cây 

Kiresed rahateş be-halk-ı hudây 


Kâ ’im ânca şe ’âir-i İslâm 
Dâ ’im ânca mevâhib-i in ’am 

Kandilleri ha kk ında: 

Fe-ke ennehâ ve ’ş-şemsü tesbağii semekeha 
Haylim temregu fi-muzâbi’l-ascedi 

Ke ’r-rııhi lütfen ve hüve lev lem-yûda ’ 

Tarfu ’l-inâi le-kâne gayru mücessedi 

Minâreleri hakmda: 

Dii nahl-i müsmir ez-murgan-ı hoş-hân 
Be-zikr-i hak çü bülbül der-gülistân /128/ 


İmâret-hâne ve tab-hânesi hakkında: 

An bıık ’a çü gülşen-i bahar ’ist 

Hurrem çü imâreti imâr ’ist 

Der-vey heme nimeti müheyya est 

Ve ez-mun’im ü bâniyeş miihenna est 

Herkes ki be dideneş şitâbed 

Ez menzil-i ân inân ne-tâbed 

Cami’-i şerifin sağ tarafında, ya’ni garbında tafsilâtı âtiyen zikr 
idilecek bir medrese-i âliyesi ve sol tarafında ya’ni şârkmda bir imâret ve 
ta’âm-hâne, a’şâr-ı ayniye anbârı ve imâretin ittisâl-i şimâlîsinde tab-hâne 
ya’ni misafır-hâne, esliha-i askeriyye debboyu ve bunun önünde garba 
nâzır ve hattâtîne mahsûs bir Darû’t-ta’lim ıslâh-ı medâris komisyonu 
odası ve imâretin cenûbunda bir mekteb (Sultânîye mekteb-i ibtidâ’isi) ve 
câmi’-i şerifin orta kapusu önünde latif bir şadırvânı vardır. 

Heşt-Behişt ve Mir’ât-ı Kâinât ve Künhü’l-Ahbar’da ve elsine-i 
âmmede tevatüren mezkûr olduğu üzre Fatih Sultân Mehmed Hân-ı sânî 
hazretlerinin şehzâdeleri Sultân Bâyezid Amasya ve Sultân Cem Karaman 
vâliliklerinde bulundukları esnâda Sultân Cem’in tahsîl-i saltanata 
teşebbüs eylediği, Sultân Bâyezid’a mün’akis oldukda bî-huzûr olduğunu 
gören Amasya meşâyih-i Halvetîyesinden Gümüşlü-zâde Pir Hayreddin 
Hızır Çelebi ve Cemalî-zâde Pir Cemaleddin Mehmed Çelebi Halîfe 
hazarâtı Sultân müşârün-ileyhi tesliye ve saltanatın kendisine /129/ 
müyesser olacağını tebşir ve te’min iderek Amasya’da, câmi’i ve medrese 

ve imâret-hâne inşâsını ricâ itmelerine mahzûz olmuş ve akîb-i culûsunda 
hayrât-ı mezkûrenin inşâsını va’d buyurmuş idi. 

886 rebiü’l-evvelinde saltanatı mukadder ve cülûsu müyesser 
oldukda va’d-ı sâbıkım incâz ve şehzâdesi Amasya vâlisi Sultân Ahmed’e 
mev’udunun ihyâsına dâ’ir bir emr-i âlî isdâr buyurduğu cihetle 886 
recebinde binâ-yı hayrâta mübâşeret ve 891 recebinde ikmâl ve ancak beş 
sene zarfında itmâm idilmişdir. 

Mustafa Vâzıh Efendi. Amasya Tarihi’nde diyorki: “Bıı câmi’-i 
şerifin binasına feyz 890 tarihinde mübâşeret ve feyyaz 891 tarihinde 
ikmâl idildiği kapusu bâlâsında mâhkûkdur! ” 

Orta kapunun sağ tarafında mermer taş üzerinde mahkûk olan hatt-ı 
celî şudur: “Veka’a hazâ’l-biııâ imâden li-kulübVl-fukarâ ve’l-ahâli bi’l- 
emri’l-âli la-zâle nâfizen mede’I eyyâmı ve’i leyâlîmine’s sultâni’l-a’dal 
el-a’zam miısta’bîdii erbâbi’s-seyf ve’l-kalem bi-mehâsini’l-ahlâk ve 
mekârimiş-şiyem ” 

Kapunun tam üstündeki mermer taş üzerinde: 

“Üsvetıı sâdâti’l-gıızât ve’l-miicâhidîn kudvetiı sanadid esâtini’s- 
Selâtin sultânü’l-berreyn ve hakânii’l-bahreyn es-Sııltân bin es-Sultân 
ebû’l-feth es-Sııltân Bâyezid ibnii’s-Sııltân Muhammed bin MurâdHân 
halleda ’llahu mülkehu ”/130/ 

Kapunun sol tarafında mermer taş üzerinde: 

“Ve sultanehu ve efâza ale’l-alemin berrehıı ve ihsânehu 
ve’ttefeka’l-ferâğ bi-avnVllah ve tevfikihi fi-recebi’l-şehri’l-miibâırek 
sene ihdâ ve tis’îııe ve semâne-mie ve li-kevni’l-binâ ânıme’l-feyz 
kâne’l-itmâm ‘âmme feyyâz ketebehu ed’afe’l- ’Ahdî’l-âılî ibn mezid. 

Şu hatt-ı celî tevârihin naklini te’yîd eylediği halde Vâzıh Efendi 
merhûmu “ve li-kevni’l-binâ âımme’l- feyz kâne’l-itmâım âmme feyyâz” 
ibâre-i vazihâsı tağlid itdiği anlaşılıyor. Merhûm; “âmme’l-feyz” ile 
“âmme feyyâz” lafz-ı mürekkeblerini tedkîk ve “el-feyz” ile “feyyâz” 
kelime-i ma’rife ve münekkerelerini tefrik itmemişdir. 

Bu câmi’-i şerîf mükerreren zelzeleye ma’rûz olarak ibrâz-ı metânet 
itmiş ise de 999 muharreminde hâdis olan zelzele-i azîmede ön kubbe 
kemerleri ve imâretin kubbeleri rahne-dâr oldukda derhal i’mâr idilmişdir. 

Fakat: 1079 zelzele-i müthişesinde iç kemeri çökmüş ve kubbeleri 
münhedim olub sağ taraf minâresi aşağı kuşağından kıbleye doğru 
devrilmiş ve sol minâresi dahî şârka doğru eğrilmiş ve imâret ve tab-hâne 
kubbeleri yarılmış olduğundan mütevelli Merzifonî İbrahim Ağa nâzır ve 
Ahmed Paşa-zâde Ali Beg mübâşir olarak bu kadar hasârât-ı azîme ve 
minâreler bir sene zarfında 7131/ tecdîden i’mâr idilmişdir. Bundan sonra 

mükerreren zelzele hudûsunda ‘ârız olan hasar-ı hafif, derhal ta’mîr 
idilerek imâreti şimdiye kadar hüsn-i muhâfaza idile gelmişdir. Câmi’-i 
şerifin şimâl-i şârkî tarafında, ırmak kenarında Türidî-zâde el-Hâcc Ali 
Ağa 1197’de eyyâm-ı şifâda cemâ’atm sıcak su ile abdest almalarına 
mahsûs musluklar ve arkasında suyu ısıtmağa mahsus bir oda inşâ ve 
ormanda kâ’in bir bağını buraya vakf itmişdir. Buraya “Sıcak Su” dinir. 
Şimâl-i garbiyesinde kâ’in dâ’ire kapusunun önünde Keklik zâde el-Hâcc 
Ali Ağa evlâdından Ayşe Hâtûn 1227’de ufak bir şadırvân binâ ve bir 
dükkânını vakf itmişdir. Fakat o bağ ile bu dükkân ba’dehû zâyi’ ve mülk 
olduğundan hücre ve şadırvân da müşrif-i harâb olmuşdu. 

Camî’-i şerifin garb tarafında teberr-dârân-ı hassâdan Kâtib-zâde 
es-Seyyid el-Hâcc Osman Ağa 123 6’da kar sebili inşâ ve altı dükkân vakf 
ve oraya tahsis itmişdir. Bunun önünde ya’ni şimâlinde, hâcegân-ı dîvân-ı 
hümâyundan Kapancı-zâde el-Hâcc Hüseyin Zeki Efendi 125 8’de latif bir 
muvakkit-hâne ve derûnunda bir kütûb-hâne ve önünde ya’ni şârkmda 
ufak bir şadırvân binâ ve emlâkim vakf itmişdir. 

1323’de vefât iden Yumuk-Osman-zâde Ahmed Necib Efendinin 
metrûkât-ı mühimmesi mahdûmuna kalub bu da 1325’de vefât itmeden 
/132/ sülüs malını hayrâta vasiyyet itmekle vârisi bulunan amucası 
Mehmed Hamdi Efendi infâz-ı vasiyyete kıyâm ve Sultân Bâyezid Câmi’- 
i şerifi havlusunda dağ suyu bulunmadığını ve ırmak suyunun günlerce 
bulanık akmasından cemâ’atin bunaldığını nazar-ı dikkate alarak Sultân 
Bâyezid Mekteb-i ibtidâ’îsi garbında kâ’in duvarın önünde mükemmel bir 
kütüb-hâne ve bunun önünde Çakallar’dan sûret-i mahsûsada getirdiği su 
içün bir şadırvân binâsma 1327’de mübâşeret ve 1329’da ikmâl itmişdir. 

Bu mahallede “Kutub” dimekle meşhûr eş-Şeyh Ahmed Efendi 
1028’de mescid-i şerif ve ittisâlinde bir zâviye-i Halvetîye ve Çelebi 
Mehmed Efendi dahî 1018’de bir mekteb binâ iderek Kutub Ahmed 
Efendi akârât-ı mühi mm e vakf ve evlâdı hüsn-i idâre itmişler ise de 
mu’ahharen evlâdı münkariz ve akârâtı zâyi’ olarak mescid ve mekteb ve 
zâviye dahî müşrif-i harâb olmuşdur. Vüzerâdan Gürcü-zâde Hâfız Ali 
Paşa bu mahalleden zuhûr itmişdir. 

16-Hacı Hamza Mahallesi: 

Kubâ‘nm altında ve Fethiye Mahallesinden ayrılmış bir mevki’de 
kâ’indir. Şârken Dere, garben Dârü’s-Selâm ve cenûben Kubâ ve şimâlen 
Fethiye Mahalleleriyle mahdûd olub Sultân Bâyezid Hân-ı sânî 
hazretlerinin Amasya vâliliğinde lâlâsı ve müsteşâr-ı umûru olan İsa Beg- 

zâde Hâcı Hamza Beg 873 tarihine kadar burada ikâmet itdiği 
münâsebetle tesmiye idilmişdir./133/ 

Mir-i mû’mâ-ileyhe bu mahallede kârgîr bir mescid-i kebîr ve 
yanında bir mekteb ve çeşme binâ idüb evkâfım oğulları Ahmed, 
Mahmud, Kasım Begler tanzim ve hayratını ikmâl itmişlerdir. Bu mescid- 
i şerif, 1057 zelzelesinde musâb olduğundan Amasya mütesellimi Sefer 
Ağa ta’mir itdirdiği münâsebetle “Sefer Ağa Mescidi” dinmişdir. Bu 
mahallede mû’mâ-ileyh Sefer Ağa bir çeşme daha inşâ eylemişdir. Buna 
da “Sefer Ağa Çeşmesi” dinir. 

17- Hekim Çelebi Mahallesi: 

Hızır Paşa Mahallesinin şârk tarafında olub el-yevm umrândan hâli 
bir mevki’dir. Şârken Kamerüddin ve garben Hızır Paşa Mahalleleri ve 
cenûben tarîk-i ânım ve şimâlen Kırklar Dağinm eteği ile mahdûddur. 
Burada etibbâdan 890 tarihinde meşhûr olan Hekim Bedreddin Mahmud 
Çelebi ikâmet itdiği münâsebetle tesmiye idilmişdir. 

Bu mahallede Hekim mû’mâ-ileyhin bir mescidi ve kâ’im-makâm-ı 
nakîbü’l-eşrâf Mansur-zâde es-Seyyid Mehmed Çelebinin bir çeşmesi ve 
Nişancı-zâde el-Hâcc Haşan Ağa‘nm bir mektebi olduğu kayden ma’lûm 
olub garb tarafında 1212’de Millî-zâde el-Hâcc Süleyman Beg‘in teberrû' 
eylediği arsa-ı vasi’a üzerine eser-i cedîd konağı binâ idilmiş ise de 1293 
harbinde bu mahalle olduğu gibi harâb olmuş ve sekenesi olan eytâm ve 
arâmil-i diğer mahâllâtda barmmışdır. El-yevm mezkûr konağın 
harâbesinden mâ’adâ mahalle olduğuna delâlet iden bir eser 
kalmamışdır./134/ 

18- Hatuniye Mahallesi: 

İçerişehir’de ve ırmak kenarında olub şârken Câmi’-i Enderûn ve 
garben Kurşunlu ve şimâlen Karatay ve cenûben Yeşilırmak ile 
mahdûddur. Sultân Bâyezid Hân-ı sânî hazretlerinin halîleleri ve şehzâde 
Sultân Ahmcd’in vâlide-i muhteremeleri Bülbül Hâtûn bu mahallede bir 
câmi’-i şerif ve imâret-hâne ve şârk tarafında bir mekteb-i latif binâ ve 
915’de vakfiyesini tanzim itdimıişdir. 

Cami’-i şerif; mustatîl bir dâ’ire-i cesîme içinde olub kâr-gîrdir. 
Yanında bir minâresi olub şârk ve şimâl tarafları bağçe ve garb tarafı 
imâret-hânedir. Kapusu bâlâsından kitâbe-i mahkûkesini hâvi tarih taşı 
sökülmüş olub tarih-i binâsı vesâ’ik-i atîkadan anlaşılmışdır. 

Bu câmi’-i şerifin garb tarafında Çukur Hamam nâmıyla meşhûr bir 
hamam olub Sultân Mes’ûd Selçukî ümerâsından Rıdvan Beg‘in 
yaptırdığı vesâ’ik-i atîkadan müstebândır. 

Amasya emiri Şâdgeldi Paşa‘nm mülkü olub ba’dehû hâtûn 
müşârün-ileyhanm emlâki ‘idâdma dâhil olarak 915’de vakf idilmişdir. 
Tarih-i binâsı 550 olduğu tahmin olunabilir. 

Bu mahallenin müntehâ-yı garbisinde Yukarı Hamam’m 
karşusunda ümerâdan Yahşi Beg‘in kerîmesi ve sadr-ı esbâk Bâyezid 
Paşa‘nm hemşiresi Paşa Hâtûn tarafından 821 ’de bir mescid-i şerif binâ ve 
evkâfı tanzim idilmişdir. Bu mahallede ‘İdî-zâde Akif /135/ Mustafa 
Efendi ‘nin bir çeşmesi câri olub diğer zevâtm dahî çeşmeleri var ise de 
suları münkatı’ olmuşdur. 

19- Hızır Paşa Mahallesi: 

Amasya’nın garb-i şimâlîsinde “Ok Meydanı” üstünde kadîmen 
“Komennos Sarayı” ba’dehû “Kavak” dimekle meşhûr ve yüksek bir 
mevkide olub şârken Hekim Çelebi Mahallesi, garben Şeyh Cu’î bağları 
ve cenûben Ok Meydanı ve şimâlen Kırklar Dağı ile mahdûddur. Mîr-i 
mîrân Atabeg-zâde Hayreddin Hızır Paşa burada irtihâline kadar ikâmet 
ve câmi’-i şerif ve medrese ve mekteb ve zâviye ve iki hamam ve 
müte’addid çeşme binâ itdiği münâsebetle tesmiye idilmişdir. 

Paşa-yı müşârün-ileyh 870’de bu hayratını ikmâl ve evkâfım tanzim 
idüb hayrâtmm cümlesi de kâr-gîrdir. Câmi’-i şerif; ufak ve şekli zarif, bir 
minâresi latif olub medresesi şârk tarafmdadır. Önünde bir şadırvânı olub 
cümlesi bir dâ’ire içindedir. Câmi’-i şerifin garb tarafında Çifte hamamı 
gâyet zarif olub her sene kadınlar sünbül mevsiminde burayı ziyâret ve 
icrâ-yı tenezzüh itdikleri münâsebetle “Sünbül Hamamı” dinmişdir. Bu 
mahallenin aşağı tarafında esbâk Amasya mütesellimi el-Hâcc Hızır Ağa, 
1061’de bir mekteb ve zâviye ve çeşme binâ itmişdir. 

20- Hâce Süleyman Mahallesi: 

Acem Ali Mahallesi‘nin şimâlinde ve kadîmen Şehinşâh mülkü 
yerinde olub şârken Uzun Mustafa /136/ ve garben Boza-hâne ve cenûben 
Acem Ali ve Pervâne Beg ve şimâlen Kazancı Mahalleleriyle mahdûddur. 
878 tarihine kadar burada ikâmet iden a’yân-ı tüccârdan Şeyh Hamidoğlu 
Hâce el-Hâcc Süleyman Çelebi bu mahallede ikâmet itdiği münâsebetle 
tesmiye idilmişdir. 

Hâce-i mû’mâ- ileyh bu mahallede bir mescid-i şerif binâ ve 
evkâfım 878’de tanzim itmişdir. El-yevm “Saman Pazarı Câmi’i” 

dimekle meşhûrdur. Mahdumu Pîr Mehmed Çelebi dahî şârk tarafında 
dere kenarında Sığır pazarının altında bir minâreli bir mescid-i şerîf binâ 
ve 913’de evkâfmı tanzim itdiği gibi halîlesi Kamer Hâtûn bint Ebubekir 
Beg dahî bu câmi’e eczâ vakf itmişdir. 

Bu mahallede Bakkallar Çarşısında Sultân Bâyezid Hân-ı sânî 
hazretlerinin ibrik-dârı Ali Ağa da 890’da kâr-gîr bir mescid-i şerîf binâ 
ve evkâfmı tanzim idüb bu mescidin şârkmda Bekir Beg-zâde el-Hâcc 
Osman Beg cesîm bir hân binâ ve 1161’de binâ eylediği medreseye vakf 
itdiği gibi bu hânın şârk-ı şimâlîsinde esbâk Amasya mutasarrıfı Raht-van 
Mehmed Paşa 1111 ’de taşdan bir hân-ı azîm inşâ ve evlâdına vakf ve bu 
hânın ortasında mahdûmu el-Hâcc Ahmed Beg 1180’de bir mescid-i şerîf 
binâ ve altında bir şadırvân inşâ itmişdir. 

21- Dârü’s-Selâm Mahallesi: 

Uzunyol MezârlığTnm şârk tarafında ve / 137/ Taksim‘in altında 
olub şârken Hâcı Hamza ve şimâlen Çırakcı, Acem Ali Mahalleleri ve 
garben Uzunyol Mezârlığı ve cenûben Taksim önünde kâ’in yol ile 
mahdûddur. Burada vüzerâ-yı Selçukîyeden Mu’ineddin Süleyman 
Pervâne Beg‘in sarayı ve dâ’ire-i mahsûsası olub asrında “Dârü’s-Selâm” 
dinilmekle 660 tarihinden beri bu mahalleye alem olmuşdur. 

Bu Dârü’s-Selâm Sarayı, mu’ahharen Amasya emiri Banuk ŞâhTn 
tasarrufuna geçüb bunun hafidi Ali Paşa ibn Esen Beg 785 hudûdunda bir 
mescid-i şerîf ve çeşme binâ ve evkâfmı tanzîm ve mevâlîden Mazlum 
Melik-zâde es-Seyyid Ahmed Efendi 986’da bu mescidi müceddeden 
ta’mîr ve yanında bir mekteb ilâve itmişdir. Hâce Sultân Zâviyesi bu 
mahallede olub karîben izâh olunur. 

22- Dere Mahallesi: 

Kubâ‘nm altında olub şârken Çakallar Deresi ve garben Fethiye ve 
cenûben Kubâ ve şimâlen Kılıççı Mahalleleriyle mahdûddur. Derenin 
kenarında bulunması bu nâm ile yâd idilmesine bâ’is olmuşdur. Bu 
mahallede çıkmaz sokak içinde ŞeyhüT-İslâm Cemâlî-zâde Ali Efendi‘nin 
hemşiresi Ma’sûme Hâtûn 922’de bir zâviye ve önünde bir mescid-i şerîf 
ve bir çeşme ve bu sokağın ağzında dere kenarında Muharrem Efendi- 
zâde Fatma Hâtûn 951’de diğer bir mescid-i şerîf ve önünde bir çeşme 
binâ itmişlerdir. Bunlardan zâviye mefkûd ve iki mescid harâb ve iki 
çeşme de münkatı’ olmuşdur. Ma’sûme Hâtûn’un vakfı vardır .7138/ 

23- Deve-hâne Mahallesi: 

Kanlı Pazarı ‘nın etrâfmda olub şârken Boza-hâne ve garben Üçler 
ve cenûben Çeri-başı ve şimâlen Eski Kethûdâ Mahalleleri ve Sultân 
Bâyezid Câmi’i ile mahdûddur. Esfâr-ı kadîme-i Osmaniyyede zehâ’ir ve 
mühimmât-ı askeriyyenin nakli içün ihzâr idilen beglik develerin 
menâhası, durağı olmak hasebiyle “Deve-hâne” dinmişdir. 

Meşhûr Kanlı Pazarı bu mahallenin ortasında olub esbâk Amasya 
mütesellimi Aydın Beg-zâde Kanlı Ali Ağa burada hayli akâr vakf ve 
pazar teşkil itdiği münâsebetle “Kanlı Pazar” dinmişdir. Bu pazarın 
önünde Acem Ali Pınarı vardır. Bu mahallede Hâcı Ali Ağa’nm cedd-i 
a’lâsı Aydın Beg 620 hudûdunda bir hamam ve mescid’-i şerif binâ iderek 
“Aydın Hamamı” nâmıyla kayden ma’rûf iken 999 zelzelesinde harâb 
olduğundan mû’mâ-ileyh el-Hâcc Ali Ağa hamamı ve mescidi 
müceddeden i’mâr ve yanında bir de zâviye binâ idiib 1018’de cesîm bir 
hân ve etrâfmda hayli dükkân vakf itmiş ve hamam ile mescid ve zâviye 
“Kanlı Hamamı” “Kanlı Mescidi” “Kanlı Tekyesi” nâmıyla meşhûr 
olmuşdur. 

1143 harîkmda cümlesi mahv olub yeri de mülk olduğu halde 
1228’de meşâhir-i ulemâdan Taşköprülü eş-Şeyh el-Hâcc Abdullah 
Efendi mescid ve zâviyeyi müceddeden ihyâ ve önünde bir de çeşme inşâ 
itmişdir. Fakat eski mescid ve zâviyenin yeri /139/ şimdiki mescid ve 
zâviyenin yeri olduğu ma’lûm olamadı ve hamamın yeri de bulunamadı. 
Bu mahallede kâ’in fakir-hâne ile Payaslı-zâde Hilmi Efendi ‘nin hânesi 
arasında bulunan hâne yeri, iki dükkân bu mescide mevkûfdur. 

Bu mahallenin müntehâ-yı şimâlînde Sultân Bâyezid Mektebi 
karşusunda Hâce-zâde Emir İmam el-Hâcc Abdüllâtif Efendi 1159’da kâr- 
gîr gayet muntazam bir kütüb-hâne ve kıble tarafında kâ’in bağçesinde 
esbâk Amasya mütesellimi Ak Haşan zâde el-Hâcc Haşan Ağa 1248’de 
bir zâviye binâ ve şimâl tarafında kâ’in bağçesi önünde Hüseyin Paşa 
kerîmesi Fatma Hânım 1259’da “Telli Pınar” nâmıyla meşhûr olan 
çeşmeyi inşâ ve mekteb-i mezkûrun kıble tarafında yol üzerinde Kapancı- 
zâde el-Hâcc Hüseyin Zeki Efendi bir medrese binâ itmişlerdir. 

24- Reeeb Mahallesi: 

Sultân Mes’ûd-ı Selçukî türbesinin şârkmda ve Simre belde-i 
kadîmesi yerinde olub şârken Üçler ve garben Şâmice ve cenûben Şeyh 
Kırık ve şimâlen şose yolu ile mahdûddur. 899’da irtihâl iden mu’allim-i 
Sultânî Sadreddin Receb Çelebi burada ikâmet ve mescid-i şerif binâ 
eylediği münâsebetle bu nâmı almışdır. 



AMASYA TARİHİ 


75 


Bu câmi’-i şerif, 1011 harîkmda yandığı cihetle mu’allim müşârün- 
ileyhin ahfâdmdan esbâk Rûmili kazaskeri Amasyalı Haşan Efendi 
1029’da müceddeden binâ ve yanında bir mekteb ve çeşme /140/ inşâ 
iderek evkâfım tevsi’ itmişdir. 1143 harîkmda tekrar yanub imamı ve 
mütevellisi Sa’atcı-zâde el-Hâcc Mehmed Efendi tecdîden i’mâr itmiş ve 
ba’dehû mükerreren ta’mîr olunmuşdur. Bu mahallede, mîr-i mîrân Hızır 
Paşa bir zâviye binâ eylediği kayden ma’lûm ise de el-yevm yeri 
bulunamamışdır. 

25-Ziyâre Mahallesi: 

Amasya’nın müntehâ-yı şârk-ı şimâlîsinde Akdağ‘dan ayrılub 
Yeşilırmak‘a doğru inen ufak bir dağın eteğindedir. Önünde bulunan 
derenin kenar-ı şârkîsinde vâki’dir. Etrâfı, kadîmen duvar ile muhât 
olduğu bağların kenar yerinde ve dağ eteğinde görülen temel taşlardan 
duvar harâbelerinden istidlâl olunmakdadır. 

Bu Ziyâre kadîmen bir kal’a-i hasîne ve belde-i latîfenin ismi olub 
daha kadîm olan ismi “Zemendu” yahud “Semendu” dur. El-yevm, 
elsine-i âmmede hıyre vezninde “Ziyre” dinir. İkdü’l-Cüman’da 
Bedreddin Mahmud el-Aynî diyor ki : “Zemendu; zâ ve mimin fetha ve 
nunıın ve âhirinde vavın sükûnu ve dai-ı mühimmenin zammı ile bir 
belde-i latife ve haşinedir ki, zânın kesriyle “Ziyâre” dinir. ” Tarîh-i Al-i 
Selçûkda İbn-i Bibi diyor ki: “Emir-i Sivas Kırhân Harezmî; Zemendu 
Kal’asına nefy idilmişdir. ” 21 /141/ 

Kâmus’da Mecideddin Firuz Abâdî diyorki “Semendu; dalın zam 
ve işbâ ’ıyla Rum ülkesinde bir kal’a adıdır. 28 Tarih-i Düvelüı’l-İslâım ’da 
imam ’ı Zehebi diyorki : 94 seııe-i hicriyesinde Mesleme bin Abdulmelik 
Rum toprağından Semendu şehrini feth itmişdir.” 29 Şâ’ir-i meşhûr 


27 Hârezm ümerâsından Berke Han, Amasya vâlisi iken akrabâsından bulunan bu Kırhan’ın 
Zemendu Kakasına nefy olunarak az müddet zarfında burada vefat itmesi, Berke Hân’a 
te’sîr ve isyânım intâc itmişdir. 

2n Bu ibârenin şerhinde şârilı-i Kâmûs es-Seyyid Murtaza Efendi’nin ibâresini Asım Efendi 
terceme iderek diyor ki: “Hâlâ Belgrad didikleridir. Lâkin Belgnıd kurbinde Semendre 
didikleri olmak gâlibdir. ” Fakat dikkat buyurulursa şârilı-i mütercim efendilerin isâbet 
itmedikleri muhakkakdır. Çünkü Mesleme Seyfü’d-devle ve Kırhan ne Rıımili kıt’asında 
bulunan Belgrad’a ne de civârında bulunan Semendre’ye gitmedikleri tarihen 
muhakkakdır. 

Tarihü’l-İ menı ve’l-Mülûk’da İmâm Taberî diyor ki: 93 senesinde Mesleme bin 
Abdiilmelik Rûm ülkesine gazâ idiib Malatya nevâhisinden Mâse (Anıasiye) ve 
Hısnü’l-Hadîd ve Gagala (Zile) ve Bercemeyi feth itmişdir ve 94’de Gagala (Zile)’ye 
kadar gagâ itmişdir. Ikdü’l-Cümân’da 94 vuku’âtında Mesleme’nin Amasya ve 



76 


ABDÎ-ZÂDE HÜSEYİN HÜSAMEDDİN EFENDİ 


Ebu’t-Tayyib el-Mütenebbi de Seyfü’d-devle-i Hamdanî ile Amasya’ya 
gelüb Semendu’yu ziyâret ve şu beyti inşâ itmişdir: 

Razdeynâ valide müstakim gayre râzin 

Bimâ hakeme ‘l-kavazibü ve’l-veşîc 

Fe-iıı yakdimu fe-kad zürnâ semendu 

Ve-itı yehcimu fe-kad udnâ ’l-haliç 

Amasya’da bulunan vesâ’ik-i atîkada 'umûmen bu mahallenin nâmı 
Ziyâre olmak üzere mukayyed ve meşhûr olub el-yevm Zire dinmesi 
Ziyâre’den muhaffet olduğunu göstermekdedir. 

Bu mahalleden /142/ zuhûr iden Hâce Muhibüddin Mevdûd ez- 
Ziyârî 690 tarihinde meşhûr müstevfî-i Rûm olub hafidi Saidüddin 
Mevhûb bin ez-Ziyârî 787’de vefât iderek Şâdgeldi Paşa türbesi önünde 
medfûn ve nâm ve şöhreti kabir taşında mahkûkdur. 

Burası kadîmen pek meşhûr olub suyu gâyet soğuk, havası gâyet 
sağlamdır. Fakat kal’a-i kadîmesi şehrin şimâlinde olub körfez bir 
mevki’de olduğundan oranın havası ağırdır. Harâbesi pek hafif bir sûretle 
görülmekdedir. Kırhan-ı Harezmî burada vefât itmişdir. Şehrin manzara-i 
'umûmîyesi açık olub Amasya şehrine nâzır, Yeşilımıağa mâ’ildir. 
Şarkından mâ’adâ yerleri 'umûmen bağ ve bostan, bahçe ve gülistândır. 
Elmanın birincileri burada çıkar. Mahsûlâtı pek mebzûl olub her nev'î 
gâyet makbûldur. Suyunun kesreti, makbûliyeti ve bağlarının vüs’atı, 
letâfeti Ziyâre halkının teşebbüsât-ı şahsîyelerini tezyîd itmekdedir. 

Bu Ziyâre; ibtidâ kimin tarafından yapıldığına ve kadîmen 
Zemendu yahud Semendu nâmıyla ve ne sûretle tesmiye idildiğine dâ’ir 
tarihen bir kayd-ı sarih bulunamadığı gibi Ziyâre nâmı dahî kimin 
tarafından virildiği anlaşılamadı. Ancak Vâzıh Efendi Tarihinde “Ziyere; 
bir manastırın adı olub sonra mahalleye alem olduğunu yazıyor ise de 
bunun da tarihe müstenid birşey olduğu malûm olamadı. Çiinkii; 
merhumun kendisine malûm olamayan esâmî-i kadîmeyi birer 
manastırın adı olmak üzere göstermesi âdeti olduğundan i’timâd 
idilentedi. Lâkin Amasya’da meskûn olan Sanit, Sanlı Türklerinin 
buraya Sanit demeleri ba’dehû tahrif olunarak Semendu dinmesi 
melhûzdur. 


Semendu’ya geldiği zikr idilmekdedir. Binâen-aleyh Semendu şehrinin Amasya kurbinde 
olduğuna şübhe idilemez. 

Bizans Hükümeti devrinde bu belde-i latife; Amasya’nın şâyân-ı 
temâşa ve tenezzüh-i mevâkî'-i mühimmesinden ma’dûd olduğunu devr-i 
Emevî’den beri Amasya’ya gelen fâtihân-ı İslâmm burayı ziyâret itmeleri 
ve Amasya emiri Melik İsmail Gâzi-i Danişmendî buraya ilticâ idüb ehl-i 
Salîb fırkası Amasya’ya girdikde 493’de Melik-i müşârün-ileyhi burada 
tazyik ve şehri 'umûmen mahv ve ihrâk itmesi isbât idebilir. 

Sultân Mes’ûd-ı Selçukî Amasya’yı merkez-i saltanat ittihâz 
eylediği zaman bu şehri tecdîd ve imâretini tezyîd ve eski intizâmını i’âde 
ve bir kasr-ı latif inşâ iderek ab ü havasından istifâde ve bahar günlerinde 
burayı sık sık ziyâret ve köşkünde ikâmet itdiği hasebiyle Zemendu lâfzı 
Ziyâre nâmiyle yâd idildiği yahud Ziyâre; Zemendu lafzından galat 
olduğu zann olunur. 

Ümerâ-yı Selçukîyeden Hâce Muhibüddin Mevdûd Ziyârî 680 
hudûdunda burada temeli taşdan ve duvarı ve minâresi / 144 / kırmızı 
tuğladan ve üstü ahşabdan bir câmi’-i şerif inşâ ve iki hamam ve derenin 
garb-ı şimâlinde cesîm duvar içinde göl binâ itmişdir. Göl duvarı yüksek 
olub içinde bulunan suyu selden muhâfaza için kâr-gîr ve metin duvar 
içine almışdır. Sultân Bâyezid Hân-ı sânî hazretleri Amasya vâlisi iken 
870 hudûdunda aşağı gölü inşâ ve altındaki bağları 'umûmen hâs bağçe 
ittihâz itmiş ve 1143 tarihine kadar Bostancılar kethüdâsı idâresinde 
bulunmuşdur. 

Ba’dehû Hâce Mevdûd Câmi’i zelâzil ve avârızdan musâb olub 970 
hudûdunda Keçioğlu el-Hâcc Ali Çelebi tecdîd ve i’mâr ve evkâfım 
tanzim iderek elsine-i âmmede ve kuyûd-ı resmîyede “Keçioğlu Câmi’i” 
dinmekle meşhûr ve mukayyed olmuşdur.Yanında atîk bir hamamı ve 
zâviyesi ve mektebi vardır. 

Ziyâre; aşağı mahalle ve yukarı mahalle nâmlarıyla iki mahalle 
i’tibârmda olub bu câmi’-i şerîf ve hamam vesâ’ir müştemilâtı aşağı 
mahallededir. Yukarı mahallede Amasya kethüdâsı el-Hâcc Mehmed 
Çelebi 1080 hudûdunda bir câmi’-i şerîf binâ idüb eşrâf-ı mahallîyeden 
Çilingiroğlu el-Hâcc Ali 1198’de tevsi’en kâr-gîr olarak inşâ ve yanında 
bir minâre ilâve itmiş ve 1243’de müceddeden bir daha ta'mir 
olunmuşdur. Bunun da yanında bir hamamı ve mektebi vardır. 1075’de 
Ziyâreli el-Hâcc İbrahim Çelebi dahî aşağı mahallenin cihet-i / 145 / 
şimâliyesinde bir mescid-i şerîf ve önünde çeşme yapmış ve evkâfım 
tanzim itmişdir. 

26- Sabıkuddin Mahallesi: 

Meydan Köprüsü‘nün önünde olub şarken kal'a kapusı ve garben 
Kameruddin Mahallesi ve cenûben Yeşilırmak ve şimâlen Harşene Dağı 
ile mahdûd ve dış Amasya’dan ma’dûddur. Elsine-i âmmede Sabıkuddin 
Mahallesi ve kuyûd-ı resmîyede Ahi Sabıkuddin Mahallesi dinir. 

Ümerâ-yı kadîmden Sabıkuddin Ebubekir 780 sâline kadar burada 
ikâmet itdiği münâsebetle tesmiye idilmişdir. Burası kadîmen “Siilii 
Mülkü” nâmıyla ma'rûf olub köprünün başında Baba-zâde Nureddin 
Kutlu Beg 740’da bir mescid-i şerîf ve önünde bir çeşme binâ ve evkâfım 
tanzim itmişdir. Bu mescid-i şerifin garbında Ehli Elâtûn 871’de bir zâviye 
binâ iderek evkâfım tanzim itdiği gibi 1216’da Canikli-zâde Mahmud 
Tayyar Paşa bir medrese ve 1248’de Amasya müftilerinden Saçlı el-EIâcc 
Mahmud Efendi bir kütüb-hâne inşâ itmişlerdir. Bunların evkâfı zâyî' 
olmuşdur. 

27- Serrâc-hâne Mahallesi: 

Alçak Köprü‘nün cenûb-i şarkî tarafında olub şarken Selağzı ve 
garben Köprübaşı ve cenûben Kazancı ve Kocacık Mahalleleri ve şimâlen 
Yeşilırmak ile mahdûddur. Kadîmen Şehinşâh Bahçesi nâmıyla meşhûr 
olan bu mevki’de debbâğlar ve serrâclar ikâmet iderek Çelebi Sultân 
Mehmed Hân hazretlerinin /146/ Amasya’da icrâ-yı saltanat buyurduğu 
esnâda burada bir serrâc-hâne inşâ itdirmiş olması bu nâm ile iştihârmı 
mucib olmuşdur. 

Bu mahallenin başında görülen hamam; Sultân Şehinşâh bin Sultân 
Mes’ûd-ı Selçukî eseri olduğu kayden görülmüşdür.Bu hamamın şark 
tarafında Amasya emiri Şâdgeldi Paşa 773 hudûdunda temeli taşdan ve 
duvarı ve kubbesi taş ve tuğladan bir câmi’-i şerîf ve yanında bir minâre 
inşâ itmişdir. Câmi’î Şerifin derûnu şarkdan garba doğru uzun ve 
ortasında bir kemer olub iki kubbe ile mestûrdur. 

Bu câmi’-i şerîf mu’ahharen Serrâc-hâne Câmi’i ve Serrâclar 
Câmi’i nâmıyla meşhûr olmuşdur.Tarih taşı sökülmüş olduğu münâsebetle 
bânîsi unutulmuş ise de kayd-ı atîkada Câmi’-i Şâdgeldi Paşa ünvânıyla 
görülmüşdür. Vakfiyesi bulunamadığı cihetle tarihi tahmin sûretiyle 
gösterilebilmişdir.Esbâk kul kethüdâsı Zorlu-zâde el-Hâcc Mehmed Ağa 
ve a’yanmdan el-Hâcc Osman Ağa 1171 tarihlerinde dükkânlar vakf idüb 
kürsi meşihatı ihdâs itmişlerdir. 1147de Amasya kadısı Çetin-zâde el- 
Hâcc Ahmed Efendi önüne bir şadırvân binâ ve su isale itmişdir. 

Bu mahallenin müntehâ-yı şarkîsinde Selağzmda Garipler Ağası 
Mehmed Ağa 923’de bir mescid-i şerîf binâ ve evkâfım tanzim idüb 

“Garibler Mescidi” dimekle meşhûr olmuşdur. Zaman-ı binâsmdan 1281 
tarihine kadar ta'mir ve tecdîd olunarak muhâfaza idildiği / 147/ halde 
esbâk Amasya mutasarrıfı Ziya Paşa hükümet konağını inşâ ve köprünün 
önünü tesviye ve burada bulunan mezârlığı ref eylediği esnâda bu 
mescidi de hedm ve tesviye ve yerini satub hükümet konağına sarf 
itmişdir. El-yevm mezârlığm ve mescidin yeri bedestân olmuşdur. Serrâc- 
hâne Câmi’-i şerifinin şark tarafında Alaca Yahya Beg Medresesi ve garb 
tarafında Hâcı Mahmud Efendi Medresesi ve ilerisinde mevlevî-hâne olub 
bunların tafsilâtı medâris ve zevâyâ mebhâslarmda zikr olunacakdır. 

28- Saray Mahallesi: 

Kızlar S arayı‘nm altında olub şarken Sâde Helkis ve garben Câmi’- 
i Enderûn Mahalleleri ve cenûben Yeşilırmak ve şimâlen Kızlar Sarayı ile 
mahdûddur. Kızlar Ağası Firuz Ağa 900’de bu mahallede bir mescid-i 
şerif binâ ve evkâfım tanzim itmişdir. Meşhûr Kırk Bedel burada olub 
saray-ı mezkûr vaktiyle ma’mûr iken hademe ve uşaklar meskûn idi. 
Mevki’i bayır olub önünde bulunması bâ’is-i tesmiye olmuşdur. 

29- Saadeddin Mahallesi: 

İçerişehir‘de Meydan Kapusı’nm iç tarafında olub şarken Kurşunlu 
Mahallesi ve garben Meydan Kapusı ve cenûben Yeşilırmak ve şimâlen 
Kal'a-i Bâlâ ile mahdûddur. Kadîmen “Su-başı Musa Mülkü” yerinde 
olub 770 tarihine kadar ulemâdan Saadeddin Çelebi burada ikâmet itdiği 
münâsebetle tesmiye idilmişdir. Ahi Saadeddin Mahallesi nâmiyle 
mukayyed olan buraya elsine-i âmmede Ahi Saadeddin Mahallesi 
dinir./148/ 

Mû’mâ-ileyhin evlâdından kâtib-i divân-ı sultânî Sa’di Efendi 
878’de buraya bir mescid-i şerif ve zâviye binâ ve evkâfım tanzim itdiği 
gibi Amasya müflisi Mü’eyyed-zâde Ali Çelebi dahî civârmda 883’de bir 
mekteb inşâ ve eczâ vakf itmiş ve bunlar hayrâtı civârmda medfen-i 
mahsûslarında medfun olmuşlardır. Sa’di Efendi’nin zâviyesinde 
ta'âmiyesi var idi. 

30- Şamlılar Mahallesi: 

Kuş Köpriflnün taraf-ı şimâlinde olub şarken Yeşilırmak ve garben 
mezârlık ve cenûben Kal’a-i Bâlâ eteği ve şimâlen Bağçeler İçi bağlarıyla 
mahdûddur. Kadîmen Melik İsmail Danişmendî ikâmet itdiği münâsebetle 
“Danişmendli Mülkü” diye meşhûr iken 791 tarihinde Türklerden Mısır 
Hükûmdârı Melik Eşref Şa’bân ile çerkeslerden Melik Zahir Berkuk 

arasında zuhûr iden münâza’ât-ı dâhiliyede Melik Eşrefe müzâhir olan 
Şamlılar etrâfa hicret itmeğe mecbûr oldukları esnâda bir kısmı da 
Amasya’ya ilticâ itmiş ve bu mahalleye iskân idilmiş olduğu münâsebetle 
Şamlılar Mahallesi dinmişdir. 

Kuyûd-ı atîkada Şamlılar Mahallesi mukayyed ve elsine-i âmmede 
Şamlar Mahallesi nâmıyla meşhûrdur. Şu münâza’a ve muhâceret tevârih- 
i Arabiyye’de mufassal ve mezkûr olduğu halde Vâzıh Efendi‘nin 
“Mülûk-i Benî-i Ümeyye devrinde Amasya’ya gelen Şamlüar burada 
oturduğu münâsebetle Şamlılar Mahallesi nâmıyla meşhür olmuşdur” 
demesi garâ’ib-i vâzıhadandır./149/ 

Bu mahallede Melik Gâzi Beg’in câmi’i ve türbesi olduğu kayden 
müsbet olub avârız-ı gönyeden harâb olduğu cihetle Küçük Kapu Ağası 
İyas Ağa 900’de kâr-gîr bir câmi’-i şerif ve yanında bir minâre ve önünde 
bir medrese ve bir de mekteb inşâ ve evkâfım tanzim itmişdir. Büyük 
Kapu Ağası Hüseyin Ağa dahî bir medrese binâsıyla bu mahalleyi ihyâ 
itmişlerdir. 

31- Şamice Mahallesi: 

Gök Medrese civârmda ve kadîmen “Giidül Mülkü ” yerinde olub 
şarken Receb ve garben Gök Medrese ve cenûben Çıkrık Mahalleleri ve 
şimâlen şose yolu ile mahdûddur. Küçük Şamî dimek olan mi'mâr-ı 
meşhür Şemseddin Ahmed 30 Şamice 856 sâline kadar burada ikâmet itdiği 
münâsebetle Şamice Mahallesi dinmişdir. 

Mi'mâr mû’mâ-ileyh 847’de burada bir mescid-i şerif ve önünde bir 
çeşme ve yanında bir mekteb binâ ve evkâfım tanzim itmişdir. 
Mükerreren yandığından 1198’de Türidi-zâde el-Hâcc Ali Ağa 
müceddeden mescidi i’mâr ve medrese binâ ve evkâfım tertîb itmişdir. Bu 
mahallede Halfet Gâzi ile Kazasker İbrahim Efendi’nin birer medresesi ve 
pek çok / 150/ ümerâ ve kuzât ve ‘ulemânın türbeleri ve medfenleri vardır. 
Cümlesi karîben zikr olunur. 

32- Şehre Küsdü Mahallesi: 

Uzunyol Mezârlığfnm üstünde olub şark ve şimâl tarafları mezârlık 
ve garb ve cenûb tarafları da Karakaya etekleridir. Şehrin hâricinde bir 
mahalle gibi olub burada “Şehre Küstü ” dimekle meşhür olan Pir Sinan-ı 
Halveti hazretleri 957 sâline kadar ikâmet itdiği münâsebetle kuyûd-ı 


,0 Amasyada yek-diğerine mu’âsır iki mi’mâr-ı meşhür olub her ikisi de Şemseddin Ahmed 
Şâmî nâmiyle ma’rûf olduğundan aralarını tefrik için birine Şâmî Çelebi diğerine 
“Kiiçiik” ma’nâsım iş’âr iden Şamice Çelebi dinmişdir. 

atîkada “Şehre Kiısdü” nâm-ı diğer “Pîr Sinan Mahallesi” mukayyed ve 
elsine-i âmmede “Şârâ Kiısdü Mahallesi” dimekle meşhûr olmuşdur. 

Pîr-i müşârün-ileyh esnâ-yı va'zmda Amasya vâlisi Şehzâde Sultân 
Mustafa hakkında ba’zı ta'rizât ve mu'âhezâta cesâret eylediğine hiddet 
iden Şehzâde-i müşârün-ileyh bunu va'z ü nasîhatdan ve halkı meclis-i 
va'zma devamdan men' itmiş olduğundan Pîr hazretleri küsüb uhdesinde 
bulunan vezâ’ifı terk iderek bu mahallede ikâmet ve inzivâ itmişdir. Pîr-i 
müşârün-ileyhin ahbâsı bu mahallede bir zâviye ve yanında bir mescid-i 
şerîf ve çeşme binâ ve etrâfmda akârât inşâsıyla buraya vakf 
eylemişlerdir. El-yevm bunların mevki’i bile gâ’ib olub türbesi 1304’de 
bulunmuşdur. Yalnız çeşmesi mevcûddur. 

33- Savakea Mahallesi: 

Soğuk Pınar’m altında Amasya’nın müntehâ-yı şarkiyesinde kâ’in 
ve şarken Lokman Dağı ve garben dere ve cenûben Soğuk Pınar ve 
şimâlen Ahur Önü ile mahdûddur. Hulefâ-yı Safevîyeden /151/ Erzincanî 
Ahdurrahman Halveti hazretleri burada ikâmetle zâviyesi önünde çeşme 
ve altında ağaçdan ufak olarak Savak, Havud 31 yapdırdığı münâsebetle o 
havuda “Savakça” dinmiş ve mu’ahharen mahalleye alem-i mahsûs 
olmuşdur. El-yevm elsine-i âmmede “Saralıca Mahallesi” dinmekdedir. 
Şeyh Kırık, Şeyh Garik kaziyyesi gibi ba’zı zevât bu Savakca’yı da 
“Sevâdiye” şeklinde yazmış ve kuyûd-ı resmîyeye bu sûretle geçmişdir. 
Fakat bu yazış 980’den sonra hâdis olmuşdur. Kuyûd-ı atîkada Savakça 
Mahallesi mukayyeddir. Lisân-ı Arabîde “Serçe” ma’nâsma olan 
Sevâdiye ve “Karaltı” ve “bir şehrin köy-kendi” ma’nâsma olan Sevâd 
kelimelerinin bu mahalle ile münâsebeti anlaşılamaz. Bu mahallede 
Murad Ağa Mescidi ve Abdurrahman Medresesi ve Savakça Çeşmesi olub 
mescid-i şerifi 1029 hudûdunda Dergâh-ı âli çavûşânmdan Murad Ağa 
binâ itmişdir. Medrese karîben zikr olunacakdır. El-yevm bunlardan eser 
yokdur. Çeşme mevcûd ise de nâmı tebeddül itmişdir. 

34- Sofi-zâde Mahallesi: 

Gümüşlü-zâde Mahallesinin altında olub şarken Yakutiye ve 
garben ve cenûben Gümüşlü-zâde Mahalleleri ve şimâlen Yeşilırmak ile 
mahdûddur. Kadîmen Gıyaseddin Şâh Bahçesi /152/ yerindedir. Çelebi 
Sultân Mehmed Hân hazretlerinin mu’allim ve müsteşârı Sofi Bâyezid 


31 Çeşmenin altına vaz‘ idilen su teknelerine ağaçdan olursa “Savak”, taşdan olursa 
“Havud, Hafd” dinir. Bazan yek-diğeri imkânımda isti’mâl olunur. 

Çelebi-zâde Mahmud Çelebi bu mahallede ikâmet itdiği münâsebetle 
Sofi-zâde Mahallesi dinmişdir. 

835’de mû’mâ-ileyh Mahmud Çelebi bu mahallede bir mescid-i 
şerîf ve 843’de Yörgüç Paşa‘mn halîlesi Şâhbulâ Hâtûn bint Mustafa Beg 
bu mescidin yanında bir mekteb ve çeşme binâ ve her ikisi de evkâfmı 
tanzim itmişlerdir. Bu mahallede bir Kadiri Tekyesi olub karîben izâh 
olunur. Sultân Süleyman Hân Kânûnî vüzerâsmdan Sofu Mehmed Paşa bu 
mahallede tevellüd itmişdir. 

35-Sofular Mahallesi: 

Gedikli Kaya‘nm şark-ı şimâlî eteğinde olub şarken Pir İlyas 
Mezârlığı ve garben Gümüşlü-zâde ve şimâlen Yakutiye ve Mehmed Paşa 
Mahalleleri ve cenûben Balus Kayası etekleri ile mahdûddur. Bu mahalle 
kadîmen “Behrâm Şâh Mülkii ” dimekle meşhûr olub hazret-i Pir İlyas ve 
Abdurrahman Çelebiler devrinde meşhûr dokuz kadar sofilerin ikâmetgâhı 
olduğu münâsebetle Sûfîler Mahallesi dinmişdir. Bu mahallede Emir 
Mübarüziddin Behramşah bir mescid-i şerîf ve çeşme binâ itmişdir. Buna 
Behramşah Mescidi dinir. Ba’dehû Gümüşlü-zâde Hâce Çelil Çelebi bu 
mahallenin başında yüksek bir mevki'de hazret-i Pir için bir zâviye-i âliye 
binâsıyla Pir Abdurrahman Çelebi devrinde kasr-ı sofıyân tesmiye 
idilmişdir./153/ 

Ba’dehû Sultân Bâyezid Hân-ı sânî devrinde beglerbegilerden Hâcı 
Sinan Beg-zâde Abdullah Paşa 890’da kâr-gîr ve gâyet metin bir câmi’-i 
şerîf ve şark tarafında bir minâre ve önünde bir medrese ve dârü’l-kurrâ 
binâ eylediğini müte’âkib irtihâl eylediğinden mahdûmu defderdâr Abdi, 
Abdulkerim Beg 907’de evkâfmı tanzim itmişdir. 

Bu câmi’-i şerîf Sûfîler caddesi üzerinde olub yüksek olduğu 
münâsebetle taş merdiven ile çıkılır. Merdivenin önünde bulunan kapunm 
iç tarafı câmi’-i şerifin ön havlısı olub üstü kubbe ile mestûrdur. 
Cenâhlarmda ikişer oda olub medresesi bu odalardır. 

Bu havlı önünde yine taş merdiven olub cesîm kapusundan câmi’-i 
şerife girilir. Cebhesi siyah taşdan masnû’ olub kapusı üzerinde şu kitâbe 
vardır: “'Amera Dârü’l-hadîs Abdullah Paşa bin el-Hâcc Sinan 
af a ’llahu an-hüma fî-eyyâmi Sultân Bâyezid 'azze nasrahu fî-sene tis'in 
ve semâni mi'e” Şu kitâbenin delâleti üzre bu câmi’-i şerîf ve medrese 
Darü’l-hadîs olmak üzere binâ idilmiş ve 907 tarihli vakfiyesinde dahî bu 
cihet musarrah bulunmuşdur. 

36- Acem Ali Mahallesi: 

Uzunyol müntehâsmda olub şarken Çırakçı ve Pervâne Beg ve 
garben Çeri-başı ve cenûben Dârü’s-Selâm ve şimâlen Hâce Süleyman 
Mahalleleriyle mahdûddur. Meşâhir-i a’yândan Hâce el-Hâcc Acem Ali 
Ağa 880 tarihine kadar burada ikâmet itdiği münâsebetle tesmiye 
idilmişdir. 

Hâce-i mû’mâ-ileyh bu mahallede hânesi önünde bir çeşme ve 
yanında bir mekteb ve ahfadından Bâlî Beg bin Mustafa Çelebi bin Hâce 
Acem Ali Ağa 917’de kâr-gîr bir câmi’-i şerif ve şark tarafında bir minâre 
binâ ve evkâfım tanzim itmişdir. Bu câmi’i yapan mi'mâr Mahmud Çelebi 
olduğu yan penceresi üzerinde ve yapdıran Bâlî Beg olduğu kapusı 
üzerinde mahkûkdur. 

Kitâbe şudur: “umire hazâ el-Mescid el-mübarek Bâlî Beg fî-sene 
seb’a aşr ve tis’a mi’e”. Şu kitâbenin âhir tarafı bir mikdâr kırılmış 
olduğu cihetle Bâlî’nin nısf-ı a’lâsı kırıkdır. 917’de tescil idilen 
vakfiyesinde ismi muharrerdir. Bu câmi’-i şerîf mükereren ta'mîr idilmiş 
ve 1271’de yanmış olub minâresi hedm idildiğinden Yanık Minâre 
nâmıyla meşhûr olmuşdur. 

37- Fethiye Mahallesi: 

Kubâ’nm altında olub şarken dere ve garben Hâcı Hamza ve 
cenûben Kubâ ve şimâlen Kılıççı Mahalleleriyle mahdûddur. Burası 
kadîmen “Fetih Gâzi Miilkii” nâmiyle mukayyed olub ba’dehû Fethiye 
dindiğine göre Amasya muhâfızlarmdan Fetih Gâzi burada ikâmet itdiği 
anlaşılmakdadır. Vâzıh Efendi “Re ’sü ’l-Menâbir 2 tarafından ibtidâ bu 
mahalle feth idildiği cihetle tesmiye idilmiş ” olduğunu yazıyor. 

Bu mahallede Fethiye Câmi’i nâmiyle meşhûr bir câmi’-i şerîf olub 
hey-et-i hâzırası kilisâdan muhavvel olduğunu göstemıekdedir. 510 
hudûdunda Fetih Gâzi tarafından câmi’-i şerife tahvil idilmiş olduğuna 
ismi delâlet ider. 1057 zelzelesinde musâb olduğundan Fethiyeli Mustafa 
Sıdkı Paşa ta'mîr ve hemşiresi olub Can Mirza Paşa‘nm halîlesi olan Ayşe 
Hânım ile evkâfım mülken ve nakden tanzim itmişlerdir. 1048’de kürsi 
şeyhi el-Hâcc Haşan Efendi emlâk ve nukûdunu bu câmi’e vakf ve ta'mîr 
idildiği gibi 1191 ’de mütevelli el-Hâcc Ali Ağa dahî ta'mîr itdimıiş ve 
1300’de mütevelli İnce-zâde el-Hâcc Mehmed Arif Efendi dahî ta'mîr ve 
garb tarafına kâr-gîr bir minâre ilâve eylediği esnâda zuhûr iden bir 
mermerin üzerinde kitâbe-i mahkûke görülmüş ve yedinci kurûn-ı milâdî 

32 Amasya’yı son defa olarak kat’iyyen feth iden Danişmend Alımed Gâzi olduğu târihen 
muhakkakdır. Vâzıh Efendi’nin Re’sü’l- Menâbir didiği bu zât olmalıdır. 

evâ’ilinde Bizans İmparatorlarından Fukas‘m kızı Prenses İlina tarafından 
yapdırılmış olduğu haber virilmişdir. 

Amasya kadısı “Molla Beglik” dimekle meşhûr Muslihî-zâde 
Abdurrahman Çelebi bu mahallede bir hamam inşâ idüb mahdûmu 
Kazasker Molla Vildan Mehmed Çelebi dahî hamamın üstünde bir 
medrese binâ iderek bunun mahdûmu kuzâtdan Abdurrahman Çelebi 
912’de hamamı vakf itmişdir. Hamam ve medrese “Kadı Hamamı” 1156/ 
ve “Kadı Medresesi” nâmiyle ma'rûf olub medrese tamamen münderis ve 
yeri de gâ’ib olmuşdur. 

38- Kubâ Mahallesi: 

Kâfin zammıyla Köşk Kayası altında yüksek bir mevki'dedir. 
Şarken dere ve garben yol ve cenûben Köşk Kayası ve şimâlen Fethiye 
Mahallesi ile mahdûddur. Buranın kadîmen ismi Kubâlu Mahallesi olub 
Sâdât-ı Hüseyniyyeden ve Fergana Eyaleti dâhilinde kâ’in Kubâ kasabası 
ahâlîsinden Amasya’da “Kııbâlıı Şeyh” dimekle meşhûr Cemâleddin 
Hüseyin bin Mehmed el-Fergânî el-Kubâvî 810 tarihine kadar burada 
sâkin olduğu münâsebetle Kubâlu Mahallesi ba’dehû Kubâ Mahallesi 
dinmişdir. 

Seyyid-i müşârün-ileyhin hafidi eş-Şeyh Hüsâmeddin Hüseyin el- 
Halvetî 857’de bu mahallede bir medrese ve yanında bir câmi’-i şerif ve 
çeşme ve kendisine bir türbe binâ ve evkâfım tanzim itmişdir. 1079’da 
câmi’i ve medrese harâb olduğundan Amasya mütesellimi Kubâlı Abdî 
Beg 1080’de müceddeden câmi’-i şerifi ve oğlu Mehmed Paşa dahî 
1105’de medreseyi i’mâr ve mekteb ilâve itmişdir. 

39- Karatay Mahallesi: 

İçerişehir‘de olub şarken Câmi’-i Enderûn ve garben Kurşunlu ve 
cenûben Hâtûniye Mahalleleri ve şimâlen dağ ile mahdûd ve kal’a dizdârı 
ve Amasya muhâfızı olan ümerâ-yı Selçukîyyeden Celâleddin Karatay 
nâmına mensûbdur. Bu mahallenin cihet-i garbiyyesi “Yağıbasaııîye” 
dimekle meşhûr olub /157/ burada İmad-zâde Mabmııd Çelebi 807’de bir 
zâviye ve dârü’l- ziyâfe ve 941’de eş-Şeyh Hayreddin Hızır Efendi bir 
mescid-i şerif ve yanında fiıhûl-ı ‘ulemâdan Aymtâbî Kara Osman Efendi 
1148’de bir ders-hâne binâ ve herbiri evkâfım tanzim itmişdir. Mescid-i 
mezkûr “Şeyh Mescidi” nâmıyla meşhûr olub ahfâdmdan ikinci eş-Şeyh 
Hızır Efendi 1058’de tecdîd ve evkâfım tevsi’ itmişdir. 



AMASYA TARİHİ 


85 


40- Kazancı Mahallesi: 

Kuyûd-ı atîkada Kazancı Doğan Mahallesi nâmiyle mukayyed olub 
Serrâc-hâne Mahallesi üstünde kâ’in ve şarken Kocacık ve garben Boza- 
hâne ve cenûben Hâce Süleyman ve şimâlen Serrâc-hâne Mahalleleriyle 
mahdûddur. Kadîmen Şehinşâh Bağçesi yeri olub 856’da sekbân- 
başılıkdan ma'zûlen Amasya’ya gönderilmiş ve burada ikâmet itmiş 
olduğu münâsebetle nâm ve şöhretiyle tesmiye idilmişdir. Nâm-ı kadîmi 
Kaya Paşa Mahallesidir. 

Bu mahallede Kaya Paşa‘nm 805’de binâ eylediği bir hamamı ve 
mektebi olub 890’da Büyük Kapu Ağası Hüseyin Ağa kebîr bir bedestân 
ve yanında Kızlar Ağası Firuz Ağa dahî diğer bedestân ve bunun 
cenûbunda Kilârî Selim Ağa dahî yine 890’da kâr-gîr bir câmi’-i şerîf ve 
yanında bir minâre binâ ve her biri evkâfım tanzim itmişlerdir. Câmi’-i 
şerifin kapusu bâlâsında şu beyitler mahkûkdur: 

Bâreka ’ilah eyyuhe ’l-mescid 

Aceze ’l-aklıı an-menâkıbike 

Benâk-ı hazretü Selim Ağa 

Sahib ’ül-minnetü li-vahibike /158/ 

Ve efâze ’r-Rahmanu târîha 

Reffa ’a ’l-ilâhu şe ’ne sâhibike 

Şu tarih-i tamnun delâlet eylediği 890’da câmi’-i şerifin binâsmı 
itmâm idüb 900 tarihinde vakfiyesini tanzim itdiği sicillât-ı şer’iyeden 
müstebândır. Fakat elsine-i âmmede ve ekser kuyûd-ı müseccelede Kilârî 
Süleyman Ağa Câmi’i nâmıyla meşhûr ve mukayyed olduğuna bakılırsa 
kayd-ı mahkûkda görülen Selim Ağa ta’biri; Süleyman Ağa lafzının vezn- 
i mısra’a sığmadığı cihetle ihtiyâr idilmiş olduğu ihtimâli vârid-i hâtır 
olur. Kaya Paşa harâb hamamının üstünde harâb olarak görülen mescîd-i 
şerîf, fuzalâdan Molla Bahşî Halîfe hazretlerinin binâ-kerdesi olub 823’de 
vakfiyesini tanzim itmişdir. 

41- Kamerüddin Mahallesi: 

Meydan Köprü‘nün şimâlinde olub şarken Ahî Sabukuddin ve 
garben Hekim Çelebi Mahalleleri ve cenûben Yeşilımıak ve şimâlen dağ 
ile mahdûddur. Amasya vâlisi Mübarüziddin Halîfe Alp hıdmetinden 
neş’et iderek ümerâdan olan Kamerüddin el-Hâdim 641 hudûduna kadar 
burada ikâmet itdiği münâsebetle Kamerüddin Mahallesi dinmişdir. 

Burada Emir İmâdüddin Sülü Beg‘in bir mescidi ve hamamı olub 
1079’da harâb olduğundan Amasya mütesellimi el-Hâcc Ali Ağa tecdîd 
ve 1143’de muhterîk olduğundan a’yândan Sancı-zâde el-Hâcc Haşan Ağa 
ta'mîr itdirmişdir. İrmak kenarında /159/ ümerâdan Ebubekir Beg‘in 
kerîmesi Fahrü’n-nisâ Hâtûn 914’de bir mescid-i şerîf ve yanında bir 
mekteb binâ ve evkâfım tanzim itmişdir. 

42- Kocacık Mahallesi: 

Uzun Mustafa Mahallesi altında olub şarken Selağzı ve garben 
Kazancı ve cenûben Uzun Mustafa ve şimâlen Serrâc-hâne Mahalleleriyle 
mahdûddur. Burada “ Kocacık” dimekle meşhûr Hâce el-Hâcc Ahmed 
Çelebi ikâmet ve 871’de bir mescid-i şerîf ve mekteb ve çeşme binâ itdiği 
münâsebetle tesmiye idilmişdir. 

Bu mescid-i şerîf mükerreren tecdîd idilmiş ve Hâcı Beg-zâde 
Mehmed Beg 1071’de bu câmi’i i’mâr ve vakf-ı akâr idüb yine yanmış 
olduğundan 1230’da tüccârdan Benderli el-Hâcc Feyzullah Ağa 
müceddeden binâ ve ihyâ iderek kıble tarafında bir medrese ve yanında 
bir mekteb inşâ ve evkâfım tanzim eylemişdir. Meşâhir-i evliyâdan 
İğneci-zâde eş-Şeyh Safıyyüddin Mabmııd el-Halvetî hazretlerinin türbesi 
bu mahallededir. 

43- Kurşunlu Mahallesi: 

İçerişehir‘de Yukarı hamamın civâr-ı garbiyesinde olub şarken 
Karatay ve garben Ahî Saadeddin Mahalleleri ve cenûben Yeşilırmak ve 
şimâlen dağ ile mahdûddur. Bu mahalle Yağıbasaniye olub mülük-i 
Danişmendiye’den Yağıbasan Gâzi burada bir hân-ı cesîm binâ iderek 
“Hân-ı Yağıbasan” diye 560 /160/ tarihinden beri meşhûr olmuş ve 
mu’ahharen ahfâdmdan Cemal Gâzi Beg ta'mîr ve üzerini kurşun ile setr 
eylediğinden “Kurşunlu Hân” dinmiş ve ba’dehû hân lafzı hazf olunarak 
Kurşunlu nâmı bu mahalleye alem olarak kalmış olduğu kuyûd-ı atîka 
tetebbu’âtından anlaşılmışdır. 

Sultân Mes’ûd-ı Selçukî sarayı bu mahallede olub mu’ahharen 
kuzâtdan Al-i Mes’ûda intikâl itmekle bunlardan Alaeddin Ali Çelebi bin 
Ebu’l-Kâsım Ahmed bin Mes’ûd ırmak kenarında 840’da bir mescid-i 
şerîf ve önünde bir çeşme binâ ve evkâfım tanzim itmişdir. Eşkiyâ 
vak’asında yandığından 1047’de Amasya’ya gelen sadr-ı esbâk Bayram 
Paşa müceddeden ihyâ ve evkâfım tevsi’ itmişdir. “Yukarı Hamam” 
dimekle meşhûr hamam bu mahallenin başında olub Sultân Mes’ûd 
Selçukî âsârmın Amasya’da bulunan bakâyâsmdan ma’dûddur. Bu dahî 
evkâf-ı Hâtûnîyedendir. 

44- Kılıçcı Mahallesi: 

Burma Minâre Câmi’-i şerifinin kıble tarafında olub şarken dere ve 
garben Pervâne ve Çırakcı ve cenûben Fethiye ve şimâlen Uzun Mustafa 
Mahalleleriyle mahdûddur. Kadîmen Kılıç Mahallesi ve ba’dehû 
“Cemûdar Mahallesi” dimekle meşhûr ve mukayyed iken Sultân Selim 
Hân-ı evvel ümerâsından Kılıççı Yusuf Beg bu mahalleden zuhûr ve 
iştihâr ve 917’de dere kenarında bir mescid-i şerif inşâ ve evkâfım tanzim 
itdiği münâsebetle Kılıççı Mahallesi dinmişdir. /161/ 

45- Kübceğiz Mahallesi: 

Karakaya‘nm eteğinde olub şarken Uzunyol Mezârlığı ve garben 
Çıkrık Mahallesi ve cenûben dağ ve şimâlen Receb ve Üçler 
Mahalleleriyle mahdûddur. Bu isim kuyûd-ı atîkada Gökçeğiz Veled-i 
Suruk ve mahalle de Gökçeğiz Mahallesi nâmiyle mukayyed olduğuna 
binâ’en Kübceğiz, Gügcegiz isminden galat olduğu muhakkakdır. 

Bu Kübceğiz dediğimiz zât, Salur kabilesinden ve Sultân Mes’ûd-ı 
Selçûkî ümerâsından Bahaeddin Gökçeğiz olub 575 talihlerine kadar bu 
mevki’de ikâmet itdiği münâsebetle tesmiye idilmişdir. 

Bu mahallede ümerâ-yı Selçûkîye’den sâhib-i a’zam 
Mühezzibüddin Ali, dâmâdı Hüsameddin Kepük Selgurî 33 660 hudûdunda 
bu mahallede muhtasar bir mescid-i şerif binâ idüb Kepük Mescidi 
dinmişdir. Ba’dehû bu mescidi 800 hudûdunda Davud Beg tecdîd ve 
evkâfım tanzim ve yanında bir mekteb ilâveten inşâ idüb 957’de Ali 
Çelebi bin Mansur Çelebi ve 1108’de mütevellisi el-Hâcc Abdulkadir Ağa 
ve ba’dehû bunun hafidi Hâfız el-Hâcc Mehmed Ağa müceddeden 
yapdımıışlardır./162/ 

46- Köprübaşı Mahallesi: 

Alçak Köprü‘nün cihet-i cenûbîyesinde olub şarken Serrâc-hâne ve 
garben Eski Kethüdâ ve cenûben Kazancı Mahalleleri ve şimâlen 
Yeşilırmak ile mahdûddur. Mezkûr köprünün başında olduğu münâsebetle 
tesmiye idilmişdir. Köprünün baş tarafında esbâk Anadolu vâlisi Ömer 
Paşa-zâde el-Hâcc Osman Beg 1161’ de bir mescid-i şerif binâ ve evkâfım 
tanzim idüb evlâdı hüsn-i idâre eylediyse de mu’ahharen bakılmadığından 
harâb olmuş ve 1300’de Amasya nâ’ibi Vidînî-zâde el-Hâcc Mehmed 
Emin Efendi bu mescidi pek mükemmel ve latif bir sûretde tecdîden ihyâ 
itmişdir. 

Mû’mâ-ileyh el-Hâcc Osman Beg bu mahallede bir Dârü’l-hadîs ve 
kütüb-hâne ve çeşme binâ iderek nâmını ibkâ itmişdir. Mû’mâ-ileyhin 

33 Ikdü’l-Cümân’da Pervane Mu’inüddin Süleyman’ın hemşiresi zevci Hüsameddin 
Kebâvükü’r-Rümî diye mestûr olan zât bııdur. 

hânesi ittisâlinde yan yana iki hamam olub “Alaca Hamamı” dimekle 
meşhûr olmuş ve 875 tarihine kadar Alaca Yahya Beg bin Ya’kub Şâh 
Çelebi tasarrufunda kalmışdır. Köprünün res’-i şimalisinde bulunan 
hamam Amasya hükümdârı Şehinşâh-ı Selçukî âsârmdan olduğu 
mukayyed ise de bu iki hamama dâ’ir bir sarâat görülemedi. 

Bu iki hamamın vaz’iy etlerine ve Alçak Köprü Hamamı 
seviyesinde bulunduklarına bakılırsa âsâr-ı Selçûkîyeden oldukları 
anlaşılır. Mîr-i mû’mâ-ileyh Yahya Beg Amasya emiri Şâdgeldi Paşa 
ahfadından olduğu ve hamamların da bunun tasarrufunda irsen bulunduğu 
/163/ mülâhaza olunursa bunların da paşa-yı müşârün-ileyh âsârmdan 
olması lâzım gelirse de bu iki hamamın Amasya’da mevcûdiyeti Şâdgeldi 
Paşa’nm tevellüdünden mukaddem olduğu; müşârün-ileyhin âsârmdan 
olduğunu anlatır. Bu hamamlar el-Hâcc Osman Beg’in evkâfmdandır. 

47-Gök Medrese Mahallesi: 

“Kılıçarslan Türbesi” dimekle meşhûr Torumtây Türbesi şarkında 
olub şarken Şamîce ve cenûben Şeyh Kırık Mahalleleri ve dağ ve şimâlen 
Yeşilırmak ve garben yol ve mezârlık ile mahdûddur. Kadîmen Güdül 
Mülkü olub Güdül Mahallesi dinir idi. 665’de Amasya vâlisi beglerbegi 
Emir Seyfeddin Torumtây bu mahallede câmi’i ve medrese binâ iderek 
Medresesi Gök Medrese nâmiyle meşhûr olduğundan mahalleye alem-i 
mahsûs olmuşdur. 

Medreseyi hâvi olan câmi’-i şerifin cebhesi gâyet masnû’ olub taş 
üzerinde kabartmalı çiçekler şâyân-ı temâşâdır. 

Ön tarafı yüksek olduğu münâsebetle iki taraflı taş merdiveni ve 
kapusı önünde sofası ve siyah mermerden yapılmış gibi gâyet metin bir 
sûretde pây-dâr olan bedi’î ve musanna’ tahta kapusı vardır. Kapunm orta 
sütununda mahkûk olan “amel-i Ebû Müslim Kalincar” ibâresinden 
mi'mâr-ı meşhûr Ebu Müslim Kalincar tarafından yapıldığı 
anlaşılmakdadır. 

Kapıdan içeri girildikde üzeri kubbeli vâsi’ bir boşluk olub /164/ 
kapunm iki tarafında birer oda ve sol cenâhmda azîm bir türbe ve bu 
türbenin altında taş merdiven ile inilir, derin bir oda müşâhede 
olunmakdadır. Bunlara dâ’ir izâhat medâris ve türbeler bahsinde zikr 
olunur. 

Şeklen murabba’ olan boşluğun önünde diğer bir kapudan câmi’-i 
şerife girilir. Bu câmi’-i şerîf cesîm taşlardan binâ idilüb kapusı üzerinde 
kitâbesi sökülmüş olduğundan 1316’da mütevelli Gürcü-zâde Mehmed 
Necib Beg tarafından ta'mîr idildiğine dâ’ir bir kitâbe konmuşdur. 
Karşısında Torumtây merhûmun türbesi vardır. 

Tevliyeti, vâkıf müşârün-ileyhin hayatında hafidi Emir Celaleddin 
Mehmed Pervâne Beg bin Emir Miibarüzüddin Musa‘ya ve evlâdına 
tahsis idilmişdir. 

Bu mahallenin şimâlinde bağçe içinde ümerâ-yı Osmaniyye’den 
“Bayram Beg-zâde Melik Gazi Beg” dimekle meşhûr Melikü T ümerâ 
İsmail Beg 819’da bir zâviye binâ ve evkâfım tanzim iderek tevliyeti 
evlâdı tarafından idâre idilmiş ve tekye şeyhi ve mütevellisi olan Sünbül 
Mehmed Efendi 1245’de bir mescid-i şerif ilâve itmişdir. 

Bu zâviyenin ittisâl-i garbisinde ve vüzerâ-yı Osmaniyye’den 
Atabeg-zâde Yörgüç Paşa bir dâ’ire-i mahsûsa içinde gâyet musanna’ 
cebhesi mermerden ve etrâfı kızılca taşdan ufak ve dil-nişîn, son derece 
metin bir câmi’-i şerif ve şark tarafında bir minâre ve kapunm yan / 165/ 
tarafında kendisine ve evlâdına mahsûs bir türbe ve karşısında bir imâret- 
hâne ve câmi’-i şerifin iki tarafında hücerât-ı erba’ayı müştemil bir 
medrese binâ ve bunları 834’de ikmal itmişdir. Kapusı bâlâsında kızıl 
mermer üzerinde ve yeşil çiçek ile müzeyyen, gâyet musanna’ olarak şu 
ibâre-i Arabiyye mahkûkdur: 

“Enşe’e hazihi’l imârete’l-miibârekete’l-mensûbete ile’l-fukarai 
ve ’l-mesâkin fı-eyyâmi ’d-devleti ’s-sultâni ’l-a ’zam ve ’l-hâkâni ’l- 

mıı’azzam Gıyâsu’d-dîn ve’d-dünya ebi’l-Feth Sultân Murad bin el- 
Merhûm es-Sultân Muhammed el-müştehir bi-ibni Osman halada’llahii 
Sultânehü el-Emîrû’l-Kebîr ve’l-vezir’iil-hatir Celalli’d-devleti ve’d-din 
Yörgiiç Paşa bin Abdullah el-Atabegi fi-seneti erbaa ve selâsine ve 
semâne mi’e” 

Şu hayrâtm vakfiyesi 840 tarihinde tanzim idilmiş olub câmi’-i 
şerifin taraf-ı garb-ı cenûbîsinde şose yoluna karîb bir mevki’de gâyet latif 
ve ufak bir hamamı olub “Çardaklı Hamam ” dimekle meşhûrdur. Bu da 
mevkûf olub 1296 tarihine kadar ma’mûr olduğu halde bu sene ırmağın 
tağyanmdan külhânî ve yanları rahne-dâr olduğundan cüz’î bir himmetle 
i’mârı kâbil iken o himmet-i cüz’iyeyi derîğ iden hükûmet-i mütâlaka 
zamanında mu’attal bir halde kalub menâfı-i vakfiye heder olmakdadır. 

48-Gümüşlü-zâde Mahallesi: 

Selağzı’nm cihet-i şarkiyesinde olub şarken Yassı Kaya ve Sûfîler 
Mahallesi ve garben ve cenûben Selağzı ve dere ve şimâlen Sofı-zâde 
Mahallesi ile mahdûddur. Sultân /166/ Mes’ûd-ı Selçukî Şehzâdesi Sultân 
Gıyaseddin Mehmed Şâh bu mahallede ikâmetle Gıyaseddin Şâh Mülkü 
dinmiş ve 927 tarihine kadar Amasya emiri olan Gümüşlü-zâde Taceddin 

Mahmud Çelebi‘ye nisbetle kuyûd-ı resmîyede Gümüşlü-zâde Mahallesi 
nâmıyla kayd idilmişdir. 

Bu mahallenin yüksek bir mevki’inde müşârün-ileyh Gümüşlü-zâde 
Taceddin Mahmud Çelebi 725’de bir câmi’-i şerif binâ iderek 727’de 
evkâfım tanzim itmiş ve hafidi Şemseddin Ahmed Çelebi Helkıs 
Bağçesfni vakf eylediği sırada bu câmi’-i şerife Taciye Câmi’i dindiği 
805’de tanzim idilen vakfiyesinde görülmüşdür. 

818’de zelzeleden musâb olduğundan Gümüşlü-zâde Ahmed Paşa 
ta'mîr idüb ba’dehû yandığından Ahmed Paşa-zâde Defderdâr Ahmed 
Beg ibn Abdullah Beg 890’da müceddeden kâr-gîr olarak ihyâ ve garb 
tarafında bir minâre binâ ve evkâfım tanzim itmişdir. Kapusı bâlâsında 
mermer üzerinde şu kitâbe-i farisiyye mahkûkdur: 

Şod temam in mescid-i cami’ be-tevfik-i Huda 

Der zaman-ı Padişalt-ı âdil-i dâniş-pezir 

Ibtidâ-yı in binâ bâ-iıâyr-ı Ahmed Beg be-hân 

Lik târîheş bııd kâd tenime cârni ’-i kebir. 

Eşkiya vak’asında 1011 ’de yanmış olduğu cihetle bu Ahmed 
Beg’in /167/ ahfâdmda mîr-i mîrân Şemseddin Paşa tecdîd ve ba’dehû 
1099’da Gümüşlü-zâde İbrahim Paşa ta'mîr ve evkâfım tevsi’ ve ba’dehû 
bir kaç defa zelzele ve 1133’de harîk vuku’ıyla muhterîk olduğundan 
mütevelli el-Hâcc Mustafa Ağa 1134’de tecdîden binâ itmişdir. 

1238’de a’yândan Raht-van Paşa-zâde el-Hâcc Ali Beg va’ziye 
ihdâs ve dükkânlarını bu câmi’in kürsî şeyhliğine vakf itmişdir. Bu 
dükkânlar Vâzıh Efendfnin ahfâdı elinde vakf olmak üzere tasarruf 
idilmekdedir. Bu câmi’-i şerifin kıble tarafında Fatma Hâtûn bir medrese 
binâ idüb 1158’de evkâfım tanzim itmişdir. 

Çukurbağçe‘de Defderdâr Şemseddin Paşa bir mescid-i şerif binâ 
ve 1023’de akârâtmı vakf ve Selağzmda Ali Paşa 916’da bir mekteb inşâ 
ve evkâfım tanzim ve 1100’de Gümüşlü-zâde İbrahim Paşa dahî Sel 
ağzında Gümüşlü-zâde Muhyiddin Mehmed el-Halvetî Türbesi önünde bir 
çeşme ve çarşı içinde Topcu-zâde el-Hâcc Abdurrahman, Abdi Ağa 
1218’de bir câmi’-i şerif ve önünde bir çeşme binâ ve dükkânlarını vakf 
itmişdir. 

Bu câmi’-i şerife Eğri Câmi’i dinir. 

49-Mehmed Paşa Mahallesi: 

Tımâr-hâne‘nin şark tarafında olub şarken Pirincci ve Yakutiye ve 
cenûben Ya’kub Paşa Mahalleleri ve şimâlen Yeşilımıak ile mahdûddur. 
Kadîmen Doğrakiye Mahallesi nâmıyla meşhûr olub /168/ 890 tarihinden 
i’tibâren Mehmed Paşa Mahallesi dinmeye başlamış ve Doğrakiye nâmı 
yalnız medreseye alem olarak kalmışdır. 

Bu mahallede Amasya vâlisi Nureddin Toğrak 631’de ımıak 
kenarında bir mescid-i şerif ve ittisâl-i cenûbîsinde kendisine mahsûs 
gâyet metin bir türbe binâ itmişdir. Kapusı bâlâsında şu ibâre-i Arabiyye 
mahkûkdur: “Emere bi-imâreti haze’l-mescid’il-mübârek fî-eyyâmü’d- 
devleti’s-Sultâni’l-mu’azzam Şahin şâhi’l-a’zam mâliki rikâbVl-ümem 
Alâu’d-diinya ve’d-din Ebu’l-Feth Keykubâd bin Keyhüsrev Burhanü 
emiri’l-mü 'minin Hâcı Toğrak emir-i şikâr sene ihdâ ve selâsine ve sitte 
rni’e” 


Amasya vâlisi Şehzâde Sultân Ahmed‘in lâlâsı vüzerâdan Hızır 
Paşa-zâde Mehmed Paşa 900’de mescid-i şerifin şark tarafında yol 
üzerinde Yeşilırmağa nâzır bir mevki’de kâr-gîr bir câmi’-i şerif ve garb 
tarafında bir minâre ve önünde imâret-hâne ve medrese ve şark tarafında 
kendisine mahsûs türbe binâ ve bu hayrâtı cesîm bir dâ’ire ihâta itmişdir. 

Câmi’-i şerif; şarkdan garba doğru mustatil olub minberi gâyet 
musanna’ ve mermer üzerinde kabartmalı çiçeklerle müzeyyendir. Kıble 
tarafı cesîm bağçe olub önünde ufak bir şadırvânı ve cenâhlarmda birer 
maksûresi ve şimâle nâzır iki kapusı vardır. Orta kapusı cesîm ve 
mermerden mesnu’ olub üzerinde şu ibâre-i arabiyye mahkûkdur: / 169/ 

“Enşe ’e hâzihi ’l-imârete ’l-miibârekete Jî-eyyâmi ’d-devleti ’s- 
sııltâni’l-a’zam Bâyezid Hân ibn Muhammed Hân Halleda’llahü 
sultânehu vezirii’l-kebîr Muhammed Paşa zide kadruhu fi-târîhi 
Muharrem senete tis’a mi’e” 

Bu câmi’-i şerifin cenûb tarafında Paşa-yı müşârün-ileyh bir 
zâviye-i Halvetîye binâ idüb bunların evkâfım tanzim itmişdir ve Yörgüç 
Paşa-zâde Mustafa Beg 840’da bu câmi’-i şerifin garb tarafında bir 
hamam-ı latîf ve 910’da kıble tarafında Oruç Beg bir çeşme ve 987’de 
kuzâtdan Hayreddin Efendi bir mescid-i şerif ve hamamın şark tarafında 
1071’de eş-Şeyh Mehmed Ağa bir dârü’l-kurrâ ve bundan evvel Nuh Beg 
diğer bir dârü’l-kurrâ ve 1257’de Ahıshalı Müfti-zâde Ali Efendi Mehmed 
Paşa dâ’iresinin şark kapusı içinde türbesi yanında bir medrese ve 1308’de 
ahfâdmdan mütevelli Mehmed Beg garb tarafında yol üzerinde diğer bir 
medrese binâ ve evkâflarmı tanzim itmişlerdir. 

50 ve 51- Helkıs Mahallesi: 

Alçak Köprü‘nün cihet-i şimâliyesinden Kuş Köprü üzerinde Leğen 
Kaya‘ya kadar mümtedd bir tül üzerinde olub şarken ve cenûben 
Yeşilırmak ve garben Saray Mahallesi ve şimâlen Harşene Dağı ile 
mahdûddur. A’yân-ı Rûmiye’den Halkıs kable’l-feth burada ikâmet idüb 
şark tarafı, bağçesi ve garb tarafı da hânesi olduğu münâsebetle nâmı 
kalmış ve ba’dehû tahfîfen Helkis dinmişdir./170/ 

Bu mahalle kadîmen iki kısma münkasım olub Hükümet 
Köprüsü’nün cihet-i garbiyesinde bulunan Sa’at-hânenin önüne kadar 
Sade Helkis Mahallesi ve buradan Leğen Kaya‘ya kadar olan tarafa dahî 
Bağ-ı Helkis Mahallesi dinir. Sabık Amasya Meb’ûsu İsmail Ha kk ı Paşa 
Sade Helkis Mahallesi’nde tevellüd itmişdir. 

690 hudûdunda Hâce Muhibüddin Mevdûd Ziyârî bu mahallede bir 
mescid-i şerîf ve yanında bir dârü’l-ilm binâ itdiği kayden sâbit ise de 
hangi tarafda olduğu bilinemedi. Bağ-ı Helkis‘in nısf-ı şarkîsi 'umûmen 
Gümüşlü-zâde Şemseddin Ahmed Paşa bin Bedreddin Mahmud Çelebi 
tarafından 805’de vakf idilmişdir. Tâciye Câmi’i ya’ni Gümüşlü-zâde 
Câmi’i evkâfmdandır. 

Bu bağ-ı Helkis Mahallesinde 1018’de Çavûşan-ı dergâh-ı âlîden 
Mustafa Ağa bir mescid-i şerîf ve yanında bir mekteb binâ ve evkâfmı 
tanzîm iderek ahfâdı Hâcı Efendi-zâdelerden el-Hâcc Ali Ağa ba’dehû el- 
Hâcc Ahmed Ağa müceddeden ta'mîr itdimıişlerdir. Bu mescid-i şerîfm 
cihet-i garbiyesi 'umûmen Kapudan-ı Derya Hâfız Ali Paşa-zâde el-Hâcc 
Ahmed Mikdâd Paşa‘nm hâne ve bağçesi iken 1281’de Amasya 
mutasarrıfı Ziya Paşa İzzed ve Nuri Beglerden iştirâ idüb yerine gâyet 
mükemmel bir hükümet konağı ve arkasında dağ kenarında bir hapis- 
hâne-i 'umûmî ve Paşa’nm selamlığını Belediye dâ’iresi ve fevkânîsini 
telgraf-hâne yapdımıış ve 1312’de Belediye Bağçesi şarkında bir polis 
dâ’iresi de ilâve idilmişdir. /171/ Mutasarrıf müşârün-ileyh, Bağ-ı Helkis 
ile Sade Helkis arasında hadd-ı fâsıl olan kaya üzerinde 'umûmen şehre 
nâzır bir mevki’de cesîm bir sa’at kulesi inşâ ve şerefesine mürebbi’ ve 
cesîm üç cebheli büyük sa’at vaz’ itdirmiş olduğu efkâr-ı 'umûmîyeyi 
ikâza bir vesile olmuşdur. Bu sa’at-hânenin ittisâlinde 1312’de Belediye 
eczâ-hânesi ve bunun karşısında bir de evrâk mahzeni ihdâs idilmişdir. 

52-Yakutiye Mahallesi: 

Tımar-hâne‘nin garb tarafında olub şarken ve cenûben Gümüşlü- 
zâde ve şimâlen Mehmed Paşa Mahalelleri ve garben Yeşilırmak ile 
mahdûddur. Kadîmen Gıyaseddin Şâh Bahçesi yerinde olub ümerâ-yı 

Osmaniyye’den Sinaneddin Yakut Paşa burada ikâmet itdiği münâsebetle 
mû’mâ-ileyhin nâmına nisbet olunmuşdur. 

Bu mahallenin önünde Darü’ş-şifâ olub el-yevm elsine-i âmmede 
“Tımar-hâne” dimekle meşhûrdur. Bu Darü’ş-şifâ gâyet metin olarak 
taşdan binâ idilüb cebhesinde görülen kabartma çiçekler, sanayi’-i latife; 
âsâr-ı Selçukîyeye müşâbih bir levha arz itmekdedir. Kapusmm üzerinde 
ve yan tarafında müşâhede olunan sanayi’ diğer tarafında yokdur. Fakat 
her tarafı gâyet metindir. Derûnu vâsi’ ve şeklen murabba olub üç 
rub’unda ya’ni şimâl, cenûb ve şark taraflarında büyükçe üçer hücre ve 
kapunm iki yan taraflarında birer hücre vardır ve hücrelerin önünde taşdan 
sütunlar olub üzeri kapalı /172/ ve ortası açıkdır. İnsana bir medrese-i 
kadîme şeklini tahattur itdirir. Kapusı üzerinde şu ibâre-i Arabiyye 
mahkûkdur: 

“Veffeka’llahu azze Sultânehü bi-imâreti Dâri’ş-şifâi’l- 
mübâreketi bi-eyyâmi ’s-Sultâni ’l-a ’zam ve ’l-Hâkâni ’l-mu ’azzam 
Gıyasu’d-din ve’d-Diinyâ el-Olcayto Muhammed Hân Hailede Halın 
Sultânehu ve eyyâmi ızzetu’l-Hâtûnu’l-mu’azzama Meliketii’l-ekâbir 
Ilduş Hâtûn zidet devletiıha ’l-abdu ’z-za ’îf Anber bin Abdullah 
takabbela’llahu rnin-hu fl-semâniye ve seb’a mi’e” Bunun yan tarafında 
ayrıca “ve Emir-i Anadolu Ahmed” 

Şu ibâre-i sarîhanm delâlet eylediği üzere bu Darü’ş-şifâ‘yı Tatar 
hükümdârı Sultân Olcaytu Mehmed Hân-ı Hüdabende‘nin zaman-ı 
saltanatında ve hükümdâr-ı müşârün-ileyhin halîlesi İlduş Hâtûn‘un devr-i 
izzetinde Anber Ağa ve Anadolu emiri Ahmed Beg 708’de binâ 
itmişlerdir. Bu kapunm yan taraflarında mustatil birer taş üzerinde birer 
kitâbe dahî mevcûd olub bir dürlü okunamamışdır. Yalnız cenûb taşında 
“Alaıı 'd-devi e ve’d-diıı Ali” ve şimâl taşında “Ibnü ’l-merhûm ii 7- 
Mağfurlehü Mehmed” ibârelerine müşâbih yazı görülmekdedir. 

Kuyûd-ı atîkada 'umûmen “Dâri’ş-şifâ el-merhûm Alaeddin” ve 
sicillât-ı atîka-yı mahkemede “Dâri’ş-şifâ-i el-merhûm Alaeddin Ali” ve 
“Dâri’ş-şifâ-i el-merhûm Pervâne Beg” ve “Dârii’ş-şifâ-i Pervâne” 
sûretleri ile mukayyeddir. 

Vesâ’ik-i atîka ve tevârihde Amasya’da son Selçuk hükümdârı 
Sultân Mes’ûd’un pervânesi İzzeddin Mehmed bin Kudbeddin Osman ve 
bunun oğulları Alaeddin Ali Pervâne / 173/ ve Nasmıddin Ahmed Pervâne 
ve Esedüddin Ca’fer olduğu mezkûr olduğuna bakılırsa bu Dârü’ş-şifâyı 
binâ iden Anber Ağa ve Ahmed Beg evkâfım tanzim itmeden vefât 
itdikleri ve Alaeddin Ali Pervâne Beg ba’dehû vakfiyesini tanzim 
itdiğinden bu Dârü’ş-şifâ Alaeddin Pervâne Beg’e nisbet idildiği 

anlaşılabilir. Amasya mevlevî-hânesi vakfiyesini de tanzim iden bu 
Alaeddin Ali olduğu kayden müsbetdir. 

Binâenaleyh: kuyûdun isbât eylediği Alaeddin Ali budur. Sultân 
Alaeddin ta’bîrine gelince tarih buna müsâ’id değildir. Ahir-i mülük-i 
Selçûkîye i’tibâr idilen Sultân Alaeddin Keykubâd ibn Feramurz Selçukî 
807’den evvel vefât itmiş bulunduğundan asla bu Sultân Alaeddin Selçukî 
olamaz. Bilâd-ı Anadohı‘da bundan başka bu asırda Sultân Alaeddin nâmı 
ile bir kimse ma’lûm değildir. Vakfiyesi zâyi’ idilmişdir. Herhalde 
Alaeddin lakâbı Sultân Alaeddin ünvânmın kayd idilmesine bâ’is olduğu 
zann olunur. 

Bu Dârü’ş-şifâda Reşidiiddin Lokman-ı Herezmî ve Bedreddin 
Mahmud Çelebi, Nefısüddin Mehmed Çelebi gibi zevât hekim-i asr olarak 
iştihâr itmişlerdir. Kibâr-ı sulehâdan Şamlar şeyhi eş-Şeyh Salih el- 
Halvetî‘nin enfâs-ı mübârekesi mecânîne iksir-i şifâ olduğu meşhûr 
olduğundan Dârü’ş-şifâ şeyhi olduğu halde 1076 hudûduna doğru vefât 
itmişdir./174/ Dârü’ş-şifâ derûnunda türbesi vardır. Lugat-ı tarihiyye ve 
coğrafıyye mü’ellifı merhûm Mehmed Rıfat Efendi bu Dârü’ş-şifâ, 
vaktiyle Put-hâne olub ba’dehû bimâr-hâneye tahvil idildiğini ve Mustafa 
Vâzıh Efendi dahî Muineddin Süleyman Pervâne Beg tarafından binâ 
olunduğunu yazıyorlar ise de her ikisi de kapusı üzerinde mahkûk olan 
ibâre-i Arabiyyeyi okumadıkları anlaşılıyor. Bu Dârü’ş-şifânm âsâr-ı 
İslâmiyyeden olduğu tarz-ı inşâsından ve mahkûkâtmdan bedî-dâr iken 
vaktiyle put-hâne olduğunu iddi’â itmek kadar garib birşey olamaz. 

Çünkü put-hânenin olduğu sûretde mutlaka müşrikler devrinde 
ya’ni milâd-ı hazret-i İsa’dan mukaddem kurûn-ı ‘ulâda binâ olunacağı 
şüphesizdir. Hâlbûki Amasya’da kurûn-ı ‘ulâ âsârı ancak 6-7 metre kadar 
yerin altında kaldığı halde bu Dârü’ş-şifânm bir metre bile yere 
gömülmeksizin yer üstünde meşhûd olması; kurûn-ı ‘ulâ âsârmdan 
olmadığını iş’âr ider. Yakın vakte kadar evkâfı, mütevellisi, kâtibleri, 
câbîleri, zincirleri, kapucıları ve tabibi, şâkirdleri, eczâcısı, çamaşırcısı, 
aşçısı ve noktacısı mâ‘lûm idi. Şimdi kerestecilere depo olmuşdur. Bu 
Dârü’ş-şifânm taraf-ı cenûbisinde Yakut Paşa 816’da bir zâviye ve 
yanında bir mescid-i şerif ve Dârü’z-Ziyâfe binâ iderek evkâfım tanzim 
itmişdir. Bu mescid-i şerifin şark tarafında Çöplüce Medresesi olub 
karîben zâviyesiyle beraber zikr olunur. 

53-Yakup Paşa Mahallesi: /175/ 

Aşağı Pirler‘in etrâfmda bulunan mahalleye dinir. Ş arken Savakça 
ve garben Gümüşlü-zâde şimâlen Mehmed Paşa Mahalleleri ve cenûben 

Pîr İlyas Mezârlığı ile mahdûddur. Burada ümerâ-yı Osmaniyye’den 
Ya’kub Paşa kâr-gîr bir dâ’ire içinde bir câmi’-i şerif ve yanında bir 
minâre ve iki tarafında çile-hâne ya’ni zâviye-i Halvetîye ve önünde bir 
ders-hâne ve ayrıca bir de şeyh odası inşâ iderek 815’de evkâfım tanzim 
itmişdir. 

Vakfiyesi derûnunda Pîr İlyas hazretlerinin irtihâli ve halîfesi 
“Müftü es-sekkaleyn ve şeyhü’l-Islâm el-ecell Mevtana Pîr Celaleddin 
Abdurrahman ” ve Çelebi Sultân Mehmed Hân bin Beyazid Hân 
hazretleri mezkûr olarak bu Pîr Abdurrahman Çelebi hazretleri için binâ 
idildiği mestûr ve tevliyeti aziz-i müşârün-ileyhin hulefâsmdan Mevlana 
eş-Şeyhü’l-ecell Şemseddin Mehmed el-Buharî ve evlâdına meşrût 
olduğundan bu dâ’ire-i cesîmenin 815’de hitâm bulduğu muhakkakdır. 
Zâviyenin bakiye-i ahvâli mebhâsmda zikredilecekdir. 

Bu Ya’kub Paşa dâ’iresinin garb tarafında “Çevikçi Baba” dimekle 
meşhûr Şemseddin Mehmed el-Kartasî Tekyesi olduğu münâsebetle bu 
taraf Çevikçe ve Ya’kub Paşa tarafı da Çile-hâne nâmları ile meşhûr 
olmuşdur. Çile-hânenin şark tarafında “Kuşbaz Tekyesi” dimekle meşhûr 
Şeyh Ya’kub Efendi Zâviyesi olub eş-Şeyh Abdullah Efendi Tekyesi dahî 
Pîr İlyas Mezârlığinm müntehâ-yı garbiyesindedir. 

İşte Amasya şehrinin hudûdu dâhilinde meşhûr olan 53 mahalle 
bunlardan ibâretdir. Şehrin hâricinde iki mahalle daha vardır ki bunlar da 
Amasya şehrinden ma’dûddur. 

1- Karasenir Mahallesi: 

Amasya’nın garb-ı cenûbî tarafında olub onbir kilometre kadar 
uzak bir mesâfede vâki’dir. Burası Emir Seyfeddin Kara Sunkur Çiftliği 
olduğu münâsebetle Kara Sunkur Çiftliği ba’dehû tahfîfen galat olarak 
sağır kâf ve fetha-i sin ile Karasenir dinmişdir. Bu mahallede Kara Sunkur 
Beg‘in câmi’i ve mektebi vardır. El-yevm bu câmi’i ile mekteb i’ânât-ı 
ahâlî ile idâre olunmakdadır. Esbâk Hicâz Kumândânı mîr-livâ Haşan 
Paşa bu mahalledendir. 

2- Kayabaşı Mahallesi: 

Kara Senir Mahallesi‘nin cenûbunda olub Yeşilırmak ile Çekerek 
hmağı‘nm arasında müselles bir cezire şeklindedir. Emir Kayabayhn 
burası çiftliği olduğu münâsebetle Kayalar Çiftliği nâmıyla kayd idilmiş 
olub mu’ahharen galat olarak Kayabaşı dinmişdir. Bu mahallenin ırmak 
kenarında bulunan bir mevki’-i latifine “Pehlivan” dinmekdedir. Emir 

Şücâeddin Pehlivân Beg bu Kayabay’m mahdûmu olub orada ikâmet 
itmesi bâ’is-i tesmiye olmuşdur. 

Pehlivan-zâdelerden Kayalı Ahmed Paşa 1068’de l\lll Pehlivân 
nâmıyle meşhûr olan mevki’de bir câmi’-i şerif ve mekteb ve des-hâne 
binâ ve evkâfmı tanzim itmişdir. Bu zâtın â’ilesine 'umûmen Kayalı- 
zâdeler dinir. Bunlardan Ali Paşa ve es-Seyyid Kaşif Ömer Paşa ricâl ve 
ümerâdandır. Cedlerinin evkâfma mütevelli olmuşlardır. 

Bu iki mahallenin arasında latif bir tepe olub Ser Çoban dinir. Bu 
tepenin cihet-i şarkiyesinde kâ’in Damlar karyesi, Karasenir 
Mahallesinden ma’dûddur. Karasenir ve Kayabaşı Mahalleleri ma’mûr 
bir köy şeklinde olub bağları, bostanları, yağları, yoğurtlan, peynirleri 
vesâ’ir mahsulât-ı arziyesi pek makbûldür. Hele Kayabaşı karpuzlarının 
emsâli yokdur. Bu mahallelerde müşâhede olunan ahvâl, etvâr, ma’îşet-i 
kemâl-i safvet üzre olub eski Türkmenlerin usûlü câridir. 

Her devresi bir silsile-i aşk ii cenûndur 

Her bir deresi dolmuş anın eşk ile hûndur 

Her köşesi bin medfûn-ı erbâb-ı fünûndur 

Aktara biitiin münteşir ezkâr-ı Amasya 

Amasya’nın her tarafı birer silsile-i cibâl ile muhât ve mestûr olub 
erbâb-ı aşk ve garâmm mesiresi ve her tarafında birer meczûbü’l-Hayy 
makam olduğu meşhûrdur. Meselâ şimâl boğazında 1118/ Tekirdağlı 
Baba‘nm ve cenûb boğazında Has Baba‘nm ve şark tarafında 
Abdunahman Baba‘nm ve garb tarafında Memi Dede‘nin mekânları 
vardır. 

Amasya’nın içinde üç dere mevcûd olub birincisi Savakça Deresi 
İkincisi Çakallar Deresi üçüncüsü Karakaya Deresi‘dir. Bu derelerin en 
müthişi Çakallar Deresi olub SelağzPndan ırmağa iner. Bu dere pek çok 
mühlik kazâlara bâ’is olmuşdur. 

1271’de nüzûl iden bârân-ı şedidi müte’âkib dehşedli bir sel inerek 
üzerinde bulunan köprüleri, hâneleri, hedm idüb önüne katmış ve ufak 
kubbe gibi taşlardan birini SelağzPnm cihet-i garbisinde olan Sinan 
Ham amı ‘nm kapusı üzerine bırakıb pek çok hayvânâtı, arabaları, 
keresteleri, insanı, ırmağa dökmüşdür. 

Bu hamamın üzerinde kalan taşı, pek çok kimseler uğraşarak 
kemâl-i müşkilât ile indirmişlerdir. Bu hamam Hızır Paşa’nm 

‘utekâsmdan esbâk Sivas beglerbegisi Sinan Paşa tarafında 917’de binâ ve 
vakf idilmişdir. 

Bu dere ayağı ırmak üzerinde bulunan şose yoluna tesâdüf 
itdiğinden muhâtarası dâ’im olduğu nazar-ı dikkâti câlib olmakla 1325’de 
Amasya mutasarrıfı Ahmed Cevdet Beg şose yolunun altına bir tünel 
inşâsıyla derenin ayağını Şose yolundan kat’ itmişdir./179/ 

Ekser bilâd-ı İslâmiyyede cârî olan âdet üzre Amasya’nın her 
köşesinde pek çok evliyâ, ulemâ, sulehâ, meşâyih medfûn olarak etrâfı 
mezâristân olub mu’tenî mevkilerinde vüzerâ, ümerâ, kuzât-ı be-nâmın 
medfen-i mahsûsları ve pek çok evliyâ-yı kiramın türbe-i mahsûsaları 
olduğundan bu türbeler, hurûf-ı hecâ tertibi üzre zikr olunur. 

1- Akbilek Türbesi: 

Karaman DağPnın eteğinde bağların üzerinde bir tarla kenarında 
olub orada Molla Bahşî Halîfe hazretleri medfûndur. Meşâhir-i fûzalâdan 
Halveti bir pîr-i müfessir idi. Ziyâret-gâh-ı ‘ulemâdır. 

2- Alagöz Baba Türbesi: 

Şamlar Mezârlığı kenarında yol ağzında gâyet eski bir türbedir. Bu 
türbe Mülûk-ı Danişmendiyeden İsmail Gâzi Beg‘e mensûb olub şekli, 
tarz-ı inşâsı altıncı kurûn-ı hicrî âsârmdan olduğunu irâ’e itmekdedir. 
807’de be-nâm ve “Alağöz” dimekle meşhûr eş-Şeyh Şemseddin Ahmed 
Baba oraya defn idildiği münâsebetle Alagöz Baba Türbesi dinmişdir. Bu 
türbede Melik müşârü’n-ileyh İsmail Gâzi’nin medfun olduğuna dâ’ir 
an’anât-ı menkûleden mâ’adâ delâ’il-i vesâ’ir âsâr-ı mahkûke bulunamadı. 

3- Ebu İshak Çelebi Türbesi: 

Kılçarslan ya’ni Torumtây Türbesi sırasında açık bir bağçe 
derûnunda olduğu haber virilmekdedir. Orada görülen iki kabrin biri 
Kutlu Paşa / 180/ diğeri de mahdûmu Ebu İshak Çelebi olub vakfiyesi Ebu 
İshak Çelebi tarafından tanzim ve eczâ vakf idilmişdir. Bunlar 
ümerâdandır. Cüz-hânları vardır. 

4- İskender Memi Çelebi Türbesi: 

Üçler Türbesi‘nin karşısında kâ’in mezârlığın bir köşesinde kâr-gîr 
ufak bir türbe olub derûnunda “Kutlu Beg-zâde Memi Çelebi” dimekle 
meşhûr Memiyeddin Mehmed Çelebi ve mahdûmu İskender Çelebi 
medfûndur. Türbeyi yapan ve vakfiyesini tanzim iden İskender Çelebi’dir. 
Bunlar da ümerâdandır. 

5- Efrûmiye Banu Türbesi: 

Gök Medrese Câmi’-i şerifinin üst tarafında kâ’in bir tepe 
üzerindedir. Üstü dam ve etrâfı keıpiç duvar ile muhâtdır. Derûnunda 
Amasya’da Bizans İmparatorluğunun son vâlisi olan Jutatius‘un kızı ve 
Amasya fâtihi İltekin Gâzfnin halîlesi olan Efrumiye Banu medfûn 
olduğu an’anât-ı mahalliyedendir. Mahdûmu Emir Hüsamü’d-devle Haşan 
Gâzi tarafından evkâfı ve cüz-hânları olduğu vesâ’ik-i şer’iyede 
görülmüşdür. Tarih-i âl-i Danişmend’de bu mücâhidenin gazâsı, hikâyâtı 
mezkûrdur. 

6- Emir İmâm Türbesi: 

Sultân Bâyezid’in mektebi karşısında kâ’in kütüb-hânenin cihet-i 
şimâlîsinde bağçe içindedir. Derûnunda kütüb-hâne sâhibi Hâce-zâde 
Emir İmâm Abdullatîf Efendi ve evlâdından es-Seyyid Sadullah Efendi ve 
es-Seyyid Halil Efendi /181/ ve es-Seyyid Ebubekir Efendi ile vüzerâdan 
esbâk Kürdistân vâlisi Besim Paşa medfûndur. 

7- Anbârlı Evliyâ Türbesi: 

Şeyh Kırık Mahallesinde kâ’in bir hâne derûnundadır. Türbe 
dinilen yer; kapunm ittisâlinde üzeri düz olub anbâr şeklinde bir çukur 
içindedir. Bu türbe tamamı ile yerin altında gâ’ib olmuş gibi bir vaz’iyetde 
olub çukurun içine inilmedikçe orada türbe olduğu asla bilinemez. Çukura 
ufak bir ağaç merdiven ile inilir. Türbenin kapusı ufak olub eğilmedikçe 
girilemez, girildikde kapusı Bektaşî takyesi şeklinde olub dört köşeli ufak 
kâr-gîr bir oda müşâhade olunur. 

Odanın ortasında üzeri eski bir yeşil örtü ile mestûr gâyet eski bir 
tahta uzatılmış olub bu tahtanın üzerinde parça parça insan kemikleri 
serilmiş olduğu görülür. Bu kemiklerin içinde parçalanmamış bir kemiğe 
tesadüf idilemez. Kol ve bacak ve bilek kemikleri keskin bir alet-i kat’a 
ile kesilmiş gibi bir vaz’ göstermekdedir. Hâne sâhibi bile bu kemiklerin 
kim olduğunu ya’ni bu türbede medfûn olan zâtın kim olduğunu asla 
bilemiyor. 

Türbenin şu hâl-i mektûmânesi ve kemiklerin şu vaz’-ı meksûrânesi 
637’de Amasya’da da’va-yı nübüvvet iden meşhûr yalancı peygamber 
Baba İshak Kefersûdî Türbesi olduğunu ihtâr itmekdedir./182/ 

Bâb-ı evvelde tafsil olunacağı üzere baba-yı merkûm İshak 
Kefersûdî da’va-yı nübüvvet iderek isyân ve Amasya ve Tokat ve Sivas 
sancâkları’nı istilâ eyledikde Miibarüziddin Armağan Şâh mukâbele ve 

Amasya’da muhâsara itmişdi. Emir-i müşârün-ileyh merkûmu su 
ma’asında ahz ü girift ve şaiben i’dâm idüb lâşesini tefessüh idinceye 
kadar dar-ağacmda güneşin karşusmda durdurmuş ve ba’dehû indirüb 
parçalatmış ve babanın etbâ’ı da kemiklerini gece toplayub saklamış 
oldukları tevârihde mestûrdur. Şu hâdise ile türbenin o hâl ü vaz’ı ve 
orada medfûn olan insanın kemikleri te’emmül olunursa bu türbe babanın 
etbâ’ı tarafından kasden yer altında binâ ve babanın kemiklerini ziyâret 
içün buraya defh ve halkından ihfâ itdikleri fikri hâsıl olmamak kâbil 
değildir. 

Mukaddemen yer üzerinde yapıldığı halde mu’ahharen Amasya’nın 
sathı dolub yer altına gömülmüş olduğu iddi’â idilemez. Çünkü o civârda 
bulunub 622’de binâ idilen Halfet Gâzi Türbesi ve 677’de binâ idilen 
Torumtây Türbesi gâyet yüksek olarak duruyor. Bunların üst tarafında 540 
hudûdunda binâ idildiği zann idilen Hânkâh-ı Mes’ûdî harâb olduğu halde 
temel duvarı hâlâ yer üzerinde arz-ı endâm itmekdedir. 

Şimdiye kadar havâss ve avâmm o türbeyi ziyâret itmesi /183/ ve 
üzerinde kubbe bulunması; derûnunda medfûn olan kimsenin velî, sâlih 
olduğuna delâlet eylediği ve meşhûr yalancı peygamber olmadığı da 
iddi’â idilemez. Çünkü türbenin yer altında gâyet mahfî bir suretde 
yapılmasında bir mecbûriyet olmadığı gibi her kubbe sâhibi de velî 
olamaz. Servet ü sâmânı düzgün olan kimseler, nâmını dünyada ibkâ içün 
muhteşem türbeler binâ itmişlerdir. Ba’dehû içinde medfûn olanların 
terceme-i hâli unutulmuş olduğundan şeri’ât-ı İslâmiyye’nin enir eylediği 
üzre hüsn-i zann idilerek türbeleri havâss ve avâm tarafından ziyâret 
idilmekdedir. Rübbe kabrin yüzâr ve sâhibuhu fî’n-nâr 

8- Üçler Türbesi: 

Üçler Mahallesi‘nde Sa’di Çelebi Câmi’-i şerifinin garb tarafında 
kâ’in İsa Efendi zâviyesi karşısında bir hâne derûnundadır. Orada Niğdeli- 
zâde Sofu Bâyezid Çelebi ve amucası Feyzullah Çelebi ve Ya’kub Çelebi 
ve İran Hâtûn bint Ali Beg medfûnlardır. Bunların terceme-i hâli ve 
kitâbesi bâb-ı sânîde zikr idilecekdir. 

9- Oruç Beg Türbesi: 

Hızır Paşa Câmi’i hazîresindedir. Paşa-yı müşârün-ileyhin dâmâdı 
olan Kasım Beg‘in mahdûmu olub kendisinden mukaddem vefât 
itdiğinden müte’esir olarak 870’de türbe yaptırmış ve eczâ vakf etmişdir. 

10- Ehlî Hâtûn Türbesi: 

Meydan Köprüsü başında kâ’in medresenin arka tarafında zâviye 
önündedir. Hâtûn-ı mû’mâ-ileyha /184/ Amasya emiri Şâdgeldi Paşa-zâde 
Devatdâr Ahmed Paşa‘nm kerîme-i sâlihasıdır. 871’de türbeyi ve 
tetimmesini binâ ve evkâfım tanzim itmişdir. Türbeyi havi olan hücre 
hedm idilmiş olduğundan kabri açıkda kalmışdır. Kitâbesi yok ise de 
vakfiyesinde türbesi mezkûrdur. 

Kadınların ziyâret-gâh-ı meşhûrudur. 

11- İbik Baba Türbesi: 

Şeyh Kırık Mahallesinde Hânkâh-ı Mes’ûdî harâbesi civârmda 
kâ’in bir hânenin bağçesi içindedir. Orada Tatar hükümdârları Abaka ve 
Argun Hânların zamanında nüfuz ve ikbâle mâlik olarak Pervâne Beg‘in 
i’dâmma bâ’is ve tarîkat-ı Baba’iyyeyi neşre hâdim olan Sadreddin İbik 
et-Türkmânî ve halîfesi Ahmed Baba medfun bulunmakdadır. 

12- İgerli Evliyâ Türbesi: 

Yörgüç Paşa İmâreti şarkında kâ’in ufak mezârlığm derûnunda şark 
tarafının ortasında büyükçe iki doğum ağacının arasındadır. Orada 
murabba’ olarak husûsî iger şeklinde yaptırılmış bir taş müşâhade 
olunmakdadır. Bu taşın altında kimin medfun olduğu anlaşılamadı. Ancak 
El-Aylemü’z-Zâhir’de görülen bir hikayeyi ihdâr itmek üzere oraya bir 
taş konduğu zann olunur. EI-Aylem’de Mustafa Cenâbî Efendi diyor ki: 

“Haleb hükümdün Seyfü’d-devlenin ‘amm-zâdesi Ebu Firas el¬ 
li ûui s hükümdâr-ı müşârün-ileyhin nezdinde mükerreren ve Amasya 
karasına hücum ve savlet iderek iştihar idüb bir hücumunda /185/ 
kal’a-yı bâlânın yüksek yerinde Rumlar tarafından muhâsara ve tazyik 
idilmiş ve esir olmasına ramak kalmış iken râkib olduğu halde atıyla 
beraber kendini ırmağa doğru atmış. Atı ırmağın kenarına dıışııb ölmüş 
ve kendisi biavnillâh-ı Te’ala halâs olmuşdur. el-ilm-i indallalı. ” 

13- İğneci-zâde Türbesi: 

Kocacık Mahallesi önünde çarşu içinde bir türbe-i mahsûsadır. 
Orada Şeyh Zekeriya-yı Halveti hulefâsmdan İğneci-zâde eş-Şeyh 
Safıyüddin Mahmud Halveti hazretleri medfûndur. Türbenin olduğu dâ’ire 
kadîmen mahkeme olub Amasya kadılarının sekenâsma mevkûf ve senevi 
icârât-ı mevkûfesi bu türbeye mahsûs idi. Çünkü: bu hâneyi şeyh-i 
müşârün-ileyhin hafîdesi Ayşe Hâtûn türbeye vakf ve hükkâm ve 
mahkemeye tahsis itmişdir. 1311 hârıkmda türbe ve hâne ile beraber 
sicillât-ı kadîmenin bir kısm-ı mühimmi yandığından Amasya ma’ârif 

komisyonu bi-gayr-ı hakk kocaman arsa-i kıymetdârı zabt ve yerine 
akârât-ı mühimme inşâ iderek bir tanecik dükkânı bile türbe için 
bırakmamışdır. Fakat şu komisyonun re’is ve a’zâlannm uğradığı ahvâl; 
tetkik olunursa gasb-ı mevkûfâtm bir mükâfât-ı dünyevîsi olduğu zâhir 
olur. 


14- İltekin Türbesi: 

İltekin Bağlarının üstünde, dağın /186/ eteğindedir. Dört tane taş 
direk üzerinde mahrûtî bir kubbe-i sengîndir. Derûnunda vüzerâ-yı 
Danişmendiyye’den Nasırü’d-devle İltekin el-Artukî ve mahdûmu emir 
Hüsamü’d-devle Haşan Gâzi medfûn olub kadîmen her sene şa’bân 
evâ’ilinde cem-i gafîr ile ziyâret olunur idi. 

15- İnekler Türbesi: 

Mehmed Paşa İmâreti önünde yol üzerinde ve Doğrakiye 
Medresesi‘nin ittisâlinde kâ’indir. Temeli ve yan tarafları gâyet metin, 
garba doğru uzun bir türbe-i sengîn olub üzeri balık sırtı şeklinde kâr-gîr 
bir kubbe ile kapalıdır. Derûnunda ümerâ-yı Selçûkîye’den Amasya vâlisi 
Nureddin Toğrak ve mahdûmu Şemseddin İnaç ve hafidi İzzeddin 
Balaban ve diğer ahfâdı medfûndur. “Inâç Türbesi” dimekle mukayyed 
ve ma Tüm iken orada medfun olan İnaç Beg’in ve evlâdının kim oldukları 
unutulmuş ve Selamet Hâtûn‘un civârmda bulunmuş olduğu hikâye-i 
acibe-i maTûmenin tasni’ idilmesine bâ’is olmakla Selâmet Hâtûn‘un 
inekleri farz idilmiş ve “ inekler Türbesi” dimekle meşhûr olmuşdur. 
Elsine-i âmmede de deverân iden hikaye-i acibe şudur: “Giiyâ Nuh 
Aleyhi's-selâmın beddu’asıyla tufan olduğu esnada benîmüşârün-ileyh, 
imân idııb tufândan haberi olmayan hâtûnun inekleri yağmurun 
yağmadığı bir günde ayakları ve diz kapakları yaş olduğu halde 
gelmelerine şaşub esbâbını sormuş ve tufânın ve vuku'unu haber /187/ 
aldıkda ineklerin helâk olmadıklarına ve kendisinin selâmetde kaldığına 
hamd ü senâ idiib kendine Selâmet Hâtûn dinmiş ve kendi türbesi 
civârında miibârek inekleri içim bir türbe yapılub İnekler Türbesi 
nâmıyla meşhûr olmuşdur. ” 

Şu hikâye-i acibenin yalan olduğu meydanda olub bir takım saf- 
dilânm inandıklarına şaşmamak kâbil değildir. Bu İnaç Beg yedinci ve 
Selâmet Hâtûn dahî dokuzuncu kurûn-ı hicri ricâl ve nisâsmdan oldukları 
halde İnaç ve evlâdını inekler farz idüb Selâmet Hâtûn’u da Nuh Aleyhi’s- 
selâm devr-i bakayâsmdan olduğuna kanâ’at itmek kadar gülünç birşey 
yokdur. Bunların bâb-ı sânîde mestûr olan terâcim-i ahvâline mürâca’at 
buyurulursa bu hikayenin derecesi anlaşılır. 

16- Bektaş Baba Türbesi: 

Aşağı Pîrler‘in garb-ı şimâlisinde Tekye Medresesi ittisâlinde olub 
kâr-gîr bir kubbeyi havi hücre-i mahsûsadır. Derûnunda Bektaşilerden 
Kırşehirli Bektaş Baba medfün olub baş ucunda el-Hâcc Bektaş Baba-yı 
Velî levhası vardır. Pîr eşiğini ziyâret eylediği münâsebetle hâcı 
dinmişdir. Amasya kurasında meskûn fırka-yı Aleviyye tarafından 
1284’de ibtidâ bir türbe inşâ idilüb 1314’de yine kura Aleviyyesi 
tarafından ta'mîr idilmişdir. Alevîlerin ziyâret-gâhıdır. 

17- Pervâneler Türbesi: 

Pervâne Beg Câmi’-i şerifinin şark tarafı /188/ müntehâsmda olub 
üzeri tahta perde ve yanları parmaklık ile muhâfaza altında 
bulunmakdadır. Orada vüzerâ-yı Selçûkîye’den câmi’-i şerîf bânîsi 
Necmeddin Ferruh ve vâkıfı İzzeddin Mehmed Pervâne Beg ve oğulları 
Nasırüddin Ahmed Pervâne Beg ve Alâeddin Ali Pervâne Beg medfün 
olduğu muha kk ak ve Muinüddin Süleyman Pervâne Beg‘in medfün 
olduğu meşkûkdur. 

18- Pîr İlyas Türbesi: 

Beyler S arayı‘nm taraf-ı garbisinde kâ’in mezârlığm başında bir 
tepecik üzerinde olub muhteşem âlî bir türbedir. İbtidâ Gümüşlü-zâde 
Ahmed Paşa tarafından bir hücre olmak üzere binâ idilüb 890’da Sultân 
Bâyezid Hân-ı sânî tarafından kâr-gîr ve ortasında büyük bir ve yanlarında 
ufak iki kubbeli olarak inşâ ve garb tarafı ricâle ve şark tarafı nisâya 
mahsûs mescid-i şerîf ve ortası türbe ittihâz idilmiş ve Merzifon‘da iki 
karye bu türbe-i şerîfeye vakf ve tevliyeti Pîr-i müşârün-ileyhin 
ahfâdmdan Pîr Hayreddin Flızır el-Halvetî hazretlerinin evlâdına tahsis 
buyurulmuşdur. 

Derûnunda Gümüşlü-zâde Pîr Şücâeddin İlyas el-FIalvetî ve dâmâdı 
Pîr Celaleddin Abdurrahman Çelebi ve hafidi Pîr Flayreddin Hızır Çelebi 
ve ayak taraflarında bunların halîle ve kerîmelerinden dört hâtûn medfün 
olduğu münâsebetle Pirler Türbesi dinüb bunlara Yukarı Pirler dinir. Bu 
türbeyi mütevellisi olan /189/ hazreti Pîr’in birâderi evlâdından Gümüşlü- 
zâde İbrahim Paşa dahî 1100’de müceddeden ta'mîr itdirmişdir. 'Umûmî 
bir ziyâret-gâh-ı miislimîndir. 

Ba’dehû mükerreren zelâzile ma’rûz olarak etrâfma vehn-i târî 
olduğu nazar-ı dikkate almub 1312’de tamamiyle hedm idilmiş ve 
Kolağası Hurşid Beg‘in gayreti ve 'umûm ahâlî-i mahalliyenin i’ânât-ı 
nakdiyesi ve sultân-ı mahlû’ Abdulhamid HânTn dahî evkâfmdan mikdâr- 



AMASYA TARİHİ 


103 


ı kâfi meblâğın itâsı sâyesinde etrafında kâ’in mezârlığm üstü tesviye ve 
bir dâ’ire-i cesîme teşkil ve ortasında eski vaz’iyeti muhâfaza idilmek 
sûretiyle yan tarafları ricâl ve nisâya mahsûs birer mescid-i şerif ve ortası 
türbe ittihâz ve hücre ve mescidler tevsi’ ve kubbeleri bir şekl ü cesâmetde 
terfi’ idilmiş ve gâyet muntazam bir sûretde yapılmışdır. Eski türbenin 
şimâlinde kâ’in garb penceresi önünde kibâr-ı ümmetden bir kaç zâtın 
medfeni olduğu halde yeni vaz’mda bunlar tesviye olunub üzerine türbe- 
dâra mahsûs oda yapılmış ve şimdiki türbenin kıble tarafı 'umûmen bağçe 
olmuşdur. Fakat bu bağçeyi i’mâr iderek bağçe halinde muhâfaza idilmesi 
pek münâsib olduğu halde a’yân ve eşrâfm medfeni olması revâ değildir. 
Eslâf-ı kirâm kıble tarafına gâyet i’tinâ iderek bağçe halinde 
bulundurmaları ve duvar arkasında olsa bile mezârlığa karşı nâmaz kılmak 
husûsunda ihtiyâta ri’âyet itdiklerini isbât itmekde iken ihlâfm bu gibi 
/190/ inceliklere dikkat itmeyerek eslâfın her mesleklerini terk itmeleri 
bizi pek fenâ bir yola sevk itmişlerdir. 

19- Pîr Sinan Türbesi: 

Şehreküsdü Mahallesinin yukarısında kâ’in yolun üzerinde bir 
mevki’-i mahsûsdur. Orada ricâl-i Elalvetiyyeden vâ’iz-i meşhûr Pîr 
Sinaneddin Yusuf Efendi medfundur. Türbesi ziyâret-gâhdır. 

20- Pîr Abdurrahman Çelebi Türbesi: 

Ya’kub Paşa ya’ni Çile-hâne dâ’iresi içinde vakfiyede mestûr olan 
hücre-i mahsûsadır. Kıble tarafında bulunan fâtiha penceresi hücrenin 
tarih-i binâsmdan sonra açılmış ve üzerinde kitâbeyi havî siyah mermer 
konmuşdur. Derûnunda Kubâ Evliyâsı Pîr Flüsameddin Halvetî mahdûmu 
ve hazret-i Pîr İlyas Elalvetî hafîde-zâdesi Pîr Celaleddin Abdurrahman-ı 
sânî medfûndur. Buraya Aşağı Pîr Türbesi ve Aşağı Pirler de dinir. 

21- Pîr Mehmed Çelebi Türbesi: 

Selağzmda kâ’in Sığır Pazarı Câmi’-i şerifinin garb tarafında etrâfı 
duvar ile muhât ufak bir hazîre içindedir. Orada câmi’-i şerifin bânîsi Pîr 
Hâce el-Hâcc Mehmed Çelebi ve halîlesi Kamer Hâtûn nıedfûn oldukları 
sicillen mazbûtdur. Mustafa Vâzıh Efendi "defderdâr-ı meşhûr İskender 
Çelebi‘nin pederi Mehmed Çelebi burada medfûn" 11911 olduğunu 
yazıyor ise de İskender Çelebinin pederi Musa Çelebi olduğu kayden 
müsbetdir. 

22- Taceddin Türbesi: 

Pîr İlyas hazretlerinin türbesi civârmda müseddes şeklinde sengîn 
muhteşem ve ufak bir türbedir. Her tarafı siyaha mâ’il taşdan masnu’ ve 
her dıl’ı muhteşem ve kubbesi kuşağı dâ’iren mâdâr çiçekler ile müzeyyen 
olub üzerinde ba’zı ayet mahkûkdur. Derûnunda Amasya emiri Gümüşlü - 
zâde Taceddin Mahmud Çelebi ve halîlesi Döndü Hâtûn ve kerîmesi Ayşe 
Hâtûn medfun olub vakfı Ayşe Hâtûn tarafından tertîb idildiği kayden 
ma’lûmdur. Da’vâ-yı tevliyet iden ba’zı zevâtm burayı Kadem Paşa 
Türbesi olmak üzere göstermesi Kadem Paşa Türbesi‘nin mevki’ini 
unutduğunu anlatmakdadır. 

23- Tekirdağlı Baba Türbesi: 

Suluova’ya nâzır boğaz içinde garb tarafında kâ’in bağların üstünde 
bir sırtın üzerindedir. Kibâr-ı mecâzibüT-hiyeden İdî-zâde Akif Mustafa 
Efendfye mu’âsır “Tekirdağlı Baba” dimekle meşhûr olan zât orada 
medfûndur. Bu zâta pek çok garâ’ib isnâd idilmekdedir. 

24- Tımâr-hâne Evliyâsı Türbesi: 

Pervâne Beg‘in Dârü’ş-şifâsı derûnunda şark tarafında cenûb 
köşesinde hücre içindedir. Orada pek çok delileri enfâs-ı mübârekesiyle 
ifâkât-yâb-ı akl /192/ ü şu’ûr iden Şamlar şeyhi meşhûr Salih Efendi 
hazretleri medfûndur. Buna Salih Baba da dinir. 

25- Cemudâr Türbesi: 

Burma Minâre Câmi’-i şerifinin önünde minâre hizâsmda olub 
kapusı câmi’-i şerifin binâsmdan üç sene sonra siyaha mâ’il taşdan binâ 
idilmişdir. Türbenin şekli Taceddin Türbesi gibi müseddes 34 ve oldukça 
muhteşem olub dört rub’ı câmi’-i şerifin haricindedir. Derûnunda tahtânî 
ve fevkânî olmak üzere ufak iki hücre-i sengîn olub tahtânîde vâki’ hücre, 
türbe ve fevkânîde vâki’ hücre dahî kütüb-hâne ittihâz idilmişdir. 

Tahtânîsinde kâ’in hücrede ba’zıları yek-diğeri üzerinde sekiz tabut 
olub üzerleri yeşil örtü ile örtülmüşdür, ön tarafda bulunan iki tabutun 
içinde cesedi tam olarak arab zann olunan iki meyyite vardır. Diğerlerinin 
a’zası tam olmayub kemikleri hey’et-i asliyesiyle durmakda oldukları 
görülmekdedir. Bunların kim oldukları Amasya’da meçhûl olub Mustafa 


34 Bu iki türbeyi ziyâret idenler tedkîk-i nazar iderse şeklen ve hacmen her iki türbe 
arasında bir müşâhabehet-i tamme olduğunu görürler ve bunların ya mi’mârı bir adam 
yalıud kayın peder ve dâmâd olduğuna hükm iderler. 

Vazıh Efendi bunların, Pervâne Begin köleleri ve câriyeleri olduklarını ve 
Avrupa müdekkikleri de kurûn-ı ûlâdan kalma cesedleri mumya idilmiş 
adamlar olduklarını yazıyorlar, bunların her ikisi de tahminâtdan ibâret 
olduğu şüphesizdir. /193/ 

Fakat icrâ idilen taharriyât-ı kuyûdiyede bu türbe Tatar hükümdün 
Hülagü Hân‘m hafidi Anadolu nâzın Şehzâde Cemudar bin Yeşmud bin 
Hülagü Hân’ın türbesi olduğu muha kk ak ve nezdinde Amasya emiri 
Abuşkay İşboğa Noyin medfûn olduğu anlaşılmışdır. Bunların yanında ve 
ön tarafında bulunan tabutlar ile diğer iki tabut mukaddema Fethiye 
Câmi’-i şerifinin altında mahzen içinde iken 1271 hudûdunda buraya nakl 
idildiklerini bilenler el-yevm mevcûddur. 

Muinüddin Süleyman Pervâne Beg‘in tarih-i şehâdeti olan 675 
senesinde henüz câmi’-i şerif bile yapılmamış olduğundan köle ve 
câriyelerinin buraya defn idilmesi ve o zaman bunlar için koca bir türbe 
yapılması şâyân-ı kabul olamaz ve kurûn-ı ulâ müşriklerinin bir câmi’-i 
şerif altında şimdiye kadar muhâfaza idilmesini kabul itmek de hissiyât-ı 
İslâmiyye ile kâbil-i tevfik değildir. Kilisâyı câmi’-i şerife tahvil iden Feth 
Gâzi ve oğlu Mahmud Gâzilerin ve halîlelerinin yahud kerîmelerinin 
cesedleri olması daha ziyâde mâkuldür. 

26- Çelebioğlu Türbesi: 

Hâce Sultân civârmda Taksim Önünde Uzunyol MezârlığTnm 
başında bir mevki’-i mahsûsdur. Orada ricâl-i Halvetiyyeden “Çelebi 
Halîfe ” dimekle meşhûr Cemâlî-zâde Cemâleddin Mehmed Çelebi 
hazretlerinin mahdûmu Hâce Sultân Tekyesi şeyhi Bedreddin Mahmud 
Çelebi hazretleri medfun ve ziyâret-gâh-ı meşhûrdur. /194/ 

27- Hâcı Hanıza Efendi Türbesi: 

Bayezid Paşa Mahallesinde kâ’in Hâcı Hamza Efendi Câmi’-i 
şerifinin şarken ittisâlinde olub cesîm bir kubbeyi havi büyük bir hücredir. 

Cami-i şerîf ile bu türbe arasında bir demir parmaklık olub 
derûnunda kibâr-ı meşâyih-i Halidiyyeden Karabağî el-Hâcc Hamza-i 
Nigârî hazretleri ve yanında mahdûmu Sirâceddin İsmail Efendi ve bunun 
yanında hulefâdan Mir Haşan Efendi medfûnlardır. 

28- Hâcı Hamza Beg Türbesi: 

Hacı Hamza Beg Mahallesi ortasında Hâcı Hamza Beg Mescid-i 
şerifi ittsâlinde kâ’in bağçe derûnundadır. Bu bağçe içinde ümerâ-yı 
Osmaniyyeden el-Hâcc Hamza Beg ve mahdûmları Ahmed, Mahmud, 

Kasım Begler ve meşâhir-i ‘ulemâdan Bâlî Beg-zâde Abdurrahman Çelebi 
medfûn olduğu haber virildiği gibi Hâce Sultân üzerinde bir bağçe içinde 
oldukları da söylenmekdedir. Lede’t-taharrî Bâlî Beg-zâde Abdurrahman 
Çelebi mescid-i şerîf bağçesinde olduğu seng-i mezârmdan anlaşılmış ve 
diğerine dâ’ir bir kitâbe görülememişdir. 

29- Habib Karamânî Türbesi: 

Mehmed Paşa Câmi’-i şerifinin şark tarafında kâ’in Mehmed Paşa 
Türbesi‘nin bağçesinde mevki’-i mahsûsdur. Orada kibâr-ı meşâyih-i 
Halvetîyyeden eş-Şeyh Habib Karamanî ve yanında hulefâdan Seydî 
Ahmed Halîfe ve bunların garb tarafında eş-Şeyh /195/ Haşan Efendi ve 
bunun şimâlinde Mehmed Paşa vakfı mütevellisi Kurd Beg-zâde Mehmed 
Beg medfunlardır. 

30- Hüseyin Dede Türbesi: 

Çeri-başı Mahallesi’nde câmi’-i şerifin şark-ı cenûbî tarafında kâ’in 
bağçenin garbında yol üzerinde bir mevki’-i mahsûsdur. Orada kibâr-ı 
Halvetîyye’den vâ’iz-i meşhûr eş-Şeyh Hüseyin Efendi ve müderris 
Mustafa Efendi ve bunların şark tarafında muharrir-i âcizin vâlidesi 
Zahide Hâtûn ve birâderi Hâfız Halil Efendi ve hemşiresi Fatma Hâtûn 
medfûnlardır. 

31- Halkalı Dede Türbesi: 

Çeri-başı Mahallesi’nde Şehreküsdü Mahallesi önünde yalnız bir 
mevki’de olub murabba dört taş direk üzerinde mahrûtî bir kubbedir. 
Etrâf-ı selâlesesi bağçe ve cenûb tarafı yol olub bir duvar ile muhâtdır. 
Derûnunda Amasya emiri Şâdgeldi Paşa ahfâdmdan Şadi Beg’in kerîmesi 
Saru Hâtûn medfûn olduğu baş taşında ve kıble duvarında mevzû’ taş 
üzerinde mahkûkdur. 

Bu türbenin orta yerinde sandukası olub altı, Saru Hâtûn’un 
cesedini havî bir mahzendir.O mahzen türbenin cesâmetinde olub orta 
yerinde üstü açık tabut içinde cesed mevcûd ve cüz’î sararmış görülen 
kefenin içinde bilâ-tagayyür tam olduğu halde müşâhede olunmakdadır. 
Sandukanın şimâlinde mustatil bir sûretde siyaha mâ’il yek-diğerine 
mukâbil iki taş olub /196/ kenarlarında ikişer demir halka vardır. Bu demir 
halkaları havî taşlar; mahzenin ağzında olub icâb eylediği takdirde bu 
halkalarla taşlar tutulub kaldırılır ve mahzenin ağzı açılır bu halkalara 
yürümeyen çocukların ayakları üç hafta cum’a ertesi günleri takılırsa bi- 
iznillâhi Te’alâ yürürler i’tikâdı, rasîh olduğundan kadınlar tarafından bu 
halkalara nisbetle Saru Hâtûn’a “Halkalı Dede” nâmı virilmişdir. 

32-Halfet Gâzi Türbesi: 

Şamice Mahalesi‘nde gazi-i müşârün-ileyhin medresesi ittisâlinde 
bir türbe-i âlîyedir. Her tarafı taşdan masnu’ ve cenûba nâzır olan cebhesi 
kabartma çiçeklerle müzeyyen kapusı üzeri gâyet musanna’ fevkalâde 
yüksek ve kubbesi ehrâm-ı Mısıriyye gibi mahrûtdur. Kapusmm üstünde 
geniş bir kavis içinde müzeyyen, hatt-ı kûfı ile muharrer bir kitâbesi olub 
AyeteT-Kürsî mestûrdur. Kavsin derûnunda gâyet girift olarak yazılan 
hatt-ı kûfı çiçekler arasında yapılmış başka çiçek gibi görülmekde olub 
kırâ’atı gâyet müşkildir. Bu türbenin içinde Amasya vâlisi Emir 
Mübarizeddin Halîfe Alp medfûn olduğu kapusı bâlâsında mahkûk olarak 
görülmekdedir. Türbenin derûnunda taşdan bir sanduka olub garbdan 
şarka doğru konmuş müstatil şeklindedir. Bu sandukanın cenûba nâzır 
cebhesinde kabartma olarak kız ve koyun kafaları ve eski Türklerin /197/ 
dâ’ima kullandıkları eşkâl-i mahsûsa vardır. Bu kafaları ve eşkâl-i 
mahsûsayı görüb de hakikat-ı hâle vâkıf olamayanlar; bu türbenin 
müşrikler devrinden kalma yahud hicretden evvel Hıristiyanlara â’id 
olduğu der-meyân itmekdedir. 

Fakat eski Türklerin eski âdetlerini beyân-ı erbâb-ı merâk, bu 
kafalardan ve eşkâl-i mahsûsadan maksad ne olduğunu kemâl-i suhûletle 
anlarlar. Mederesesinin kapusı üzerinde Miibarüziddin Halîfe bin Tûlî 
nâmıyla mahkûk ve 622 tarihli vakfiyesinde mestûr olan Emir-i müşârün- 
ileyhe eşkâl-i mahsûsanm delâleti üzre nisben Kanık, Kınık kâbilesinden 
olub kız ve koyun kafalarının delâleti üzre vâlidesi tarafından Koyunlu 
kâbilesine mensubdur. 35 Şu işârâta ve kapusı üzerinde görülen mahkûkata 
vâkıf olmasa bile bu türbenin tarzını sandukanın vaz’mı tedkîk iden bir zât 
/198/ buranın bir müslim türbesi ve âsâr-ı Selçukîyeden olduğunu 
anlamakda müşkilâta uğramaz. 36 


35 Eski Türkler; soylara ensâba, kabarlara, şu’uba ve oymaklara, kabâ’ile pek ziyâde 
ri’âyetkâr ve merbût olduklarından dâr-ı dünyadan gitdikleri halde bile hangi soya, hangi 
oymağa mensûb olduklarını anlamak için adet-i kadîmeleri üzre kullandıkları eşgâli ve 
oymaklarının adlarını gösteren sûretleri türbelerinin kapıları yahud sandukaları üzerinde 
hakk itdinnekde müsellem oldukları halde bir be'is-i şer’î gönnedikleri anlaşılmakdadır. 
Anadolu bilâdında taharriyât icrâ idilirse bunun pek çok emsâline tesâdüf idileceği 
muhakkakdır. 

36 Bu türbe, Hiristiyanlar’a â’id olduğundan ve gâyet yüksek külâh gibi sivri olan kubbesi 
müşrif-i harâb olub mahalle üzerine yıkılması melhûz ve gâyet muhâtaralı 
bulunduğundan bahisle belediye tarafından hedmine ramak kalmış iken muharrir-i âciz, 
Amasya mutasarrıfı Kemal Begefendi'ye izahât vermek sûretiyle menüne muvaffak 
oldum. 

33- Hâce Sultân Türbesi: 

Dârü’s-selâm Mahallesinin üstünde ve Taksim Önü‘nde şarka 
giden yolun ilerisinde bir mevki’-i mahsûsdur. Orada zâviye-i meşhûre ve 
imâreti binâ iden “Hâce Sultân ” dimekle meşhûr, tüccârdan Şemseddin 
Ahmed Çelebi medfûn olduğu kemâl-i müşkilât ile bir Ermeni hânesinde 
bulunan seng-i mezârmdan anlaşılmışdır. 

34- Dersi Tamam Türbesi: 

Kuşköprü başında derenin garb tarafında bir hücre-i mahsûsadır. 
Mukaddemâ üstü açık ve dört duvardan ibâret iken 1314’de Amasya 
tahrirât müdiri olan İstanbul! Mehmed Mazhâr Beg üstü kapalı muntazam 
bir hücre-i mahsûsa olarak ta'mir itdirmişdir. Derûnunda medfun olan 
zâtın kitâbesi olamadığı cihetle “Dersi Tamam ” dimekle meşhûr Müfti- 
zâde el-Hâcc Ömer Efendi olduğu yedi sene kadar taharriyât neticesinde 
anlaşılabilmişdir. 

35- Receb Çelebi Türbesi: 

Elâcı İlyas Mahallesi’nde şose yolu / 199/ üzerinde Şehzâde-gân 
Türbesi’nin sırasında garb tarafında murabba bir bağçedir. Bağçenin 
ortasında dört tarafı taşdan ve ortası toprak bir kabir olub cenûb tarafında 
iki kabir daha vardır. Taş kabrin sâhibi meşâyih-i kirâmdan İbrahim bin 
Ali el-Eşcâ olduğu mahkûk olub bunun yanında mahalle sâhibi Sadreddin 
Receb Çelebi ve hafidi meşâhir-i ‘ulemâdan el-Hâcc Bayram Efendi 
medfûn olduğu tetebbu’âtdan anlaşılmışdır. 

36- Selâmet Hâtûn Türbesi: 

Ders-i Tamam Türbesi‘nin kıble tarafında ya’ni cenûb-ı garbisinde 
ve tahminen yirmi metre kadar ilerisinde bir hücre-i mahsûsadır. 
Derûnunda Amasya kadısı “Molla Beglik” dimekle meşhûr Nizameddin 
Abdurrahman Çelebi‘nin kerîmesi fazilât-ı nisâdan Selâmet Hâtûn 
medfûndur. İnekler Türbesi zeylinde arz idildiği üzre tufân-ı Nuh 
zamanından kalma bir hâtûn değildir. 857’de binâ itdirdiği zâviyesi; Şefik 
Paşa tarafından bi-gayr-ı hakk-ı temlik ve bağçeye tahvil idilidiğinden 
zâyi’ olub türbesi muhâfaza idilmişdir. 

37- Sultân Mes’ûd Türbesi: 

Yukarı Pazar‘m cânib-i garbiyesinde Receb ve Üçler Mahallelerinin 
önünü teşkil iden ve Narlı Bağçe nâmıyla meşhûr olan mezârlığm cenûb 
tarafından cesîm ve her tarafı taşdan masnû’ gâyet muhkem, garba nâzır 

olan cebhesi acib bir sûretde musanna’ ve şeklen murabba’a yakın 
mustatil bir türbe-i bedi’adır. /200/ Şimâlden cenûba doğru uzun ve 
dâhilen ortasında bir kemer olub iki kubbeyi hâvi ve hâricen kubbelerin 
üzeri düzdür. 

Türbenin derûnunda sandukaya ve yahud şebekeye dâ’ir hiç bir şey 
olmayub müntehâsmda Yörgüç Paşa‘nm iki kerîmesi medfundur. Altı, 
tamamiyle mahzen olduğu nazar-ı dikkate alınırsa Sultân-ı müşârün-ileyh 
ile beraber birkaç şehzâdegân-ı Selçûkun burada medfûn olduğu anlaşılır. 
Türbenin vaz’ı bir metre kadar yere gömüldüğünü göstermekdedir. 
Cebhesinde iki yan sütunları üzerinde pek çok zevâtm çiçek zann itdikleri 
kitâbe mevcûd olub hatt-ı kûfı-i girift ile muharrerdir. Yazıların 
aşağısından onda ikisi mikdârı yere gömülmüş olub kıra’atı pek müşkîldir. 
Bu türbe derûnunda Sultân Mes’ûd Selçukî‘nin medfûn olduğu muhakkak 
ise de diğer şehzâdegânm burada medfûn olduklarına dâ’ir bir alâmet 
yokdur. Bu türbe mükerreren yangına ma’rûz olduğu cebhesinin 
siyahlığından istidlâl idilmekde olub derûnunda sandukanın yahud 
şebekenin bu gibi avârız-ı gönyede zâyi’ olduğu şübhesizdir. Mülûk-i 
Selçûkîyyeden Amasya Sinmesinde medfûn olan Birinci Sultân Mes’ud ile 
Havza Sinmesinde medfûn olan İkinci Sultân Mes’ûdun kabirlerinden 
kırâ’at-ı eczâya meşrût ve mevkûf olan Amasya’da Aydoğdu, Efte, 
Kocaoğlan ve Tatar ve Havza’da /201/ Şeyh Savcı, Kapaklar, Konac 
Köyleri olduğu mukayyed ve Birinci Sultân Mes’ûd’un nâmı sütün 
üzerinde mahkûkdur. 

38- Sinan Efendi Türbesi: 

Üçler Türbesinin civârmda bir hân derûnundadır. Orada fühûl-ı 
‘ulemâdan Şeyhü’l-harem ve Tebyinü’l Mehâriminin mü’ellifı eş-Şeyh 
Sinâneddin Yusuf el-Halveti medfûndur. 

39- Şad Geldi Paşa Türbesi: 

Halfet Gâzi Mezârlığinm içinde eski bir kubbe-i muhkemdir. 
Türbenin garba nâzır olan cebhesi tamamiyle açık olub üstü balık sırtı 
şeklinde taşdan yapılmışdır. Şekline, tarz-ı inşâsına bakılırsa mülûk-ı 
Danişmendiyye devrindeki türbelere pek müşâbih olduğundan burada 
mülûk yahud vüzerâ-yı Danişmendiyye’den biri medfûn olduğunu ihtâr 
itmekdedir. Burada Emir Seyfeddin Sunkur bin Tabuk ve ortasında 
Amasya hükümdârı Şemseddin Şâdgeldi Padişah bin Kutlu ve bunun 
şimâlinde kibâr-i ulemâdan Saideddin Mevhub bin ez-Ziyârî ve Osman 
Paşa-zâde Hüseyin Beg ve İsa Hâtûn medfûnlardır. Bu türbe hükümdâr-ı 

müşârün-ileyhin yaptırdığı türbe olmayub kendisinden iki yüz sene yahud 
daha ziyâde mukaddem yapılmış olduğu derûnunda medfûn olan zevâtm 
tarih-i vefâtlarmdan anlaşılmakdadır. 37 

40- Şirvânî Türbesi: /202/ 

Şamlar Mezârlığmm üstünde bir dâ’ire-i mahsûsa içinde latif bir 
mevki’dedir. Türbe kâr-gîr iki kubbeyi hâvi olub garb tarafı mescid-i şerif 
ve şark tarafı türbedir. Bu türbeyi sadr-ı esbâk Şirvânî-zâde Mehmed 
Rüştü Paşa 1286’da binâ ve 1290’da evkâfım tanzim idüb derûnunda 
pederi eş-Şeyh İsmail Sirâceddin Şirvânî hazretleri ve birâderi südûrdan 
esbâk İstanbul kadısı es-Seyyid Ahmed Hulûsî Efendi ve eniştesi el-Hâcc 
İsa Rûhî Efendi medfûnlardır. 

41- Şehzâde Türbesi: 

Narlı Bağçe Mezârlığmm şimâl-i garbisinde dört taş direk üzerinde 
mebni bir kubbe-i sengîn olub Amasya’da medfun olduğu Behcetü-t 
Tevârihde mestûr olan Sultân Murad Hân-ı sânî hazretlerinin birinci 
şehzâdesi Sultân Ahmed burada medfun olduğu, Şehzâde Türbesi 
dinmesinden anlaşılır. Hiçbir tarafında kitâbeye dâ’ir birşey yokdur. Türbenin 
cenûben hâricinde medfun olduğu görülen ümerâdan Yahya Beg’dir. 

43- Şehzâdegân Türbesi: 

Şamîce Mahallesi önünde vâki’ şose yolunun şimâl tarafında Hâcı 
İlyas Mahallesinde İne Hân Önü‘ne giden yolun garb tarafında köşe 
başında bu da dört taş direk üzerinde mebni bir kubbe-i muhkemdir. Bu 
türbe mükerreren ta'mîr idilmiş ve en sonra 1314’de Gürcü-zâde Mehmed 
Necib Beg tarafından i’mâr olunmuş bulunmakla ma’mûr ve mücedded 
bir haldedir. Derûnunda Çelebi Sultân /203/ Mehmed Hân hazretlerinin 
şehzâdesi Kasım Çelebi ve ba’dehû vefât iden Şehzâde Mehmed Çelebi 
bin Sultân Bâyezid Hân ve ba’dehû vefât iden Şehzâde Mehmed Şâh 
Çelebi bin Süleyman Çelebi ve Şehzâde Mustafa Çelebi bin Süleyman 
Çelebi medfûn olduklarını kitâbeleri isbât itmekdedir. 

44- Şehîdler Türbesi: 

İki tane olarak meşhûr olub biri bâlâda izâh idilen Burma Minâre 
derûnunda Cemudâr Türbesi diğeri de Torumtây Câmi’i derûnunda hücre- 


, 7 Bu zevâtın medfun oldukları bir kaç sene devam iden taharriyâtda anlaşılabilmişdir. 
Burada ve Sultan Mes'ud Türbesi’nde hafriyât icrâ idilirse daha çok zevâtm medfenleri 
bulunacağına şüphe yokdur. 

i mahsûsadır. Bu hücre-i mahsûsa sekiz kadar taş merdiven ile inilir, derin 
bir taş oda olub şarka nâzır olan kapusmdan mâ’adâ ışık ve hava alacak 
penceresi ve deliği yokdur. Derûnunda iki tabut olub biri cenûbda diğeri 
şimâlde mevzû’ ve her ikisinin arası açıkdır. Üstü kapalı olan şu tabutların 
derûnunda müte’addid insan kafaları, kolları, bacakları vesâ’ir a’zâları 
mevcûd olub etleri, kemikleri üzerinde kurumuş gibi durmakdadır. Şu 
hâle nazaran iki tabut içinde beş altı kadar insan cesedi mevzû’ olduğu 
anlaşılır. 

Bu taş odanın üzerinde içinde medfün olan zevâtm şebekeleri, taş 
sandukaları olub tam odanın üzerine gelen şebeke dört adet ise de bunların 
şark tarafında diğer bir hücre-i mahsûsa içinde sekiz kadar zevâtm medfün 
olduklarını şebekeleri isbât itmekdedir. Bunların kim olduklarına dâ’ir 
şebekelerin /204/ ve sandukaların üzerlerinde kitâbe olmadığından diğer 
emârât-ı mahkûke bulunamadı. Fakat Torumtây merhûmun mahdûmu 
Emir Sinaneddin Musa ve hafidi Emir Celaleddin Mehmed Pervâne Beg 
ve ahfâdmdan Amasya emiri Zeyneddin Ya’kub Şâh Rumî ve bunların 
ahfâdı medfün oldukları kavi’en maznûndur. 

45- Şeyh Uüsameddin Türbesi: 

Kamerüddin Mahallesinin üstünde Hekim Çelebi Mahallesi önünde 
Hızır Paşa’ya giden yol üzerindedir. Şeklen murabba ve yüksek olub üstü 
açıkdır. Orada Akdağî-zâde eş-Şeyh Hüsameddin Hüseyin Efendi ve 
mahdûmu Muhyiddin Efendi medfün olduğu kayden ma Tümdür. 

Diğer Şeyh Hüsameddin Türbesi de Hâce Sultân üstünde bir bağçe 
derûnunda olub orada Sonisâlı Şeyh Hüsameddin Haşan Efendi 
medfûndur. 

46- Şeyh Zekeriya Türbesi: 

Serrâc-hâne Câmi’-i şerifinin şark tarafında kapunm içinde bir 
hazîre-i mahsûsadır. Orada Serrâclar şeyhi kibâr-ı evliyâdan Pîr Sun’ullah 
Halveti ve halîfesi olan Pîr Zekeriya Halveti hazerâtı medfünlardır. Şeyh 
Zekeriya Halveti hazretlerinin türbesinde eczâ-yı şerife okunmak üzere 
Hakâle nâhiyesinde kâ’in ve pederi Şeyh Paşa‘dan mevrûs iki çiftliğini 
874’de vakf itmişdir. 

47- Saçlı Efendi Türbesi: 

Şark tarafından Sultân Bâyezid /205/ Câmi’-i şerifi havlusuna 
girilecek kapunm karşısında hânesi derûnunda hücre-i mahsûsadır. Orada 
Amasya müfti-i meşhûru Saçlı el-Hâcc Mahmud Efendi medfün olub bu 



112 


ABDÎ-ZÂDE HÜSEYİN HÜSAMEDDİN EFENDİ 


türbeyi hayatında yaptırmış olduğundan kendisi üzerinde kâ’in odada 
otururken bir zâ’irin fâtiha ihdâ eylediğini gördükde "Okuyunuz; 
muhtâc-ı rahmet bir adamdır” didiği menkuldür. 

48- Safa Paşa Hâtûn Türbesi: 

Şamlılar Mahallesinde şose yolu üzerinde kâ’in büyük çeşmenin 
arkasında etrâfı duvar ile muhât ufak bir mevki’dir. Orada Amasya emiri 
Şâdgeldi Paşa‘nm kerîmesi Safa Paşa Hâtûn medfûn olduğu vesâ’ik-i 
atîkada görülmüşdür. Yanında zevci olduğu zann idilen Yahşî Beg 
medfûn olub mu’ahharen vasiyeti üzre tarihçesini yazan Mustafa Vazıh 
Efendi bunların yanma defh idilmişdir. 

49- Taşköprülü Türbesi: 

Kanlı Pazarinda Üçler Mahallesinin yolu üzerinde kâ’in mescid-i 
şerifin arkasında bir hücre-i mahsûsadır. Derûnunda Taşköprülü eş-Şeyh 
el-Hâcc Abdullah Efendi ve cenûb tarafında vâki’ hücre derûnunda 
mahdûmu eş-Şeyh Mehmed Arif Efendi medfûnlardır. 

50- Torumtay Türbesi: 

Gökmedrese‘yi hâvî câmi’-i şerifin şimâlinde, şose yolu üzerinde 
muhteşem bir türbe-i sengîn olub Amasya’da bedâyî’-i âsâr-ı 
Selçûkîye’den ma’dûddur. Hâricen dört tarafı kabartmalı /206/ çiçeklerle 
müzeyyen ve kıbleye nâzır cebhesi daha muhteşem görülür. 677 tarihinde 
binâ idildiği kıbleye nâzır olan cebhesinde penceresi üzerinde mahkûkdur. 
Kitâbesi şudur: 

"Ammere fi-eyyâmi'd-devleti’s-Suhâni’l-a’zam Gıyasu’d-diinya 
ve ’d-din Ebu ’I-Feth Keylıusrev bin Kılıçarslan hallııdıı ’llahu Sultânehu 
el-abdu ’z-za ’îf el-muhtâc ilâ-Rahmeti’ilah Torumtây bin Abdullah 
gafera ’llahu lehu fi-sene seb ’a ve seb ’in ve sitte mi’es. ” 

Kapusı şarka nâzır olan bu türbe-i âliye gâyet yüksek olub taş 
merdiven ile çıkılır. Derûnunda Amasya vâlisi beglerbegi Seyfeddin 
Torumtây olub sandukası siyah mermerden gâyet cesîm olarak yapılmış 
etrâfma ayete’l-kürsi yazılmışdır. İsmi ve tarih-i vefâtı sandukası üzerinde 
mahkûkdur. Sol tarafında evlâdından Ya’kub Çelebi ve bunun mahdûmu 
Mehmed Çelebi ve bunun mahdûmu Alaeddin Çelebi ve bunun mahdûmu 
Ebubekir Çelebi ve sağ tarafında evlâd-ı Selçûkîyye’den Taceddin Gâzi 
Çelebi-zâde Sivas hâkimi Kılıç Arslan Selçûkî ve ayak taraflarında 
Amasya vâlisi iken mahnûken vefât iden Şehzâde Sultân Alaeddin Beg 
mahdûmları Taceddin ve Gıyaseddin Çelebiler medfûn oldukları 




AMASYA TARİHİ 


113 


dondurma kireç üzerinde mahkûk olan kitâbelerinden anlaşılmışdır. Oraya 
mu’ahharen defti idilen Kdıç Arslan-ı Selçukîye nisbetle Kılıç Arslan 
Türbesi de dinir./207/ 

51- Aişe Gâzi Türbesi: 

Şamlılar Mahallesinde Şeyh İsmail Şirvânî Türbesi‘ne giden yolun 
şimâlinde bir mevki’-i mahsûsdur. İki kabri alacak cesâmetde şeklen 
murabba olub etrâfı siyaha mâ’il taşdan yapılmışdır. Hükümet-i 
Danişmendiyye mü’essîsi Melik Danişmend Ahmed Gâzi halîlesi Gülnuş 
Banu ve kerîmesi Ayşe Gâzi medfûn olduğu an’anât-ı mahalliyedendir. 
Fakat bunların üzerine sonradan bir kaç kimse defti idilmişdir. 

52- Arif Efendi Türbesi: 

Çeri-başı Mezârlığı’nm içinde mürûr iden yolun cenûb tarafında bir 
bağçe derûnundadır. Orada Şehir kethüdâsı-zâde eş-Şeyh Mehmed Arif 
Nakşibendî ve yanında mahdûmu eş-Şeyh Ahmed Kâmil Efendi ve 
akrabâsı medfunlardır. Onuncu kurûn-ı hicrî evâ’ili ricâlinden Pîr 
Mehmed Çelebi dahî burada medfûn olduğu şeyh-i müşârün-ileyhin baş 
tarafında konmuş olan taşın kitâbesinden anlaşılmakdadır. 

53- Abdurrahman Baba Türbesi: 

Savakça Mahallesi‘nin şark tarafında dağ kenarında bir mevki’-i 
mahsûs olub yakın vakitlere kadar ziyâret-gâh-ı 'umûmî olduğu halde 
gâ’ib idilmişdir. 

Orada medfûn olan Erzincânî Abdurrahman Halveti hazretlerinin 
zâviyesi ve önünde çeşmesi mevcûd iken mürûr-ı zaman ile cümlesi de 
zâyî olmuşdur. 

54- Abdurrahman Muslihî Türbesi: 

İskender Memi Çelebi Türbesi’nin şarken hizâsmda dört duvar ile 
muhât bir bağçedir. Orada Amasya /208/ kadısı Molla Beglik 
Abdurrahman Muslihî ve pederi Mehmed Şâh ve mahdûmu Mahmud 
Çelebi medfûn olub Abdurrahman Muslihî tarafından eczâ-yı şerife vakf 
idilmişdir. 

55- Osman Beg Türbesi: 

Sultân Bâyezid Câmi’-i şerifinin şark-ı cenûbîsinde olub her tarafı 
taşdan ve kubbesi kâr-gîr olarak masnu’ ve muhteşem bir türbe-i âliyedir. 
Derûnunda Sultân Bâyezid Hân-ı sânî hazretlerinin şehzâdegânmdan 

Amasya vâlisi Sultân Ahmed’in şehzâdesi Osman Beg medfûn olduğu 
kapusı bâlâsında mahkûk olan beyitlerden ve kuyûd-ı atîkadan 
anlaşılmakdadır. Türbe-dârı ve cüz-hânları var idi. 

56- Acem Ali Türbesi: 

Acem Ali Mahallesinde Bâlî Beg Câmi’-i şerifinin kıblesinde kâ’in 
bağçe içindedir. Orada Hâce el-Hâcc Acem Ali Ağa ve yanında bânî-i 
câmi’i Bâlî Beg ve hafidi İsa Beg medfunlardır. 

57- Ali Çelebi Türbesi: 

Ahi Sa’adeddin Mahallesinde yol üzerinde ufak bir bağçedir. 
Orada meşâhir-i ‘ulemâdan Amasya müftisi Mü’eyyed-zâde Ali Çelebi ve 
mahdûmu Amasya kadısı Abdülkerim Efendi medfundur. Ali Çelebi 
Türbesi’ne eczâ vakf itmişdir. 

58- İsa Efendi Türbesi: 

Üçler Câmi’-i şerifinin garb tarafında hânesi bağçesinde olub 
hulefâ-yı Nakşibendiyyeden eş-Şeyh İsa el-Kırımî medfunduı\/209/ 

59- Fahreddin Cevheri Türbesi: 

Ok Meydaninm cenûbunda vâki mezârlığın içinde Kurdboğan 
Türbesi‘nin garb tarafında dört duvardan ibâretdir. Orada Hâce Mehmed 
Cevheri medfûn olub meşâhir-i fuzalâdan Cemaleddin Aksarâyî-zâde 
Fahreddin İlyas Rumî yanında olduğu vesâ’ik-i atîkadan anlaşılmakdadır. 
Fahreddin Cevheri her ikisinden mürekkeb bir halita olduğu maznûndur. 
Hâce Mehmed Cevheri tarafından eczâ-yı şerife vakf idilmişdir. 

60- Kadılar Türbesi: 

Halfet Gâzi Mezârlığinm kenarında ve türbenin karşısında bir 
kubbe-i cesîmedir. Şimâle nâzır ve yüksek olan cebhesi açık ve kubbesi 
balık sırtı şeklindedir. Derûnunda Kadı Pir Nizameddin Mahrnud ve Kadı 
Pir Şemseddin Mehmed ve diğer Kedağra kadısı Şemseddin Mehmed ve 
Konya kadısı İzzeddin Haşan Çelebiler medfundur. 

61- Kubâ Evliyası Türbesi: 

Kubâ Mahallesinde yüksek bir tepe üzerindedir. Etrâfı kâr-gîr 
duvar ile muhât ve üstü ahşab kiremidlik ile mestûr olub ufak bir hücredir. 
Burada e’izze-i kirâmdan ve Sâdât-ı Hüseyniyyeden Kubâlı Çelebi-zâde 

eş-Şeyh Hüsameddin Hüseyin el-Halvetî medfûndur. Eczâ-yı şerife vakf 
idüb türbedârı ve cüz-hânları var idi. 

62-Kadem Paşa Türbesi: 

İltekin Bağları üzerinde İltekin Gâzi /210/ Türbesinin civârmdadır. 
Orada Amasya emiri Şâdgeldi Paşa kerîmesi “Kadem Paşa” dimekle 
meşhûr Cihan Hâtûn medfûndur. Bu hâtûnun evkâfı ve eczâ-yı şerîfesi 
vardır. 


63- Kutub Türbesi: 

Yörgüç Paşa İmâretİnin şark tarafında vâki’ ufak mezârlığın içinde 
kûşe-i garbisindedir. Kibâr-ı sulehâdan Memi Dede halîfesi “Kutub 
Dede ” dimekle meşhûr eş-Şeyh Ahmed el-Halvetî hazretleri medfun olub 
sâhib-i keşf-i kubûr, Hâcı Abdullahoğlu eş-Şeyh Mustafa Efendi vasiyeti 
üzre bu zâtın nezdine defn idilmişdir. 

64- Kurdboğan Türbesi: 

Ok MeydanTnm cenûbunda vâki’ mezârlığın içinde cesîm ve kâr- 
gîr bir türbe-i âliyedir. Kubbesi ve etrâfı metin ve temeli sengîn olub 
içinde kibâr-ı evliyâdan Pir İlyâs hazretlerinin havâss-ı hulefâsmdan Pir 
Şerefeddin Hamza-i Halveti hazretleri medfûndur. Evkâfı ve eczâ-yı 
şerîfesi olub türbedârı ve cüz-hânları var idi. Kurdboğan nâmiyle meşhûr 
olmasının esbâbı bâb-ı sânîde zikr idilecekdir. 

65- Gül Çiçek Hâtûn Türbesi: 

Câmi’-i Enderûn Mahallesi‘nde câmi’-i şerifin tarâf-ı garbisinde 
kâ’in hücre-i mahsûsadır. Orada Amasya vâlisi Şehzâde Sultân Ahmed‘in 
halîlesi Gül Çiçek Hâtûn medfûndur. Evkâfı ve eczâ-yı şerîfesi 
vardır./211/ 

66- Kemâl Paşa Türbesi: 

Aşağı Pirler‘in garb-ı cenûbîsinde yol üzerinde mezârlık içindedir. 
Etrâfı ve kubbesi kâr-gîr olub müşrif-i harâb bir halde duruyor. 
Derûnunda Sultân Bâyezid Hân-ı sânî vüzerâsmdan olub ŞeyhüT-İslâm 
Şemseddin Ahmed Efendi‘nin ceddi olan Kemâleddin Mehmed Paşa ve 
mahdûmu Süleyman Çelebi ve Sultân Selim Hân-ı evvel hazretlerinin 
vüzerâsmdan olub Amasya’da maktûl olan Dukakin-zâde Ahmed Paşa‘nm 
rnedfûn oldukları sicillen mazbûtdur. Bunların sandukalarını orada ders 

okutan Huzûrî Mehmed Efendi‘nin kaldırdığını Mustafa Vâzıh Efendi 
yazıyor. 

67- Gümüşlü-zâde Türbesi: 

Selağzinda kâ’in çeşmenin arkasında ufak bir hücre-i mahsûsadır. 
Derûnunda kibâr-ı sulehâdan Gümüşlü-zâde eş-Şeyh Muhyiddin Mehmed 
el-Halvetî hazretleri medfündur. 

68- Mehmed Paşa Türbesi: 

Mehmed Paşa Câmi’-i şerifinin şark tarafında ayrıca bir mevkî’dir. 
Etrâf-ı erbâsı ve kubbesi kâr-gîr olub kabrin sathı zeminden bir buçuk 
metre kadar yüksekdir. Derûnunda câmi’-i şerifin bânîsi vüzerâ-yı 
Osmâniyyeden Mehmed Paşa ve kapusmm önünde kâ’in taş merdivenin 
şimâlinde baş tarafda pederi Hızır Paşa medfündur. Pederinin seng-i 
mezârmda kitâbesi var ise de Mehmed Paşa’nm yokdur. /212/ 

69- Muslihiddin Türbesi: 

Üçler Mahallesinde İskender Memi Çelebi Türbesinin şarken 
hizâsmda kâ’in Abdurrahman Muslihî Türbesini hâvi bağçenin bir tarafı 
add idilmekdedir. Ancak muharrir-i âcizin taharriyâtma nazaran 
Abdurrahman Muslihî ve pederi Mehmed Şâh ve mahdûmu Mahmud 
Çelebiler’in türbesi İskender Çelebi Türbesinin cenûben karşısında kâ’in 
büyük çeşmenin şarken hizâsmda yolun üzerinde görülen taşlar olub baş 
ve ayak taşları zâyi’ olduğundan tamamiyle hükm olunamadı. Bu bağçe 
derûnundakiler Amasya müflisi ve Mahzenü’l-Fıkıh müellifi 
Muslihüddin Musa Efendi ve mahdûmu Abdurrahman Efendi ve hafidi 
Mehmed Şâh Efendi oldukları Amasya ziyâret-gâhlarma pek ziyâde vâkıf 
olan zevâtdan menkûldür. El-ilm-i indallah 

70- Mustafa Dede Türbesi: 

Kübceğiz Mahallesinin garb tarafında ve Şeyh Kırık Mahallesinin 
üzerinde kâ’in bir bağçedir. Orada kibâr-ı ‘ulemâdan ve sâdât-ı kirâmdan 
Amasya müfti-i meşhûru Tokadlı es-Seyyid eş-Şeyh Mustafa Efendi ve 
mahdûmu es-Seyyid İsmail Efendi ve hafidi kibâr-ı ‘ulemâdan es-Seyyid 
eş-Şeyh Osman Efendi medfûnlardır. 

71- Malatyalı Sufî Türbesi: 

Çeri-başı Mezârlığinda eş-Şeyh Mehmed Arif Efendi Türbesinin 
ittisâlinde olub etrâfı duvar ile muhât bir bağçedir. Derûnunda kibâr-ı 

sulehâdan ve meşâhir-i ‘ulemâdan /213/ MalatyalI Sufi Mehmed Efendi 
ve şimâlinde pencere önünde mahdûmu Amasya müftisi Mehmed Hulûsî 
Efendi ve bunların garb tarafında mürîd-i hâssı İnce-zâde Elâfız Mehmed 
Arif Efendi ve bunun yanında mahdûmu kibâr-ı sulehâdan Hâfız Ahmed 
Necib Efendi medfûnlardır. 

72- Melik Gâzi Türbesi: 

Bu nâm ile Amasya’da üç mevki’de türbe yeri gösterilmekdedir. 
Birincisi Şamlılar Mahallesinin garb tarafında yol üzerinde bulunan 
Alagöz Baba Türbesi olub burada Melik Gâzi İsmail Danişmendî‘nin 
medfûn olduğu an’anât-ı mahalliyedendir. İkincisi Şâdgeldi Paşa Türbesi 
olub burada Melik Gâzi nâmında birinin medfun olduğu haber 
virilmekdedir. Fakat taharriyâtda buna dâ’ir bir ma’lûmât bulunamadı. 
Üçüncüsü Yörgüç Paşa İmâreti civârmda kâ’in mezârlığın şark tarafında 
olduğu haber virilmekde olub muharrir-i âcizin taharriyâtmda orada 
zâviyenin bânîsi olan Melik Gâzi medfun değildir. 

Bu zâtın türbesi Halfet Gâzi Türbesinin şarken hizâsmda olan 
murabba ufak arsa-yı halîye olduğu haffiyâtdan anlaşılmışdır. Orada 
vüzerâ-yı Osmaniyyeden olduğu seng-i mezânnda mahkûk olan meliküT- 
ümerâ Gâzi İsmail Beg ve evlâdı medfûndur. Yörgüç Paşa civârmda 
bulunan zâviyenin bânîsi de bu zât olduğu vakfiyesinde muharrer olan 
isim ve evsâfdan anlaşılır. /214/ 

73- Memi Dede Türbesi: 

Hâcılar Meydânina girecek yolun garben kenarında etrâfı duvar ile 
muhât bir bağçedir. Orada kibâr-ı sulehâdan ve meşâhir-i ‘ulemâdan 
“Merni Dede” dimekle meşhûr eş-Şeyh Mehmed el-Halvetî ve mahdûmu 
eş-Şeyh İbrahim Efendi ve hulefâsmdan eş-Şeyh Hüsameddin Hüseyin 
Efendi medfûnlardır. 

74- Mansur Baba Türbesi: 

Abdüllatîf Efendi’nin kütüb-hânesi ittisâlinde Ak Hasan-zâde el- 
Hâcc Hâfız Haşan Ağa‘nm zâviyesi bağçesindedir. Bu bağçede meşâyih-i 
Halvetîyyeden eş-Şeyh İbrahim Hakkı Efendi ve yanında halîfesi eş-Şeyh 
Mansur Efendi ve bunun müridi a’yândan Kırmacı-zâde el-Hâcc Mehmed 
Tevfik Efendi medfûnlardır. 

75- Mevlevî-hâne Türbesi: 

Serrâc-hâne Mahallesinin şark tarafında kâ’in mevlevî-hânenin 
içinde büyük bir hücre-i mahsûsadır. Orada eş-Şeyh Mehmed Arif Dede 
ve Alaeddin Ali Dede ve Osman Sakıb Dede ve Arab Salih Dede ve 
Ahmed Dede ve Mehmed Sıdkı Dede medfûn oldukları sicillât-ı 
şer’iyeden anlaşılmakda ise de bunlardan ziyâde olan zevâtm kim 
oldukları anlaşılamadı. Her halde meşâyih-i mevleviyyeden Abdülkadir 
Dede ve Mahmud Dedeler‘in de burada medfun olduklarını zann iderim. 

76- Nasuh Baba Türbesi: 

Ok Meydanina giden yolun kıble tarafında bağlar önündeki çevrim 
mezârlığm şark tarafında bir mevki’-i mahsûs /215/ olub orada kibâr-ı 
sulehâdan Sultân Bâyezid Câmi’-i şerifi imâmı vâ’iz-i meşhûr eş-Şeyh 
Nasuh Efendi ve kurbinde meşâhir-i fuzalâdan İdî-zâde Mustafa Akif 
Efendi ve a’yândan Çaycı-zâde el-Hâcc Mehmed Efendinin mahdûmu 
Mahmud Efendi medfûnlardır. 

77- Yediler Türbesi: 

Üçler Mahallesinin cenûb tarafında Saka Sokağı karşısında kâ’in 
sokağın arkasında ve mezârlığm duvarı dibinde bir mevki’-i mahsûsdur. 
Şehzâde Sultân Ahmed devrinde iştihâr iden yedi emirlerin altısı burada 
medfûn olub biri olan Amasya müfti-i meşhûru Koca Emir es-Seyyid 
İbrahim Efendi İstanbulda Ebû Eyyûb-ı Ensârî civârmda medfûndur. Bu 
altılardan Emir Acem Gıyaseddin Şirâzî ve küçük Emir Sinan-ı Niksarî ve 
Kubâlı emir Şerif Hamza Çelebi ve Emir Ak il Çelebi olduğu muha kk ak 
ve Şehrî Emir Mehmed Çelebi ve Emir Mazlum Melik Çelebi olduğu 
meşkûkdur. 

78- Ya’kub Halveti Türbesi: 

Gümüşlü-zâde Mahallesinin üstünde Pîr İlyas Halveti Türbesine 
giden yolun şimâlinde Pîr İlyas Mezârlığinın müntehâ-yı garbisi 
karşısında köşe başında ufak bir mezârlık içinde mevki’-i mahsûsdur. 
Orada kibâr-ı meşâyih-i be-nâmdan eş-Şeyh Ya’kub Halveti ve mahdûmu 
Amasya müflisi Mustafa Efendi vesâ’ir evlâd ve ahfâdı medfûnlardır. 
Diğer eş-Şeyh /216/ Ya’kub Efendi ve eş-Şeyh Abdullah Efendi de burada 
medfûn oldukları maznûndur. 

79- Yörgüç Paşa Türbesi: 

Cami-i şerifi kapusmm garb tarafında yüksek ve taşdan masnû’ bir 
hücre-i mahsûsadır. Orada Amasya vâlisi vüzerâ-yı Osmaniyyeden 

Yörgüç Paşa ve yanında mahdûmu ümerâdan Yunus Beg ve kerîmesi 
Hundî Hâtûn medfûnlardır. 

Amasya’da bunlardan mâ’adâ pek çok makâmât ve ziyâret-gâh 
bulunmakda ise de onlar tamamiyle ma’lûm olmadığından yazılamadı ve 
türbeleri makâmât-ı mahsûsası tahrîr idilen zevâtm terâcim-i ahvâli ve 
tarih-i vefâtlarmı iş’âr iden kitâbeleri bâb-ı sânîde zikr ve tahrîr 
idilecekdir. İnşa’ allah. 

Her gûşe-i feyzinde birer âşık-ı şeydâ 

Her kûy-ı kemâlinde birer şâ‘ir-i dânâ 

Her zerre-i hâkinde birer feyz-i hüveydâ 

Mestûr-ı kııtııbdür nice eş’âr-ı Amasya 

Amasya; zaman-ı fethinden i’tibâren makarr-ı mülûk ve selâtin, 
merkez-i ‘ulemâ-yı müslimîn olduğu cihetle arzında kuvve-i celîle-i 
fâtıranm iddi’â buyurduğu füyûzât-ı maddiyye ve ma’neviyye 
cümlesinden olmak üzere Amasya’dan pek çok âşık ve şu’arâ zuhûr 
iderek her birinin iş’âr-ı güzidesi tezâkir-i şu’arâda mestûr 
bulunmuşdur. 12111 

Şimdiye kadar yazılan tezâkir-i şu’arâdan anlaşıldığı üzere Anadolu 
bilâdmda Türk ilinde sırf Türk dili üzre ilk şi’ir (ezgi) söyleyen, Amasyalı 
Baba-zâde Aşık Paşadır 

Sekizinci kurûn-ı hicri evâ’ilinde zuhûr iden bu zâtın Türk 
edebiyâtmda açdığı çığırı selâtin-i Osmaniyyenin Amasya’ya olan inâyeti 
sâyesinde yine AmasyalIlar neşr ve tevsi’e çalışdığı zâhir olur. 

Amasya’da bu çığırı ta’kîb idenler içinde ma’lûm olanları, Divrikli- 
zâde Yâri dimekle meşhûr Yâr Ali ÇelebPdir. Ba’dehû Gümüşlü-zâde 
Şemsi Paşa ve Aşık Paşalı Hamdi Çelebi ve Defderdâr Gmâyî Çelebi ve 
kâtib-i Sultânî Zihni Çelebi ve ‘ulemâdan Dakik Çelebi ve Germiyanlı 
Ahmed Çelebi, Çelebi Sultân Mehmed Hân hazretlerinin Amasya’da icrâ- 
yı saltanat buyurduğu zamanlarda iştihâr itmişlerdir. 

Bunların içinde Ahmedî, Hamdi, Şemsî meşhûr olub Sultân Murad 
Hân-ı sânî hazretlerinin devr-i hümâyûnlarında Amasya’da Nisaburlu 
Fettâhî ve Şeyhî Paşa ve kuzâtdan Belâ’î Çelebi ve Sultân Mehmed Hân-ı 
sânî hazretlerinin devr-i hümâyûnlarında ricâlden Fehmi Çelebi ve Sadî ve 
nisâdan Belâ’î Çelebi kerîmesi Zeyneb Hâtûn gâyet iştihâr itmişlerdir. 

Hele Sultân Bâyezid Hân-ı sânî hazretlerinin Amasya’da yirmi altı 
ve müte’âkiben şehzâdesi Sultân Ahmed’in otuz iki sene kadar /218/ 
vâlilikle bulundukları zaman, edebiyat-ı Osmanniyye hâdimleri tekessür 
iderek Tâcî, Aftâbî, Figânî, Kutbî, Münîrî, Ca’ferî ve Sa’dî Çelebiler gibi 

fuzalâ-yı şu’arâ zuhûr itmişlerdir. Bunlardan Tâcî Beg-zâde Ca’ferî ve 
Sa’dî Çelebiler İstanbul‘da nâdirü’l-emsâl olarak meşhûr olmuşlar idi. 
Nisâdan Amasyalı Mihrî Hâtûn bu devrin bedâyi’ndendir. Sultân Selim 
Hân-ı evvel hazretlerinin erkân-ı saltanatından ma’dûd olan 
AmasyalIlardan Rahimî, Refiki, Keşfi ve Ruhî Efendiler ilmen, edeben ve 
kalemen gâyet meşhûr olmuş ve Sultân Süleyman Hân-ı evvel 
hazretlerinin devr-i hümâyûnlarında Anî, Huzûrî, Zemanî, Fi kr î ve Edâyî 
gibi Amasyalı şu’arâ o asrın fuzalâsı nezdinde mazhâr-ı kabul olarak 
iştihâr itmişlerdir. Bunlardan sonra Hatifi, Kelâmî, müte’addid Abdi, 
Şevkî, Şeyhî ve Sıdkî ve bunları ta’kiben İdî Atıf, Akif, Sa’id ve Na’ilî ve 
ba’dehû Kâşif, Sarım, Asım ve ba’dehû Nigârî, Sadık, Kâmil Efendiler ve 
isimleri dere idilmeyen pek çok şu’arâ Amasya sancâğmdan zuhûr 
itmişlerdir. 

Toprağı idilmiş ezeli aşk ile tahmîr 

Hem cevher-i hiisıı itmiş anın zâtını tenvir 

Her san ’at ii dânişde yetişdirdi meşâhir 

İbrâz-ı fezâ‘il ider ahrâr-ı Amasya 

Zeyl-i Atayî’de mezkûr olduğu üzere “Amasya kadîmen bir /219/ 
münbit-i kerîm ‘ulemây-ı kiram ve mu ’addan bî-adîl-i fıızalâ-yı be¬ 
ndin ” olduğu münâsebetle ‘ulûm u sanâyi’-i beşeriyyenin her şu’besinde 
ihtisâs-ı tanım sâhibleri yetişdirmekde pek ziyâde ibrâz-ı semâhat itmiş bir 
şehr-i mübârek olduğuna bütün terâcim kitabları şâhid-i âdildir. Sanâyi’-i 
nefîseden ma’dûd olan hatt san’at-ı bedî’asında AmasyalIların ibrâz 
eylediği mahâret-i hârikayı tanzîr değil, taklid idecek bir sâhib-i ihtisâs 
olmadığını bütün nefâyis-i perverân-ı a’sâr, teslim itmekdedirler. Meşâhir- 
i hattâtînden İbrahim Nefisi ve Hüseyin Hâmid ve Müstakîm-zâde 
Sa’adeddin Efendilerin tezkirelerinde Amasyalı olduğu mestûr olan Yakut 
Mustasımî ile Amasyalı olduğu muha kk ak olan Şeyh-zâde Hamdullah 
Efendi‘nin hutût-ı bedî’asmı bu kadar hattâtan-ı cihân, cehd-i beliğ 
itdikleri halde hiçbiri de taklide muvaffak olamamışdır. 

Hele Üstâz dimekle meşhûr olan Amasyalı Abdullah Efendi ve 
Polad-dest nâmıyla meşhûr olan Amasyalı Köse Muhyiddin Efendi ve 
birâderi Cemaleddin Efendi ve bunların pederleri Celaleddin Efendi 
kıbletü’l-hattâtîn ve Şeyhü’l-hattâtîn vasıflarıyla meşhûr olan Hamdullah 
Efendi’nin dâmâdı ve ‘amm-zâdesi Şükrullah Halîfe ve Amasyalı 
Abdullah Sânî ve Mustafa Dede ve Derviş Mehmed Dedelerin emsâli 
memâlik-i Osmanniyyede pek nâdir olarak gelen hattâtân-ı cihândan 

oldukları müttefıkdir. Müşârü’n-ileyh Yakut ile Hamdullah’dan /220/ her 
biri san’atmda muhteri’ olduğu gibi sanâyi’-i nefîseden diğer hatt-ı bedî’a 
siyâkati dahî diğer Amasyalı Tâci-zâde Ca’fer Çelebi ihtirâ’ eylediği 
tarihen müsbetdir. Her biri muhteri’ olan şu üç hattâtm nazîri şimdiye 
kadar gelmemişdir. Tezâkir-i hattâtîn mütâla’a idenlerin ma’lûmu olduğu 
üzere “Hattâtân-ı Rûm” içinde en ziyâde hâ’iz-i şöhret kimselerin 
ekseriya “Amasyalı” oldukları görülmekdedir. Binâen-aleyh fenn-i 
bedî’a-ı hattda AmasyalIlar üstâz-ı küll olmuşlardır. 

Tefsir, hadîs, usûl, fürû’, kelâm, hikmet ve mantık gibi ‘ulûm-ı 
şer’iyye ve akliyyede AmasyalIlar’dan pek çok erbâb-ı ihtisâsm zuhûr 
eylediği ma’rûzât-ı sâbıkanm tavsifât-ı şâ’irâneden ibâret olmayub birer 
hakikat-ı tarihiyye olduğuna şâhid-i beliğdir. 

Bu ‘ulûmun kâffesinde sâhib-i ihtisâs olarak allâme olan 
AmasyalIlardan Mü’eyyed-zâde Abdurrahman Efendi ve Tâci Beg-zâde 
Sa’di Çelebi ve Kemâl Paşa-zâde Ahmed Şemseddin Efendi ve Ca’fer 
Efendi-zâde Hızır Efendi ve Mustafa Akif Efendi ve Seküköylü-zâde 
Mehmed Kâşif Efendi gibi zevâtm akrânı memâlik-i Osmaniyyede 
gelmemiş gibidir. Hele Amasya’da medfun olan Kemâl Paşa’nm hafidi 
Ahmed Şemseddin Efendi müte’ahhirîn arasında müctehid-i mensûb 
olmak üzere tanınmış simâlardandır. 

İlm-i tefsirde sâhib-i ihtisâs olan AmasyalIlardan İbrî /221/-zâde 
Molla Muhyiddin Çelebi ve imâm-ı meşhûr Molla Bahşî Halîfe ve 
Kazasker Muhaşşî Sinan Efendi ve diğer şeyhüT-harem Sinan Efendi ve 
“Emir Müderris” dimekle meşhûr es-Seyyid Ahmed Efendi ve sâhib-i 
tefsir Nabî Efendi kibâr-ı müfessirînden idiler. 

İlm-i hadîsde sâhib-i ihtisâs olan AmasyalIlardan şu zevât ile 
beraber Şermî-zâde Hâfız Osman Takiyüddin Efendi ve müfti-i asr Şeyhî 
Mehmed Efendi ve umdetü’l-muhaddisîn Amasyalı Şeyhü’l-kurrâ Yusuf 
Efendi-zâde Abdullah Efendi 38 ve muhaddis-i meşhûr Mü’ezzin-zâde 
Süleyman Efendi ve Sarı Ahmed-zâde Hâfız Mehmed Efendi kibâr-ı 
muhaddisînden idiler. 

İlm-i usûl ve fürû’da sâhib-i ihtisâs olan AmasyalIlar pek çok olub 
bunların içinde Şeyh Hamid-zâde Hamideddin Efendi ve Cemâlî-zâde 
Alaeddin Ali Efendi ve Şeyh İmad-zâde Muslihiddin Musa Efendi ve 
İbrahim Kemâleddin Efendi ve Şeydi Ali-zâde Kazasker Abdurrahman 
Efendi ve Nefis-zâde Mustafa Efendi ve Bayram-zâde Kazasker Haşan 


3 s Fâzıl-ı müşârün-ileylı şeyhü’l-İslâm-ı esbâk Halid Efendi-zâde Mehmed Cemaleddin 
Efendi Flazretlerinin cedd-i âdâsıdır. 

Efendi ve Pîri-zâde Hüseyin Efendi ve Mütevelli-zâde Ahmed Efendi ve 
Çelebi-zâde Hüseyin Efendi ve Fenerci-zâde el-Hâcc Mehmed Efendi 
kibâr-ı usûlîn ve fukahâdan idiler./222/ 

İlm-i âlî-i tasavvufda sâhib-i ihtisâs olan AmasyalIlardan Gümüşlü- 
zâde Pir İlyas Halveti ve Pir Şerefüddin Hamza-i Halveti ve Pir Sunullah 
Halveti ve Pir Abdurrahman Halveti ve Cemâlî-zâde Pir Mehmed Çelebi 
Halîfe ve Mü’eyyed-zâde Abdurrahim Efendi, Gümüşlü-zâde Muhyiddin 
Efendi diğer İmam-zâde Abdurrahim Efendi ve Kutb Ahmed Efendi ve 
Kadı-zâde Küçük Mehmed Efendi ve üstâz-ı asr olan eş-Şeyh Salih 
Halveti ve Şeyh-zâde eş-Şeyh Ahmed Rüşdü Efendi kaddesallahü 
esrârehüm hazerâtı pek meşhûrdur. 

İlm-i kelâm ve hikmet ve mantık gibi fünûn-ı lâzimede sâhib-i 
ihtisâs olan Amasyalılar ta’dadı müşkil bir yekûna bâliğ olmakdadır. 
Bâlâda ta’dâd olunan zevâtm ekserisi bu fünûn-ı akliyyede dahî sâhib-i 
ihtisâs olub Müfti-zâde Sarı Osman Efendi ve Abdullah Efendi ve Hâfız 
Mehmed Efendi ve emsâli pek çok olduğundan bâb-ı sânî; ‘ulûm u 
sanâyi’in kâffe-i şu’âbâtmda gerek mütehassıs ve gerek muttali’ olan 
zevâtm terâcim-i ahvâlini mütekeffıl olmakla burada ta’dâdmdan sarf-ı 
nazâr idilmişdir. 

Gelmiş nice meczûbü’l- hayy nice mııştâk 

Çıkmış oradan dehre nice kâmil ü uşşak 

Giiyâ burada olmuş idi âlem-i misâk 

Bir feyz ıı himem-i zâviyediir dâr-ı Amasya 1223/ 

Amasya’nın hakk-ı feyz-nâkmdan şimdiye kadar zuhûr iden 
meşâyih-i kirâm-ı tarikat pek çok olub tarîkinde temâyüz ve yahud 
müceddidâne bir şu’be-i tarîkât te’sîs idenlerin şöhreti cihetinden tedkîk 
olunursa Amasya; güyâ mu’azzam bir zâviye-i füyûzât olduğu sâbit olur. 

Çünkü Amasya; fethinden yarım asır sonra Sultân Mes’ûd-ı 
Selçukîye merkez-i saltanat olduğu zaman sultân-ı müşârün-ileyh bir 
medrese bir de hankâh ya’ni tekye binâ ve medreseyi ‘ulûm ve ma’ârifm 
neşr ü ta’ mî mine ve hankâhı da ahlâk-ı 'umûmîyenin ıslâh ve tehzîbine 
tahsis iderek medeniyet-i İslâmiyyeyi Amasya’da te’sîs ve ta hk im ve 
fırka-i ehl-i salibin muhacemâtmdan harâb olan mevâkî’i i’mâr ve tanzim 
itmeye bezl-i himmet itmiş idi. 

Amasya’da ilk hankâhı binâ iden Sultân müşârün-ileyhin evâhir-i 
asrında hankâh-ı mezkûr şeyhlerinden ancak Mahmud Baba nâmiyle 

meşhûr olan Siraceddin Mahmud bin Ali ve ba’dehû mahdûmu zann 
olunan Alaeddin Mehmed bin Mahmud olduğu tetebbu’ât ve taharriyâtdan 
ma’lûm olabildi ise de bunların tarîki tamamen bilinemedi. Ba’dehû bu 
hankâhm şeyhliği 628 tarihinden i’tibâren “Baba Ilyas Horasanı” 
dimekle meşhûr olan Şücâeddin Ebu’l Beka İlyas bin Ali el-Horasanî‘nin 
fazl ü kemâli, zühd ü takvâsı ve kesret-i etbâ’ı ile kesb-i ehemmiyet 
eylediğinden meşhûr Baba İshak Kefersudî, Baba müşârün-ileyhin 
/224/sâye-i irşâdma dehâletle te’min-i makâsıd idebilmiş ve yalancı 
peygamberliğini Baba-yı müşârün-ileyhin nüfuzundan istifade itmek 
sûretiyle i’lân eylemişdi. 

Baba İlyas Horasanî tarikatı, meşâyih-i ehl-i sünnetden Cüneyd 
Bağdadî hazretlerine mensûb ve mezheb-i ehl-i sünnete muvâfık olarak 
intişâr ve Tarîkat-ı Baba’iye nâmıyla iştihâr idüb kabûl-ı âmmeye mazhar 
olmuşdur. Merkûm İshak Baba esâsen Tarîkat-ı Abahiyeyi iltizâm iderek 
da’vâ-yı nübüvvet itmiş olduğundan Baba’iyye tarikatına zâhiren sülûku 
tarîkat-ı Baba’iyyeyi enzâr-ı âmmede şâ’ibedâr idemez. 

Baba İlyas Horasanî oğulları Şemseddin Mahmud Tuğraî ile 
Fahreddin Ali‘nin vüzerâ-yı Selçûkîyeden olarak iştihârı Baba’i tarîkinin 
intişârını muceb olduğundan üçüncü oğlu Muhlisiddin Musa Baba 
hankâhı meşihâtinde bulunarak mercî-i en’ânı olduğu gibi Baba-yı 
müşârün-ileyhin hulefâsmdan İbik Baba ve Behlül Baba ve Saltuk Baba 
Anadolu‘da fevkalâde sâhib-i nüfûz ve ikbâl olmuşdur. 

İbik Baba‘nm Amasya’da hankâh şeyhi olduğu esnâda tarîkat-ı 
mevlevîyye ricâlinden Veliyüddin Ahmed Dede meşhûr olub Alaeddin Ali 
Pervâne Beg 714 hudûdunda ilk mevlevî-hâneyi binâ itmiş ve ikinci 
olmak üzere Amasya’da Mevlevi Tarikatı zuhûr itmişdir. Ancak Muhlis 
Baba-zâde Alaeddin Ali Aşık Paşa hankâh şeyhi olduğundan Baba’î tarîki 
mütefevvik olmuşdur. Amasya’da /225/ vâki’ olan hâdisât-ı mühimme 
tedkîk olunursa, şu iki tarîk ricâlinin yekdiğerine mukâbil ittihâz itdikleri 
evzâ’m; âmil-i mü’essir olduğu anlaşılır. 

Fakat Pîr İlyas Halveti hazretlerinin Şirvân’dan avdetiyle beraber 
Amasya’da zuhûr iden tarîkat-ı Halvetîyye Baba’î ve Mevlevi tarîklerinin 
ricâline numûne-i imtisâl olacak derecede müntesiblerini ‘ulûm-ı ma’ârife 
teşvik, zühd ü takvâya tergib iderek ümerâ ve a’yâna ta’arruz ve 
tedâhülden men’ itmiş olduğu cihetle kabûl-i ‘ammeye mazhariyetle pek 
çabuk intişâr itmişdir. 

Sultân Murad Hân-ı sânî hazretlerinin devrinde Zeynî ve 
Nakşibendî tarîkleri de şâyi’ olarak oldukça intişâr eyledi ise de Habib-i 
Karamânî ve Çelebi Halîfe hazerâtı gibi kibâr-ı sulehâdan Halvetîler pek 

ziyâde iştihâr eyledikleri cihetle bu iki tarîk ile Baba’î, Mevlevi tarîkleri 
eski şöhretlerini gâ’ib itmişlerdir. 

Fakat devr-i Selim Hân-ı evvelde Nakşibendiyye ricâlinden 
Sun’ullah Buharî gibi kâmil bir mürşid-i âlî himmet, Amasya’da neşr-i 
tarikat itmeğe başladığı zaman füyûzât-ı Nakşibendiyye kalub ümmeti 
teshir ve ricâl-i Halvetîyyeyi de tenvir iderek neşr-i envâr itmişdir. 960 
tarihinden sonra Kadiri, Celvetî, Şa’bânî tarîkleri de zuhûr eyledi ise de 
ricâl ve etbâ’ı kalîl olduğu cihetle pek çok devam idememiş ve 1047’de 
Bayram Paşa Amasya mevlevî-hânesini müceddeden inşâ /226/ iderek 
tarîkat-ı Mevlevîyye’yi ihyâ idüb 1160 hudûdunda Halveti, Nakşibendî ve 
Mevlevi tarîkleri cümlesine fâ’ik olmuşdur. 

Kibâr-ı muhaddisînden Turhalî eş-Şeyh Mustafa en-Nakşibendî 
hulefâsı Sivas vilâyetinde tekessür iderek Nakşibendî tarîki cümleye 
tefevvuk itmiş ve ba’dehû Nakşibendiyye tarîkinden teşa’ub iden 
Mirzacânî ve Hâlidî kolları Amasya’da kesb-i rüchân idüb şimdiye kadar 
neşr-i füyûzât itmekde bulunmuşdur. Şu tarîk-ı âliyenin ricâline mesken 
olan zâviyeler, tekyeler Amasya’da medâris-i İlmiyeye tekâbül idecek 
derecede kesir olduğundan hurûf-ı hecâ tertibi üzere tahrîr olundu. 

1- Ak Hasanoğlu Tekyesi: 

Sultân Bâyezid’in şarkında vâki’ Abdullatîf Efendi’nin Kütüb- 
hânesi ittisâlindedir. Bu tekyeyi esbâk Amasya mütesellimi Ak Hasan- 
zâde El-Hâc Hâfız Haşan Ağa 1245’de binâ ve meşihatını ricâl-i 
Halvetîyyeden es-Seyyid eş-Şeyh İbrahim Ha kk ı Efendi’ye i’tâ itmişdir. 
Bunun irtihâlinde halîfesi es-Seyyid eş-Şeyh Mansur Efendi tekye şeyhi 
olub 1283’de irtihâlinden sonra ders-hâne ve 1303’de altı fetevâ-hâne ve 
üstü medrese ittihâz idilmişdir. 

2- Ehlullah Tekyesi: 

Ok Meydanı üzerinde Hızır Paşa Mahallesinde olub “Meydân 
Ağası” dimekle meşhûr esbâk Amasya mütesellimi el-Hâcc Hızır Ağa 
tarafından 1064’de binâ idilmişdir. /227/ 

Bu zâviyede Habil-zâde eş-Şeyh Ehlullah Efendi 1110 tarihine 
kadar icrâ-yı meşihat eylediğinden Ehlullah Tekyesi nâmıyle iştihâr 
itmişdir. Bu tekye, Halvetîlere mahsûs olub eş-Şeyh Yahya Efendi ve 
Hamamcı-zâde eş-Şeyh Mehmed Efendi tekye şeyhi olarak ma’rûf 
olmuşlardır. 

3- Üçler Tekyesi: 

Üçler Mahallesinde Sa’di Çelebi Câmi’-i şerifinin ittisâl-i 
garbisinde olub hulefâ-yı Nakşibendiyyeden Kırımlı eş-Şeyh İsa Efendi 
hânesi iken 123 8’de zâviyeye tahvil ve vakf itmişdir. Hânenin sekenâsı 
evlâdına meşrût olduğundan irtihâlinde mahdûmu zâviye-dâr oldu ise de 
meslek-i kazâda bulunmakla meşihat vakfına münhasır olmuşdur. 

4- Çile-hâne Tekyesi: 

Hazret-i Pir İlyas Halveti Türbesinin şimâlinde bulunan Ya’kub 
Paşa dâ’iresi derûnundadır. Bu tekyeyi 815’de ümerâ-yı Osmaniyye’den 
Ya’kub Paşa müftiü’s-sakaleyn Gümüşlü-zâde Abdurahman Çelebi içün 
binâ ve tevliyetini hulefâsmdan Şemseddin Mehmed Buhariye ve 
evlâdına ve inkırazında Mü’eyyed Çelebiye ve evlâdına tahsis itmişdir. 

Bu tekye hulefâ-yı Halvetîyyeye mahsûs olub hazret-i Pir’in yerine 
dâmâdı Gümüşlü-zâde Pir Abdurahman Çelebi ba’dehû Pir Şemseddin 
Mehmed Buharî ba’dehû hazret-i Pir’in mahdûmu Pir Celâleddin 
Abdurahman Çelebi 843’de Serrâclar şeyhi /228/ Pir Sun’ullah Halveti 
ba’dehû Pir Zekeriya Halveti ve ba’dehû İğneci-zâde ve Pir Safıyüddin 
Mahmud el-Halvetî ba’dehû Kubâlı Çelebi-zâde Pir Abdurahman Hüsâmî 
Çelebi ba’dehû 903’de Gümüşlü-zâde Pir Muhyiddin Mehmed Çelebi 
ba’dehû 921’de Buharî-zâde Pir Mehmed el-Halvetî ba’dehû eş-Şeyh 
Ya’kub el-Halvetî ba’dehû hulefâdan eş-Şeyh Abdurahman Halveti 
ba’dehû mahdûmu eş-Şeyh İzzeddin Haşan el-Halvetî ba’dehû diğer 
mahdûmu meşâhir-i ‘ulemâdan eş-Şeyh Hüsameddin Hüseyin el-Halvetî 
hazerâtı bu Çile-hânede şeyh-i âlî-şân olmuşlardır. Amasya halvetîleri 
arasında bu silsile-i Halvetîyyeye silsiletü’z-zeheb dinmişdir. 

Ba’dehû Çile-hâne şeyhi bulunan eş-Şeyh Mehmed Efendi 1099 
fırtınasında irtihâl idüb es-Seyyid İbrahim Efendi ve 1116’da bu da 
fevtiyle mahdûmu es-Seyyid Mehmed Efendi şeyh ve mütevelli 
olmuşlardır. 1168’de es-Seyyid Mehmed Efendi’nin irtihâlinde ‘ulemâdan 
Hâfız es-Seyyid Mahmud Efendi şeyh oldu ise de 1172’de ref olunarak 
Hâfız es-Seyyid Abdullah Efendi şeyh ve mütevelli olduğu halde 1214 
evâhirinde irtihâl eylediğinden tevliyet kerîmesi Şerife Hâtûn‘a virilüb 
meşihat; zamîme-i tedris olmuşdur. 

5- Çevikce Türbesi: 

Ya’kub Paşa dâ’iresinin cihet-i garbiyesinde olub Çelebi Sultân 
Mehmed Hân hazretlerinin devr-i hümâyûnunda Amasya’da kâ’ime-i 
nakdiyenin tab ve i’mâlinde ibrâz-ı mahâret iden /229/ ve Çevikçi nâmıyle 
meşhûr olan eş-Şeyh Şemseddin Mehmed el-Kartasî tarafından 831’de 

binâ ve meşihatı hulefâ-yı Halvetîyye’ye ve tevliyeti evlâdına tahsis 
itmişdir. Bu zâviye mükerreren harâb ve ma’mûr olub 1088’de eş-Şeyh 
Süleyman Efendi i’mâr iderek tekye şeyhi olmuş ve 1099 fırtınasına 
karışdığmdan hulefâ-yı Halvetîyyeden eş-Şeyh Ömer Efendi‘ye virilmiş 
ve 1142’de kasr-ı yediyle eş-Şeyh Hüseyin Efendi tekye şeyhi olub 
1180’de fevtiyle meşâhir-i ‘ulemâdan Sinanî eş-Şeyh Haşan el-Halvetî 
hazretleri şeyh olarak ocağı uyandırmış ve 1209 şevvâlinin altısında irtihâl 
itmekle Çevikçe meşihatı Mehmed bin Ali ve İsmail bin Ahmed nâm 
kimselere virilmiş ise de İsmail’in nâ-ehl olduğu tebeyyün itmekle 
müşârün-ileyh eş-Şeyh Haşan Efendinin hulefâsmdan eş-Şeyh Osman 
Efendi ve Mehmed bin Ali yerine dahî 1246’da ulemâdan Akşehrî İsmail 
Efendi şeyh olmuşlardır. eş-Şeyh Osman Baba 1248’de ve İsmail Efendi 
dahî 1259’da vefât itmeleri üzerine medreseye münkalib olmuşdur. 

6- Hicâbî Tekyesi: 

Ziyâre Mahallesi’nde Keçioğlu Câmi’-i şerifinin ittisâlindedir. 
Hulefa-yı Nakşîbendiyyeden Kırımlı es-Seyyid eş-Şeyh Abdulbaki Hicâbî 
Efendi Ziyâre’de ikâmetle 1212’de bir tekye binâ iderek icrâ-yı meşihat 
itmiş ve irtihâlinde halîfesi ve dâmâdı es-Seyyid /230/ eş-Şeyh İbrahim 
Zühdü Efendi şeyh olub bu da irtihâl itdikde mekteb ittihâz idilmişdir. 

7- Hızır Paşa Tekyesi: 

Şamîce Mahallesinde olub Yörgüç Paşa evlâdından ve 
beglerbegilerinden Hızır Paşa 971’de binâ ve evkâfım tanzim itmişdir. 
Meşâhir-i ulemedan “Molla Şeyh” dimekle meşhûr hulefâ-yı 
Halvetîye’den İlyas Efendi hazretleri ibtidâ şeyh olarak irtihâlinde “Memi 
Dede” dimekle meşhûr eş-Şeyh Mehmed Efendi ba’dehû mahdûmu eş- 
Şeyh İbrahim Efendi ba’dehû kibâr-ı ‘ulemâdan eş-Şeyh Hüsameddin 
Efendi şeyh olmuşlardır. 

Hüsameddin Efendi’den sonra ‘ulemâden eş-Şeyh Mustafa Efendi 
ber-vech-i tekâ’üd şeyh olmuşdur. Ba’dehû vâ’iz-i meşhûr eş-Şeyh Haşan 
Efendi ve ba’dehû mahdûmu eş-Şeyh Mehmed Efendi bu tekye şeyhi oldu 
ise de 1143 harîkmda yandığından tamamıyla zâyi’ olub yeri 
bulunamamışdır. 

8- Hâce Sultân Tekyesi: 

Dârü’s-Selâm Mahallesi‘nin üstünde el-yevm kabri bulunan yerin 
şark ve cenûb taraflarını muhît olan hânelerin mevki’idir. Sultân Bâyezid 
Hân-ı sânî Amasya vâlisi iken Hâce-i Sultânî olan a’yândan Şemseddin 
Ahmed Çelebi 880’de orada bir zâviye-i cesîme binâ ve yanında misâfır- 

hâne ve matbah inşâ ve evkâf-ı kâfiye terk iderek nâmını ibkâ ve 
şeyhliğini kibâr-ı Halvetîyye’den /231/ Cemâlî-zâde eş-Şeyh Cemaleddin 
Mehmed Çelebi Halîfe hazretlerine i’tâ itmişdir. 

Müşârü’n-ileyhin irtihâlinden sonra mahdûmu eş-Şeyh Bedreddin 
Mahmud Çelebi ve ba’dehû bunun mahdûmu eş-Şeyh Hayreddin Hızır 
Çelebi ve ba’dehû ahfâdmdan eş-Şeyh Muhyiddin Mehmed Çelebi ve 
Alaeddin Ali Çelebi tekye-i mezbûre şeyhi olmuşlardır. Alaeddin 
Efendi’den sonra kibâr-ı ‘ulemâdan olan zevât ber-vech-i tekâ’üd tekye 
şeyhi olub nezâret-i vakfiyesi Çelebi-zâdelere tahsis olunmuş ve 1097’de 
eş-Şeyh Mehmed Efendi‘nin irtihâlinde sâdât-ı ‘ulemâdan Zanalı es- 
Seyyid Ahmed Efendi tekye şeyhi ve ba’dehû mütevellisi olub 1141 ’de 
vefâtıyla mahdûmu es-Seyyid Abdullah Efendi şeyh ve mütevelli ve 
ba’dehû nâzır oldukda 1172 tarihine kadar oğulları es-Seyyid Mahmud, 
Ömer, Osman, Ahmed, Mehmed, Hüseyin Çelebiler tekyenin kâffe-i 
cihâtma tasarruf iderek mû’mâ-ileyhin irtihâlinde mekân ve cihâtı 
taksimât-ı ırsiyyeye ma’rûz ve tedricen mülk olarak tamamiyle zâyi’ 
olmuşdur. 

9- Saadeddin Tekyesi: 

İçerişehir‘de meydan kapusı civârmda Ahi Saadeddin 
Mahallesinde olub 871’de kâtib-i sultânî Sa’dî Efendi binâ ve evkâfım 
tanzim itmişdir. Bu tekyenin ta’âmiyesi ve misâfır-hânesi mükemmel olub 
mütekâ’idîn-i ‘ulemâdan pek çok fuzalâ buraya şeyh olmuşdur. 

Ahiren Halvetîye ricâlinden /232/ eş-Şeyh el-Hâcc Mehmed Müştak 
Efendi tekye şeyhi olarak 1260 sâlinden sonra Tekye münhedim ve ciheti 
mün’adim olmuşdur. 

10- Şamlar Tekyesi: 

Şamlar Mahallesinde İyas Ağa Câmi’-i şerifinin civârmda olub 
meşâhir-i a’yândan Hâce el-Hâcc Salih Çelebi tarafından 951’de binâ ve 
evkâfı tanzim idilmişdir. Halvetîye ricâlinden pek çok zevât bu tekyede 
icrâ-yı meşihat idüb eş-Şeyh Salih Efendi hazretleri gibi zevât-ı kerâmet- 
simât bu tekye şeyhi olmuş ve ba’dehû eş-Şeyh Yusuf-ı Nakşibendî 
hulefâsmdan eş-Şeyh Türâbî Ali Efendi 1231 tarihinden i’tibâren tekye 
şeyhi olarak tarîk-i Nakşî füyûzâtmı neşr itmişdir. 

11- Şehir Kethüdâsıoğlu Tekyesi: 

Acem Ali Mahallesi‘nde Acem Ali Pınarı‘nin cihet-i şarkiyesinde 
çıkmaz sokak içindedir. Hulefâ-yı Nakşbendiye’den es-Seyyid eş-Şeyh 
Abdülbâki Hicâbî Efendi halîfesi Şehir Kethüdâsı-zâde es-Seyyid eş-Şeyh 

Mehmed Arif Efendi 123 8’de hânesi ittisâlinde bir tekye inşâ ve 
meşihatını icrâ itmişdir. Ba’dehû mahdûmu eş-Şeyh Ahmed Kâmil Efendi 
ve 1299’da küçük mahdûmu eş-Şeyh Yusuf Ziyaeddin Efendi ve 1312’de 
ortanca mahdûmu eş-Şeyh Mehmed Bahaeddin Efendi bu tekyenin şeyhi 
olmuşlardır. 

12- Şehreküsdü Tekyesi: 

Şehreküsdü Mahallesinin müntehâ-yı garbiyesinde kâ’in çeşmenin 
üstünde idi. Meşâyih-i /233/ kirâmdan Pir Sinan Halveti hazretlerine 
mürîdânı tarafından binâ idilmiş bir tekye olub orada mahallenin 
hudûsuna bâ’is olmuşdur. Pîr-i müşârün-ileyh, ilk şeyh olub irtihâlinde 
halîfesi Derviş Ali Halveti ba’dehû eş-Şeyh Ahmed Efendi tekye şeyhi 
olmuşlardır. Bu tekye 1241 tarihine kadar ma’mûr olduğu halde ba’dehû 
harâb ve yeri de mülk olmuşdur. 

13- Şeyhoğlu Tekyesi: 

Gümüşlü-zâde Mahallesinin cihet-i şimâliyesinde Eğri Câmi’-i 
şerifi civârmda olan çıkmaz sokağın içindedir. Meşâhir-i fuzalâdan 
Çorumlu Şeyh Haşan Efendi-zâde Abdullah Vecih Efendi tarafından Emir 
müderris es-Seyyid Ahmed Efendi‘nin veresesinden alman cesîm hânenin 
ön tarafında 1190’da bir tekye inşâ ve Nakşibendî tarikatı üzre âyin icrâ 
idilmişdir. Ba’dehû mahdûmu eş-Şeyh Ahmed Rüşdî Efendi tekye şeyhi 
olub irtihâlinde mahdûmu eş-Şeyh Hâfız Ali Efendi Kadiri olmak üzere 
tekye şeyhi ve 1312’de bunun mahdûmu eş-Şeyh el-Hâcc Ali Efendi 
yerine kâ’im olmuşdur. 

14- Şeyh Cû’î Tekyesi: 

Amasya’nın cihet-i garbiyesinde Şeyh Cû’î Bağlarfmn şimâl-i 
garbisinde Şeyh Cû’î karyesi altında göl civârmdadır. Bu tekye mevlevî- 
hâne olub şeyh-i müşârün-ileyh tarafından 817’de binâ idilmişdir. 

Bu mevlevî-hâne şeyhi ibtidâ bânîsi Mehmed Cû’î Dede ba’dehû 
/234/ halîfesi Yoğurtçu Baba nâmiyle meşhûr Pîrî Ahmed Dede ba’dehû 
Ömer Ahî Dede olub daha pek çok zevât, şeyh-i mesnevî-hân olmuş 
ba’dehû gelen şeyhler mesnevî-hân nâmiyle meşhûr ve mukayyed olub 
bunlardan 1154’de İsmail Dede ve 1177’de vefâtıyla İbrahim Dede ve 
1190’da İsmail Dede-zâde Feyzullah Dede ve 1194’de es-Seyyid Haşan 
Dede ve müte’âkıben es-Seyyid Mustafa Dede ve 1204’de Amasya 
mevlevî-hânesi şeyhi Ahmed Efendi-zâde Feyzullah Efendi ve 1208’de 
ref inden birâderi Abdullah Dede ve 1209’da kasr-ı yedinden Hâcı-zâde 
Hüseyin Dede Efendi ve müte’âkıben birâderi Hâfız Mustafa Dede ve 

1220’de vefâtıyla oğulları Mehmed ve İbrahim’in 1227’de fevtinden 
Amasya mevlevî-hânesi şeyhi es-Seyyid Mehmed Kâmî Dede-zâde es- 
Seyyid Mehmed Sâbit Dede mesnevî-hân ve tekye şeyhi olmuşlardır. 
Fakat bu tekyeden şimdi eser kalmamışdır. 

15- Şeyh Abdul Tekyesi: 

Sofular Mahallesinde Pir İlyas Mezârlığinm müntehâ-yı 
garbisinde olub meşâyih-i Nakşibendiyye’den eş-Şeyh Abdullah Efendi 
tarafından 961’de binâ ve evkâfı tanzim idilmişdir. Bu tekye mükerreren 
harâb ve ma’mûr olarak 1271 tarihine kadar muhâfaza idildiği halde 
ba’dehû zâyi’ olmuş ve 1315’de Sivas meşâyihinden eş-Şeyh Gulâmî 
Efendi ma’ârif tarafından me’mûren Amasya’ya geldiği zaman evkâf-ı 
münderiseden add ile ma’ârife zabt idilmişdir./235/ 

16- Şeyh Kırık Tekyesi: 

Amasya’da ilk binâ idilen ve Hânkâh-ı Mes’ûdî nâmiyle meşhûr 
olan tekye olub Kübceğiz Mahallesinin garb tarafında Kaşık Pınarının 
altında ve Çıkrık Mahallesinin cenûbunda idi. Bu hankâhı 545 hudûdunda 
Sultân Mes’ûd-ı Selçûkî binâ itdirdiği Behcetü’t-Tevârih’de mestûr olub 
Hankâh-ı Mes’ûdî nâmıyla meşhûr olması da bu kaydı tashih itmekdedir. 

Bu hankâhm evâ’il-i ahvâline dâ’ir ma’lûmât bulunamadı. Ancak 
571’de eş-Şeyh Siraceddin Mahmud bin Ali ve 607’de eş-Şeyh Alaeddin 
Mehmed bin eş-Şeyh Mahmud bu hankâhm şeyhleri olduğu ma’lûm olub 
628 tarihinden i’tibâren iştihâr iden Şücâüddin İlyas bin Ali el-Horasanî 
bu hankâhm şeyhi olmakla “Baba ilyas” diye meşhûr olmuş ve 637’de 
Baba-yı müşârün-ileyhin müridi olduğunu add iden Baba İshâk Kefersudî 
vak’asında şâ’ibedâr olduğundan Amasya kurbinde olan çiftliğine irsâl ve 
a’yân-ı etbâ’ı birer tarafa i’zâm ve hankâh-ı mezkûr da sedd idilmişdir. 

646 hudûdunda oğulları Şemseddin Mahmud, Fahreddin Ali 
teşebbüsâtıyla i’âde ve hankâh dahî güşâd idilmiş ve sânîyen hankâh şeyhi 
olduğu halde vefâtmda birâder-zâdesi Behlül Baba şeyh olub mu’ahharen 
bu da Suşehri‘ne i’zâm idilmekle Baba İlyashn müridi İbik Baba yerine 
kâ’im olmuş ve bu da Pervâne Beg‘e mu’ârız olduğundan /236/ 671 
hudûdunda Mısır’a fırâr idüb Baba İlyasoğlu Muhlis Baba şeyh olmuşdur. 

Pervâne Beg‘in i’dâmmda a’mâl-i nüfüz iden İbik Baba avdet ve 
Muhlis Baba da tarîk-i emârete sülük eylediğinden 676 hudûdunda 
sânîyen hankâh şeyhi olduğu halde ba’dehû vefât itmekle halîfesi Ahmed 
Baba şeyh olub 701 inhizâmmda Tatar hükümdârı Sultân Mahmud Gazan 
Flân Emir Muhlis Paşa ile bundan şübhe eylediği ma’lûm olduğundan 
Emir Muhlis Paşa Mısır‘a fırâr ve Ahmed Baba dahî ihtifâ itmişdir. 

Bu esnâda ‘ulemâdan eş-Şeyh Mecideddin İsa hankâh şeyhi oldu 
ise de 703’de Sultân Mahmud‘un vefâtiyle birâderi Sultân Mehmed 
Hüdabende Hân cülûs iderek meşhûr Tokadlı Burak Babanın tavsiyesiyle 
Ahmed Baba sânîyen hankâh şeyhi olmuş ve 71 l’de fevt oldukda Muhlis 
Paşa-zâde Ali Aşık Baba yerine kâ’im olub ceddi bulunan Baba İlyas 
Horasanî zamanını canlandırmış ve Sultân Ebu Sa’id Bahadır Hânın vekil- 
i mutlakı Emir Çobanın teveccühünü fevkalâde celb eylediğinden Sivas 
emâretinde bulunan oğlu Emir Timurtaşa vezir ve müsteşâr olmuşdur. 

Ali Aşık Paşa hankâh şeyhi iken Anadoluda i’lân-ı istiklâl iden 
Emir TimurtaşTn veziri olarak iştihâr itmekle 727 felâketinde emir-i 
müşârün-ileyhe refik oldukda ‘ulemâdan Zeyneddin /237/ Ya’kub ez- 
Ziyârî ve ba’dehû meşâhir-i fukahâdan Cemaleddin İbrahim Aksarayî 
hankâh şeyhi olmuşlardır. Muinüddin Süleyman Pervâne Begin 
akrabâsmdan Ca’fer Beg-zâde Sultân Eratna Beg Anadoluda ihrâz-ı nüfuz 
ve iktidâr itdikce bu hankâhm eski nüfuzu zâ’il olarak 739’da fâzıl-ı 
müşârün-ileyhin irtihâlinden sonra mesdûd hâlini iktisâb itmiş ve ma’hazâ 
ba’zı ‘ulemâya cihet-ı mâ’işet olmuşdur. 

Fakat Şâdgeldi Paşa Amasya emiri oldukda ‘ulemâdan eş-Şeyh 
Hüsameddin Hüseyin et-Türkmânî ve ba’dehû Saadeddin Mevhûb hankâh 
şeyhi olarak iftâya me’zûn olmuş ve 787’de eş-Şeyh Hüsamm mahdûmu 
İzzeddin Haşan Çelebi hankâh-ı mezkûr şeyhi olub ba’dehû fuzalâdan 
“Suru Şeyh” dimekle meşhûr eş-Şeyh Şemseddin Ahmed Rumî şeyh 
olmuşdu. 

804’de Tatar hükümdârı Topal Timur Hân tarafından Amasya 
vâliliğine ta’yîn olunan Kara Devletşâh aleyhine halkı teşvik ve Osmanlı 
tarafını fevkalâde iltizâm iderek Kara Devletşâh’ı Amasya’ya 
yanaşdımıadığı Timur Hân’a şikâyet olundukda şehzâdesi Kara Sultân 
Mehmed‘i Amasya’ya irsâl itdiği esnâda ihtifâ ve Haleb‘e firâr itmişdir. 

Çelebi Sultân Mehmed Hân hazretlerinin Bolu‘dan avdetinde 
hankâh-ı mezkûrun meşîhatini Saru Şeyh‘in tilmizi ve Şeyh İzzeddin’in 
/238/ mahdûmu “Şeyh Kırık” dimekle meşhûr Muhyiddin Mehmed 
Çelebi‘ye i’tâ buyurmuş ve hankâh-ı mezkûrun nâmı yalnız mahallede 
kalub Şeyh Kırık Tekyesi nâmiyle meşhûr olduğu halde ba’dehû galat 
olarak Çıkrık Tekyesi dinmişdir. 

Bu tekyenin meşîhati yüz sene kadar Şeyh Kırık sülâlesine 
münhasır olduğu halde Sultân Süleyman Hân-ı evvel hazretlerinin 
devrinde makâm-ı tedrîsde pir olmuş ‘ulemâya ber-vech-i tekâ’üd virilmiş 
ve 1131 hudûdunda meşâhir-i ‘ulemâdan Tokadlı es-Seyyid eş-Şeyh 
Mustafa Efendi ve ba’dehû eş-Şeyh Mehmed Efendi ve ba’dehû es-Seyyid 

eş-Şeyh İsmail Efendi şeyh ve mütevelli olub bir müddet harâb oldu ise de 
‘ulemâdan ve ricâl-ı Nakşibendiyye’den Müfti Şeyh-zâde es-Seyyid eş- 
Şeyh Osman Efendi i’mâr iderek şeyh ve mütevelli olduğu halde mû’mâ- 
ileyhin irtihâlinde bir daha i’âdesi mümkün olamayacak derecede 1257 
sâline doğru mün’adim olmuşdur. Gâyet muhtasar olan şu izâhatı, 
mütâla’a buyurulan erbâb-ı tedkîkin nazarında şu hankâhm ne kadar tarihî 
bir tekye olduğu ta’ayyün ider. 

17- Darb-hâneci Tekyesi: 

Pervâne Beg Mahallesinde olub Bâlî Beg Câmi’-i şerîfı şarkında 
Pervâne Beg Mahallesi’ne giden sokağın içinde çeşmenin arkasında idi. 
Şimdi yerini iki hâne işgâl itmekdedir. Bu tekyeyi “Ahi Darb-hâtıeci” 
dimekle meşhûr Amasya’da Darb-hâne emini olan Şemseddin Ahmed 
/239/ Çelebi 836’da binâ ve evkâfım tanzim itmişdir. Sâdât-ı Rifâ’îyeden 
es-Seyyid eş-Şeyh Ahmed Efendi ve müderris Abdi Efendi-zâde es- 
Seyyid eş-Şeyh Ali Efendi gibi ‘ulemâ bu tekyede icrâ-yı meşihat 
itmişlerdir. Şimdi yalnız mescidi harâb olarak duruyor. 

18- Kanlı Tekyesi: 

Deve-hâne Mahallesinde olduğu mukayyed olub esbâk Amasya 
mütesellimi Kanlı el-Hâcc Ali Ağa 1017 hudûdunda binâ ve Kadrî 
meşâyihine tahsis itmişdir. Bu tekyenin mütevellisi Aydın Paşa-zâde Ali 
Beg 1079’da i’mâr idüb 1143’de yandığından zâyi’ olmuş ve 1226’da 
meşâhir-i ‘ulemâdan ve ricâl-i Nakşibendiyye’den Taşköprülü el-Hâcc 
Hâfız Abdullah Efendi hânesi önünde tekyeyi ihyâ ve şeyhliğini kendisi 
ifâ itmiş ve irtihâlinde mahdûmu eş-Şeyh Mehmed Arif Efendi yerine 
kâ’im olmuşdur. Bu Taşköprülü Tekyesi eski Kanlı Tekyesi yerinde 
olduğu maznûndur. 

19- Kutb Tekyesi: 

“imaret Arkası” dimekle meşhûr olan Hâcı İlyas Mahallesinde 
Sultân Bâyezid Medresesinin garbında kâ’in sokağın içindedir. Hulefâ-yı 
Halvetîyeden “Kutb Dede” dimekle meşhûr eş-Şeyh Ahmed Efendi 
tarafından 1018’de binâ ve evkâfı tanzim idilmişdir. Kutb-ı müşârün-ileyh 
orada şeyh olub irtihâlinde halîfesi eş-Şeyh Mehmed Efendi ba’dehû 
kibâr-ı ‘ulemâdan /240/ eş-Şeyh es-Seyyid İbrahim Efendi tekye şeyhi 
olmuş ve ba’dehû ‘ulemâ-yı mütekâ’idîn şeyh olarak “Çatal Hafız” 
dimekle meşhûr mazanne-i kirâmdan eş-Şeyh Ahmed Efendi ve 1220’de 

irtihâlinde “Yeşil Şeyh” dimekle meşhûr Apardı-zâde es-Seyyid eş-Şeyh 
Ahmed Efendi bu tekye şeyhliğinde be-nâm olmuşlardır. 

20- Kuşbâz Tekyesi: 

Ya’kub Paşa dâ’iresinin şark tarafında kâ’in meydana nâzır bir 
mevki’de idi. Hulefâ-yı Halvetîyeden eş-Şeyh Ya’kub Efendi tarafından 
961’de binâ ve evkâfı tanzim ve irtihâline kadar meşihatı icrâ idilmişdir. 
Ba’dehû eş-Şeyh Abdurahman Efendi ve irtihâlinde İğneci Şeyh Ya’kub 
Efendi ba’dehû eş-Şeyh Haşan Efendi şeyh olmuşlardır. Mu’ahharen 
harâb olub 1315’de evkâfı ma’ârife zabt idilmişdir. 

21- Gülâbî Tekyesi: 

İçerişehir‘de Câmi’-i Enderûn Mahallesi’nde olub 973’de 
beglerbegilerden Gülâbi Paşa tarafından binâ ve evkâfı tanzim idilmişdir. 
Bu da Kadri tarîkine mahsûs olduğu halde 1100 sâlinden sonra tarîk-i 
Nakşibendî ricâli şeyh olmuşlar idi. Şimdi yeri bile gâ’ib olmuşdur. 

22- Gümüşlüoğlu Tekyesi: 

“Tâciye” dimekle müseccel olan Gümüşlü Câmi’-i şerifinin şark ve 
cenûb taraflarında bulunan mevki’-i hâlidir. Amasya’da Halvetîlere 
mahsûs olarak yapılan ilk tekye budur. İki yüz seneden ziyâde Gümüşlü- 
zâde hânedan-ı /241/ kirâmma ma’bed olmuş mübârek bir mevki’dir. 
Gümüşlü-zâde Pir İlyas hazretleri ibtidâ burada ihtiyâr-ı halvet ve neşr-i 
tarikat idüb 813’de irtihâlinde halîfesi ve dâmâdı Gümüşlü-zâde Pir 
Abdurahman Çelebi ve ba’dehû mahdûmu Gümüşlü-zâde Celâl Çelebi ve 
ba’dehû bunun mahdûmu Pir Hayreddin Hızır Çelebi ve 890’da hazret-i 
Pirin ahfâdmdan Gümüşlü-zâde Sofi Üveys Çelebi ve ba’dehû Gümüşlü- 
zâde eş-Şeyh Muhyiddin Mehmed el-Halvetî ve ba’dehû Pir Üveysoğlu 
Abdurahman Çelebi Gümüşlüoğlu Tekyesi şeyhi ve hazret-i Pir’in 
türbedârı olmuşlardır. 

993’de Pir Üveysoğlu el-Hâcc Ahmed Çelebi ve ba’dehû eş-Şeyh 
Haşan Efendi ve ba’dehû Abdurahman Çelebi ve 1069’da vefâtıyla Ali 
Çelebi ve 1073’de fevtiyle el-Hâcc Mehmed Çelebi ve 1099’da hazret-i 
Pîr’in evlâd-ı benâtmdan eş-Şeyh Mustafa Efendi ve 1114’de eş-Şeyh 
Mahmud Efendi ve 1124’de vefâtıyla mahdûmu Hâfız Hüseyin Efendi ve 
1135’de vefâtıyla mahdûmu Abdurrahim Efendi Gümüşlüoğlu Tekyesi 
şeyhi ve hazret-i Pîr’in türbedârı ve mütevellisi oldu ise de nâ-ehl olarak 
eş-Şeyh İsmail Efendi’nin taht-ı vesâyetinde bulunmuşdur. 

1150’de bu Abdurrahim’in vefâtıyla türbedâr-ı meşhûr eş-Şeyh 
İsmail Efendi mütevelli Gümüşlüoğlu Tekyesi şeyhi olub Saraylı Fatma 
Hânım bu zâta gâyet muhibb olduğu münâsebetle bunun /242/ tavsiye ve 
ihtârı üzerine 1153’de Gümüşlüoğlu Tekyesi yerine mükemmel bir 
medrese binâ ve evkâfım tanzim itmiş ve 1179’da şeyh-i müşârün-ileyh 
İsmail Efendi’nin irtihâline binâ’en Medrese-i Fatimiyye müderrisliği ve 
hazret-i Pir’in türbedârlığı ayrılmışdır. 

Ba’dehû mütevelli ve türbedâr olmak üzere “Yeğen Halîfe” 
dimekle meşhûr Mehmed Efendi 1179’da İsmail Efendi yerine kâ’im ve 
diğer evlâddan Abdullah Efendi ibn Mehmed Efendi 1191 ’de türbedâr 
olub Yeğen Mehmed Efendi tevliyetde kalmış ve 1215’de fevtiyle 
Abdurahman Efendi-zâde Mehmed Efendi ve 1220’de fevtiyle es-Seyyid 
Ahmed Efendi türbedâr olmuş ve 1222’de mütevelli Yeğen Mehmed 
Efendi de vefât idüb mahdûmu eş-Şeyh Ali Efendi müte’âkıben kasr-ı 
yediyle es-Seyyid Hâfız Abdullah Efendi mütevelli ve 1223’de türbedâr 
es-Seyyid Ah med Efendi’nin fevtiyle türbedâr ve 1231’de es-Seyyid 
Ömer Efendi bin es-Seyyid Mehmed Halîfe ve 1247’de fevtiyle mahdûmu 
es-Seyyid Mehmed Efendi ve 1275’de fevtiyle birâderi es-Seyyid 
Abdullah Efendi ve 1280’de hulefâ-yı Halvetîyyeden birâderi es-Seyyid 
eş-Şeyh Mansur Efendi mütevelli ve türbedâr olarak 1284 muharreminde 
vefât itmişdir. 

23-Mehmed Paşa Tekyesi: 

Mehmed Paşa Câmi’-i şerifinin cenûb tarafında yol üzerinde olub 
paşa-yı müşârün-ileyh tarafından Halvetîyye ricâlinden Habib Karamanî 
hazretleri için 890’da binâ ve evkâfı /243/ tanzim idilmişdir. Şeyh-i 
müşârün-ileyh burada irtihâline kadar icrâ-yı meşihat ve irşâd-ı halka 
himmet itmişdir. 

Müşârü’n-ileyhin irtihâlinde halîfesi “Imam-zâde Seydî Halîfe” 
dimekle meşhûr eş-Şeyh Seyyideddin Ali el-Halvetî ve bunun irtihâlinde 
Habib Karamanî-zâde eş-Şeyh Haşan Efendi ve ba’dehû mahdûmu 
“Yamak Şeyh” dimekle meşhûr eş-Şeyh Mehmed Efendi ve 961’de 
İstanbul’a naklinde birâderi eş-Şeyh Ömer Efendi ba’dehû evlâdından eş- 
Şeyh Mehmed Efendi ve 1078’de vefâtıyla mahdûmu eş-Şeyh 
Abdurahman Efendi ve 1107’de fevtiyle mahdûmu eş-Şeyh Ömer Çelebi 
ve 1151 ’de vefâtıyla mahdûmu es-Seyyid Mehmed Çelebi ve 1202’de 
fevtiyle mahdûmu es-Seyyid Ahmed Efendi ve 1210’da fevtiyle oğulları 
es-Seyyid Ömer, Ali, Mehmed Efendiler ve 1225’de diğer mahdûmu es- 
Seyyid Abdullah Efendi şeyh ve mütevelli olmuşlardır. Ancak bunlar 

vereseden olduğu cihetle asi meşihat, vekaletinde bulunan zevât 
taraflarından idâre idilmiş ve 1296’da muhâcirîn iskânıyla tekye, mesken-i 
husûsî olmuştur. 

24-Mahmud Çelebi Tekyesi: 

İçerişehir‘de Karatay Mahallesinde olub meşâhir-i kuzâtdan İmad- 
zâde Bedreddin Mahmud Çelebi 807’de binâ ve evkâfım tanzim itmişdir. 
Misafir-hânesi mükemmel, ta’âmiyesi mebzûl olub Nakşibendiyye 
tarîkine mahsûs idi. Hâce Bahaeddin Mehmed Nakşibendî hazretlerinin 
kibâr-ı hulefâsmdan Hâce Rükneddin /244/ Mahmud Buharî hazretleri 
Amasya’ya geldikde kadı-i mû’mâ-ileyh bu tekyeyi binâ ve meşihatını 
hâce-i müşârün-ileyhe i’tâ itmişdir. 

Ancak Sultân Bâyezid Hân-ı sânî hazretlerinin devrinde Halvetîler 
bu tekyede icrâ-yı meşihat iderek hatm-i hâcegânî ibkâ ve âdet-i 
Halvetîyyeyi icrâ itmişlerdir. Çelebi Halîfe hazretlerinin hulefâsmdan eş- 
Şeyh Hayreddin Hızır Tokadî bu tekyede şeyh olub ba’dehû eş-Şeyh 
Mehmed Efendi ba’dehû ahfâdmdan eş-Şeyh Hızır Efendi bu tekyede 
seccâde-nişîn-i tarîkat-ı Halvetîye olmuşlardır. 

Mu’ahharen Aıpacı-zâde el-Hâcc Osman Efendi ve 1097’de 
‘ulemâdan İsmail Efendi ve 1115’de kasr-ı yedinden mahdûmu Mehmed 
Efendi ve 1132’de vefâtıyla sânîyen pederi İsmail Efendi ve 1137’de 
hafidi es-Seyyid Abdurrahman Efendi ve 1140’da vefâtıyla Aıpacı-zâde 
eş-Şeyh Osman Efendi bin Abdurahman Efendi ve 1151’de vefâtıyla 
oğulları İbrahim ve Abdülgafur ve Abdülhamid müştereken tekye şeyhi 
olmuşlardır. 

Ancak bunlar nâ-ehl olduğu münâsebetle Abdülhamid’in bir mâh 
sonra fevtinden Hâfız Süleyman Efendi ve 1166’da Hâfız İbrahim’in 
ref iyle meşâhir-i ‘ulemâdan el-Hâcc Mustafa Efendi tekye şeyhi olub 
Abdulgafur Efendi ibkâ idilmiş ve Hâfız Süleyman Efendi’nin 1159’da 
fevtiyle Abdülkerim Efendi ve 1160’da bunun da ref iyle ‘ulemâdan 
Ahmed Efendi ve 1193’de /245/ kasr-ı yedi ile Abdülselâm Efendi ve 
1217’de vefâtıyla küçük mahdûmu Mehmed Arif Efendi ve 1223’de 
vefâtıyla Ali Efendi tekye şeyhi olmuşlardır. 

Diğer şeyh el-Hâcc Mustafa Efendi 1173’de vefâtıyla mahdûmu 
Hâfız Abdullah Efendi ve 1179’da bunun da fevtiyle gelen Halil Çelebi 
bir mâh sonra ref olunarak Hâfız Abdullah Efendi’nin oğulları Hâfız 
Mehmed, Abdurahman şeyh olmuş ve Hâfız Mehmed Efendinin 1192’de 
fevtiyle oğulları Ahmed ve İbrahim ve 1200’de bunların ve 1201’de 
amucaları Hâfız Abdurahman Efendi’nin kasr-ı yedlerinden ‘ulemâdan 

Ziynet-zâde es-Seyyid Ali Efendi’nin mahdûmu es-Seyyid el-Hâcc Ömer 
Çelebi ve 1220’de fevtiyle oğulları “Hacı Yusuf-zâde” dimekle meşhûr 
es-Seyyid Mehmed, Ali, Sabit, Selim, Ahmed Çelebiler tekye şeyhi 
olmuşlardır. 

Bilâhare birâderlerinin mecmu’ hisseleriyle diğer hissedâr olan Ali 
Efendi’nin hisselerine 1241’de mutasarrıf olan esbâk Amasya mütesellimi 
Hâcı Yusuf Ağa-zâde es-Seyyid el-Hâcc Ali Ağa 1244’de maktûl olmakla 
meşihat ciheti oğulları es-Seyyid Abdurahman Eşref, Mehmed Raşid 
Efendiler’e kalmış ve bunların tarafından meşâhir-i ‘ulemâdan Canikli el- 
Hâcc Mehmed Efendi ve ba’dehû mahdûmu el-Hâcc Mehmed Hilmi 
Efendi ve ba’dehû bunun mahdûmu el-Hâcc Ahmed Efendi ve bir müddet 
müfti-i esbâk Gürcü /246/ el-Hâcc Osman Efendi ibtidâ vekâleten ba’dehû 
asâleten icrâ-yı meşihat ve hatm-i hâcegân-ı kırâ’et itmişlerdir. 

25- Müftioğlu Tekyesi: 

Amasya müftilerinden Taceddin Efendi-zâde Ahmed Efendi 
tarafından 1012’de binâ idilmiş olduğu mazbût ise de 1099 harîkmda 
yandığından nerede olduğuna dâ’ir ma’lûmât yokdur. Bu tekye 
Halvetîlere mahsûs olub Hüdâyi Mahmud Efendi hazretlerinin 
hulefâsmdan eş-Şeyh Ali Efendi ibtidâ bu tekyeye şeyh olub irtihâlinde 
halîfesi eş-Şeyh Mustafa Efendi ba’dehû eş-Şeyh Ramazan Efendi 
ba’dehû eş-Şeyh Ya’kub Efendi icrâ-yı meşihat itmişlerdir. 

26- Melik Gâzi Tekyesi: 

Yörgüç Paşa Câmi’-i şerifinin şark-ı şimâlisinde kâ’in mezârlığm 
şarkında olub Bayram Beg-zâde melikü’l-ümerâ Gâzi İsmail Beg 
tarafından 819’da binâ ve evkâfı tanzim idilmişdir. Bu zâviye mükerreren 
harâb ve ma’mûr olub en sonra Taşköprülü eş-Şeyh el-Hâcc Abdullah 
Efendinin havâss-ı mürîdanmdan Kadı-zâde es-Seyyid Sünbül Mehmed 
Efendi 1241’de müceddeden i’mâr ve yanında bir mescid-i şerîf ihyâ ve 
orada icrâ-yı meşihat ve tevliyet itmiş ve “Sünbül Tekyesi” dimekle 
meşhûr olmuş ve 1271’de vefâtıyla mahdûmu es-Seyyid Hâfız Osman 
Efendi mütevelli olduysa da meşihat es-Seyyid Sünbül Efendi‘ye 
münhasır kalmışdır. 

27- Mevlevî-hâne: 

Hükümet Köprüsü civârmda Yeşilırmak /247/ sâhilinde olub 
Amasya’da ikinci derecede tarihî bir tekyedir. Kuyûd ve evrâk-ı atîkada 
“Mevlevî-hâne-i merhum Alaeddin der Amasiye” ve “Mevlevî-hâııe-i 

Pervane der Amasiye” nâmıyla mestûr ve sicillât-ı şer’iyyede “Mevlevî- 
hâne-i merhum Alaeddin Pervane Beg” diye mukayyed ve 1071de zâyi’ 
olan vakfiyesinin münderecâtı şehâdetle isbât olunarak Alaeddin Pervâne 
Beg nâmına müseccel olduğuna binâ’en 714’de Alaeddin Ali Pervâne Beg 
tarafından binâ ve evkâfı tanzim idildiği anlaşılmakdadır. 39 

Lâkin mevlevîlerin Amasya’da mevcûdiyeti mevlevî-hâne 
binâsmdan mukaddem olduğu şübhesizdir. Çünkü 675’de eş-Şeyh 
Veliyüddin Ahmed Dede ve 683’de Alaeddin Ali Dede ve 699’da eş-Şeyh 
Celaleddin Mehmed Dede mevlevî şeyhi oldukları elde idilen vesâ’ik-i 
atîkadan zâhir olur. Pervâne Beg‘in mevlevî-hâneyi binâ itdiği zamanlarda 
mevlevî şeyhi eş-Şeyh Yusuf Dede olub Şâdgeldi Padişah devrinde Zilevî 
Nusret-zâde eş-Şeyh Celaleddin Ahmed Dede ba’dehû halîfesi eş-Şeyh 
Mehmed Cû’î Dede mevlevî-hâne şeyhi olmuşlardır. 

Şeyh Cû’î Dede kendi karyesinde mevlevî-hâne binâ iderek /248/ 
oraya çekildikde eş-Şeyh Mecidüddin Küpeli Dede ba’dehû 840’da eş- 
Şeyh Müstencid Dede mevlevî-hâne şeyhi görülmüş ve 970’de eş-Şeyh 
Ömer Çelebi ba’dehû eş-Şeyh İbrahim Çelebi mevlevî şeyhi olduğu 
esnâda eşkiyâ vak’ası zuhûruyla 101 l’de mevlevî-hâne muhterîk ve şeyhi 
de mün’adim olmuşdur. 

Bu İbrahim Çelebi mahdûmu eş-Şeyh Mehmed Arif Dede sadr-ı 
esbâk Bayram Paşaya arz-ı keyfiyet iderek 1047’de sadr-ı müşârün-ileyh 
tarafından mevlevî-hâne binâ ve evkâfı tevsi’ idilmiş ve ibtidâ mû’mâ- 
ileyh eş-Şeyh Mehmed Arif Dede ba’dehû dâmâdı eş-Şeyh Mahmud Dede 
ba’dehû Abdülkadir Dede ba’dehû eş-Şeyh Alâeddin Dede mevlevî-hâne 
şeyhi olmuş ve 1112’de bunun vefâtıyla İbrahim Çelebi mütevelli ve eş- 
Şeyh Bilâl Efendi şeyh olduğu halde 1113’de eş-Şeyh Bilâl Efendi 
mütevelli dahî olmuşdur. 

1118’de irtihâl idüb her iki cihet Mehmed Arif Dede evlâdından el- 
Hâcc Osman Sakıb Efendi‘ye virilmiş ve 1118’de ref inden eş-Şeyh 
Ebubekir Dede mevlevî-hâne şeyhi ve Mustafa Efendi 1121 ’de fevtiyle 
mahdûmu Ali Çelebi ve 1126’da fevtiyle mû’mâ-ileyh el-Elâcc Osman 
Sakıb Efendi mütevellisi olub 1131 ’de Şeyh Ebubekir Dede’nin vefâtıyla 
mevlevî-hâne şeyhi olan eş-Şeyh Salih Dede Efendi Hâcı Osman 
Efendi’nin ref inde mütevelli dahî olduysa da 1135’de Seyyid Hâfız Halil 
Çelebi /249/ mütevelli ve birâderi es-Seyyid Hâfız Mustafa Çelebi nâzır 
olmuşdur. 


39 636 şevvâlinde vefat iden Sultan Alaeddin Selçukî tarafında binâ idildiği iddi’âsı, 672'de 
irtihâl iden Mevlânâ Celaleddin Melımed-i Rûmî hazretlerinin intişâr-ı tarîki te’emmül 
olunursa pek vâhî olur. 

Ba’dehû bir kaç defa tevliyet ve nezâret cihetleri ref ve tevcih 
olunarak 1143’de eş-Şeyh Salih Dede mütevelli ve nâzır olmuş ve 
1151 ’de irtihâl idüb Derviş Mehmed Dede ba’dehû 1166’da vefâtıyla 
Şeyh Cû’î mesnevî-hânı eş-Şeyh İsmail Dede ve 1177’de vefâtıyla Hâcı- 
zâde eş-Şeyh Ahmed Dede 40 1190’da vefâtıyla İsmail Dede-zâde 
Feyzullah Dede 1194’de ref iyle es-Seyyid Haşan Dede ve 1204’de bu da 
ref olunarak eş-Şeyh Ahmed Dede-zâde Feyzullah Dede Efendi mevlevî- 
hâne şeyhi ve Şeyh Cû’î mesnevî-hânı olmuşlardır. 

1208’de Feyzullah Dede’nin ref iyle birâderi es-Seyyid Abdullah 
Dede mesnevî-hân ve Ahmed Dede‘nin birâder-zâdesi Hüseyin Dede 
Efendi mevlevî-hâne şeyhi olduysa da 1209’da bu da ref olunarak Ahmed 
Dede-zâde es-Seyyid Mehmed Kâmi Dede yalnız mevlevî-hâne şeyhi 
olmuş ve 1227’de vefâtıyla eş-Şeyh Hüseyin Dede-zâde es-Seyyid 
Mehmed Efendi mevlevî-hâne şeyhi ve Kâmi Dede-zâde es-Seyyid 
Mehmed Sabit Dede dahî Şeyh Cû’î mesnevî-hânı olduğu halde 1228 
/250/’de fevt olduğundan es-Seyyid Mehmed Dede mevlevî-hâne şeyhi ve 
Şeyh Cû’î mesnevî-hânı olmuşdur. 41 

On beş sene kadar es-Seyyid Mehmed Dede mevlevî-hâne şeyhi 
olub 1244’de Konya’dan avdet iderken maktûl olmakla es-Seyyid Sabit 
Dede-zâde es-Seyyid Ahmed Salim Dede ve ba’dehû Hüseyin Dede-zâde 
es-Seyyid Haşan Dede ba’dehû birâderi es-Seyyid Ali Rıza Dede ve 
ba’dehû vefâtıyla mahdûmu es-Seyyid Mehmed Sıdkı Dede ve ba’dehû 
mahdûmu es-Seyyid Ahmed Dede ba’dehû mahdûmu es-Seyyid 
Cemaleddin Mehmed Dede el-yevm mevlevî-hâne şeyhi olmuşdur. 

25-Meydan Tekyesi: 

Meydan Köprüsü başında şimâl-i garbi tarafında Sabıkuddin 
Mahallesindedir. Ehli Hâtûn Tekyesi de dinir. Amasya emiri Şâdgeldi 
Paşa-zâde Devatdar Ahmed Paşanın kerîme-i sâlihası Ehli Hâtûn 871’de 
binâ ve evkâfım tanzim ve tevliyetini birâderi Burak Beg-zâde Ahmed, 
Mehmed Çelebilere tahsis itmişdir. Hâtûn-ı müşârün-ileyhanm kabri bu 
tekye derûnunda olduğundan /251/ yevmi yedi cüz-i şerîf kırâ’atım 
evlâdına ve meşîhatini erbâb-ı istihkâka şart itmişdir. 

40 Şeyh Cû’î mütevellilerinden 1143’de vefat iden Hâcı Mehmed Çelebi-zâde Sa’id 
Dede’nin mahdûmudur. 

41 Şeyh mû’mâ-ileyh, 1235’de mesnevî-hânlığı birâderi es-Seyyid Haşan Dede’ye ve bu da 
1245’de eş-Şeyh Mustafa Efendi-zâde Osman Halife’ye kasr-ı yed itmiş ve 1269’da 
Osman Efendi’nin vefatıyla es-Seyyid eş-Şeyh Ebubekir Vahdeti Efendi ve 1287’de 
vefatıyla el-Hâcc Mustafa Rıfkı Efendi ve bunun da vefatıyla mahdûmu Hüsameddin 
Dede Efendi mesnevî-hân olmuşlardır. 

Meşâhir-i Halvetîyyeden es-Seyyid eş-Şeyh Ali Efendi bu tekye 
şeyhi iken 1113’de vefâtıyla oğulları es-Seyyid İsmail, İbrahim, Osman 
Efendiler müştereken verâsetle şeyh olub 1147’de es-Seyyid İsmail 
Efendi-zâde eş-Şeyh es-Seyyid Ali Efendi ve 1155’de fevtiyle oğlu es- 
Seyyid Mehmed Halîfe şeyh ve mütevelli olduğu halde 1189’da fevtiyle 
es-Seyyid Abdullah, Hüseyin, Yunus ve 1214’de es-Seyyid Mustafa bin 
es-Seyyid Abdullah ve es-Seyyid Mehmed bin es-Seyyid Hüseyin 
müştereken ve es-Seyyid Mustafa 1217’de fevtiyle ‘amm-zâdesi es- 
Seyyid Mehmed Çelebi müştereken şeyh ve mütevelli oldu ise de tekye 
harâb olmuşdur. 

29- Nuh Tekyesi: 

Çeri-başı Mahallesinin şarken müntehâsmda Çevrim Mezârlığm 
altında yol üzerinde görülen ufak mezârlık yeridir. Orası mukaddemâ 
esbâk Amasya müftisi Mütevelli-zâde el-Hâcc Ahmed Efendi tarafından 
1116’da medrese yapılmış iken 1143’de muhterîk ve i’âde idecek vakfı da 
mefkûd olduğundan diğer Mütevelli-zâde el-Hâcc Ali Ağa bir zâviye-i 
Halvetîyye binâ ve meşîhatini ders-i âmm efendilere tahsis ve evkâfım 
tanzim itmişdir. 

İbtidâ İbadullah Câmi’i ve kürsi şeyhi el-Hâcc Hızır Efendi-zâde 
eş-Şeyh el-Hâcc Nuh Efendi ba’dehû eş-Şeyh Abdurahman /252/ Efendi 
ba’dehû eş-Şeyh Mustafa Efendi tekye şeyhi ve Çeri-başı Câmi’i vâ’izi 
olduğundan tekye eş-Şeyh Nuh Efendi’ye nisbet idilmiş ve 1233 harîkmda 
yanub akârât-ı mevkûfesi de zâyi’ ve mukaddemâ tekye şeyhlerine 
medfen olduğu cihetle i’âdesi mümkün olamayub 'umûmî mezârlık hâlini 
almışdır. 

30- Yâkûtiye Tekyesi: 

Tımar-hâne‘nin cenûb-ı garbisinde Yeşilırmak sâhilinde kâ’in 
yolun üzerindedir. Mescidi ve şeyh odası ve misafır-hânesi ve imâreti 
olub bunlar 'umûmen kâr-gîr ve gâyet metin olarak ümerâ-yı 
Osmaniyye’den Ya’kub Paşa tarafından 814’de binâ ve tevliyetini ibtidâ 
şeyh olan Mehmed bin Abdullah Buharîye ve evlâdına ba’dehû Yar Ali 
Çelebi-zâde Mü’eyyed Çelebiye ve evlâdına tahsis itmişdir. 

Eş-Şeyh Bahaeddin Mehmed Buharî ibtidâ şeyh olarak ifâ-yı 
tevliyet idiib iki yüz sene kadar evlâdı mütevelli olmuşlardır. ‘Ulemâdan 
hayli zevât tekye şeyhi olub mütekâ’idîn-i ‘ulemâdan eş-Şeyh Osman 
Efendi şeyh ve münkariz olan Mehmed Buharî evlâdı yerine mütevelli 
olduğu halde 1080’de irtihâl eylediğinden Mü’eyyed-zâde Abdülbaki 

Efendi isbât-ı şart ve verâsetle Yâkûtiye şeyhi ve mütevellisi olmuş ve 
1085’de irtihâl eyledikde mahdûmu Yahya Efendi şeyh ve mütevelli olub 
1124’de vefâtıyla mahdûmları es-Seyyid Mehmed, Ahmed Efendiler 
mütevelli ve Mehmed Paşa Câmi’i kürsi şeyhi Bolulu /253/ İbrahim 
Efendi ve 1141’de mahdûmları es-Seyyid Mehmed Emin, Ali, Arif 
Efendiler tekye şeyhi olmuşlar ve ba’dehû tevliyeti dahî elde itmişlerdir. 

Mu’ahharen meşihat ve tevliyet ancak vazifenin ahzmdan ibâret 
olduğuna kâ’il olan kimselerin teseyyüb ve ihmâliyle tekye mu’attal 
olduğundan 1281’de Amasya müftisi Ali Kaya-zâde el-Hâcc Ahmed Sıtkı 
Efendi‘ye fetvâ-hâne olmuş ve bunun irtihâlinde yine metrûk olduğu 
cihetle 1300’ de mekteb-i ibtidâ’i ittihâz idilmişdir. 

31-Yâ Vedûd Tekyesi: 

Pirincci Mahallesinin şimâl-i şarkiyesinde Dersi Tamam Efendi 
Türbesfnin kıble tarafmdadır. Bu tekyeyi Amasya kadısı “Molla Beglik” 
dimekle meşhûr Nizameddin Abdurahman Muslihînin kerîme-i fâzılası 
Selâmet Hâtûn 857’de binâ ve evkâfım tanzim itmişdir. Ricâl-i 
Nakşibendiyye’den Saadeddin Kaşgarî hazretlerinin hulefâsmdan 
Sun’ullah Buharî hazretleri ve ba’dehû mahdûmu eş-Şeyh Abdulvedûd 
Efendi mu’ahharen bu tekye şeyhi olarak meşhûr ve tekye dahî 
Abdulvedûd Efendi’ye nisbetle ma’rûf olmuşlardır. 

Ba’dehû eş-Şeyh Edhem Çelebi ve ba’dehû eş-Şeyh Mehmed 
Çelebi tekye şeyhi olub 1099’da eş-Şeyh Mehmed Efendi ve 1110’da eş- 
Şeyh Mustafa Efendi tevliyetle şeyh ve zevâye-dâr olmuş ve 1121 ’de 
vefâtıyla oğlu Mehmed Çelebi ve 1149’da diğer oğlu Osman Çelebi ve 
1153’de fevtiyle oğulları Abdullah, Haşan ve 1154’de / 254/ Teflerinden 
Ders-i âmm es-Seyyid Hâfız Hüseyin Efendi şeyh ve mütevelli olarak 
tekye ders-hâne olmuş ve ba’dehû mahdûmu es-Seyyid Mustafa Efendi ve 
1178’de vefâtıyla Mahmud Çelebi ve 1210’da fevtiyle oğlu Mustafa ve 
müte’âkıben birâderi es-Seyyid Mehmed ve 1223’de fevtiyle Fazlı-zâde 
es-Seyyid el-Hâcc Abdülkadir Efendinin oğulları a’yândan es-Seyyid 
Mehmed Sa’id, Mustafa Efendiler şeyh olarak verâset, tekyeyi harâb 
itmişdir. Bu tekyenin mescidi var iken münderis nâmıyla evkâfı 1315 ’de 
ma’ârif nâmına kayd idilmişdir. Şimdi yalnız Selâmet Hâtûnun türbesi 
kalmışdır. 

Her bir ciheti medrese-i ilin ii edebdir 

Erbâb-ı zekâ feyzine Vlâ-yı sebebdir 

Makbul-ı ianem, melce-i ashâb-ı talebdir 

Medhûl olur elbette dil-âzâr-ı Amasya 

Şeri’at-ı İslâmiyyenin medân, cihân-ı medeniyetin mâ-bihü’l- 
iftihârı; ‘ulûm ve ma’ârifdir. Amasya; ‘ulûm ve ma’ârif sâyesinde 
ma’den-i ‘ulemâ, medâris ve mekâtib sâyesinde merkez-i fuzalâ olduğu 
münâsebetle her tarafı; medâris-i ‘ulûm, her ciheti; mekâtib-i ma’ârifdir. 

Mü’essesât-ı İlmiyesinin kesreti, fezâ’il-i kemâliyesinin şöhreti 
i’tibârıyla Amasya; kadîmen makbûl-ı enâm olduğundan ‘ulemâ ve talebe- 
i ‘ulûm, her zaman bu ma’den-i ‘ulûma mürâca’atla iktisâb-ı füyûzât 
iderek /255/ nâ’il-i sa’âdet oldukları tarihe müdekkikâne bir nazardan 
anlaşılır. Amasya’da ‘ulûm ve ma’ârifm bidâyet hâlini, terakkî-i 
istikbâlini keşf ve ta’yîn itmek ancak medâris ve mekâtibin tevârih-i binâ 
ve i’mârmı bilmekle mümkündür. Terakkiyât-ı fıkriyenin bir netice-i 
mes’ûdesi olan bu mü’essesât-ı İlmiyeden evvel, tenvîr-i efkâra himmet 
iden ‘ulemânın neşr-i ‘ulûm ve ma’ârife olan hıdemâtım ve bunun sûret-i 
seyri ve cereyânım ta’kîb itmek, azimkârâne fütûhâtı akdem vezâ’if bilen 
ümem-i sâlife-i İslâmiyyenin ‘ulûm ve ma’ârife verdikleri kıymeti, takdir 
itdikleri ehemmiyeti anlamaya medâr ve ecdâdmm ahfâdı olduğunu azm ü 
metânetle anlamak isteyen ahlâfa dahî sermaye-i teyakkuz ve iftihâr olur. 

Amasya’nın bidâyet-i fethinden 538 tarihine kadar hükûmet-i 
Danişmendiyye mülûku, Amasya’ya Harezm ve Horasan taraflarından 
akm, akm gelen Türk Oymaklarının iskânı ve Amasya’yı kurtarmak için 
her sene tecdîd-i hücûm u savlet iden Rum ve müte’âkıben ehl-i Salîb 
fırkalarına karşı müdâfa’a ve men’-i tecâvüz ile fevkalâde meşgûl 
olduğundan hâileden gelmiş olan ‘ulemâ ile ancak te’min-i hukûk ve 
tevzi’-i adalete sâ’i oldukları cihetle neşr-i ‘ulûma müsâ’id bir zaman 
bulamadıkları tetebbu’ât-ı tarihiyyeden anlaşılır. Fakat bu tarihde âl-i 
Selçuk’a intikâl iden Amasya merkez-i saltanat olduğu cihetle Sultân 
Mes’ûd-ı Selçukî medeniyet-i islâmiyyeyi /256/ Amasya’da te’sîse 
himmet iderek câmi’i, medrese, hankâh gibi mü’essesât-ı ilmiyye ve 
diniyeye tarh esâs itmişdir. 

Ba’dehû Amasya vâlileri bulunan Mübarizeddin Halîfe Alp ile 
Seyfeddin Torumtây birer medrese-i âliye binâ ve tedrîs-i ‘ulûm iden 
‘ulemâ ve müderrisine tahsîsât-ı kâfiye i’tâ ve hâricden Amasya’ya gelen 
‘ulemâyı; gerek ümerâ gerek a’yân ve küberâ bezl-i nukûd ve ma’âşât ile 
ignâ itdikleri cihetle Herat, Horasan, Harezm, Buhara gibi bilâd-ı bâ’ide 
ve mühimmeden Amasya’ya ‘ulemâ ve fukahâ gelüb ta’mim-i ma’ârife, 

neşr-i ‘ulûma gayret itmiş olduklarım elde idilen vesâ’ik-i atîka isbât 
itmekdedir. 

Abdülmelik el-Berkendî, Ebû Nasr el-Keşanî, Mahmud el-Yesevî, 
Takıyyüdin Osman el-Hervî, Fahreddin Muhammed el-Buharî, Tâceddin 
Yusuf et-Tebrîzî, Ziyaeddin İsa el-Hükârî, Necîbüddin Musa el-Halatî ve 
Saadeddin Muhammed er-Rumîkî gibi fiızalâ Amasya’da tedrîs-i ‘ulûma 
ikdâm ve neşr-i füyûzâta kıyâm iderek pek çok tilmizler yetişdirmişlerdir. 
Bunlardan Takuyyiddin Osman er-Rûmî, Bedreddin İbrahim el-Kaymârî, 
Sadreddin Mehmed el-Amâsî, el-FIâcc Mecidüddin İsa es-Salgurî gibi 
fuzalâ Amasya’dan zuhûr iderek benâm olmuşlardır. 

Hükümet-i İlhaniyye nüfûzu Amasya’da carî olduğu zamanlarda 
Tatarların mezâlim-i seyyi’âtı kesb-i dehşet eylediğini gören şu ulemâ-yı 
İslâm ve zâ’if-i ilmiye de asla fütûra düçâr olmaksızın Tatarları /257/ rıfk- 
ı mülâyemetle ikâz ve efkâr ve hissiyât-ı galîzalarmı yumuşadarak dâ’ire-i 
İslâmiyye’ye idhâl itmeleri kuvve-i müsellehanm âciz olduğu bir 
mevki’de kuvve-i nâtıkanm, ulûm-ı âliyenin ne kadar müdhiş bir silâh-ı 
muvaffakiyet olduğunu isbât ider. 

Binâen-aleyh âl-i Selçuk’un nüfûzu Amasya’da zâ’il olduğu sırada 
Tatarların din-i Celil-i İslâmî kabûl itmeleri ‘ulûm-ı ma’ârifm neşr ve 
ta’mimine germi virmiş olduğundan 700 tarihinden i’tibâren eski meslek 
daha ziyâde revâc bulmuş ve her tarafdan Amasya’ya gelen ‘ulemâ, fuzalâ 
mikdârma göre akdâr, fazl ü kemâline göre i’tibâr görüb meşâhir-i 
ümerâdan Nasireddin Ahmed Ata Beg medâris-i mevcûdeye bir medrese 
daha ilâve iderek ‘ulemânın ve talebe-i ‘ulûmun terfıye-i ahvâline nukûd 
ve himmet-i nisâr itmişdir. 

Bu sekizinci kurûnun fuzalâsmdan Amasya’da neşr-i ‘ulûm iden 
büyük ve küçük Şemseddin Mehmed Nahcivânî, Cemaleddin İbrahim 
Aksarâyî, Muslihiddin Musa Sivâsî, Şerefeddin Mehmed Erzincânî 
Saadeddin Mehmed el-Hocendî, Zeyneddin Siyavuş ed-Difriğî, 
Kıvamüddin Kasım el-Erzincanî gibi zevâtı müte’âkıb Mecidüddin Ömer, 
Şemseddin Ahmed, Bedreddin Doğan, Fahreddin İlyas, Nizameddin 
Abdülmelik, Sadreddin Artuk, Fahreddin Osman, Ziyaeddin Mes’ûd, 
Celâleddin Abdurahman gibi fuzalâ Amasya livâsmdan zuhûr ve alem-i 
tedris ve kazâ ve iftâda iştihâr itmişlerdir./258/ 

788 tarihinden i’tibâren Amasya emâreti saltanat-ı celîle-i 
Osmaniyye himâyesini kemâl-i iftihâr ile kabûl itdikden sonra 
şehzâdegân-ı kirâma taTîm-gâh-ı satvet olması; Amasya’nın kaderini a’lâ 
ve terakkiyât-ı ‘ulûm ve ma’ârifı ihyâ eylediğinden vüzerâ, a’yân 

taraflarından bezl-i nükûd ve himmet idilerek mü’essesât-ı ilmiye tezâyüt 
itmişdir. 

Dokuzuncu kurûn evâ’ilinden Kânûnî Sultân Süleyman Hân 
hazretlerinin cülûsuna kadar Amasya’da binâ idilen mü’essesât-ı 
ilmiyyenin mikdârı kemâlini bulmuş ve bu zamanların yetişdirdiği 
fuzalânm emsâlini Amasya bu devr-i kemâlden sonra nâdiren görmüşdür. 
Ya’kub Paşa, Yörgüç Paşa, Hızır Paşa, Mehmed Paşa, Abdullah Paşa, 
Kasım Beg, Hüseyin Ağa, İyas Ağa gibi erbâb-ı himmet birer medrese-i 
âliye binâ ve ‘ulemâ ve talebe-i ‘ulûma tahsîsât-ı kâfiye i’tâ iderek neşr-i 
‘ulûm ve ma’ârife mâlen hizmet buyurmuşlardır. 

Sekizinci kürünün bakâyâsmdan olan Gümüşlü-zâde Şücâeddin 
İlyas, Celaleddin Abdurrahman, Şemseddin Mehmed Buhârî, Taceddin 
İbrahim Tokâdî gibi fuzalânm yetiştirdiği ve hâricden gelen Pîr Sun’ullah 
Amasî, Feridüddin Mehmed Divâni, Mü’eyyed Çelebi, Müderris-zâde 
Hüsameddin Rûmî, Celaleddin Yusuf Çelebi, İbrî-zâde Molla Muhyiddin, 
Şeydi Ahmed Kırımî, Molla Receb Rûmî, Şeydi Abdullah Efendi, Molla 
Müderris Abdi, Hatîb Kasım, Molla Bahşî, Taceddin Amasî, Molla Şadilü 
Muhyiddin, /259/ Molla Sinan Berda’î, Koca Emir İbrahim Efendi, Molla 
Muslihiddin ve emsâli fuzalâ, Amasya’yı birinci derecede bir dârü’l-fünûn 
haline koymuşlardır. 

926 tarihinden 1041 tarihine kadar mevcûda ancak iki medrese 
ilâve idilebilmiş ise de şu zevâtm yetiştirdiği Hakâleli Molla Muhyiddin, 
Tokadlı Molla Alaeddin, Molla Kemâl Halîfe, Molla Şeyh İlyas, Şeyh 
Sinan, Bahşî-zâde Yahya, Mü’eyyed-zâde Pîrî, Kadı-zâde Küçük Mehmed 
Efendiler âlem-i tedrîsde pek meşhûr olmuşlardır. Bunları derece-i kemâle 
isâl iden esbâbm birincisi Amasya’da bulunan medâris-i İlmiyenin 
erbâbma tevcihi ve her veçhile ‘ulemânın terfihi husûsâtmda aramak icâb 
ider. 

Çünkü 1004 tarihinde esâsı vaz’ olunan usûl-i verâset tedricî bir 
sûretde icrâ-yı te’sir iderek pederinin hin-i vefâtmda mücâz olan evlâda 
cihât-ı ilmiyye tevcih idildiğinden ‘ulemâ zâdegânı tahsîl-i ‘ulûma teşvik 
idilmiş ise de efrâd üzerinde hafif bir te’sir uyandımıakdan da hâlî 
kalmamış ve medâris-i mevcûde hâlî üzre kalub tezâyüd idememişdir. Bu 
kürünün yetiştirdiği ‘ulemâ Yağmurköylü İsmail, Hâce-zâde Abdullah, 
Ca’fer-zâde el-Hâcc Hızır, Uzun Müderris Mehmed, Çorumlu el-Hâcc 
Ömer, diğer el-Hâcc İsmail Efendiler gibi fuzalâdır. 

1098 vak’a-i hâ’ilesi Amasya’da 'umûm-ı cihât-ı ilmiyyeyi zîr ü 
zeber /260/ iderek usûl-i verâset tahsîl-i ilm üzerinde bulunan evlâda şâmil 
olduğundan tedris, meşihat, hitâbet ve imâmet gibi cihât-ı mühimmede 

niyâbet usûlünü ihdâs ve 1241 tarihine kadar şu usûl-i niyâbet; medârisin 
ba’zılarım harâb, diğerlerini i’mâr itmişdir. Ma’hazâ o asr içinde Çorumlu 
Müftî-zâde Abdullah, Mütevvelli-zâde el-Hâcc Ahmed, Çorumlu Hâfız 
Mehmed, Tokadlı eş-Şeyh Mustafa, İnallı el-Hâcc Mehmed, Akdağlı eş- 
Şeyh Mustafa, ‘İdî-zâde el-Hâcc Mustafa Akif, Uluslu Mehmed, 
Seküköylü-zâde el-Hâcc Mehmed Kâşif Efendiler gibi meşâhir-i fuzalâ 
zuhûr iderek Amasya’yı ihyâ itmişlerdir. 

Bunları müte’âkıb Ürgüblü el-Hâcc Ahmed, Şeyh-zâde Abdullah 
Vecih, Türkmen-zâde Nabî, Suruklu el-Hâcc Ali, Payaslı el-Hâcc 
Mehmed Efendiler gibi fuzalâ Amasya’da neşr-i ‘ulûm hizmetinde nasb-ı 
msf iderek be-nâm ve üstâz-ı enâm olmuşlardır. Bunların tilmizleri olan 
Canikli el-Hâcc Mehmed, Sipâhi Hâfız Ömer, Taşköprülü el-Hâcc Hâfız 
Abdullah Efendiler dahî üstâzü’l-küll olarak tanınmışlardır. 

1241 tarihinden i’tibâren usûl-i verâseti ihdâs iden usûl-i niyâbet 
ancak ba’zı ‘ulemâyı bir derece terfıye itmiş olduğu cihetle sırf bir 
hamiyyet-i diniye olmak üzere bakayâ-yı eslâfdan Amasya 
medreselerinde tahsîl-i ‘ulûm iderek be-nâm olanların gayreti sâyesinde 
Amasya eski şöhretini gâ’ib itmemişdir. Şu gayretverân içinde Canikli- 
zâde el-Hâcc /261/ Mehmed, Payaslı-zâde el-Hâcc Abdülhalim, İnepazarlı 
el-Hâcc İsmail, MalatyalI Sofu Mehmed, İbikli el-Hâcc Haşan, Şirvânî el- 
Hâcc Mustafa ve İsa Efendiler fevkalâde be-nâm olarak şimdi bunların 
tilmizleri neşr-i ‘ulûm itmekdedirler. 

Tanzimât-ı Hayriyye zamanında şerâ’it-i vakfiye hilâfında olan şu 
usûl-i verâset, ma’kûl ve meşrû’ bir hâle ifrâğ olunmak lâzım gelirken 
dinen ve zamanen pek ehemmiyetli olan medrese müderrisliğini ve 
mekteb mu’allimliğini çocuklara tevcihi hakkında güyâ muhallefât-ı 
mevtâyı, emvâl-i mevrûseyi taksim ider gibi vaz’-ı kavânîn idilmesi ukûl-ı 
selime erbâbım ağlatacak ahvâlden olmakla eslâf-ı kirâmın milyonlar 
sarfıyla meydana getirdikleri mü’essesât-ı âliyeden istifâdeyi fevkalâde 
te nk is itmiş olduğu Amasya’da kâ’in medâris, mekâtib, vesâ’ir mebâni-i 
ilmiyyenin yegân, yegân şerh-i ahvâlinden müstebân olur. 

Amasya’da eslâf-ı kirâmın vücûda getirdikleri medreseler, 
mektebler kütüb-hâneler, dârü’l-kurrâlar tedkîk olunursa Amasya’yı ne 
kadar büyük himmetlerle dârü’l-funûn, merkez-i ‘ulûm haline koydukları 
anlaşılır. Böyle büyük himmetlerdir ki Amasya’yı tarihen meşhûr bir 
belde-i mu’azzama itmişdir. 

Amasya’da 870’de medresesi ittisâlinde Hızır Paşa ve 890’da 
câmi’i derûnunda Sultân Bâyezid Hân-ı sânî ve 1017’de Hâtûniye 12621 
Câmi’i ittisâlinde Mü’eyyed-zâde Piri Çelebi ve 1147’de Burma Minâre 

Câmi’i derûnunda Hıfzı-zâde el-Hâcc Osman Fâ’ik Efendi ve 1159’da 
Sultân Bâyezid Mektebi karşısında Emir İmâm Abdüllatîf Efendi ve 
1248’de türbesi üzerinde Saçlı el-Hâcc Mahmud Efendi ve 1258’de 
muvakkit-hânesi derûnunda Kapancı-zâde el-Hâcc Hüseyin Zeki Efendi 
ve 1329’da Sultân Bâyezid havâlisinde Yumuk Osman-zâde Mehmed 
Hamdi Efendi taraflarından sekiz kütüb-hâne binâ ve evkâfı tanzim 
idilmiş ise de Abdüllatîf, Hüseyin, Hamdi Efendiler’in kütüb-hâneleri 
mevcûd, diğerleri perişân ve mefkûddur. 

Amasya’da ma’ârif-i ibtidâ’iyeyi telkin ve vücûh-ı Kur’aniyyeyi 
ta’lîm için pek çok mektebler, dârü’l-kurrâlar binâ ve te’sîs idilmişdir. 
Bunlardan evkâfı mükemmel hey’et-i ta’lîmiyeyi i’âşe idecek hâsılâtı 
mebzûl olan mektebler, sekiz aded olub muntazam iki mekteb dahî 
sonradan ilâve olunmuşdur. 

1- Temennâ Mektebi: 

Temennâ Mahallesinde olub Hızır Paşa’nm ‘utekâsmdan 
Hüsameddin Temennâyî tarafından 878’de binâ idilmişdir. Metin bir 
mekteb olub evkâfı muntazam kadîmen hey’et-i ta’lîmiyesi mükemmel 
idi. Şimdi rnetrûk bir haldedir. 

2- Hâtûniye Mektebi: 

Hâtûniye Câmi’-i şerifinin şark tarafında olub 915’de Amasya 
vâlisi Şehzâde Sultân Ahmed vâlidesi Bülbül Hâtûn tarafından binâ 
idilmişdir. Kâr-gîr, gâyet metin bir mekteb olub /263/ evkâfı da 
mükemmeldir. Meşhûr Kavaklı İbrahim Efendi 1210 tarihine kadar bu 
mekteb mu’allimi olmuşdur. Mektebin şöhretine binâ’en 1300’de mekteb- 
i ibtidâ’i ittihâz idilmişdir. 

3- Hızır Paşa Mektebi: 

Hızır Paşa Mahallesinde câmi’-i şerifi ittisâlinde olub 870’de paşa¬ 
yı müşârün-ileyh tarafından binâ idilmişdir. Bu mekteb kadîmen pek 
meşhûr olub evkâfı tanzim, hey’et-i ta’lîmiyesi mükemmel idi. 
Amasya’da hattât-ı meşhûr olan Hâfız Mustafa ve Mehmed Hüsnü 
Efendiler burada mu’allim idiler. Şimdi metrûk bir haldedir. 

4- Sultân Bâyezid Mektebi: 

Cami-i şerifin şark tarafında imâret hizâsmda köşe başında olub 
Sultân Bâyezid Hân-ı sânî tarafından 890’da binâ idilmişdir. Bu mektebin 
dahî evkâfı muntazam ve hey’et-i ta’lîmiyesi mükemmel idi. Emir İmâm- 

zâde es-Seyyid Halil Efendi ve mahdûmu es-Seyyid Mehmed Emin 
Efendi burada mu’allim olarak iştihâr itmişlerdir. 1300 tarihinde mekteb-i 
ibtidâ’i ittihâz idilmişdir. 

5- Şahbula Mektebi: 

Sofu-zâde Mahallesinde mescidi ittisâlinde olub Yörgüç Paşa 
halîlesi Şâhbula Hâtûn tarafından 84l’de binâ ve evkâfı tanzim idilmişdir. 
Kadîmen meşhûr bir mekteb olub, şimdi mekteb-i sıbyân olarak müşrif-i 
harâb bir halde dumıakdadır./264/ 

6- Acem Ali Mektebi: 

Acem Ali Mahallesi’nde çeşmesi civârmda ve garb tarafında hâce-i 
mû’mâ-ileyh el-Hâcc Acem Ali Ağa tarafından 873’de binâ ve evkâfı 
tanzim idilmişdir. Bu mektebde 1258 tarihine kadar “Balcı Hâce” 
dimekle meşhûr es-Seyyid İsmail Efendi mu’allim olduğundan “Balcı 
Mektebi” dimekle ma’rûf olmuşdur. Muharrir-i âcîzin mu’allimi bulunan 
el-Hâcc Hâfız Halil Efendi’ye de Balcı Mektebi mu’allimi bulunduğu 
münâsebetle “Balcı Hâce ” dinmişdir. 

7- Ali Paşa Mektebi: 

Selağzı‘nda Gümüşlü-zâde Mahallesi cenûbunda bulunan ve Çukur 
Bağçe’ye giden yolun sağ tarafında köşe başında olub sadr-ı esbâk Ali 
Paşa-yı atik tarafından 916’da binâ ve evkâfı tanzim idilmişdir. Fuhûl-ı 
‘ulemâdan “Kiird Hafız” dimekle meşhûr Ali Efendi 1130 tarihine kadar 
burada mu’allim olduğu münâsebetle Kürd Mektebi dinmişdir. 1306’da 
Mekteb-i ibtidâ-i inâs ittihâz ve 1326’da kubbesi ve kâr-gîri kaldınlub 
tevsi’ ve binâsı terfi’ idilmişdir. 

8- Küçük Ağa Mektebi: 

Şamlılar Mahalesi’nde Küçük Kapu Ağası İyas Ağa tarafından 
900’de binâ ve evkâfı tanzim idilmişdir. Muntazam binâsı latif ve kâr-gîr 
bir mekteb-i şerif olub 1327’de mekteb-i ibtidâ’i ittihâz idilmişdir. 

Mu’ahharen bunlara iki mekteb ilâve olunub birincisi /265/ Hâcı 
Haşan Efendi mektebidir ki Sultân Bâyezid havâlisinde eski Develik 
mevki’inde Yeşilırmak sâhilinde olub eşrâf-ı memleketden Zileli Hâcı 
Veli-zâde el-Hâcc Haşan Efendi tarafından hürriyetin ilânını müte’âkıb 
300 lira kadar bir nakd-i mühim sarfıyla binâ ve 1328 zi-l-hiccesinde 
resm-i güşâdı icrâ ve ma’ârif tarafından mekteb-i ibtidâ’i ittihâz 
idilmişdir. Gâyet latif, vâsi’ bir eser-i şerîfdir. Önünde çeşmesi ve bağçesi 

ve altında müte’addid hücresi vardır. Diğeri de Alaca Yahya Medresesi 
zeylinde zikr olunacakdır. 

Amasyada vücûh-ı Kur’âniyeyi ta’lîm, kırâât-ı ‘aşreyi telkin için 
erbâb-ı himmet tarafından binâ idilen dârü’l-kurrâlar dahî sekiz aded olub 
her birinin evkâfı tanzim, hüddâmı mükemmel idi. 

1- Çeri-başı Dârü’l- Kurrâsı: 

Çeri-başı Mahallesinde câmi’-i şerifin altında ve çeşmenin 
arkasında kâ’in vâsi’ bir hücre-i sengîndir. Penceresi çeşmenin 
mevki’inde olduğu halde 1281’de Amasya mutasarrıfı meşhûr Ziya Paşa 
önünde bulunan yolu tesviye itdirdiği esnâda çeşmeyi bu pencerenin 
önüne getirmiş ve pencereyi sedd idüb dârü’l-kurrâyı ta’tîl itmişdir. 
Câmi’-i şerif binâ olunurken inşâ idilmiş olub vâlidemin ceddi Şeyhü’l- 
kurrâ el-Hâcc Halil Efendi bu dârü’l-kurrâ şeyhi olmuşdur. 

2- Sultân Bâyezid Dârü’l-Kurrâsı: 

Sultân-ı müşârün-ileyh tarafından /266/ imâretin etmek-hânesi 
şimâlinde ve tab-hânenin garb tarafında hattât odası sırasında binâ 
buyrulmuşdur. 891’de hitâm bulan dârü’l-kurrâ Amasya’da meşhûr olub 
pek çok ehl-i kur’ân yetişdirmiş ve 1264’de metrûk bir halde kalub 
1296’da debboy me’mûrlanna mesken olmuşdur. 

3- Sultân Hâtûn Darü’l-Kurrâsı: 

Acem Ali Mahallesi’nde Bâlî Beg Câmi’-i şerifi kurbinde olduğu 
elde idilen vesâ’ik-i atîkadan anlaşılmakda ise de şimdi mevcûd 
olmadığından yeri ta’yin olunamadı. 911 ’de evkâfı tanzim idildiğine 
nazaran bu tarihde Sultân Bâyezid Hân-ı sânî hazretlerinin ilk halîlesi ve 
Amasya ümerâsından Emir Beg’in kerîmesi Hâtûn Sultân tarafından binâ 
idilmişdir.Mu’ahharen cüz-hânlığa tahavvül idilerek Kürd Hâfızoğullarma 
ve ba’dehû tevliyetle beraber Hâcı Begoğullarma tevcih olunmuşdur. 

4- Şeyh Mehmed Ağa Dârü’l-Kurrâsı: 

Mehmed Paşa Câmi’-i şerifinin cenûb tarafında Mustafa Beg 
Ham amı ’nın arka tarafında sokak içinde olub 1073’de a’yândan Hâcı 
Efendi-zâde Şeyh Mehmed Ağa tarafından binâ ve evkâfı tanzim 
idilmişdir. Yakutiye mescid-i şerifi sırasında olan on dükkân ve karşısında 
binâ eylediği cesîm bir değirmen bu dârü’l-kurrânm evkâfmdan idi. 
Meşhûr Şeyhü’l-kurrâ 12611 Haşan Efendi ve ba’dehû Ehlullah Efendi bu 
dârü’l-kurrâ şeyhi olmuşlardır. 

5- Abdullah Paşa Dârü’l-Kurrâsı: 

Sofular Mahallesi‘nde Abdullah Paşa Câmi’-i şerifi şarkında olub 
mahdûmu Defderdâr Abdülkerim Beg tarafından 911’de ilâve ve evkâfı 
tanzim idilmişdir. Önünde bağçesi ve şimâlinde çeşmesi vesâ’ir tetimmesi 
vardır. Meşâhir-i kurrâdan Giridli Şeyhü’l-kurrâ el-Hâcc Hâfız Mehmed 
Efendi ve Şeyhü’l-kurrâ Yusuf Efendi bu dârü’l-kurrâ şeyhi olmuşlardır. 

6- Ali Çelebi Dârü’l-Kurrâsı: 

İçerişehir‘de Kurşunlu Mahallesi’nde câmi’-i şerifin garb tarafında 
olduğu anlaşılmakda ise de şimdi yeri gâ’ib olmuşdur. Esbâk Amasya 
müftisi Mü’eyyed-zâde Ali Çelebi tarafından 884’de binâ ve evkâfı 
tanzim idilmişdir. Mu’ahharen harâb ve ma’dûm olduğu cihetle cüz- 
hânlığa tahavvül idilerek bir kaç meşâhire tevcih olunmuşdur. 

7- Mahmud Paşa Dârü’l-Kurrâsı: 

İçerişehir’de Karatay Mahallesinde Mahnnıd Çelebi Tekyesi 
ittisâlinde olub mû’mâ-ileyh İmad-zâde Bedreddin Mahmud Çelebi 
tarafından 807’de binâ idilmişdir. Meşâhir-i kurrâdan Şeyhü’l-kurrâ Şeyh 
Cû’îli eş-Şeyh İbrahim Efendi bu dârü’l-kurrâ şeyhi idi. 

8- Nuh Beg Dârü’l-Kurrâsı: 

Yakutiye Mahallesinde Tımâr-hânenin sağ tarafında ve zâviye-i 
Yakutiye ittisâlinde olduğu evrâk-ı atîkadan 12681 anlaşılmakdadır. 
Meşhûr Karaman defterdârı Amasyalı Hâcı Beg-zâde Nuh Beg tarafından 
927’de binâ idilmişdi. Fakat 1059’da yandığından bir daha i’âdesi 
mümkün olamamış ve evkâfı zâyi’ olmuşdur. Meşhûr Şeyhü’l-kurrâ Hâfız 
Mehmed Efendi bu dârü’l-kurrâ şeyhi idi. 

Şu sekiz aded dârü’l-kurrânm Amasya’da yetişdirdiği ehl-i Kur’an 
kadîmen meşhûr ve pek çok idi. Mekteb-ı sıbyân dahî her sene pek çok 
hâfız-ı Kur’ân yeteşdirmekde olduğundan AmasyalIlar’m ricâlinden 
hemen üçte biri hâfız-ı Kur’an olarak tanınmış idi. Bunların içinde Şeyh 
Yahya Efendi kerîmesi Fatma Molla gibi asrının kurrâsma fâ’ik, ehl-i 
Kur’ân kadınlar dahî bulunmakda idi. Şimdi bunların hepsi de bir hayâl-i 
zâ’il gibi olmuşdur. 

Vesâ’ik-i atîkadan anlaşıldığı üzere Amasya’da bundan yüz sene 
evvelki zamana kadar yüz otuz kadar mekteb-i sıbyân olub her birinin 
idâresi için erbâb-ı himmet tarafından nukûd, akârât, emlâk vakf ve 
teberru’ idilerek mütevellileri tarafından mükemmelen idâre idilmekde idi. 

İdâre idilecek vakfı olmayan mektebler dahî o asrın şimdi türidi, 
mütegallib, cabbâr diye beğenmediğimiz a’yânı, okur yazar ağaları, 
begleri tarafından idâre idilmekde idi. 

Bu kadar mekâtib-i sıbyândan çıkan efendilerin lâ-akall dörtde biri 
/269/ Amasya medreselerine duhûl iderek ikmâl-i tahsil itmekde idi. 
Binâen-aleyh şu mektebler, dârü’l-kurrâlar, ibtidâ’i ve idâdî hükmünde 
olub medâris-i ilmiye dahî mekâtib-i âliye sırasında idi. Amasya’da tahsil 
idilen ‘ulûm-ı âliye üç kısım i’tibâr idilüb bir kısmı tefsir, hadîs, usûl, 
fıkıh, kelâm gibi ‘ulûm-ı şer’iyeden ve bir kısmı dahî hikmet, mantık, tıb, 
hendese, hesâb gibi ‘ulûm-ı akliyeden ve kısm-ı diğeri de ma’ânî, beyân, 
lügat, nahiv, sarf, târih, muhâzara, şi’ir gibi fünûn-ı edebiyyeden ibâret 
idi. 

Lügat, ancak Arabi ve Fârisî lisânlarına münhasır olub hesâb, 
hendese, târih dahî mukaddemlerinde pek ziyâde i’tinâ idilmiş olduğu 
halde mu’ahharen ibtidâ’i bir halde kalmış ve târih ise edvâr-ı İslâmiyeye 
münhasır gibi olmuş idi. Binâen-aleyh en ziyâde i’tinâ ile tahsil idilen 
‘ulûm-ı şer’iye olduğundan Amasya’da bu kısm-ı şer’i ile kısm-ı sâlisin 
fünûn-ı arabiyesi pek ziyâde terakki itmiş idi. Kısm-ı sânî ricâli diğer 
bilâda nisbetle Amasya’da nâdir değil idi. 

Fakat bu kısm-ı şer’i içinde ilm-i hadîs bir usûl-i mahsûsa üzre 
turûk ve esânide, terâcim-i ricâle ve tenkîd-i ahvâl-i revâta müstenid bir 
ilm-i vâsi’ olduğundan bu ilmi; eslâf-ı kirâm, ‘ulûm-ı sâ’ireden tefrik 
iderek tahsiline mahsûs birer medrese binâ ve dârü’l-hadîs nâmıyla 
tesmiye itmişlerdir. Amasya’da dört tane /270/ Dârü’l-Hadîs olub bunlar; 
Dârü’l Fladîs-i Abdullah Paşa, Dârü’l-FIadîs-i Osman Çelebi, Dârü’l- 
Fladîs-i İbrahim Efendi, Dârü’l-FIadîs-i Osman Beg nâmıyla meşhûr 
olarak medâris-i ilmiye sırasında zikr olunacakdır. Bu dârü’l-hadîselere 
ilm-i hadîsde ihtisâsı olan ‘ulemâ, müderris olarak Sahîh-i Buhârî, 
Sahîh-i Müslim gibi ilm-i hadîse mahsûs kitablar; tedris ve bir hadîsin 
sıdk ü kezbini anlamak için tedvin olunan kitablar; ya’ni usûl-i hadîs, 
Tabakât-ı Revât, terâcim-i ricâl gibi funûna mahsûs müdevvenât-ı ehl-i 
hadîs, ta’lîm olunur idi. Amasya’da bu gibi muhaddisler 1241 tarihine 
kadar nâdir olmadığı halde Dârü’l- Fladîslere bir takını sıbyân ve erbâb-ı 
hurûf ve sanâyi’ irsen muhaddis, müderris olduğu cihetle mu’ahharen 
kesb-i nedret itmişdir. 

Diğer ‘ulûm-ı şer’iye ve fünûn-ı arabiye ve edebiye medreselerde 
müderrisler, ders-i âmnılar tarafından tedris ve Beyzâvî, mütâla’a, 
mevâkıf yahud makâsıd usûl-i Bezduvî, Fledâye ve Şurûhî, Mütavvel, 
Muganniü’l-leyb, Fenârî, Câmî, Şâfıye şerhi, razî ve izhâr kitabları kemâl- 

i ittakân ile kırâ’at ve takrir ve ekser şurûh ve havâşî talebe-i ‘ulûmun 
mütâla’a ve mürâca’atlarına terk olunur idi. Avâmil, izhâr, şâfıye, kâfiye, 
menâr-ı metnleri her tâlib-i ilm tarafından mutlaka hıfz ve dâ’imâ 
ezberden kırâ’at olunur ve temrin için es’ile-i müşkîle irâd olunarak esnâ- 
yı dersde talebe-i ‘ulûmun efkâr-ı zâtiyesi /271/ mikdâr-ı zekâsı ve 
havâşiye mürâca’atı yoklama idilir idi. 

Şu ‘ulûmun tahsili esnâsmda terâcim-i ashâb, tabakât-ı ‘ulemâ, 
ahvâl-i revât, siyer-i muhaddisîn her halde siyret-i nebeviyyeye â’id 
kitâblar ile edebiyât-ı arabiyeye, tevârih-i eslâfa husûsiyle tarih-i İslâma 
dâ’ir mü’ellifâtdan enfa’ olanları kırâ’at ve mütâla’a olunarak talebenin 
izhânı tevsi’ olunur idi. Ba’dehû talebe-i ‘ulûm icâzet aldığı esnâda 
mükemmel bir âlim olur ve lâ-akall iki sene bir müderris-i âl-i himmete 
mu’id olarak tedrîs-i ‘ulûma kesb-i isti’dâd iderse esâtize-i zamanın lâ- 
akall üçü tarafından tedris ve neşr-i ‘ulûma iktidârı tasdik olundukdan 
sonra ancak ders-i ânım olabilir idi. 

Bir mücâz efendi ibtidâ mu’id olduğu zaman, yevmi beş akçe, 
mülâzım olduğu zaman on akçe, ders-i ânım olduğu zaman yirmi akçe 
vazife alır ve her sene beşer beşer tezyîd olunarak kırk akçeye kadar irtikâ 
eylediği zaman silsile-i müderrisine dâhil olur idi. Amasya’da üç cihetden 
silsile devam idüb altmış akçeye kadar irtikâ iden müderrisin; arzu 
iderlerse taşra mevlevîyetlerinden biriyle silsile-i ‘ulemâdan çıkar, 
meslek-i kuzâta girer, her ne zaman arzu iderse tekrar silsile-i ‘ulemâya 
çıkdığı raddeden duhûl iderek müderrisliğe ta’yîn olunur idi. Meslek-i 
‘ulemâda iki cihet olub biri tedris diğeri va’z ya’ni kürsi şeyliği idi. Kürsi 
şeyhleri dahî ders-i ânım olduğu halde üç koldan terakki 12121 iderek 
altmışda diğer ‘ulemâ ile birleşir ve ‘ulemâdan ihtiyâr-ı takâ’üd idenler; 
bir tekye şeyhliği ve yahud mü’ebbeden bir medrese müderrisliği ile 
silsile-i ‘ulemâdan çıkar idi. Amasya’da ‘ulemâdan derece-i hamsin 
raddesine vâsıl olamayanlar; kazâya ve sittin raddesine vâsıl olamayanlar; 
iftâya asla intihâb olunamazlar idi. İmâmet; meşâyih-i kurrâdan her halde 
kurrâdan olanlara ve hitâbet dahî erba’in raddesine vâsıl olan ‘ulemâya 
tevcih olunmak kanûn-ı kadîm idi. Dersden mücâz olmayan kimselere 
imâmet ve cüz-hânlık ve ders-i âmm olmayanlara tedris, hitâbet ve 
meşihat gibi cihât-ı ilmiye tevcihi memnû’ idi. Şu usûl-i kadîme 1100 
tarihlerine kadar muhâfaza olunduğu halde mu’ahharen cihât-ı İlmiyenin 
merbût silsile-i verâset olması şu usûl-i kadîmeyi zir ü zeber ve ‘ulemâyı 
da muztarr itmiş ve eski usûl ders ve fıkr-i terakki yerine merâsim ve a’dât 
kâ’im olmuşdur. 

Amasya’da ‘ulûm-ı âliye tedris olunan medâris üç radde üzerine 
tertîb olunarak biri erba’in diğeri hamsin öbürü sittin i’tibâr idilmişdir. 
Erba’in raddesinde olan bir müderris lâ-akall beş sene tedrîs-i ‘ulûm 
iderek hamsine ve ba’dehû yine lâ-akall beş sene ‘ulûm-ı âliye tedris 
iderek sittine vâsıl olabilir idi. Bunlar bir silsile-i muntazamaya tabi’ olub 
müderrisin arasında takdim ve te’hir dahî bu merâtibe tâbi tutulur idi. 
/273/ Binâ’en-aleyh bin tarihine kadar Amasya’da mevcûd olan medâris; 
şu üç taksim üzre tertîb idilmiş ise de mu’ahharen silsile-i verâset bu 
tertîbât-ı muntazamayı bozduğundan medrese-i sittin, medrese-i hamsin, 
medrese-i erba’in ta’birleri ıstılâh-ı kadîm sırasına girmişdir. İşte bu 
medâris ile sonradan binâ ve i’mâr idilen bi’l-cümle medâris-i Amasya, 
hurûf-ı hecâ tertibi üzere zikr olunur. 

1-Alaca Yahya Medresesi: 

Serrâc-hâne Câmi’-i şerifinin şark tarafında Yeşilırmak üzerinde 
idi. Bu medreseyi ibtidâ Amasya emiri Şâdgeldi Padişah 775 hudûdunda 
binâ ve müderrisliğini ‘ulemâdan Sadreddin Artuk et-Türkmanî’ye i’tâ 
itdiği vesâ’ik-i atîka mütâla’asmdan anlaşılmışdır. Ba’dehû emir-i 
müşârün-ileyhin ahfâdmdan Sultân Bâyezid Hân-ı sânî hazretlerinin 
Amasya vâliliğinde iken lâlâsı bulunan Alaca Yahya Beg tarafından 
875’de müceddeden i’mâr ve evkâfı tanzim idildiği münâsebetle medrese 
bu zâtın şöhret ve ismiyle be-nâm olmuşdur. 

1100 tarihine kadar pek çok fuzalâ bu medreseye müderris ve 
ba’dehû Zanalı es-Seyyid Ahmed Efendi evlâdı vâris olarak ahfâdmdan 
Bakırcı-zâde es-Seyyid Mustafa Efendi’nin vefâtıyla mahdûmu Elâfız es- 
Seyyid Nureddin Mehmed Efendi 1248’de müderris oldu ise de meslek-i 
kazâda bulunub vekâletle idâre-i maslahat eylediğinden /274/ medrese 
rnetrûk bir halde kalmış ve 1281’de Amasya mutasarrıfı meşhûr Ziya Paşa 
hedm idüb yerine mükemmel, âlî bir rüşdiye mektebi binâ itmiş idi. 

Bu mekteb otuz sene efkâr-ı memleketi tenvire hâdim olub pek çok 
ezkiyâ yetişdimıiş olduğu halde 1311 harîk-i iğtişâşmda yanmış ve onbeş 
sene kadar arsa-i hâlîye olarak kalmış iken eşrâf-ı memleketden Topcu- 
zâde el-Hâcc Halil Efendi ve birâderi Münib Beg 1328’de nukûd-ı vâfıre 
bezi iderek mükemmel bir mekteb-i ibtidai ve câmi’-i şerif tarafına dahî 
bir "fetvâ-hâne-i âlî" binâ ve eski mekteb-i füyûzâtın nâmını ihyâ 
itmişlerdir. 

2- Ata Beg Medresesi: 

Sığır Pazarı’nda dere kenarında olub emir-i meşhûr Nasirüddin 
Ahmed Ata Beg tarafından binâ ve 727 rebiü’l-evvelinde evkâfı tanzim 
idilmişdir. Medresenin şimâl tarafında kâ’in temelinden anlaşıldığı üzre 
gâyet metin bir medrese-i sengîn iken mükerreren zelâzil-i müdhişeden 
harâb olmuş ve ba’dehû vâridât-ı vakfiyesiyle i’mâr idilmişdir. Kadîmen 
cesîm, on beş hücreyi, bir ders-hâneyi ortasında bağçeyi hâvi bir medrese 
olduğu halde 1294 tarihinden beri arsa-i hâlîye şeklini almış ve etrâfı 
temellük olarak demirci dükkânları yapılmışdır. 

Bu medreseye ibtidâ Cemaleddin İbrahim Aksarâyî gibi bir 12151 
fâzıl ve ba’dehû 1098 tarihine kadar pek çok fuhûl-i ‘ulemâ, kibâr-ı fuzalâ 
müderris olmuşdu. Bu tarihde ‘ulemâ-yı sâdâtdan Zanalı es-Seyyid el- 
Hâcc Ahmed Efendi ve 1140’da vefâtıyla mahdûmu es-Seyyid Abdullah 
Efendi ve 1172’de oğulları ve ba’dehû torunları tedrise mutasarrıf olub 
1245’de şehir kethüdâsı es-Seyyid Mustafa Efendi bin es-Seyyid Mahmud 
bin es-Seyyid Abdullah’ın vefâtıyla ‘ulemâdan İskilibli Hüseyin Efendi ve 
1278’de es-Seyyid Mahmud bin es-Seyyid Abdullah bin es-Seyyid 
Ahmed bin es-Seyyid Abdullah’ın fevtiyle ‘ulemâdan Şehirli Mustafa 
Efendi müderris ve pederi es-Seyyid Ahmed bin es-Seyyid Veli bin es- 
Seyyid Ahmed’in 1266’da fevtiyle Şehirli Mustafa Efendi’nin 1291’de 
irtihâlinden mahdûmu Bakırcı-zâde es-Seyyid el-Hâcc Mehmed Emin 
Efendi ve İskilibli-zâde Hâfız Mehmed Efendi’nin oğulları hisse-i 
mevrûselerine mutasarrıf olmuşlardır. 

3- Bekir Paşa Medresesi: 

Köprübaşı Mahallesi’nde Rum kilisâsmm şarken ittisâlinde köşe 
başında olub esbâk mîr-livâ-yı Mısır Amasyalı Bekir Beg-zâde el-Hâcc 
Osman Beg tarafından 1164’de dârü’l-hadîs olmak üzere binâ ve evkâfı 
tanzim idilmişdir. Bu medresenin ders-hânesi, kütüb-hânesi mükemmel ve 
kâr-gîr, gâyet güzel bir medrese olub 1300 hudûduna doğru müşrif-i harâb 
olmuş iken 1308’de cebhesi hedm idilerek altına dekâkin, üstüne hücerât 
binâ idilmek sûretiyle i’mâr olunabilmişdir. 12161 

Alaca Hamam ve iki Kapulı Hân-ı cesîm bu medresenin vakfıdır. 
Bânî-i müşârün-ileyhin irtihâlinde mahdûmu Ebubekir Paşa mütevelli 
olduğu münâsebetle Bekir Paşa Medresesi dinmişdir. Meşâhir-i fuzalâdan 
üstâz-ı meşhûr Laz İbrahim Efendi ve 1179’da Seküköylü-zâde el-Hâcc 
Mehmed Kâşif Efendi ve ba’dehû dâmâdı Emir İmâm-zâde es-Seyyid el- 
Hâcc Ebubekir Efendi ve ba’dehû mahdûmu es-Seyyid Sadullah Efendi ve 
ba’dehû Çerkeşli Mehmed Efendi ve 1233’de Nabi Efendi yeğeni 

Türkmen-zâde el-Hâcc Ebubekir Efendi ve ba’dehû mahdûmları el-Hâcc 
Ali Raşid, Ahmed Rüşdü Efendiler müderris ve 1293’de Ahmed 
Efendi’nin fevtiyle oğlu Hâfız Rahmi Efendi ve 1301’de Hâcı Ali 
Efendi’nin fevtiyle oğulları hisse-i tedrise bir müddet mutasarrıf olmuşlar 
ise de 1305’de cümlesi de ref idilüb fuzalâdan Mecdî-zâde Hâfız 
Abdurahman Kâmil Efendi hi-ha kk ın müderris olmuşdur. 

4- Benderli Medresesi: 

Kocacık Mahallesi’nde İğneci-zâde Türbesi arkasında sokak içinde 
olub 1228’de Amasya a’yân-ı tüccârmdan Benderli el-Hâcc Hâfız 
Feyzullah Ağa tarafından 1228’de binâ ve evkâfı tanzim idilmişdir. Bu 
medrese ahşâb olub ders-hânesi, bağçesi, suyu var idi. 1300 sâline doğru 
müşrif-i harâb olmuş iken 1311 harîk-i iğtişâşmda yandığından a’yândan 
Şeyh Ahmed-zâde el-Hâcc Ahmed 12111 Efendi 1316’da vefât iderken 
sülüs malından bu medresenin müceddeden binâsmı vasiyet itmekle 
dâmâdı Hâcı Müsevved-zâde el-Hâcc Hâfız Mehmed Tevfık Efendi 
1318 ’ de müceddeden binâ ve eski imâretini ihyâ itmişdir. 

Bu medresenin ilk inşâsında Benderli Hâfız Mehmed Efendi ve 
1247’de muhaddis-i meşhûr Zileli el-Hâcc Ali Şükrü Efendi ve ba’dehû 
‘ulemâdan Çıkrıkcı-zâde Hâfız Ahmed Efendi ve ba’dehû Taş-âbadî el- 
Hâcc Ahmed Efendi ve ba’dehû mahdûmu ‘ulemâdan Mehmed Arif 
Efendi 1327’de vefâtma kadar müderris olmuşlar idi. 

5- Burma Minâre Medresesi: 

Cami-i şerifin şark tarafında kâ’in çeşmenin ittisâlindedir. Burası 
kadîmen mahkeme yeri iken 1115 ’de mahkeme, İğneci-zâde Türbesi 
ittisâlinde mahkeme ittihâz olunan hâneye nakl olundukda esbâk ser- 
mi'mâr-ı dergâh-ı âlî Amasyalı Hüseyin Beg-zâde el-Hâcc Hâfız Haşan 
Efendi iştirâ ve bir mekteb-i sıbyân binâ itdimıiş ve 1117’de bakkallar 
içinde bir kaç dükkân vakf ve icârâtım bu mektebin mu’allim ve 
bevvâbma ve imâretine tahsis itmişdi. Ba’dehû müşrif-i harâb, evkâfı da 
zâyi’ olmuş bir halde iken ‘ulemâdan Muharrem Efendi mekteb mu’allimi 
olduğu cihetle Heniske eşrâfmdan Hatib-zâde el-Hâcc Mehmed Emin 
Efendi 1327’de mükemmel bir medrese binâ ve müderrisliğini Muharrem 
Efendi /278/ der’uhde itmişdir. Önünde bulunan kâr-gîr çeşmeyi, esbâk 
Amasya nakîbü’l-eşrâf kâim-makâmı es-Seyyid Ahmed Efendi 1081 ’de 
binâ ve Ulvî karyesinde mutasarrıf olduğu mezra’ayı vakf ve buraya tahsis 
eylemiş idi. 

6-Büyük Ağa Medresesi: 

Şamlılar Mahallesinde “Bağçeleriçi” dimekle meşhûr bağların 
başında yol üzerinde olub Sultân Bâyezid Hân-ı sânî hazretlerinin 
Amasya’da kapu ağası bulunan Hüseyin Ağa tarafından 894’de binâ ve 
evkâfı tanzim idilmişdir. Medrese-i mezbûre gâyet metin, her tarafı sengîn 
olub hücerâtı vâsi’, ders-hânesi mükemmel idi. El-yevm harâb bir halde 
herkesi müte’essir itmekdedir. Şu ibâre-i mahkûke müşârün-ileyh Hüseyin 
Ağa’nm âsâr-ı hayriyesinden olduğunu i’lân ider. Buna "Medrese-i 
Hüseyniyye" de dinir. 

“Kad benâ haze’l-binâ sâhibii ’l-hayrât bâni mebâni’l-miiberrâ 
Hüseyin Ağa bin Abdu’l-mu’în eş-Şehîr bi-kapı ağası fi’l-atabeti’l- 
aliyyeti li-sultâni’l-berreyn ve hâkâni’l-bahreyn es-Sultân ibıı es-Sultân 
es-Sultân Bâyezid bin Muhammed Hân hallada’lla/tu sübhânehu 
mülkehü ve sultânehü fı-eyyâmî devletihi min-kurazati cûdihi ve 
ihsânihi tağamanada ’llahıı te ’ala bi-ğufranihi târîh-i sene erba ve tis 'in 
ve semâne mi’e” 

Şu ibâre Hüseyin Ağa‘nm binâ ve vakf itdiği bedestânm üzerinde 
dahî görülmekde olub yalnız “târihi sene semân ve semânin ve semâne 
mi’e” mahkûkdur. Bu medrese-i âliyenin evkâfı vâsi’ ve mebzûl olub biri 
de Amasya’da meşhûr bedestândır. Bu bedestân ser-â-pâ vakf-ı 12191 
sahih olduğu halde mu’ahharen ba’zı dükkânları temellük idilmişdir. Orta 
bedestân dahî on sene müddetle Abranosyan Biraderler’e ancak i’mân 
mülâhaza olunarak icâr idildiği halde yirmi seneye karîb bir müddet 
zarfında vakfa teslim idilmediği şâyân-ı tetkik bir keyfiyet olsa gerek. 

Bu medrese-i âlîye tertîb-i medâris i’tibârıyla siftin derecesinde 
olub Amasya’da birinci smıfdan ma’dûd olduğundan pek çok "fuzalâ-yı 
Rûm " bu medrese müderisliği ile be-nâm olmuşdur. İbtidâ Koca Emir es- 
Seyyid İbrahim Efendi ba’dehû 911’de Taşköprülü Muslihiddin Efendi 
müderris olub 918’de İstanbul’a tahvîl-i me’mûriyet itmekle Amasya 
fuzalâsma tevcih buyrulmuş ve fâzıl-ı meşhûr Kayyum-zâde el-Hâcc 
İsmail Efendi bu medrese müderrisi olduğu halde 1141 ’de vefât itmekle 
Aymtâbî el-Hâcc Kara Osman Efendi 1151’de fevtiyle Hâfız Mehmed 
Efendi ve 1168’de Aybatsalı fâzıl-ı meşhûr es-Seyyid Abdullah Efendi ve 
1179’da Halil Efendi ve ba’dehû es-Seyyid Mustafa Efendi ba’dehû 
mahdûmu es-Seyyid Mehmed Emin Efendi ve 1193’de meşâhir-i 
fiızalâdan Şeyh-zâde Abdullah Vecih Efendi ve 1218’de fevtiyle 
mahdûmları es-Seyyid Mehmed Şerif, Abdurrahman, Ahmed Rüşdü 
Efendiler ve ba’dehû müstakîlen es-Seyyid eş-Şeyh Ahmed Rüşdü Efendi 
ve ba’dehû mahdûmları el-Hâcc Hâfız Ali, İsmail /280/ Efendiler 

müderris ve 1312’de Hâcı Hâfız Ali Efendi-zâde el-Hâcc Ali Efendi cihet- 
i tedrise mutasarrıf olmuşdur. 

7- Tekye Medresesi: 

Pir İlyas Mezârlığı’nın şimâlinde Çevikçe Tekyesi yerinde olub 
tekyeler bahsinde zikr idildiği üzre ibtidâ tekye olarak binâ idilmiş ve 
‘ulemâdan Akşehirli İsmail Efendi tekye şeyhi olduğu esnâda ders-hâne 
şeklini iktisâb itmiş olmakla 1248 sâlinden i’tibâren medrese ittihâz 
idilmiş ve Tekye Medresesi dinmişdir. Bu İsmail Efendi’den sonra ders-i 
âmm-ı meşhûr Uzun Osman Efendi bu medresenin müderrisi olarak 
vefâtmda bir müddet metrûk oldu ise de mu’ahharen ta'mîr olunub Osman 
Efendi’nin hafidi müderris hulunmakdadır. 

8- Çöplüce Medresesi: 

Yakub Paşa zâviyesinin arkasında mekteb-i ibtidâ’i ittisâlinde ve 
Bimâr-hâne önünde olub 1234’de enderûn-ı hümâyûn ricâlinden Amasyalı 
Aşçı-zâde el-Hâcc Mehmed Ağa binâ ve evkâfım tanzim itmişdir. Bu 
medrese; ahşabdan binâ idilmiş, ufak, latif olub bânî-i mû’mâ-ileyhin 
‘amm-zâdesi “Çöpliice” dimekle ma'rûf el-Hâcc Mustafa Ağa mütevelli 
olduğu münâsebetle Çöblüce Medresesi dinmişdir. Aşağıpazar’da altı 
dükkân akârât-ı mefkûfesi var idi. 

Meşâhir-i fuzalâdan Hâcı Ahmed Efendi-zâde es-Seyyid Mustafa 
Efendi ba’dehû dâmâdı Karagöz-zâde Küçük Mustafa Efendi /281/ 
ba’dehû bunun dâmâdı Ali Kaya-zâde el-Hâcc Ahmed Sıdkı Efendi bi- 
hakk müderris olarak müfti-i mû’mâileyhin 1291’de vefâtıyla mahdûmu 
Ahmed Efendi cihet-i tedrise mutasarrıf olmuşdu. 

9- Hacı Hamza Efendi Medresesi: 

Bayezid Paşa Mahallesi’nde Karabağî eş-Şeyh el-Hâcc Hâcı Hamza 
Efendi hazretlerinin câmi’-i şerifi garbında olub hitâmında 1312’de binâ 
idilmişdir. Ahşâb bir medrese olub meşâhîr-i fuzalâdan Mir Haşan Efendi 
ilk müderris olduğu halde 1326’da vefât eylediğini müte’âkıb mahdûmu 
Mehmed Sa’id Efendi müderris olmuşdur. 

10- Hüsâmiye Medresesi: 

Kubâ’nm cenûb tarafında kâ’in câmi’-i şerifin kıble tarafında yol 
üzerinde idi. Kubalu-zâde eş-Şeyh Hüsameddin Hüseyin el-Halvetî 
hazretleri 857’de medrese olmak üzere binâ ve evkâfım tanzim itmiş ve 
meşâhîr-i ulemâdan pek çok zevât müderris olmuşdur. Hüsâmiye 

müderisliği 960 târihine kadar gâyet muhterem ve sittin raddesinde idi. 
1011 harîkmde zâyi’ olduğundan evlâdından nakîbü’l-eşrâf kâ’im-makâmı 
es-Seyyid Ahmed Efendi tekye olmak üzere tecdîd eylediyse de 1099 
harîkmde yine yandığından 1125 hudûdunda ders-i ânım-ı meşhûr Kübalı 
Hâfız Ali Efendi tekrar ders-hâne olmak üzere ihyâ itmiş ve 1241 
târihinden beri harâb olub bağçe hâlini almış ve şimdiye kadar bağçe 
olarak kalmışdır. /282/ 

11-Hızır Paşa Medresesi: 

Ok Meydam’nda Hızır Paşa Mahallesi’nde bir dâ’ire-i mahsûsa 
içindedir. Câmi’-i şerifin şark ve şimâl tarafını muhît olub 870’de ümerâ¬ 
yı Osmaniyye’den Ata Beg-zâde Hızır Paşa tarafından binâ idilmişdir. 
Medrese-i mezbûre kâr-gîr ve hücerâtı ufak ve havlusu latîf olub her 
odanın önünde yaz günlerine mahsûs bir çıkarması vardır. 

Bu medreseye kadîmen kibâr-ı ulemâ müderris olarak tevcîhâtı 
silsileye tâbi olduğu cihetle müderrislerini ta’dâd itmek burada mûcib-i 
külfetdir. Yalnız 1098 târihinde silsile-i müderrisinde bir tahavvül 
görüldüğüne binâ’en fuzalâdan Makûl-zâde el-Hâcc İbrahim Efendi 
ba’dehû Abdullah Efendi ve 1115’de Hâfız Haşan Efendi müderris olarak 
usûl-i kadîme terk idilmişdir. 

1121 zi-l-hiccesinin yirmi üçünde müderris mû’mâ-ileyhin vefâtıyla 
Hâfız Ahmed Efendi ve 1123’de kasr-ı yediyle Molla Mustafa ve 1124’de 
kasr-ı yediyle Molla İbrahim ve 1141 ’de vefâtıyla Molla Salih ve 1153’de 
vefâtıyla Molla Mustafa ve 1155’de fevtiyle Hâfız Ahmed Efendiler 
nısfına mutasarrıf ve 1157’de nısfına fuzalâdan es-Seyyid Veliyüddin 
Efendi ve nısf-ı diğerine ulemâdan Hâfız Mehmed Efendi müderis 
olmuşlardır. 

Ba’dehû Hâfız Mehmed Efendi‘nin 1167’de vefâtıyla ulemâdan es- 
Seyyid el-Hâcc Mehmed Efendi ve bunun da 1169’da vefâtıyla ulemâdan 
Köprülü /283/ Mehmed Efendi ve ba’dehû kasr-ı yediyle fuzalâdan es- 
Seyyid Abdullah Efendi ve es-Seyyid Veli Efendi‘nin fevtiyle Zanalı-zâde 
es-Seyyid Abdullah Efendi ve 1173’de fevtiyle fâzıl-ı mû’mâileyh es- 
Seyyid Abdullah Efendi ve 1183’de vefâtıyla nısfına mahdûmu es-Seyyid 
Sa’id Efendi ve nısf-ı diğerine de Ürgübî el-Hâcc Ahmed Efendi müderris 
olmuşdur. Ürgübî el-Hâcc Ahmed Efendi’nin vefâtıyla mahdûmları es- 
Seyyid Mehmed Kâşif, Ahmed Necib Efendiler ve es-Seyyid Mehmed 
Sa’id Efendi’nin yerine ulemâdan Canikli el-Hâcc Mehmed Efendi ve 
müfti-i esbâk Ürgübî-zâde el-Hâcc Ahmed Necib Efendi’nin vefâtıyla 
mahdûmu Hâfız Ahmed Efendi ve bunun da vefâtıyla mahdûmu Hâfız 

Mustafa Efendi ve Canikli el-Hâcc Mehmed Efendi’nin vefâtıyla 
mahdûmları es-Seyyid Ahmed, Mehmed Hilmi Efendiler ve müfti-i esbâk 
es-Seyyid el-Hâcc Mehmed Hilmi Efendi’nin vefâtıyla mahdûmları es- 
Seyyid Abdullah, Ahmed Efendiler müderris ve es-Seyyid el-Hâcc 
Ahmed Efendi’nin 1318’de vefâtıyla oğulları hisse-i tedrise mutasarrıf 
olmuşlardır. 

12- Halfet Medresesi: 

Şamîce Mahallesi’nde Halfet Gâzi Türbesinin ittisâl-i garbiyesinde 
olub Amasya’da ikinci olarak binâ idilen medrese-i âliye budur. Ümerâ-yı 
Selçukîye’den Mübarizzeddin Halîfe Alp tarafından 622 târihinde binâ 
idildiği vakfiyesinde /284/ mukayyed ve 632’de binâ idildiği kapusu 
bâlâsında mahkûkdur. Kapusu bâlâsında hakk idilmiş olan ibâre 
şudur. “Emeıa bi-imâreti hazihi’l-medreseti’l-mübârekete el-emîrii’l- 
kebirü’l-mücâhid Miibarizü’d-devle ve’d-din Halîfe bin Tûlî fî-târîh 
sene isneteyn ve selâsîn ve sitte mi’e”. Şu ibâre kemâl-i su’ûbetle 
okunmakda olub ‘âdi ve girift yazı ile yazılmışdır. 

Fakat vakfiyesinde emîr-i müşârün-ileyh Amasya vâlisi iken 622 
târihinde binâ idildiği mezkûr olan bu medrese, şu târihi mahkûka nazaran 
632’de binâ idildiği anlaşılmakda ise de tarihin ve bulunan vesâ’ik-i 
şer’iyyenin delâleti ve Doğrakiye Medresesi’nin kapusı bâlâsında mahkûk 
olan kaydın sarâhatı üzre emir müşârün-ileyh Halîfe Alp 632’de Amasya 
vâlisi olmayub Gürcistan ser-askeri idi. Bu târihde Amasya vâlisi Emir 
Nureddin Toğrak olub kâdı dahî Bedreddin İbrahim bin Halil el-Kaymârî 
ve 622’de Amasya vâlisi Emir Mübarizeddin Halîfe ve kadısı da 
Takiyüddin Osman Bin Ali idi. Vakfiyesi, bu Kadı Takiyüddin Osman 
tarafından tanzim idildiği imzâsmdan ma’lûm olmakla şu taşın oraya 
medresenin binâsmdan on sene sonra konduğu anlaşılmakdadır. Bu 
medrese vaktiyle sengîn ve kâr-gîr olarak yapılmış olduğunu cebhesi ve 
şimâl tarafında kâ’in temeli anlatmakdadır. Mu’ahharen zelâzil-i recefânm 
kesreti harâb idüb /285/ mütevellileri mükerreren ta'mîr iderek hüsn-i 
muhâfaza itmişlerdir. 1011 harîkmda ve ba’dehû 1057 zelzelesinde pek 
fenâ bir sûretde musâb olduğundan müderris Haşan Efendi ma’rifetiyle 
ahşâbdan binâ idilmiş ve yine mükerreren muhtâc-ı ta'mîr olmakla i’mâr 
idilmiş ve en sonra esbâk Amasya müftisi Gürcî el-Hâcc Osman Hilmi 
Efendi 13 05’de tecdîd itmişdir. 

Bu medreseye ilk müderris olan kadı-i şehîd Bedreddin İbrahim el- 
Kaymârî’dir. Ba’dehû Celaleddin Abdulvahab bin Yusuf et-Tebrizî 
ba’dehû 647’de Sadreddin Mehmed bin Hızır et-Türkmanî ba’dehû 

Necibüddin Musa el-Halâtî ba’dehû 698’de el-Hâcc Mecidüddin İsa es- 
Salgurî ba’dehû Mecidüddin Ömer bin el-Hükârî ba’dehû Şemseddin 
Mehmed en-Nahcivânî ba’dehû 768’de Müftiü’s-Sakaleyn Nizameddin 
Abdulmelik ba’dehû Fahreddin Osman et-Türkmânî ba’dehû Şâhabeddin 
Ahmed er-Rumî ba’dehû 805’de Mecüdiddin Müsâfırîn Artuk müderris 
görülmüşdür. 

818’de İzzeddin Haşan bin Emir Ali ve 824’de Taceddin Ebu’l 
Mekarîm et-Tokadî ve ba’dehû Bedreddin Mahmud el-Muslihî ve ba’dehû 
Rukneddin Abdullkerim el-Amasî bu medrese-i âliyeye müderris olarak 
iştihâr itmişlerdir. Ba’dehû 1098 târihine kadar bu üslûb üzre pek çok 
fuzalâ müderris olub târih-i mezkûrda /286/ ulemâdan eş-Şeyh Mahmud 
Efendi ve 1108’de Behisni müfti-i sabıkı Haşan Efendi müderris ve 
mütevelli olmuşdur. 

1134’de tevliyeti mahdûmu es-Seyyid Mehmed Efendi’ye kasr-ı 
yed idüb 1150 muharreminde vefâtıyla kibâr-ı ulemâdan Hâfız Ahmed 
Efendi müderris ve 1169’da mütevelli dahî olmuş ve 1176’da cihet-i 
tedrisin nısfını ulemâdan es-Seyyid Abdullah Efendi’ye ve 1185’de bu da 
Mahmud Efendi’ye kasr-ı yed idüb 1210’da fevtiyle müfti-i esbâk Dizdâr- 
zâde es-Seyid el-Hâcc Hüseyin Efendi ve senesinde bu da fevtiyle eş-Şeyh 
es-Seyyid Mustafa Efendi ve 1220’de kasr-ı yediyle mahdûmu es-Seyyid 
Lütfullah Efendi hisse-i tedrise mutasarrıf olduysa da 1266’da fevtiyle 
nısf-ı diğerine müderris olan ulemâdan MalatyalI Sufî Mehmed Arif 
Efendi müderris olmuşdur. 

Mû’mâ-ileyh Hâfız Ahmed Efendi tedrisin nısf-ı diğerini 1189’da 
büyük oğlu es-Seyyid Abdullah Efendi’ye tevliyetle beraber kasr-ı yed 
itmiş olub 1205’de tevliyeti refinden el-Hâcc Mahmud Efendi’ye ve 
1214’de fevtinden ders-i âmm-ı meşhûr el-Hâcc İbrahim Efendi’ye ve 
1222’de fevtiyle ulemâdan Taşköprülü Hâfız el-Hâcc Abdullah Efendi’ye 
virilmiş ve 1226’da nısf-ı tedrisi mahdûmu Mehmed Arif Efendi‘ye ve 
tevliyeti de el-Hâcc İsmail bin Ahmed bin es-Seyyid Mehmed Efendi bin 
/287/ el-Hâcc Mahmud Efendi 1242’de kasr-ı yed iderek mû’mâ-ileyh 
Taşköprülü-zâde Mehmed Arif Efendi müderris ve mütevelli olmuşdur. 

Mû’mâ-ileyh dahî sâlik-i tarikat olduğundan 1246’da nısf-ı tedrisi 
eniştesi MalatyalI Sufi Mehmed Arif Efendi‘ye ve tevliyeti de 1248’de 
Keklik-zâde es-Seyyid el-Hâcc Ali Ağa bin Mustafa bin el-Hâcc Ali 
Ağa’ya kasr-ı yed idüb MalatyalI Sufı Mehmed Efendi medrese-i 
mezbûreye müstakîlen müderris olmuş ve 1277’de irtihâline binâ’en 
mahdûmu Mehmed Hulusi Efendi ve bunun vefâtıyla Gürci el-Hâcc 

Osman Hilmi Efendi ve bunun da vefâtıyla mahdûmu Mehmed Efendi 
müderris olmuşlardır. 

13-Hayriyye Medresesi: 

Gök Medrese Mahallesi’nde Yörgüç Paşa’nm vakf hânı civârmda 
yol üzerinde olub esbâk Amasya mütesellimi Dergâh-ı âlî Kapucı- 
başılarmdan Türidi-zâde el-Hâcc Ali Ağa tarafından 1210’da binâ ve 
Hayriyye nâmıyla tevsîm idilmiş ve “Yukarı Bakacak Medresesi” 
dimekle meşhûr olmuşdur. Bu medrese ahşâb olub cesîm ve ortası iki 
taraflı bağçedir. Bânî-i mû’mâ-ileyh; üç dükkânını, iki kahve-hânesini, bir 
bağını, bu medreseye vakf ve tahsis itdiği halde el-yevm medrese mevcûd 
ve evkâfı mefkûddur. 

Bu medreseye ibtidâ Haşan Efendi ve 1232’de vefâtıyla ders-i 
ânım-ı meşhûr Süleyman Efendi ve 123 7’ de Taşköprülü /288/ Hâfız el- 
Hâcc Abdullah Efendi ve 123 8’de kasr-ı yediyle dâmâdı MalatyalI Sufı 
Mehmed Arif Efendi ve 1246’da kasr-ı yedinden birâderi ders-i âmnı-ı 
meşhûr Mahmud Efendi müderris ve 1273’de fevtiyle oğulları Mustafa, 
İbrahim, Ahmed müştereken hisse-i tedrise tasarruf ve amucaları ifâ-yı 
vekâlet itmekde iken amucalannın vefâtıyla evkâf-ı zâyi’ medrese 
mu’attal olduğundan 1296’da Acaralı Osman Efendi fahrî müderris olmuş 
idi. 


14-Dârü’l-Hadîs Medresesi: 

Pirincci Mahallesi’nde dere kenarında Hâcı Hamza Efendi’nin 
câmi’i hizâsmda olub kuzâtdan Şeydi Ali-zâde el-Hâcc Osman Çelebi 
tarafından 933’de dârü’l-hadîs olmak üzere binâ idilmişdir. Bu medrese, 
hidâyet hâlinde ahşâb olarak binâ idilmiş olub 1011 harîkmda yanmış 
olduğundan bânî-i mû’mâ-ileyhin hafîdesi Aişe Hâtûn bint Ahmed Çelebi 
bin el-Hâcc Osman Çelebi 1018’de müceddeden binâ ve tevliyeti 
mahdûmu Şa’bân Ağa’ya ve evlâdına tahsis ve emlâkim vakf iderek 
vakfiyesini de tevsi’an tanzim itmişdir. 

1098 ve ba’dehû 1143 harîklerinde mükerreren yanmış ve 1100 ve 
1151 senelerinde mükerreren ve müceddeden binâ idilmiş ise de akârât-ı 
mevkûfesi zâyi’ olub Geldiklân nâhiyesinde bulunan mezra’-ı mevkûfesi 
vech-i ma’aş-ı müderrisin olmakda idi. El-yevm muhtâc-ı ta'mîr bir halde 
mevcûddur. 1151 ’de son binâsmda ilk /289/ müderris olan Ahmed Efendi 
1163’de vefâtıyla Hâfız Hüseyin Efendi müderris olduysa da 1168’de 
fevtiyle Hüseyin Efendi ve 1170’de refiyle Hâfız Hüseyin Efendi-zâde 
Hâfız Ahmed Efendi tedrise mutasarrıf ve 1178’de kasr-ı yedinden ders-i 

âmm-ı meşhûr Fenârci-zâde Evliyâ Halil Efendi ve 1201’de kasr-ı 
yedinden Suruklu Hâfız Ali Efendi müderris ve 1204’de ref iyle Şirin Ali 
Efendi tedrise mutasarrıf olduysa da 1208’de sânîyen Hâfız Ali Efendi ve 
1221’de vefâtıyla mahdûmu Hâfız Ahmed Efendi ve 1227’de ref iyle 
Mehmed Raşid Efendi ve 1231’de fevtiyle Hâfız Osman Fazıl Efendi 
1253’de vefâtıyla ders-i âmm-ı meşhûr İnepazarlı es-Seyyid el-Hâcc 
İsmail Hakkı Efendi müderris olarak vefâtmda oğulları Mustafa, Mehmed 
Nuri Efendiler tedrise müştereken mutasarrıf olmuşlardır. 

15-Doğrakiye Medresesi: 

Mehmed Paşa Câmi’-i şerifinin şimâl-i garbiyesinde yol üzerinde 
Yeşilırmak kenarında ve İnekler Türbesi ittisâlinde olub Amasya vâlisi 
Emir Nureddin Toğrak tarafından 631’de mescid-i şerif olmak üzere binâ 
idilmiş olduğu kapusu bâlâsında mahkûk olan şu ibâre-i arabiyeden 
anlaşılmakdadır: 

“Emera bi-imâreti haze’l-mescide’l-mübârek fî-eyyâmi ’d- 
devleti’s-Sultân 1290/ i’l-muazzam Şâhinşahi’l-a’zam mâlik rikâbi’l- 
ümem alau’d-diinya ve’d-din Ebu’l-feth Keykubâd bin Keyhusrev 
burhânu emîrii ’l-m ii ’minin Hâcı Toğrak enıir-i şikâr sene ihdâ ve 
selâsin ve sitte mi’e” 

Ba’dehû Hızır Paşa-zâde Mehmed Paşa bunun kurbinde büyük 
câmi’-i şerifini binâ eyledikde pek yakın olan bu mescid-i şerifi 900’de 
medreseye tahvil ve Medrese-i Doğrakiyye nâmıyla tevsîm itmiş idi. 1098 
târihine kadar erba’in derecesinde olan ulemâ medrese-i mezbûreye 
müderris olduğu halde 1099’da yandığından bir müddet arsa-i hâliye 
olarak kalmış 1111’ de Mehmed Paşa mütevellisi olan Tâceddin-zâde Ali 
Beg tarafından müceddeden binâ ve nukûd ve arâzi vakf ve müderrisliğini 
ulemâdan Ömer Efendi’ye i’tâ itmiş ve 1132’de vefâtıyla Abdurrahim 
Efendi müderris olmuşdur. 

Kayden Doğrakiye ve şimdiye kadar elsine-i âmmede “Dırakiye” 
dimekle meşhûr olan bu medresenin müderrisi Abdurrahim Efendi’nin 
kasr-ı yediyle 1136’da ulemâdan Ali Efendi ve 1147 evâ’ilinde vefâtıyla 
ulemâdan İnallı-zâde es-Seyyid İbrahim Efendi ve 1183’de vefâtıyla 
mahdûmu es-Seyyid Mehmed Efendi ve 1192’de vefâtıyla ulemâdan 
Hâfız Mustafa Efendi müderris ve 1206’da vefâtıyla oğlu Hâfız Ömer 
Efendi ve 1212’de fevtiyle İbrahim Şâkir Efendi bin Halil Efendi 
mutasarrıf-ı tedris oldular ise de /291/ 1220’de fevtiyle ulemâdan el-Hâcc 
Mahmud Efendi müderris olmuşdur. 

1221’de bunun da kasr-ı yediyle ulemâdan Ali Efendi ve 1247’de 
kasr-ı yediye mahdûmu es-Seyyid Mehmed Efendi ve 1267’de es-Seyyid 
el-Hâcc Hâfız Ahmed Efendi Dırâkiye müderrisi olduğu halde 1276’da 
vefât eyledikde oğlu Hâfız Haşan Efendi cihet-i tedrise mutasarrıf olduğu 
esnâda medrese müşrif-i harâb olub 1296’da ırmağın dağ yanında 
tamamıyla harâb ve evkâfı da zâyi’ olmuş ve ba’dehû meşâhîr-i ulemâdan 
Canikli Mehmed Efendi 1308’de cem’ eylediği i’ânât-ı nakdiye ile 
müceddeden binâsma himmet ve müderrisliğini fahriyyen der-uhde iderek 
ibrâz-ı hamiyyet itmişdir. 

16- Rahmâniyye Medresesi: 

Sâvâkca Mahallesi’nin şark tarafında dağ kenarında yüksek bir 
mevki’de olub Abdurrahman Erzincanî hazretlerinin türbesi civârmda 
Dergâh-ı âlî kapucı-başılarmdan esbâk Amasya mütesellimi Hâcı 
Feyzullah-zâde el-Hâcc Abdurrahman Ağa tarafından 1206’da binâ 
idilmişdir. Amasya’da onbeş sene kadar tahsilde bulunan Canikli Ali 
Efendi’nin ta’rifme göre medrese-i mezbûre Ahurönü nâm mahallin kıble 
tarafında olub ahşâb olduğundan 1275 hudûduna doğru harâb ve şimdi 
yeri bile gâ’ib olmuşdur. 

17- Serrâc-hâne Medresesi: 

Serrâc-hâne Câmi’-i şerifinin /292/ cihet-i garbiyesinde bir dâ’ire-i 
mahsûsa olub şose yolu üzerinde Yeşilımıak kenarındadır. Erbâb-ı 
hayrâtdan ve Hâcıköy kazâsı eşrâfmdan Kızıklı-zâde el-Hâcc Mahmud 
Efendi tarafından 1300’de ahşâb olarak binâ idilmişdir. Meşâyih-i 
ulemâdan Gürci el-Hâcc Eyüb Efendi bu medreseye ilk müderris olmuş ve 
Amasya meb’ûs-ı fâzılı Mehmed Arif Efendi hazretleri bu medreseden 
tefeyyüz itmişdir. 

18- Sultân Bâyezid Medresesi: 

Sultân Bâyezid Câmi’-i şerifinin ciheti garbiyesinde bir dâ’ire-i 
mahsûsa olub 891’de Sultân Bâyezid Hân-ı sânî hazretlerinin emriyle binâ 
ve ikmâl idildiği münâsebetle “Medrese-i Sultânîyye” dimekle meşhûr 
olmuşdur. Bu medrese-i âlîyenin şimâle nâzır olan kapusu ve etrâf-ı 
erba’ası sengîn, hücerât-ı vâsi’ ve metin olub cenûbunda kapu hizâsmda 
mükemmel bir ders-hânesi, ortasında bir şâdırvânı, iki tarafında bağçesi 
üç tarafında on dört hücresi ve şimâlinde üç adet mülazım odası vardır. 

Bu medrese-i âlîyenin müderrisliği Amasya müftilerine meşrût olub 
891’de Amasya müftiliğine nasb olunan esbâk şeyhü’l-İslâm Amasyalı 

Cemâlî-zâde Zenbilî Ali Efendi ilk müderris olmuş ve 1084 târihine kadar 
bu şarta ri’âyet idilebilmiş ise de Müfti el-Hâcc Hızır Efendi‘nin 
irtihâlinde fetva emini Yahya Efendi /293/ Amasya müftisi ve Merzifonî 
Mustafa Efendi-zâde İdî Bayram Efendi Sultânîye müderrisi olarak tefrik 
idilmişdir. Fakat 1033 târihlerinden sonra bir kaç defa daha tefrik olunmuş 
idi. 

1099 vak’asında Sultânîye müderrisi olan İdî Efendi Trablusşam 
Mollası oldukda Şeyh Ya’kub-zâde el-Hâcc Mustafa Efendi ve 1107’de 
isti’fâsıyla fiızalâdan Dâmâd el-Hâcc Osman Efendi ve 1113’de kibâr-ı 
ulemâdan Çorumlu Ahmed Efendi ba’dehû Mütevellî-zâde Ahmed Efendi 
ba’dehû meşâhir-i fiızalâdan ‘İdî Efendi-zâde Mustafa Akif Efendi 
müderris ve 1173’de vefâtıyle mahdûmu İsmail Efendi tedrise mutasarrıf 
olduysa da 1191 ’de vefâtıyla fiızalâdan es-Seyyid Osman Efendi ve 
1221’de fiızalâdan Fazlı-zâde es-Seyyid Hâfız Ahmed Efendi müderris ve 
bunun da bir sene sonra irtihâlinde Akif-zâde Molla İdî tedrise mutasarrıf 
olmuşdur. 

1233’de pederi es-Seyyid Abdurrahim Efendi’nin irtihâline binâ’en 
ref olunarak ulemâdan hattât-ı meşhûr Kâtib-zâde es-Seyyid Ahmed 
Kâmil Efendi ve 1244’de irtihâliyle mahdûmu ulemâdan el-Hâcc Hâfız 
Mustafa Rıfat Efendi Sultânîye müderrisi olmuş ve 1281’de Der-sa’âdete 
gidüb ikâmet ve 1305’de rıhlet eylediğine binâ’en vekâletinde bulunan 
ulemâdan Arabgirli el-Hâcc Osman Efendi kâ’ideten müderris 
olmuşdur./294/ 

19-Sunkurlu Medresesi: 

Burma Minâre Câmi’i şerifinin garb tarafında kâ’in sokak içinde 
Pervâne Beg Mahallesi’nde olub 1163’de Sunkurlu Kazâsı eşrâfmdan 
Sunkur-zâde el-Hâcc Mehmed Ağa binâ ve müderrisliğine ulemâdan 
Çorumlu el-Hâcc Kara İsmail Hâtif Efendi‘ye i’tâ itmişdir. Amasya’da 
Tokad’da ve Sunkurlu kazâsmda müsakkafât-ı mevkûfesi var idi. Buna 
Medrese-i Sunkuriye dahî dinir. 

İlk müderris olan mû’mâ-ileyh Kara Müfti el-Hâcc İsmail 
Efendi’nin 1198’de vefâtıyla mahdûmu Hâfız Mehmed Efendi ve 1230’da 
fevtiyle diğer mahdûmu esbâk Amasya müftisi Mustafa Vâzıh Efendi 
müderris olmuş ise de 1251’de vefâtıyla mahdûmu Ni’met Efendi tedrise 
mutassarrıf olarak medrese harâb ve 1304 harîkmda tamamıyla mahv 
olmuş iken ulemâdan Yumuk Osman-zâde Hâcı Müsevved Ahmed Şükrü 
Efendi yalnız şimâl tarafını binâ ve cenûbunda kendisine bir ders-hâne ve 
hücre-i mahsûsa inşâ itmiş ve 1312’de vefâtma binâ’en mahdûmu el-Hâcc 

Hâfız Mehmed Tevfık Efendi makâm-ı pederi işgâl ve tedris ile iştigâl 
itmekde bulunmuşdur. 

20- Sûfîler Medresesi: 

Sûfîler Mahallesi’nde Abdullah Paşa câmi’-i şerifinin ittisâl-i 
garbiyesinde olub dârü’l-hadîsin arkasındadır. Bu medresenin şimâlen 
karşısunda bulunan ders-hânede meşâhîr-i /295/ fiızalâ-yı asrdan Köıpülü 
Hâcı Hâfız Mustafa Tevfık Efendi hazretlerinin talebesine bir mekân-ı 
tahsil olmak üzere 1310’da eşrâf-ı memleketden ve fâzıl-ı müşârün- 
ileyhin muhlislerinden Cenûn-zâde el-Hâcc Mustafa Ağa tarafından binâ 
idilmişdir. Bu medrese ahşâbdan olub aga-yı mû’mâ-ileyh tarafından idâre 
idilmekdedir. Bu Abdullah Paşa câmi’-i şerifinin önü dârü’l-hadîs sağ 
tarafı medrese, sol tarafı dahî vaktiyle dârü’l-kurrâ ve karşusu ders-hâne-i 
fiızalâ olduğu münâsebetle gâyet feyz-nâk bir mahall olduğunu isbât 
idiyor. Medrese-i mezbûrenin ilk müderrisi müşârün-ileyh Hâcı Hâfız 
Efendi hazretleridir. 

21- Torumtây Medresesi: 

Gök Medrese Mahallesi’nin müntehâ-yı garbiyesinde Torumtây 
Türbesfnin kıble tarafında kâ’in câmi’-i şerifinin içinde olub 665’de 
Amasya vâlisi beglerbegi Seyfeddin Torumtây tarafından binâ idilmişdir. 
Bu medrese câmi’-i şerifin büyük kapusunun iç tarafında kâ’in boşluğun 
şimâl ve garb taraflarında görülen ufak ve sengîn hücerât-ı adîdeden 
ibâretdir. Ders-hânesi şark tarafında müseddes şeklinde vâsi’, üstü açık, 
manzara-i hâriciyesi dil-firîb, açık yakut gibi yeşil taşlar ile müzeyyen 
olduğu münâsebetle “Gök Medrese” dimekle meşhûr olduğu vakfiyesinde 
münderic ve mahalleye ‘alem-i mahsûs /296/ olmuşdur. Bu ders-hâne; 
mu’ahharen vâkıf-ı müşârün-ileyhin evlâdına türbe-i mahsûsa olarak 
mevcûddur. 

Bu medrese-i âliyeye hekîm-i asr olan Gıyaseddin Mahmud 
Garmînî ilk müderris olarak ba’dehû Ziyaeddin İsa el-Hükârî, Şemseddin 
Ahmed Verdi, Nasreddin Mehmed bin Gıyas Garmînî, Şemseddin 
Mehmed bin el-Halatî, Zeyneddin Ya’kub ez-Ziyârî, Şerefüddin Mehmed 
Erzincânî, Bedreddin Doğan Türkmânî, Muhyiddin Yahya gibi fiızalâ 800 
târihine kadar müderris olmuşlardır. 

Beyne T-ulemâ buna Medrese-i Seyfiye dahî dinir. 817’de 
Bedreddin İsrâ’il Rûmî bu Seyfiye müderrisi görülmüş ve ba’dehû 
Cemâleddin İshâk, eş-Şeyh Muhyiddin Mehmed Çorumî gibi fuhûl-ı 
ulemâ müderris olarak tertîb-i medârisde hamsin i’tibâr idilmiş ve 

1027’de buk’a i’tibâriyle eş-Şeyh Alâeddin Efendi şeyh olub 1031’de 
vefâtıyla mahdûmu eş-Şeyh Ahmed Şemseddin Efendi şeyh olduysa da 
1032’de şart-ı vâkıf veçhile medrese i’tibâr olunurak ulemâdan Ahmed 
Efendi müderris olmuş ve ba’dehû silsile-i ulemâya tâbi’ olarak tevcihi 
icrâ idilmiş ve 1098’de Hâcı Efendi-zâde el-Hâcc Ömer Efendi müderris 
olub mükerreren Haşan Efendi ile azl ü nasb olunmuşdur. 

1115’de Ömer Efendi mahlûlünden Halil Efendi 1137’de vefâtıyla 
meşâhir-i muhaddisînden Hâfızî-zâde el-Hâcc Hâfız Osman Fa’ik 12911 
Efendi ve 1151 ’de vefâtıyla meşâhir-i ulemâdan zâhid-i meşhûr Akdağî 
eş-Şeyh Mustafa Efendi ve 1158’de terk-i tedris idüb ulemâdan Abdullah 
Efendi ve 1164’de fevtiyle nısfına Mustafa Efendi ve nısf-ı diğerine Kara 
İbrahim Efendi müderris olmuşlardır. 

1174’de Mustafa Efendi’nin vefâtıyla Karamanî Ahmed Efendi ve 
1176’da kasr-ı yediyle el-Hâcc Osman Faik Efendi-zâde es-Seyyid el- 
Hâcc Abdülganî Efendi ba’dehû mahdûmu Molla Osman ve ba’dehû 
bunun mahdûmu Molla Ali Efendiler nısf-ı tedrise mutasarrıf olmuşlar ise 
de 1237’de kasr-ı yediyle ulemâdan İnepazarlı Hâfız es-Seyyid Abdullah 
Şakir Efendi ve 1248’de fevtiyle mahdûmu Abdullah Efendi ve 1266’da 
bunun da vefâtıyla amucası İnepazarlı es-Seyyid el-Hâcc İsmail Hakkı 
Efendi müderris ve 1273’de vefâtıyla oğulları Mustafa, Mehmed, Nuri 
Efendiler nısf-ı tedrise mutasarrıf olmuşlardır. 

1173’de Kara İbrahim Efendi’nin vefâtıyla ulemâdan es-Seyyid 
İbrahim Efendi ve 1178’de vefâtıyla fuzalâdan el-Hâcc Hüseyin Efendi ve 
1192’de vefâtıyla ulemâdan el-Hâcc Osman Efendi ve 1218’de 
Taşköprülü Hâfız el-Hâcc Abdullah Efendi ba’dehû mahdûmu es-Şeyh 
Mehmed Arif Efendi ve 1281’de vefâtıyla ulemâdan Haşan Efendi 
ba’dehû Ali Kaya-zâde Mustafa /298/ Efendi müderris olduğu halde 
vefâtıyla oğulları Mehmed Sa’id, Hüseyin Kemâli, Ahmed Niyazi 
Efendiler diğer nısf-ı tedrise tasarruf itmişlerdir. 

22-Tayyâr Paşa Medresesi: 

Meydan Köprüsü’nün şimâl-i garbiyesinde Ehli Hâtûn Tekyesi 
yerinde ve türbesi ittisâlinde olub Canikli Hâcı Ali Paşa-zâde Tayyâr 
Mahmud Paşa tarafından 1218’de binâ ve evkâfı tanzim idilmişdir. Bu 
medrese ahşâb olub Yeşilımıak kenarında mükemmel bağçesi vardır. 
Meydan Köprü Medresesi de dinir. 1288’de harâb olduğunu gören 
Şirvânî-zâde Mehmed Rüşdü Paşa tecdîden ta'mîr itdirmişdir. Bu 
medreseye ibtidâ fuhûl-ı ulemâdan Payaslı el-Hâcc Mehmed Efendi 
müderris olub 1225’de vefâtıyla kibâr-ı ulemâdan es-Seyyid Mehmed 

Tahir Efendi ve 123 3’de es-Seyyid el-Hâcc Abdullah Efendi müderris ve 
1242’de fevtiyle oğulları Mehmed Arif, Mustafa Efendiler ile Fazlı-zâde 
es-Seyyid Abdulselam Efendi müştereken vazife-i tedrise mutassarıf 
oldular ise de 1246’da reflerinden ulemâdan Yeniceli-zâde es-Seyyid 
Mehmed Efendi ve 1248’de fevtiyle es-Seyyid Mustafa Efendi ve 1257’de 
fevtiyle kibâr-ı ulemâdan Hâce Hâfız Mehmed Efendi müderris ve 1275’de 
fevtiyle oğulları Ömer Vehbi, Haşan Sıdkı Efendiler müştereken vazife-i 
tedrise mutasarrıf olub evkâfı zâyi’ ve medrese de harâb /299/ olmuş iken 
1313’de ders-i âmm Gürcü Mehmed Efendi tecdide kıyâm ve fevkalâde 
ikdâm iderek i’ânât ile itmâm itmiş ve fahrî müderris olmuşdur. 

23- Abdullah Paşa Medresesi: 

Sûfîler Mahallesinde Paşa-yı müşârün-ileyhin câmi’i havâlisinde 
olub 890’da dârü’l-hadîs olmak üzere Paşa tarafından binâ ve mahdûmu 
Abdi Beg tarafından vakfiyesi 907’de tanzim idilmişdir. Bu dârül-hadîs, 
câmi’-i şerifin iç kapusı önünde kâ’in boşluğun iki tarafında ikişer odadan 
ibâret olub boşluğun üzeri dahî büyük bir kubbe ile mestûrdur. Bu dârü’l- 
hadîsin odaları ufak ve ders-hânesi câmi’-i şerîfdir. 

Şermî-zâde Takiyüddin Osman Efendi ve müderris-i meşhûr Abdi 
Efendi gibi fuzalâ bu dârü’l-hadîse muhaddîs olub tertîb-i medâris de 
hamsin reddesinde i’tibâr idilmişdir. 1098’de Mahmud Efendi ve 1101 ’de 
Hâfız Ömer Efendi ve 1124’de vefâtıyla mahdûmu Hâfız Abdullah Efendi 
ve 1136’da refiyle ders-i âmnı-ı meşhûr Diyarbekirli İsmail Efendi ve 
1142’de ders-i âmm Ortaköylü es-Seyyid Abdulvehhab Efendi ve 1145’de 
fevtiyle Osman Efendi ve 1147’de Ahmed Efendi ve 1169’da vefâtıyla eş- 
Şeyh Mustafa Efendi ve 1177’de şeyhü’l-kurrâ Hâfız Osman Efendi ve 
1179’da vefâtıyla Osman Efendi /300/ ve 1204’de es-Seyyid Hâfız Osman 
Efendi ve 1228’de es-Seyyid Mehmed Efendi müderris ve 1246’da 
vefâtıyla mahdûmu es-Seyyid Ebubekir Efendi tedrise mutasarrıf ve 
1290’da fevtiyle Mar’aşlı İbrahim Efendi müderris olmuşlardır. 

24- Osmaniye Medresesi: 

İçerişehir’de Karatay Mahallesi’nde Hâcı Mahmud Çelebi Tekyesi 
ittisâlinde olub 1149’da Büyük Ağa müderrisi kibâr-ı ulemâdan Aymtâbî 
el-Hâcc Kara Osman Efendi tarafından binâ ve evkâfı tanzim idilmişdir. 
Bu zâtın binâ eylediği yalnız ders-hâne-i kebîr olub ittisâlinde bulunan 
Hâcı Mahmud Çelebi Tekyesinde bir kaç oda ilâve itmiş ve ba’dehû tekye 
tamamıyla medrese i’tibâr olunarak Osman Efendi Medresesi, Osmaniye 
Medresesi dimekle beyne’l-ulemâ ma’rûf ve ba’dehû elsine-i âmmede 

“Tekye Medresesi” dimekle meşhûr olmuşdur. Evkâfı bir kaç dükkân ve 
hâne ve bağdan ibâret olub şimdi cümlesi zâyi’ olmuşdur. 

İbtidâ mû’mâ-ileyh Osman Efendi’nin tilmizi Ömer Efendi ve 
1183’de vefâtıyla mahdûmu Hâfız Mustafa Efendi ve 1206’da vefâtıyla 
mahdûmu es-Seyyid Hâfız Ömer Efendi ve 1218’de vefâtıyla es-Seyyid 
Mustafa Efendi ve 1247’de vefâtıyla oğlu es-Seyyid Ahmed Rıfat Efendi 
tedrise mutasarrıf olduğundan bir müddet mu’attal kalmış ve ba’dehû 
tekye meşihatında bulunan Müfti Canikli-zâde el-Hâcc Mehmed Hilmi 
Efendi medreseyi uyandırınışdır/307/ 

25- Fâtimiye Medresesi: 

Gümüşlü-zâde Câmi’-i şerifinin cenûb-i şarkî tarafında 
Gümüşlüoğlu Tekyesi yerinde olub Sultân Mahmud Hân-ı evvel 
hazretlerinin saraylılarından Amasyalı Fâtma Hâtûn tarafından 42 1153 ’de 
binâ ve evkâfı 1158’de tanzim idilmişdir. Bu medrese-i âliye ahşâb olarak 
binâ idilmiş olub sultân müşârün-ileyhin temliki üzerine Sarıalan ve 
Ortaköy mâlikânelerini vakıf ve evvelkinden on iki bin ve İkinciden sekiz 
bin gurûş ifrâz-ı senevi dört bin gurûş mütevelliye ve beş bin gurûş 
medrese ve iki bin gurûş câbîye ve dört bin gurûş medresenin mahrûkât ve 
tenvîrât ve ta'mîrâtma ve bakiyyesini de Der-sa’âdetde Atik Ali Paşa 
Câmi’i imâm ve mü’ezzinlerine tahsis itmişdir. 

Medrese-i Hâtûniye, Medrese-i Fâtımîye ve Gümüşlü Medresesi 
nâmıyla meşhûr olan bu medresenin müderrisliğine ibtidâ bu tekyenin son 
şeyhi, türbedâr-ı hazreti Pîr olan ulemâdan eş-Şeyh İsmail Efendi ve 
1179’da ulemâdan Ömer Efendi ve 1192’de es-Seyyid Ali Efendi ve 
1195’de es-Seyyid Zeynelabidin Efendi ve 1212’de Tavilli el-Hâcc Haşan 
1302/ Efendi ve 1214’de Niksarlı İsmail Efendi ve 1228’de mahdûmu 
ders-i ânım Ali Efendi müderris olduysa da bakılamadığmdan 1280 
târihine doğru medrese harâb olmuşdur. 

26- Feyziye Medresesi: 

Gök Medrese Mahallesi’nde Yörgüç Paşa’nm Vakıf Hân’ı sırasında 
şose yolu üzerinde ve Hayriye Medresesi’nin mukâbilinde olub esbâk 
Anadolu Kazaskeri Amasyalı İbrahim Efendi tarafından oğlu es-Seyyid 
Feyzullah Efendi nâmına binâ ve 1151 ’de ikmâl ve evkâfı tanzim 
idilmişdir. Bu medrese ahşâbdan olub şimâl ve cenûb taraflarında hücerâtı 
ve garb tarafında ders-hâneyi havî idi. İbtidâ-yı binâsmda gâyet 

42 Meşâhir-i zu’amâdan Amasyalı Hindî-zâde el-Hâc Ahmed Ağa’nın zevcesi olduğu 
münâsebetle tevliyeti bunun evlâd-ı zükûruna tahsis itmişdir. 

mükemmel iken 1207 harîkmda yandığından 1208’de Amasyalı Şerif 
Ahmed Efendi tarafından binâ ve 1209’da ikinci vakfiyesi tertîb idilmiş ve 
mürûr-ı zaman ile tekrar müşrif-i harâb olduğunu gören Şirvânî-zâde 
Mehmed Rüşdü Paşa 1288’de üçünçü defa olarak müceddeden binâ 
itmişdir. 

Bu medresinin evkâfı Amasya’da sekiz dükkân ve iki hâne olub 
altısı İbrahim Efendi ve ikisi de hâne ile beraber Şerif Ahmed Efendi 
tarafından vakf idilmişdi. Bunların cümlesi de zâyi’ olduğundan medrese 
harâb olmuşdur. Bu medreseye ibtidâ sadr-ı müşârün-ileyhin akrabâsmdan 
el-Hâcc Mahmud Efendi ve ba’dehû mahdûmu Şerif Ahmed Efendi ve 
1210’da vefâtıyla ulemâdan /303/ Elüseyin Efendi ve 1223’de vefâtıyla 
Canikli el-Hâcc Mehmed Efendi ve 1249’da ulemâdan Menkülcü-zâde es- 
Seyyid Yahya Efendi ve 1265’de vefâtıyla mahdûmu es-Seyyid İbrahim 
Efendi müderris olmuşlardır. 

27-Kâdı Medresesi: 

Fethiye Mahallesi’nde câmi’-i şerifin civârmda olduğu kayden 
mazbût ise de şimdi nâ-mevcûd olduğu cihetle yeri ma’lûm olamadı. Bu 
medresenin etrâf-ı erba’ası kâr-gîr, hücerâtı ve derûnu ahşâb olduğundan 
avârız-ı günyeye mukavemet idemeyerek gâ’ib olmuşdur. Birinci binâsım 
900’de Anadolu Kazaskeri Molla Beglik-zâde Molla Vildan Mehmed 
Çelebi ikmâl ve evkâfım mahdûmu kuzâtdan Abdurrahman Efendi 91 l’de 
tanzim itmişdir. Bu mahallede bulunan Kâdı Hamamı Kâdî-i mû’mâ-ileyh 
tarafından vakf idilmişdir. 945’de evlâdından Şeydi Paşa tarafından ve 
1031 ’de Sultânîye Hatibi el-Hâcc Mustafa Efendi taraflarından tecdîden 
ta’mir idilmişdir. 

Bu medrese, tertîb-i medârisde erba’în raddesinde i’tibâr olunarak 
Bâlî Beg-zâde Abdurrahman Çelebi, Niksarî Emir Sinan Efendi, Senâdî 
Efendi gibi ulemâ-i karn-ı âşirde müderris olmuş ve 1061’de meşâhir-i 
ulemâdan Kara Muhyiddin Efendi ba’dehû Hâce-zâde Abdurrahman 
Efendi ve 1099’da Haşan Efendi ba’dehû Hâcı Efendi-zâde Ömer Efendi 
ba’dehû /304/ el-Hâcc Haşan Efendi 1121 ’de müderris olmuş ve 1149’da 
irtihâl itmekle ahlâfı tarafından muhâfaza idilemeyüb 1163 sâlinden sonra 
gâ’ib olmuşdur. Kara Muhyiddin Efendi ile el-Hâcc Haşan Efendi 
evkâfım tevsi’ ve ba’zı müsa kk afât-ı vakfiye ilâve itmişler idi. Bunların 
cümlesi de zâyi’ olmuşdur. 

28- Kapancı-zâde Medresesi: 

Deve-hâne Mahallesi’nde Kanlı Pazarı ’mn şimâl-i gai'b iyesi 
nihâyetinde şose yolu üzerinde ve Sultân Bâyezid Mektebi’nin 
hizâsmdadır. Hâcegân-ı divân-ı hümâyûndan Amasyalı Kapancı-zâde el- 
Hâcc Hüseyin Zeki Efendi tarafından 125 8’de binâ ve evkâfı tanzim 
idilmişdir. Bu medrese ahşâbdan olub el-Hâcc Bektaş Ağa’dan iştirâ ve 
Sultân Mahmud Hân-ı sânî hazretlerinin irâdesiyle Sultân Bâyezid 
odunluğundan istibdâl ve bânî-i mû’mâ-ileyh tarafından vakf olunan 
mekân üzerinde cesîm ve gâyet latif olarak binâ idilmişdir. Kapusu ibtidâ- 
yı binâsmda şark tarafında olub üzerinde mu’azzam bir ders-hânesi ve 
içinde suyu var idi. 

Mürûr-ı zaman ile müşrif-i harâb ve nukûd-ı mevkûfesi de zâyi’ 
olduğundan hem medreseyi i’mâr ve hem de tedârik-i akâr itmek 
mülâhaza olunarak 1308’de şark ve şimâl cihetleri tamamen hedm idilüb 
altında on dört dükkân ve üstünde hücerât olarak mükemmel bir sûretde 
yapılmış idi. Fakat 1325’de tamamen yanub arsa-i /305/ mevkûfesiyle 
beraber öyle bir eser-i âlî bilâ-sebeb şer’i eşhâd olunarak mülki akâr 
olmuşdur. 

Bu medrese-i âliyeye meşâhir-i fuzalâdan ibtidâ İnepazarlı es- 
Seyyid el-Hâcc İsmail Ha kk ı Efendi ve 1273’de vefâtıyla oğulları 
Mustafa, Mehmed Nuri Efendiler ve bunların vefâtıyla Mustafa 
Efendi’nin mahdûmu Ahmed Efendi müderris olmuşdur. 

29- Kâşifîye Medresesi: 

Eski Kethüdâ Mahallesi’nde Çukur kilisânm garben ittisâlinde 
Abdullatîf Efendi Kütüb-hânesi’nin şarkında vâki’ sokağın içindedir. 
Amasya a’yânmdan esbâk bostancı-başı Kalaycı Halil Ağa-zâde el-Hâcc 
Ömer Ağa 1174’de vefât iderken sülüs malından bir mederese yapılmasını 
vasiyet ve maşâhir-i fuzalâdan Seküköylü-zâde el-Hâcc Mehmed Kâşif 
Efendi’yi vasî-i muhtâr nasb eylediğinden 1175’de vasî-i müşârün-ileyhin 
himmetiyle medrese binâ ve bakiyye-i sülüs malından bir kaç dükkân 
iştirâ olunarak vakf ve Kâşifıye nâmıyla tesmiye idilmişdir. 

Bu medrese dahî ahşâb olub müşrif-i harâb olduğundan 1244’de 
Akhasan-zâde el-Hâcc Haşan Ağa tarafından tecdîd idilmiş ve ba’dehû 
yine müşrif-i harâb olub 1304’de vüzerâdan Şefik Paşa’nm zevce-i 
sâlihası Aişe Hânım tarafından müceddeden i’mâr olunmuşdur. Bu 
medreseye ibtidâ müfti-i şehir el-Hâcc Kâşif Mehmed Efendi’nin 
akrabâsmdan Seküköylü-zâde el-Hâcc Hâfız Osman Efendi /306/ 1175’de 
müderris olub 1191 ’de vefâtıyla birâderi Hâfız Mehmed Efendi ve 

1213’de vefâtıyla fukahâdan Canikli es-Seyyid Haşan Efendi ve ba’dehû 
Saçlı dâmâdı Menkülcü-zâde es-Seyyid Ebubekir Efendi 1255’de 
vefâtıyla yeğeni es-Seyyid Ali Efendi müderris olmuş idi. 1298’de 
mekteb-i rüşdî mu’allim-i irfânı ulemâdan Arhavili Osman Remzi Efendi 
müderris olarak i’mârma himmet itmişdir. 

30- Küçük Ağa Medresesi: 

Şamlılar Mahallesi’nde İyas Ağa Camî-i şerifinin önünde bir dâ’ire- 
i mahsûsa olub câmi’-i şerifin şimâl ve garb taraflarını muhîtdir. “Küçük 
Kapu Ağası” dimekle meşhûr İyas Ağa tarafından 900’de binâ ve evkâfı 
tanzim idilmişdir. Gâyet metin, etrâfı sengîn olan bu medrese-i âlîye 
tertîb-i medâris sırasında hamsin raddesinde olarak İyas Ağa Medresesi ve 
Medrese-i İyâsiye dimekle de meşhûr ve şimdiye kadar ma’mûrdur. 

Bu medreseye fuzalâdan ibtidâ Şamlu-zâde Tâceddin İbrahim 
Efendi ve ba’dehû Emir Kulu Şemseddin Ahmed Efendi ve bunun 918’de 
İstanbul’a naklinden sonra pek çok ulemâ müderris olarak ihrâz-ı 
mevlevîyet itmişlerdir. 1086’da fuzalâdan Pîrî Efendi-zâde Hâfız Hüseyin 
Efendi ve aralıkda Hâfız Ali Efendi ve 1101’de Hâfız Hüseyin Efendi’nin 
mahlûlünden İbrahim /307/ Efendi ve ba’dehû Ömer Efendi ve 1113’de 
Ali Efendi müderris ve mütevelli olduysa da 1114’de Ali Efendi 
tevliyetde kalub eş-Şeyh Mehmed Efendi müderris olmuş ve 1129’da 
Abdullah Efendi ve 1132’de fuzalâdan Çorumlu Hâfız es-Seyyid Mehmed 
Efendi müderris olmuşdur. 

1143’de es-Seyyid el-Hâcc Mehmed Efendi’nin vefâtıyla nısfına 
mahdûmu es-Seyyid Ahmed Sa’id Efendi ve nısf-ı diğerine kibâr-ı 
ulemâdan es-Seyyid Ali Efendi ve 1144’de es-Seyyid Ahmed Sa’id 
Efendi’nin terkiyle Müfti-zâde es-Seyyid Hâfız Ebubekir Efendi ve 
1145’de bunun da fevtiyle öbür nısfa dahî mû’mâ-ileyh es-Seyyid Ali 
Efendi müstakîlen müderris olduğu halde 1173’de vefâtıyla ulemâdan 
Şerîf-zâde es-Seyyid el-Hâcc Mustafa Efendi ve 1190’da vefâtıyla nısfına 
mahdûmu es-Seyyid Mehmed Emin Efendi ve nısf-ı diğerine Şeyh-zâde 
es-Seyyid Abdullah Vecih Efendi ve 1195’de es-Seyyid Mehmed Emin 
Efendi’nin refiyle müşârün-ileyh es-Seyyid Abdullah Vecih Efendi 
müstakîlen müderris oldukda Büyük Ağa müderrisliği gibi ayniyle evlâdı 
ve ahfâdı hisse-i tedrîseden müstefîd olmuşlardır. 

31- Mehmed Paşa Medresesi: 

Mehmed Paşa Câmi’-i şerifinin havlusunda bir dâ’ire-i mahsûsa 
olub şimâl ve şark taraflarını muhîtdir. 900’de Hızır Paşa-zâde Mehmed 

Paşa tarafından kâr-gîr ve metin bir sûretde binâ ve evkâfı tanzim idilmiş 
olub hücerâtı /308/ latif ve oldukça vâsi’dir. Tertîb-i medârisde sittîn 
raddesinde olub bu medresenin müderrisliğinden ihrâz-ı mevlevîyet iden 
kibâr-ı ulemâ çokdur. 

Bu medreseye meşâhir-i fuzalâ müderris olarak Çelebi-zâde Ömer 
Efendi’nin 1095’de vefâtıyla mahlûlünden ders-i âmm-ı meşhûr Çorumlu 
es-Seyyid Hâfız Mehmed Efendi ve 1143’de vefâtıyla mahdûmunun 
Hicaz‘da bulunmasından istifâde iden Diyarbekirli İsmail Efendi ve 
1144’de avdetiyle mahdûmu fuzalâdan emir müderris es-Seyyid el-Hâcc 
Ahmed Sa’id Efendi ve 1179’da mahdûmu es-Seyyid Abdumhim Efendi 
ve 1197’de vefâtıyla mahdûmları es-Seyyid Mustafa, Hâfız Haşan, 
Mehmed Efendiler ve 1209’da bunların refiyle Amasya fetvâ-emîni 
Ömer Efendi ve 1213’de Karahisârî Ahmed Efendi ve ba’dehû Hâfız 
Mehmed Efendi ve ba’dehû ikisinin de refiyle 1214 evâ’ilinde sânîyen 
Ömer Efendi müderris ve 1220’de vefâtıyla oğulları es-Seyyid Ali, Sâbıt 
ve ba’dehû Uzun Müfti-zâde es-Seyyid Mustafa, Sâlih Efendiler 
mutasarrıf-ı tedris oldular ise de 1247’de cümlesi de ref olunarak kibâr-ı 
ulemâdan Mörekli Haşan Efendi müderris olmuş ve bunun da vefâtıyla 
oğlu İsmail Efendi mutasarrıf-ı tedris ve mahdûmu Hâfız Ahmed Efendi 
kesb-i iktidâr eylediğinden 1318’ de müderris olmuşdur. 

32- Mehmed Beg Medresesi: 

Mehmed Paşa Câmi’-i şerifinin garb-ı /309/ cenûbiyesinde yol 
üzerinde olub vezir müşârün-ileyhin ahfâdmdan ve meşâhîr-i eshıyâdan 
Kurd Beg-zâde Mehmed Beg tarafından 1308’de ahşâb olarak binâ ve 
altında bulunan dükkânları buraya vakf ve tahsis itmişdir. Medrese-i 
mezbûre beş hücre-i latîfeden ibâret olub akrabâsmdan Şeyhü’l-kurrâ 
Divan Efendisi-zâde Hâfız Mehmed Nuri Efendi ilk müderris olmuşdur. 

33- Mes’ûdiye Medresesi: 

Amasya’da Sultân Mes’ûd Selçukî tarafından binâ idilen Simre 
kasabası derûnunda yapıldığı “Behcetü’t-Tevârih, el-Aylemü’z-Zâhir” 
gibi tevârihde mezkûr ise de idilen taharriyât-ı ciddiye neticesinde 
Amasya’nın dâhil ve hâricinde kâ’in Simre ıtlâk idilen belde-i 
kadîmelerde bu medreseye delâlet idecek âsâra tesadüf idilemedi. Amasya 
Silmesinde ya’ni Üçler Mahallesinin müntehâ-yı şimâlisinde mezârlık 
içinde görülen cesîm binâ-yı Selçukî medrese zann olunursa da Sultân 
Mes’ûd’un türbesi olduğu yan sütûnları üzerinde meşhûd olan kitâbe-i 
mahkûkeden anlaşılır. 

34- Narlı Bağçe Medresesi: 

Şehzâdegân Türbesi önünde görülen mezârlığm cihet-i garbiyesinde 
yol üzerinde idi. On bir hücresi, bir ders-hânesi, cesîm bir bağçesi olub 
ahşâb olarak yapılmış ve bağçesi “Narlı Bağçe” dimekle meşhûr olmuş 
bulunduğundan bu medrese ve civârmda bulunan mezârlık /310/ “Narh 
Bağçe Medresesi”, “Narh Bağçe Mezarlığı” dimekle meşhûr olmuşdur. 
Bu medreseyi 1167’de Amasya a’yânmdan şehir kethüdâsı Türidi-zâde el- 
Hâcc Hâfız Süleyman Ağa binâ ve evkâfım tanzim itmişdir. Buna 
“Medrese-i Süleymaniye” dahî dinir. 

Bu medereseye ibtidâ ulemâdan Hâfız Abdullah Efendi ve 1189’da 
vefâtıyla Elbistânî İbrahim Efendi ve 1200’de Hâfız Mehmed Efendi 
1205’de Erzincânî Evliyâ İbrahim Efendi ve 1211’de es-Seyyid Haşan 
Efendi 1227’de Mecidözülü es-Seyyid Ahmed Efendi ve ba’dehû İskilibli 
Hüseyin Efendi ve ba’dehû mahdûmu Hâfız Mehmed Efendi müderris 
olduğu esnâda 1281’de Amasya mutasarrıfı Ziya Paşa, şose yolunu tanzim 
iderken tam yol üzerine geldiğinden zaten müşrif-i harâb olan bu 
medreseyi hedm ve tahrîb iderek nısfından ziyâdesini yola ve diğer nısfını 
dahî müderris olan Hâfız Mehmed Efendi’ye vermiş ve bu da üzerine bir 
hâne binâ itmişdir. 

35- Yakub Paşa Medresesi: 

Pîr İlyas hazretlerinin civârmda bulunan Çile-hâne Tekyesi olub 
müşârün-ileyh Ya’kub Paşa tarafından 815’de Çile-hâne ya’ni Halveti 
Tekyesi olmak üzere binâ idilmişdir. 

Bu medrese câmi’-i şerifin yemîn ve yesârmda olub odaları ufak ve 
kâr-gîrdir. Şark tarafında odaların şimâlinde vâsi’ bir şeyh /311/ odası 
vardır. Bu odada çile-hâne ve bu odanın da şeyh odası olduğu 
vakfiyesinde mezkûrdur. 

Bu tekye 1031 târihine kadar bir şeyh ile idâre olunub ancak 
Ya’kub Paşa Câmi’i vâ’izi eş-Şeyh Hüsameddin Efendi ile ulemâdan eş- 
Şeyh Abdî Efendi arasında on sene kadar devam iden meşihat nizâ’mı kat’ 
içün şeyh odası tekye ve çile-hâne dahî medrese i’tibâr idilmiş ve tekye 
şeyhliği Hüsameddin Efendi’ye ve Ya’kub Paşa müderrisliği dahî eş-Şeyh 
Abdî Efendi’ye virilmişdir. 

Ba’dehû tertîb-i medârise idhâl olunarak erba’în raddesinde i’tibâr 
idilmiş ve ders-i ânım olan ‘ulemâya tevcih olunub 1099’da ‘ulemâdan 
İsmail Efendi ve kasr-ı yediyle mahdûmu Halil Efendi ve 1120’de 
mahdûmu Hâfız Mehmed Efendi ve 1121 ’de ulemâdan Ebubekir Efendi 

ve ba’dehû Müfti-zâde es-Seyyid Ebubekir Efendi ve 1161’de kasr-ı 
yediyle fiızalâdan muhaddis-i meşhûr Uzun Müderris Süleyman Efendi ve 
1193’de vefâtıyla tansîf idilüb nısfına mahdûmu es-Seyyid Mustafa 
Efendi ve diğer nısfına fuzalâdan Gümüşhâneli es-Seyyid Ebubekir Efendi 
ve 1198’de es-Seyyid Süleyman Efendi ve 1208’de Uzun Müderris-zâde 
es-Seyyid Mustafa Efendi’nin vefâtıyla oğulları es-Seyyid Hâfız 
Abdullah, Haşan Efendiler müderris olmuşlardır. 

1207’de es-Seyyid Süleyman Efendi’nin kasr-ı yediyle Ahmed 
Efendi-/312/zâde Mehmed, Ahmed Efendiler mutasarrıf-ı tedris olub 
1232’de es-Seyyid Hâfız Abdullah Efendi’nin vefâtıyla mahdûmu 
ulemâdan meşhûr Sarı Müderris es-Seyyid Mustafa Efendi ve 1262’de 
Mehmed ve Ahmed Efendiler’in vefâtmda birâderi es-Seyyid Mehmed 
Efendi ile müştereken Ya’kub Paşa müderrisi olmuş ve 1273’de vefâtıyla 
mahdûmu es-Seyyid Mehmed Tahir Efendi müştereken ve amucası es- 
Seyyid Mehmed Efendi’nin 1283’de vefâtıyla müstakîlen müderris olduğu 
halde 1291’de vefât itmekle oğulları Mehmed, Salim, Haşan Tahsin, 
Ahmed Şevki Efendiler mutasarrıf-ı tedris olmuşlar ise de 1315 ’de ref 
olunarak ulemâdan Mecdî-zâde Hâfız Mustafa Sadık Efendi müderris 
olmuşdur. 

36-Yörgüç Paşa Medresesi: 

Câmi’-i şerifin içinde ve önünde bulunan bir kaç hücre-i sengîn 
olub paşa-yı müşârün-ileyh tarafından binâ idilmişdir. Bu odalar; aslında 
medrese olmak üzere binâ idildiği vakfiyesinde mestûr olub sittîn 
raddesinde mu’teber ve birinci sınıf medârisden ma’dûd idi. Ba’dehû 
ulemânın ve talebe-i ‘ulûmun kesretine binâ’en mütevillî Yörgüç Paşa- 
zâde Mustafa Beg 1044’de câmi’-i şerifin havlusunda şark tarafında 
ahşâbdan on iki hücreyi hâvi bir medrese binâ itmiş ve 1271 hudûdunda 
harâb olub bağçe şeklinde kalmışdır. Dokuzuncu ve onuncu kam-ı hicri 
zarfında pek çok efâzıl bu medreseye müderris olarak fuzalâdan /313/ 
kibâr-ı ulemâya tevcih olunmuş ve 1112’de kibâr-ı ulemâdan Hıfzı-zâde 
el-Hâcc Hâfız Ali Efendi ve 1136’da fuzalâdan “Kürd Hâfız” dimekle 
meşhûr el-Hâcc Ali Efendi ve 1148’de mahdûmu kibâr-ı fuzalâdan el- 
Hâcc Hâfız Ahdurrahman Efendi ve 1173’de vefâtıyla Hâfız Osman 
Efendi ve 1192’de Çorumlu el-Hâcc Osman Muhlis Efendi ve 1212’de 
vefâtıyla kibâr-ı ulemâdan Çayköylü el-Hâcc Ahmed Hâki Efendi 1221 ’de 
vefâtıyla ulemâdan Ürgübî-zâde es-Seyyid Kâşif Mehmed Efendi ve 
1233’de mahdûmu es-Seyyid Abdurrezzak Efendi ve 1258’de vefâtıyla 
Hâki Efendi-zâde Mehmed, Mustafa Efendiler müderris olub 1280’de 

Mehmed Efendi’nin ve ba’dehû el-Hâcc Mustafa Efendi’nin vefâtlarıyla 
evlâdı vazife-i tedrise mutasarrıf ve bunlardan Kahveci Mehmed Arif 
bulunmakdadır. 

Amasya’da talebe-i ‘ulûm ve ma’ârif-i infâk, erbâb-ı tedris ve 
ta’limi i’âşe ve umûmen Amasya’da bulunan ve hâricden gelen fukarâ ve 
misâfırîni hüsn-i idâre ve it’âm itmek içün selâtin, vüzerâ, ümerâ ve a’yân 
vaktiyle imâret-hâneler ya’ni misâfır-hâneler binâ idüb başlıcaları 
şunlardır: 

Bâyezid Paşa İmâreti, Yörgüç Paşa İmâreti, Sultân Bâyezid İmâreti, 
Mehmed Paşa İmâreti, Hâtûniye İmâreti ’dir. Bu imâretlerin nezdinde irice 
birer tâb-hâne olub şu halde Amasya şehrinde beş imâret-hâne beş de tab- 
hâne vardır. Bunlardan mâ’adâ 'umûmen misâfırîn /314/ ve seyyâhîn ve 
fukarâya güşâde olmak üzere Amasya’da pek çok ziyâfet-hâneler var idi. 
Başlıcaları şunlardır: 

Mevlevî-hâne’de Pervâne Beg Ziyâfet-hânesi, Hâcı Mahmud Çelebi 
Ziyâfet-hânesi, Ya’kub Paşa Ziyâfet-hânesi, Şeyh Cû’î Ziyâfet-hânesi, 
Şeyh Hüsameddin Kubâvî Ziyâfet-hânesi, Ehli Hâtûn Ziyâfet-hânesi, 
Hâce Sultân Ziyâfet-hânesi, Ahi Darb-hâne Ziyâfet-hânesi, Hızır Paşa 
Ziyâfet-hânesi, Yakut Paşa Ziyâfet-hânesi, Ahi Saadeddin Ziyâfet- 
hânesi’dir. Bu on bir ziyâfet-hânenin ta’âmiyesi mebzûl, tabâhî ve habbâzî 
mu’ayyen ve nukabâsı muvazzaf olub bunlardan mâ’adâ husûsî ziyâfet- 
hâneler mevcûd idi. Daha bundan kırk sene evveline gelinceye kadar 
Amasya’da mevcûd olan a’yân ve eşrâfm hâneleri 'umûmen birer ziyâfet- 
hâne halinde idi. 

Vesâ’ik-i atîka, sicillât-ı şeri’ye, kuyûd-ı resmîye ve mahkûke ve 
evkâf-ı mevcûde ile sâbit olan şu kadar mebânî-i dîniyye, mü’essesât-ı 
ilmiye, mü’essir-i medeniyye ve âsâr-ı islâmiye; Amasya’da eslâf-ı 
kirâmın intişâr-ı ‘ulûma ta’ mi m-i ma’ârife, terfıye-i ihvâna, teshîl-i umûra 
ne büyük himmetler ne yolda fedâkârlıklar sarf ü bezi eylediklerinin 
derecesini ta’yîn ve bi’l-umûm a’yân ve eşrâf âdetâ bütün varlığını millet- 
i İslâmiyenin te’âlî-i ikbâline vakf itdiklerini isbât ider. 

Şu mü’essesât-ı hayriyenin târihlerine dikkat buyurulursa /315/ 
Amasya’nın fethinden sekiz yüz târihine kadar tedricen tezâyüd iden 
mebânî-i ilmiye; bin târihine kadar fevkalâde tezâyüd ve bin yüz on beş 
târihine kadar tevakkuf ve iki yüz on beş târihine kadar cüz’i tezâyüd 
itdiği halde ba’dehû tenâkus itmiş ve batî sûretde seyr iden tedenni, 
iktisâb-ı sür’ât iderek önüne gelen mebânî-i ilmiyyeyi, mü’essesât-ı 
hayriyeyi hedm ve tahrib eylemiş olduğu anlaşılır. 

İşte bu kadar tahribâtm önünü almak ve ta’ammüm iden cehli, ilme 
tahvil itmek içün Ma’ârif-i 'Umûmîye Nezâreti Amasya’da Alaca Yahya 
Medresesi’ni yıkub yerine 1281’de cesîm bir Mekteb-i rüşdî binâ itmiş ve 
koca bir livâ merkezine bir mekteb-i irfanın adem-i kifâyeti ancak 1300 
tarihinde takdir olunarak üç mekteb-i ibtidâ’î daha güşâd olunmuşdur. 
Fakat 1311 harîkmda Mekteb-i rüşdî yandığından 1315’de Begler Sarayı 
yerine bir Mekteb-i idâdî ve müte’âkıben Kürd Mektebi yerinde bir de 
İnâs ibtidâ’î mektebi güşâd olunarak eski Mekteb-i rüşdîden pek çok 
istifâde idilmiş ve 1326’da hayat-ı meşrûtiyet kâ’im olduğunu müte’âkıb 
Amasya muhitinde efkâr-ı 'umûmîyenin mazhar olduğu bir tahavvül anı 
üzerine herkesde bir hareket-i mahsûs olmuş ve Amasya a’yânı eski 
semâhatmı yine ibrâz itmeğe başlamışdır. 

Binâen-aleyh Zileli el-Hâcc Haşan Efendi; biri T atar Mahallesi’nde 
diğeri Sultân Bâyezid Câmi’i havlusunda iki mekteb /316/ ve Topçu-zâde 
Halil Efendi ve birâderi; eski Mekteb-i rüşdî yerine bir mekteb ve Amasya 
İttihâd Terakki Kulübü, Kazancı Mahallesi’nde Ravza-i İttihâd nâmıyla 
meşhûr bir mekteb ve Hatib-zâde Mehmed Emin Efendi Burma Minâre 
ittisâlinde Mi’mâr-başı Haşan Efendi mektebi yerine bir medrese ve 
Yumuk Osman-zâde Mehmed Hamdi Efendi Sultân Bâyezid Câmi’i 
havlusunda mu’azzam bir kütüb-hâne binâ ve ta’mim-i ma’ârife himmet 
ve i’tinâ itmişlerdir. 

Ma’ârif Nezâreti dahî mukaddemâ ikinci smıfdan olmak üzere 
güşâd idilen idâdî mektebini 1330 evâ’ilinde birinci sınıfa i’lâ 43 iderek üç 
mekteb-i ibtidâ’îyi altıya iblâğ ve bir inâs mektebi kâfi olmadığı 
anlaşıldığından Üçler Mahallesi’nde bir daha güşâd eylemişdir. 

Âlemde mülûk ü ümerâya vatan olmu§ 

Yüzlerce südûr u viizerâya vatan olmuş 

Binlerce şüyûh u ulemâya vatan olmuş 

Fikr it ki geçirmiş neler a ’sâr-ı Amasya 

Amasya’da el-yevm meşhûr olan âsâr-ı atîka ve cedide ve mebânî-i 
/317/ ilmiye vesâ’irenin delâlet ve tevârih-i mazbûtanm şehâdet eylediği 
üzre Amasya; Pontus kırallarma, ba’dehû bir kaç Bizans imparatorlarına 
ve ba’dehû Danişmendiye, Selçukîye, Osmaniyye Türk hükümetlerinden 
bir kaç padişâh-ı İslâma vatan olmakla meşhûr olmuşdur. 

4 , Bu mekteb-i a’lâya Amasya Meb’ûsu Fâzıl Arif Efendi Hazretleri’nin himmeti bâ’is 
olmuşdur. 

Amasya’da icrâ-yı hükümet iden Pont kıralları ile Bizans 
imparatorluğunda iştihâr iden iki hânedân-ı kadîm, Amasya’dan zuhûr 
eylediği meşhûr olub bunlardan biri Fokas hânedam diğeri de Komennos 
hânedamdır. Birinci hânedândan Fokas, Nikefor ve ikinci hânedândan 
İsak, Aleksi, Yani nâmıyla meşhûr beş imparator Amasya’dan zuhûr 
itmişdir. 

Danişmendiye hükümetinden Melik İzzeddin Mehmed Gâzi Beg ve 
Selâtin-i Selçukîyeden Birinci ve İkinci Sultân Mes’ûd ve padişâhân-ı âl-i 
Osman’dan Sultân Murad Flân-ı sânî, Sultân Selim Hân-ı evvel gibi iki 
padişah-ı âlî-şân Amasya’da iştihâr ve tevellüd itdikleri gibi mülûk-ı 
tavâ’ifden Sultân Eretna Beg ve Şâdgeldi Padişah gibi Anadolu’da te’sîs-i 
hükümet iden iki hükümdâr, Amasya’dan zuhûr itmişdir. Bunların sûret-i 
zuhûru ve terâcim-i ahvâli bâb-ı evvel ve sânîde zikr olunucakdır. 

Devlet-i Selçukîye vüzerâsmdan sâhib-i a’zam makâmmda bulunan 
Hüsâmü’d-devle Flasan Gâzi, Mühezzibiiddin Ali, mahdûmu Mu’inüddin 
Süleyman Pervâne, hafidi İzzeddin Mehmed Pervâne, Şemseddin 
Mahmud Tuğrâ’î, /318/ birâderi Fahreddin Ali ve saltanat-ı celîle-i 
Osmaniyye vüzerâsmdan Yahşî Beg-zâde Bâyezid Paşa, Hâce Mehmed 
Paşa, Cemâlî-zâde Pîrî Mehmed Paşa, Bayburdlu Ahmed Ağa-zâde Kara 
İbrahim Paşa, Rus Rıdvan Ağa-zâde Ahmed Paşa, Zanalı Ca’fer Ağa-zâde 
es-Seyyid Ahmed Paşa, Flatîb-zâde Na’ilî Abdullah Paşa, Şirvânî-zâde 
Mehmed Rüşdü Paşa Amasya’nın yetişdirdiği a’zam-ı ricâl-i Selçukîye ve 
Osmaniyyedendir. 

Flükümet-i Selçukîye, devrinde kâdi’l-kuzât olan Evhadüddin 
Mahmudü’l-Kaymârî, Sadreddin Mehmed et-Türkmânî, İmadeddin Ömer 
el-Amâsî, Nizameddin Abdülmelik er-Rûmî ve saltanat-ı celîle-i 
Osmaniyyede şeyhü’l-İslâm olan Niğdeli-zâde Sûfî Bâyezid Çelebi, 
Gümüşlü-zâde Abdurrahman Çelebi, Efdal-zâde Hamidüddin Mehmed 
Çelebi, Cemâlî-zâde Zenbilî Ali Efendi, Kemâl Paşa-zâde Şemseddin 
Ahmed Efendi, Mü’eyyed-zâde Abdülkadir Şeyhî Efendi, Memik-zâde 
Mustafa Efendi dahî Amasya’dan zuhûr iden a’zam-ı ulemâdandır. 

Bunlardan mâ’adâ pek çok vüzerâ, südûr, ümerâ, mevâlî ve a’yân, 
Amasya’dan neş’et iderek her biri Amasya’da bilâd-ı sâ’irede birer sülâle- 
i azîme bırakmış ve ensâbmdan pek çok ekâbir-i mesâlik-i muhtelife kesb- 
i iştihâr itmişlerdir. Bu sülâlelerden pek ziyâde meşhûr olanları şunlardır: 

Eratna Beg Sülâlesi: 

Amasya’da beglerbegi İzzeddin Mehmed /319/ Pervâne Beg’in 
nâ’il-i sahâbeti olan Uygur beglerinden Ca’fer Beg’in mahdûmu Sultân 

Eratna Beg evlâdına dinir. Bunlar mu’ahharen iki fırka olub birine 
İnehânlu diğerine de Eratnalu dinmişdir. Birincisi İnehân bin Ca’fer Beg 
ve İkincisi Eratna Beg bin Mehmed Beg evlâdlarıdır. Her iki fırka da 
Amasya’da tefemi’ iderek bin târihlerine kadar ensâbı bulunabilmişdir. 
Bunlardan Mehmed Beg, Ca’fer Beg, Ali Beg, İnehân Beg, Ali Paşa pek 
meşhûr olub Ali Paşa’dan üçüncü bir fırka daha zuhûr iderek Ali Paşa- 
zâde dinmişdir. 

Atabeg Sülâlesi: 

Amasya’da İkinci Sultân Mes’ûd Selçukî Atabeği olan Nasirüddin 
Ahmed Beg’in evlâdına dinir. Bunlardan üç fırka-i azîme zuhûr idüb 
birine Hâce Mehmed Paşa-zâde diğerine Yörgüç Paşa-zâde öbürüne Hızır 
Paşa-zâde dinmişdir. Diğer bir fırkası da İlyas Beg-zâde olub bunların 
cümlesi de şöhretlerini muhâfaza iderek idâme-i mevcûdiyet itmişdir. El- 
yevm Hâce Mehmed Paşa ve Hızır Paşa ahfâdı zevi’l-erhâm ve Yörgüç 
Paşa evlâdı tamamıyla ‘asabât olarak mevcûtdur. 

İltekin Sülâlesi: 

Amasya fâtihlerinden ve Danişmend Gâzi ümerâsından Nasirü’d- 
devle İltekin Harezmî evlâdına dinir. Bunlar üç fırkaya münkasım olub 
Gıyâseddin Mahnıud fırkası Konya’da ve Hüsameddin Hüseyin Rûmî 
fırkası Mısır‘da kalmış /320/ ve ancak Aydın fırkası Amasya’da teferru’ 
itmişdir. Bunlardan mu’ahharen Kanlı Şu’besi zuhûr idüb bin yüz târihine 
kadar efrâdı bulunabilmişdir. Bunlardan Aydın Paşa, Ali, Haşan Begler 
meşhûrdur. 

Baba Sülâlesi: 

650 târihine kadar devr-i Selçukîde pek ziyâde meşhûr olan Baba 
İlyas Horasânî evlâdına dinir. Bunlardan üç fırka-i azîme zuhûr iderek her 
biri şu’beler teşkil itmişdir. Aşık Paşa fırkası, Kutlu Beg fırkası, Firuz Beg 
fırkası en ziyâde meşhûr olub birinci fırka nâmını bin târihine kadar 
muhâfaza eylediği halde mu’ahharen En’âm Beg-zâde, Mütevellî-zâde 
ünvânlarıyla tahvîl-i şöhret itmişdir. İkinci fırkadan başlıca Uğurlu, 
Ulubeglü ba’dehû Cebecilü, Fağfurlu şu’beleri zuhûr idüb Cebeci-zâde, 
Fağfur Paşa-zâde fırkaları devam iderek Sefer Ağa-zâde, Hıfzı-zâde 
ba’dehû Ganî-zâde şöhretleri tahaddüs ve üçüncü fırkadan Fîruz Paşa- 
zâde şu’besi iştihâr itmişdir. Bu sülâle taharri idilirse Amasya’nın hemen 
onda birini teşkil idecek bir raddeyi buldığı anlaşılır. Efte, Moramul, 
İnepazar, Ulus Köylerinde meskûn olan Türklerin çoğu bu sülâleden 
olduğu gibi Mecid-özü kazâsmda Elvân Çelebi, Kayı, Kara Ya’kub, 

Kışlacık köyleri de bu sülâledendir. Bunlardan /321/ ta’dâd-ı gayr-i kâbil, 
ricâl-ı devlet zuhûr itmişdir. Hâcı Beg-zâdeler dahî bunlardandır. 

Biçâr Sülâlesi: 

Yedinci karn-ı hicrî ricâlinden Emir Hüsameddin Biçâr evlâdına 
dinir. Bunlar mu’ahharen Hamza Paşa-zâde, İsmail Paşa-zâde nâmıyla iki 
fırkaya münkâsım olarak şerefleri 926 târihlerine kadar devam eylediği 
bulunabilmişdir. 

Cemâleddin Sülâlesi: 

Amasya’da 739’da vefât iden fuzalâdan Cemâleddin Aksarâyî 
evlâdına dinir. Bunlar mu’ahharen üç fırka olub bir fırkası Mısır‘a diğer 
fırkası Konya’ya ba’dehû vatanları olan Aksaray’a gitmişler ve bir fırkası 
da Amasya’da kalub Cemâlî-zâdelikle teselsül itmişlerdir. Ba’dehû 
Aksaray’a giden fırka dahî Amasya’ya gelüb Temennâ Mahallesinde 
tavattun ve bunlardan sadr-ı a’zam Pîrî Paşa ve Şeyhü’l-İslâm Zenbilî Ali 
Efendi şu’beleri İstanbul’da ve Çelebi Halîfe şu’besi Amasya’da ikâmet 
itmişlerdir. 

Hâcı Efendi Sülâlesi: 

Amasya kuzâtmdan Amasyalı Çavûş-zâde Hâcı Mehmed Efendi 
evlâdına dinir. Bunlar bin târihinde zuhûr idiib Kâdı-zâde, Müfti-zâde, 
Hâcı Bekir Ağa-zâde nâmlarıyla üç şu’beye ayrılmışlardır. Bunlardan 
Ömer Paşa, Ahmed Paşa, Mustafa Paşa nâmında üç vezir çıkmışdır. 
Bunların evlâdı vardır. 

Halâtî Sülâlesi: 

Amasya müderrislerinden ve 700 evâilinde vefât iden /322/ 
Necibiiddin Mûsa el-Halâtî evlâdına dinir. Bunlardan İmâdî, Mes’ûdî 
nâmlarıyla iki fırka-i azîme zuhûr idüb her biri müte’addid şu’belere 
inkısâm itmişdir. İmâdîlerden Şeyh Mü’eyyed-zâde, Küpeli-zâde ve 
Çakal-zâde şu’beleri Amasya’dan ve Şeyhü’l-İslâm Ebu’s-Su’ûd Efendi 
sülâlesi İskilib’den teferru’ iderek her biri Amasya’da, İstanbuPda diğer 
şu’beler te’sîs itmişdir. Mes’ûdîlerden de Şeyh Zekeriya-zâde, Abdullah 
Paşa-zâde şu’beleri ayrılub birinci şu’be bin hudûduna kadar gelmiş ve 
ikinci şu’be 1280 târihine kadar Amasya’da ve el-yevm Sonisa’da devam 
itmekde bulunmuşdur. Bu sülâleden meşâhîr-i kuzât, şeyhü’l-İslâm, südûr. 
mevâlî, ümerâ pek çok gelmişdir. 

Receb Sülâlesi: 

900 sâline doğru irtihâl iden meşâhîr-i kuzâtdan Amasyalı 
Sadreddin Receb Çelebi evlâdına dinir. Bunlardan Bayram-zâde, Şa’bân- 
zâde fırkaları zuhûr idüb birincisi Ankara’da ba’dehû İstanbul’da İkincisi 
Amasya’da ba’dehû İstanbul’da şu’beler te’sîs itmişdir. Bu sülâleden 
Zekeriyâ Efendi, Yahya Efendi gibi iki şeyhü’l-İslâm ve Haşan Efendi, 
Şeyh Mahmud Şifâ’î Efendi gibi iki kazasker zuhûr itmişdir. 

Sunkur Sülâlesi: 

700 evâ’ilinde vefât iden ümerâdan Seyfeddin Sunkur evlâdına 
dinir. Bunlar mu’ahharen Osman Paşa-zâde, Çeri-başı-zâde, Yahşi Beg- 
zâde ünvânlarıyla üç fırka /323/ te’sîs idüb birinci fırka ve üçüncü fırka 
fevkalâde ihrâz-ı şöhret ve üçüncü fırka Amasya’da bulunub 
Zanbakoğulları, Mütevellioğulları ünvânlarıyla Çeri-başı Mahallesi’nde 
1300 târihine kadar idâme-i mevcûdiyet itmişlerdir. Bunlardan Bâyezid 
Paşa, Sinan Paşa, Davud Paşa, Ahmed Paşa gibi vüzerâ ve ümerâ zuhûr 
iderek her biri birer şu’be bırakmışdır. 

Şâdgeldi Sülâlesi: 

Amasya’da meskûn Akcakoyunlu kabilesinden olub Amasya 
hükümdün olduğu halde 783’de vefât iden Şemseddin Şâdgeldi Padişah 
evlâdına dinir. Bunlardan Devatdarlu, Buraklu nâmıyla iki fırka-i azîme 
teşekkül idüb Devatdar Ahmed Paşa evlâdına Devatdarlu dinmişdir. 
Ahmed Paşa evlâdından Şadi Beg-zâde, Burak Beg-zâde daha sonra Şadi 
Paşa-zâde, Sinan Paşa-zâde ve Kadı-zâde nâmlarıyla beş şu’be zuhûr itmiş 
ve Sinan Paşa şu’besinden Bekir Beg-zâde, Derviş Beg-zâde fürû’ı 
gelmişdir. Bekir Beg şu’besi 1260 târihine kadar Amasya’da isbât-ı 
mevcûdiyet itmiş ve Derviş Beg şu’besi 1200 târihlerinde tahvîl-i ünvân 
eylediği münâsebetle anlaşılamamışdır. 

Şeyh İmâd Sülâlesi: 

840 ricâlinden eş-Şeyh İmadeddin Ömer el-Halvetî evlâdına dinir. 
Bunlar Muslih-zâdelikle iştihâr idüb binden sonra İstanbul’da Hâce-zâde 
ve Amasya’da Hâce Paşa-zâde ünvânlarıyla birer şu’be-i südûr ve ümerâ 
te’sîs /324/ itmişlerdir. Hâce-i Sultânî Ömer Efendi ve Kazasker Abdullah 
Efendi, Osman Efendi, Ömer Efendi ve Hâce Ahmed Paşa bunlardandır. 

Şirvânî Sülâlesi: 

Sekiz yüz ricâlinden eş-Şeyh Alaeddin Ali Şirvânî evlâdına dinir. 
Bunlardan Gâzi Beg-zâde, Tâci Beg-zâde nâmlarıyla iki fırka çıkub 
birincisi Köprü’de İkincisi Amasya’da ve İstanbul’da iştihâr itmişlerdir. 

İkinci fırkadan ba’dehû Tezkireci-zâde nâmıyla bir şu’be ayrılmışdır. 
Bunlardan Taceddin Paşa, Mahnnıd Paşa, Kazasker Ca’fer Çelebi, 
Re’îsü’l-küttâb Mehmed Beg meşhûr olmuşdur. Amasya’da yakın 
zamanlarda diğer Sirâceddin İsmail Şirvânî sülâlesi zuhûr iderek 
cümlesine Şirvânî-zâde dinmişdir. Bunlardan sadr-ı a’zam Mehmed 
Rüşdü Paşa ve kazasker Ahmed Efendi gelmişdir. 

Torumtay Sülâlesi: 

679’da vefât iden Amasya vâlisi Seyfeddin Torumtây evlâdına 
dinir. Bunlar dahî Keçi-zâde, Kaya Paşa-zâde nâmlarıyla iki fırkaya 
ayrılub her birinden mühim zevât zuhûr itmişdir. Bu iki fırka efrâdı 1100 
târihlerine kadar yaşayabilmelerdir. Bunlardan Ya’kub Şâh, Kaya Paşa, 
Mustafa Paşa nâmlarıyla ricâl-i hükümet gelmişdir. 

Doğan Sülâlesi: 

740 ulemâsından Bedreddin Doğan Türkmânî evlâdına dinir. Bunun 
ahfâdmdan Kemâl Paşa-zâde fırkası gâyet iştihâr iderek bin târihine kadar 
idâme-i şeref idebilmişdir. /325/ Vezir Kemâleddin Mehmed Paşa, 
Şeyhü’l-İslâm Şemseddin Ahmed Efendi bu sülâleyi şereflendirmişdir. 

Zanalı Sülâlesi: 

1069 vak’asmda iştihâr iden zu’amâdan Zanalı Kara Ca’fer Ağa’nm 
evlâdına dinir. Bunlar Yeğen Ahmed Paşa-zâde, Mirza Paşa-zâde, Zanalı- 
zâde ünvânlarıyla üç fırka-i azîme olub birincisi İstanbul’da diğer ikisi 
Amasya’da teselsül itmişlerdir. Zanalı-zâde fırkasından Şerîf Efendi-zâde, 
Şerîf Paşa-zâde, Bakırcı-zâde şu’beleri ayrılub İkincisi İstanbul’da, 
Mısır’da diğer ikisi yine Amasya’da teferru’ itmişlerdir. Sadr-ı esbâk 
Yeğen Ahmed Paşa, Mirza Paşa, Şerîf Mehmed Paşa, es-Seyyid Ahmed 
Efendi, es-Seyyid Abdullah Efendi, es-Seyyid Veliyüddin Efendi gibi 
vüzerâ, ümerâ, ulemâ ve bir çok a’yân bu sülâleden zuhûr itmişdir. 

Fazlı Sülâlesi: 

1080 sâline doğru fevt olan vâ’iz-i meşhûr Fazlullah Efendi’nin 
evlâdına dinir. Bunlar Fazlı-zâdelikle şöhretlerini muhâfaza iderek yakın 
zamanlarda Flâcı-başıoğullan, Selâmoğulları dimekle tahvîl-i ünvân 
itmişlerdir. Bu ocağı uyandıran beglerbegi Fazlı Paşa İstanbul’da kalub 
bakiyyesi Amasya’da a’yân ve her biri hâ’iz-i rüchân olmuşlardır. 

Kayalı Sülâlesi: 

1060 ricâlinden beglerbegi Kayalı Ahmed Paşa evlâdına dinir. 
Bunlar Kayalı Paşa-zâde ünvânıyla 1260 târihine /326/ kadar idâme-i 
şeref itmişlerdir. Ahmed Paşa, Ali Paşa, Ömer Kaşif Paşa bu sülâledendir. 

Keşânî Sülâlesi: 

600 ricâlinden Amasya Kâdısı Tâceddin Ebû Nasr Mehmed Keşanî 
evlâdına dinir. Bunlardan Pervâne Beg-zâde ünvânıyla bir fırka-i azîme 
zuhûr iderek Anadolu ricâl ve ümerâsına âmir-i mutlak olmuşdur. Bu 
fırka; ünvânmı gâ’ib itmeyerek dokuz yüz sâline kadar idâme-i şeref itmiş 
ve bakiyyesi bulunamamışdır. Bunlardan Mühezzibüddin Ali “Sâltib-i 
Selçûkî” olarak bu ocağı uyandırmış ve Muinüddin Süleyman Pervâne, 
İzzeddin Mehmed Pervâne gibi iki mühim zât çıkarmışdır. Birincisinin 
evlâdı Sinob‘da İkincisinin evlâdı Amasya’da emâret itmişlerdir. 

Güdül Sülâlesi: 

545 sâlinde Amasya’da Sultân Mes’ûd Selçûkî ser-askeri ve dâmâdı 
emir-i kebîr Güdül evlâdına dinir. Bunlar Sulioğulları, Halfetoğulları 
nâmıyla iki fırka-i azîme olub Halfet Gâzi evlâdı devam itmişdir. Bu 
evlâddan Kutlu Paşa-zâde, Hatîb Kasım-zâde, Ebu’l Kasım-zâde şu’beleri 
zuhûr idüb ikinci şu’be İstanbuPda üçüncü Amasya’da kalub Ebuloğulları 
dinmişdir. Kutlu Paşa-zâde şu’besi dahî Amasya’da kalarak ümerâdan 
bulunmuşdur. 

Gürci Sülâlesi: 

1057’de Amasya alaybegisi olan Büyük Gürci Ali Beg’in evlâdına 
dinir. Bunlar Gürcü-zâdelikle /327/ şöhretlerini 1240 târihine kadar 
muhâfaza idüb ba’dehû Hâfız Ali Paşa-zâde, Deli Beg-zâde ünvânlarıyla 
iştihâr itmişlerdir. Gürci Ali Beg’in evlâdından Halil Paşa, Hâfız Ali Paşa, 
Hıfzı Mehmed Paşa, Mikdad Ahmed Paşa nâmlarıyla üç mîr-i mîrân, iki 
vezir zuhûr itmişdir. 

Gümüşlü Sülâlesi: 

670 ricâlinden ve ümerâ-yı Selçukîye’den Gümüşlü Emînüddin 
Yunus Müstevfı evlâdına dinir. Bunlardan pek çok fırkalar, şu’beler 
yetiştiği halde cümlesi de Gümüşlü-zâdelikle iştihâr itmişlerdir. Bunlardan 
Amasya emiri Tâceddin Mahmııd Çelebi evlâdı a’yândan ve Seydî 
Hüsameddin Haşan Çelebi evlâdı ümerâdan olarak Ahmed Paşa, 
Şemseddin Paşa, İbrahim Paşa bu Seydî Hüsâm evlâdmdandır. Pîr 

Alaeddin Ali Çelebi evlâdı da meşâyih ve ulemâdan olub hazreti Pîr İlyas 
Halveti ve ahfâdı bu sülâledendir. 


Mü’eyyed Sülâlesi: 

747’de Amasya ulemâsından bulunan Zeyneddin Siyavuş Difriğî 
ahfadından Amasya müflisi Mü’eyyed Çelebi evlâdına dinir. Bunlar 
umûmen Mü’eyyed-zâdelikle meşhûr iken Abdurrahim Efendi’nin hafidi 
Hısım Mehmed Efendi’nin evlâdına Hısım-zâde ve kuzâtdan Abdulhâdî 
Efendi’nin evlâdına Hâdî-zâde ve Amasya a’yânmdan Abdülvâsi Çelebi 
evlâdına “Vâsi Çelebi-zâde” dimekle üç şu’be hudûs eylemiş ve diğer 
fürû’, Mü’eyyed-zâde şöhretini /328/ muhâfaza eylemiş ve iki evvelkiler 
İstanbul‘da kalub Vâsi’ Çelebi-zâdeler Amasya’da el-yevm mevcûd 
bulunmuşdur. Bunlardan kazasker Abdurrahman Efendi, Şeyhü’l-İslâm 
Abdülkâdir Şeyhî Efendi ve pederi Şeyh Abdurrahim Efendi pek meşhûr 
olmuş ve ulemâ, kuzât ve mevâlî nâ-kâbil ta’dâd bir haldedir. 

Muslihiddin Sülâlesi: 

757’de Amasya ulemâsından Muslihiddin Mûsa evlâdına dinir. 
Bunlara 'umûmen Muslihî dinir iken 900 târihinden sonra Mehmed Paşa- 
zâde, Seydî Paşa-zâde nâmıyla Amasya’da iki şu’be hâsıl olmuş ve 
ba’dehû birinci şu’be muntafî olarak ikinci şu’beden Hatîb-zâde nâmıyla 
bir kol zuhûr ve kesb-i iştihâr itmişdir. 1140 sâline doğru bu kol 
tamamıyla İstanbul’a nakl-i ikâmet iderek Seydîoğulları Amasya’da 
kalmış ve Amasya’da kalanları da muntafî olmuşdur. Bu sülâleden pek 
çok Amasya kadıları, kazasker Molla Vildan Çelebi, vüzerâdan Mehmed 
Paşa, sadr-ı a’zam Nâ’ilî Abdullah Paşa ve ümerâdan Mahmud Paşa, 
Seydî Ahmed Paşa, Muslihiddin Paşa bir kaç defterdâr, yeniçeri ağası ve 
pek çok ulemâ, kuzât zuhûr itmişdir. 

Niğdeli Sülâlesi: 

770’de Amasya ricâlinden bulunan Ahî Hüseyin Niğdevî evlâdına 
dinir. Bu sülâleden “Sûfî-zâde ” dimekle meşhûr bir fırka zuhûr iderek pek 
ziyâde iştihâr ve bin târihine kadar idâme-i şeref itmişdir. Bunlar 
mu’allim-i sultânî Sûfî Bâyezid /329/ Çelebi evlâdı olub biri mîr-i mîrân 
diğeri vezir olan iki Mehmet Paşa bu sülâleden zuhûr eylemiş Amasya’da 
Sûfî-zâde Mahallesi’nde ikâmet itmişlerdir. 

Yeğen sülâlesi: 

Amasya’da 1060 hudûdunda meşâhîr-i zu’amâdan Küçük Ali 
Beg’in hafidi Yeğen Ali Beg’in evlâdına dinir. Bunlara 'umûmen Yeğen- 
zâde dinüb vüzerâdan Ömer Paşa ve a’yândan İbrahim Asım Beg bu 
sülâlenin en meşhûrudur. Bu Yeğen Ali Beg Raht-vân Mehmed Paşa’nm 
hemşîre-zâdesi olub bu Raht-vân Mehmed Paşa dahî Amasya’da bir sülâle 
teşkil eylediyse de bunların nüfûzu yeğenlerine galebe idememişdir. 
Cümlesine Raht-vân-zâde dinir. En meşhûrları el-Hâcc İbrahim, Ali 
Beglerdir. 

Yeniceli Sülâlesi: 

Amasya civârmda bulunan Yenice köyünden ve 1200’de Amasya 
a’yânmdan Yeniceli Ahmed Paşa evlâdına dinir. Bunun ve birâderi 
Defterdâr Mahmud ve ulemâdan Ali Efendilerin evlâdına Yeniceli-zâde 
dinir. Ahmed Paşa evlâdından Mehmed Paşa, Hüseyin Paşa nâmıyla iki 
vezir zuhûr itmişdir. 

Şu ensâb-ı âliyeden mâ’adâ Amasya’da vüzerâ, ümerâ, ulemâ, 
meşâyih, mevâlî, a’yân sülâlesi pek çok olub Amasya’nın ne kadar 
meşâhir-i a’yân yetişdirdiği mülâhaza olunursa izâhmda bulunduğumuz 
dört mısrâ’ın bir mübâlağadan ibâret olmadığı anlaşılır. İşte şu ricâli 
bildirmek Amasya’nın nasıl mübârek, /330/ bir şehr-i mu’azzam olduğunu 
anlatmak içün yirmi beş senelik bir külfet-i azîme ihtiyâr idilmişdir. 

Lâyık mı ki bu menba ’-ı aiıyâr ola mechûl 

Her fâzılı bir gûşe-i nisyâııda mahmul 

Lâyık mı ki şu münbit-i ebrâr ola mezhûl 

Mübhem kala dehr içre esrâr-ı Amasya 

Bâlâda icmâl idilen menâkıb ve ahvâle nazaran Amasya; bir 
menba’-ı ahyâr, münbit-i ebrâr olduğu halde vaktiyle kâffe-i ahvâli câmi’ 
bir târih-i mükemmel te’lif idilmediği cihetle şu kadar menâkıb ve ahvâl-i 
mâzisi mechûl ahyârı gûşe-gîr hamûl olarak kalması lâyık görülmedi. 

Anadolu’da Amasya’nın ahvâl-i mâzisini zikr itmek, târihini 
yazmak Türk millet-i mu’azzamasmm mefâhir-i azîmesinden, menâkıb-ı 
kadîmesinden bahs itmek kadar mühim olduğunu muharrir-i âcizden 
mukaddem nazar-ı dikkate alan ba’zı zevât, Amasya’nın ulemâ ve 
şu’arâsma ve ba’zı vuku’ât ve âsârma dâ’ir kütüb ve risâ’il cem’ ve te’lif 

itmiş oldukları esnâ-yı taharriyâtda anlaşılmış olmakla ele geçenler şu 
sûretle ihtisâr olunabilir: 

Bezm ü Rezm, Hâkim-i Sivas Kâdı Burhan’m kâtib-i divânı /331/ 
olan Aziz bin Erdeşîr el-Esterebâdî tarafından lisân-ı farsî üzre yazılmış 
bir eser-i nefis olub 768-798 târihine kadar Sivas, Amasya ve 
mülhakatının ahvâl-i târihiyesini câmi’dir. İstanbul’da Ayasofya ve 
Yerebatan Kütüb-hânelerinde bulunur. 

Münşeât, Çelebi Sultân Mehmed Hân hazretlerinin Amasya’da 
icrâ-yı hükümet buyurduğu zamanda ba’zı mülûk ve ümerâ-yı etrâfa 
gönderdiği mekâtib ve tahrîrât-ı resmiye ile beraber Amasya ümerâsı 
tarafından ba’zı ümerâ-yı etrâfa yazılmış mekâtib-i mahsûsadan ibâret 
olub Arabi ve Farisî lisânları üzre muharrerdir. Veliyüddin Efendi ve 
Es’ad Efendi Kütüb-hânelerinde mecâmî ve münşe’ât arasında 
bulunmuşdur. 

Diğer Münşe’ât, Amasyalı Münirî Çelebi tarafından yazılmış bir 
eser olub 886-917 târihine kadar Amasya vâlisi Şehzâde Sultân Ahmed 
tarafından pederi Sultân Bâyezid Hân-ı sânî hazretlerine vesâ’ir ümerâya 
tahrîr idilmiş ma’rûzât ve mekâtib-i mahsûsayı câmi’dir. Bu da 
Veliyüddin Efendi Kütüb-hânesinde münşe’ât arasında bulunmuşdu. 

Tezkire-i Abdî, meşhûr Abdullah Paşa müderrisi Amasyalı Abdî 
Efendi tarafından tertîb idilmiş bir eser-i edebî olub 1000-1081 tarihine 
kadar Amasya’dan zuhûr iden şu’arânm eş’ârmı ve gâyet muhtasar 
terâcim-i ahvâlini câmi’dir. Bunun kenarında /332/ Amasya’da hâdis olan 
zelâzil ve vuku’ât-ı garibeyi dahî kayd itmişdir. Bu eser pek nâkıs bir 
sûretde Amasya’da bulunmuşdur. 

Tezkire-i Sâdât, müderris mû’mâ-ileyh Abdî Efendi’nin mahdûmu 
es-Seyyid eş-Şeyh Ali Efendi Amasya nakîbü’l-eşrâf kâ’im-i makâmı iken 
1110 târihinde mükemmel bir hatt ile yazdığı defter-i sâdât-ı Amasiye 
olub nakîbü’l-eşrâf Amasyalı Hâce-zâde es-Seyyid Osman Efendi 
tarafından musaddakdır. Hayfa ki şu eser-i şerifin ancak on sahifesi ele 
geçmişdir. Bununla beraber pek çok istifâde idilmişdir. 

Defter-i Vukû’ât, kâ’im-makâm mû’mâ-ileyh Şeyh Ali-zâde es- 
Seyyid Ahmed Rüşdü Efendi tarafından tertîb olunub 1121-1153 târihine 
kadar Amasya’da hâdis olan zelâzil ve âfâtı zabt ve ba’zı vefeyâtı kayd 
itmişdir. Bunun da ortalarından on varakası nâkıs olarak bulunmuşdur. 

Tezkire-i Ulemâ, Merzifon müderrisleri’nden Abdurrahman Eşref 
Efendi tarafından tertîb idilmiş bir eser olub ahd-ı şebâbetde istifâza ve 
ahz-ı ‘ulûm itdiği üstâzesinin ve 1100-1140 târihine kadar Amasya ve 
mülhâkatmda zuhûr iden ba’zı ulemânın terâcim-i ahvâlini ve vefeyâtım 



AMASYA TARİHİ 


183 


zabt ü kayd itmişdir. Müderris mûmâ-ileyhin asârmdan olan Tezkiretü’l 
Hükem kenarında bu eseri tab’ idilmişdir. Defter-i Nüfûs ve Mahallât üç 
kıt’a olub biri 816-918 /333/ diğeri 1000-1057 ve diğeri 1112-1163 
târihlerine kadar Amasya’nın nüfûsunu, mahallâtmı,a’yâmm, üçer bata 
kadar ensâbım câmi’dir. Birinci, üçüncü nâkıs ve ikinci tam olarak 
bulunmuşdur. Ve her biri Ümerâ-yı Defter-i Uâkânî tarafından tasdik 
olunmuşdur. 

El-mecmû’ mine’l Meşhûd ve’l Mesmû’ Amasyalı Akif Efendi- 
zâde es-Seyyid Abdurrahim Efendi tarafından tertîb idilmiş bir eser-i 
azimdir. 1050-1221 tarihine kadar hâsseten Amasya’da ve 'umûmen 
Anadolu‘da iştihâr iden ulemâyı ve esâtize-i kirâmmı ve mu’âsırlarmı 
câmi’ olub yedi sene taharri olunarak müverrih-i meşhûr İsmail Paşa 
hazretlerinin makarr-ı köyünde kâ’in husûsî kütüb-hânesinde tam ve 
mü’ellifin hattıyla muharrer olarak bulunabilmişdir. Asâr-ı menâhirîn 
içinde Anadolu içün bundan daha güzel tabakâtü’l- ulemâ görülmemişdir. 

El-Belâbirü’r-Râsiye fî Riyâz-ı Amasiye, Çorumlu Kara Müfti- 
zâde Mustafa Vâzıh Efendi tarafından cem’ idilmiş bir eserdir. 
Amasya’nın fethine, ulemâsına teşkilâtına ve Amasyalılar’m tabâyi’ ve 
ahlâkına dâ’ir olub târihe müstenid bir şey değildir. 

Defter-i Vefeyât Amasyalı Hâcı Abdullahoğlu es-Şeyh Mustafa 
Efendi tarafından tertîb idilmiş bir eser-i nefis olub 1245-1291 târihine 
kadar Amasya’da kibâr-ı ulemânın vefeyâtım kayd itmişdir. Bu defter 
dahî beş sene kadar taharri olunarak umulmayan bir yerde tam olarak 
bulunmuşdur. /334/ 

Bu fikr ile sarf eyledi çok sa ’y-i mükemmel 

Cem ’ eyledi akvâl u rivâyâtı müseccel 

Tahkik ile yazdı ana târih-i mufassal 

Asri gibi bir hâdim-i fehhâr-ı Amasya 

Arz idilen âsâr-ı mütekaddimîn, Amasya’nın kâffe-i ahvâl ve 
ricâlini câmi'olmadığından bunları zam ve ilâve iderek bir târih-i mufassal 
tahrîrini tasmîm iden muharrir-i âciz; zaman-ı sabâvetimde bir müddet 
edebiyât ile iştigâl itdiğim cihetle akrân arasında “Asri” mahlasını ihtiyâr 
ve ba’dehû tetebbu’ât-ı târihiyeye hasr-ı iştigâl itmiş idim. 

Esnâ-yı tahsilde Amasya Târihi hakkında taharriyyât ve tetebbu’ât-ı 
âcizânemi ve taharriyyât-ı ciddiyenin safahât-ı muhtelifesini arz idebilmek 

içün terceme-i hâlimden bir kısmını beyân itmek zarûreti hâsıl olduğuna 
binâ’en zarûretin icâb itdiği kadarı zikr olunur. 

Amasya’da Çeri-başı Mahallesi’nde câmi’-i şerifin ittisâl-i 
garbiyesinde bulunan hânede 1286 recebinin son Cum’ası seherinde Abdî- 
zâde el-Hâcc Mehmed Ağa bin Abdı Ağa bin el-Hâcc Mehmed Ağa bin 
Abdi Ağa bin el Hac Ali Ağa bin alaybegi Kara Hüseyin Ağa sulbinden 
tev’em olarak tevellüd idüb pederim tarafından Hüseyin /335/ tesmiye ve 
vâlidem Zahide Hâtûn bint el-Hâcc Hâfız Osman Efendi bin şeyhü’l-kurrâ 
el-Hâcc Halil Efendi tarafından Kubâ Evliyâsı Hüsameddin Halveti 
hazretlerine muhabbeten Hüsameddin lakâbıyla te lk ih idildiğimi peder ve 
vâlidem nakl itmekde idi. 

1296’da ibtidâ Balcı Mektebi’ne gidüb orada hıfz-ı Kur’ân ve 
1300’de Mekteb-i Rüşdîye girb dört senede Türkî, Arabi, Farsî, târih, 
coğrafya hendese, hesâb gibi fünûnun kavâ’id ve mukaddimâtım kırâ’at 
ve ta’lîm’-i hatt iderek 1304’de üstâzım Arhavili Osman Remzi 
Efendi’nin hüsn-i teveccühü sâyesinde birincilikle şehâdet-nâme ahz ve 
el-yevm Amasya Müflisi bulunan Mecdî-zâde Hâfız Abdurrahman Kâmil 
Efendi hazretlerinin ve birâderi merhûm Hâfız Mustafa Sadık Efendi’nin 
derslerine devam eyledim. 

Mektebin üçüncü sınıfında iken Abdüllatîf Efendi Kütüb-hânesi 
ittisâlinde bulunan Fetvâ-hâne fevkindeki hücrede beytûtet iderek Şirvânî- 
zâde Ahmed Enver Efendi’den Bostân-ı Sa’dî, Yusuf ü Züleyhayı câmi’ 
manzûmelerini kırâ’at ve Lügat-ı Farisiye’den Şu’ûrî ve Nâsırî 
ferhenglerini, Bürhân-ı Kâtı’yı ve ba’dehû Pend-nâme-i Attârı, 
Mantıku’t-Tayrı, Hâfız Şîrâzî Divânı’ m, acem şu’arâsmm müntehabât-ı 
eş’ânnı, Harâbât-ı Ziya Paşa’yı ve Şeh-nâme-i Firdevsî’yi mütâla’a 
eyledim. Diğer tarafdan Kâfiye ve Şafıye üzerine Şeyh Rıza ve Seyyid 
Abdullah’ın şerhlerini ve İsaguci üzerine Fenârî Şerhi /336/ hâşiyelerini 
kırâ’at ve Yankulu, Ahterî gibi Lügat-ı Arabiye kitâblarmı mütâla’a 
idüb yanımda bulunan kütüb-hâneden Vefeyâtü’l-A’yân ve Şakâyık-ı 
Nu’mâniyye ve Osman Fâ’ik Efendi’nin kütüb-hânesinden Tabakât-ı 
Esnevî nâm terâcim kitâblarmı ahz ve mütâla’a eyledim. 

Şeh-nâme’den mülûk-ı sâlife-i İran’ın vukû’âtı ve Vefeyâtü’l- 
A’yân ile Şakâyık-ı Nu’mâniyye’den terâcim-i ahvâl-i a’yânm te’sirâtı; 
bende, Amasya’nın yalnız ulemâ-yı hâzırasmı cem’ ve terâcim-i ahvâlini 
tahrîre bir şevk uyandırdığından 13 05’de ulemâ-yı be-nâmı ziyâret ve 
terâcim-i ahvâl ve ensâbmdan istifsâra gayret eylediğim zaman, ulemânın 
ba’zılarmdan takdir gördüm. 

Fakat şevkim gitdikce tezâyüd iderek Amasya’nın ahvâl-i 
târihiyesini, ulemâ-yı sâlifesini de yazmağa kadar ilerlemiş olduğundan 
Amasya’da mevcûd olan kütüb-hâneleri devr ve kubûr-ı mevtâyı ziyâret 
iderek mezâr taşlarını kırâ’at ve Şamîce, Gök Medrese Mahallelerinde 
görülen eski türbeleri hayretle temâşâ eylediğim esnâda Vâzıh Efendi’nin 
Amasya Târihi’ni bulub mütâla’a itdim. 

Bu târihde yazılmış olan akvâl ve hikâyâta bir dürlü kanâ’at 
idemedim ise de Amasyalılar’m ahlâk ve tabâyi’ne dâ’ir virdiği 
ma’lûmâtdan müte’essir olduğum halde Amasya’nın fütûhâtma dâ’ir olan 
hikâyâtdan münşerih oldum. Şu hikâyât-ı acibe hakîkatlarmı araşdımıak 
için bende fevkalâde bir merâk-ı ciddî uyandı. /337/ Tevsi’-i ma’lûmât ve 
ikmâl-i tahsil içün 1307’de İstanbul’a gidüb Kalender-hâne Medresesinde 
ikâmet ve Tokâdî-zâde el-Hâcc Ahmed Nureddin Efendi hazretlerinin 
dersine mülâzemet ve eyyâm-ı ta’tiliyede Sultân Fatih, Sultân Bâyezid, 
Sultân Süleyman, Şehzâde, Ayasofya, Köprülü, Ragıb Paşa, Nur-ı 
Osmaniyye, Molla Murad, Aşir Efendi, Hamîdiye, Es’ad Efendi Kütüb- 
hânelerinde mevcûd olan Kütüb-i Tevârîhi ve târihe dâ’ir mecâmi’ ve 
risâ’il ve münşe’âtı mütâla’a ve 1312’de Girid ve 1313’de Suriye 
vilâyetlerine azimetle Hânya’da Kâdiriye ve Şâm-ı Şerîfde Zâhiriye 
Kütüb-hânelerinde taharriyyâta devam ve ba’dehû Hicâz’ı dolaşub 
İstanbul’a ve müte’âkıben Amasya’ya avdet itdiğim zaman, pek çok 
zevâta mürâca’atla hânelerinde eski kitapları, defterleri, berâtları, vakfiye 
sûretleri, icazet-nâmeleri, evrâk ve risâ’ili taharri ve gördüğüm bir rü’yâ- 
yı acibe 44 üzerine Amasya /338/ Mahkemesi sicillâtım taharri ve iki defa 
el kadar kâğıdlara kadar tedkîk ve sinîn-i muhtelifede Köprü, Ladik, 
Mecid-özü, Çorum, Merzifon, Flâcıköyü, Bursa, Selanik şehirlerini 
ziyâretle cem’-i ma’lûmâta ikdâm itdim. 

Eyyâm-ı tahsîliyede fâzıl-ı müşârün-ileyh hazretlerinden tasavvurât, 
tasdîkât derslerini ve Mugnî’l-lebîb, Telvîh, Akâ’id-i Nesefîye şerhini ve 
Hayâli, Siyelkûtî haşiyelerini ve mukaddemât-ı erba’anm Siyelkûtî, 
Konevî haşiyelerini ve Akâ’id-i Adûdiye şerhini, Gelenbevî haşiyesini 


44 Kuş Köprü başında Dersi Tamam Efendi ile Burma Minâre karşusundaki mezârlık içinde 
ağacın dibinde medffin olan zâtın mezâr taşları olduğu halde kitâbeleri bulunmadığından 
isimleri ne olduğu anlaşılamamış idi. Bunların kim oldukları taharri ve istiknâh ve 
ilıtiyârlardan istifsâr itdiğim esnâda ibtidâ Dersi Tamam Efendi’yi ba‘dehû Hıfzı-zâde 
Osman Fâ’ik Efendi olduğunu ve ağacın dibinde medfun bulunduğunu anladığım zâtı 
rü’yâda görüb kendilerini bana ta‘rif ve şöhret ve ensâblarım iTâm ve tahkik içün 
Amasya mahkemesi sicillâtım taharri ve Osman Fâ’ik Efendi de kendisinin kütüb- 
hânesinde bir eseri olduğunu ve bulub mütâla’a itmekliğimi ihtâr itmeleri üzerine her 
ikisini de mütâla’a iderek söylediklerini aynıyla buldum. 

ve tefsirden tebârek sûre-i şerîfesiyle amme cüz-i şerifini ve usûl-i 
hadîsden Takrîbü’n-Nevâvî ve şerhi olan Tedrîbü’r-Râvî ve 
Ma’ânî’den Mutavval kitablarmı ve fiızalâdan Ödemişli Mustafa Efendi 
hazretlerinden Mir’at ve haşiyelerini ve Harbutî Abdullatîf Efendi’den 
Muhtasaru’l-Ma’âni ve Ermenekli Süleyman Sırrı Efendi’den İsâmu’l- 
Ferîde ve İnegöllü Ali Râtib Efendi’den Kaside-i Bürde ve şerhi ve 
Dagıstânî Ömer Ziyaeddin Efendi’den Muhtasaru’l-Buhârî ve Şâm-ı 
Şerif de eş-Şeyh Bedreddin Mehmed bin Abdurrahman el-Mağrîbî 
hazretlerinden Sahîhü’l-Buhârî kitablarmı kırâ’at ve istimâ’ ve her 
birinden istifâza-i ‘ulûm ve fünûn iderek şu fenlere dâ’ir pek çok kütüb-i 
nefise mütâla’a itdikden sonra üstâzım el-Hâcc Ahmed Nureddin Efendi 
hazretlerinden 1317 cümâd el-âhiresi evâsıtmda icâzet-nâme ahzma 
muvaffak oldum./339/ 

Kendisinden ilm-i ferâ’iz ahz eylediğim Perşembeli Ahmed Remzi 
Efendi bâb-ı âli-i meşîhatde kısmet-i askeriyye mahkemesi mukayyidi 
olduğu münâsebetle âcizleri 1316’da iki yüz guruş ma’aş ile mu’âvinliğe 
kabûl itdigine binâ’en İstanbul ve mülhâkâtı mehâkim-i şer’iyye 
sicillâtmdan görebildiklerimi tedkîk ve Amasya ricâline ta’allûk iden 
cihetlerini ahz idüb şu mu’âvinlikden tarihen istifâde itdim. 

1319’da Şeyhü’l-İslâm Mehmed Cemaleddin Efendi hazretlerinin 
lutf-ı takdirine mazhar olduğum cihetle surre-i hümâyûn niyâbet-i 
şer’iyyesine ta’yîn buyrulub sânîyen Şam ve Hicâz’a gitdim. Avdetimde 
Köprü niyâbet-i şer’iyyesine ta’yîn buyrulduğum esnâda müddet-i tevkîti 
Amasya’da irnrâr ve taharriyâta ikdâm idüb 1321 gurre-i muharreminde 
işe mübâşeretle bir tarafdan ifâ-yı me’mûriyet ve diğer tarafdan Köprü’ye 
dâ’ir taharriyâtımı ikmâle gayret itdim. 45 

İşte bu tarihden i’tibâren dâ’imâ beraber taşımak mecbûriyetinde 
/340/ bulunduğum bir sandık dolusu evrâk-ı tarihiyyeyi perâkendelikden 
kurtarub tedkîk ve tertîb itmeğe başladım. Köprü’den müddet-i ‘örfıyyemi 
ikmâl iderek 1323 şa’bânmm yirmisinde Osmancık niyâbet-i şer’iyyesine 
nakl-i me’mûriyet ve işe mübâşeret eylediğim esnâda tarihin tertîb ve 
tesvidine ve ba’dehû tebyizine gayret ve iki senede ikmâl itmiş isem de 
müddet-i ‘örfıyyemin hitâmıyla niyâbet intizâmdayken meşrûtiyet i’lân 


4, Fakat esnâ-yı tahsil ve taharriyâtımda Şam-ı şerif vâlisi ve beşinci ordu-yu hümâyûn 
müşiri olan Osman Nuri Paşa’dan ve Selanik’de üçüncü ordu-yu hümâyûn müşiri 
Amasyalı Hüseyin Fevzi Paşa’dan ve Şeyhü’l-İslâm müşârü’n-ileyh Halid Efendi-zâde 
Mehmed Cemaleddin Efendi’den pek büyük mu’âvenet ve takdir ve himmet gördüğüm 
münâsebetle şevkim teceddüt ve zarûretim tahfif itmiş oldu. Binâen-aleyh şu zevât-ı 
kirâmın lütûflanna ile’l-ebed minnetdânm. 

idildiğini müte’âkıb Niksar niyâbet-i şer’iyyesine ta’yîn olunub 1326 zi-1- 
ka’desinde işe mübâşeret ve kasr ve telhîz ve tây itdiğim pek çok hadîsâtı 
ilâve iderek sânîyen tashihe ikdâm ve Niksâr’da müddet-i ‘örfıyyemi 
ikmâl ve mukaddime ve birinci bâbı da itmâm itdim. 

Bâlâda arz idildiği üzre Amasya sancâğı; Amasya, Hâcıköyü, 
Havza, Köprü, Ladik, Mecid-özü ve Merzifon kazâlarmdan mürekkeb 
olub merkez-i livâ olan Amasya kazâsı dört nâhiyeden ibâretdir: 

1- Akdağ nâhiyesi’dir ki Amasya’nın şark taraflarını ‘umûmen 
ihâta ider. Merkezi Akviran köyüdür. Bu nâhiye; sath-i zeminden bin iki 
yüz metre kadar yüksek, şarkdan garba doğru mümtedd ve kadîmen 
"Akdağ” dimekle meşhûr bir dağın eteklerinde bulunduğundan tesmiye 
idilmişdir. 

Bu dağın yaylası mebzûl, kışlağı makbûl, suyu bol, havası gâyet 
sağlam olduğu münâsebetle Amasya livâsmm /341/ ekser ağnâmı yazın 
orada otlar. Yağı, peyniri, yoğurdu makbûl olub Pont kıt’asmda fevkalâde 
şöhreti hâ’izdir. 

Bu nâhiye dâhilinde bulunan Başalan karyesinden eş-Şeyh 
Muhyiddin Mehmed Akdağî gibi bir mürşîd-i kâmil zuhûruyla Amasya’da 
meşhûr olmuş ve bu karyede bir zâviye binâsıyla evkâfım tanzim itmişdir. 
Mahdûmlarmdan biri Anadolu Kazaskeri Bedreddin Mahmud Efendi 
diğeri Amasya’da Halveti şeyhi Hüsameddin Hüseyin Efendi pek meşhûr 
olub ahfâdı kuzât ve meşâyihdendir. 

Zana karyesinden bâlâda arz idildiği üzere Zanalı sülâlesi gibi bir 
sülâle-i azîme zuhûruyla İstanbul ve Amasya’da yüz sene kadar 
mevcûdiyetlerini muhâfaza itmişlerdir. Akviran karyesinden üstâz-ı 
meşhûr Akdağî eş-Şeyh Mustafa Efendi ve fuzalâ-yı ahfâdmdan İstanbul 
pâyeli İngiliz Abdülkerim Efendi ve Yeniceli karyesinden Yeniceli 
sülâlesi ve ulemâdan Muslihiddin Efendi zuhûr idüb kibâr-ı evliyâdan 
Sa’adeddin Mehmed Horasânî hazretlerinin bu karyede tekyesi ve türbesi 
ve Defterdâr Mahmud Efendi’nin câmi’i ve evkâfı vardır. 

2- Öz nâhiyesi’dir ki Amasya’nın cenûb taraflarını muhit olub 
merkezi Ezine Pazar köyüdür. Buraya kadîmen “Cum ’a Pazarı ” ve 
farisice Cum’a ma’nâsma olan “Ezine” lâfzına izâfetle “Ezine Pazarı” ve 
tahfif ile “Inepazar” dinmişdir. /342/ Bu nâhiye merkezini ümerâ-yı 
Osmaniyye’den Hâcı Hamza Beg bir câmi’-i şerif ve dergâh-ı âlî 
çavûşlarmdan Mehmed Ağa bir hân-ı cesîm ve hamam ve zâviye binâsıyla 
i’mâr itmişlerdir. Bu nâhiye; umûmen Baymdırlu; Akçakoyunlu, Esenlü, 

Karakeçilü gibi öz (hâlis) Türkmen aşiretleriyle meskûn olduğundan “Öz” 
nâmıyla meşhûr olmuşdur. 

Kibâr-ı evliyâdan eş-Şeyh Şâdi hazretleri nâmıyla müsemmâ olan 
Şeyh Şâdi köyünde ikâmet eylediğinden Karekeçi Uruğundan 46 
Begtemurlu Muslihiddin Musa Beg şeyh-i müşârün-ileyh 812’de bir 
zâviye ve türbe binâsıyla Karakeçilü mâlikânesini bu tekyeye vakf 
itmişdir. Baba İlyas Horasânî ahfâdmdan eş-Şeyh Bâyezid Çelebi Efte 
karyesinde ve maşâhîr-i Halvetîden eş-Şeyh Muslihiddin Efendi 
İnepazar’da ve kibâr-ı Halvetîyeden eş-Şeyh Ahmed Efendi Heniske 
karyesinde medfun olub meşâhîr-i vüzerâdan Deli Ömer Paşa ve Peçeli- 
zâde sülâlesi Sevincer karyesinden ve meşâhîr-i ulemâdan el-Hâcc İsmail 
Ha kk ı Efendi İnepazar’dan zuhûr itmişdir. 

Yine bu nâhiye dâhilinde bulunan Karataş karyesinde Bayındır 
Uruğundan Umur Beg, câmi’-i şerif ve zâviye binâsıyla meşâhîr-i 
ulemâdan Ali Efendi 1135’de bu tekyeyi ders-hâne ittihâz ve Öz 
nâhiyesinde bu karyeyi bir medrese-i irfân şekline vaz’/343/ itmişdi. 
Meşâhîr-i Halvetîyeden eş-Şeyh Maksûd Baba; Urunkuş karyesinde ve eş- 
Şeyh Merâmî Baba nâmıyla müsemmâ olan Merâmî köyünde 
medfûnlardır. Şeyh Şadilü Muhyiddin Mehmed Efendi kibâr-ı 
müfes şirindendir. 

3-Hakâle nâhiyesi’dir ki Amasya’nın şimâl taraflarını muhît olub 
merkezi (Hakâle-Hakla) köyüdür. Bu nâhiye; kadîmen Argoma-Suluova 
nâmıyla meşhûr iken 745 târihlerinden sonra Hakâle kesb-i umrân ve 
Argoma ismine galebe iderek nâhiye merkezi olmuşdur. 

Bu Hakâle köyü düz bir mevki’de olub şark ve şimâl tarafları 
bayırdır. Köyün manzara-i 'umûmîyesi vaktiyle oldukça mühim, gâyet 
ma’mûr bir kasaba olduğunu anlatmakdadır. Burada sâdât-ı Rifâ’îyeden 
ve kibâr-ı meşâyih ve ulemâdan es-Seyyid Necmeddin Yahya er-Rifâ’î 
hazretleri 764’de cesîm bir zâviye binâsıyla evkâfım 771’de tanzim 
itmişdir. 

Türkmen aşireti rü’esâsmdan Hâcı Mehmed Beg bu karyede ikâmet 
ve 805’de Kara Devletşâh vak’asmda Çelebi Sultân Mehmed Hân 
hazretlerine hidemât-ı ciddiye ibrazıyla iktisâb-ı şöhret iderek vefât itmiş 
olduğundan kerîmesi Ayşe Hâtûn bir câmi’-i şerîf ve sülâlesinden Kasım 
Beg 868’de bir medrese-i âliye ve hamam ve diğer Hâcı Beg-zâde Mirza 
Beg 935’de bir câmi’-i şerîf ve hemşire-zâdesi diğer Hâcı Beg-zâde 


46 Eski Türkçemizde “Uruk” evlâd ma’nâsınadır. 

Muhyiddin Beg 947’de bir /344/ medrese ve bir hamam daha binâ ve 
evkafını tanzim itmişdir. Amasya’da Kumacık Hamamı’nm garb tarafında 
bulunan arsa-i hâliye bu medreseye vakf itdiği hânın arsasıdır. 

Bu Hâcı Beg-zâdelerden Mirzâ Beg-zâde Mustafa Beg bu nâhiye 
dâhilinde bulunan Kuşçu karyesinde mükemmel bir câmi’-i şerif binâ ve 
evkâfım tanzim itmişdir. Bu câmi’- i şerifin bugün harebesi bile vaktiyle 
pek musanna’ ve metin olarak yapılmış bir câmi’-i şerif olduğunu 
anlatmakdadır. Bu nâhiyeden vaktiyle pek büyük ricâl-i devlet ve ümerâ 
zuhûr itmişdir. 

Hacı Beg Sülâlesi bu nâhiyenin şerefidir. Bunlar 'umûmen mû’mâ- 
ileyh Hâcı Mehmed Beg’in evlâdıdır. Bu sülâleden Kasım Beg. Abdullah 
Paşa, Mirzâ Beg gibi ümerâ ve beglerbegi zuhûr idüb Silahdâroğulları 
nâmıyla bir kol çıkarmışdır. Bu koldan Musa Paşa, Büyük Ca’fer Paşa, 
Topal Yusuf Paşa ve Ahmed Paşa gibi vüzerâ ve ümerâ görülmüşdür. 
Topal Paşaoğulları Amasya’da Topaloğulları nâmıyla şöhret bulub 
yeniçeri rü’esâsmdan olmuşlar idi. 

Ulvi Köyü’nden kibâr-ı ulemâdan el-Hâcc Bayram Efendi ve Firuz 
karyesinden “Hâcı Ivad Paşa ” dimekle meşhûr Süleyman Paşa ve Hakâle 
köyünden meşâhîr-i fiızalâdan es-Seyyid Muhyiddin Efendi ve kuzâtdan 
es-Seyyid Mehmed Efendi zuhûr itmişdir. Mısır Hükümdâr-ı /345/ 
meşhûru el-Melik el-Mansûr Hüsameddin Lâçin bu nâhiyenin Hâcı 
Bayram köyünden olub ittisâlinde bulunan çiftliği, Lâçin karyesi nâmıyla 
bir köy olmuşdur. 

Simre-i Argoma nâmıyla da ma’rûf olan (Alparslân-İl Arslân) köyü 
bu nâhiye dâhilinde olub Simre mebhasmda karîben zikr olunur. 

Hakâle köyünde bulunan Kasım Beg Medresesi köyün şark 
tarafında yalnız ve yüksek bir mevki’inde olub kâr-gîr ve metin ve 
hücerâtı vâsi’ ve ders-hânesi azîm olduğunu şimdiki harâbesi kemâl-i 
hüzn ile irâ’e itmekdedir. Bu medrese Amasya medâris-i ‘ulûmu arasında 
pek ziyâde hâ’iz-i şöhret olub tertîb-i medârisde erba’in raddesinde i’tibâr 
olunmuşdur. Bu medrese-i âliyenin müderrisleri kadîmden beri Hakâle 
köyünde ikâmetle tedrîs-i ‘ulûm itdikleri halde usûl-ı verâset şu âdet-i 
meşrû’ayı da kaldırdığından Amasya ulemâsından müderris olanlar 
Amasya’da ikâmet ve tedris itmişler ise de mu’ahharen verese yedinde her 
veçhile mu’attal olarak harâb olmuşdur. 

Bu medreseye pek çok ekâbir müderris olarak Hakâle’de ikâmetle 
tedrîs-i ‘ulûm iden müderrislerin sonu eş-Şeyh Mahnnıd Efendi olub 
1099’da azliyle Fazlı-zâde Mustafa Efendi ve 1102’de Hakâle’ye 
gitmediğinden azliyle sânîyen Mahnnıd Efendi ve 1107’de sânîyen 

Mustafa Efendi müderris olarak 1112’de /346/ mahdûmu Ahmed 
Efendi’ye kasr-ı yed itmiş iken 1115’de vefâtıyla beraber Ahmed Efendi 
azl olunarak sâlisen Mahmud Efendi ve 1127’de vefâtıyla sânîyen Fazlı- 
zâde el-Hâcc Ahmed Efendi müderris ve 1162’de kasr-ı yediyle oğlu es- 
Seyyid el-Hâcc Mustafa Efendi tedrise mutasarrıf olmuşdur. 

1177’de Mustafa Efendi’nin vefâtıyla ulemâdan Osman Efendi ve 
1191’de vefâtıyla es-Seyyid Zeynelabidin Efendi ve 1209’da refiyle 
mû’mâ-ileyh Osman Efendi-zâde es-Seyyid Ahmed ve ba’dehû ref 
olunarak es-Seyyid Zeynelabidin Efendi ve 1221’de vefâtıyla Osman 
Efendi’nin diğer mahdûmu es-Seyyid Mahmud Efendi ile es-Seyyid 
Ahmed Efendi müştereken müderris oldular ise de Hâcı Mahmud 
Efendi’nin 1222’de kasr-ı yediyle hissesine Kâşif Mehmed Efendi-zâde 
es-Seyyid Lutfullah ve 1250’de kasr-ı yediyle oğlu es-Seyyid Ahmed 
Feyzi Efendi mutasarrıf olmuşlardır. 

1239’da es-Seyyid Ahmed Efendi’nin kasr-ı yediyle hissesine 
ulemâdan Ebubekir Efendi ve 1242’de vefâtıyla ulemâdan Canikli el-Hâcc 
Mehmed Efendi ve 1250’de vefâtıyla mahdûmu ulemâdan el-Hâcc 
Mehmed Hilmi Efendi ve 1251’de kasr-ı yediyle ulemâdan Mehmed Akil 
Efendi ve 1254’de vefâtıyla oğulları İsmail, İshak Efendiler ve 1270’de 
İshak Efendi’nin vefâtıyla birâderi es-Seyyid İsmail Ha kk ı Efendi 
mutasarrıf olmuşlardır. /347/ Bu karyede ikinci medrese-i meşhûre Hâcı 
Beg-zâde Muhyiddin Mehmed Çelebi tarafından binâ ve Hordaz 
mâlikânesi nısfı müderrisliğine tahsis idilmişdir. Bu medrese Kasım Beg 
Medresesi gibi erba’in reddesinde olub köyün içinde hamamı kurbinde 
olduğu münâsebetle rağbet-i âmmeyi celb iderek kibâr-ı ulemâdan pek 
çok zevât müderris ve köyde ikâmetle tedrîs-i ‘ulûma muvâzıb olmuşlar 
idi. Fakat müderrislik ciheti vech-i ma’îşet telâkki olunduğu zamandan 
i’tibâren bu medrese dahî bir takım gurabâ ve misâfırîn ve fukarâya 
mesken olarak harâb olmuşdur. 

Medrese-i Kasımiye gibi köyde tedrîs-i ‘ulûm itmiş ulemâya tevcih 
olunan bu medrese dahî ulemâ ve zâde-gâna tevcih olunarak 1224’de es- 
Seyyid el-Hâcc Osman Efendi nısfen cihet-i tedrise mutasarrıf olduysa da 
1226’da kasr-ı yediyle ulemâdan diğer Osman Efendi müderis olmuş ve 
1239’da bunun da kasr-ı yediyle oğulları Mustafa, İsmail Ha kk ı Efendiler 
mutasarrıf-ı cihet ve 1243’de Mustafa Efendi’nin vefâtıyla ulemâdan 
Haşan Efendi müderris ve 1250’de fevtiyle oğlu Mehmed Efendi ve 
1250’de kasr-ı yediyle ulemâdan Mehmed Akil Efendi müderris olarak 
vefâtmda evlâdına kalmış ve diğer nısfına 1224’de es-Seyyid Hâfız 
Abdullah Efendi mutasarrıf olduysa da 1226’da kasr-ı yediyle Mehmed 

Kâşif Efendi-zâde /348/ es-Seyyid Lutfullah Efendi ve irtihâlinde evlâdı 
müderris ve mutasarrıf-ı mâlikâne olmuşlardır. 

Bu iki medreseden mâ’adâ iki mekteb, bir zâviye-i Rifâ’îye olub 
tekyenin i’mâreti ve ziyâfet-hânesi ve evkâfı düzgün olduğundan bir 
kasaba-i ma’mûre şeklini alan Hakâle karyesi 1100 târihlerine kadar 
ulemâ ve talebe-i ‘ulûm ve dervişân ve fukarâ-yı etrâfın mültecâsı 
hükmünde idi. Efendileri, begleri, ağaları gâyet sahi, hukuka râ’î oldukları 
meşhûr olub bunların seng-i mezârmda görülen letâfet ve kitâbe-i bedii’a 
mezârlık içinde şâyân-ı hayret bir haldedir. Seyyid Yahya-yı Rifâ’î 
Türbesi pek meşhûr olub ziyâret-gâh-ı müslimîndir. 

Bu nâhiye dâhilinde Ters Akan çayının kenarında bulunan Ganî 
Türbesi kibâr-ı evliyâdan eş-Şeyh Abdülganî el-Halvetî hazretlerinin olub 
mezrâ-yı müslimînin mültecâsıdır. Bahar günleri bu türbenin etrâfı 
mecmû’-ı nâs olub panayır şeklini alır. Her gün kurban kesen eksik olmaz. 
Amasya’da meşhûr Ganî sülâlesi bu zâtın evlâdıdır. 

4-Geldiklân nâhiyesi’dir ki Amasya’nın garb taraflarını muhît olub 
merkezi Ortaköy’dür. Hükümet-i Dânişmendiye devri evâ’ilinde 490 
hudûdunda Harezm Türklerinden Afşar kâbilesi beglerinden Bay geldi ve 
aşireti bu nâhiyede iskân olunarak Baygeldi Çiftliği ma’nâsmı irâ’e iden 
Bay geldi Alan /349/ dinmiş ve mu’ahharen tahfif olunarak Geldi Alan ve 
ba’dehû tahrif olunarak Geldiklân nâmıyla meşhûr olmuşdur. 

Bu nâhiye dâhilinde bulunan Afşar, Ulus, Doğan, Ala Kadı, 
Yağmur, Karlı, Akcakoyunlu köyleri, Afşar ve Bayındır Uluslarından 
ayrılan birer kâbile büyüklerinin isimleridir. Bu nâhiyede meskûn 
Akcakoyunlu Oymağından Amasya hükümdün meşhûr Şâdgeldi Padişah 
bu nâhiyeyi kendi evlâdına mâlikâne olmak üzere tahsis eylediğinden 
evlâdının nüfuz-ı hâkimânesi Amasya’da hitâm bulduğu esnâda burada 
ikâmet itmişler idi. 

Müşârün-ileyhin evlâdından Şâdi, Burak Beglerin câmi’i, tekyesi, 
mektebi, çeşmesi ve Mahnnıd Şâh Çelebi mektebi ve Emir Beg nâmıyla 
meşhûr Ya’kubşâh Beg’in zâviyesi bu nâhiyededir Ortaköy’den ve 
bunların evlâdından meşhûr Geldiklânlı Ali Paşa ve Amasya’da Hâcı 
Vehhaboğullarmm ceddi bulunan sâdât-ı ulemâdan es-Seyyid el-Hâcc 
Abdulvehhab Efendi ve Ulus köyünden es-Seyyid İbrahim Paşa gibi zevât 
zuhûr itmişdir. 

Geldiklân nâhiyesinde kâ’in İlıca karyesi sahrânm ortasında 
bulunan Ikca’nın nâmıyla müsemmâ olub Geldiklân Hamamı 987’de 
meşâhîr-i a’yândan Amasyalı Rıdvan Ağa binâ ve vakf itmişdir. Yağmur 

Köyü 690 hudûdunda pek meşhûr olan Türk beglerinden Nureddin 
Yağmur Beg’in nâmıyla müsemmâdır. Evlâdından /350/ Nasıreddin 
Mehmed, Şerefeddin Mukbil Begler pek meşhûrdur. Doğan ve Ala Kadı 
karyeleri ulemâ ve kuzâtdan Bedreddin Doğan, Alaeddin Ali nâmlarıyla 
müsemmâ olmuşdur. Boğa karyesi dahî rü’esâ-yı etrâkdan birinin nâmıyla 
müsemmâ olub evlâdından Sadreddin Mehmed bin Hızır et-Türkmânî 675 
sâlinde meşâhîr-i kuzâtdan ve ricâl-i İlmiyedendir. 

Bu Geldiklân nâhiyesi, Selçûkîlerin nüfûzu Amasya’dan zâ’il 
oldukda Simre nâhiyesi i’tibâr ve merkezi İltekin karyesi ittihâz idilmiş 
olduğu vesâ’ik-i atîkadan anlaşılmakdadır. Urefâ-yı mevlevîyeden Sivaslı 
Şeyh İlik Dede’nin nâmıyla müsemmâ olan köyünde tekyesi meşhûr olub 
mahdûmu Pîr Mezid Çelebi Amasya’da kibâr-ı ulemâdandır. Şâdgeldi 
Padişah evlâdının bu köyde Efkeri‘de, Kızılca-i Sagîr‘de, llıca‘da 
tekyeleri, medreseleri, mektebleri, hamamları vardır. 

Bâlâda arz idildiği üzere Amasya sancâğmı teşkil iden kazâlardan 
birincisi ve merkezi olan Amasya kazâsı müştemilâtı bunlardan ibâret 
olub İkincisi Hâcıköyü kazâsıdır ki Amasya sancâğmm şimâl-i garbî 
taraflarını ihâta ider. Merkezi Taşan DağTnm cenûbunda kâ’in sahrânm 
ortasında binâ idilmiş olan Hâcıköyü kasabasıdır. 

Hâcıköyü kazasının hey’et-i 'umûmîyesi gâyet münbit ve 
mahsûldür /351/ olub şarken Merzifon, garben Osmancık, cenûben Mecid- 
özü ve Amasya ve şimâlen Köprü kazâlarıyla mahdûddur. Garb tarafında 
bulunan İnegöl Dağları mürtefi’, ormanı meşhûr, yaylaları makbûl, suları 
mebzûl olduğundan Hâcıköyü ve Osmancık kazâlannın ihtiyâcât-ı 
mübrimesinden bir kısm-ı mühimmini te’min itmekdedir. 

Hâcıköyü kasabası futühât-ı İslâmiyye evâ’ilinde (Kemârî / Kimri) 
Türkleri‘nden bir kısmı buraya iskân idildiği münâsebetle Kemârî dinmiş 
ve üçyüz seneden ziyâde bu isim ile müsemmâ iken Kimri kabilesi 
efradından zuhûr iden Sadreddin Artuk et-Türkmânî el-Kaymârî 780 
hudûduna kadar burayı bir sûret-i ciddiyede i’mâr ve câmi’-i şerîf, mekteb 
gibi mebânî-i diniyye ve ilmiyye binâ eylediği münâsebetle Artuk-âbâd 
tesmiye idilmiş ve kesb-i cesâmet idüb “ Kemârî” nâmı bir mahalleye 
alem olarak kalmış ve mu’ahharen cüz’i tahrife uğrayub “Cemâre” 
dinmişdir. 

Ba’dehû sadr-ı müşârün-ileyin ahfâdmdan Hâcı Ahmed Çelebi bin 
Mehmed Çelebi 896 sâlinden i’tibâren Gümüş Ma’deni Nâzın olarak tûl-i 
müddet burada ikâmet ve umrânım tezyide gayret iderek dâr-ı bekâya 
rıhlet eylediği münâsebetle Hâcı Nâzır Köyü dinmiş ve biraz daha 
cesâmet peydâ iderek Artuk-âbâd dahî bir mahalleye alem-i mahsûs 

olarak kalmışdır. Galat-ı âmme olarak Hâcı Nâzır Köyü nâmıyla iştihâr 
iden bu isimden nâzır lafzı /352/ dahî hazf olunub Hâcıköyü dinmiş ve şu 
teceddüdât ve tebeddülâta bütün kuyûd-ı atîka şehâdet itmekde 
bulunmuşdur. Bir müddet Köprülü Mehmed Paşa’ya Gümüş Ma’deni hâs 
arpalık tevcih ve burada ikâmet emr buyrulmuş olduğundan mu’ahharren 
kâr-gîr ve gâyet muhkem bir karbân-saray ve yanında bir bedestân binâ ve 
şimâlinde cesîm bir câmi’-i şerîf ve yanında bir hamam-ı latîf ihyâ iderek 
cümlesini de 1071’de vakf itmişdir. 

1170’de ahfâdmdan Köprülü-zâde Abdülbaki Beg bin Hâfız Ahmed 
Paşa Gümüş Ma’deni F.mîni ve zâ’imi olarak burada ikâmet itdiği esnâda 
câmi’-i şerîfı tecdîd ve bir hamam-ı latîf daha ilâveten binâ ve evkâfım 
tanzim iderek kasabanın i’mâret ve şerefini teyzîd itmişdir. 

Bundan akdem eş-Şeyh el-Hâcc Yahya Efendi Hâcıköyü’nde 
ikâmetle bir zâviye binâ ve evkâfım tanzim iderek iştihâr itmekle zuhûr 
iden diğer mahalleye Hâcı Yahya Efendi’nin nâmı alem-i mahsûs olmuş 
ve Hâcıköyü’nden zuhûr iden meşâhîr-i fuzalâdan el-Hâcc İsmail Efendi 
1218’de Köprülü Câmi’-i şerifinin yanında yedi hücre ve ders-hâneyi hâvi 
bir medrese ve ayrıca bir câmi’-i şerif, bir de mekteb ve kendisine câmi’i 
yanında bir türbe binâsıyla Hâcıköyü’nün şerefini, umrânım teyzîd 
itmişdir. 

1226’da Hâcıköyü eşrafından Kurdoğlu el-Hâcc /353/ Halil Ağa 
Saray Mahallesi’nde bir mescid-i şerîf ve 1235’de Araboğlu Uzun Osman 
Ağa, Hâcı Yahya Mahallesi’nde bir mekteb 1237’de Çorumluoğlu el- 
Hâcc Halil Ağa bir mescid-i şerîf ve ayrıca bir de mekteb ve 1245’de 
Serhadlı-zâde el-Hâcc Ali Ağa bir mescid-i şerîf 1252’de Kızıklıoğlu el- 
Hâcc Ahmed Ağa Hâcı Yahya Mahellesi’nde bir câmi’-i şerîf ve 
mahdûmu el-Hâcc Yahya Efendi 1287’de bir tekye binâ ve cümlesi de 
vakfılarmı tanzim iderek Hâcıköyü’nü cidden i’mâr ve ihyâ itmişlerdir. 
Hâcı Yahya Efendi Tekyesi 1310 hudûdunda medreseye tahvil idilmişdir. 

Hulâsa: 1280 târihine kadar Hâcıköyü eşrâfı, nâhiye müdirleri bu 
kasabayı i’mâra himmet iderek Cemâre, Artuk-âbâd, Saray, Hâcı Yahya, 
Ada Tepe, Beglik Çayır, Ermeni Kilisa, Çay nâmlarıyla sekiz mahalleden 
ibâret bir kasaba-i cedide haline ifrâğ itmişlerdir. Kasabanın tezâyüd iden 
nüfus ve ehemmiyeti müfti-i kazâ meşâhîr-i ulemâdan Darendeli-zâde el- 
Hâcc İsmail Ha kk ı Efendi merhûmun nazar-ı hamiyyeti önünde inkişâf 
eylediğine binâ’en bütün eşrâf-ı kazâ ile müştereken himmet iderek 
1299’da mukaddem nâhiye merkezi olan Hâcıköyü, kazâ merkezi ve 
mukaddem kazâ merkezi olan Gümüş kasabası da nâhiye merkezi 
olmuşdur. 

1316’da kazâ kâ’im-makâmı Yanyalı Mustafa Paşa-zâde Ali Rıza 
Beg muntazam bir hükümet konağı, mekteb-i rüşdî,/354/ telgraf-hâne, 
sa’at kulesi inşâsına himmet ve bütün ahâlî ve eşrâf-ı kazâ i’ânâta gayret 
ve cidden isâr-ı mâl iderek cümlesini ikmâl itmişlerdir. Bu hayrâtm içinde 
Köprülü Mehmed Paşa‘nm câmi’i müşrif-i harâb olduğundan tamamıyla 
hedm ve tevsi’en kâr-gîr olarak binâsma hidmet ve bir minâre-i latife 
ilâvesiyle ikmâl itmesi mîr-i mûmâ-ileyhin cümle-i muvaffakiyâtmdandır. 
Bu i’ânâtın cem’inde müfti-i kazâ Hâfız Mustafa Tevfık Efendi’nin pek 
büyük himmeti görülmüşdür. 

1324’de kâ’im-makâm-ı kazâ olan Hâcı Tabir Beg dahî ma’ârif-i 
memlekete irâd-ı mahsûs olmak üzere Hâcı Yahya Câmi’-i şerifinin kıble 
tarafında yol üzerinde mükemmel bir hamam-ı latîf inşâsına kıyâm ve 
bütün eşrâf ve ahâlî-i kazâ dahî i’ânâta ikdâm iderek iki sene zarfında 
itmâm itmişlerdir. Kâ’im-makâm-ı kazâ Bafralı Süleyman Necmeddin 
Beg dahî kasabanın yollarını tevsi’ ve hükümet konağı önünde bir bağçe 
ve bir hücreyi müştemil şadırvân binâsıyla şerefini tezyîd itmişdir. 

Bu kasabada kadîmen tedrîs-i ‘ulûm iden ulemâ-i muhterem 
olduğundan eş-Şeyh Yahya Efendi ve ba’dehû el-Hâcc Ahmed Efendi ve 
ba’dehû el-Hâcc Haşan Efendi tedrîs-i ‘ulûm ve iştihâr itmiş ve el-Hâcc 
İsmail Efendi’nin binâ eylediği medreseye ibtidâ kendisi ba’dehû 
mahdûmu ulemâdan Hâfız Osman Efendi ve 1245’de vefâtıyla Müfti 
Ankaralı Abdullah Efendi-zâde el-Hâcc Ali Efendi ve bunun da /355/ 
vefâtmda yerine müfti olan meşâhîr-i ulemâdan Darendeli-zâde el-Hâcc 
İsmail Ha kk ı Efendi ve bunun da irtihâlinde mahdûmu meşâhîr-i 
ulemâdan Hâfız Mustafa Tevfık Efendi yerine müfti oldukda ulemâdan 
Çerkeş İsmail Efendi zuhûr ve neşr-i ‘ulûm ve iştihâr iderek müderris olub 
kazâda ta’mîm-i ma’ârife himmet ve mekteb-i rüşdî mu’allimlerinin 
mesâ’î-i cemilesine iştirâk itmişlerdir. 

Hacıköyü kasabasının hânesi sekiz yüze karîb olub kazânm nüfus-ı 
‘umûmîyesi otuz iki bin raddesindedir. Kazânm hâvî olduğu kurâ altmış 
kadar olub kadîmen dört nâhiyeye münkasımdır. Merkez nâhiyesi bu 
nâhiyeden hâriç olub mu’ahharen Kabakoz nâhiyesi Saraycık nâhiyesine 
ilhâk olunarak merkez nâhiyesiyle yine dört kısımdan ibâret olmuşdur. 

1-Hamamözü’dür ki: İnegöl Dağlarının şark ve şimâl eteklerinde 
olub kazânm garb-ı cenûbî ve kısmen cenûb taraflarını ihâta ider. Bu 
nâhiye kadîmen Türk Oymaklarından (Göçeri, Göçarlu) aşireti ile meskûn 
olarak bir miktâr Çebni Türkleri de iskân idilmiş ve Çetmi, Göçeri Köyleri 

bunların isiminden galat bir sûretde kalmışdır. Bu nâhiye, Hamamözü 
karyesinin nâmıyla müsemmâdır. 

2- Saraycık nâhiyesi’dir ki: Kazânm şimâl ve kısmen garb 
taraflarını ihâta ider. Bu nâhiye Saraycık karyesinin nâmıyla /356/ 
müsemmâ olub Şeyh Selnuk Baba’nm ve evlâdının sâkin olduğu karye 
(Şeyhler-Şeyhoğulları) nâmıyla meşhûr olmuşdur. Amasya’da bir sülâle-i 
ilmiyye teşkil iden Seküköylü el-Hâcc Mehmed Efendi bu nâhiye 
dâhilinde bulunan Seküköyü’ndendir. 

3- Kabakoz nâhiyesi’dir ki: Kazânm garb-ı şimâlisini 'umûmen 
ihâta ider. Türk oymaklarının ma’rûflarmdan Kızık Oymağı bu nâhiyede 
meskûn olub kadîmen Kızık nâhiyesi dindiği halde mu’ahharen Kabakoz 
nâhiyesi dinmişdir. Kâbile rü’esâsmdan Korkud, Kutluca Beglerin 
nâmlarıyla müsemmâ birer köyü bulunmakdadır. Hâcıköyü ulemâsından 
Kızıklı el-Hâcc Ahmed Efendi ve Köprü ulemâsından Kabakozlu el-Hâcc 
Ömer Efendi bu nâhiyedendirler. 

4- Gümüş nâhiyesi’dir ki: Kazânm tamamıyla cenûb ve şark 
taraflarını ihâta ider. Bu nâhiye; kadîmen kazâ merkezi bir şehr-i latif olub 
bir kaç meşâhire vatan olmuş ve pek çok meşâhîr bu kasabanın i’mârma 
himmet itmişlerdir. Şehrin mevki’î düz ve 'umûmîyet i’tibârıyla şimâle 
doğru mâ’il, bir müselles şeklindedir. 

Gümüş kasabası İnegöl Dağı’nm şarken eteğinde kâ’in ve 
Hâcıköyü ’nün cenûbunda ve iki kilometre kadar kurbinde ufak bir şehir 
olub cenûb ve garb tarafları mezkûr dağın eteklerine istinâd itmekde ise 
de şark ve şimâl tarafları açıkdır. /357/ istinâd itdiği dağ ve tepelerde 
kesretle gümüş ma’deni vardır. Bu münâsebetle mezkûr kasaba Gümüş 
nâmıyla tesmiye idildiği zann olunmakdadır. Her halde bu kasabaya 
Gümüş dindiği 575 târihinden beri kayden ma Tümdür. Sonra tesmiye 
idilmiş bir nâm değildir. 47 

Ba’zı ulemâ tarafından ta’riben Kumus ve tahvîlen Fizza nâmı 
isti’mâl idilen bu Gümüş kasabası ümerâ-yı Selçukîye’den “Emir 
Gümüşlü” dimekle meşhûr olan Emînüddin Yunus el-Kumsî himmeti 


47 Asrımızda umûr-ı nâfi’a hakkında intişâr iden ba‘zı risâ’il-i mevkûtede “Giimiiş 
ma’deninin bu kasabada keşfi 1140 tarihlerine tesadüf itdiği” gösterilmekde ise de 
sehven mübtenî olduğu şübhesizdir. Burada gümüş ma’deni eminleri 648 tarihlerinden 
beri tarihen mazbûtdur. 

sâyesinde inkişâf iderek 768 sâlinde meşâyih-i Sühreverdiyyeden Ahî 
İbrahim Basrî bu kasabada neşr-i fuyûzât ve bir tekye inşâ ve mahdûmu 
Ahî Barak Baba evkâfım tanzim itdiği münâsebetle Gümüş kasabası kesb- 
i ma’rûfıyet itmişdir. 806’da Çelebi Sultân Mehmed Hân hazretleri 
taraflarından Amasyalı Kutlu Beg-zâde Halil Beg Gümüş Ma’deni Emini 
olmuş ve 816’da beglerbegi olan bu Halil Paşa 818’de tarz-ı Selçukî üzre 
sengîn bir medrese-i âlîye binâ ve evkâfım tanzim iderek şehri ihyâ 
itmişdir. Buna Medrese-i Haliliye dinir./358/ 

833’de Yörgüç Paşa bu medresenin civârmda oldukça büyük bir 
câmi’-i şerif binâ ve ba’dehû ma’den emini olan İskender Çelebi 856’da 
bir mekteb inşâ itmiş ve Yörgüç Paşa’nm câmi’i müşrif-i harâb olduğu 
münâsebetle 968’de sadr-ı esbâk Rüstem Paşa müceddeden kâr-gîr olarak 
inşâ ve yanma bir minâre-i beyzâ ve bir mekteb ve akâr olmak üzre sekiz 
dükkân ilâveten binâ itdiğinden Rüstem Paşa Câmi’i, Rüstem Paşa 
Mektebi, “Riistem Paşa Vakfı” dimekle meşhûr olarak şehri ihyâ 
itmişdir. 

Ba’dehû Molla Ali Efendi bir mescid-i şerif ve 1136’da 
Karabaşoğlu el-Hâcc Mehmed Ağa bir câmi’-i şerif ve bir mekteb ve 
1227’de Müfti Şeyh Osman Efendi-zâde Ebubekir Efendi Irgad 
Mahallesi’nde kâ’in mescidi müceddeden binâ ve ihyâ ve her biri evkâfım 
tanzim iderek şehrin i’mârma himmet ve hamiyyet-i diniyelerini ifâya 
müsâra’at itmişlerdir. 

Devr-i Selçukîde ve saltanat-ı celîle-i Osmaniyye’nin evâ’il-i 
ahdinde bu kasabada Darb-hâne te’sîs olunarak sikke darb idilmiş 
olduğundan Darb-hâne nâmı şimdi bir mahalleye alem-i mahsûs olduğu 
gibi Yörgüç Paşa‘nm ba’dehû Rüstem Paşa‘nm binâ ve tecdîd eylediği 
câmi’-i kebîr çiniler ile tersi’ idildiğinden Çinili Câmi’i dinmiş ve şimdi 
bu nâm dahî bir mahalleye alem-i mahsûs olarak kalmış ve 757 sâline 
kadar Armağan Çelebi ma’den emini olarak burada kaldığı münâsebetle 
/359/ oturduğu mahalle “Armağan” dimekle meşhûr olmuş ve ba’dehû 
ma’den amelesi, Irgadlar Armağan Mahallesi’nde ikâmet eylediklerinden 
Armağan Mahallesi Irgad Mahallesi nâmına tahavvül itmişdir. 

Binâen-aleyh Gümüş kasabası câmi’-i kebir nâm-ı diğer Çinili 
CâmPi, darb-hâne, armağan nâm-ı diğer Irgad nâmlarıyla müsemmâ üç 
mahalleden müteşekkil ve takriben üç yüze karîb hâneden ibâret, havası 
sağlam, suyu mükemmel bir şehr-i latîfdir. İdâre-i mülkiyesi kadîmen hâs 
ağaları, ma’den eminleri elinde iken 1299’da Hâcıköyü kâ’im- 
makâmlarma tefviz buyrulmuş ve ma’den eminleri, ancak ma’den 
husûsâtıyla iştigâl itmişlerdir. Bu ma’den 1294 târihine kadar istifâdeler 

te’mîn itdiği halde ba’dehû ma’den müdirleri ta’yin ve ameliyyâtı ta’til 
idilmiş idi. Gümüş kasabasında mevcûd olan Halil Paşa Medresesi 
medâris-i âliyeden ma’dûd olub hamsin derecesinde i’tibâr ve tevcîhâtı 
Anadolu Kazaskerliği tarafından icrâ idilmiş olduğundan 1100 târihlerine 
kadar pek çok kibâr-ı ulemâ bu medreseye müderris olmuş ve Gümüş 
kasabasında tedrîs-i ‘ulûm itmişdir. Ancak vakfiyesi zâyi’ olduğu cihetle 
1072’de şehâdetle münderecâtı isbât olunarak Amasya mahkemesinde 
ikinci def a tanzim idilmişdir. 

Ber-vech-i tekâ’üd müderris olan kuzâtdan Mehmed Efendi’nin 
1096’de vefâtıyla ulemâdan Yusuf Efendi mütevelli ve müderis olub 
ba’dehû /360/ kibâr-ı ulemâdan Haşan Efendi ve 1130’da vefâtıyla 
mahdûmu kibâr-ı ulemâdan Mehmed Efendi müderris olmuş ise de diğer 
medrese müderrisi olduğundan 1136’da bu medrese uhdesinden ref 
olunarak Mustafa Efendi 1137’de kasr-ı yediyle ulemâdan diğer Mustafa 
Efendi ve 1159’da vefâtıyla ulemâ-yı meşâyihden Nakşibendî Hüseyin 
Efendi ve 1168’de ulemâdan Mehmed Efendi ve 1169’da sânîyen eş-Şeyh 
Hüseyin Efendi ve 1174’de vefâtıyla kibâr-ı ulemâdan Kalavuz Mehmed 
Efendi ve 1178’de vefâtıyla Ankaravî Abdullah Efendi ve 1190’da ulemâ¬ 
yı meşâyihden müfti-i sâbık Kalavuz Mehmet Efendi-zâde Osman Efendi 
ve 1191 ’de sânîyen Ankaravî Abdullah Efendi ve 1192’de Gümüşlü 
Mustafa Efendi ve 1196’da sânîyen eş-Şeyh Osman Efendi ve 1197’de 
sâlisen Ankaravî Abdullah Efendi ve 1215’de vefâtıyla Kalavuz Mehmed 
Efendi-zâde ulemâdan Ali Efendi müderris olmuşdur. 

1236’da Kalavuz-zâde Ali Efendi’nin vefâtma binâ’en oğulları 
Abdullah, Salih Efendiler nısfına ve birâderi Osman Efendi-zâde es- 
Seyyid Abdurrahman Efendi müştereken diğer nısfına mutasarrıf ve 
ba’dehû Abdurrahman Efendi’nin 1253’de vefâtıyla ulemâdan Mustafa 
Efendi müderris-i msf olarak 1260’da fevtiyle oğulları Hâfız Mehmed 
Hamid, Ahmed Hamdi Efendiler müderris olmuşlardır. 

1262’de Kalavuz-zâde Abdullah Efendi’nin fevtiyle diğer /361/ 
Abdullah Efendi ve 1271’de Salih Efendi’nin vefâtıyla oğulları Ali Rıza, 
Mehmed Akif, Mustafa Necib Efendiler ve ba’dehû diğer Abdullah 
Efendi’nin ref iyle bunlar nısf-i hisse-i tedrise mutasarrıf ve medrese 
ma’mûr olduğu halde mu’attal olmuşdur. 

Bu kazâ dâhilinde bulunan vesâ’ik-i atîkada İslimis nâmıyla 
mukayyed olan İslemez Köyü’nde Gümüşlü-zâdelerden Şemseddin 
Ahmed Çelebi bir zâviye ve i’mâret ve misâfır-hâne binâ idiib ceddinin 
buradan zuhûr eylediğine bir alâmet-i mahsûsa vaz’ itmiş idi. Meşâhîr-i 
ümerâ-yı Selçukîye’den “Emir Gümüşlü” dimekle meşhûr Emînüddin 

Yunus el-Müstevfî bu köyden zuhûr itmişdir. Bu sülâle-i celîle 
Amasya’da pek büyük bir şöhret ve iktidân hâ’iz olmuşlardır. Vüzerâdan 
Köse Şa’bân Paşa dahî bu köydendir. Şeyhü’l-İslâm-ı esbâk Müfti-zâde 
Ahmed Efendi Gümüş kasabası’ndan zuhûr itdiği gibi mevâlîden Şâfıyeci 
Muslihiddin Efendi ve hattât-ı meşhûr Ebu’l-Hayr Haşan Efendi ve fâzıl-ı 
meşhûr Kâtib-zâde el-Hâcc İsmail Efendi ve kibâr-ı mevâlîden Müfti-zâde 
Osman Abdurrahim Efendiler dahî bu Gümüş’den neş’et itmişlerdir. 

Üçüncüsü Havza kazâsı’dır ki; Şarken Samsun garben Köprü 
cenûben Amasya ve Merzifon ve şimâlen Bafra kazâlarıyla mahdûd olub 
merkezi olan Havza kasabası cenûbunda bulunan Taşan Dağı’nm şimâl-i 
şarkî eteğinde bayır bir mevki’de /362/ kâ’indir. Kasabanın cenûbu 
mezkûr dağa istinâd itmekde olub şark, garb ve şimâl tarafları 'umûmen 
açıkdır. Şimâl tarafı tamamıyla engin olub şarken bir hatt-ı mâ’il 
üzerindedir. 

Bu kasabanın nâm-ı kadîmi sûret-i kafiyede maTûm değil ise de 
tevârihden anlaşıldığına göre Hâncere yahud Ancere yahud Hânceze 
olması agleb ihtimâldir. Tevârih-i mevsûkada mezkûr olan Ancere 
kasabası bu Havza’nın şimdiki mevki’ne nazaran hamamın garb tarafında 
düz bir mevki’de olduğu ta’rifâtdan anlaşılmakdadır. 

Asârü’l-Bilâdda Zekeriya bin Mahmud el-Kazvînî diyor ki; 
“ Ancere; dâhil-i Rûm (Anadolu)da bir medine olub orada Tersakan 
Irmağı vardır. Rivayet olunduğu iizre 442 sene-i hicriyesinde ağustosun 
sekizinci pazartesi gicesinde korkunç bir zelzele olarak ikinci güne 
kadar tevali idiib pek çok binalar sükût itmiş ve bir kilisa yere geçııb 
binasından bir eser kalmamış ve yerinden gayet sıcak su çıkub yetmiş 
kadar mezârV har âb ve pek çok halkı gark ve ihlâk itmiş ve herkes dağ 
başlarına kaçub sıcak su, dokuz gün devam iderek ba ’dehû çekilmiş ve 
bir mikdârı kalmışdır. ” 

Târihü’l-Ümem ve’l-Mülûk’de Mehmed bin Ca’fer et-Taberî 
diyor ki “ Doksan üç sene-i hicriyesinde Mesleme bin Abdulmelik, Abbas 
bin 13631 el-Velid, Mervân bin el-Velid bilâd-ı Rûma gaza idiib Abbas 
bin el- Velid Semsatıyyeyi, Mesleme bin Abdulmelik Amasya şehrini bir 
kaç hüsün ile beraber feth itmiş ve Mervân bin el- Velid dahî Hâncere ’ye 
kadar gitıııişdir”. İkdüT-Cümân’da dahî bu Hâncere mükerreren 
Amasya zeylinde mezkûr ve Hanceze nâmıyla mestûr bulunduğuna ve 
“nehr-i maklûb Tersakan da şarkdan garbe ve cenûba doğru cereyân 
itmekde olduğu” diye tefsîr olunduğuna ve Amasya civârmda Tersakan 
hmağı’nm yanında bu Havza kasabasından mâ’adâ bir medine 

bulunmadığına dikkat buyurulursa Hançere medinesi Havza’dan başka bir 
şehir olamaz. 

Çünkü Havza’da ılıcanın, ya’ni sıcak suyun çıktığı yer; hafr ve 
taharri olunduğu sûretde orada bir şehrin bulunacağını el-yevm 
görülmekde olan asârı, harâbesi, taş yığınlarından ibâret olan enkâzı iş’âr 
itmekdedir. Bu kasabanın nâmı 580 târihinden i’tibâren elde idilen 
vesâ’ik-i atîkada Havzâ (Havzâ) olduğu görülmekde olub 930 
târihlerinden sonra yazılan muharrerât-ı resmiyede Havza nâmıyla kayd 
idilmişdir. Şu kuyûd-ı mevsûkadan istidlâl olduğuna göre Havza nâmı; 
Hançere nâm-ı kadîminin Türkler arasında lafzen tahavvül iderek bir 
galatı olduğu ve bu da sonradan Havza şekline konduğu zann olunur. 

Havza kasabası Tersakan Irmağı’nm taraf-ı garbiyesinde /364/ 
ufak bir şehir olub kadîmen merkez-i kazâ olduğu halde ancak; bir 
mahalle-i cesîmeden ibâret kalmış ve bir kaç meşâhîrin himmeti sâyesinde 
kesb-i umrân itmişdir. Kasabanın taraf-ı garbiyesinde yüksek bir mevki’de 
bulunan kablıca suyu, kadîmen câri olub gâyet sıcak ve beden-i İnsanîde 
zuhûr iden avârız-ı cildiyeyi izâle ve ba’zı emrâz-ı dâhiliyyeyi teşfıye 
husûsâtmda nefi-i mücerreb olduğundan kadîmen mayıs ve haziran 
aylarında etrâfdan pek çok zâ’irleri vardır. 

Halkın buraya kesretle vürûdunu nazar-ı dikkate alan âlî-cenâb 
Türkler bu kaplıcanın olduğu yere bir hamam, i’mâret, misâfır-hâne gibi 
levâzım-ı medeniyeyi inşâ itmekde te’hir ve ihmâli câ’iz 
görmediklerinden el-yevm elsine-i âmmede Şa’di Paşa Hamamı ve kuyûd- 
ı atîkada Şa’di Paşa Hamamı ve daha evvel “Sultân Mes’ûd Hamamı” 
dimekle meşhûr olan hamamı binâ itmişlerdir. 

Bu hamamın şekline, tarz-ı inşâsına bakılırsa Selçukî âsârmdan 
olduğu anlaşılır. Her halde Sultân Mes’ûd Selçukî tarafından binâ idilmesi 
melhûzdur. Çünkü bu hamam; 665 târihlerinde mevcûd ve târihen 
mazbûtdur. Hiç bir tarfmda kimin tarafından, ne zaman yapıldığına dâ’ir 
kitâbesi yokdur. Yalnız Sa’di Paşa tarafından vakf idildiği mukayyeddir. 
Bu Sa’di Paşa’nm kim olduğuna dâ’ir bir kayd-ı sarihe tesadüf idilmediği 
cihetle elsene-i âmmede deverân /365/ iden Şadi Paşa’nm vakfı olması ve 
“defter-i atîk-i Sultâniyye Sa’di Paşa” diye kayd idilmesi agleb 
ihtimâldir. Şadi Paşa ise Amasya hükümdân Şâdgeldi Padişah evlâdından 
ve 925 ricâlinden bir zât olduğu ma Tümdür. 

Bu hamam; hükümdâr müşârün-ileyhin binâ eylediği hayrâtdan 
olmayub kendisine şer’en mülkiyetle intikâl itmesi muhtemeldir. 
Mu’ahharen evlâdı tarafından vakf idilmiş olur. Fakat yukarıda bulunan şu 

büyük hamamın cihet-i şarkiyesinde ya’ni arkasında diğer ufak bir hamam 
olub büyük hamamın tarz-ı inşâsına pek de müşâbih değildir. Bu hamamı; 
kasabanın üst tarafında eski şehir harâbesinin üzerinde bir i’mâret ve 
misâfır-hâne binâ iden Yörgüc Paşa-zâde Mustafa Beg binâ itmişdir. 

Emir mûmâ-ileyh, Mustafa Beg 835’de bu kasabada bir i’mâret ve 
misâfır-hâne binâ iderek evkâfım 840’da tanzim itmişdir. Bu hamamların 
aşağı taraflarında görülen kâr-gîr câmi’-i şerif 925’de Karamân 
beglerbegisi Şadi Paşa tarafından tecdîd ve evkâfı tanzim idildiğine 
nazaran bu câmi’-i şerif de büyük hamam ile beraber yapıldığı 
anlaşılmakdadır. 

900 târihinde Amasya’da “Kızlarağası” dimekle meşhûr olan Firüz 
Ağa bu kasabanın ortasında dağ tarafında kâr-gîr, gâyet metin bir 
medrese-i âlîye binâ ve evkâfım tanzim iderek şehrin umrânma pek büyük 
himmet itmişdir. Ba’dehû 1048’de Havza eşrâfmdan Hâcı /366/ Uğurlu- 
zâde Müstecâb Ağa bir mekteb ve 1178’de eşrâfdan Osman Beg Şadi Paşa 
Câmi’-i şerifini tecdîd ve şark tarafına âlî bir medrese binâ iderek 
hidemât-ı mebrûre ibrâz eylemişlerdir. 

1298 târihine kadar bir kâdı ve bir müdir ile idâre olunun bu kasaba 
önünden şose yolu imrâr, muvâredât ve münâkalât-ı dâ’ime teshil idildiği 
münâsebetle şehrin kıymeti terakki ve Tatar ile Çerkeş muhâcirlerinin 
iskânından dolayı cesâmeti, nüfûsu, ihtiyâcâtı fevkalâde tezâyüd 
eylediğinden bahar mevsimlerinde Ankara, Sivas, Trabzon gibi vilâyât-ı 
ba’îdeden gelen halkın istirâhatı te’mîn olunmak üzre her gün bir panayır 
şeklini ahz iden bu kasabada cesîm hânlar binâ idilmeğe başlamış ve bir 
kâ’im-makâmm idâresine virilerek kazâ teşkil idilmişdir. 

Yıldan yıla ehemmiyeti tezâyüd iden bu kasabada menâfi’-i 
İktisâdiye dahî tezâyüd ve tüccâr, esnâf, amele ve bütün ahâlî-i meskûne 
iktisâb-ı servet iderek şehrin cesâmet ve tezyinine hidmet itmiş 
olduklarından târih-i mezbûre kadar nihâyet yüze karîb olan hânelerinin 
a’dâdı hâl-i hazırda beş yüze takarrüb itmişdir. Fakat şu mebânî-i 
cedîdenin rub’ı dinecek kadar hânlar çoğalmış ve yıldan yıla fa’âliyet-i 
ticâriye artmışdır. 

Fâkin kazâ teşkil olundukda güyâ Havza’da hiç bir barınacak 
hükümet konağı ittihâz idilicek bir yer yok imiş gibi dört yüz /367/ 
seneden beri dârü’l-ilm olarak idâme-i mevcûdiyet iden Firüz Ağa 
Medresesi 1300 târihinde hükümet konağı ittihâz idilmiş olduğundan 
cebhesinin fevkânîsine bir kaç hücre-i iştigâl binâ idilmiş ve medresenin 
ders-hânesi habs-hâne ve cebhenin tahtânîsi zabtiye koğuşu vesâ’ir odaları 
birer dâ’ire yapılmış ve Osman Beg’in medresesiyle Müstecâb Ağa’nm 

mektebi çokdan harâb olmuş bulunmakla kocaman Havza kasabasında 
ta’lîm-i sıbyân ve ta’mîm-i irfân idecek bir yer kalmamışdır. 

Binâen-aleyh 1303 târihinden i’tibâren şu noksanın ehemmiyeti 
takdir olunarak bir mekteb-i ibtidâ’î ve 1304 hudûdunda i’ânât ile aşağı 
mahallede bir câmi’-i şerif ve 1310’da bir medrese binâ ve 1312’de 
mekteb-i ibtidâ’î görülen lüzûma binâ’en mekteb-i rüşdîye tahvil ve 
ta’mîm-i ma’ârif husûsundaki noksanın izâlesine hidmet idilmiş ise de 
koca bir medrese-i metine yok yere irnhâ ve arsa-i mevkûfesi de izâ’a 
idilmiş dimekdir. 

1308’de Sivas vâlisi olan esbâk Dahiliye Nâzın Mazlûm Paşa-zâde 
Memduh Efendi şu kasabanın menâfi’-i iktisâdiyesini gördükde büyük 
hamamın cenûb tarafında ya’ni karşusunda cesîm bir otel ve altına bir 
hamam-ı latif inşâ ve cebren büyük hamamın suyundan aldığı mikdârı bu 
hamama icrâ ve mütevellî-i vakf olub da i’tirâz iden eşrâf-ı kazâdan Hâcı 
Mahmud Ağa’yı Elbucra’ya nefy ve iclâ / 368 / eylediyse de 1326’da i’lân 
idilen Meşrutiyet akîbinde kendisi menkûb ve cebren aldığı su dahî şu 
değerli akârm ma’ârif-i memlekete bir irâd-ı mahsûs olmak üzre elinden 
çıkmasına bâ’is olmuşdur. 

1322’de kâ’im-makâm-ı kazâ Abdurrahman Nâ’ilî Beg zamanında 
hükümet konağı ittihâz idilen medrese-i kadîme tamamıyla hedm ve tahrîb 
idilerek yerine cesîm bir hükümet konağı yapdımıış ve zamanında 
binlerce nakd ve himmetle husûle gelen bir dârü’l-ilm, evkâfıyla beraber 
yirmi sene zarfında yok olmuş ve Mustafa Beg’in i’mâreti, misâfır-hânesi 
de harâb olarak eski Hançere kasabasının harâbesi gibi bir hâle gelmişdir. 

Bu medrese, vaktiyle gâyet ma’mûr, pek çok fuzalâya mesken olub 
erba’în reddesinde olan ders-i ânım efendilere tevcih olunmuş ve buraya 
müderris olan efendiler dahî bu kasabada tedrîs-i ‘ulûm iderek neşr-i 
füyûzât itmişler idi. Fakat usûl-i verâset bu vazife-i tedrisi kayd-ı ma’îşete 
rabt eylediğinden müderrisleri Havza’da bulunamayub vekâletle idâre-i 
umûr-ı tedris itmelerine bâ’is olmuşdur. 

Bu medresenin müderrisleri ekseriyetle kibâr-ı ulemâdan olub 
Müfti-zâde es-Seyyid Abdurrahman Efendi müderris olduğu halde 
1148’de vefâtıyla Müfti Ahmed Efendi ve 1158’de Hüseyin Efendi-zâde 
Mustafa Efendi ve 1162’de vefâtıyla mahdûmu Hâfız Abdullah / 369 / 
Efendi ve 1192’de vefâtıyla ulemâdan es-Seyyid Ali Efendi ve 1209’da 
meşâhîr-i fuzalâdan Payaslı el-Hâc Mehmed Efendi ve irtihâlinde 
mahdûmu kibâr-ı ulemâdan el-Hâcc Abdülhalim Efendi bu medreseye 
müderris olub Hâcı Abdülhalim Efendi’nin vefâtmda mahdûmları el-Hâcc 

İsmail Hakkı, Mehmed Emin, Abdülmecid Nâ’ilî Efendiler tedrise 
mutasarrıf olmuşlar idi. 

Bu kazâya hidâyet-i fethinde Türk kabâ’ilinden Gidürlü, Çarıklu, 
Kanıklu kâbileleleri iskân idilmiş olduğundan bu nâmlar, el-yevm köy 
olmak üzere bulunmakdadır. Kazânm hâvi olduğu kurâ elli kadar ve 
nüfus-ı 'umûmîyesi de otuz bin raddesinde olub kadîmen Halyas, Kamlık, 
Gidürlü, Sinire nâmlarıyla dört nâhiyeye münkasım olmuşdur. 

1- Halyas nâhiyesi’dir ki: Kazânm şark-ı cenûbî taraflarını ihâta ider. 
El-yevm buna Hıllâz nâmı virilmekdedir. Bu nâhiyede kadîmen bir ılıca olub 
suyu ılık, şifâsı mücerreb, mevki’-i latîf olduğundan yanında otel, hân 
yapılmış ve 1300 târihinden beri iktisâb-ı şöhret itmişdir. Elsine-i âmmede 
Hıllaz İlıcası dinir. Ba’zıları bu ılıcanın havâss-ı şifâ’iyesini ta’dâd iderek 
Havza kablıcasma fâ’ik add itmekde ise de kablıcadan ümid idilen fevâ’id, 
ılıcanın te’mîn itdiği menâfi’-i râcih olduğu şübhesizdir. /370/ 

2- Kamlık nâhiyesi’dir ki; Kazânm şark-ı şimâli taraflarını ihâta 
ider. Bu nâhiye-i kadîme oldukça meşhûr olub Dere Köyü bu nâhiye 
dâhilindedir. Dere Köyü’nde ümerâ-i Selçukîyeden Emir el-Hâcc 
Veliyüddin bin Berekât Şâh 647’de bir câmi’-i şerîf ve türbe binâ ve 
evkâfım tanzim itmişdir. Emir-i meşhûr Mübarizüddin İsa bin İldaş dahî 
bu nâhiyedendir. Buna kuyûd-ı atîkada Kanık nâhiyesi dinir. Gâliba 
Kamlık lafzı Kanklığ ta’birinden galat olmalıdır. 

3- Gidürlü nâhiyesi, kayden bu nâhiye; Giderlü resmiyle mukayyed 
olub kazânm şimâl-i garbî taraflarını ihâta ider. Gidürlü kâbilesi re’isi 
bulunan Emir Celaleddin Mâh Melik bin Mehmed el-Havzî bu nâhiyeden 
neş’etle kazâyı istilâ ve 665 hudûdunda i’lân-ı istiklâl itdiği cihetle 
Amasya hükümetini bir kaç sene meşgûl itmişdir. 

4- Simre nâhiyesi’dir ki: Kazânm garb taraflarını ihâta ider. Bu 
nâhiyede vaktiyle Kanıklu kabilesi meskûn olduğu münâsebetle selâtin-i 
Selçukîyenin eyyâm-ı inkirâzmda Amasya’da bulunanları bu nâhiyede 
ikâmet itdiklerinden bu Sinire nâhiyesi; târihen pek ziyâde hâ’iz-i şöhret 
olmuşdur. 

Anadolu’da mülûk-i Selçukîyenin sonu olan Sultân Mes’ûd-ı 
Selçukî bu nâhiye dâhilinde Tatar Kal’ası nâm karyede medfun olduğu 
gibi bunun şehzâdesi ve halefi bulunan “Gazi Çelebi” 1311/ dimekle 

meşhûr Sultân Taceddin Altunbaş-ı Selçukî de Umûr Beg nâm-ı diğer 
Şeyh Savcı nâm karyede medfûn olduğu kuyûd-ı resmiye ile müsbetdir. 

Kuyûd-ı resmiyede “Tiirbe-i Sultân Mes’ûd bin Keykavus der 
karye-i Tatar Kafası der Simre-i Havza tâbi’-i Amasya” ve mahdûmu 
hakkında dahî “Tiirbe-i Gâzi Çelebi Şehzâde-i Sultân Mes’ûd der karye-i 
Umûr Beg nâm-ı diğer Şeyh Savcı der Simre-i Havza tâbi’-i Amasya ” ve 
“Tiirbe-i Sultân Taceddin Şehzâde ilâh ” diye mestûr ve Sultân Mes’ûd, 
Büyük Sultân Gâzi ve Sultân Taceddin, Küçük Sultân Gâzi dimekle 
meşhûr olduğuna binâ’en Selâtin-i Selçukîye’den şu iki zâtın bu Sinire 
nâhiyesinde olduğu muhakkakdır. 

Bu kaydın esâsı Gâzi Çelebi’nin vakfiyesi olub 756 târihinde 
tanzim idildiğini iş’âr iden vakfiyede Sultân Taceddin Altunbaş bin Sultân 
Mes’ûd bin Sultân Keykavus-ı Selçukî ezcâ-yı şerîfe-i Kur’âniyye kırâ’at 
içün bâlâda ta’dâd idilen kurâyı vakf itdiği mezkûrdur. 

Tatar Kal’ası’nda Sultân Mes’ûd’un nâmına bir türbe, bir medrese 
bir câmi’-i şerif mukayyed ve Umur Beg karyesinde Şeyh Savcı nâmına 
bir zâviye ve Sultân Taceddin nâmına bir türbe muharrer ve bunların 
müderrisleri, hatîbleri, şeyhleri, cüz-hânları, müttevellileri kayden mazbût 
olduğuna binâ’en Şeyh Savcı nâm-ı diğer Umûr Beg /372/ ve Tatar 
Kafası karyelerine azimetle taharriyât-ı ciddiye icrâ idildiyse de Tatar 
Kal’ası’nda Sultân Türbesi nâmıyla taş yığınlarından ibâret bir türbe 
harâbesi ve Şeyh Savcı karyesinde dört duvardan ibâret “Sultân 
Altunbaş’m Mezârı” dimekle meşhûr bir mezâr bulunabilmişdir. 
Medreseden eser olmayub her iki karyede ahşâbdan birer câmi’i ve tekye 
nâmına bir köy odası bulunmakdadır. 

“Tatar Kafası” dimekle meşhûr olan köyde vaktiyle Amasya’da 
ikâmet ve bilâd-ı Rûm’a nezâret iden Tatar kumândânlarmm bu civârda 
vekil-i umûru olan Tatar begi oturduğu münâsebetle tesmiye idilmiş 
olduğu gibi bu kazâ dâhilinde Şeyh Türesen, Şeyh Bâyezid, Şeyh Savcı 
nâmlarıyla meşhûr köyleri vardır. 

Dördüncüsü Köprü Kazâsıdır ki: Şarken Havza, garben Osmancık 
ve Boyâbâd, cenûben Merzifon ve Hâcıköyü ve şimâlen Bafra kazâlarıyla 
mahdûd olub merkezi Taşan Dağının şimâl-i garbî eteklerinde iki tepenin 
ortasında arızalı ve garbe doğru mâ’il olan bir mevki’-i latîfde kâ’in 
Köprü kasabasıdır. 

Bu kasabanın nâm-ı kadîminde Şin, Kedağra nâmlarına dâ’ir iki 
rivâyet mevcûd olduğundan bunları tedkîk itmek fâ’ideden hâli değildir. 

Evliya Çelebi Seyahatnâmesi’nde diyor ki: “Bu şehir kadîmen Şin 
adıyla müsemmâ olub Şin, Amalika lisânında Köprü ma ’nâsınadır”. Şu 
rivâyetden anlaşıldığına göre Şin kasabası /373/ Köprü kasabasının 
mevki’en ve ma’nen aynı olub biri Amalikî, diğeri Türkî olur. 

Kurûn-ı ûlâda Amalika tâ’ifesinin Anadolu‘da bulunduğu ba’zı 
rivâyât-ı za’îfeden müstebân olmakda ise de bunu te’yid idecek edille-i 
târihiye yokdur. Şin lafzının Amalika lisânında köprü ma’nâsma olduğunu 
tashih idecek rivâyet, muharrir-i âcize mechûldur. Binâen-aleyh şu 
rivâyetin me’hazı ma’lûm olmadıkça şâyân-ı kabûl olması biraz müşkil 
olur. 


1-Kedağra kasabası: Sultân Mes’ûd-ı Selçukî tarafından 538 
târihinde binâ idilmiş olduğu ve Kedağra nâmıyla tesmiye idildiği el- 
Aylemü’z-Zahir, Câmiü’d-Düvel gibi tevârih-i 'umûmîyede mezkûrdur. 
Bu kasabanın Kedağra nâm-ı kadîmi bütün kuyûd-ı atîka ve sicillât-ı 
şer’iyede mestûr olub Köprü kasabasının mevki’en aynı olduğuna dâ’ir 
kayd-ı resmî ve delîl-i târihî yokdur. Fakat gayrı olduğu tedkîkât-ı 
kuyûdiyeden anlaşılmakdadır. Şöyle ki; 

Yörgüç Paşa‘nm Köprü’ye â’id vakfiyesinde Kedağra medinesi 
civârmda Köprü karyesi başında bir câmi’-i şerîf binâ ve masârif-i 
şer’iyyesine dâ’ir ta’yin-i vezâ’if itdiği mezkûrdur. Kezâlik Taceddin 
Paşa‘nm vakfiyesinde Kedağra kasabası civârmda Köprü karyesinde bir 
câmi’-i şerîf ve i’mâret ve hamam binâ ve evkâfım tanzim itdiği 
mestûrdur. 834 târihinde tanzim idilen Yörgüç Paşa’nm /374/ ve 900 
târihinde tertîb olunan Taceddin Paşa’nm vakfiyelerinden anlaşıldığı üzre 
Köprü; Kedağra kasabası civârmda bir köy olduğu muhakkakdır. 

Bütün sicillât-ı şer’iyyede, vesâik-i atîkada “Câmi’-i Yörgııc Paşa 
der-karye-i Köprü der-civâr-ı medine-i Kedağra tabi’-i Amasya” ve 
“ Câmi’ ve i’mâret Taceddin Paşa der-kasaba-i Köprü der-civâr-ı 
medine-i Kedağra tabi’-i livâ-i Amasiye” diye mestûr olduğundan 
Kedağra kasabası mevki’i başka, Köprü köyü ve mu’ahharen Köprü 
kasabası mevki’i yine başka olduğu ve yek-diğerine muttasıl bulunduğu 
şübhesizdir. Şu halde Köprü kasabası, Kedağra kasabasının mevki’en aynı 
değil, belki mütemmimi olur. Bu iki nâmın daha eskisi ne olduğu maTûm 
değildir. 

Çünkü Köprü kasabasının yerinde olan şehr-i kadîm, Amasya’nın 
hükûmet-i Danişmendiye tarafından feth olunduğu esnâda feth idilmiş 
olduğundan tekrar istirdâdı için Rumlar ba’dehû ehl-i salîb taraflarından 
tevâlî iden muhârebât-ı salîbiyyede harâb olmuşdur. Mu’ahharen Sultân 

Mes’ûd-ı Selçukî Amasya hükümetini istilâ eylediğinden dâhilinde 
bulunan bu kasabayı eski şehre hâkim olan bir mevki’-i âlîde, hisâr içinde 
bir şehr-i latîf binâ ve Kedağra 4X nâmıyla tevsîm itmişdir. 

El-yevm Kedağra kasabası İç Kal’a Mahallesiyle civârmda bulunan 
Molla Haşan, Ganî-zâde, Abdüllatîf ve bunların arasında vâki’ mahallâtın 
bir kısmını hâvî olan mevki’ olub cümlesi bir hisârm içinde bulunduğu 
harâbe-i bakıyyesinden anlaşılmakdadır. Köprü dahî el-yevm “Orta 
Câmi’i” dimekle meşhûr olan Yörgüç Paşa Câmi’-i şerifinin şimâl ve garb 
taraflarına tesadüf iden yerlere dinir. Anadohı‘da eşkiya-i Celâlîyenin 
1009’da etrâfa verdiği dehşet üzerine Köprü voyvadası meşhûr Durak Aga 
ve zâ’imi Sinan Çelebi oğlu Mustafa Ağa 49 İç Kal’a Mahallesi civârmda 
eşkiyâdan tahaffuz içün ta’biye şeklinde toprakdan bir kal’a yapmış ve 
mu’ahharen burası da kesb-i cesâmet iderek bir mahalle şeklini almış 
olduğundan Toprak Kal’a Mahallesi dahî bu Kedağra kasabasından 
ma’dûd olmuşdur. 

Kadîmen bir şehr-i cesîm olduğu halde mu’ahharen harâb olduğu ve 
esnâ-yı hafriyâtda câ-be-câ tesadüf idilen asâr-ı kadîmesinden anlaşılan ve 
ancak bir kısmı üzerine Köprü nâmıyla bir köy yapılan mevki 7376/ dahî 
Köprü kasabası olub burası 612 târihlerinden sonra bulunan vesâik-i 
atîkada 'umûmen Köprü karyesi olmak üzere gösterilmekdedir. Bu nâm 
dahî Kedağra kasabasına karşı yakadan mürûr-ı teshîl için İstavlaz 
Çayının üzerine yapılan köprüden dolayı tahaddüs itdiği şübhesizdir. 

Kedağra kasabasında ikâmet iden Sultân Cemâl-i Danişmendî 
Amasya hükümdârı Şâdgeldi Padişah tarafından Kayseriye’ye irsâl ve 
emir mû’mâ-ileyhin müşâviri olan eş-Şeyh Alaeddin Ali Şirvânî’yi bu 
Köprü köyünde ikâme itdiğinden şeyh mû’mâ-ileyhin ahfâdı burada 
temâyüz itmiş ve Amasya vâlisi Yörgüc Paşa Kocakayası begi Haydar 
Begi Amasya’ya kaldırdığı esnâda Köprü köyü ile Kedağra kasabası 
arasında bulunan mevki’-i hâlide bir câmi’-i şerif binâ ve etrâfma ba’zı 
Türkmen aşiretlerini iskân eylemiş bulunduğu münâsebetle Köprü köyü 
terakki itmeğe başlamışdır. 

Amasya vâlisi Şehzâde Sultân Ahmed’e bu Alaeddin Şirvânî 
ahfâdmdan Taceddin Paşa-Tâci Beg 896’da sâhib-i divân oldukda bu 

4S “Kede” Selçuk Türkleri’nin lisânında nahiye merkezi gibi büyük köy ma’nâsma olub 
Kayı vesâ’ir Oğuz Türkleri arasında “Kend” nâmı virilmekdedir. “Köy-kend” dinir ki 
kend köyün büyüğü dimekdir. “Gam” dahî “gârâ” lafzından ibâret olub hisâr 
ma’nâsmadır. Buna Kayı Türkleri arasında “Pârgâıı” ve Selçuklar arasında “gârât” dahî 
dindiği görülmüşdür. Şu ma’nâlara göre Kedağra’nın ma’nâsı Büyük köy, hisâr daha 
mûcizi köy-hisâr dimek olur. 

49 Sadr-ı esbâk meşhûr Köprülü Mehmed Paşa’nın pederidir. 

köyde mükemmel bir câmi’-i şerif ve i’mâret ve hamam ve İstavlaz Çayı 
kenarında Sultân Ahmed Çelebi’ye bir saray-ı âlî binâ iderek şehzâde-i 
müşârün-ileyhin bahar mevsimlerinde bu Köprü’ye teşrifini teshil 
itdiğinden i’mâret vesilesiyle pek çok zu’afâ, fukarâ ve şehzâdenin teşrifi 
münâsebetiyle ba’zı ümerâ /377/ bu köyde ikâmet ve konaklar binâ itmiş 
ve Köprü köyünün şerefi tezâyüd idüb buradan zuhûr iden zevâta Köprülü 
ve kasabadan zuhûr iden zevâta Kedağralı dinmişdir. 

Bu târihden i’tibâren Köprü köyü bir kasaba hâlini ahz iderek 
Köprülü Abdullatîf Efendi şimdiki mahallesinde ve Kedağralı Abdülganî- 
zâde Mehmed Çelebi bunun yanında birer mahalle ihdâs ve her biri 
mahallesinde câmi’, mekteb inşâ ve diğer Köprülüler Kedağralılar dahî 
bunlara tebâ’iyyet iderek mensûb oldukları kasabalarını binâ-yı hayrât ile 
i’lâ itmekde yek-diğerine müsâbakât itmişlerdir. 

Binâen-aleyh 1068 sâline kadar yan yana bulunan şu iki kasabanın 
arası tamamıyla dolub yek-diğerinden tefrik olunmayacak bir hâle gelmiş 
olduğundan Köprülü Mehmed Paşa’nm zaman-ı vezâretinde her ikisine 
birden Vezirköprüsü ünvânı virilmiş ve Kedağra kazâsı ünvânı 
Vezirköprü kazâsı ünvânma tahavvül itmiş ise de bu ünvân bir kayd-ı 
resmîden ibâret kalarak elsine-i âmmede Köprü kazâsı, Köprü kasabası 
nâmı iştihâr idüb Kedağra kazâsı, Kedağra kasabası nâmı unudulmuşdur. 

İç Kafa Mahallesinde Aydın Tekyesi binâ olunmuş ba’dehû 
Cemudâroğlu Haşan Gâzi tarafından bir câmi’-i şerif ve Kaya Begoğulları 
tarafından bir mekteb inşâ olunarak Buruk mâlikânesi cümlesi /378/ 
tarafından vakf idilmişdir. Köprü kasabası köy halinde iken Şeyh 
Alaeddin Şirvânî orada bir mescid ve mahdûmu Lalacık Gâzi Beg bir 
tekye binâ ve evkâfmı tanzim ve 900’de bu Gâzi Beg’in hafidi Taceddin 
Paşa mükemmel, gâyet metin bir câmi’i şerif ve mekteb ve i’mâret ve 
hamam ve Şeyh İbrahim Baha’ya bir tekye binâ itmişdir. 

Bu esnâda Şehzâde Sultân Ahmed Sarayı civârmda müzeyyen bir 
çeşme binâ iderek “Sultân Pınarı” dimekle meşhûr ve ba’dehû bir 
mahalleye alem-i mahsûs olmuşdur. Abdulganî-zâde Mehmed Çelebi 
Şeyh Salih Efendi’ye diğer bir tekye binâ idüb 1011’de eşkiyâ-yı 
Celâliyenin hücûmuyla Köprü kasabası muhterîk olduğundan şu evkâfm 
mütevellileri câmi'ileri, mektebleri kısmen i’mâr itmiş ve Köprü 
a’yânmdan Yusuf Ağa diğer hamam inşâ ve bir kaç muhterîk mescidi 
i’mâr ve Köprülü Durak Ağa Şeyh Mehmed Efendi’ye diğer bir tekye 
binâ itmişdir. 

Köprülü Mehmed Paşa zaman-ı sadâretinde bu Köprü şehrini 
i’mâra himmet iderek şehrin şark tarafında cesîm bir musallâ binâ ve 

ta’âmiye vaz’ itmiş ve şehre su getirmek için cesîm su yollarına mübâşeret 
itdiği bir zamanda vefât eylediğinden halîlesi Aişe Hanım şu hayrâtı ikmâl 
ve bir câmi’-i şerîf ve iki hamam ve cesîm bir bedesten inşâ ve evkâfım 
1078’de tanzim itmişdir. 

Ba’dehû sadr-ı müşârün-ileyhin mahdûmu Fazıl Ahmed Paşa kâr- 
gîr /379/ bir medrese-i âlîye ve ağalarından Hüseyin Ağa bir câmi’-i şerîf 
ve Abdülkerim Ağa bir medrese ve Dede Yusuf Ağa-zâde Mehmed Ağa 
Değirmen-başı Mahallesi’nde bir câmi’-i şerîf ve mekteb binâ iderek 1100 
târihine kadar Köprü kasabasını i’mâr itmişlerdir. 

1143’de Bostancı-başı Köprülü el-Hâcc Süleyman Ağa Taceddin 
Paşa Câmi’i havâlisinde bir medrese ve Sultân Pınar Mahallesi’nde bir 
câmi’-i şerîf ve mekteb ve 1212’de müfti-i şehîd es-Seyyid Mustafa 
Efendi Ganî-zâde Mahallesi’nde bir zâviye ve karşusunda bir hân-ı cesîm, 
1220’de es-Seyyid Osman Efendi Uzun Sokak Mahallesi’nde Rahmaniye 
Medresesi’ni binâ ve cümlesini de vakf itmişlerdir. 

Köprü’nün kadîmen medreseleri, mektebleri, ulemâsı çok olub şu 
mebânî-i âlîyenin ekserisi ahşâb olduğu münâsebetle mükerreren düçâr-ı 
avârız olarak tecdîden i’mâr idilmiş ve pek çok câmi’-i şerîf, mekteb, 
tekye olduğu halde sâhibleri, bânileri hakkıyla bilinemediğinden 
tahrîrinden sarf-ı nazar idilmişdir. 

Bu kazâdan üç sülâle-i mühimme zuhûr idüb Köprü kasabasına bir 
ehemmiyet-i târihiye bahş iderek be-nâm ve üçüncüsü meşhûm-ı enâm 
olmuşdur. Birincisi Taşan sülâlesi olub âl-i Selçuk’dan Hüsrev Şâh 
evlâdından olmak üzere meşhûrdur. Bu sülâlenin nüfuzu Kedağra, 
Merzifon, Gümüş, Havza, Zeytun kazâlarmda câri iken Canik ve Sinob 
sancâklarma kadar tevsi’ /380/ idebilmişdir. Köprü dâhilinde olan 
Kocakayası İmâreti bu sülâlenin bir şu’besi add olunur. İkincisi Koyun 
sülâlesi olub sâhib-i a’zam-ı Selcukî Saadeddin Köpek bu sülâleyi teşkîl 
itmişdir. Bunlara Köpekoğulları dinir. Bunlardan Mutuk, Kaya, Sündük 
Beglerin şöhreti pek ziyâdedir. Üçüncüsü ve en meşhûru Köprülü sülâlesi 
olub Sinanoğlu Mehmed Paşa bu sülâleyi teşkîl itmiş ve bunlardan beşi 
sadr-ı a’zam olmak üzere sekiz vezir-i âlî-şân çıkmışdır. 

2-Köprü kasabası, kadîmen Orta Câmi’i, Uzun Sokak, Cedîd, 
Çayırbaşı, Çanaklı, Dabağ-hâne, Değirmenbaşı, Dikili, Sultân Pınarı, 
Şeyh, Taş Kal’a, Toprak Kal’a, Abdüllatîf, Ganî-zâde, Laz, Molla Haşan, 
Nalbandlu, Yeni Câmi’i Mahallelerini bin beşyüz kadar hâneleri, altı bin 
raddesinde nüfusu hâvî olub Köprü kazâsı; sekiz nâhiyeden, kırk altı bin 
kadar nüfusdan ve iki yüz kadar kurâdan müteşekkil bir kazâ-i cesîmdir. 

Bu kazâ; Köprü ve Zeytûn nâmlarıyla meşhûr iki kazâdan 
mürekkeb olub 1295 târihine kadar beş nâhiyeden, yüz kırk kadar kurâdan 

müteşekkil iken bu târihde üç nâhiyeden, altmış kadar kurâdan müteşekkil 
olan Zeytûn kazâsı nâhiye haline ifrağ ve Köprü kazâsma ilhâk idilmekle 
kesb-i cesâmet itmişdir. 

3- Zeytûn kazâsını teşkil iden nevâhiden biri Avlagu 50 /381/ diğeri 
Kızıl Kise, öbürü Göl nâhiyeleri olub bunlar Köprü kazâsmm garb-ı 
şimâli taraflarını 'umûmen ihâta itmekdedir. Vaktiyle Zeytun emâreti 
meşhûr olub Göl nâhiyesi bu emâretin merkezi idi. Zekeriya, Zeynel, 
Murad Begler ümerâdan olub her birinin Göl karyesinde türbesi, vakfı, 
câmi’i vardır. Bu kazâdan Sultân Mehmed Hân-ı sânî zamanında kâdi’l- 
kuzât Zeyneddin Mehmed Zeytuni, meşâhîr-i ümerâdan Mehmed Paşa, 
Müşir Mahmud Paşa gibi ricâl-ı devlet zuhûr itmişdir. 

Bu Zeytun kazâsmda vaktiyle Kânık Uruğundan Esenlü, Karalu 
Oymakları sâkin olmuş ve Mahmud Beg bin Hüsrev Şâh kendi aşiretiyle 
gelüb yerleşmiş ve Esenlü Oymağından Erdoğanşâh, Elâcı Börü Beg ve 
Karalu Oymağından Suruk Beg iştihâr itmiş olduğundan Esenlü, Karalu, 
Mahmud Begli nâm-ı diğer Mihmâd Begli, Erdoğanşâh, Hâcı Beg, Suruk 
Köyleri bunlardan kalmışdır. 

4- Ortaklar nâhiyesi’dir ki: Kazânm şark taraflarını muhit olub 
Havza kazâsmm müntehâ-yi hudûdu civârmdadır. Meşhûr Köpek, Ören 
köyleri bu nâhiye dâhilinde olub hükûmet-i Selçukîye zamanında 
Saadeddin Köpek, Bedreddin Ören Beglerin nâmından kalmışdır. 
Köpekoğulları Timur’un galebesi zamanında saltanat-ı celîle-i 
Osmaniyye’ye karşu cür’et-kârâne hareketde bulunduklarından 
Akörenbeyoğullarından Ortak Beg ve oğulları; Köpek /382/ oğullarını 
istisâl itmişlerdir. Ortak Beg’e taraf-ı padişâhîden ihsân buyurulan karye, 
oğullarına temlik buyrulmuş ve Ortaklar nâmı köye alem-i mahsûs 
olmuşdur. 

5- Oyma Ağaç nâhiyesi’dir ki: Kazânm garb-ı cenûbî taraflarını 
ihâta ider. Bu nâhiye dahî Kânık Türkleri ile meskûn olduğundan 
içlerinden meşhûr adamlar zuhûr itmişlerdir. Köprülü Mehmed Paşa‘nm 
kethüdâlığmdan çıkma vüzerâdan Muharrem Paşa bu nâhiye dâhilinde 
Yahşi Fakih köyünden olub Kılıç, Esen, Buruk Beglerin nâmına mensûb 
karyeler vardır. Bunlar 'umûmen Kanık beglerinden ma’dûd idi. 


50 Etrâfı alışâb duvar ile muhât olan davar ağılına “avlagıı ” dinir. 

6- Paşa nâhiyesi’dir ki: Kazânm cenûb taraflarım ihâta ider. Buna 
Yumrutaş nâhiyesi dindiği halde Taceddin Paşa‘nm çiftliği olduğundan 
Paşa nâhiyesi dinmişdir. Meşhûr Toyrak, Akören Begler bu nâhiyeden 
olub nâmlarıyla ma’rûf birer köy vardır. Kedağra‘da Sinire nâhiyesi dahî 
Paşa nâhiyesinden ibâret olub Bayram Köyü bu silinenin merkez-i kadîmi 
idi. Amasya’da Anadolu Nâzın İşboğa Noyin, Abuşka’nm mâlikânesi bu 
Simre olub Yeşbegi köyü İşboğa’dan galat olduğu tedkîkât-ı kuyûdiyeden 
anlaşılır. Sultân Kemâl Danişmend bu Simre’de oturmuşdur. Vüzerâ-yı 
Osmaniyye’den meşhûr Kabalalı Mustafa Paşa bu nâhiye dâhilinde 
bulunan Akören köyündedir. /383/ 

7- Samuk Alan nâhiyesi’dir ki: Kazânm şimâl-i garbî taraflarını 
ihâta ider. Tatarlar’m hükümdâr-ı meşhûru (Hülagu-Ulaku) Hân 
evlâdından Yeşmut’un oğlu ve Amasya’da nâzır-ı Anadolu bulunan 
Cemûdâr’ın birâderi Samuk bu nâhiyede ikâmet eylediğinden adı 
çiftliğine alem olmuşdur. “Samuk Alanı, Samuk Çifliği” dimekdir. 

8- Gulâm nâhiyesi’dir ki: Kazânm şimâl-i şarkî taraflarını ihâta 
ider. Bu nâhiye dâhilinde Kaplan mâlikânesi ümerâ-i meşhûreden 
Kedağra emiri Kaplan Beg nâmına mensûb olub evlâdı tarafından vakf 
idilmişdir. Bu nâhiyenin merkezi olan Gulâm köyünün kadîmen ismi Kol 
nâhiyesi, Kol köyü muharrer iken dokuz yüz târihinden sonra Gulâm 
nâhiyesi, Gulâm Köyü yazılmışdır. Kaplan Beg’in kolu Esen Beg‘e 
mensûb olduğu bulunmuşdur. 

Bu Köprü kazâsmdan Köprülü sülâlesi sâyesinde sadr-ı a’zam 
Siyavuş Paşa, vüzerâdan Mü’ezzin-zâde Ali Paşa, Hamza Paşa, re’isü’l- 
küttâb Köse Ahmed Efendi, beglerbegi Çumulu-zâde el-Hâcc Ali Paşa 
gibi ricâl-i devlet zuhûr itmişdir. Kedağra kasabasının binâsı târihinden 
i’tibâren bu kazânm ricâli, ulemâsı, târihi pek mühim ve meşhûr olub 
Amasya kazâlannın umûmuna fâ’ikdir. El-yevm bu rüchâna hâ’iz olub 
Amasya livâsmm iki meb’ûs-ı muhteremi olan Hâcı /384/ Mustafa Tevfik, 
Fazıl Mehmed Arif Efendiler hazerâtı bu kazâdandır. 

Beşincisi Ladik Kazâsı’dır ki: Amasya’nın şark-ı şimâlisini muhît 
olub şarken Canik, garben Amasya, şimâlen Havza, cenûben Erba’a 
kazâlarıyla mahdûddur. Kazâ merkezi Akdağhn şimâl eteklerinde cenûba 
doğru mâ’il, latîf bir bayır üzerinde kâ’in Ladik kasabasıdır. Ta’rib 
olunarak Ladik, Ladek dinmiş ve kuyûd-ı atîkada bu sûretle yazılmışdır. 

Bu kasabanın nâm-ı kadîmi Laodikye olub Amasya hükümdârı 
meşhûr Büyük Mihrdâd, Mitradhn zevcesi Laodik nâm kraliçe tarafından 
binâ idildiği ve ba’dehû galat olarak Ladik dindiği meşhûrdur. Şu halde bu 
kasaba; ikibin senelik bir şehr-i kadîm olduğu anlaşılır. Ancak Konya 
dâhilinde Ladik nâhiyesi, Denizli sancâğmda Ladik kasabası, Beyrut 
vilâyeti dâhilinde kâ’in Lazkiye sancâğı da mezkûr kraliçe Laodike nisbet 
olunarak cümlesine Loadikya dindiği ve bunlardan üçü Ladik, biri 
Ladikya nâmıyla iştihâr itdiği iddi’â idilmekde ise de bu iddi’ânm 
muvafık olduğu meşkûkdur. 

Evliya Çelebi Seyahat-nâmesinde diyor ki: “ Amasya 
Kayasırası’ndan Havik, yahut Hâvik nâm kimse tarafından binâ idildiği 
münâsebetle Havik ba’dehû tahrif otanarak Ladik dinmişdir. /385/ 
Lâkin Sivas vilâyeti dâhilinde ve civarında bulunan Hafik kasabasının 
nâmı Bezm ii Rezm ’de Havik yazıldığına göre Havik tarafından binâ ve 
tesmiye idilmesi Hafik kasabası hakkında olmalıdır. Her ikisi de Sivas 
vilâyeti dâhilinde olduğundan teşâbih vâki’olduğu zatın olunur”. 

Yine mezkûr Seyahatnâme’de Evliya Çelebi merhûm o zaman 
Ladiklilerden naklen diyor ki: “Bu kasabanın akîb-i fethinde ümerâdan 
Selman Gâzi; kal’aya giriib burcuna sancâğı dikeyim mi diye Melik 
Ahmed Danişmend Gâzi’den istizân eyledikde Melik müşârün-ileyh 
dahî “tâ, dik” diye emr virdiği halk arasında şâyi’olduğundan bu 
kasabaya Ladik dinmişdir” Şu tevâtür-ı âmmeyi te’yid idecek bir delîl-i 
târihi olmadığı cihetle bu tesmiye bir masal gibi telakki olunabilir. Elsine- 
i âmmede İladik dinir. 

Bu kasabanın derûnunda ve etrâfmda meskûn olan Türk 
kabâ’ilinden Doğanlu Oymağı begi Sulî Beg Melik müşârün-ileyh Ahmed 
Danişmend Gâzi‘nin dâmâdı olub kızı İldük Hâtûn olduğu ve Melik 
müşârün-ileyhin kızı oğulları Arslandoğmuş, Uluğ Begler olub Sulî 
Beg’in oğulları bulunduğu vesâ’ik-i atîkadan anlaşılmakdadır. Emir-i 
kebir Bedreddin Şâhinşâh bin Arslandoğmuş et-Toğânî dahî Niksar‘da 
nıedfûn ve kitâbesi mevcûd ve Ladik‘de kız oğlu, Doğanlu nâmlarıyla 
cesîm köyler, /386/ mâlikâneler bulunduğuna dikkat olunursa bu 
kasabanın nâmı İldük Hâtûn ta’bir-i diğerle İldik Hâtûn adıyla tesmiye 
idildiği tahmin olunabilir. 

Ladik kasabasının cenûb tarafları dağ ve etrâf-ı selâsesi açık, düz 
bir ovaya nâzır olduğundan manzara-i 'umûmîyesi güzel, havası sağlam, 
rutubeti gâlibdir. El-yevm onyedi mahalle i’tibârmda olub bunlardan 
Bahşî, Koğa, Kilyas, Saray, Zâviye, Kızılsini, Kösre Mahalleleri kadîmen 
mevcûd idi. Tedricen kasaba ma’mûr oldukça kesb-i cesâmet iderek 

ba’dehû Câmi’-i Cedîd, Harmanlar, Hân Pınarı, Hâcı Ali Pınarı, Şehre 
Küsdü, Sun’ullah Paşa, İskaniye, Nâmaz-gâh, Taşlı Pınar, Kilisa 
Mahalleleri tahaddüs itmiş ve beşyüz kadar hâneyi hâvi bulunmuşdur. 

Zâviye Mahallesinde bulunan câmi’-i şerif kilisâdan tahvil ve bir 
minâre ilâve idilmiş ve Câmi’-i Cedîd Mahallesinde 891’de vüzerâdan 
Davud Paşa tarafından binâ olunan câmi’-i şerif müşrif-i harâb 
olduğundan 1085’de Sultân Mehmed Hân-ı Râbi’ hazretleri tarafından 
tecdîd ve iki minâreli olarak ihyâ buyrulmuşdur. Bahşî Mahallesinde 
915’de Amasya vâlisi Şehzâde Sultân Ahmed’in vâlidesi Bülbül Hâtûn 
tarafından bir câmi’-i şerif ve hamam binâ ve evkâfı tanzim idilmişdir. Bu 
cevâmi’-i şerife umûmen kâr-gîr ve metindir. /387/ 1112’de Câmi’-i 
Cedîd Mahallesi’nde Şeyhü’l-İslâm-ı esbâk Ladikli Mehmed Efendi oniki 
hücreli bir medrese-i âlîye ve gâyet muntazam, kâr-gîr olmak üzere 
câmi’i, bedestân ve taşhân binâ ve 1117’de bunları medrese ve câmi’-i 
şerife vakf itmişdir. Bahşî Mahallesinde bulunan dokuz hücreli ahşâb 
medrese Hızır Paşa tarafından binâ idilmiş olub evkâfı vardır. Zâviye 
Mahallesinde beş hücreli olmak üzere yakın zamanda bir medrese daha 
binâ idilmişdir. 

Şu mebânî-i diniyye ve mü’essesât-ı İlmiyeden mâ’adâ Mes’ûd 
Beg, Sun’ullah Paşa, Polad Beg, Emir Ahmed Çelebi ve Hâcı Yunus Ağa 
taraflarından binâ idilmiş birer mescid ve câmi’-i şerif, bir mekteb-i rüşdî, 
bir mekteb-i ibtidâ’î ve bir inâs mektebi vardır. 1323’de Çerkeş Karabey- 
zâde Ömer Beg Saray Mahallesinde bir hamam-ı latif binâ itmişdir. Ladik 
kasabasını ziyâret-gâh-ı enâm iden zâviye-i Rifâ’îye bânîsi es-Seyyid eş- 
Şeyh Ahmed-i Kebir-i Rifâ’î hazretlerinin türbesi pek meşhûr olub evkâfı, 
i’mâreti, tekyesi var idi. Kasaba civârmda Bâlî Baba Tekyesi de ziyâret- 
gâh-ı meşhûrdur. 

Bu kasabadan tarihen meşhûr olmak üzere dört sülâle-i azîme zuhûr 
itmişdir. Bunlardan birincisi ümerâ-yı Danişmendiye ve Selçukîye’den 
olarak Doğanlu Sulî sülâlesidir ki, her biri asrında pek meşhûr idi. İkincisi 
Kubâd sülâlesi olub ahfâd-ı Selçukîyedendir. Târih-i Osmaniyye’de 
Kubâdoğulları meşhûrdur. /388/ Üçüncüsü Yeni Beg sülâlesi olub Çelebi 
Sultân Mehmed Hân hazretlerinin ümerâsından idi. Bunun evlâdı umûmen 
ümerâdan olub pek ziyâde iştihâr itmişlerdir. Dördüncüsü Seyyid Ahmed- 
i Kebir-i Rifâ’î hazretlerinin sülâlesi olub evlâdı ve ahfâdı Anadolu ve 
Arabistan bilâdmda intişâr itmişlerdir. Bunlardan dahî ümerâ gelmişdir. 

Sadr-ı a’zam Tayyar Mehmed Paşa, Yeni Beg sülâlesinden olub 
pederi Mustafa Paşa ümarâdan ve mahdûmları Mustafa Paşa, Ahmed 
Paşa, Hüseyin Paşa vüzerâdan olmak üzere Ladik kasabasından zuhûr 

itmişlerdir. Şeyhü’l-İslâm-ı esbâk, İmâm-ı Sultânî Mehmed Efendi, diğer 
İmâm-ı Sultânî Ali Efendi, diğer İmâm-ı Sultânî Haşan Efendi diğer 
İmâm-ı Sultânî Emir Mustafa Efendi Ladik kasabasından ve yeniçeri ağası 
vüzerâdan Çalık Ahmed Paşa Ahmed Saray nâhiyesinden yetişmişlerdir. 
Bunlardan mâ’adâ Ladik kasabasından ve kurâsmdan zuhûr iden ümerâ ve 
mevâlî pek çok olub meşhûr Köprülü Mehmed Paşayı sadr-ı esbâk Ladikli 
Tayyar Mehmed Paşa yetiştirdiği cihetle saltanat-ı celîle-i Osmaniyye’ye 
Ladiklilerin pek büyük hidmet itdikleri aşikârdır. 

Ladik kasabası Sultân Mes’ûd Selçukî tarafından tecdîd ve ta'mîr 
olunub Kızoğulları idâresinde bulunmuş ve ba’dehû Kubâdoğullarmm 
idâresinde iken saltanat-ı celîle-i Osmaniyye’nin himâyesini Amasya 
/389/ hükümeti kabûl itdiği zaman memâlik-i Osmaniyye’den ma’dûd 
olmuş ve Amasya Çelebi Sultân Mehmed Hân hazretleri ve şehzâdesi ve 
Sultân Bâyezid Hân-ı sânî hazretleri ve şehzâdegânı vâlilikle bulundukları 
esnâda saray-ı sayfî vazifesini görmüşdür. Bu cihetle Ladik kazâsı târihen 
meşhûr ve ümerâsı çokdur. 

Ladik kazâsmm nüfus-ı ‘umûmîyesi ancak yirmi beşbin raddesinde 
olduğu halde altmışı mütecâviz kurâyı ve kadîmen dört nâhiyeyi hâvidir. 
Bu kazânm şark tarafında kasabaya on kilometre kadar bu’d-ı mesâfede 
kâ’in, cesîm bir göl olub balığı ve sazlığı pek meşhûr olduğundan lezîz 
balıklar çıkarılır, güzel hasırlar neşe olunur. Te’mîn itdiği menâfı-i 
İktisâdiye oldukça mühimdir. Tûlen altı ve arzen üç kilometrelik bir 
vüs’atı hâ’iz olub altı metre kadar derinliği vardır. Kasabanın cenûb-i 
şarkî tarafında bulunan Gölseki, Kızoğlu, Bulad, Çakır, Gümüş 
Yaylalarından nebe’ân iden altı aded çay bu göle dökülür. Buradan çıkub 
Tersakan nâmıyla meşhûr olan ırmağı teşkil ider. Bu gölün kurudulması 
tasavvur idilmekdedir. 

Dört nevâhiden biri Hamid nâhiyesi olub kazânm şark-ı cenûbî 
tarafını ihâta ider. Merkezi Hamid karyesi olub “Göl Tekyesi” dimekle 
ma’rûf bir tekyesi ve Bulad karyesinde Sultân Mustafa Câmi’i dimekle 
meşhûr bir câmi’ vardır. 

İkincisi /390/ Kara Abdal Sultân nâhiyesi olub 1314’de Hamid 
nâhiyesiyle birleşdirilmiş ve bir nâhiye-i cesîme teşkil olunmuşdur. Abdal 
Sultân Tekyesi meşhûr olub türbesi de vardır. Şeyhlü karyesinde “Seyfi 
Dede” dimekle meşhûr Kılıç Dede Tekyesi ve türbesi vardır. Meşhûr 
Büyük Kızoğlu, Küçük Kızoğlu, Çakır Gümüş, Aşağı İnöz, Yukarı İnöz 
köyleri bu nâhiyededir. 

Üçüncüsü Ahmed Saray nâhiyesi olub kazânm şimâl tarafını ihâta 
ider. Ahmed Sarayı’nda Seyyid Ahmed Kebîr-i Rifâ’î evlâd-ı kirâmmdan 

es-Seyyid Zeynelâbidin Rifâ’î Tekyesi ve kâr-gîr câmi’i ve bir mekteb-i 
ibtidâ’î ve Diyadin karyesinde Zeyneddin Samud Baba tarafından binâ 
idilmiş Samûd Tekyesi ve Salûr karyesinde Hâcı Nebi Tekyesi vardır. 

Dördüncüsü Doğanlu nâhiyesi olub kadîmen müslim Türkler ile 
meskûn iken el-yevm tamamiyle Rumlar meskûndur. Doğanlu, Tataroğlu, 
Karamuk, Kemâl, Ömer Hâfız, Hâcı Ali, Karik, Türesen köyleri bu 
nâhiyededir. 

Altıncısı Mecid-özü Kazâsıdır ki: Amasya’nın cenûba doğru garb 
taraflarını muhit olub şarken Amasya, garben Çorum, cenûben Zile ve 
şimâlen Hâcıköyü kazâlarıyla mahdûddur. Merkezi Avkat köyü civârmda 
iki tepenin düzce olan sırtlarında kâ’in Mecid-özü kasabasıdır. Bu kasaba; 
Avkatlı /391/oğlu Hâcı Ali Ağa‘ya nisbetle “Hâcıköyü” dimekle de 
meşhûr olduğundan bâlâdaki Hâcıköyü ile aralarını tefrik içün buna Avkat 
Hâcıköyü, ona Gümüş Hâcıköyü dinmekdedir. 

Bu kasabanın yeri; devr-i kadîm-i Danişmendî’de kâdı-i bilâd-ı 
Rûm olan Abdülmecid-i Hervî mâlikânesi olduğu münâsebetle 530 
târihlerinden beri “Mecid-özü” dimekle meşhûr olduğu vesâ’ik-i atîkadan 
anlaşılmakdadır. Avkat Köyü bu kasabanın garb-ı şimâlisinde olub Pontus 
Kral-zâdelerinden birinin adı olduğu ve bu köyde meşhûd olan kal’a-i 
kadîme harâbesi bu Avkat’m olub icrâ-yı hükümet itdiği elsine-i âmmede 
deverân itmekdedir. 

Bu kazâda meskûn olan Türklerin ekserisi Bayındır, Kayı 
Uruklarından olub Tatar, Kürd dahî bulunmakdadır. Merkezi olan kasaba 
kadîmen bir köy halinde olub Avkatlı-zâde el-Hâcc Ali Ağa 1140 
târihinden i’tibâren bu köyde ikâmet ve kesb-i nüfuz ve iktidâr 
eylediğinden 1168’de bir câmi’-i şerif ve hamam ve mekteb ve kendine 
mu’azzam bir konak inşâ ve mahdûmu Mustafa Paşa dahî evkâfım tanzim 
ve bunun mahdûmu el-Hâcc Süleyman Beg, câmi’i tecdîden tevsi’ ve 
önünde bir medrese binâ iderek bir kasaba haline koymuşlardır. 

1291 hudûdunda kazâ teşkil olunarak kâ’im-makâmm idâresine 
virilmiş ve 1306 hudûdunda bir mekteb-i ibtidâ’î binâ ve 1312’de /392/ 
mekteb-i rüşdiye tahvil olunarak tabur merkezi olmuş ve ibtidâ binbaşı 
olan Karslı Ahmed Şükrü Beg bir hamam ve kıraât-hâne ve kâ’im-makâm 
İskilibli İsmail Kemâl Beg 1316’da müceddid bir hükümet konağı, bir 
sa’at kulesi binâ ve Hâcı Süleyman Beg’in câmi’-i şerifini tâ’mir ve bir 
minâre-i latife ilâveten inşâsına himmet iderek kazânm eşrâf ve effâdı 
bezl-i i’ânât husûsunda yek-diğerine müsâbakât ve ibrâz-ı hamiyyet 
itmişlerdir. 

Bu kazâ; Mecid-özü, Tanun-özü, Varay nâmlarıyla meşhûr üç 
kazâdan müteşekkil olduğundan iki yüz kırk kadar kurâyı, yedi nâhiyeyi, 
ellibin kadar nüfûs-ı 'umûmîyeyi hâvi olduğu halde merkezi olan Mecid- 
özü kasabası üçyüz kadar hâneyi muhtevi ufak bir şehir-i cedîddir. 
Kasabanın manzara-i ‘umûmîyesi latif olub kadîmen Baymdırlu 
sülâlesinin nüfuz ve idâresi altında bulunmakda idi. 

Bayındır Uruğundan olan Baba İlyas Horasanî evlâdı Amasya’da 
nüfuzları zâ’il oldukda bu kazâya nakl-i ikâmet iderek muhâfaza-i 
mevcûdiyet itmişlerdir. Mecid-özü kasabasının kurbinde bulunan Bayındır 
karyesi vaktiyle büyükçe bir kasaba olduğunu el-yevm karyenin cesâmeti 
anlatmakdadır. Bu karye mükemmel kaldırımlar ile mezîn bağları, 
bağçeleri latif ve mebzûl, mevki’i düzgün olduğundan vaktiyle bir kasaba 
olduğundan şübhe yokdur. /393/ Kibâr-ı meşâyih-i sâlifeden “Balım 
Sultân” dimekle meşhûr eş-Şeyh Şehabeddin Balî Baba hazretlerinin 
Mecid-özü kasabası kurbinde tekyesi, türbesi olub Mecid-özü emiri 
bulunan Cibril-zâde el-Hâcc Türkâd Beg tarafından 836’da binâ idilmiş ve 
evkâfı tanzim olunmuşdur. Meşhûr ziyâret-gâhdır. “Zünnûn-ı Mısrî” 
dimekle meşhûr Zünnûn Baba’nm türbesi dahî bu Mecid-özü kasabasının 
garb-ı cenûbî tarafında yakın bir mevki’inde olub bu da ziyâret-gâh-ı 
meşhûrdur. Bu Zünnûn Bâbâ’nm târihi, dâstânı meşhûr olub bâb-ı sânîde 
zikr idilecekdir. Saltanât-ı celîle-i Osmâniye’yi on sene kadar işgâl 
itmişdir. 

Kazânın hâvi olduğu nevâhi-i seb’âdan biri Aştagul nâhiyesi‘dir. Kazânın 
cenıîb taraflarını muhit olub kuyıîd-ı atîkada “Üstâcoğlu” dimekle mukayyed 
olan bu nahiyenin adı Aştagul, Actavul, İştagul, Eştakul, İctavul gibi sûr-ı 
muhtelifede zabt ve kayd idilmekdedir. 675 hudıidunda Mecid-özü kadıları bu 
Üstâcogul karyesinde ikâmet ve bütün vesâ’ik-i şer’iyeyi “el-kâdı bi-medînetü 
Aştagul” diye imzâ itmelerine bakılırsa vaktiyle bu nahiyenin bir kazâ merkezi 
olduğu anlaşılır. 

2-Zünnûn Abâd nâhiyesi’dir ki kazânın garb-ı cenûbi taraflarını 
ihâta ider. Bu nâhiyenin kadîmen bir kazâ olduğu ve merkezi de Elvân 
Çelebi karyesi bulunduğu vesâ’ik-i atîkadan anlaşılmakda /394 olub 1263 
târihlerine kadar Zünnûn-âbâd kazâsı nâmıyla meşhûr olduğu hâlde 
mu’ahharen nâhiye hâline ifrâğ ve Mecîdözü kazâsma ilhâk idilmişdir. 
930 târihine kadar bulunan vesâ’ik-i şer’iyyede bu nâhiye Tanun-özü 
dimekle mukayyed olduğu hâlde bu târihden sonra Zünnûn-özü, Zünnun- 
âbâd sûretinde yazıldığına bakılırsa bâlâda mezkûr olan Zünnûn Baba‘nm 
nâmıyla yâd idilmiş olduğu anlaşılır. 

3- Elvân Çelebi nâhiyesi’dir ki kazânm şimâli taraflarını muhit 
olub merkezi Elvân Çelebi nâm-ı diğerle Elvân Çelebi karyesidir. Elvân 
Çelebi hazretlerinin burada ikâmetinden evvel bu nâhiye “Tanutı-özü” 
dimekle meşhûr bir kazâ olub Zünnun-âbâd nâhiyesi de bu kazâ dâhilinde 
idi. Bu kazânm teşkîlât-ı kadîmesine dikkat olunursa Tanun-özü, Mecid- 
özü nâmıyla iki kazâdan ibâret olub Mecid-özü’nün kazâ merkezi Aştakul 
karyesi, Tanun-özü’nün kazâ merkezi de Tanun karyesi olduğu anlaşılır. 
Bu kazâya 727 târihlerinde Tanuk kazâsı ve merkezine Tanuk kasabası 
dinmekde iken mu’ahharen galât olarak Tanun dinmişdir. 

727’de Baba İlyas evlâdından Muhlis Paşa-zâde Aşık Paşa bilâd-ı 
Mısriyeye azimet eylediğinden mahdûmu Elvân Çelebi bu Tanun-özü‘ne 
gelüb ikâmet ve pederinin Kırşehri‘nde /395/ vefâtı üzerine tavattun itmiş 
ve 753’de gâyet latif, mermerden masnû, ufak bir câmi’-i şerif ve önünde 
kendisine bir türbe ve garb tarafında cesîm bir zâviye ve bunun şimâl 
tarafında i’mâret-hâne ve bir hamâm inşâ iderek Tanun-özü’nü ihyâ 
eylediğinden bu kasaba; bu hayrâtm binâsmdan sonra Elvân Çelebi 
kasabası nâmıyla yâd idilmeğe başlamışdır. 

Sivas hükümdârı “Köse Peygamber” dimekle meşhûr Sultân Eratna 
Beg’in veziri olan Alaeddin Ali Şâh Rumî bu Elvân Çelebi‘nin âmm- 
zâdesi olduğundan müşârün-ileyhin hayratını idâre idecek evkâf-ı cesîme 
ihyâsmda Elvân Çelebi’ye mu’âvenet ve Tanun-özü’nü Muhlis Paşa 
evlâdına i’tâ itmiş idi. Bu cihetden paşa-yı müşârün-ileyhin evlâdı bu 
kazâda müddet-i medîde nâfızü’l-kelim olmuşdur. 

4- Kayı nâhiyesi‘dir ki: kazânm cenûb-ı şarkiyesini muhit olub 
Oğuz Türklerinden Kayı kâbilesinden bir kısmı bu nâhiyede ikâmet 
eylediklerinden Kayı nâhiyesi dinmişdir. El-yevm Kayı nâmıyla meşhûr 
bir köy bulunmakda olub Kürdler meskûndur. Devr-i celîl-i Süleymanî’de 
Rûmili fütühâtı terakki eylediğinden selâtin-i âl-i Osmân hazerâtımn 
mensûb olduğu Kayı kâbilesi efradından olan bu köy sekenesi Rûmili’ye 
nakl-i vatan eyledikde Amid vak’asında Bıyıklı Mehmed Paşa‘ya karşu 
koyub da mağluben ihrâc idilen Kürdlerden bir kısmı buraya iskân 
idilmişdi. /396/ 

5- Kara Ya’kub nâhiyesi‘dir ki: Kayı nâhiyesinin cenûbunda vâki’ 
olub bu nâhiyede ikâmet iden Türk Oymaklarından Kara Cacalı Türkmen 
aşireti begi Kara Ya’kub Beg‘in zîr-i nüfuz ve idâresinde bulunduğu 
münâsebetle Kara Ya’kub nâhiyesi dinmişdir. 

6- Kışlâcık nâhiyesi’dir ki: Kazânm garb-i cenûbî taraflarım muhit 
olub Muhlis Paşa evlâdından Gıyaseddin Mehmed Çelebi‘ye zaman-ı 
emâretinde bu nâhiye kışlak olmak üzre virilmiş ve ikâmet itdiği yere 
Kışlâcık karyesi dinüb mu’ahharen nâhiyenin alem-i mahsûsu olmuşdur. 
Bu nâhiyenin ekser sekenesi Baba İlyâs Horasânî’nin evlâdı zânn olunur. 
1317 şevvâlinde Selânik’de vefât iden mülgâ üçüncü ordu müşiri 
Amasyalı Hüseyin Fevzi Paşa bu nâhiyedendir. 

7- Varây nâhiyesTdir ki: Kazânm şârk taraflarını muhit olub 
Türkmen ümerâsından Şerefeddin İnacoğulları bu nâhiyede ikâmet 
itmişlerdir. Bunlara Şerefoğulları dinir. Şerefler karyesi bunların makâm 
olub el-yevm bu köye galat olarak Şerefder dinmekdedir. Tatar 
beglerinden Olcay tu Sultân Varây kasabasında ikâmet eylediğinden 
burada câmi’i ve zâviye binâsıyla nâmını ibkâ ve Ece Sultân dimekle 
iştihâr itmişdir. Meşhûr Zünnun Baba bunun ahfâdmdan olub zâviye 
şeyhliğinden bir tâtâr ocağı uyandırmağa çalışmış ise de kendi ocağını 
söndürmüşdür. /397/ 

Amasya’da icrâ-yı emâret iden Banukşâh Şerefoğullan’ndan olub 
evlâdı Varay kazâsmda iki yüz sene kadar ikâmet itmişdi. Zünnun Baba 
bu ocağı söndürmekle iştihâr itmişdir. Bunlardan Esen Beg-zâde Ali Paşa 
meşhûr olub Amasya hükümdârı Devâtdâr Ahmed Çelebi’ye kayın peder 
olmuş idi. Şeyhü’l-İslâm-ı esbâk Amasyalı Kara Halil Efendi bu 
nâhiyedendir. Bu kazâdan Elvân Çelebi sülâlesi, Şeref sülâlesi, Cebele 
sülâlesi, Avkatlı sülâlesi nâmlarıyla dört sülâle-i mühimme zuhûr iderek 
kazâya icrâ-yı nüfuz itmişlerdir. Sinîn-i ahirede Kürd Milli sülâlesi dâhi 
iştihâr eylediyse de şöhreti, kazanın hâricine çıkmamışdır. Defterdâr-ı 
meşhûr Mehmed Recâ’î Efendi Elvân Çelebi sülâlesinden ve 
nâhiyesindendir. 

Yedincisi Merzifon Kazâsı’dır ki Amasya’nın şimâlinde olub 
şârken ve cenûben Amasya, garben Hâcıköyü, şimâlen Havza ve Köprü 
kazâlarıyla mahdûddur. Kazâ merkezi Taşan DağTnın cenûb eteklerinde 
hafif, düze mâ’il, gâyet latif bir tepe üzerinde kâ’in Merzifon kazâsıdır. 
Etrâfı bâğ-ı dilâra, önü yâ’ni cenûb-ı şârkî tarafları yedi kır nâmıyla 
meşhûr bir sahrâdır. 

Merzifon, yâhud Merzifon kasabası kimin tarafından ne zaman 
/398/ binâ idildiğine dâ’ir ma’lûmât-ı sâhîhe olmayub Pon hükümeti 
devrinde binâ idildiği tahmin olunmakdadır. Çünkü Pon hükümeti İran 
devlet-i kadîmesi fîirû’undan olub zebân-i farisi’de “merz” smur, mahal-i 

sükûn manâsmdadır. Fon dâhi Pon lâfzının mu’arrebi olduğu emsâl-i 
kesiresiyle müsbet olduğundan bi’l-izâfe Merzefon olur. Pon sınırı, Pon 
karârgâhı dimekdir. Mu’ahharen kesre-i izâfeyi iş’âr içün “yâ” ilâvesiyle 
Merzifon dinmişdir. İsmen delâlet-i lâfziyesinden anlaşılan şu ma’nâya 
nazaran bu kasabanın Pon hükümeti devrinde binâ idildiği münfehim ve 
şu halde iki bin senelik bir şehr-i kadîm olur. 

Fakat bâb-ı evelde zikr idileceği üzere Pont kıt’asında Pon 
hükümeti kıraliyesini ibtidâ teşkil iden Mihrdâdlar olmayub Flunlar 
(Türkler)dir. Binâen-aleyh Merzifon kasabası Mibrdâıiardan evvel Hunlar 
ile meskûn olduğu tetkik olunursa Hunlar tarafından te’sîs ve binâ idildiği 
ve daha kadîm olduğu da anlaşılır. Şu halde bu ismin ma’nâsı Ponlar 
(Hunlar-Türkler) karârgâhı dimek olur. 

Elsine-i âmmede bu kasabaya Marsîvân (Marsivân) dinmekdedir. 
Merzifon lâfzının muhârref bir galât-ı meşhûru olduğu anlaşılmakla 
beraber Asârü’l-İbâd tetebbu’âtından münfehim olduğu /399/ üzre 
Barsevinc 51 lâfzından bozma bir ism-i Türkî olduğu anlaşılır. Barsevinc 
Hunlarm bu kıt’âda nîm-i müstâkil beglerinden olub bu kasabanın 
Barsevinc tarafından binâ ve kendi nâmıyla tevsîm idilmesi ve ba’dehû 
galât-ı âmme olarak Bârsîvân-Mârsîvân telâffuz olunması da agleb 
ihtimâldir. 

Bâ’zı sâl-nâmelerde “Erzurum hâkimi Mengiicek tarafından fetlı 
olunan bu kasaba mû’mâ-ileyhin nâmıyla tesmiye ve mu’ahharen tahrif 
olunarak Merzifon dindiği” yazılmakda olub sûret-i tahrîre göre bu 
kasaba âsâr-ı islâmiyeden olduğu ve 480 târihlerinde tesmiye olunduğu 
anlaşılmakda ise de Merzifon nâmının bu târihden evvel mevcûd olduğu 
târihen mazbûtdur. Mengücek ile Merzifon lafzlan arasında bir münâsebet 
olmadığı hâlde iddi’â-yı tâhrif idilmesi birâz gâribdir. 

Târîh-i Al-i Dânişmend’de mezkûr olduğu üzre Merzifon kasabası 
ümerâ-yı Dânişmendiyeden İltekinGâzi tarafından feth olunmuşdur. Emir- 
i müşârün-ileyhin mahdûmu Sehâmü’d-devle Hüseyin Gâzi /400/ 
Merzifon’da tûl-ı müddet icrâ-yı emâret itdiğinden ikâmet itdiği mevki’e 
Sehâmü’d-devle nâmı virilmişdir. Kuyûd-ı atîkada Sehâmü’d-devle 
Mahallesi, Sehâmü’d-devle karyesi ve el-yevm Sehmii’d-devle karyesi 
mestûr ve elsine-i âmmede mezkûrdur. Erzurum taraflarının fethine 


51 Sevinç, mû‘mâ-ileyhin ismi olub “bâr” dahî vasfıdır. Eski Türk dilinde oymak re’islerine 
“ baş”, büyük il beylerine, vâlilere “bay”, vâliliklerin, bayların yarım müstakil olanlarına 
“bâr”, tamamiyle müstakil olanlarına “hân” dinir. Bâ ile mim arasında lisânen terâdüf, 
müvâsât olduğundan “bâr” ile “mâr” arasında bir fark-ı ma‘nevî yokdur. Mânkâ-bâkâ, 
menglü-begli, müngây-bunâk gibi. 

me’mûr olan Mengücek Beg’in Merzifon’u feth itmesi târihen mâ’lûm 
değildir. 

Ancak Merzifon kasabasının şimâl-i şârkî tarafında iki kilometre 
kadar yakın bir yerinde olan Marınca köyü ile Merzifon kasabasının âsâr-ı 
kadîmesi, harâbeleri tedkîk olunursa Barsevinc tarafından binâ idildiği 
zann olunan kasabanın Marmca karyesi olduğu ve Pon hükümeti devrinde 
Merzifon kasabası bir karârgâh-ı husûsî olarak bâ’dehû bir kasaba şeklini 
aldığı ve Marmca kasabası da bir köy hâline girdiği tahmin olunabilir. 
Mannca’mn Barsevinc adına daha müşâbeheti olduğu bu zannı takviye 
ider. 

Merzifon kasabası Amasya’ya otuz iki kilometre kadar yakın 
olduğu gibi Amasya’ya mülhâk diğer kasabatm dâhi en büyüğüdür. Devr-i 
Selçukîden mukaddem olan ahvâli târihen mechûl olduğu hâlde 
mahâllâtmm esâmi ve teşkilâtına bakılırsa 670 târihlerinden sonra kesb-i 
cesâmet itdiği anlaşılır. El-yevm kasabanın şârk-ı cenûbî taraflarında 
harâbesi görülmekde olan kakası, ufak olduğu halde âsâr-ı atîkadan 
ma’dûd olacak bir ehemmiyeti hâ’iz değildir. 

Merzifon kasabası kadîmen Alaca Minâre, Erzincânî, Bâlî, /401/ 
Çâvuş Abbâs, Hâcı Ahmed, Hâcı Pir, Hâcı Receb, Hâcı Ali, Hüsâm-ı 
Cedîd, Harmânlu, Hâce Süleymân, Südcü, Sürme Sürd, Şeydi, Bölük, 
Sûfîler, Tuz, Adil, Ali Bozacı, Kadı Mahbûb, Lâhne Mahallelerini hâvi 
olub kuyûd-ı kadîmede Marmca karyesi dahî bir mahalle 
gösterilmekdedir. Hülâsa yirmi mahalleyi, dört bin kadar hâneyi, dört 
nâhiyeyi, otuz sekiz bin kadar nüfus-ı ‘umûmîyeyi ve kırk beş kadar 
kurâyı hâvidir. 

Şu esâmi-i mahâllâta dikkât olunursa Erzincânî Mahâllesinden eski 
bir mahâlle ismi görülemez. Meşâhîr-i ulemâdan Şerefeddin Mehmed 
Erzincânî bu mahâllede 768 târihine kadar ikâmet ve neşr-i ‘ulûma 
muvâzabet itdiği münâsebetle mensûb olduğu bir belde-i azîmenin ismi 
oturduğu yere alem-i mahsûs olmuşdur. Diğer Hâcılar ile Kadı İmâdeddin 
Mahbûb Buhârî ve Hâce Süleymân ile Sûfîler dokuzuncu kurûn-ı hicri 
ricâlinden ve Hüsâm-ı Cedîd, Ali Bozacı, Şeydi, Bölük dahî onuncu, on 
birinci kurûn-ı hicri a’yânmdan mâ’dûddur. 

Çelebi Sultân Mehmed Hân Hâzretlerinin Amasya’da icrâ-yı 
hükümet buyurduğu zamanlarda bu kasabayı teşrif ve sarây-ı âlî inşâ 
buyurmuş olduğu münâsebetle târih-i Osmânîde bir mevki’-i mühimnı 
kazanmış ve 818’de Sultân müşârün-ileyh hazretleri bir medrese-i /402/ 
âliye ve bir hamam binâ ve evkâfım tanzim buyurmuşdur. Bu medrese; 
gâyet mu’azzam, kâr-gîr bir dârü’l-ilm-i âli olduğundan Merzifon‘un 

şerefini tezyîd ve ulemâsını teksir itmişdir. Bu zamanın ricâlinden Hâce 
el-Hâcc Haşan Çelebi bir câmi’-i şerif ve Sultân müşârün-ileyhin vâlidesi 
Devlet Hâtûn 822’de bir câmi’-i şerif ve yanında bir zâviye-i âliye ve bir 
i’mâret-hâne inşâ itmişlerdir. 

830’da Sultân Murâd Hân-ı sânî Hâzretleri de bir câmi’-i şerif ve 
hamam ve Kadı Mahbûb Çelebi bir câmi’-i şerif ve mekteb ve 878’de 
Sultân Mehmed Hân-ı sânî Hâzretleri de bir hamam-ı latîf inşâ ve 868’de 
Horasânî Piri Baba bir zâviye ve Merzifonî eş-Şeyh Ali Çelebi dahî 
Zeynîlere mahsûs diğer bir tekye binâ ve her biri evkâfım tanzim ve 
kasabayı ihyâ itmişlerdir. 

900’de Bozacı Ali Çelebi Mahallesi‘nde bir cârni’i ve mekteb ve 
962’de Merzifonî Ramâzân-zâde Mehmed Beg bir medrese ve 987’de 
ümerâdan Süheyl Beg diğer bir medrese binâ itmişlerdir. Bunlar Ramâzâniye, 
Süheyliye Medreseleri nâmıyla meşhûrdur. Medrese-i Süheyliyeye 
mu’ahharen Zeyneliye dahî dinmişdir. Adil Mahallesi’nde “Sırrı Baba 
Tekyesi” dimekle meşhûr olan zâviyeyi meşâyih-i Nâkşibendîyeden eş-Şeyh 
Sim Ali Efendi 1035’de binâ ve 1018’de ümerâdan Osmân Beg bir mekteb 
ve çeşme ve mescid ve 1072’de mîr-âhûr Merzifonî Ali Aga bir mekteb inşâ 
ve evkâfım tânzim itmişlerdir. /403/ 

1087’de sadr-ı a’zam Merzifonî Kara Mustafa Paşa ibtidâ maskât-ı 
re’si olan Marmca karyesinde vâlidesi Abide Hâtûn‘un binâ itdiği mescidi 
tevsî iderek bir câmi’-i şerif ve mekteb ve 1090’da Merzifon kasabasının 
ortasında metin, kâr-gîr bir câmi’-i şerîf ve önünde bir muvakkit-hâne, 
kütüb-hâne, ders-hâne ve şadırvân binâ ve Tâşân Dâğindan iki 
kilometrelik kadar bir mesâfede lağımlar inşâ iderek kasabaya su getirmiş 
ve otuz kadar kâr-gîr çeşme binâsıyla cidden kasabayı ihyâ ve câmi’-i 
şerife dersiye vâz’ itmişdir. Evkâfı mebzûldur. 

1145’de Şeyhü’l-İslâm-ı esbâk Merzifonî Dürrl Mehmed Efendi bir 
medrese ve 1178’de el-Hâcc Ali Aga diğer bir medrese ve 1212’de el- 
Hâcc Haşan Aga diğer bir medrese daha inşâ iderek Hâcı Haşan Aga’nm 
medresesi “Şifâ’iye” dimekle meşhûr olmuşdur. Hâcı Bâlî Mahâllesi‘nde 
Haşan Aga bir câmi’-i şerîf ve 1178’de Hâmid Efendi diğer bir câmi’-i 
şerîf ve Harmanlı Mahallesinde Kadı Emin Mehmed Efendi diğer bir 
câmi’-i şerîf ve mekteb ve Kara Mütesellim Hüseyin Aga ve diğer 
mütesellim el-Hâcc Süleymân Aga birer çeşme ve mekteb ve Muslihiddin 
Çelebi gibi ashâb-ı hayrât dahî mescidler, mektebler binâ iderek kasabanın 
i’mârma ve mebâni-i âliye ve diniyye ihyâsına himmet itmişlerdir. 

Merzifon kasabası; Amasya sancâğı kazâlarının umûmuna /404/ 
merci’olacak bir mevki’i, cesâmeti hâ’iz olduğuna binâ’en 1300 sâlinde 

Amerikalılar “Kollej” dimekle meşhûr mekteblerini şehrin gâyet 
mükemmel, âli bir yerinde te’sis ve güşâd ve mekâtib-i rüşdiye, idâdiye 
derecesinde bir program tatbik ve derûnunda erbâb-ı sınâ’iye mâhsûs bir 
dârü’l-smâ’a ve umûma mahsûs bir hasta-hâne inşâ iderek neşr-i ma’ârife 
hidmet, menâfi’-i maddiye te’mîn itmeğe ikdâm itmişlerdir. 

Fakat şu mektebin harekâtı; neşr-i ma’ârife himmetden ziyâde 
müdâvimleri bulunan Ermeni gençlerinin efkârını tevsi’e, hissiyâtmı 
tehyîce hidmet itdiği anlaşılmakla berâber millet-i mu’azzama-i 
Osmâniyenin gözünü açmağa pek büyük medârı olduğundan Merzifon’da 
medâris-i İslâmiyenin ıslâhına ibtidâr ve iki mekteb-i ibtidâ’î ve 1310’da 
bir mekteb-i rüşdî te’sîs ve 1330’da bu mekteb-i rüşdî görülen lüzûma 
binâ’en mekteb-i idâdî’ye tahvil ve mekâtib-i ibtidâ’îye teksir idilmişdir. 

1311 iğtişâşmda hükümet konağı ve kasabanın ortası yanmış 
olduğundan eşrâf ve efrâd-ı kazâ 'umûmen i’ânâta bezl-i gayret iderek 
hükümet konağı, belediye dâ’iresi, âlî bir kışla mükemmel sûretde binâ ve 
ma’ârife irâd olmak üzre bir hamâm-ı latif, otel, kırâ’at-hâne, ticâret 
mağazaları inşâ ve gâyet gayûr, kâni’ Tâtâr muhâcirleri mevâki’-i 
münâsebeye iskân idilmiş olmakla kasabanın cesâmeti, ziyneti /405/ 
ticâreti, serveti ve binâ’en-aleyh ehemmiyeti fevkâlede tezâyüd 
eylemişdir. 

Sâdr-ı a’zam Kara Mustafa Paşa; Hâcı Ali Paşa ve kibâr-ı 
vüzerâdan Ahmed Paşa, Hüseyin Paşa, Hâlil Paşa, Mehmed Paşa, Mustafa 
Paşa ve beglerbegilerden İbrahim Paşa, Ahmed Paşa, Abdullah Paşa gibi 
pek çok ümerâ ve şeyhü’l-İslâm Dürrî Mehmed Efendi, kazasker Hâfız 
Abdurrâhman Efendi, Nişâncı Mehmed Beg gibi pek çok mevâlî, ulemâ, 
ricâl-i devlet Merzifon kasabasından zuhûr itmişdir. Allâme-i zaman 
Cemaleddin Sâferşâh, Şerefeddin Hamza, eş-Şeyh Nizameddin 
Ahdurrahim Zeynî bu kasabanın yetiştirdiği evliyâ ve fuhûl-i 
ulemâdandır. 

Çelebi Sultân Mehmed Hân Hazretlerinin medresesi “Sultâniye-i 
Merzifon” dimekle meşhûr olub Ferîdiiddin Mehmed Divâni, Şeydi 
Şemseddin Ahmed Kirimi, Rükneddin Abdulkerim Amasî, Nizâmeddin 
Ahdurrahman Âftâbî gibi fuzalâ 1260 târihlerine kadar bu medrese 
müderrisliğinde iştihâr eyledikleri hâlde mu’ahharen usûl-i verâset bu 
medreseyi duçâr-ı ta’til itdiğinden bir müddet eslihâ-i askeriyyeye debboy 
olmuş ve yakın zamanlarda i’mârma himmet buyurulmuşdur. 

Medrese-i Düriyye dimekle ma’rûf olan Dürrî Efendi’nin medresesi 
evkâfım mahdûmu Şeyhü’l-İslâm Mustafa Efendi tanzim itdiği 
münâsebetle Dürrî-zâde medresesi dinmiş ise de medreseyi pederinin 

yapdırdığı kayden müsbetdir. Bu medrese-i âliye diğer medâris gibi birer 
sülâle-i /406/ ilmiyye idâresinde bulunduklarından her birinin 
müderrrislerini ta’dâda burada hâcet görülmemiş ve bâb-ı sânîde sülâle 
re’isinin tercemesi zeylinde zikr idilecekdir. 

Merzifon kazâsı, Merzifon, Merzifon-âbâd, Gelgirâs nâmlarıyla 
kadîmen üç kazâdan müteşekkil olub 1296 teşkilâtında Merzifon-âbâd 
kazâsı ilgâ olunarak hâvi olduğu kurâdan ekserisi Hâcıköyü kazâsma ve 
bir kısmı dahî Merzifon kazâsma virilmişdir. Kadîmen merkezi Bulâk 
kasabası olub el-yevm Hâcıköyü kazâsmda bir köydür. Ba’dehû Gelgirâs 
kazâsı da ilgâ ve kurâsı Merzifon kazâsma ilhâk idilüb Merzifon kazâsı 
tevsi’ olunarak dört nâhiye i’tibâr idilmişdir. 

1- Ilıcâk Nâhiyesi‘dir ki kazânm garb-ı cenûbîsini ihâtâ ider. 
Anadolu Nâzın olan Tatar kumândânı meşhûr İlıcak Noyin‘in bu nâhiye 
umûmen çiftliği olduğu münâsebetle 670 târihinden beri tesmiye 
idilmişdir. Nâhiyede bu kumândânm adından başka bir eseri yokdur. 
Mu’ahharen evlâdı kabûl-i İslâm idüb ahfâdmdan ba’zıları burada ikâmet 
itmişlerdir. Meşhûr Çayırköylü Ahmed Paşa bu nâhiyedendir. 

2- Zoğu Nâhiyesi‘dir ki kazânm şârk-ı şimâli taraflarını ihâtâ ider. 
Nâzır mû’mâ-ileyh İlıcak Noyin‘in kethüdâsı, vekil-i umûru zâlim-i 
meşhûr Zoğây nâm bir Tatar beginin bu nâhiye, çiftliği /407/ olduğu 
münâsebetle 700 târihlerinden beri tesmiye idilmiş ve galat olarak Zoğu 
dinmişdir. Bunun evlâdı, ahfâdı bu nâhiyede ikâmetle be-nâm olmuşlar 
idi. Vüzerâdan Timur Süleymân Paşa ve birâderi beglerbegi Cevher Paşa 
Zogu nâmıyla meşhûr köydendir. 

3- Gelgirâs Nâhiyesi’dir ki kazânm cenûb taraflarını tamamıyla 
ihâtâ ider. Kadîmen Gelingiras nâmıyla muhaner olub Girâs Hâtûn llıcâk 
NoyiıTin kerîmesi ve İzzeddin Mehmed Pervâne Beg‘in zevci olduğuna 
binâ’en gelin olduğu zaman bu çiftliğe mâlik olduğundan tesmiye idilmiş 
ve ba’dehû tahfif olunarak Gelgirâs dinmişdir. Bu hâtûnun merkez nâhiye 
olan Gelgirâs karyesinde bir hamamı vardır. Buradan zuhûr ve Sultân 
Mehmed Hân-ı sânî Hâzretlerinin devrinde temâyüz iden Hayreddin Hızır 
Paşa burada bir câmi’-i şerif ve mahdûmu Haşan Paşa bir medrese ve 
mekteb binâ itmişlerdir. Kadîmen burası merkez kazâ olduğu hâlde 
mu’ahharen tedenni itmişdir. El-yevm âsâr-ı medine harâbeleri 
görülmekdedir. 

4-Gümüştegin nâhiyesi olub kazânm garb taraflarını ihâta ider. Bu 
nâhiye; hükûmet-i Dânişmendiye re’isi bulunan Melik Ahmed Dânişmend 
Gâzi oğlu Gümüştegin Gâzi‘ye nisbet idilmekdedir. Bulâk kazâsı nâmıyla 
ma’rûf olan kazâya merbût iken, mu’ahharen kurâsıyla berâber 
Merzifon‘a ilhâk idilmişdir. Merzifon kazâsmdan ricâl-i Osmâniye’den 
dört sülâle-i mühimme neş’et /408/ itmişdir. Biri Devlet Hâtûn kethüdâsı 
Yusuf Paşa sülâlesi olub müşârün-ileyhin evkâfma dört yüz sene kadar 
mütevelli olarak Şehsuvâr Paşa, Ahmed Paşa gibi ricâl-i devlet 
yetişdimıişdir. Diğer Gelgirâslı sülâlesi olub Hayreddin Paşa, Haşan Paşa 
bunlardandır. Öbürü Ramâzan sülâlesi olub re’isü’l-küttâb Mehmed Beg, 
iki kazasker, on kadar mevâli gibi ricâl-i kalemiyye ve ilmiyye 
yetişdimıişdir. Dördüncü sadr-ı esbâk Kara Mustafa Paşa sülâlesi olub son 
iki sülâle İstanbul‘da ikâmet ve iştihâr itmişlerdir. Tarîkat-ı Sünbüliyye 
Piri Sünbül Sinâneddin Yusuf Efendi Hazretleri Merzifon’un yetişdirdiği 
kibâr-ı evliyâdır. 

Merzifon kazâsmm şimâl tarafını ihâtâ iden Tâşân Dâğı Amasya 
sancâğı dâhilinde bulunan dâğlarm Akdâğ’dan sonra en büyüğüdür. 
Tersakan Çayı’ndan i’tibâren şarkdan garba doğru uzanub Osmâncık 
kazâsmda Kızılırmak‘a kadar imtidâd ider. Tûlı kırk beş kilometre kadar 
olub mebde'inin arzı yimıi beş kilometre kadar olduğu halde 
müntehâsının arzı ancak sekiz kilometre kadardır. Binâen-aleyh bir tabut 
şekline müşâbih ve zirvesi sath-ı zeminden bin ikiyüz ve hey’et-i 
‘umûmîyesi üç yüzden sekiz yüz metreye kadar yüksek ve her tarafı gâyet 
münbit tarla, şark tarafları orman ve yayladır. 

Bu dâğın cenûb eteklerinde Merzifon, Hâcıköyü ve şimâl /409/ 
eteklerinde Havza, Köprü kasabaları mevcûd olub üzerinde, yanlarında, 
eteklerinde pek çok köyler, çiftlikler bulunmakdadır. Bu dâğm mecmu’u 
vaktiyle Kedâğra’da ikâmet iden Hüsrev Şâh Selçûkî evlâdından Tâşân 
Beg içün husûsî bir çiftlik olub mu’ahharen kesb-i nüfûz ve iktidâr iderek 
Rum vâlisi Timurtaş Beg’in 727’de gaybûbetiyle berâber vilâyetde devâm 
iden keşmekeşden bi’l-istifâde bir Selçûk ocâğı yakmağa ikdâm itmiş ve 
ba’dehû Sultân Eretnâ Beg’e inkiyâd iderek ufak bir emâret teşkiline 
muvaffak olmuş idi. Müşârü’n-ileyhin irtihâlinde kimseyi tanımayub 
emâret ve Tâşân Dâğı’nı makarr ittihâz eylediğinden Tâşân Dâğı 
dinmesine bâ’is olmuşdur. El-yevm Tavşan Dâğı dinmekdedir. Bu 
tesmiyeyi Bâlî, Ahmed, Ah, Haşan, Şâhin Begler gibi evlâd ve ahfâdı bu 
dağda ikâmetle idâme ve bir kısmını vakf idüb mü’ebbeden nâmlârı 
kalmışdır. Bu â’ile ekseriyetle Merzifon kasabasında ikâmet ve 
akrânmdan evvel himâye-i celîle-i Osmâniye’yi kâbul iderek muhârebât-ı 

vak’ada isbât-ı sadâkât, mukaddemâne ifâ-yı hidmet itmişlerdir. 
Binâ’enâleyh: Bir müddet Merzifon kasabası bu Tâşân-zâdelere nisbetle 
vilâyet-i hâs ünvâm aldığı Bezm ü Rezm gibi bâ’zı tevârih ve evrâk-ı 
mahsusâda görülmekdedir. 

Şu mukaddimenin mütâla’asmdan müstebân olduğu üzere Amasya 
sancâğmda Simre nâmıyla müsemmâ pek çok mevki’ler görülmüş /410/ 
ve âsâr-ı Selçukîye’den olduğu münâsebetle kıymet-i târihiyeyi hâ’iz 
bulunmuş olduğundan kuyûd-ı atîkada, tevârih-i adîdede, pek çok evrâk-ı 
mahsûsada mestûr olan Simre kelimesi hülâsaten şu sûretle izâh 
olunabilir: 

Behcetü’t-Tevârîh’de Simre sin-i mühmelenin kesri, mimin 
sükûnu ve râ-i mühmelenin fethâ ile zabt idildiği hâlde el-Aylemü’z- 
Zâhir’de sinin kesri ve mimin, rânm fethâ ile kayd idilmiş ve sin ile mim 
arasında bulunan yâ hazf olunmuşdur. Târîh-i ibn Hallikâ’nm zeylinde 
Simre nâmıyla kayd olunduğundan ta’rib eylediği anlaşılmakdadır. 
Mu’cemü’l-Buldân’da Simre hidre vezninde olduğu gösterilmiş ve 
mimin zammı ile de mezkûr bulunmuşdur. 

Şu esmâ-i muhtelife tedkîk olunursa Simure sûretinde yazılması 
lâzım gelen şu kelimenin imlâsı; muhtelif sûretde yazıldığından zabt ve 
kayd ve teleffuzunda ihtilâf hâsıl olduğu anlaşılır. Bu Simure’den yâ ile 
vâv hazf olundukda Simre kalacağı şübhesizdir. Ba’zıları bu kelimeyi 
sinin ve rânm fethâ, mimin sükûnu ile temre vezninde, diğer ba’zıları da 
sinin, mimin ve rânm fethâlarıyla şehre vezninde okumuş oldukları 
görülmekde ise de şu kuyûd-ı târihiyeye muhâlif olduğu âşikârdır. 

Zâhir-i hâle göre Simure lâfzı umûm Uygur ve Selçûk Türklerinin 
lugatlarmda mevcûd olan simurmak masdarmdan /411/ müştakk ve bizim 
(Osmânlı Türkleri’nin) lugâtımızda semürmek, semirmek nâmıyla 
mevcûd olduğu anlaşılmakdadır. Binâen-aleyh, Simure ism-i mekân olub 
simurek lâfzından muhaffef ve semizlenecek, tashîh-i vücûd idilecek yer 
dimekdir. Uygur lugatmda edât-ı mekân olmak üzere madde-i asliyyenin 
âhirine mâ-kabli meftûh bir kâf-ı sâkine ilâve kılınarak ism-i mekân 
yapılır. Sürek gibi ba’zen fethâ ile iktifâ olunarak kâf-ı sâkine hazf olunur. 
Makbere ma’nâsına olan ve sinnemek masdarmdan müştakk bulunan 
sekinek-seykine-sinne gibi. Bu Simure Amasya kurbinde olduğu 
muhakkak olmakla berâber kuyûd-ı atîkada Simre-i Amasya, Simre-i 
Alparslân, İlaslân, Simre-i Kocakayası, Simre-i Kedâğra, Simre-i Lâdik 
nâmıyla altı mevki’de Simre bulunduğu ve bunların cümlesi de kurbin 
delâlet eylediği mahallede olduğu münâsebetle Sultân Mes’ûd Selçukî’nin 
binâ itdiği Simre, bunların hangisi olduğu erbâb-ı târih arasında muhtelif-i 

fîh gibi telakki olunmakdadır. Bu altı Sinire'den ancâk birisini Sultân 
Mes’ûd’un yapdırdığı muhakkak olduğu gibi diğerleri de sonradan hâdis 
olarak tesmiye idilmiş olduğu şübhesizdir. Şu halde biri asıl, diğerleri 
bunun fürû’u olur. 

Kuyûd-ı târihiye tedkîk olunursa bu telakkiyâta mahâl kalmaz. 
Çünkü, /412/ asıl Simre’nin ta’bîn-i mekânına dâ’ir Behcetü’t- 
Tevârih’de Şükrullâh Çelebi diyor ki: “Sultân Mes’ûd Selçukî 
Amasya ’da tavattun ve Sinire nâmıyla bir şehir-i cedîd binâ ve burada 
câmi’i ve medrese inşâ iderek orada yapdırdığı tiirbe-i âliyede defn 
idilmişdir”. 

El-Aylemü’z-Zahir’de Mustafa Cenabî Efendi diyor ki “Sultân 
müşârün-ileyhin Amasya’da ikâmet ve bir şehir-i cedîd inşâ ve Sinire 
nâmıyla tesmiye ve burada câmi ’i ve medrese ve türbe binâ idüb orada 
medfûn olmuşdur. El-yevm harâbdır, bunun civârtnda Kedâğra nâmıyla 
bir kasaba daha binâ itmişdir. 

Câmi’ü’d-Düvel’de Derviş Ahmed Efendi diyor ki: “Sultân 
Mes’ûd Amasya kurbinde bir kasaba binâ ve anda ikâmet ve hân ve 
i’mâret ve daha nice âsâr-ı hayr ihyâ ve evkâf-ı azîme ihdâs idüb ismini 
Sinire koydu ve 558’de fevt olub Sinire’de vâki’ türbesinde defn 
olundu. ” 

Şu üç nukûl-ı târihiyeden müstebân olduğu üzere birinci Sultân 
Mes’ûd Selçûkî Amasya’yı dârü’s-saltana ittihâz ve bir şehr-i cedîd binâ 
ve âsâr-ı hayriye inşâ itdiği muhakkakdır. Ancak Sultân müşârün-ileyh 
binâ itdiği şehir-i cedîd; âsâr-ı hayriye ile tezyîn ve nâmını tahvîl itmek 
sûretiyle aynı Amasya olmayub belki Amasya’nın kurbinde vâki’dir. 
Amasya; Yeşilırmağm şimâlinde kâ’in İç kakadan ibâret olub Simre dahî 
Yeşilırmağm cenûbunda bu İç 14131 kal’anın tabi’î kurbinde vâki’ 
mahallâtm mecmû’ıdır. Diğer simreler bundan sonra hâdis olmuşdur. Şu 
müdde’â; altı vech ile isbât olunabilir: 

1- Kadîmen Amasya muhîti; mukâddimenin evâ’ilinde arz 
olunduğu üzre Zemendu mevki'inden Çalan mevki’ine kadar imtidâd iden 
ve kayalarla muhât olan tül ve arzın mecmû’ı olub ırmağın cenûb ve şimâl 
tarafları ‘umûmen bu muhît içinde dâhil olduğu halde 491 sâlinden 
i’tibâren ehl-i salibin Amasya’ya hücûm ve savleti ve Amasya emiri 
Melik İsmail Danişmendî‘nin dilir-âne müdâfa’âta himmeti arasında 
Yeşilırmağm cenûb tarafları ve Zemendu, hey’et-i mecmû’asıyla mahv ve 
harâb ve bakiyyesi de muhterîk olduğu İkdü’l-Cümân, el-Aylemü’z- 
Zahir’de mestûr vesâ’ir me’hazlarda mezkûrdur. 

Yeşilırmağm şimâl taraflarının Harşene Kakası eteklerine tesâdüf 

iden kısmı kal’a duvarı ile mestûr olduğundan tahribâtdan masûn kalmış 
ise de cenûb tarafları ‘umûmen harâbe-zâra dönmüş ve arsa-i hâlîye 
şeklini almış ve Amasya nâmı dahî Yeşilırmağm şimâl tarafında kâ’in İç 
kal’a kısmına münhasır olmuş idi. 

538 hudûdunda Amasya emâreti saltanât-ı Selçûkîyyeye münkâd ve 
Amasya dârü’s-saltana olduğu zaman Sultân Mes’ûd-ı Selçukî 
Yeşilırmağm harâb olan taraflarında bir şehr-i cedîd inşâ ve Zemendu’yu 
tecdîd ve Köprü kasabasının şarkında olan mevki’de kezâlik bir /414/ 
şehr-i cedîd binâ eylediğinden Yeşilırmağm cenûb taraflarını “Simure” ve 
şimâl-i şarkî tarafında vâki’ Zemenduyu 52 “Ziyâre” ve Amasya kurbinde 
olan diğer şehr-i cedîdi “Kedagra ” nâmıyla tesmiye itmişdir. 

Çünkü; Amasya nâmıyla müsemma olan İç Kal’a, ya’ni İçerişehir; 
Harşene Kakasının eteklerinde bir sûr-ı azîm içinde binâ idilmiş fevkalâde 
mahfûz ve ta’arruz-ı a’dâdan masûn olmakla beraber gâyet dar, kasved- 
engiz bir şehr-i kadîmdir. Yeni binâ idilen şehrin mevki’i ise İç Kakaya 
nisbetle her tarafı açık ve geniş, Akdağm soğuk rüzgârına ma’rûz, havası 
sağlam olduğundan tashîh-i beden, ya’ni sıhhât-i bedeniyyeye hidmet 
idecek bir mevki’-i ceyyîddir. Simre‘nin delâled itdiği ma’nâya buranın 
münâsebeti diğer Sinmelerden akvâ olduğu tıbben musaddak ve mevki’en 
muhakkakdır. Diğerlerinin hudûsu da 641 vak’asından sonra olduğu 
karîben zikr idilecekdir. 

2- Sultân müşârün-ileyh tarafından binâ ve Amasya dârü’s-saltana 
ittihâz idildiği zaman Sultân Mes’ûd Amasya’nın garb tarafında ya’ni 
İçerişehrin şimdi Kurşunlu Mahallesi’ne tesâdüf iden yerinde /415/ bir 
saray-ı âlî ve bir hamâm binâ iderek Amasya’da ikâmet itdiği târihen 
müsbet olduğu gibi âsâren dahî muha kk akdır. Sultân müşârün-ileyhin 
irtihâlinden sonra Simre, Amasya emâretinin merkezi olduğu ve bu 
merkeziyet yediyüz târihine kadar devam itdiği târihen sâbit olmuş bir 
keyfıyetdir. 612’de Simre vâlisi olan Emir Bedreddin Ebubekir Sinob 
Kakasını tecdîd eylediğinden ismiyle beraber kakanın ikinci bir cende 
sahib-i Simre olduğu mahkûk ve emir-i mû’mâ-ileyhin bu târihde Amasya 
vâlisi olduğu kayden müsbetdir. 

İkinci Sultân Mes’ûd Selçûkî Simre-i Amasya’ya dârü’s-saltana 
ittihâz ve Kızdırmağın umûmen cihet-i şarkiyesinde hükümet eylediği 
Heşt-Behişt, Câmkü’d-Düvel târihlerinde mestûr olub bu zamanlarda 
Amasya kadısı olan Ziyâeddin İsâ el-Hükârî, Şemseddin Ahmed bin 


52 Kayseriyye livâsı dâhilinde vesâ’ir ba’zı mevâkîde Zamantı Kakası, Zamantı nâhiyesi 
olduğu Zülkadriye vakfiyesinde mestûr ise de bunlar Ziyâre nâmı ile müsemmâ 
olduğundan mebhûsü’n-anh olan Zemendu olamaz. 

Veıdî gibi zevâtm imzâlarmdan “Kâdi ’l-kıızât bi-dârü’s-saltanat Simre” 
kaydı bulunmakdadır. Binâen-aleyh Simre’nin binâ eylediği târihden 
i’tibâren Amasya nâmı iç kakaya münhasır kalmış ve Simre nâmı devr-i 
Selçûkîde galebe idüb vilâyete alem-i mahsûs olmuşdur. Şu vasf-ı resmî, 
diğer Simreler’in hiç birinde yokdur. 

3- 565-900 târihine kadar bulunan bütün vesâ’ik-i şer’iyede, 
sicillât-ı atîkada Amasya iki kısma münkâsım olub İçerişehre bâtm-ı 
Amasya ve İçerişehrin yâ’ni iç kakanın / 416 / hâricinde olan yerlere 
umûmen zâhir-i Amasya dindiği sarîhdir. Bağ-ı Helkis, Ahî Sâbıkuddin, 
Ahî Kamerüddin mahalleleri, İltekin bağları zâhir-i Amasya’dan ma’dûd 
olduğu gibi Yeşilırmağm cenûb tarafları umûmen zâhir-i Amasya olmak 
üzere mestûrdur. Zâhir-i Amasya dinilen yerlere umûmen Simre nâmı 
virildiği ve Simre’nin Amasya muhiti içinde bulunduğu ve ba’dehû zâhir-i 
Amasya nâmıyla kayd idildiği o kuyûd-ı resmîyeden anlaşılmakdadır. 
Târihen Amasya kurbinde binâ idildiği mazbût olan bu Simre’nin 
Amasya’ya en ziyâde karîb olduğu bir mevki’de bulunması diğer 
Simrelerin sonradan ihdâs ve binâ ve yâhud tesmiye idildiğini iş’âr ider. 

4 - Bütün tevârih ve kuyûd-ı resmiyenin şehâdeti üzre Birinci Sultân 
Mes’ûd Selçûkî, binâ itdiği Simre içinde medfun ve türbesi de bu Simre 
içinde mevcûddur. Böyle bir şâhid-i zî-hayat olan türbe, Amasya livâsı 
dâhilinde taharri olunduğu sûretde zâhir-i Amasya’dan mâ’dûd olan 
Amasya muhiti içinde Üçler Mahallesi’nin müntehâ-yı garbisinde 
Narlıbağçe nâmıyla meşhûr olan mezârlığm cenûb tarafında görüleceği 
meydandadır. Bu türbe şeklen murabba’, tarz-ı Selçûkî üzre cebhesi nukûş 
ve tezyinât-ı bedi’a ile musanna, sengîn olduğu kadar büyük bir mezâr-ı 
muhteşemdir. 

Bu türbenin Birinci Sultân Mes’ûd Selçûkîye â’id olduğu ve 
derûnunda medfun bulunduğu bütün kuyûd-ı resmiye şehâdetiyle / 417 / 
sâbit ve nâmı, târih-i vefâtı cebhesinde garb tarafında vâki’ sütün üzerinde 
çiçek şeklinde hatt-ı kûfî ile mahkûkdur. Târihlerde mestûr olan âsâr-ı 
hayriyesinden hankâhı bu Simre dâhilinde olduğu kayden müsbet ve el- 
yevm harâbesi mevcûd ise de câmi’i ve medresesi mevki Teri 
anlaşılamadı. 

5 - Amasya muhiti dâhilinde Simre‘nin mevcûd olduğu 857 târihine 
kadar yazılan defâtir-i atîka-i sultâniyede muharrer olub yalnız bu nâmın 
Üçler, Hâcı İlyâs, Receb, Şamîce, Kübceğiz, Gökmedrese Mahalleleri’ne 
maksûr olduğu görülmekdedir. Eyyâm-ı Selçûkîyede Simre nâmı zâhir-i 
Amasya yâd idilen yerlere 'umûmen alem-i mahsûs olduğu halde nüfûz-ı 

Selçûkî Amasya’dan zâ’il oldukda şu altı mahalleye kasr ve zâhir-i 
Amasya dahî 'umûmen Amasya nâmıyla yâd idildiği anlaşılmakdadır. 

6- 857- 917 târihine kadar mevcûd olan İltekin kasabası, Geldiklân 
nâhiyesi merkezi olduğu bütün vakfiyelerden anlaşılmakdadır. Kızılca, 
Boğa, Keme, İltekin kurâsı; Amasya a’mâlinden Sinire nâhiyesi dâhilinde 
olduğu, bunlara âid vakfiyelerde mestûr bulunduğundan eyyâm-ı 
mukeddime-i Osmaniyyede Simre nâhiyesi olub bunun merkezi dahî 
Amasya muhîti içinde İltekin kasabası iken 917 vak’asmda harâb olarak 
İltekin karyesi olan ve el-yevm İltekin nâmıyla meşhûr bulunan mevki’i 
olduğu âşikârdır. /418/ 

Binâen-aleyh; Altı Simre‘den biri olan Simre-i Amasya târih-i 
binâsmdan i’tibâren Yeşilırmağın cenûb ve İç kakanın şark ve garb 
taraflarına alem-i mahsûs olub eyyâm-ı Selçukîyede iştihâr iderek Amasya 
vilâyetine, Amasya emâretine, Amasya hükümetine ünvân-ı mahsûs dahî 
olmuş ve Selçûkîler’den sonra altı mahalleye münhasır olub evâ’il-i devr-i 
Osmanîde Geldiklân nâhiyesine maksûr olarak bir nâhiyenin ismi olmak 
şeklini almış ve bunun merkezi İltekin kasabası bulunmuşdur. 917’de 
Şâhkulu vak’asmda Simre nâhiyesi, merkezi Simre kasabası i’tibâr idilen 
İltekin kasabası harâb olduğundan 1018 sâline kadar bir karye şeklinde 
kalmış ve ba’dehû Amasya mahallâtmdan ma’dûd olub 1241 harbinde 
mahalle dahî kalmamışdır. İşte ‘Aylem Târihi’ nin “el yevm harâbdır” 
didiği Simre bu İltekin kasabası olacakdır. 

2- Simre-i İlarslan: 

Amasya’nın şimâlinde Suluova‘ya nâzır olan Kırklar Dağknın 
eteğinde kâ’in bir köydür. İkinci Sultân Mes’ûd’un şehzâdesi Sultânşâh 
evlâdından Alparslan Beg bin Keyhüsrev Beg’in çiftliği idi. 783 
karışıklığından istifâde emeliyle iddi’â-yı emâret ve burada ikâmet itmiş 
ve ‘amm-zâdelerine etbâ’en oturduğu yere Simre nâmını virmişdir. Ancak 
orası Alparslan köyü, galat olarak İlarslan köyü nâmıyla meşhûr olub 
Simre adı kuyûd ve defâtir-i atîkaya münhâsır kalmışdır. /419/ Ensâbmdan 
Canik emâretinde bulunan Hüseyin Beg ile Abdullatîf Beg meşhûrdur. 

3- Simre-i Havza: 

Kasabanın garb tarafında kâ’in bir nâhiyenin adıdır. Bu nâhiyenin 
merkezi ibtidâ Tatar kal’ası, ba’dehû Umur karyesi olmuş ve Sultân 
Mes’ûd’un vefâtmdan sonra şehzâdesi Sultân Tâceddin Altunbaş Gâzi bu 
nâmı ibtidâ Tatar kal’ası’na, ba’dehû Umûr Beg karyesi’ne virmişdir. 756 
sâlinden sonra Umûr Beg köyü Şeyh Savcı- Şeyh Sâfi nâmıyla meşhûr 
olub Simre nâmı nâhiyeye alem-i mahsûs olmuşdur. Sultân Tâceddin-zâde 
Kılıçarslan Beg meşhûrdur. 



228 


ABDÎ-ZÂDE HÜSEYİN HÜSAMEDDİN EFENDİ 


4- Simre-i Kocakayası: 

Köprü kasabasının garb-ı cenûbî tarafında yüksek bir kayanın 
üzerinde cesîm, taş duvar ile muhât bir karanın adıdır. Kasabaya sekiz 
kilometre kadar yakındır. 670 sâlinden i’tibâren Taşan Beg’in ceddi olan 
Mahmud Şâh bin Hüsrev Şâh Selçûkî buraya tahassun ve icrâ-yı emâret 
itmiş ve Simre nâmını virmişdir. Evlâdının bir şu’besi burada emâret idüb 
bunlardan Haydar Beg 833’de Yörgüc Paşa’ya mut’i oldukda ‘amm- 
zâdelerinden Taşan-zâde Haşan Beg bu kakada câmi’-i şerîf, medrese, 
zâviye, türbe binâ ve evkâfım tanzim ve mahdûmu Şâhin Beg tevsi’ 
itmişdir. Melik Ahmed Çelebi, Emir Çelebi bu Sinire’de medfûn olub 
türbeleri vardır. Oruç köyü ile /420/ Köprü karyesi yeri dahî bu Simre 
muzâfânmdan olduğu Yörgüç Paşa ve Haşan Beg vakfiyelerinde 
mestûrdur. 

5- Simre-i Lâdik: 

Kasabanın cihet-i şarkiyesinde kâ’in gölün kenarında ufak bir 
kasaba olduğu kuyûd-ı resmiyeden anlaşılmakdadır. 718 sâlinden sonra 
Sultân Mes’ûd’un şehzâdesi Sultânşâh burada ikâmet itmekle Simre 
nâmını kazanmışdır. Mahdûmu Kubâd Beg iddi’â-yı emâretle iştihâr 
itdiğinden oğulları bir derece hâ’iz-i nüfûz olmuşdur. Bunlardan Cüneyd 
Beg Cânik emâretinde bulunub ‘amm-zâdelerinden bulunan 
Taşanoğullarmdan Ali Beg, Ahmed Beg ile münâza’âtı meşhûrdur. 
Cüneyd Beg-zâde Adil Beg’in Merzifon‘da mahallesi, bu Simre’de 
zâviyesi, Arslan Çayın‘nda vakfı vardır. Bunun ahfâdı el-yevm 
evkâfmdan müstefıd olarak Köprü‘de ikâmet itmekdedirler. 

6- Simre-i Kedağra: 

Köprü kasabasının cihet-i şarkiyesinde kâ’in Bayram köyünden 
ibâret olub Yeşbegi karyesi dahî Simre’den ma’dûd olduğu 
anlaşılmakdadır. Meşhûr Taşan Beg bu simre’de iştihâr itmiş, mu’ahharen 
Sultân Kemâl Danişmendî’ye vatan olmuş ve Taşanoğullarma mu’ârıza 
itdiğinden kaldırılmışdır. 

Şu altı Simre‘nin târih-i binâsı, zaman-ı hudûsu ve bunlarda ikâmet 
iden zevâtm sülâlesi tedkîk olunursa ibtidâ Birinci Sultân Mes’ûd; zâhir-i 
Amasya’da bir şehr-i cedîd inşâ ve Simura/Simre /421/nâmıyla tevsîm 
itmiş, ba’dehû evlâdı şu medine-i Selçûkîyede oturmuş ve 658 târihinden 
i’tibâren Tatarlar’m nüfuzu kâ’im oldukda koca Asya’ya hiikm iden âl-i 
Selçûk’un bedbâht evlâdı, nifâk ve cehâlet yüzünden perîşân olarak 
perâkende sûretde Amasya livâsmm birer köşesinde ikâmet itdikleri ve 
büyük dedelerine taklîden oturdukları yerlere Simre nâmını virdikleri 
anlaşılır. Binâen-aleyh; Simre-i Amasya; asıl olub diğer beşi bu asim 

fîirû’udur. Şimdiki halde Amasya’da hazin bir sûretde herkese arz-ı melâl 
iden Türbe-i Mes’ûdiyeden mâ’adâ hiç birinden bir eser kalmamışdır. 

Fe-Subhâna’llahi’l-Hayyul-kayyum velâ-havle velâ-kuvvete illâ 
bi’llâhi’l-aliyyi’l-azîm. 


Sekiz cild üzre tertîb idilmiş olan Amasya Târihinin 
mukaddimesi, yâ’ni birinci cildi burada hitâm buldu. Diğer cildleri de 
mesârif-i tahliyenin husûlüne mevkûfen der-dest-i tâbdır. 

46- Şeyh Zekeriya Türbesi:.111 













































47- Saçlı Efendi Türbesi:.111 

48- Safa Paşa Hâtûn Türbesi:.112 

49- Taşköprülü Türbesi:.112 

50- Torumtay Türbesi:.112 

51- Aişe Gâzi Türbesi:.113 

52- Arif Efendi Türbesi:.113 

53- Abdurrahman Baba Türbesi:.113 

54- Abdurrahman Muslihî Türbesi:.113 

55- Osman Beg Türbesi:.113 

56- Acem Ali Türbesi:.114 

57- Ali Çelebi Türbesi:.114 

58- İsa Efendi Türbesi:.114 

59- Fahreddin Cevheri Türbesi:.114 

60- Kaddar Türbesi:.114 

61- Kubâ Evliyası Türbesi:.114 

62- Kadem Paşa Türbesi:.115 

63- Kutub Türbesi:.115 

64- Kurdboğan Türbesi:.115 

65- Gül Çiçek Hâtûn Türbesi:.115 

66- Kemâl Paşa Türbesi:.115 

67- Gümüşlü-zâde Türbesi:.116 

68- Mehmed Paşa Türbesi:.116 

69- Muslihiddin Türbesi:.116 

70- Mustafa Dede Türbesi:.116 

71- Malatyalı Sulî Türbesi:.116 

72- Melik Gâzi Türbesi:.117 

73- Memi Dede Türbesi:.117 

74- Mansur Baba Türbesi:.117 

75- Mevlevî-hâne Türbesi:.118 

76- Nasuh Baba Türbesi:.118 

77- Yediler Türbesi:.118 

78- Ya’kub Halveti Türbesi:.118 

79- Yörgüç Paşa Türbesi:.118 

1- Ak Hasanoğlu Tekyesi:.124 

2- Ehlullah Tekyesi:.124 

3- Üçler Tekyesi:.125 

4- Çile-hâne Tekyesi:.125 

5- Çevikce Türbesi:.125 

6- Hicâbî Tekyesi:.126 












































7-Hızır Paşa Tekyesi:.126 

9- Saadeddin Tekyesi:.127 

10- Şamlar Tekyesi:.127 

11- Şehir Kethüdâsıoğlu Tekyesi:.127 

12- Şehreküsdü Tekyesi:.128 

13- Şeyhoğlu Tekyesi:.128 

14- Şeyh Cû’î Tekyesi:.128 

15- Şeyh Abdul Tekyesi:.129 

16- Şeyh Kırık Tekyesi:.129 

17- Darb-hâneci Tekyesi:.131 

18- Kanlı Tekyesi:.131 

19- Kutb Tekyesi:.131 

20- Kuşbâz Tekyesi:.132 

21- Gülâbî Tekyesi:.132 

22- Gümüşlüoğlu Tekyesi:.132 

23- Mehmed Paşa Tekyesi:.133 

24- Mahmud Çelebi Tekyesi:.134 

25- Müftioğlu Tekyesi:.135 

26- Melik Gâzi Tekyesi:.135 

27- Mevlevî-hâne:.135 

25-Meydan Tekyesi:.137 

29- Nuh Tekyesi:.138 

30- Yâkûtiye Tekyesi:.138 

31- Yâ Vedûd Tekyesi:.139 

1- Temennâ Mektebi:.144 

2- Hâtûniye Mektebi:.144 

3- Hızır Paşa Mektebi:.144 

4- Sultân Bâyezid Mektebi:.144 

5- Şahbula Mektebi:.145 

6- Acem Ali Mektebi:.145 

7- Ali Paşa Mektebi:.145 

8- Küçük Ağa Mektebi:.145 

1- Çeri-başı Dârü’l- Kurrâsı:.146 

2- Sultân Bâyezid Dârü’l-Kurrâsı:.146 

3- Sultân Hâtûn Darü’l-Kurrâsı:.146 

4- Şeyh Mehmed Ağa Dârü’l-Kurrâsı:.146 

5- Abdullah Paşa Dârü’l-Kurrâsı:.147 

6- Ali Çelebi Dârü’l-Kurrâsı:.147 

7- Mahmud Paşa Dârü’l-Kurrâsı:.147 












































8-Nuh Beg Dârü’l-Kurrâsı:.147 

1- Alaea Yahya Medresesi:.150 

2- Ata Beg Medresesi:.151 

3- Bekir Paşa Medresesi:.151 

4- Benderli Medresesi:.152 

5- Burma Minâre Medresesi:.152 

6- Büyük Ağa Medresesi:.153 

7- Tekye Medresesi:.154 

8- Çöplüce Medresesi:.154 

9- Hacı Hamza Efendi Medresesi:.154 

10- Hüsâmiye Medresesi:.154 

11- Hızır Paşa Medresesi:.155 

12- Halfet Medresesi:.156 

13- Hayriyye Medresesi:.158 

14- Dârü’l-Hadîs Medresesi:.158 

15- Doğrakiye Medresesi:.159 

16- Rahmâniyye Medresesi:.160 

17- Serrâc-hâne Medresesi:.160 

18- Sultân Bâyezid Medresesi:.160 

19- Sunkurlu Medresesi:.161 

20- Sûfîler Medresesi:.162 

21- Torumtây Medresesi:.162 

22- Tayyâr Paşa Medresesi:.163 

23- Abdullah Paşa Medresesi:.164 

24- Osmaniye Medresesi:.164 

25- Fâtimiye Medresesi:.165 

26- Feyziye Medresesi:.165 

27- Kâdı Medresesi:.166 

28- Kapancı-zâde Medresesi:.167 

29- Kâşifîye Medresesi:.167 

30- Küçük Ağa Medresesi:.168 

31- Mehmed Paşa Medresesi:.168 

32- Mehmed Beg Medresesi:.169 

33- Mes’ûdiye Medresesi:.169 

34- Narlı Bağçe Medresesi:.170 

35- Yakub Paşa Medresesi:.170 

36- Yörgüç Paşa Medresesi:.171 

Eratna Beg Sülâlesi:.174 

Atabeg Sülâlesi:.175 












































İltekın Sülalesi:.175 

Baba Sülâlesi:.175 

Biçâr Sülâlesi:.176 

Cemâleddin Sülâlesi:.176 

Hâcı Efendi Sülâlesi:.176 

Halâtî Sülâlesi:.176 

Receb Sülâlesi:.177 

Sunkur Sülâlesi:.177 

Şâdgeldi Sülâlesi:.177 

Şeyh İmâd Sülâlesi:.177 

Şirvânî Sülâlesi:.177 

Torumtay Sülâlesi:.178 

Doğan Sülâlesi:.178 

Zanalı Sülâlesi:.178 

Fazlı Sülâlesi:.178 

Kayalı Sülâlesi:.179 

Keşânî Sülâlesi:.179 

Güdül Sülâlesi:.179 

Gürci Sülâlesi:.179 

Gümüşlü Sülâlesi:.179 

Mü’eyyed Sülâlesi:.180 

Muslihiddin Sülâlesi:.180 

Niğdeli Sülâlesi:.180 

Yeğen sülâlesi:.181 

Yeniceli Sülâlesi:.181 

Amasya kazâsı.187 

1-Akdağ nâhiyesi.187 

3- Hakâle nâhiyesi.188 

4- Geldiklân nâhiyesi.191 

Hacıköyü kazâsı.192 

1- Hamamözü nâhiyesi.194 

2- Saraycık nâhiyesi.195 

3- Kabakoz nâhiyesi.195 

4- Gümüş nâhiyesi.195 

Havza kazâsı.199 

1- Halyas nâhiyesi.202 

2- Kamlık nâhiyesi.202 

3- Gidürlü nâhiyesi.202 

4- Simre nâhiyesi.202 










































Köprü Kazâsı.204 

1- Kedağra kasabası.204 

2- Köprü kasabası.207 

3- Zeytûn kazâsı.208 

4- Ortaklar nâhiyesi.208 

5- Oyma Ağaç nâhiyesi.208 

6- Paşa nâhiyesi.209 

7- Samuk Alan nâhiyesi.209 

8- Gulâm nâhiyesi.209 

Ladik Kazâsı.213 

1- Aştagul nâhiyesi.214 

2- Zünnûn Abâd nâhiyesi.214 

3- Elvân Çelebi nâhiyesi.215 

4- Kayı nâhiyesi.215 

5- Kara Ya’kub nâhiyesi.215 

6- Kışlâcık nâhiyesi.216 

7- Varây nâhiyesi.216 

Merzifon kazâsı.221 

1- llıcâk Nâhiyesi.221 

2- Zoğu Nâhiyesi.221 

3- Gelgirâs Nâhiyesi.221 

4- Gümüştegin nâhiyesi.222 

Simreler.227 

1- Simre-i Amasya.227 

2- Simre-i İlarslan:.227 

3- Simre-i Havza:.227 

4- Simre-i Kocakayası:.228 

5- Simre-i Lâdik:.228 

6- Simre-i Kedağra:.228 
































